
Documentele legislative din Decretul Washington se bazează pe 
decrete prezidenţiale deja existente, precum și pe instituții și agenții 
federale al căror scop, printre altele, este acela de a asigura 
implementarea acestor decrete în situații critice. Lista decretelor și a 
instituțiilor se găsește la finalul cărții. 


„Peste tot în lume, mai ales în națiunile mai noi, vin la putere oameni tineri — 
oameni care nu sunt legaţi de tradițiile din trecut, care nu sunt orbiți de 
vechile temeri, de ură și de rivalități, oameni tineri care pot lăsa în urmă 
vechile sloganuri, iluzii și suspiciuni”. 


John F. Kennedy, 
discurs ţinut cu ocazia nominalizării în calitatea de candidat la 


preşedinţie în cadrul Convenţiei Democrate Naţionale din Los Angeles, 
în data de 15 iulie 1960 


„Fie ca munca în administraţia publică să fie o carieră măreaţă și interesantă. 
Şi fie ca toți bărbaţii și toate femeile care lucrează în orice sferă a guvernului 
nostru național, în orice domeniu, la orice nivel, să poată declara cu mândrie 
şi onoare în anii ce vor urma: «Am lucrat pentru guvernul Statelor Unite ale 
Americii atunci când ţara noastră a avut nevoie de noiy”. 


John. F. Kennedy, 
discurs privind starea Uniunii 
ținut în fața Congresului 1, pe 29 ianuarie 1961 


Cuvânt-înainte 


Dacă există un lucru sigur atunci când vine vorba de istoria lumii, 
acela este că nimic nu e sigur. Nimic nu este etern și nimic nu este 
nepieritor. Eroul de azi este inamicul de mâine; imperiile măreţe vin și 
pleacă. Întreaga istorie este o serie de epoci: Imperiul Fenician, 
Imperiul Roman, Egiptul faraonilor, Imperiul Francez, Imperiul 
Otoman și cel Bizantin, leagănul democraţiei greceşti — toate puterile 
lumii care au dispărut. 

Uneori este nevoie de sute de ani, alteori se întâmplă de pe o zi pe 
alta. 

Cine ar fi putut să-și imagineze că o singură împușcătură în 
Sarajevo avea să provoace un război mondial care a avut drept 
rezultat milioane de morți? Că Adolf Hitler ar fi putut să scape după 
ce i-a ucis pe toții liderii unităților militare SA2 într-o singură noapte? 
Că o superputere precum Uniunea Sovietică și întregul bloc răsăritean 
se vor prăbuși atât de rapid? Cine s-ar fi gândit că un singur 
eveniment din data de 11 septembrie 2001 va schimba cu totul 
stabilitatea lumii? Și cine, având cunoștințe legate de Războiul de 100 
de ani, de Inchiziţie și de Cruciade, ar fi putut să prevadă că 
principala cauză de război și de neliniște din secolul XXI, hrănită de o 
diferență din ce în ce mai mare între cei bogați și cei săraci, va fi, încă 
o dată, religia? Creștinism versus islamism. Cine ar fi putut să prevadă 
că douăsprezece desene ale profetului Muhammad, publicate într-o 
mică țară occidentală cu cinci milioane de locuitori, ar putea declanșa 
ura întregii lumi musulmane? 

În anul 1975, Khmerii Roșii ai lui Pol Pot au golit toate orașele din 
Cambodgia, de pe o săptămână pe alta, și o stăpânire de o teroare fără 
precedent a devenit realitate. De atunci au avut loc și alte revoluții 
radicale similare peste tot în lume - în Indonezia, în Iranul lui 
Khomeini, în Iugoslavia lui Miloșevici şi Karagici, Rwanda și Uganda 
lui Idi Amin. Oamenii au fost persecutați, deportați și rași de pe fața 
Pământului; legile şi sistemul judiciar au fost date la o parte. În același 
timp, așa-zisele state civilizate au încercat să se protejeze în faţa unor 
asemenea situații cu ajutorul tuturor mijloacelor pe care le are la 
dispoziție democrația: legislația, principiul legal, regulile şi 
reglementările. 

În Europa — în ciuda dorinţei britanice pentru Brexit — căutăm pace 
prin intermediul cooperării din Uniunea Europeană, motiv pentru care 
noile state, după o judecată temeinică, sunt invitate să se alăture. 
Politicienii noştri spun că aceasta este cea mai sigură cale spre 
stabilitate în această parte a lumii. Întrebarea este dacă nu cumva, în 


urma tuturor acestor intenții pașnice, uităm faptul că ne aflăm totuși 
în procesul de creare a unei superputeri, o superputere care în cele din 
urmă va trebui să provoace alte superputeri la nivel cultural, 
economic şi chiar militar. Este greu de spus cum vor reacționa Rusia, 
China sau o posibilă confederație a statelor arabe sau musulmane în 
urma unei politici expansioniste a Uniunii Europene. 

George Washington, primul preşedinte al celei mai puternice 
superputeri mondiale actuale, a declarat cândva că poţi avea încredere 
într-o țară doar ţinând cont de interesele sale, și că niciun om de stat 
responsabil nu poate devia de la această regulă - că interesele 
naționale sunt mai puternice decât ideologia. În ciuda acestor cuvinte 
- şi în ciuda faptului că istoria ne arată că stabilitatea pe termen lung 
este o iluzie — succesorii lui Washington au încercat să asigure mereu 
o asemenea stabilitate, iar astăzi, mulți oameni și multe țări oprimate 
trebuie să le mulțumească Statelor Unite pentru o viață mai bună, 
măcar în parte. Dar, în același timp, în ultimii ani, Statele Unite au 
adoptat o serie de „ajustări” constituționale pe care Casa Albă le-a 
numit „cea mai mare restructurare a guvernului federal după anul 
1947”. O restructurare a mecanismelor constituționale care, în mâinile 
greșite și în condițiile greșite, ar putea avea consecințe imprevizibile — 
consecințe care ar putea cu ușurință să ducă la situaţii foarte 
asemănătoare cu cele pe care armata americană s-a simțit obligată să 
le remedieze peste tot în lume, în trecut. 

Odată cu crearea Departamentului pentru Securitate Internă (DHS), 
preşedintele George W. Bush a făcut astfel încât toate agenţiile de 
securitate din Statele Unite să fie coordonate de o singură 
administrație. Diferenţa crucială dintre această organizare și sistemele 
de securitate similare din Uniunea Sovietică a lui Stalin și al Treilea 
Reich al lui Hitler constă în modul în care este folosit DHS în ceea ce-i 
privește pe cetățenii americani. Deşi departamentul a fost creat în 
urma atentatului de pe 11 septembrie pentru a apăra Statele Unite de 
teroriștii străini, el poate fi foarte bine folosit și pentru a-i monitoriza 
şi controla pe cetățenii americani. 

În Decretul Washington, circumstanţe nefericite îl fac pe președintele 
Statelor Unite să-și piardă uzul raţiunii și, în ciuda intenţiilor sale 
bune și fără a-și da seama, să declanșeze un lanț de evenimente care 
să ducă rapid la o situație în care DHS, Agenţia Federală pentru 
Managementul Situaţiilor de Urgenţă (FEMA) și armata pot fi folosite 
greșit și toate garanţiile constituționale pot fi revocate. 

Am mai văzut o astfel de situație și ea se poate repeta. Și se poate 
întâmpla brusc, înainte să-ți dai seama. 


Jussi Adler-Olsen, 2007 


Capitolul 1 


Toamna anului 1992 


Deși avea doar paisprezece ani, Doggie știa că la fel cum orice 
aventură are un început, are și un sfârșit. În cazul lui Doggie, sfârșitul 
nu ar fi putut fi unul mai rău de atât. 

Totul a început când biroul guvernatorului Jansen a trimis celei 
mai mari televiziuni locale din Virginia sugestia unei noi emisiuni cu 
întrebări, plus bugetul necesar pentru a începe acest program. 

Urma să fie o emisiune-concurs despre geografie în care toți cei 
care puteau numi orașul cu cea mai mare populaţie din China erau 
invitaţi să participe. Postul de televiziune a acceptat ideea. 

După prima rundă eliminatorie, au rămas doar patruzeci și opt de 
participanţi şi printre ei - un lucru senzațional -— era și o fată de 
paisprezece ani. Entuziasmul a fost în creștere timp de patru 
săptămâni: atât sponsorul, Leatherman Auto Tires, cât și biroul 
campaniei guvernatorului Jansen au dorit să vadă rezultate pozitive. 

Primele ediții ale emisiunii au fost difuzate după-amiaza, dar a 
ajuns rapid la ora de maximă audienţă. Trei sferturi din populaţia 
statului Virginia urmăreau emisiunea la televizor. Acesta a fost un nou 
record în materie de telespectatori. 

De-a lungul întregului stat, lumea făcea pariuri pe cine va câștiga. 
Fiecare avea preferatul său. Dar cei mai mulți o susțineau pe fata cu 
gropițe în obraji, care era şi cea mai tânără concurentă: Dorothy 
Curtis, cunoscută ca Doggie. 

După trei săptămâni și trei episoade, publicul din Virginia a aflat în 
sfârșit care sunt cei trei câştigători — și ce câștigători! Guvernatorul 
Jansen a strălucit ca o vedetă de la Hollywood, salariul 
prezentatorului a fost dublat, iar ziarele au luat-o razna. Cu excepția 
unei blonde cu silicoane și șolduri late care a pierdut în ultima rundă 
(dar care, în schimb, s-a ales cu propria ei emisiune în care să-și arate 
nurii), câștigătorii nu ar fi putut fi mai populari de atât. 

Primul premiu a fost câştigat de Rosalie Lee, o femeie 
afroamericană plinuță din New York, care se întâmpla să fie în 
Virginia pentru prima dată, în vizită la sora ei Josefine. Rosalie era o 
femeie care făcea spectacol, cu dinții ei ca de sidef, cu un râs 
zgomotos și făcând cu ochiul publicului, și puţini au suportat talentul 
ei de a pierde atât de mult timp pentru a răspunde la o întrebare încât 
publicul mai avea puţin și își pierdea minţile. 


Cu doar un punct mai puţin decât ea a fost T. Perkins, un șerif 
palid, practic albinos, care venea din unul dintre districtele cele mai 
mici din partea de nord-vest a statului. Un bărbat care, în tinerețe, 
fusese unul dintre cei mai buni jucători de darts ai țării. Și, în cele din 
urmă, pe impresionantul loc trei a fost Doggie Curtis, fata cu gropițe 
în obraji. Ce triumf! Câștigătorii erau atât de diferiți unul de celălalt, 
şi toată lumea implicată în emisiune a fost mulțumită. Cum ar putea 
cineva să nu-i bage în seamă pe aceştia trei? Pur și simplu nu era 
posibil. 

Norocoșilor câștigători nu le-a venit să creadă când și-au auzit 
premiile anunţate în direct la emisiune. Împreună cu sumele mari de 
bani primeau și o călătorie în partea cealaltă a lumii. 

Pentru Doggie, mai ales, era ireal și incredibil. Urmau să 
călătorească în China, împreună cu guvernatorul Bruce Jansen, 
personalul său și o delegaţie chineză oficială. Aveau să intre într-o 
lume închisă și totul avea să fie plătit. 

Suna ca o poveste. 

Tatăl lui Doggie era mândru că fiica sa era atât de inteligentă, dar 
nu era mândru și de premiul ei. Era un republican de dreapta și-l ura 
pe Bruce Jansen, care se născuse bogat şi care mai era și democrat pe 
deasupra. 

— Jansen? Porcul ăla? a ţipat el la ea. Doar nu ai de gând să 
participi într-o şmecherie de publicitate ca asta, crescându-i ambițiile 
nenorocitului ăluia de democrat nedemn de încredere, nu-i așa? 

I-a interzis să se ducă, iar mama lui Doggie a fost forțată să-și 
folosească toată puterea de convingere ca să-l facă să se răzgândească. 

Și aceasta a fost ultima dată când Doggie i-a auzit certându-se. 
Părinţii ei au divorțat după numai cinci luni, un divorț care a 
degenerat într-o luptă pentru bani și custodia copilului lor. Doggie a 
ajuns să stea în casa mamei sale şi să poarte numele de dinainte de 
căsătorie al mamei ei. 

Într-un fel, tatăl ei avea dreptate. Totul era doar o șmecherie de 
publicitate, și ce dacă? Guvernatorul Jansen era un bărbat deștept. 
Luase trei oameni obișnuiți și-i transformase în preferaţii tuturor, și 
prin ei, invitase întreaga populaţie de şapte milioane de oameni a 
Virginiei într-un ţinut îndepărtat și enigmatic. Lumea vorbea numai 
despre asta și ziarele scriau numai despre asta. Ziarele școlare, 
revistele pentru femei și până și buletinul informativ al afacerii 
hoteliere a tatălui lui Doggie scriau despre asta. Și toată lumea voia să 
vorbească cu Doggie. Fusese abordată de douăzeci și unu dintre cele 
treizeci și patru de ziare ale statului Virginia, ori pentru interviuri, ori 
pentru a-i publica ultimele notițe din jurnal. 


Era o mare realizare: Bruce Jansen câștigase toată populaţia de 
partea lui, și reciproc. Poate că făcuse el niște calcule, dar nu era un 
porc. Era de fapt un om fantastic. 

Lui Doggie îi bătea foarte tare inima când și-a luat la revedere de la 
mama sa și a urcat pe scările portabile în imensul avion care strălucea 
în lumina soarelui. Mai zburase de cel puţin douăzeci de ori înainte pe 
teritoriul Statelor Unite, plus în Mexic și Puerto Rico, dar niciodată nu 
mai zburase cu un avion de mărimea aceasta. Era puțin înfricoșător. 

Când a ajuns la locul ei, șeriful T. Perkins era deja pe locul lui de la 
geam, părând somnoros și absent. Își curăța unghiile cu vârful unei 
săgeți suflate cu aur. Soţia guvernatorului Jansen, Caroll Jansen, a 
venit la ea și a mângâiat-o pe obraz. 

— Eşti o fată inteligentă, Doggie, a spus ea. A fost minunat faptul 
că ai ieșit pe locul trei. Pur și simplu magnific. Cred că ne vom simţi 
foarte bine împreună, noi două. 

A dat din cap graţioasă spre câțiva dintre pasageri şi s-a așezat cu 
câteva rânduri mai în spate, între soțul ei și Thomas Sunderland, 
indispensabilul om de încredere al acestuia. 

Apoi, Rosalie Lee a venit pe culoar în stilul ei zgomotos 
caracteristic. Le-a făcut tuturor cu mâna și s-a trântit lângă Doggie, 
corpul ei voluminos ocupând și o parte din scaunul lui Doggie. A 
desfăcut imediat un bax mare cu doze de Coca-Cola, pungi cu biscuiţi, 
chipsuri și o mare varietate de batoane dulci și a început să ofere din 
bunătăţi vecinilor săi. Așa fusese și pe platoul de filmare. Dacă te aflai 
în compania lui Rosalie Lee, nu avea cum să-ți fie foame. 

Ronţțăind din festinul ei portabil, a distrat-o pe Doggie cu povestiri 
despre New York, micul ei apartament din Bronx și cei trei fii 
minunați ai săi, încheind cu o serie de râsete în timp ce a descris felul 
în care îl dăduse afară din casă pe ratatul ei de soț. 

Râsul neînfrânat al lui Rosalie l-a trezit puţin pe șeriful T. Perkins și 
acesta a privit în jur confuz. Era un tip destul de comod — dormea din 
când în când și nu spunea prea multe. Cu siguranţă că el avusese cele 
mai multe cunoștințe dintre cei trei câștigători ai emisiunii, dar chiar 
dacă Rosalie Lee păruse adesea mai înceată, aparențele erau 
înșelătoare. Creierul ei era capabil să schimbe vitezele brusc și să-i 
lase pe toţi ceilalți în urmă, și așa ajunsese să câștige concursul. 

Câteva ore mai târziu, un tânăr care dormise încă de când 
decolaseră și-a apropiat capul de rândul de câștigători din faţa sa. 

— Wesley Barefoot, s-a prezentat el, afișându-și dinţii sclipitori. Ei 
bine, se pare că vom fi împreună în următoarele câteva săptămâni. 
Poate o cunoaşteţi pe mama mea, este secretara guvernatorului 
Jansen. 

Cei trei clătinară din cap politicoși. 


— Apropo, felicitări! a continuat el. M-am uitat la toate episoadele, 
la fel ca toată lumea. Aţi fost formidabili! 

Au zâmbit cu toţii aşa cum se cuvenea - acesta fiind semnalul pe 
care îl aștepta bărbatul ca să înceapă să-și relateze povestea vieţii. 
Studia dreptul și iubea politica și trupele de rock britanice. Et caetera, 
et caetera, et caetera. 

Lui Doggie i s-a părut că e de treabă și că miroase bine. 

Bruce Jansen a luat-o pe una dintre câștigătoare sub braţul său în 
timp ce au coborât spre mulțimea de fotografi, cameramani și 
jurnaliști care îi aștepta în aeroportul din Beijing. Era frig și cerul era 
cenușiu, şi toată lumea vorbea în același timp. După întrebările 
obligatorii din partea presei chineze, guvernatorul s-a întors spre presa 
internațională care stătea în spatele unui rând de soldaţi chinezi 
îmbrăcaţi în albastru. 

Doggie l-a observat imediat pe unul dintre jurnaliști, un bărbat 
foarte mic cu o privire intensă, ochi negri și început de chelie. Un 
bărbat care era clar că primea mai multă atenţie decât ceilalți și ale 
cărui întrebări primeau răspuns toate, una după alta. După ce s-au 
terminat interviurile, guvernatorul și soția sa au dispărut într-o 
limuzină neagră, împreună cu doi oficiali chinezi. Personalul lui i-a 
urmat într-o altă mașină oficială, iar jurnaliștii au început să se 
împrăștie. Se pare că jurnalistul scund și cu ochi negri era singurul 
care părea a fi interesat de restul persoanelor cu care venise Jansen. I- 
a făcut cu mâna fotografului său și s-a îndreptat direct spre micul 
grup. 

— Salutare, eu sunt John Bugatti, a anunţat el cu o voce răgușită și 
şi-a dres glasul. Lucrez pentru NBC. Eu trebuie să vă însoțesc pe voi și 
pe domnul Jansen de-a lungul turului, așa că m-am gândit să vin să vă 
salut. 

De aproape, Doggie a observat că avea foarte mulți pistrui; nu mai 
văzuse niciodată atât de mulți pe faţa cuiva. Era un tip scund și 
irezistibil. Fetei chiar îi plăcea călătoria aceea, iar obiecțiile tatălui său 
păreau de-a dreptul nefondate. 

Ultima zi a lui Doggie Curtis în Beijing a început ca o poveste 
frumoasă, la fel ca toate celelalte. Ca de obicei, micul grup de 
americani a început ziua prin a lua micul dejun în sala de mese a 
hotelului, înconjurați de chelneri zâmbitori. În afară de Rosalie Lee și 
Caroll Jansen, ale căror mișcări erau asemenea unor meduze eşuate pe 
uscat, toată lumea mânca cu beţișoare. 

Doggie s-a uitat pe geamurile mari la orașul profilat în depărtare, 
cu acoperișurile de țiglă ale clădirilor de pe hutonguri3. Se plimbaseră 
pe coridoarele lungi și încântătoare ale Palatului de Vară, inspiraseră 


aerul lacului Beihai şi contemplaseră în liniște calmul care învăluia 
Templul Cerului4. 

Zilele parcă zburaseră și acum urmau să meargă cu autobuzul până 
la Silk Markets, urmând apoi să meargă pe străzile înguste din 
apropierea consulatului american. În acea seară aveau să meargă la 
circ şi ziua următoare urmau să pornească într-o excursie în mediul 
rural al Chinei — Xi'an, Râul Galben, Hangzhou, Shanghai. Era vorba 
să profite cât mai mult posibil de zilele rămase. 

Piaţa părea remarcabil de liniștită. Până și cei câțiva curioși care 
urmăreau grupul erau tăcuţi. Niciunul nu îi striga; niciunul nu îi 
împingea. 

— Aici chiar că fac afaceri într-un mod ordonat, a șoptit John 
Bugatti de lângă Doggie. Ar trebui să vezi cum sar pe tine în Hong 
Kong și Taipei. Probabil că o să fie și aici așa peste câțiva ani, o să 
vezi tu. 

Ea a încuviințat din cap și s-a uitat la tejghelele pline cu cupoane 
de materiale, rochii și eșarfe din mătase colorate. A văzut una care i-ar 
fi venit perfect mamei sale. 

— Cât crezi că ar costa aceea? Ce scrie acolo? l-a întrebat ea pe 
Bugatti, arătând spre un afiș pe care scria în chineză. 

Brusc, Caroll Jansen a apărut de nicăieri și a pus un braţ pe umărul 
lui Doggie. 

— Aceea ti-ar veni perfect! 

A zâmbit, şi-a scos portofelul, i-a dat bani vânzătorului și a ales să 
ignore faptul că el nu i-a răspuns la zâmbet în timp ce a împachetat 
eşarfa și a întins-o peste scândurile aspre ale tejghelei. 

— Vino aici, Doggie! a strigat-o guvernatorul Jansen, care stătea 
lângă o multitudine de figurine chinezești mici dintr-un material 
necunoscut ei. Uite! Asta îți aduce noroc. Îmi acorzi permisiunea să-ți 
dăruiesc una? 

Cumpărăturile au mai durat doar câteva minute și apoi au pornit 
înapoi spre consulat, Doggie cu o eșarfă nouă pe umăr și cu o figurină 
mică cu Buddha la subraţ. Se simţea mândră și fericită. Guvernatorul 
Jansen o privise în ochi și o asigurase că mica statuie reprezenta o 
legătură de prietenie eternă între ei doi. 

— Să vii la mine dacă vei avea vreodată nevoie de ajutor! i-a spus 
el. 

Era extraordinar. 

Fata ridică din umeri și inspiră aerul tare al dimineţii. Totul era 
perfect: colegii ei de călătorie, copacii exotici şi toți oamenii care își 
vedeau de treaba lor. Le-a zâmbit muncitorilor care stăteau la 
marginea trotuarului cu bețișoare şi boluri mici în mâini, mâncând 
mâncarea caldă de la tarabele aliniate în spatele lor. 


Wesley Barefoot mergea în fața ei cu un zâmbet atât de larg încât 
putea să-l vadă și de la spate. 

Arăta cu degetul în toate direcţiile, cu un ochi lipit de o cameră 
ieftină, recent achiziționată. T. Perkins mergea alături de el, cu 
privirea alertă și cu câte o pungă de plastic în fiecare mână, ambele 
pline cu tot felul de jucării pentru nepoți și nepoate. În fruntea șirului 
mergea guvernatorul Bruce Jansen cu soția sa la braţ, fiind foarte bine 
dispus. În timp ce se apropiau de consulat, a făcut cu mâna spre unul 
dintre oficialii care se aflau pe partea cealaltă a străzii, așteptând să-i 
întâmpine. Doggie s-a uitat la clădire. Aşa cum era de așteptat, era 
mai mică decât ambasada de pe Xiushui Bei'jie unde mâncaseră o cină 
delicioasă cu două zile în urmă, dar totuși arăta luxoasă în lumina 
soarelui, cu drapelul cu stele și dungi fluturând în briză și cu o 
santinelă chineză stând ţeapănă pe o platformă joasă înaintea porții de 
la intrare. 

Doggie a aruncat o privire în spate spre strada aglomerată și 
îngustă, plină de comercianţi și tarabe. Erau două lumi diferite: stilul 
occidental și opulenţa oficială a consulatului în comparaţie cu tarabele 
şubrede şi înghesuite ale pieței. Era o diferență uriașă în privința 
bogăției și a obiceiurilor. 

Un vânzător stradal a aruncat unul dintre zmeiele sale colorate cu 
dragon în briză și grupul s-a oprit ca să privească cum se învârte spre 
cer. 

Şi atunci s-a întâmplat! 

Deodată, Caroll Jansen a tipat și și-a întins braţele, cu poşeta într-o 
mână. Doggie s-a întors, dar țipătul ei s-a stins brusc şi s-a prăbușit la 
pământ, cu sângele șiroindu-i de la gât, în timp ce consilierul 
guvernatorului Jansen, Thomas Sunderland, s-a aruncat asupra 
tânărului atacator chinez. Șeriful T. Perkins și-a aruncat sacoşele, 
astfel că trotuarul din fața consulatului s-a umplut de mingi care 
săreau și animale mici de plastic de toate felurile, și dintr-un singur 
salt a reușit să-i taie calea bărbatului care voia să fugă în piață. Doggie 
va ţine minte pentru totdeauna cuțitul plin de sânge al atacatorului, 
care încă strălucea în timp ce omul încerca să scape de șerif. 

Apoi l-a văzut pe guvernatorul Jansen căzând în genunchi, corpul 
din braţele sale fiind deja fără viață. Buzele ei se mișcau în tăcere în 
timp ce oamenii săreau din toate părțile ca să ajute. Doggie a văzut 
totul: Rosalie Lee rupându-și cea mai bună bluză a ei în fâșii ca să 
încerce să oprească sângerarea lui Caroll Jansen, soldaţii alergând spre 
T. Perkins care, cu sângele curgându-i pe braţ, reuşise să-l pună la 
pământ pe ucigașul care se zbătea și urla. Și l-a văzut pe Wesley 
Barefoot, stând nemișcat ca o statuie în mijlocul acelui haos, cu o față 
albă cadaverică. 

A fost martoră și la momentul în care Wesley Barefoot a devenit 


bărbat. Zâmbetul de reclamă la pastă de dinţi nu va mai fi niciodată la 
fel. 

Mulțimea s-a adunat în jurul lor şi a urmat un tumult de ţipete și 
confuzie, în timp ce John Bugatti și consilierul guvernatorului, 
Thomas Sunderland, se chinuiau să o care pe Caroll Jansen până la 
consulat. Oamenii erau șocați, ținându-se cu mâinile de cap, în 
contrast puternic cu scâncetele asasinului capturat. 

Doggie s-a prăbușit pe platforma de la intrare, cu spatele lipit de o 
coloană pe care era o placă de alamă imensă pe care scria: Consulatul 
SUA. Și a rămas acolo. 

— Vino aici, fata mea! a strigat-o T. Perkins pe Doggie. 

Trecuseră zece minute de la atacul fatal. Bărbatul s-a lăsat în 
genunchi în faţa ei și a îmbrăţișat-o strâns. 

— Ai văzut ce s-a întâmplat? a întrebat-o el. 

Ea a încuviințat. 

— Din păcate a murit, Doggie! 

A rămas nemișcat o clipă parcă pentru a-i vedea reacţia, dar Doggie 
nu a zis nimic. Ştia deja. 

A dus-o într-o încăpere mare și albă din consulat, unde fuseseră 
aduși câțiva angajaţi ca să încerce să-i ajute. Atmosfera era haotică și 
tensionată. Cei mai mulți dintre oficiali aveau niște expresii sumbre pe 
chipuri în timp ce tastau la calculatoare sau vorbeau la telefon. Era o 
criză în adevăratul sens al cuvântului. Un număr mare de autorități 
din China și Statele Unite trebuiau să fie contactate și consultate. 
Numele secretarului de stat James Baker a fost menţionat de câteva 
ori. 

Afară, se auzeau pașii grăbiţi ai oamenilor care fugeau de colo-colo 
pe stradă. Tânărul atacator chinez era acum păzit, lipit de un zid, 
tremurând. Privirea lui sălbatică sugera că nu avea habar de ce se 
întâmpla. 

— Nu cred că e un om normal, Doggie! a zise Rosalie Lee, care a 
strâns-o de braţ. 

S-au uitat cum niște bărbați îmbrăcaţi în uniformă îi țipau în față 
cu furie şi dispreț. Apoi a sosit o camionetă cu remorcă cu alți bărbați 
în uniformă care l-au aruncat în spatele acesteia. Tânărul avea o 
privire îngrozită. 

— O să fie împușcat în ceafă în maxim două zile, punem pariu? a 
mormăit unul dintre angajaţii de la consulat. 

Doggie s-a ridicat, încercând să nu-l piardă din vedere pe atacatorul 
cu zilele numărate. Totul era lipsit de logică; nu voia decât să se ducă 
acasă. Apoi s-a aşezat la loc în liniște și a privit în gol până ce John 
Bugatti i-a pus o cană cu ceai fierbinte în mână. 

— E teribil ce s-a întâmplat, Doggie! a spus el, încercând să 


zâmbească. Tuturor ne pare foarte rău că a trebuit să fii martoră la 
asta, dar nu trebuie să lași să-ți distrugă sufletul, m-ai auzit? 

Ea a încuviințat din cap. Era un mod ciudat de exprimare, dar a 
înţeles ce voia să spună. 

— Întâmplarea a făcut să te afli și tu aici, atâta tot. Înţeleg dacă în 
momentul de față te simți mică și speriată și foarte, foarte tristă, dar 
acum s-a terminat. Peste câteva zile vom fi din nou acasă. 

Doggie a tras aer adânc în piept. 

— Da, dar trebuia să mergem să vedem tot felul de lucruri... 

Abia atunci a început să-şi dea seama că marea aventură se 
terminase. 

— Munţii şi mormintele dinastiei Ming, și soldaţii din teracotă... 
Trebuia să le vedem pe toate, nu? 

Acum nu simțea decât durere în suflet. 

Bugatti a pus o mână pe umărul ei. 

— Ascultă, Doggie, ceea ce s-a întâmplat ne va uni și mai mult, a 
spus el, în timp ce Rosalie Lee dădea din cap aprobatoare. Ceea ce s-a 
întâmplat azi, ne-a unit pentru totdeauna. Toţi: tu, eu, T. Perkins, 
Rosalie Lee și Wesley. Înţelegi? 

Doggie s-a uitat la ei. Fiecare stătea acolo, având pe chip propria 
versiune a confirmării declaraţiei lui Bugatti. Wesley a încercat să dea 
din cap, dar nu a reușit. Parcă avea corpul paralizat. 

Bugatti şi-a dres glasul. 

— Cred că de acum înainte vom fi uniți într-un mod special, și 
întotdeauna vom putea să ne căutăm unul pe celălalt dacă vom avea 
nevoie de alinare. Să ţii minte, Doggie! De acum înainte, vei putea să 
apelezi întotdeauna la mine dacă vei avea nevoie de ajutorul meu. 
Sunt sigur că și ceilalți sunt de aceeași părere. 

Rosalie și T. Perkins au dat din cap amândoi. 

Doggie le-a aruncat o privire descurajată. Astea erau doar vorbe în 
vânt. 

— Cum voi reuşi vreodată să te contactez? l-a întrebat ea. Probabil 
eşti mereu în China, New York, sau în Camp David, sau mai știu eu pe 
unde. 

Ea a dat din cap neîncrezătoare. 

— Tu ești un jurnalist faimos şi eu sunt doar eu! Crezi că nu știu 
asta? 

Bugatti a încuviințat din cap. Apoi, cu permisiunea ei, a luat 
figurina cu Buddha pe care Bruce Jansen i-o dăruise cu doar o 
jumătate de oră în urmă și și-a pus-o în poală. Apoi i-a cerut din nou 
permisiunea și a împrumutat săgeata poleită cu aur a lui T și a frecat 
puţin vopseaua de pe buzele întredeschise ale lui Buddha, făcând 
astfel o mică gaură. Apoi a scos un carneţel din buzunarul de la piept. 

— Uite, Doggie! spuse jurnalistul. O să-ți dau numărul de telefon al 


dragului meu unchi Danny. Poţi să-l suni oricând, pentru că dacă 
există cineva care să ştie unde mă aflu, atunci el e acela. 

A rulat strâns bucăţica de hârtie şi a băgat-o în gura figurinei. 

— Uite! Acum mă vei putea contacta oricând dacă vei avea nevoie 
de mine. 

În acel moment, guvernatorul Jansen a intrat în cameră, urmat 
îndeaproape de Thomas Sunderland. Niciunul nu arăta bine. 

Jansen a stat nemișcat o clipă, cu umerii căzuți și ochii goi și trişti, 
privind fix înainte. Apoi s-a îndreptat de spate, într-un fel care a făcut 
pe toată lumea să se uite în altă parte, și a urmat partea pe care 
Doggie nu o va uita niciodată: 

— Dragii mei prieteni! a spus el. Aţi făcut tot ce ați putut. 
Dumnezeu să vă binecuvânteze pentru... pentru... 

Nu a mai reușit să rostească niciun cuvânt. 


Capitolul 2 


Toamna anului 2008 


ACEASTA A FOST A TREIA ECHIPĂ DE JURNALIȘTI PE care 
Doggie a lăsat-o să urce în autobuzul de campanie. A ajuns să-i 
cunoască bine pe mulți dintre ei și a încercat să zâmbească, dar era 
obosită și iritată. Prima jumătate a turului de campanie prin Statele 
Unite fusese floare la ureche. Candidatul democrat, care fusese pe 
primul loc la alegerile electorale din anul 2008, senatorul Bruce 
Jansen, şi frumoasa sa soție, Mimi Todd Jansen, făcuseră campanie în 
douăzeci de state, câștigându-le pe toate, unul după celălalt. Fusese un 
succes, iar Doggie ar fi trebuit să aibă o dispoziţie foarte bună. 
Problema era că nu apucase să doarmă prea mult în ultimele patruzeci 
şi opt de ore și bateriile ei erau pe terminate. 

Cary Simmons, un jurnalist cu experiență de la The Washington Post, 
a observat că era agitată și a tras-o imediat deoparte. 

— Haide, lasă pe altcineva să preia de aici înainte, Doggie! Du-te să 
dormi, altfel o să începi să te răstești la noi, și cine naiba are nevoie 
de asta? Apropo, la mulţi ani! 

Doggie a zâmbit și a încuviințat. Avea dreptate. 

L-a chemat pe unul dintre nou-sosiţii în echipa campaniei lui Bruce 
Jansen, o persoană plină de energie pe nume Donald Beglaubter și l-a 
rugat să-i ţină locul. Apoi s-a aruncat pe bancheta din spate a 
autobuzului. Da, nu era plătită ca să se răstească la oameni, dar exact 
o astfel de zi avusese. 

Mai devreme, în acea dimineaţă, tatăl ei o sunase ca s-o felicite 
pentru că împlinea treizeci de ani. Treizeci! Aceasta era vârsta la care 
aflai dacă alegerile tale din viață te aduseseră într-o fundătură sau nu. 
Era momentul în care trebuia să analizezi dacă făceai ceea ce trebuia. 
Discutase despre asta cu alte femei, de parcă ar fi ajutat-o cu ceva. 
Acum avea treizeci de ani, și jumătate dintre prietenele ei deja 
decorau dormitorul pentru al treilea copil. Poate s-ar fi simțit mai bine 
dacă o parte dintre ele ar fi invidiat-o puţin, dar nu era așa. De ce să 
muncească atât de mult când tatăl ei era bogat? De ce să amâne acele 
lucruri pentru care există femeile pe acest Pământ? Știa cum gândeau 
ele, motiv pentru care nu prea voia să le mai vadă. 

La început, tatăl ei fusese destul de drăguţ, dar apoi urmaseră 
inevitabilele critici legate de faptul că unicul său copil lucra pentru un 
democrat care candida pentru președinție. Îl rugase să înceteze, dar 


asta îl făcuse să se răzbune și mai tare pe Jansen și să folosească un 
limbaj pe care ea îl detesta. Așa că îi răspunsese şi ea cu aceeași 
monedă, ceea ce o făcuse să fie supărată pe ea însăși, pentru că tatăl ei 
adora atunci când o vedea ripostând. 

— Crezi că Jansen e un înger? întrebase el râzând. De ce îl aperi pe 
nenorocitul ăla, Doggie? Încerci să-l influențezi să facă cum vrei tu? 
Încerci să o elimini pe târfa aia comunistă și jegoasă de Mimi Todd? 

În acel moment, avusese o criză de furie. Apoi îi închisese telefonul 
şi stătuse nemișcată, supărată pe el mult timp după aceea. Toţi cei din 
autobuz își dăduseră seama de ce era într-o dispoziție atât de proastă, 
până și Thomas Sunderland și Wesley Barefoot care stăteau în față, 
lângă șofer. Opiniile politice şi temperamentul lui Bud Curtis erau 
niște aspecte foarte bine cunoscute, la fel și ale fiicei sale. 

Mai rămăseseră doar câteva persoane din personalul lui Bruce 
Jansen care fuseseră în acea călătorie catastrofală cu șaisprezece ani în 
urmă. Ei erau oamenii care îl urmaseră pe Jansen de-a lungul carierei 
sale de succes, mai întâi ca guvernator, iar apoi ca purtător de cuvânt 
pentru o serie de aspecte importante din cadrul Camerei 
Reprezentanţilor, apoi în timpul perioadei sale de senator și acum de-a 
lungul uneia dintre cele mai extraordinare campanii prezidenţiale pe 
care le-a avut această ţară. 

Lumea era înnebunită după Jansen, ceea ce-i dădea de gândit 
candidatului republican, frate cu președintele care urma să plece. 
Toate sondajele de opinie reflectau condamnarea politicilor 
guvernului actual, considerându-le demne de coșul de gunoi al 
istoriei, iar oamenii apropiaţi de președinte spuneau că părea extrem 
de şocat, ceea ce era de înţeles. 

Zi după zi, ofensiva farmecelor lui Jansen îi făcea pe liderii din 
campania adversarului său republican să-și smulgă părul din cap, ca să 
nu-i mai punem la socoteală și pe ceilalți rivali democrați. Graţie 
argumentelor logice și uşor de înţeles ale lui Jansen, calculele 
estimative neoficiale deja îi ofereau senatorului 61 procente din 
voturile delegaților de la Convenţia Democrată care urma să aibă loc. 
Părea a fi un triumf zdrobitor. 

Nici personalul lui Jansen nu putuse să doarmă prea bine. Cu toții 
munciseră luni întregi sub conducerea lui Thomas Sunderland, 
managerul de campanie hotărât al lui Jansen, și de aceea era de 
înțeles faptul că Sunderland se remarca printre ceilalți angajaţi. 
Sunderland era zvelt și nu zâmbea niciodată, un ofițer militar decorat 
care întotdeauna fusese alături de Bruce Jansen - și în umbra lui — și 
la bine și la greu, şi acum era aproape de recompensa sa, sub forma 
unei poziții puternice în guvern. Se menționau diferite posibilități, în 
special funcția de Secretar General la Casa Albă. 


Doggie se alăturase echipei lui Jansen imediat după ce-și obținuse 
diploma în drept și, după câteva luni de asistență loială, primise 
promisiunea unei slujbe la birou la Casa Albă dacă aveau să câștige 
alegerile. Acest scenariu i se potrivea bine. 

Wesley Barefoot fusese omul lui Jansen de când cu tragedia 
petrecută în Beijing. La fel ca Doggie, urmase facultatea de drept de la 
Harvard și trecuse examenul pentru barou cu patru ani înaintea ei. Cel 
mai probabil va deveni șeful ei în West Wings. Era foarte inteligent și 
un comunicator excepțional, ca să nu mai punem la socoteală și faptul 
că era manipulator. Era popular și, mai devreme sau mai târziu, cele 
mai multe dintre cele mai frumoase și mai deștepte fete care fuseseră 
la Harvard cedaseră farmecului său, feţei sale frumoase și puterii sale 
de convingere. 

Cu toate că avea o reputaţie de „hoţ de gagici” și de Don Juan, 
până acum atuurile lui evidente și talentul conversaţional nu îl 
aduseseră atât de aproape de Doggie cum și-ar fi dorit. Bineînțeles că 
ea nu era indiferentă la farmecele lui și îi plăcea compania sa, dar încă 
mai era cale lungă până s-o aducă în patul său. 

Când începuse să dea din nou de el la Harvard, decisese că la un 
moment dat vor avea o relaţie serioasă, și încă mai simţea asta. Între 
timp, o fată frumoasă ca ea nu avusese nicio problemă să-și găsească 
băieţi cu care să facă sex. Pe Wesley îl păstra pentru mai târziu. 

S-a frecat la ochi și s-a uitat la ceas. Cele douăzeci de minute în 
care dormise i se păruseră a fi zile. S-a uitat în partea din față a 
autobuzului și a fost mulțumită să vadă cât de bine se descurca Wesley 
cu versiunile diferite ale acelorași cinci întrebări pe care jurnaliștii le 
tot puneau de câteva săptămâni. 

Îi plăcea să-l vadă în acţiune, să-i privească buzele în timp ce 
vorbea. 

Da, le spunea acesta, putea să le confirme faptul că Bruce Jansen 
era mai mult decât satisfăcut de scăderea în popularitate a oponenților 
să-i şi a președintelui actual și că nominalizarea sa în calitatea de 
candidat prezidenţial democrat părea acum un lucru cert și că, 
apropo, putea să confirme și faptul că Mimi Todd Jansen era 
însărcinată. 

Doggie s-a ridicat brusc şi aproape că s-a lovit cu capul de plafonul 
autobuzului. Toţi reporterii au început să bălmăjească în același timp. 
Ce spusese Wesley? Că Mimi Jansen era însărcinată? Asta era știrea 
bombă a anului! Se auzea cum scriau cu frenezie cu pixurile pe 
carnețele. Când urma să fie evenimentul binecuvântat? Era sută la 
sută sigur? De cât timp se știa? Ce avusese de spus senatorul Jansen 
când aflase că s-ar putea să devină tată la vârsta de cincizeci și cinci 
de ani? Fusese o veste înfricoșătoare? Se aflase sexul copilului? 


Toate întrebările despre lobby și subvenţiile pentru agricultură și 
motivul pentru care anumite state din sud-vest nu erau în favoarea 
campaniei lui Jansen au fost imediat uitate. Mimi Todd Jansen era 
însărcinată! Asta însemna că dacă Jansen câștiga -— şi aceste veşti- 
bombă de ultimă oră aveau să-i crească șansele în mod sigur - la Casa 
Albă va sta din nou un bebeluș, pentru prima dată de la John F. 
Kennedy. Întreaga echipă de jurnaliști fu fascinată. 

John Bugatti și-a făcut loc până în spatele autobuzului cu un 
zâmbet ciudat pe față. Somnoroasă, Doggie i-a zâmbit și ea. 

— Doggie, fir-ar să fie! De ce nu mi-ai spus? 

Ea a clătinat din cap și el a înțeles. Astea erau vești noi și pentru 
ea, cu adevărat. 

În ziua următoare știrea a apărut pe prima pagină a tuturor 
ziarelor. The Washington Post a publicat o analiză detaliată despre ce 
va însemna marele eveniment pentru politicile sociale și orientate spre 
familie ale noii administrații, iar USA Today a publicat chiar şi o poză 
trucată a lui Mimi Jansen cu un bebeluș în braţe. Acum toată lumea 
presupunea că Bruce Jansen avea să câștige; popularitatea lui creștea 
chiar în cele mai competitive state, inclusiv în statul natal al 
preşedintelui actual, Texas. 

Pe scurt, sarcina lui Mimi Todd Jansen era cea mai bună știre 
senzațională pe care ţi-o puteai dori, atât pentru campania lui Bruce 
Jansen, cât și pentru media. Ea era personificarea primei doamne 
perfecte și îi luase locul lui Caroll Jansen nu doar cu modestie, ci și cu 
autoritatea pe care de obicei o vezi doar la politicienii cu experiență. 

Oamenii au simţit ceva special pentru Mimi Todd din clipa în care 
ea și Jansen și-au anunţat iubirea în mod oficial. I-a privit pe toți în 
ochi și le-a oferit răspunsuri clare la toate întrebările, inclusiv la cele 
legate de trecutul ei de activist al păcii în timpul Războiului din Golf, 
și jurnaliștii o adorau. Mimi Todd era o americancă adevărată, o 
deschizătoare de drumuri care nu se temea de nimic. S-au scris 
nenumărate articole despre ea. Mulțumită presei, întreaga țară știa că 
își terminase studiile în economie la NYU, prima din seria ei, și că 
plânsese în public în timpul unei vizite într-un ospiciu din Salem, 
Massachusetts. 

Şi cine nu-și aducea aminte de debutul ei spectaculos la 
televiziunea națională când, în calitate de nouă soție a celui mai bogat 
senator, fusese întrebată care sunt opiniile ei din punct de vedere 
social și politic? Ea însăși alesese ca interviul să fie ținut în fața unui 
adăpost pentru oamenii străzii în Anacostia, iadul pe pământ din 
Washington D.C., o decizie care păruse sortită eșecului. Mimi Todd 
fusese complet neinspirat îmbrăcată cu haine scumpe, înconjurată de 
niște tineri bărbaţi care o tot apostrofau pentru că încerca să profite 


de pe urma sărăciei lor. Acest lucru o supărase, asta fusese evident, 
dar în loc să anuleze sau să amâne interviul - și în ciuda 
avertismentelor din partea echipelor de filmare — ea a coborât pe scări 
și s-a alăturat mulțimii, şi a vorbit cu ei până când s-au liniștit cu toții. 
Apoi a urcat din nou treptele și a ţinut un discurs despre cum ar trebui 
să trăiască oamenii împreună și să se respecte unii pe ceilalți. Modul 
în care a făcut asta fusese uluitor. După aceea a fost o linişte deplină; 
până și jurnaliștii tăcuseră — în timp ce camerele continuau să filmeze. 
Nu exista nicio îndoială: era o doamnă de cel mai înalt calibru. 

Şi acum era și însărcinată. Frumoasă, nici prea tânără, nici prea 
bătrână şi nu exista nimic în trecutul sau prezentul său care să-i 
dăuneze ei sau soțului ei. 

Nu-i de mirare că media o luase razna. 

Tatăl lui Doggie a sunat-o în dimineața următoare, cerându-și scuze 
și fiind rușinat din pricina ultimei lor conversații telefonice, dornic să 
facă orice ca să repare relaţia lor. 

Doggie era sceptică cu privire la adevăratele lui motive. Bruce 
Jansen tocmai câștigase în mod detașat primul tur al democraţilor din 
Pennsylvania, și acum venise rândul Virginiei. Acesta era locul în care 
Doggie locuise cea mai mare parte a vieţii sale și locul în care lanțul 
hotelier de bun gust al tatălui ei se dezvoltase foarte bine în timp, așa 
că era foarte probabil să aibă el un as în mânecă pentru acea ocazie. 

Ezitând, a acceptat propunerea lui de pace și a fost de acord să se 
întâlnească cu el la Splendor Resort and Conference Center, cea mai 
mare dintre amenajările lui de pe coasta Virginiei și de departe cel 
mai frumos renovat hotel din Virginia Beach. Trebuiau să se vadă în 
ziua următoare, ceea ce-i convenea lui Doggie, de vreme ce era ziua ei 
liberă și i-ar fi plăcut să fie puţin răsfăţată de tatăl ei. Nopțile 
petrecute luni de-a rândul în hoteluri oarecare şi numeroasele 
încercări de a dormi în autobuzul de campanie își spuneau cuvântul. 
Acum, avea să fie total diferit: dacă erai fiica lui Ben Curtis, dormeai 
într-un hotel de cinci stele într-un apartament de lux, cu mobilă de 
culoarea somonului și design scandinav. Deja simțea plăcerea 
formidabilă a scufundării într-o cadă cu spumă și aburi. 

Și ce dacă tatăl ei avea vreun plan ascuns? Întotdeauna avea, 
oricum, și în plus îl iubea pe bătrânul ei, până la urmă. 

Nu era la hotel când a ajuns Doggie. În schimb, Toby O'Neill o 
aştepta la intrare ca un câine de pază straniu. Doggie nu reuşise 
niciodată să înțeleagă de ce tatăl ei îl ţinea pe ciudatul ăla să lucreze 
pentru el. Comportamentul lui era respingător și hainele lui ponosite, 
lipsite de gust şi care nu-i veneau bine îl făceau să arate ca un 
vagabond, mai ales în acel decor luxos. 


Bărbatul a urcat scările de marmură cu valiza ei și l-a împins pe 
ușier ca să îi ţină chiar el ușa, un gest chiar mai jalnic decât dacă ar fi 
atins-o. 

— Mă bucur că aţi revenit acasă, domnişoară Curtis! a spus el. 

— Rogers, pentru numele lui Dumnezeu! Numele meu a fost Rogers 
încă de când au divorțat ai mei. Ţine minte asta, Toby! 

— Îmi cer scuze, domnişoară Rogers! Mă bucur că aţi revenit acasă. 

A observat cum se chinuia și transpira, ducându-i valiza până la 
lift. Era un om simplu care fusese la mila suișurilor și coborâșurilor 
vieții - mai ales a coborâșurilor -, ajungând să fie prizonierul 
propriilor neajunsuri. Ea clătină din cap. Da, era bine că existau 
oameni pe lume care aveau grijă de cei ca el; acesta fusese unul dintre 
lucrurile bune pe care putuse să le spună întotdeauna despre tatăl ei. 
Dar, lăsând la o parte bunătatea lui, nu prea aprecia modul de primire 
al tatălui ei. Se așteptase să fie întâmpinată de tatăl ei și nu de 
altcineva. 

S-a întors cu spatele la O'Neill ca să se uite în jur. Se schimbaseră 
multe de când nu mai fusese pe acolo. Holul de la intrare trecuse 
printr-o renovare impresionantă. În colțuri erau separeuri cu mobilă 
frumoasă din lemn de esență tare, podele de marmură și coloane, 
multă alamă și multe aranjamente florale, și lumină difuză, chiar și 
ziua. Indicatoare discrete arătau drumul spre sălile de conferinţe și de 
şedinţe, spre restaurante, toalete și alte facilități, precum și spre 
centrul de fitness. Peste tot, personalul era zâmbitor și îmbrăcat în 
uniforme elegante, pregătit să servească cu promptitudine. 

Destul de tare, s-a gândit ea, și a observat cum îi creștea sentimentul 
de mândrie până ce a zărit o copie a Statuii Libertăţii din fibră de 
sticlă, înaltă de aproximativ patru metri, flancată de o gigantică vază 
suflată cu aur, plină cu crengi de cireși înfloriți, de mărimea unui 
copac. Aceste ornamente imense şi grosolane nu-și aveau locul acolo, 
de parcă fusese o sabotare intenționată a intenţiilor arhitectului. A 
clătinat din cap încă o dată. Tipic tatălui ei. Crescuse într-o casă de 
puritani în care singurele decorațiuni fuseseră un set vechi de coarne 
de bizon american și o poză cu J. Edgar Hoover. De atunci, 
compensase în exces pentru acea lipsă de decor. 

A citit afișul sprijinit de vază: Președintele Statelor Unite ale 
Americii, 2009-2013 — Cel mai bun să câștige! 

Cât prost gust! 

După câteva ore de somn, a ieșit pe balcon și a privit Oceanul 
Atlantic, apoi a coborât la parter, simțindu-se proaspătă, bine odihnită 
şi în formă bună pentru ceea ce-i pregătise tatăl ei. 

Era ușor să-ți dai seama că Bud Curtis era un bărbat care cerea să-i 
fie acordată atenţie, după felul în care a mers cu pași mari spre ea pe 


hol. 

— Tânăra mea minunată! a strigat el, de la o depărtare de zece 
metri. 

A tras-o pe Doggie spre el şi ea l-a lăsat. Îi plăceau mult aceste 
momente trecătoare: siguranţa, căldura și o senzaţie autentică de 
iubire. În ciuda a orice altceva, mereu se pricepuse să-i ofere aceste 
lucruri. 

S-au așezat și au vorbit despre renovarea hotelului, despre cât de 
frumos arăta restaurantul fără covoarele lila decolorate și despre cât 
costase totul. Era evident că tatăl ei era mândru, și pe bună dreptate: 
cincisprezece hoteluri și toate aduceau profituri mari. Acum voia să-și 
extindă lanţul de hoteluri Splendor și pe Coasta de Vest, îi spusese el, 
dând din cap gânditor. Da, investitorii aveau să apară și să se implice. 

Iar începe, s-a gândit Doggie. Deci căuta investitori? 

— Deci asta era! a zis ea. De asta mă aflu aici? 

Tatăl ei a ignorat întrebarea și a dat din cap în semn de salut spre 
diverşi clienți. 

Planul lui devenea clar. 

— Vrei ca Bruce Jansen să se cazeze aici poimâine, când o să 
înceapă alegerile, nu-i așa? 

— Nu. 

— Bine. Atunci ce e? 

— Atunci nimic. 

— Ce?! Haide, zi odată! 

— Mi-ar plăcea să mă ajuţi să-l aduci aici ca să-şi sărbătorească 
victoria alegerilor în noiembrie și să se cazeze aici. Nu ar fi grozav, 
Doggie? 

Şi-a aplecat capul într-o parte cu reticență, dar asta nu funcționa în 
cazul fiicei lui. Nu mai era ca înainte. 

— Ţi-ai pierdut minţile! a strigat ea. Și de ce vorbeşti ca și cum 
deja a câștigat? Trebuie să fie mai întâi nominalizat pentru convenţie, 
nu? Şi apoi trebuie să-l bată pe fratele mai mic al președintelui care e 
destul de popular, sau ai uitat? Și tu — cel mai mare republican 
reacționar din ţară — cum poţi tu să sugerezi așa ceva? Mai degrabă ți- 
ai rupe un braţ decât să-l vezi pe Jansen devenind președinte, știu 
sigur asta. 

Tatăl ei a zâmbit. 

— Probabil ai observat că popularitatea eroului tău se răspândește 
în toată ţara ca focul, nu? El și soţia lui frumoasă, și acel produs al 
diavolului care mocnește în pântecele ei? Nu, draga mea, a spus el pe 
un ton dulce, chiar dacă e democrat, de acum înainte e omul meu! 

Ea își trase scaunul în spate, pregătită să se ridice. 

— Vrei să-ți păstrezi oportunismul pentru tine? 

— Stai puţin, Dorothy, şi ascultă-mă! 


Acum venea lovitura cea mare. Îi spunea chiar Dorothy. 

Tatăl s-a întins peste masă și a luat-o de braţ. 

— Jansen e ok, Doggie! Da, e adevărat că nu-mi plac atitudinea lui, 
politica lui, felul în care arată și logica lui bolnavă, și nu văd nimic 
altceva decât înșelăciune în ochii lui. Nu cred că este un om în care 
poți avea încredere. Este un vulcan activ, dar soția lui e încântătoare 
şi va câștiga datorită ei și datorită fantasticilor oameni de campanie, 
aşa ca tine, fata mea. 

A bătut-o pe mână. 

— Așa că, pentru mine e ok! Dacă tu spui că e omul tău, atunci e și 
omul meu. Pe restul să-i ia naiba! 

Această întorsătură era neașteptată. 

— Chiar ai o nevoie atât de mare de publicitate? Deja ai adunat 
mai mulți bani decât ai putea cheltui într-o viață. 

Fl a râs. 

— Trebuie să fie ceva bani și pentru tine și mama ta, nu-i așa? 

— O, lasă-mă cu asta! Pui tu ceva la cale, și nu-mi place deloc asta. 
Și nu ar trebui s-o implici pe mama în asta. Se va supăra. 

Ea şi-a retras mâna. 

— Priveşte în jur! Nu-i așa că am un hotel frumos aici? 

El și-a ridicat un braţ, arătând spre încăperea cu candelabre 
somptuoase de cristal și clientelă exclusivă. Încă evita problema, și 
Doggie ura asta. 

— Chiar aici, în micul regat de la mare al senatorului Jansen. Te 
poți gândi la un loc mai bun sau mai important pentru a sărbători 
roadele tuturor eforturilor voastre? Tot ce spun eu este că le ofer lui 
Jansen şi personalului său cazare pentru o săptămână. Totul e gratis. 
Depinde de el dacă acceptă. Iar Serviciile Secrete, sau cine naiba îl 
mai protejează, pot să deţină controlul hotelului. Îți dai seama cum ar 
fi, Dorothy? Președintele ales să stea la recepție pe propriul teren, cu 
Statuia Libertăţii în spate, adresându-se întregii lumi. Ce alt cadru ar fi 
mai potrivit decât acesta? 

— Tată, ești nebun! 

S-a uitat la zâmbetul lui amuzat și a clătinat din cap, dar nu s-a 
putut abţine să nu-i zâmbească și ea. Erau practic afaceri și politică în 
aceeaşi nucă pe care tatăl ei o spărgea cu mâna goală. 

Apoi a schimbat subiectul — alt talent de-al lui. 

— Cum stai cu dragostea, draga mea? Se întâmplă ceva? 

Doggie a ridicat din umeri. Nu era treaba lui. 

— Cum mai merge cu tipul ăla, Wesley, despre care tot vorbeai 
mereu? O să se întâmple ceva cu voi doi în curând? 

De data aceasta i-a venit ei rândul să-l bată pe mână. În afară de un 
simț al afacerilor excesiv de dezvoltat și păreri politice îndoielnice, 
bătrânul ei tată era bine. 


După ce au luat cina împreună, Doggie a parcurs de câteva ori 
piscina înot și apoi a stat pe balcon ca să lase briza să-i usuce părul. 
Stelele sclipeau în valurile blânde și ritmice, și era cu mintea în altă 
parte când i-a sunat telefonul. S-a întins după el leneșă, sigură că era 
tatăl ei care voia să-i obțină aprobarea pentru propunerea sa. Nu, 
mersi, ar fi zis ea, fără băutură la bar pentru ea. Promisese că îi va 
oferi invitația lui Thomas Sunderland - asta ar fi trebuit să fie de 
ajuns. În momentul de față nu-și dorea decât să fie lăsată în pace şi să 
se culce. 

Dar, deși era o voce pe care o cunoștea bine, nu era vocea tatălui 
ei. Că tot vorbiseră de lup, era vocea lui Wesley Barefoot, și nu îi 
stătea în obicei să o sune în afara orelor de program. 

— Bună, Doggie! Te deranjez cumva? 

Spre iritarea ei, a observat că își ținea respirația. 

— Ai verificat cifrele din sondaje azi? a continuat el. 

Nu era un mod foarte creativ de a începe o conversaţie. Normal că 
le verificase. 

— Nu, nu mă duc la Richmond în seara asta, dacă asta voiai să știi, 
spuse ea. Gata cu munca. Am nevoie de somn. Poate să aștepte până 
mâine, nu? Măcar o dată mi-ar plăcea să... 

A fost însă întreruptă. 

— Heei, stai! Am fost la biserica St. Luke azi, în Smithfield. Nu 
acolo a fost botezată mica și dulcea Dorothy? 

Ea s-a încruntat. Unde voia să ajungă cu toată șarada asta? 

— Destul de impresionant, să văd cea mai veche biserică din 
Statele Unite care încă mai e în picioare. În stil gotic cred. 

Ea a clătinat din cap. 

— Wesley, ai fost la St. Luke pentru că Bruce și Mimi Jansen s-au 
căsătorit acolo. Am auzit că au ţinut o seară specială ca să facă pe 
placul posturilor de televiziune locale, așa că nu încerca să-mi spui că 
îți place arhitectura gotică sau că-ți pasă de locul în care am fost 
botezată. Drept cine mă iei? 

— Dar m-a făcut să mă gândesc la tine. 

— Okay... 

A pus accent pe a doua silabă și și-a aţintit privirea asupra uneia 
dintre cele mai strălucitoare stele. A auzit sirenele de poliție din ce în 
ce mai tare în depărtare. Într-un moment de slăbiciune ca acesta, era 
ceva romantic și în asta. 

— Am vrut doar să îţi spun. 

— Da...? 

Ea a așteptat o clipă. 

= Şi...? 

Nu a reușit să-l facă să spună mai multe, dar era de ajuns pentru 


Doggie. De acum vor continua în stil profesional, ca de obicei, lucrând 
din greu pentru următoarea jumătate de an a alegerilor primare, 
pentru nominalizare şi pentru alegerile naționale, și apoi va veni 
timpul să-l lase să fie puţin mai intim cu ea. Măcar acum știa că e 
interesat. 

A doua zi a dormit până târziu, lăsând-o pe cameristă să bată la ușă 
în zadar de câteva ori până să fie pregătită să dea ochii cu lumea. Deşi 
era o zi rece și umedă, plănuise să petreacă restul dimineţii pe 
veranda mamei sale din Chesapeake, stând cu cizmele pe balustradă. 
Plănuise să stea împreună cu ea învelită în pături vechi și să râdă 
puţin de tatăl ei, dar Wesley a sunat-o din nou înainte să plece din 
hotel. I-a explicat că Bruce Jansen și anturajul lui vor ajunge în 
Richmond până la prânz, și Doggie trebuia să fie pregătită să-i aștepte 
când se vor întâlni cu toții la biroul guvernatorului în clădirea 
Capitoliului, la ora unu fix. Se pare că existase un fel de ameninţare la 
adresa lui Jansen, iar Sunderland voia să adune tot personalul. 

— Ce fel de ameninţare? a întrebat ea, dar Wesley nu știa mai 
multe. 

Ea a înţeles: Jansen și Sunderland aleseseră să-i informeze pe toți în 
același timp. 

Şi-a făcut mica valiză şi a luat liftul până jos în parcarea subterană. 
Avea o mașină MG veche și frumoasă cu roți cu spiţe pe care o 
cumpărase după ce strânsese bani din salariile ei modeste. Nici gând 
să lase un valet să o aducă și să-și bată joc de sensibilul ei schimbător 
de viteze manual. 

Când ușa liftului s-a deschis spre parcarea subterană, s-a trezit față 
în față cu Toby O'Neill care rânjea spre ea. Era nebărbierit și purta o 
salopetă gri, părând să meargă spre mașina de presat hârtie. 

— Măi, măi, domnișoară Curtis, văd că iar sunteți pe drumuri! 
mormăi el. 

Doggie a fost pe punctul de a-l corecta din nou în privința numelui, 
dar doar dădu din cap. La ce bun? 

— Vă întoarceţi la nenorocitul ăla de șef? 

Ea a încercat să-l ignore și a trecut pe lângă el. 

— Înapoi la nenorocitul ăla de Jansen și la târfa lui de soţie care 
păcălesc întreaga țară și întreaga lume, niște imbecili escroci. 

Ea s-a oprit atunci. 

— Ce ai spus, Toby? 

— E un nenorocit, și soţia lui ordinară e la fel ca toate celelalte 
târfe! 

Îi venea să-i dea o palmă peste fața aia dezgustătoare. 

— Ascultă-mă bine, Toby O'Neill, nu folosești tu limbajul ăsta cu 
mine! De unde scoţi prostiile astea? 


O'Neill şi-a frecat bărbia. Era greu să-și dea seama cât de 
handicapat era creierul lui. Uneori se purta normal, alteori ca un copil 
de șase ani. Era imposibil de definit și imprevizibil. Se închidea în el 
un minut, apoi exploda. 

Doggie a regretat întrebarea și a continuat să meargă spre mașină. 

— Nenorocitul ăla mare are ochi ca de reptilă și o limbă 
dezgustătoare şi despicată! s-a auzit vocea lui. Noi de prin părțile 
astea nu avem încredere în el. Nu, nu avem încredere nici în el, nici în 
târfa lui, așa să știți. Chiar nu avem. 

Ea s-a întors, s-a apropiat de el și a pus o mână pe umărul lui. 

— Care „noi”, Toby? 

— Nu dumneavoastră, asta-i clar, a spus el râzând. 

— Tata ţi-a spus lucrurile astea, Toby? 

El a zâmbit pentru o secundă, apoi a rămas țeapăn. 

— Tatăl dumneavoastră? a întrebat devenind brusc serios. Tatăl 
dumneavoastră nu spune nimic despre astfel de lucruri. Niciodată! 

Ea a observat că se uită în spatele ei și s-a întors. La câțiva metri 
mai în spatele lor stătea tatăl ei, studiindu-i cu o expresie îngrijorată 
pe chip. Ce naiba făcea el acolo? Doggie a privit în jur. Tocmai 
coborâse din mașina lui? Nu auzise nimic. S-a întors să se uite iar la 
Toby. Acesta părea foarte speriat. 

— Vorbești prea mult, Toby! a spus tatăl ei, aruncându-i o privire 
supărată bărbatului mic și slab. Nu vrem să auzim asemenea lucruri 
despre șeful lui Doggie, ai priceput? 

Doggie a condus spre nord pe autostradă, cu mintea plină de 
gânduri și a ajuns în sala de conferințe a guvernatorului cu un minut 
peste ora unu. 

Întreaga echipă era deja așezată pentru şedinţă în jurul unei mese 
ovale enorme, în sala cu tavan înalt. Arătau ca și cum așteptaseră deja 
de mult timp. Ea s-a trântit pe un scaun lângă Wesley. 

Sunderland tocmai intra în cameră. A dat din cap scurt spre cei 
adunați și s-a aşezat. 

— La ora 10.05 în această dimineaţă, poliția ne-a dat un pont 
despre amenințările care au fost făcute împotriva senatorului Jansen, 
a anunţat el, sfredelindu-i pe toţi cu privirea de parcă aveau ceva de 
ascuns. 

Doggie a simţit prezența unei fantome din tragedia de la Beijing și 
s-a uitat la Wesley, dar aparent el nu a simţit la fel. 

— Încă nu suntem siguri despre ce este vorba, a continuat 
Sunderland, așa că am primit instrucțiuni să îl informez pe senatorul 
Jansen că măsurile de securitate au fost înăsprite. Se pare că am intrat 
în faza a doua a campaniei, în care trebuie să ne comportăm cu toții 
ca şi cum suntem reprezentanții viitorului guvern, ceea ce ne va face 


pe toți să fim ţintele a tot soiul de oameni alienați mentali, ale urii și 
ale răutăţii lor. Normal că este regretabil, dar așa stau lucrurile. 

Sunderland a încuviințat din cap spre ușă, pe care tocmai o 
deschisese unul dintre agenţii de pază ai guvernatorului, și șase 
bărbaţi cu aspect dur, îmbrăcaţi în costume negre, au intrat în cameră 
pe rând. 

— De acum înainte, Jansen nu va mai apărea în niciun loc public 
înainte ca zona să fie cercetată și analizată. Dar acum aveţi 
oportunitatea să-i întâlniți pe noii angajaţi de la securitate, așa că să le 
urăm „bun venit”, a spus el bătând din palme de câteva ori. 

— Acești bodyguarzi se află sub comanda agentului special Ben 
Kane, care în momentul de față este prezentat noului său angajator. 
De acum înainte, aceşti bărbaţi se vor ocupa de securitatea personală 
a senatorului Jansen și își vor coordona munca cu Serviciile Secrete și 
cu procedura lor standard de securitate în cazul candidaţilor la 
preşedinţie, procedură care începe în iulie, cu o sută douăzeci de zile 
înainte de ziua alegerilor. Începând de acum, va trebui să faceţi tot ce 
vă spun acești oameni, ați înțeles? Uitaţi-vă bine la ei pentru că s-ar 
putea să aibă o importanţă vitală în viitorul nostru. 

Doggie i-a analizat pe rând. Numai o mamă ar fi putut să îi distingă 
dacă ar fi fost copiii ei. Erau ca niște clone, de înălțime și constituție 
identică, cu aceeași ochi lipsiţi de orice emoție. Era pe punctul de a-i 
menționa asta lui Wesley, dar ușa s-a deschis din nou și a intrat 
Jansen, însoțit de încă un bărbat în costum negru, probabil noul șef al 
securităţii, Ben Kane. 

— Bună ziua, doamnelor și domnilor! 

Jansen nu părea deloc perturbat de situație. 

— Suntem pregătiți să ne felicităm, oameni buni? Pentru că vă pot 
informa că deja avem un sondaj preliminar pentru Virginia. Vreţi să-l 
auziți? 

A urmat un răspuns pozitiv gălăgios. 

— O să avem aproape optzeci la sută în Virginia! 

— Bineee! a țipat Wesley, şi cu toţii au sărit de pe scaune, salutând 
cu mâinile în aer. 

Era cam devreme pentru un sondaj preliminar, dar... 80 de 
procente! Era pur și simplu extraordinar! 

Doggie a fost cuprinsă de un mare val de uşurare. Acum se părea că 
intrau în linie dreaptă spre Casa Albă. 

Thomas Sunderland a ridicat o mână pe măsură ce entuziasmul 
scădea. 

— Numai o clipă, doamnelor şi domnilor! Asta e minunat, chiar 
este! Aplauze pentru noul președinte și pentru noi! 

A început să aplaude și toți s-au alăturat, chiuind entuziasmați. 
Apoi Sunderland a ridicat din nou mâna. 


— Da, acum se pare că ne îndreptăm direct spre ziua alegerilor din 
noiembrie, şi de aceea este și mai important să terminăm de discutat 
despre securitate. Vor urma situaţii și mai amenințătoare pe parcurs, a 
continuat el, întorcându-se spre Bruce Jansen. 

— Mă scuzaţi, domnule senator, știu că a devenit o tradiţie să fim 
primiți și aplaudaţi sub cerul liber, și știu cât de mult vă doriţi să vă 
întâlniți cu presa care vă așteaptă aici pe gazonul din fața vechiului 
dumneavoastră domiciliu, dar, din păcate, trebuie să vă anunț că nu 
putem permite acest lucru astăzi. 

Jansen era neînfricat. Zâmbind, l-a bătut pe Sunderland atât de tare 
pe umăr încât i-a ciufulit părul. Doggie a observat ce repede și l-a 
aranjat la loc. 

— Toată lumea trebuie să vadă cât de fericit sunt astăzi, Thomas! 
Încă nu ştim cine a făcut amenințarea, sau de ce fel este. Probabil că 
este o alarmă falsă și cred că așa ar și trebui să o tratăm. Cred că avem 
ocazia să sărbătorim și nimeni nu ar trebui să ne refuze acest lucru, 
nu-i așa, oameni buni? 

Apoi a ridicat ambele braţe în aer. 

— Astăzi este ziua noastră, prieteni! a strigat el. 

Cei mai mulți dintre cei de față s-au ridicat în picioare și au 
ovaţionat, dar de data aceasta Doggie şi Wesley nu li s-au alăturat. 
Dacă Sunderland era de părere că trebuie să fie vigilenți, atunci de ce 
să nu fie? 

Sunderland s-a îndreptat în scaun. 

— Nu cred că aceasta e o idee înțeleaptă. Câștigăm alegerile cu 
ajutorul convingerilor noastre puternice, dar aceste convingeri 
puternice creează inamici. Așa e în America, domnule senator Jansen! 
Preşedinţii nu sunt o specie protejată, și asta îi include în mod 
definitiv și pe candidaţii prezidenţiali. Lumea este un loc periculos. 
Dumneavoastră ar trebui să ştiţi asta mai bine decât oricine, domnule 
senator! 

Doggie a văzut cum Jansen s-a întunecat la față. Aluziile la moartea 
primei sale soţii nu erau binevenite. Sunderland știa asta, la fel ca toți 
cei prezenți. 

Jansen a rămas tăcut lângă fereastră câteva clipe, apoi a spus: 

— Eu totuși o să cobor să mă întâlnesc cu ei. O să stau în fața 
fântânii, fir-ar să fie! Nu înțelegeți odată? 

Sunderland i-a aruncat o privire iritată. 

— Nu și dacă am și eu ceva de spus despre asta! 

Jansen l-a bătut din nou pe umăr. 

— Thomas, nu poți construi nimic pe lipsa de încredere, nu-i așa? 
Vom fi precauțţi, bine, şi vom ieși afară pe gazon, ce zici? 

Apoi a plecat brusc în camera alăturată în care îl aștepta 
guvernatorul. Toată lumea s-a uitat la Sunderland, care rămăsese 


locului cu o expresie întunecată pe față ce sugera că era sătul de 
situaţie. 

— Bine! a rostit el în cele din urmă, după câteva secunde, pocnind 
din palme. 

— Cu toţii știți rutina, așa că să mergem! 

Apoi şi-a tras scaunul înapoi și s-a dus să vorbească încet cu 
oamenii lui îmbrăcați în negru. 

Camera a început să se golească, dar Doggie și Wesley au rămas 
aşezaţi. Mai era cel puţin o oră până când „intrau în direct”. 

Wesley a văzut-o căscând și a înclinat capul spre ea. 

— Eşti sigură că ai dormit suficient? a întrebat-o. 

Ea a încuviințat din cap. Oare el o studia întrebându-se dacă 
somnul ei fusese deranjat de un rival necunoscut? 

Atunci întreabă-mă! s-a gândit ea. Dar apoi Wesley a clipit, și 
fanteziile ei s-au evaporat. Cam atât cu asta. Brusc era din nou vechiul 
Wesley cel bun, care a întrebat-o cum și-a petrecut ziua liberă și ce 
mâncase. De asta era un maestru în a se descurca cu întrebările 
obraznice ale jurnaliștilor. 

Era în același timp rece ca gheaţa, dar și drăguţ, atent și interesant. 

Încet-încet, a făcut-o să se înmoaie în timp ce au început să 
vorbească despre una și alta, și a convins-o să îi povestească despre 
începuturile ei în Richmond, despre anii de după divorțul părinţilor ei, 
despre căile stranii ale tatălui ei și, într-un final, despre dorinţa tatălui 
ei ca Jansen să petreacă noaptea alegerilor din noiembrie la hotelul 
Splendor din Virginia Beach. Wesley nu a părut neapărat surprins să 
audă asta, dar nici nu a comentat. Apoi i-a spus că nu era sigură dacă 
să transmită mai departe acea ofertă și cum, mult timp, fusese 
supărată pe atitudinea șovăielnică a tatălui ei față de faptul că lucra 
pentru senator. Wesley a dat din cap în timp ce Doggie vorbea, ca și 
cum era imposibil să-i spună ceva ce nu știa deja. Asta i-a dat un 
sentiment ciudat, dar care oarecum o făcea să se simtă bine. 

— Tatăl meu îl are pe un om bun la toate la hotelul din Virginia 
Beach, a continuat ea. Îl cheamă Toby O'Neill, și nu-l suport. E evident 
că nu e prea deştept, așa că presupun că ar trebui iertat pentru asta, 
dar uneori e prea de tot. Azi a spus nişte lucruri urâte despre Jansen și 
m-au trecut toți fiorii, așa că nu cred că vreau să-i spun lui Sunderland 
despre propunerea tatei și cred că ar trebui ca nici tu să nu-i spui. 
Poate că tatăl meu îl vorbește de rău pe Jansen în fața lui O'Neill, sau 
poate că nu e nimic, dar după ce am auzit azi, știm că sunt oameni 
care îl urăsc de moarte pe candidatul nostru. Știu că tata e în stare de 
multe. Se pricepe să zică una și de fapt să aibă altă intenţie; dacă n-ar 
fi fost așa, probabil nu ar mai fi ajuns unde e azi. 

Brusc s-a auzit o voce din spatele lor. 

— Ce a zis tipul ăsta O'Neill despre Jansen, Doggie? 


Ea s-a întors şi a dat nas în nas cu Sunderland care era foarte serios. 

De cât timp era aici? s-a întrebat ea. 

— A, nimic special! răspunse ea. Tipul e un idiot. 

Sunderland a rămas cu privirea ațintită asupra ei și ea a oftat. 

— Ei bine, a făcut-o târfă pe Mimi Jansen și a zis că Jansen 
păcăleşte pe toată lumea. Că e un mare nenorocit cu ochi de reptilă și 
limbă bifurcată. 

— Înţeleg. Și...? 

— A zis că oamenii nu au încredere în el aici în sud, dar se pare că 
azi i-am dovedit că nu e așa, nu? a spus Doggie, afișând un zâmbet 
larg. Optzeci la sută! E o cifră care vorbeşte de la sine. Aproape că îţi 
pare rău pentru adversari. 

Ea a râs, făcând să sune cât mai real posibil, și a observat un mic 
zâmbet care încrețea pielea din jurul ochilor lui Sunderland. 

— Uitaţi de idiotul ăla, domnule Sunderland, nu merită! 

Zâmbetul lui Sunderland a dispărut la fel de repede cum a apărut. 

— Ai spus că tatăl tău ne-a oferit hotelul Splendor din Virginia 
Beach pentru noaptea alegerilor? E un hotel de bună calitate, nu-i așa? 

— Da, tocmai a primit a cincea stea. 

Doggie a ridicat din umeri. 

— E ruşinos, dar tata ar face orice pentru publicitate. I-am promis 
că vă voi prezenta această ofertă, şi acum am făcut-o. E singurul lucru 
pe care i l-am promis. 

Unul dintre bărbaţii îmbrăcaţi în negru s-a apropiat fără zgomot, ca 
o felină. Era Ben Kane, un bărbat extrem de atrăgător, cu păr negru 
lucios, efectul general fiind urâțit doar de două brățări din aur masiv 
monstruoase care-i zăngăneau la încheietură. A pus o mână pe brațul 
lui Sunderland și pe cealaltă a dus-o la casca din ureche. Sunderland a 
ascultat în timp ce Kane i-a vorbit la ureche, apoi a încuviințat din 
cap. 

Cu amenințări sau fără, pregătirile de securitate pentru conferința 
de presă ținută în aer liber se desfășurau aparent bine. 

Se pare că popularitatea tradițională a lui Jansen avea să se 
confirme. 


Capitolul 3 


A sosit și ziua alegerilor, dar nu de una singură. 

Furtuna de zăpadă a lovit fără niciun avertisment, înghețând stâlpii 
de telefonie de pe străzi care acum trosneau ca niște chibrituri. O 
porțiune de la Coasta de Est a Carolinei de Sud până în Massachusetts 
a devenit o mare albă, cu temperaturi atât de joase încât râul Potomac 
a început să curgă mai încet pe măsură ce suprafaţa sa a înghețat. Nu 
mai fusese atât de rece în noiembrie din anul 1980 și nu mai ninsese 
atât de mult din februarie 2002. Oamenilor le era frică să iasă din 
casă, ceea ce reprezenta o amenințare pentru votare. Mașinile erau 
blocate peste tot, cartiere întregi nu mai aveau curent și secţiile de 
votare nu aveau suficient personal. 

Dar nimic nu avea să-i fure victoria lui Bruce Jansen, asta era clar. 

John Bugatti şi echipa lui de televiziune de la NBC ajunseseră cu o 
zi în urmă la hotelul Splendor în Virginia Beach, unde echipa lui 
Jansen și un grup de agenți de pază îmbrăcaţi în negru erau deja 
cazați, așteptând sosirea lui Jansen. 

Venise momentul spectacolului. Bugatti s-a întors spre cameră la 
semnalul asistentului său. Toată America îi urmărea. 

S-a uitat în obiectivul camerei, simțindu-se într-o formă excelentă. 

— Toate indiciile arată că va fi o seară istorică. În ciuda unei 
furtuni de zăpadă de o magnitudine care a ajutat la răsturnarea lui 
Jimmy Carter în anul 1980, nimic nu poate schimba faptul că 
senatorul Bruce Jansen este pe drum către Casa Albă. Sondajele arată 
clar că Jansen va câștiga. Acesta face totul cu calm, umor, inteligență 
și îl iubim pentru asta. În ciuda câtorva rezultate corecte și a susţinerii 
puternice din partea oamenilor din Florida în timpul perioadei sale de 
guvernator, se pare că fratele președintelui în funcție nu are nici 
măcar o şansă în fața marii popularități pe care Jansen și frumoasa lui 
soție au dobândit-o în toată ţara. Jansen a luat Statele Unite cu asalt și 
există multă simpatie față de acest bărbat care și-a pierdut prima soție 
într-un mod atât de tragic în China, cu ceva ani în urmă, și care va fi 
primul preşedinte într-o generaţie, care urmează să aducă un bebeluș 
la Casa Albă. 

Lângă el stătea Wesley Barefoot, zâmbind și îmbrăcat impecabil ca 
de obicei, şi mirosind atât de bine încât pe Bugatti aproape că l-a 
ameţit. 

— Wesley Barefoot, îl urmezi pe Bruce Jansen de mai bine de 
cincisprezece ani, de când cu acea vizită tragică la Beijing. L-ai văzut 
pe Jansen ca fiind potrivit pentru a fi președinte în tot acest timp și, 
dacă da, acest candidat prezidenţial a evoluat între timp? 


— În cazul lui Bruce Jansen, nu te îndoieşti niciodată de ceea ce 
vezi. S-a născut ca să fie preşedinte. N-am mai întâlnit niciodată un 
bărbat care să fie atât de devotat binelui țării și pot să declar fără 
nicio ezitare că întotdeauna a fost interesat de acest lucru. Bineînțeles 
că evoluezi de-a lungul timpului, dar practic nimic din toată agitația 
stârnită de campanie și de presă nu a schimbat atitudinea 
fundamentală a lui Bruce Jansen față de viață sau politică. Nici măcar 
un pic! 

— Nici uciderea soției sale în Beijing nu l-a schimbat? 

Barefoot a tăcut o clipă. Bugatti nu-l avertizase că avea să pună 
această întrebare. Aşa cum se așteptase Bugatti, Wesley a privit în 
pământ în timp ce a răspuns. 

— Caroll Jansen a însemnat totul pentru el, și nu poţi trece 
niciodată cu adevărat peste așa ceva. A fost îngrozitor ceea ce s-a 
întâmplat. Tu ai fost acolo, știi! 

A ridicat privirea şi Bugatti a încuviințat din cap ca să-l aprobe. 

— Dar tristețea maturizează sufletul, a continuat Barefoot, așa că 
probabil trebuie să mulțumim sorții tragice a lui Caroll Jansen pentru 
faptul că senatorul s-a implicat atât de mult în lupta împotriva 
nedreptăţii, violenţei și nenorocirilor. De fapt cred că întreaga ţară a 
fost schimbată de acel eveniment trist. 

S-a uitat fix la cameră. 

— Dar Bruce Jansen este genul de om care își menţine echilibrul în 
orice situație. Este un simbol al stabilității și esența credibilității pe 
care lumea se poate baza în anii ce vor urma. 

Barefoot a arătat spre cameră. 

— Bazaţi-vă pe asta! 

Bugatti a zâmbit. Încă nu se închiseseră secţiile de votare și se pare 
că nu se închisese nici gura frumosului propagandist-şef al lui Bruce 
Jansen. Probabil că acel interviu avea să mai aducă câteva voturi. I-a 
mulțumit lui Barefoot și a continuat cu faţa la cameră. 

— Aici, pe Coasta de Est, secția de votare se închide peste o 
jumătate de oră, şi peste o oră putem începe să facem speculații 
despre ce ne pregătește viitorul în următorii patru ani. În momentul 
de față mai avem câteva ore până când elicopterul lui Bruce Jansen 
trebuie să aterizeze aici pe plajă, lângă hotelul Splendor, în ciuda 
furtunii de zăpadă și a vizibilității reduse. 

A zâmbit și a arătat spre intrarea hotelului. 

— În orice caz, nu se va simți singur, pentru că noi şi aproape două 
sute de jurnaliști suntem pregătiți să-i întâmpinăm pe el și pe soţia lui 
frumoasă și însărcinată. Dar cred că și el va fi pregătit pentru noi. 

Bugatti s-a întors spre noua persoană care trebuia intervievată, un 
meteorolog local care a vorbit cu frenezie despre condiţiile practic 
catastrofale, cu șaizeci de centimetri şi chiar un metru de zăpadă în 


multe locuri, drumuri îngheţate și câteva accidente rutiere fatale. În 
cele din urmă, înainte să dea microfonul asistentului său pentru 
următoarea știre despre un lunetist teribil din New York City, Bugatti 
a rugat pe toată lumea care nu votase încă să o facă, dar și să aibă 
grijă afară. 

Sosirea senatorului Jansen nu a fost lipsită de probleme. Vremea s- 
a înrăutățit şi mai tare. Acum zăpada cădea în straturi consistente, 
vizibilitatea era aproape de zero, iar Serviciile Secrete își făceau griji 
din pricina rafalelor de vânt bruște care veneau dinspre ocean. Între 
timp, interpreţii formaţiei își încălzeau instrumentele cu respiraţia lor 
aburindă, iar luminile plasate în jurul lor ardeau în întuneric. Cu 
câteva minute înainte de aterizare, s-a auzit vocea distorsionată a lui 
Bruce Jansen prin difuzoarele elicopterului. 

— Staţi uşor, oameni buni! a spus el. Aproape am ajuns. Pilotul 
nostru a zis că a zburat în cel puţin o sută cincizeci de misiuni în Da 
Nang, așa că asta ar trebui să fie floare la ureche. 

Bugatti nu a văzut elicopterul până când elicea nu a împrăștiat 
zăpada de pe plajă. Mai multe reflectoare au fost aţintite asupra 
aparatului de zbor de culoare albastru cu alb, dându-i o sclipire 
argintie. A avut efectul scontat pentru un eveniment mare. Peste 
câteva secunde, bărbatul care cel mai probabil avea să fie următorul 
preşedinte al țării va păși afară și va întâmpina această mare de 
oameni. Cel puțin o mie de locuitori înfruntaseră vremea și stăteau 
acolo îmbrăcați cu haine groase, dând din mâini. Nu se mai 
întâmplase așa ceva în zonele acestea până acum. 

Bruce Jansen a stat în ușa elicopterului, cu ambele mâini în aer. 
Era întruchiparea unui câștigător încrezător, și oamenilor le plăcea să 
vadă asta. Practic a dansat în jos pe scări, urmat de Mimi Jansen care 
zâmbea, roșie în obraji, îmbrăcată cu o haină de blană artificială care 
nu putea să-i ascundă sarcina avansată. Era încântătoare. 

Reporterii s-au împins în față, și cameramanul lui Bugatti, Marvin 
Gallegos, a fost dat la o parte de două ori. Cu toții erau hotărâți să fie 
primii care primesc un comentariu din partea lui Jansen. Bugatti știa 
foarte bine cum era. 

A făcut semn echipei sale de cameramani să alerge prin spatele 
mulțimii și sus pe scări în hotel. A doua echipă de cameramani urma 
să se ocupe de filmările de afară. Bugatti ştia că Jansen nu va sta prea 
mult aici în frig și în întuneric. De ce să facă asta, când recepţia era 
luminată de parcă era ora prânzului? Avea să facă poze mai bune 
înăuntru. 

Comitetul de primire era pregătit și aştepta în mijlocul salonului. 
Pe lângă agenţii de pază îmbrăcați în gri şi negru, din el făceau parte 
guvernatorul actual al Virginiei, proprietarul hotelului — Bud Curtis — 


şi, în spatele lor, un grup de delegaţi și soțiile lor. Cu toții purtau 
insigne mari cu mesaje de susținere pentru Jansen. 

Când oaspetele de seamă și-a făcut apariţia la recepţie și și-a 
scuturat zăpada din păr, a fost întâmpinat de proprietarul hotelului cu 
atâta căldură de parcă Jansen ar fi fost fratele său demult pierdut. 
Curtis l-a condus imediat spre aranjamentul cu orhidee și Statuia 
Libertăţii din cupru verde, în fața cărora se afla un podium împodobit 
cu gladiole enorme. 

Jansen a sărutat-o pe soția sa și l-a bătut pe spate pe managerul său 
de campanie, Sunderland, apoi a sărit pe podium cu agilitatea unui 
puști de liceu. 

— Doamnelor și domnilor! a strigat el, uitându-se la cei din public 
de parcă îi recunoștea pe fiecare în parte. Tocmai am primit primele 
statistici și pot să afirm cu certitudine că cel mai mare adversar al 
meu, guvernatorul Floridei, nu are nicio șansă să mă prindă din urmă. 
Nemaipomenitul popor american i-a învins pe zeii furtunii. Rezultatul 
este estimat la șaizeci la sută în vest și aproape la fel și în est. 

A ridicat braţele spre cer încă o dată și mulțimea a urlat 
entuziasmată. 

— Verdictul oamenilor cu privire la viitorul ţării este foarte clar. 
Cel puțin şaizeci şi cinci la sută din cei care au votat ne-au acordat o 
responsabilitate sacră mie și echipei mele loiale. Cred că pot să afirm 
că... victoria este a noastră! 

În acel moment oamenii au luat-o razna. Au aruncat tot ce aveau în 
mână în aer și apoi, ca prin magie, a căzut din tavan o ploaie de 
confetti ca la o paradă pe Broadway. În afară de faptul că erau 
multicolore, nu erau prea diferite de furtuna de zăpadă de afară. 

— Şaizeci și cinci la sută! a mormăit Bugatti. 

Era o statistică ce vorbea de la sine. Asta chiar că le va da de gândit 
partidului republican şi guvernului actual! Era o victorie fără 
precedent, și și-a ridicat braţele și a urlat cât de tare a putut, la fel ca 
toți ceilalți din încăpere. 

Jansen era și omul lui. 

Senatorul Bruce Jansen s-a folosit de următoarele câteva minute ca 
să îi mulțumească adversarului său pentru o campanie bună și corectă 
şi i-a salutat cu căldură pe toţi cei din echipa sa. Apoi și-a tras soția 
lângă el pe podium, a făcut cu mâna tuturor, a mulțumit lui 
Dumnezeu și poporului american, a mai spus alte câteva cuvinte 
amabile despre oponentul lui și a zâmbit către camerele tv. 

— Doamnelor și domnilor, tocmai l-aţi ascultat pe următorul 
preşedinte al Statelor Unite ale Americii! a anunțat Wesley și i-a făcut 
semn lui John Bugatti. 

Acum era momentul, dacă voia un interviu cu Jansen. Bugatti i-a 


făcut și el un semn cameramanului său. 

— Ne vom lua la revedere de la senatorul Jansen deocamdată, a 
continuat Barefoot. Evident că soţia sa are nevoie de odihnă, iar 
rezultatele finale ale alegerilor nu au sosit încă. Dar vom revedea 
viitorul cuplu prezidențial mai târziu în această seară - asta este o 


promisiune. Între timp, bucuraţi-vă de acest decor minunat... — a spus 
dând din cap în semn de mulțumire spre proprietarul hotelului, Bud 
Curtis — ... şi mâncaţi, beţi și dansaţi! Petrecerea a început! 


Bugatti și Marvin și-au făcut loc prin mulțimea de dansatori și au 
ajuns la Jansen și la anturajul său exact când Bud Curtis îi conducea 
pe ușa din spate, probabil spre o scurtătură către camera pentru presă. 

Jansen l-a văzut imediat pe Bugatti și s-a întins să dea mâna cu el. 

— Bună, John! Bine ai venit! 

— Felicitări, domnule președinte! a spus Bugatti. E magnific! 

— Poţi să-mi spui „președinte” peste câteva luni, John. Până 
atunci, trebuie să urmăm protocolul. 

Bugatti a dat din cap spre soţia lui Jansen. Arăta foarte obosită de 
aproape. Lângă ea era o asistentă medicală în uniformă, alături de o 
doctoriță cu o expresie glacială a cărei datorie era să o însoţească pe 
doamna Jansen la spital în cazul în care intra în travaliu sau să asiste 
la naştere dacă nu mai era timp. Lângă ea mergea Thomas 
Sunderland, care și-a permis în sfârșit să zâmbească larg, și în spatele 
lor erau doi bodyguarzi uriași, unul în gri și unul în negru, urmaţi de 
toți oaspeții VIP. În fruntea grupului era Bud Curtis, îmbrăcat în 
smoching. Toate măsurile de precauţie în plus nu păreau deloc 
necesare, de vreme ce echipa de pază personală a lui Jansen și câțiva 
dintre agenţii de la Serviciile Secrete care veniseră la hotel cu câteva 
zile în urmă trebuie să fi verificat deja fiecare colțişor din clădirea 
aceasta enormă. 

— Hei! a şoptit o voce din spatele lui Bugatti. 

S-a întors și a văzut-o pe Doggie croindu-şi drum spre el îmbrăcată 
într-o rochie de seară. Era foarte radioasă. 

— Frumoasă seară, nu-i așa? 

L-a luat de braţ și la strâns ușor. 

Dădură un colț și ajunseră în fața unui pasaj care lega coridorul 
strâmt de pe care ieşiseră de următoarea secțiune a hotelului. Cel 
puţin o sută de steaguri erau agăţate în tavan și toată lumea a ridicat 
privirea. Ce decor impunător pentru viitorul președinte. Era ca o 
arcadă impresionantă. Bugatti a aruncat o privire cameramanului ca 
să verifice dacă luminița roșie a camerei era deja aprinsă. Asta era o 
ştire senzațională și deja auzea cum se deschidea șampania în sala de 
şedinţe de la NBC. 

Curtis a făcut grupul să se oprească pentru un moment. 

— Doamnelor și domnilor! Drept mic gest de apreciere pentru 


campania fantastică a lui Bruce Jansen și pentru soția sa frumoasă, am 
aranjat o modestă inaugurare! 

Apoi a dat din cap spre un bărbat slab și cocoșat, îmbrăcat cu un 
sacou roșu și care așteptase lângă unul dintre oamenii de la Serviciile 
Secrete îmbrăcați în gri în fața unei cortine cu pancarte atârnate. 

Bugatti a simţit-o pe Doggie tresărind. Părea puţin încordată. Doi 
agenți de pază bine îmbrăcaţi s-au apropiat de mărunțelul în sacou 
roșu din direcții diferite. Unul era scund și blond și purta un costum 
gri, celălalt era o matahală, îmbrăcat în costum Armani negru și cu 
brățări grele de aur. Bărbatul în gri a luat-o înainte și la verificat pe 
mărunțel cu mișcări rapide. Ce bine era dacă mă percheziţionau pe mine 
așa! s-a gândit Bugatti, uitând cu totul de starea bruscă de agitaţie a 
lui Doggie. 

După ce agentul de pază a terminat cu pipăitul bărbatului, Bud 
Curtis i-a rugat pe oaspeţi să facă un pas în față, a făcut un semn și 
mărunțelul a tras de un cordon astfel încât pancartele s-au dat la o 
parte și au scos la iveală o pictură care măsura cel puţin patru metri 
pe patru în care erau senatorul Jansen și frumoasa lui soţie, stând în 
fața Casei Albe. Un cuplu râzând în fața unui fundal de prost gust, cu 
raze de soare, copaci înfloriți și păsări ciripind, parcă scos dintr-un 
film Disney. Era cea mai groaznică „operă de artă” de genul acesta pe 
care o văzuse Bugatti în viața lui, depășind cu mult cele mai proaste 
opere ale lui Norman Rockwell7. 

Dar toată lumea a aplaudat și s-a îmbulzit mai aproape, așa că 
mărunțelul a fost nevoit să se retragă într-o parte și după aceea înapoi 
în mulțime ca să nu fie strivit de perete. Bugatti l-a urmărit cu 
privirea. Era atât de diferit și nu părea să se potrivească deloc cu 
peisajul. 

În acel moment, Mimi Todd Jansen a făcut un pas înainte ca să se 
uite mai bine la pictură. În pofida manierelor politicoase bine 
controlate, era evident după expresia ei că văzuse opere de artă mai 
frumoase. A schițat un zâmbet forțat și a vorbit puţin cu Curtis, care a 
dat din cap și a zâmbit, și apoi imediat și-a făcut loc prin mulțime, 
dispărând dincolo de o ușă laterală. Senatorul Jansen o conducea de 
braț pe palida sa soție spre camera de conferințe unde urma să aibă 
loc interviul, când s-a auzit un țipăt. 

Privirea lui Bugatti a zburat spre locul din care se auzise strigătul și 
a văzut un amestec de mâini și corpuri, unele încercând să scape, 
altele încercând să se apropie. Thomas Sunderland a fost cel pe care 
Bugatti a reușit să-l vadă cel mai clar în mijlocul acelei confuzii. Arăta 
îngrozit, stând ca o stană de piatră de parcă îl lovise cineva, cu 
cravata deranjată şi unul dintre buzunare întoarse pe dos. Cel mai 
mare dintre agenţii de pază îmbrăcaţi în negru a trecut repede pe 
lângă ei. Apoi mărunţelul care dezvelise pictura a făcut doi pași spre 


Jansen și soţia lui și s-a auzit zgomotul inconfundabil al unui foc de 
armă. În acel moment, Bugatti a observat revolverul din mâna 
bărbatului. Mirosul de praf de pușcă a umplut aerul și oamenii au 
început să ţipe și să se arunce la pământ. Au urmat mai multe focuri 
de armă și creierul atacatorului a zburat pe tablou. Apoi Bugatti a 
simţit o durere puternică într-o parte. Bărbatul de lângă el se ținea de 
stomac. Se pare că amândoi fuseseră loviți de gloanţele care 
ricoșaseră. Camera de filmat zăcea pe podea lângă el, în locul în care 
o scăpase cameramanul în mijlocul acelui haos. Bugatti a văzut cu 
teamă cum i se formase o pată de sânge pe sub cămașă, sub braţ. 
Doggie îi dăduse drumul și ţipa și ea împreună cu ceilalți. Ţinându-și 
strâns rana ca să oprească sângerarea, și-a dat seama în final de ce se 
întâmplase. 

Agenţii de pază îl trăseseră pe senatorul Jansen pe podea, dar nimic 
nu putea să ascundă expresia lui îngrozită. În faţa lui pe covor zăcea 
soția sa, chinuindu-se să respire cu ochii larg deschişi și îngroziți, în 
timp ce o baltă de sânge se forma în jurul ei. Corpul ei era complet 
nemișcat. 

Apoi Bugatti a simţit din nou durerea ascuţită și a căzut în 
genunchi. 

Recepţia hotelului era pustie cu excepția agenţilor de pază, a lui 
Bugatti şi a cameramanului său șocat. Bugatti era în direct pentru a 
patra oară de când Mimi Todd Jansen fusese împușcată cu două ore în 
urmă. Atât ea, cât și senatorul Jansen fuseseră scoşi repede din 
încăierare și, între timp, sosiseră zeci de anchetatori de la FBI și 
echipa de investigat omucideri din Richmond interogase pe toată 
lumea care fusese prezentă pe coridor la momentul atacului. O echipă 
special antrenată a analizat cu atenţie înregistrările de pe camerele de 
supraveghere ale hotelului și caseta pe care le-o dăduse Bugatti din 
camioneta de transmisiuni a NBC. în același timp, o armată de 
criminaliști a verificat în mod repetat coridorul îngust pentru indicii și 
a făcut poze bucăţilor de creier de pe perete, plus altor detalii din 
holurile şi camerele decorate în mod festiv. 

Se pare că mai multe persoane fuseseră rănite de gloanţele care 
ricoșaseră, dar din fericire, niciuna dintre ele nu fusese rănită grav. 
Lui Bugatti deja i se puseseră copci pe rana de la spate și îi dăduseră o 
grămadă de analgezice. 

L-a ascultat pe regizor în cască. Deși vocea lui era calmă, știrile 
erau grave. Pentru o clipă, a înlemnit. Apoi, după ce a respirat adânc 
de câteva ori, a încuviințat din cap sumbru spre cameraman și 
luminița roşie s-a aprins. 

— Acum câteva secunde, doctorii de la centrul medical CJW ne-au 
informat că Mimi Todd Jansen a decedat. 


A făcut o pauză, încercând să se uite direct la cameră. 

— A fost furată viaţa unei persoane extraordinare și importante în 
cel mai îngrozitor mod posibil, iar America este în stare de șoc. Au 
trecut două ore de la atac și, în acest moment, doctorii de la centrul 
medical CJW din Richmond încă se luptă pentru a salva viața 
copilului. Din cauza severităţii furtunii din zona Virginia Beach, 
elicopterul a trebuit să aterizeze la sud de Lanexa, iar restul drumului 
a fost parcurs cu mașina pe I-64 până în Chippenham Campus. 

Acum s-a uitat fix la cameră. 

— Să ţinem un moment de reculegere în onoarea unei persoane 
nemaipomenite pe care nu am avut șansa să o cunoaștem. 

Minutul acela a părut o eternitate. Oamenii care dăduseră buzna în 
recepție s-au oprit când au văzut grupul tăcut şi nemișcat din jurul lui 
Bugatti. 

În cele din urmă, producătorul l-a anunţat să continue. 

Reporterul s-a întors spre monitor. 

— Vreo noutate de la spital legată de starea copilului, Erica? 

O imagine neclară cu colega sa Erica Nelson a apărut pe ecran. 
Stătea în fața spitalului, ieșindu-i aburi din gură. 

— Nu, John, din păcate nu avem vești. Știm că în momentul de față 
este multă agitaţie la etajul trei. Copilul a fost născut prin cezariană 
într-o sală de operaţie de la parter, dar mi s-a spus că a fost dus în 
camera de terapie intensivă. 

— Asta ar putea însemna că bebelușul este în viață. Există vreo 
declaraţie din partea vreunuia dintre doctori, Erica? 

Acum s-a văzut Erica Nelson în prim-plan. Părea înțepenită din 
cauza frigului și i se vedea cu greu fața din cauza zăpezii. În spatele ei 
tronau, deşi neclare, clădirile impresionante ale Chippenham Campus, 
unul dintre cele mai bune spitale ale țării. 

— Numai puţin, John... 

Pentru o clipă, femeia s-a uitat în gol. 

— Bun, tocmai ni s-a spus că șansele de supraviețuire ale 
bebelușului sunt foarte mici. Chiar dacă copilul nu a fost lovit în 
timpul tragerii, Mimi Todd Jansen a pierdut mult sânge, și din păcate 
este foarte probabil ca bebelușul să nu supraviețuiască traumei. 

— Ce au făcut doctorii în timp ce au transportat-o pe doamna 
Jansen spre Richmond, Erica? Presupun că au făcut tot ce au putut. 

Ea a încuviințat din cap. 

— Da, John, nu există nicio îndoială, doamna Jansen a primit cele 
mai bune îngrijiri de urgenţă. Întrebarea este dacă la fel a fost şi în 
cazul copilului. Știm că Mimi Jansen a primit transfuzii cu sânge, dar 
încă nu am primit toate detaliile. 

Ea a înclinat ușor capul într-o parte și şi-a potrivit casca. Apoi a dat 
din cap de câteva ori în timp ce expresia feței ei a devenit și mai 


sumbră și, vizibil afectată, s-a uitat la cameră. 

— Regret să anunţ că... 

S-a oprit ca să înghită. 

— Tocmai mi s-a spus că viaţa copilului nu a putut fi salvată. 
Nașterea a mers bine, dar bebelușul a fost prea slăbit încât a murit 
după doar câteva minute. 

Bugatti a lăsat-o să-și revină puţin. Era o veste incredibil de tristă, 
dar erau niște momente extraordinare pentru televiziune. 

— Știu că e greu, Erica, dar trebuie să te întreb oricum: se știe sexul 
copilului? 

— Da, era... Era băiat. Era... Era... 

S-a uitat în jos și a încercat să continue, dar nu a reușit. 

Prin cască, regizorul l-a îndemnat pe Bugatti să preia el, dar era 
foarte, foarte greu. A tras aer adânc în piept. 

— Tocmai am fost puși în faţa unuia dintre cele mai tragice 
incidente din istoria țării noastre. Exact în clipa în care Bruce Jansen 
atinge cel mai mare vârf al carierei sale, își pierde soţia și copilul 
nenăscut. Viața unui bărbat se prăbușește dintr-o secundă în alta. S-a 
petrecut o tragedie incomensurabilă. 

Rezultatele alegerilor naţionale au sosit jumătate de oră mai târziu. 
Senatorul Jansen era următorul președinte al Statelor Unite, cu o 
majoritate copleșitoare, exact așa cum se așteptase. Acesta trebuia să 
fie momentul triumfului vieţii sale, dar nimeni nu știa unde era. Unii 
presupuneau că la Chippenham Campus, alţii că era acasă la el în 
Onancock. Unii spuneau chiar că la Casa Albă. 

În orice caz, dispăruse. 

Thomas Sunderland a apărut la televizor abia la ora două 
dimineața, când a anunţat publicul că noul președinte era în siguranță 
și într-o stare de sănătate bună. Nu fusese împușcat de atacator, dar a 
amânat să facă o declaraţie până a trecut de șoc. Apoi Sunderland a 
mulțumit poporului american pentru susținerea sa și și-a plecat capul 
în memoria lui Mimi Todd Jansen și a copilului ei mort. 

În ciuda orei târzii, era cea mai vizionată emisiune de televiziune 
din istoria țării. Bugatti era ca un mort în picioare și ar fi preferat să 
nu mai țină transmisiunea de încheiere, așa cum îi ordonase regizorul. 
Dar a făcut un semn prietenos spre cameră, ca întotdeauna. 

— Gândurile noastre sunt alături de președintele Bruce Jansen și de 
familia lui Mimi Todd Jansen. Dumnezeu să îi binecuvânteze pe toți. 
Întrebarea este, ce se va întâmpla acum? Constituţia cere să avem un 
preşedinte, dar de vreme ce mai sunt două luni până la jurământul de 
pe douăzeci ianuarie, multe se pot întâmpla între timp. Bruce Jansen 
trebuie să ia o decizie. Poate să preia rolul de președinte în aceste 
circumstanțe, sau va preda frâiele vicepreședintelui său și fostului 


oponent democrat, Michael K. Lerner? Îl cunoaștem pe domnul Lerner 
ca fiind un avocat dur, dar rezonabil și onorabil, care a stat în umbra 
candidatului principal al partidului şi pe care publicul american l-a 
văzut ca pe o persoană serioasă, chiar dacă nu neapărat carismatică. 
Timpul ne va spune. Nu a mai existat niciun președinte care să 
locuiască singur la Casa Albă după Woodrow Wilson care a divorțat în 
anul 1915. Dacă Bruce Jansen își acceptă chemarea, el va fi al cincilea 
preşedinte văduv și primul în o sută douăzeci de ani. 

Bugatti și-a ținut respiraţia o clipă înainte să continue. 

— Pe lângă acești cinci președinți şi Wilson, numai James 
Buchanan, care nu a fost căsătorit, a mai locuit singur la Casa Albă. 
Buchanan s-a confruntat cu o ţară aflată într-un conflict grav, pe 
punctul de a avea un război civil. Conflictele interioare cu care se 
confruntă Bruce Jansen în prezent trebuie să fie la fel de brutale și de 
îngrozitoare. Așadar, cu toţii trebuie să-i transmitem cele mai bune 
urări ale noastre, din adâncul inimii. Dumnezeu să-i dea putere! 

A așteptat până când luminița roșie de la cameră s-a oprit. Ştia că 
nu făcuse cea mai bună treabă, dar mintea lui abia dacă mai 
funcționa. Era treaz de douăzeci de ore. Douăzeci de ore agitate, 
nebunești și foarte întunecate care îl afectaseră profund. A făcut un 
semn spre oamenii de la pază că era pregătit să urce în camera lui cu 
liftul, dar aceștia au negat din cap și i-au cerut să rămână pe unul 
dintre fotoliile din foaier. Le-a respectat ordinele și s-a așezat, privind 
absent la numerele etajelor care se aprindeau pe panoul de deasupra 
liftului. 

Toate lifturile stătuseră la etajul doisprezece timp de cel puţin zece 
minute, când brusc și în același timp, câţiva dintre agenţii de pază și- 
au înclinat capetele și au ascultat foarte atent în căști. Câţiva dintre ei 
au verificat intrarea în hotel pentru a se asigura că trecerea era liberă. 
Apoi unul dintre lifturi a început să coboare. După ei au urmat și 
celelalte, de parcă erau într-o cursă. 

Bugatti a dat să se ridice, dar a fost rugat să se așeze la loc. 
Bodyguarzii aşteptau ca primul lift să ajungă. S-au deschis ușile și un 
grup de bărbați cu expresii serioase a coborât cu o persoană ţinută 
strâns între ei. Bugatti s-a ridicat pentru a zări fața bărbatului în timp 
ce acesta era grăbit spre intrare și întâmpinat de alți bărbați în 
costume negre. Afară, reflectoarele se aprinseseră și cel puțin câteva 
sute de jurnaliști și localnici așteptau să audă și alte informații. 

Următorul lift i-a adus pe Thomas Sunderland și pe cei mai 
apropiați asistenţi ai săi în foaier. Apoi au venit Wesley Barefoot, 
Doggie Rogers și toți membrii personalului lui Jansen. Doggie era albă 
ca varul și toată lumea arăta foarte îngrijorată. 

Nemaiavând cine să-l oprească de data aceasta, Bugatti s-a ridicat 
şi s-a alăturat celorlalți în drum spre intrarea bine păzită a hotelului. 


— Staţi aici până când îl scoatem pe arestat! 

Ordinul bodyguardului masiv cu brățări din aur a răsunat peste 
larmă. Ceilalți agenţi de pază în costume negre și gri au deschis ușile 
de la intrare și l-au condus pe bărbatul reținut afară în furtuna de 
zăpadă și de întrebări din partea reporterilor. 

Bugatti a auzit-o pe Doggie strigând ceva printre toate acele voci, 
dar nu a înțeles ce. L-a luat de braț pe unul dintre bărbaţii care 
coborâse cu unul dintre celelalte lifturi și a strigat: 

— Ce s-a întâmplat? 

— Au prins pe cineva despre care cred ei că e în spatele 
asasinatului! a strigat bărbatul la rândul lui. 

Bugatti a înjurat. Trebuia încă o dată să lase la o parte starea lui de 
extenuare. Dacă asta s-ar fi întâmplat cu zece minute mai devreme, ar 
fi putut să transmită totul în ultima lui difuzare la nivel naţional. Șeful 
lui îl va certa pentru asta. 

Până acum, primul grup de pază trecuse de blițurile camerelor și de 
reflectoare cu încărcătura lor valoroasă. Ușile hotelului s-au închis și 
dintr-odată putea să-și audă din nou gândurile. 

— Ştiţi pe cine au arestat? l-a întrebat pe bărbatul de lângă el. 

— Da, pe proprietarul hotelului, Bud Curtis! 

Bărbatul a încuviinţat din cap când a văzut expresia de pe faţa lui 
Bugatti. 

— Exact, tatăl lui Doggie! 

Wesley Barefoot își ținea servieta de piele lipită de corp în timp ce 
trecea pe lângă clădirea FBl-ului. Una peste alta, era destul de 
mulțumit cu viaţa pe care o ducea. Președintele îl făcuse purtătorul 
său de cuvânt. Nu putea fi mai bine de atât având în vedere că era 
încă tânăr. 

Trecuseră două săptămâni de când Bruce Jansen ocupase biroul 
preşedintelui, iar Wesley era deja obișnuit cu zarva și străzile 
aglomerate din Washington. Apartamentul lui din Residence de pe 
Market Square era ultraluxos și făcea doar cincisprezece minute pe jos 
până la Casa Albă. Nu avea cheltuieli deosebite, era unul dintre cei 
mai râvniți burlaci din oraș, avea un șofer privat la dispoziţie și până 
în prezent presa îl adora pe noul purtător de cuvânt tânăr de la Casa 
Albă. Îi plăceau toate astea. Chiar ducea o viață privilegiată, aproape 
că era viața la care visase. 

Aproape. 

Pentru că, dacă lipea urechea de pământ, ceva nu suna tocmai bine. 
Era ceva asemenea unui șarpe care sâsâia undeva în paradis. Se 
răspândea o neliniște din ce în ce mai mare, pe zi ce trecea, din 
spatele ușilor închise de la Casa Albă. 

Viitorul președinte Jansen nu mai apăruse în public în primele 
săptămâni după ce soţia lui fusese omorâtă, cu trei luni în urmă. Unii 
spuneau că muncea zi și noapte, alții că avea să se înece în suferință. E 
de la sine înţeles că se făceau multe speculații pe seama stării sale 
mentale, dar viitorul vicepreședinte Michael K. Lerner îi calmase pe 
oameni, deși se știa că nu are tocmai cea mai călduroasă relație cu 
Jansen. Susținuse că președintele era bine, având în vedere tot ce se 
petrecuse. 

Jansen apăruse în cele din urmă la televizor și explicase cum se 
lupta în fiecare zi cu durerea și cu șocul, dar reușea totodată să-și 
menţină echilibrul. Făcea asta cu calm și cu foarte multă tristeţe și, 
când a spus că intenționa să fie cel mai bun președinte din istorie, 
nimeni nu s-a îndoit că este o persoană fantastică și că intenţia lui va 
deveni realitate. Era un bărbat adevărat, vrednic să fie lider — exact 
aşa cum trebuia să fie un președinte. Era genul de persoană rar 
întâlnită. 

Barefoot a devenit și mai devotat șefului său, văzându-l pe Jansen 


cum face față suferinței și poverii imense pe care o implica 
preşedinţia. Wesley voia să muncească din greu pentru acest bărbat și 
să se asigure că absolut nimic nu-i afectează reputația. Ar fi făcut tot 
ce-i stătea în putinţă ca să-l apere și să-l protejeze, aşa cum era datoria 
lui de purtător de cuvânt. 

Apoi a venit Anul Nou cu multă zăpadă și Wesley și restul 
personalului prezidenţial au fost invitaţi la casa de la țară a lui Jansen, 
în Onancock, pentru a ţine un festin în cinstea celor patru ani pe care 
urmau să-i petreacă împreună. Mulți dintre ei au fost surprinși să vadă 
decorul opulent care i-a întâmpinat, inclusiv Wesley. Deşi cei mai 
mulți știau că lanțul național de magazine al lui Jansen era unul 
dintre primele douăzeci și cinci de afaceri din țară în materie de 
profit, nu mulți își închipuiseră cum arăta de fapt o asemenea bogăţie. 
Când a văzut în crângul de pini cincisprezece pagode imense din 
mahon, Wesley s-a oprit brusc. Era o privelişte care reprezenta o 
bogăţie infinită şi i-a mulțumit creatorului său pentru că alesese 
jurnaliști serioși pentru a participa la evenimentul acestei seri. Avea 
vreun rost să-i facă pe oameni să fie şi mai invidioși decât era necesar? 
Nu, jurnaliștii topiți după bârfe trebuiau să găsească alte știri 
scandaloase, iar votanţii săraci care se chinuiau să-și câștige existența 
în Maryland sau în căruţe în Georgia puteau să stea și fără să vadă o 
asemenea bogăţie. 

Jansen i-a primit cu cearcăne sub ochi, dar i-a îmbrățișat pe fiecare 
în parte și le-a spus că speră că va fi o seară bună. 

Wesley a analizat scena. Atmosfera era și festivă, și emoţionantă. 
Iată-i aici, aceia dintre cei care lucraseră cot la cot în timpul 
campaniei lungi și care, mai mult decât oricine, crezuseră în ideile 
vizionare ale lui Jansen. Aici erau organizatorii campaniilor locale, cei 
care strânseseră fonduri, lobby-iștii și angajaţii de la birouri. Aici erau 
Lance Burton, Thomas Sunderland și toţi ceilalți care stătuseră în 
autobuzul turneului aproape tot anul 2008, transpirând cu speranța 
specifică activiștilor de campanie că America va deveni un loc mai 
bun, cu ajutorul lor. Cu toţii erau acolo în afară de Doggie. Wesley nu 
o mai văzuse de când cu crima, dar lumea îi spunea că ea se simţea ca 
naiba. Donald Beglaubter, care urma să fie asistentul lui Lance, îi 
spusese că are și ea un post la Casa Albă deoarece preşedintele simţea 
că îi este dator pentru munca depusă în campanie, dar nu avea să fie 
invitată la petrecerea de Anul Nou. Jansen era un tip de treabă, dar ar 
fi fost puțin cam multe îmbrățișări pentru o singură seară. 

Jansen a petrecut și el aproape toată seara în colțul salonului în stil 
rococo, care avea draperii lungi și suficiente candelabre de cristal cât 
să lumineze Madison Square Garden. Au fost destule femei în acea 
seară care ar fi dorit să-l consoleze, dar au fost și femei care s-au ținut 
la distanţă. Se vorbea despre un fel de „blestem Kennedy” care atârna 


deasupra femeilor de care se atașa Jansen, și niciuna nu voia să fie a 
treia victimă. În orice caz nu cele inteligente. 

În ciuda circumstanțelor, Jansen a reușit să facă față atenției 
intense care era îndreptată asupra sa. Chiar dacă Wesley a văzut că 
încă suferea, el a simţit ceva datorită instinctului de familie construit 
de-a lungul generaţiilor de rude care oferiseră petreceri pentru 
membrii elitei americane. La scurt timp după miezul nopţii, a ţinut un 
toast în cinstea Anului Nou și a administraţiei ce avea să vină, 
promițând celor adunaţi că sub conducerea sa ţara va avea parte de 
schimbări mari și radicale. Wesley a observat cum câţiva dintre cei 
mai apropiați din echipa lui Jansen au ridicat din sprâncene la auzul 
cuvântului „radical”, dar nu a dat importanţă. Erau prezenți oameni 
influenți din presă, așa că de ce să nu lase impresia că Jansen era 
pregătit pentru luptă? Nu, cuvântul era potrivit, indiferent cum ar fi 
fost interpretat. 

După toast, Jansen i-a încurajat pe oameni să se simtă bine, chiar 
dacă el avea să se retragă. Majoritatea oaspeţilor au înțeles. 

Jansen le-a sărutat pe obraz pe câteva dintre femeile care stăteau 
cel mai aproape de el și a trecut pe lângă Wesley fără să-l vadă. De 
aproape, nu exista nicio îndoială. Era un bărbat care trebuia să fie 
supravegheat pentru a redeveni ceea ce fusese cândva. 

Au lucrat din greu până pe douăzeci ianuarie, când Jansen trebuia 
să depună jurământul în calitate de al patruzeci și patrulea preşedinte 
al Statelor Unite. Mai erau încă multe lucruri care trebuiau puse în 
ordine, cum ar fi candidaţii pentru posturile din Cabinet care încă nu 
fuseseră pe placul privirii scrutătoare a secretarului general 
Sunderland. Wesley îi auzise pe cei doi certându-se de multe ori în 
spatele ușilor închise. Sunderland era adesea alb la față când pleca de 
la aceste ședințe, dar nu scotea niciodată niciun cuvânt despre ce se 
discutase. 

Abia când preşedintele şi-a ţinut discursul de acceptare a postului, 
Wesley a început să simtă că ceva nu era în regulă. El scrisese 
discursul, dar Jansen ajunsese să improvizeze și ceea ce spusese el 
avea un aer vag rău-prevestitor. Asta l-a făcut pe Wesley să se simtă 
ciudat, ca și cum nu mai știa în ce punct se afla Jansen. 

A presupus că era singurul care simțea asta, de vreme ce restul 
lumii ascultase cu entuziasm discursul noului președinte și majoritatea 
ziarelor își declaraseră pe prima pagină aprobarea și respectul față de 
calmul și autocontrolul de care dăduse dovadă Jansen la ceremonia sa 
de inaugurare. Și cu toate că părea că îmbătrânise de la moartea soției 
sale şi a copilului său nenăscut, Wesley a trebuit să admită că nu era 
nicio îndoială că bărbatul care era acolo, depunând jurământ în fața 
lui Dumnezeu, arăta ca un om care controla bine situația. Asta, în 
ciuda faptului că tocmai îl auzise pe Jansen rostind cuvinte pe care nu 


le mai auzise niciodată din partea lui. Cuvinte precum securitate falsă, 
vigilență, supremaţia dreptului, ziua judecății și intransigent. Sub toate 
acestea, era un ton de amărăciune și imprevizibilitate pe care Wesley 
nu putea să-l definească, nici măcar după ce ascultase discursul de mai 
multe ori. Mai târziu, a aflat că și alţii observaseră - o parte din 
reporterii obișnuiți ai Casei Albe, precum și membrii personalului —, 
dar se pare că pe ei nu îi neliniștise, așa că Wesley s-a forțat să se 
calmeze. 

Abia în ultimele câteva zile, cei mai mulți oameni au observat în 
sfârșit. Bruce Jansen se schimba. 

Wesley încercase să vorbească de câteva ori cu secretarul general 
Sunderland despre schimbările de dispoziție ale lui Jansen și despre 
atacurile sale sălbatice și din ce în ce mai dese împotriva autorităților 
federale ale țării și împotriva sistemului legal, dar Sunderland 
diminuase importanța lor. Ce era atât de ciudat, având în vedere 
evenimentele violente prin care trecuse președintele? 

Așa că Wesley a lăsat-o baltă. Tocmai începuse procesul lui Bud 
Curtis, o altă sursă de presiune pentru președinte, așa cum ar fi fost 
pentru oricare altă persoană implicată direct într-un caz de crimă. 
Jansen era afectat psihic, spusese Sunderland, dar timpul îl va 
vindeca. Ce altceva putea face Barefoot decât să se relaxeze și să vadă 
ce se va întâmpla? 

Bud Curtis urma să fie adus în fața instanței de judecată peste 
câteva zile, iar președintele nu era singura persoană afectată de acest 
lucru. Bineînţeles că era o perioadă extrem de grea și pentru Doggie 
Rogers. Fusese imposibil să scoţi un zâmbet de la ea din prima ei zi la 
Casa Albă și până acum. Stătea pur și simplu în micul ei birou, în 
fiecare zi, îndurerată şi tăcută. Și Wesley și-a dat seama că de-a lungul 
procesului putea să fie și mai rău. Se hotărâse că era bine să fie cu 
ochii pe ea, ceea ce nu-l deranja deloc. Pe lângă faptul că era o 
prietenă și o colegă bună, Doggie era de departe cea mai atrăgătoare 
şi cea mai interesantă angajată din Aripa de Vest, și la un moment dat 
chiar se gândise să-i facă avansuri serioase. El avea treizeci și patru de 
ani și era timpul să se căsătorească și să facă copii. Doggie era femeia 
perfectă pentru orice bărbat: inteligentă, frumoasă și bogată pe 
deasupra. Dar în momentul de față nu știa ce o să se întâmple. Dacă 
tatăl ei va fi acuzat de incitare la crimă, Doggie va reprezenta, fără 
îndoială, un mare dezavantaj pentru cariera lui. Wesley știa cum e la 
Washington: nimic nu era sacru. 

După terminarea mandatului lui Bruce Jansen, Wesley avea să fie 
înlocuit, simplu ca bună ziua. Dar dacă făcea o treabă excelentă ca 
purtător de cuvânt prezidenţial, viitorul lui avea să fie unul foarte, 
foarte strălucit. Ofertele aveau să curgă și el va avea de unde alege. 
Așa că era mai bine să aştepte și să vadă și, între timp, s-o ajute pe 


Doggie atunci când poate. Și chiar dacă părul ei era ca de mătase și 
buzele ei erau deosebit de tentante, nu rămânea orb în faţa faptului că 
erau pești și mai mari în baltă, iar Wesley adora pescuitul. 

A trecut pe lângă Hotelul Willard de pe partea dreaptă și apoi i-a 
apărut brusc în fața ochilor Casa Albă. S-a uitat la ceas. Şedinţa de 
dimineață începea peste douăzeci de minute în Biroul Oval și el era în 
întârziere. A înclinat din cap spre paznicii de la intrare, aceiași 
nesimţiți din ziua precedentă, și abia a apucat să-și citească e- 
mailurile și să arunce un ochi pe ultimele știri de pe prima pagină a 
ziarului The Washington Post despre lunetistul din New York, înainte să 
intre în „sanctuar”. 

În afară de Barefoot, mai erau patru bărbaţi în Biroul Oval, ca de 
obicei, și în fiecare dimineaţă își dădea seama cât de corectă era mica 
lor adunare din punct de vedere al etniei. Șeful Comunicaţiilor, Lance 
Burton, era negru ca noaptea. Își avea rădăcinile printre primii sclavi 
aduși în America încă de la începutul anilor 1600. Donald Beglaubter 
era polonez și evreu, preşedintele Jansen era scandinav, cu puțin 
sânge irlandez, iar Barefoot avea o mamă italiancă și un tată scoţian. 
Nu avea habar de unde era familia lui Sunderland, dar era cu 
siguranţă un alt ingredient în marele creuzet al Americii. 

Şeful Cabinetului, Thomas Sunderland și Şeful Comunicaţiilor, 
Lance Burton, se trântiseră fiecare pe canapeaua sa, în timp ce 
asistentul lui Burton, Donald Beglaubter, se așezase rigid pe un scaun 
capitonat recent de lângă una dintre canapele. Președintele stătea la 
biroul său, cu spatele la geam, cu coatele pe hârtia sugativă ca de 
obicei, pregătit să ia notițe pe laptop în timpul ședinței. Trecuseră 
două săptămâni aglomerate în care el nu-și chemase nici măcar o dată 
secretarul ca să ia notițe. Așa prefera Jansen. Erau vremuri noi, chiar 
și în Biroul Oval. 

Wesley s-a așezat pe un scaun lângă Beglaubter și a așteptat. Planul 
era să discute propunerea Congresului de a schimba legile taxelor, 
plus dezbaterea viitoare despre reformele educaționale. Nu era mare 
lucru, așa că s-a întins şi a zâmbit în așteptarea cafelei bune pe care 
avea să le-o ofere în curând secretara lui Jansen. 

Preşedintele Jansen și-a dat jos ochelarii și a dat din cap spre ei. 

— Bună dimineaţa, domnilor! Permiteţi-mi să încep prin a vă 
anunța că au loc niște mici schimbări în agenda de azi. Le aruncă un 
zâmbet rapid și forțat. 

— După cum știți, procesul lui Bud Curtis va începe peste patru 
zile, și e de aşteptat că acest lucru va pune o presiune neobișnuit de 
mare pe noi toți. Printre alte lucruri, procurorul ne-a citat pe noi trei 
care am fost prezenți când a avut loc crima, adică Wesley, Thomas și 
eu. Am fost chemați ca să depunem mărturie în prima zi a procesului 


şi cel mai probabil se va întinde pe mai multe săptămâni. Se pare că 
dovezile împotriva lui Bud Curtis sunt foarte multe, dar nu se știe 
niciodată ce se poate întâmpla în astfel de cazuri. Procurorul ne-a 
promis că ne va trimite o transcriere a acuzaţiei în această dimineaţă, 
dar nu cred că a venit încă. Nu-i așa, Thomas? 

Sunderland s-a îndreptat pe canapea şi a scos niște hârtii dintr-o 
mapă de plastic. 

— Ba da, am primit faxul acum jumătate de oră. Nu sunt avocat, 
dar din câte văd eu dovezile sunt copleșitoare. Totul indică faptul că 
Bud Curtis l-a manipulat pe Toby O'Neill să comită crima și s-au găsit 
dovezi că a existat un transfer mare de bani din partea lui Curtis către 
O'Neill. 

Apoi a căutat printre hârtii. 

— Iată! Cu doar zece zile înaintea asasinatului, au fost transferați 
douăzeci de mii de dolari dintr-un cont din Liechtenstein, aparținând 
uneia dintre companiile lui Bud Curtis, în contul lui Toby O'Neill de la 
Community Bank, pe Nevan Road în Virginia Beach, a spus, 
întinzându-i hârtia lui Jansen. 

— O tranzacţie de felul acesta nu a mai avut loc niciodată între cei 
doi. Salariul lui Toby O'Neill era plătit mereu în bani lichizi în ziua 
plăţii, la fel ca și restul personalului. Pe lângă asta, criminaliștii au 
confirmat că arma crimei era înregistrată pe numele lui Curtis. 

Și-a trecut o mână prin părul rar. Părea epuizat, ca și cum muncise 
toată noaptea. Wesley nu se îndoia de asta. Puţini oameni aveau 
nevoie de atât de puţin somn ca Sunderland, și puțini erau atât de 
neatrăgători, cu sau fără somn. 

Sunderland a găsit celălalt document pe care îl căuta. 

— Aici scrie că un număr de martori au fost de acord cu afirmația 
procurorului cum că, de mai multe ori, Bud Curtis i-a indus lui Toby 
O'Neill ura față de președinte și de soţia sa. 

Donald Beglaubter a clătinat din cap. 

— Ceva e ciudat aici. De ce i-a transferat Curtis banii așa? Ar fi 
putut s-o facă mai discret. De ce nu i-a dat bani cash? Eu așa aș fi 
făcut dacă aș fi fost la fel de bogat ca el. 

Şeful Comunicaţiilor, Burton, s-a încruntat și și-a dres glasul. Asta 
însemna că urma o întrebare la care nimeni nu putea răspunde. 

— Ştim dacă există vreo şansă ca Bud Curtis să mărturisească? 

Da, Lance Burton era tipul care întotdeauna punea întrebările 
dificile, dar cineva trebuia s-o facă. 

Sunderland și-a lăsat în jos hârtiile. 

— Nu, nu știm, dar de ce s-o facă? E în detenţie de două luni, i s-a 
refuzat cauțiunea și încă respinge toate acuzațiile în fața tuturor celor 
care-l ascultă. Cunoaște legea și îşi cunoaște drepturile, așa că trebuie 
să ne aşteptăm la faptul că își va susține nevinovăția până la final. 


Wesley Barefoot s-a uitat la președintele său. Jansen avea o 
expresie calmă și atentă, dar licărirea veche din ochii lui nu mai era 
acolo, entuziasmul dispăruse. 

— Atunci vom lăsa chestiunea asta deocamdată. 

Jansen a apăsat pe un buton ca să-și cheme secretara. 

— Așa cum v-am menţionat acum o săptămână, de ceva timp lucrez 
la un proiect de revizuire a legii jurisprudenţei din această ţară și 
acum este gata. 

A dat din cap spre ușă, unde secretara lui venise cu copii ale 
proiectului său. 

— Să îl citiți foarte bine, apoi ne revedem aici peste două ore. 

Toţi s-au uitat cum secretara le împărțea materialele. 

— Deci mai așteptăm cu reforma școlară și cu dezbaterea taxelor? a 
întrebat asistentul în comunicații Beglaubter în timp ce lua cele câteva 
coli de hârtie pe care era ștampilat cuvântul „confidenţial” cu roşu pe 
diagonală. 

Bruce Jansen a încuviințat din cap. 

— Da, problema aceasta are prioritate. 

După ce a citit timp de cinci minute din proiectul președintelui, 
Wesley s-a ridicat și a încuiat ușa de la birou. Se simţea cuprins de o 
stare neplăcută ciudată și a observat că îi creșteau pulsul și 
temperatura. Și-a lărgit nodul de la cravată și și-a dat jos sacoul. Apoi 
s-a așezat iar la birou. 

În faţa lui se afla o propunere de implementare a unei reforme 
legislative în societatea americană. Nu mai văzuse niciodată ceva de 
genul acela. Chiar fusese și Procurorul General Lovell implicat în asta? s-a 
întrebat el. Îi era foarte greu să creadă așa ceva. 

A inspirat adânc de câteva ori. Când președintele promisese 
„schimbări radicale” în timpul toastului ţinut în New York, Wesley 
observase reacția pe care o provocaseră acele cuvinte în cazul unora 
dintre invitați. Acum, cuvintele acelea păreau un eufemism. 

La fel ca tot ce ieșea din mâna sa, propunerea lui Jansen era directă 
și bine formulată, scrisă în stilul lui clasic și inteligent. Prima frază era 
o descriere scurtă și exactă a modului în care se deteriora societatea 
americană. Punea accent pe comportamentul haotic și din ce în ce mai 
violent pe care îl arătau bandele de criminali și organizaţiile 
paramilitare. Apoi se concentra pe lobby-iştii armelor, pe judecătorii și 
pe politicienii aleși. La prima vedere, păreau a fi niște observații 
destul de normale și adevărate, dar apoi venea concluzia care umplea 
a cincea pagină și ultima, și aici devenea înfricoșător. Aici era un atac 
direct asupra întregii Legi a Drepturilor, care sugera schimbări ce erau 
capabile de a accelera atât căderea președintelui, cât și a 
administraţiei sale în cazul în care publicul afla despre acestea. 


Ţi se făcea pielea de găină. Doctrina propusă ar fi restricționat 
libertatea cetăţenilor într-un fel pe care legislatorii luptaseră din 
răsputeri să îl evite în ultimele decenii. Erau implicate executări mai 
rapide ale criminalilor condamnați, restricţii în cazul vânzării de arme 
şi o revizuire radicală a legilor privind votul - asta pentru început. Era 
o redistribuire a puterii care întărea executivul atât de mult încât era 
în conflict direct cu Constituţia și putea provoca reacții uriaşe de 
nemulțumire. 

Conţinea de asemenea și un program pentru implementarea pas cu 
pas a acestui plan drastic, la limita sistemului legislativ al țării. 

S-a uitat spre coșul de gunoi. Acolo trebuia să ajungă o porcărie ca 
aia. Propunerea era nedemocratică, neamericană și de-a dreptul 
cumplită. Cum naiba ar putea președintele țării să publice așa ceva? 
Înainte de uciderea celei de-a doua soții, Jansen fusese întotdeauna un 
politician extrem de sensibil şi un strateg care nu cădea pradă aproape 
niciodată tentaţiei de a răspunde în mod impulsiv sau emoțional în 
fața întrebărilor politice. Dar moartea soției sale chiar îi afectase 
creierul. Jansen chiar credea că putea să transforme Statele Unite 
complet, așa pur și simplu? 

Wesley și-a pus mâinile la ceafă, s-a lăsat pe spate în scaun și s-a 
gândit intens. Cum ar trebui să reacționeze personalul? Nu aveau cum 
să recomande ca Jansen să își prezinte planul în fața procurorului 
general, cu atât mai puţin în fața Congresului. 

Dumnezeule! s-a gândit el. Dacă vicepreședintele Lerner a auzit ceva de 
asta, deja există o luptă între puteri la Casa Albă. Niciun președinte 
american nu ar putea să o ducă bine vreodată cu așa ceva — asta vor 
trebui să-i spună lui Jansen —, indiferent cât de mult suferea din 
pricina pierderii sale și indiferent de cât de justificate erau multe 
dintre îngrijorările sale. 

Apoi a sunat telefonul și secretara președintelui l-a informat că 
şedinţa fusese amânată. Un nebun atacase o şcoală din afara orașului. 
Patru copii fuseseră omorâţi și câțiva erau răniți, iar președintele se 
hotărâse să se adreseze țării personal, din curtea școlii. Atacatorul 
scăpase fără să lase niciun indiciu legat de identitatea sa. 

Propunerea preşedintelui devenea realitate chiar în timp ce stătea 
pe biroul lui. De acum chiar că va veni iadul pe pământ! 


Capitolul 5 


S-a întâmplat așa cum și-a imaginat Wesley. A venit iadul pe 
pământ. 

Unul dintre copiii omorâţi în curtea școlii era fiul lui Peter 
Halliwell, organizatorul politic de la Casa Albă. Până și Wesley 
cunoștea pe cineva care cunoștea pe cineva care îi cunoștea pe acei 
copii. Au existat procesiuni spontane ale celor îndoliați prin oraș și 
steagurile țării au fost în bernă. Până și „ucigașul de pe acoperiș” din 
New York și-a luat o pauză de câteva zile. 

Era subiectul principal al oricărei conversații, un caz despre care 
fiecare avea o opinie. 

Timp de câteva săptămâni după atac, personalul lui Jansen nu a 
mai discutat despre programul de reforme legislative al președintelui. 
Toată lumea avea multă treabă, mai ales în Biroul Oval. Nu trecea zi 
în care lobby-iștii pro și anti-arme să nu încerce să-și prezinte cazul, 
dar discuţiile cu acești oameni nu erau niciodată pomenite la ședințele 
matinale zilnice. 

Procesul lui Bud Curtis avansa fără revelații noi sau dezgustătoare, 
iar Wesley a început să respire mai ușurat. Probabil că Jansen s-a 
răzgândit, slavă Cerului! îşi spunea el. A ales s-o ia pe drumul legislativ. 
Așa și trebuia. 

Dar expresia gravă a lui Donald Beglaubter nu a dispărut după ce a 
auzit părerea lui Wesley vizavi de acest lucru. 

— Mă tem că nu cred asta, zise el. Ai să vezi! 

Așteptarea nu a fost lungă. La câteva zile după ce procesul lui 
Curtis se încheiase în timp record şi bărbatul fusese transferat la o 
închisoare de stat din Waverly, Virginia, secretara președintelui 
Jansen a rugat personalul să vină în Camera Cabinetului cu notițele 
despre propunerea de reformă legislativă. Trecuse exact o lună de 
când fusese discutat subiectul ultima dată. Dumnezeule, se gândea 
Wesley, oare membrii guvernului au fost informaţi fără să ştie și 
personalul? Chiar trebuiau să înceapă să implementeze planul lui 
Jansen? 

Era un gând înspăimântător. 

Lumina care intra prin geamurile din Camera Cabinetului prevestea 
sosirea primăverii, dar atmosfera era mai degrabă una de 
înmormântare. Secretarul Apărării, Henderson, Procurorul general 
Lovell și Secretarul Departamentului pentru Securitate Internă stăteau 
pe locurile lor la masa lungă din sala de conferințe, fiecare cu o copie 
a programului lui Jansen în faţa sa. Niciunul dintre ei nu arăta bine. 


Wesley a dat din cap spre fiecare dintre ei și s-a așezat la locul său 
de la geam, lângă șeful Comunicaţiilor, Burton și asistentul său, 
Beglaubter. A privit înjur. Scaunul vicepreședintelui era gol, 
bineînțeles. Asta nu era nimic nou, dar unde era restul membrilor 
Cabinetului și unde era preşedintele? Îl reţinuse ceva? 

Thomas Sunderland s-a ridicat în picioare. 

— Bine aţi venit la această ședință neoficială, domnilor, a început 
el, dând din cap spre feţele din jurul mesei și încercând să zâmbească, 
cu o privire la fel de rece ca întotdeauna. Acum că am citit cu toții 
propunerea președintelui, în curând vom discuta despre ea. De vreme 
ce vom avea de-a face cu chestiuni extrem de sensibile, eticheta și 
procedura normală sunt suspendate și veți putea vorbi liber, fără să vă 
temeţi de consecințe. Acestea fiind spuse, vreau să insist bineînțeles 
asupra faptului că nimic din ce se spune aici — absolut nimic - nu 
trebuie să iasă din această cameră. 

A ridicat o mână ca să oprească orice fel de reacţie. 

— Doresc să încep prin a-mi prezenta propriile comentarii legate de 
propunerea președintelui, aşa cum m-a rugat acesta să fac. Când am 
citit acest document cu câteva săptămâni în urmă - și l-am citit de 
câteva ori — am avut o noapte la dispoziţie ca să îl analizez, înainte de 
a-l prezenta personalului. Dumneavoastră, pe de altă parte — onorați 
membri ai Cabinetului — nu ați mai văzut această propunere până 
acum. Așadar, îmi închipui că veţi reacționa cam în același fel în care 
am reacționat eu. Nu se poate spune că e o lectură ușoară. 

Secretarul Apărării, Wayne Henderson, a început să bombăne ceva, 
dar în rest era liniște totală. În special, Procurorul general Lovell părea 
că se închisese în el. Lui Wesley nu îi era greu să înțeleagă de ce. 
Trebuie să fi fost o lovitură teribilă, având în vedere poziția lui de 
funcționar suprem în domeniul legislativ în această ţară, să audă 
despre toate astea acum și în fața acestui grup de oameni. 

— Văd că reacționați așa cum am reacționat și eu, a continuat 
Sunderland, ceea ce era de așteptat. Așadar, l-am sfătuit pe preşedinte 
să ne vedem din nou mâine dimineață ca să puteți avea timpul necesar 
pentru a vă consolida impresiile în urma acestei discuții, așa cum am 
avut și eu șansa s-o fac. 

A încercat să aibă contact vizual mai ales cu șeful Comunicaţiilor, 
Lance Burton, dar robustul bărbat de culoare a refuzat să se uite la el. 

— Bineînţeles că sunt multe detalii care trebuie cizelate și trebuie 
desigur să discutăm cum este cel mai bine să avansăm din punct de 
vedere legislativ, dar cei mai mulți dintre noi trebuie să vedem această 
propunere ca fiind una extrem de curajoasă și sclipitor de vizionară. 

Wesley s-a uitat spre măsuţa de cafea. Peste un minut avea să se 
ridice, să găsească cea mai mare ceașcă și să o umple până la refuz. 
Apoi avea să o dea pe gât dintr-o singură înghițitură și să umple din 


nou cana. Fir-ar fir-ar, fir-ar! Ce n-ar da să se afle oriunde în altă parte 
acum! 

Sunderland a făcut o pauză din nou până când i-a captat atenţia lui 
Wesley. Privirea pe care i-a aruncat-o lui Barefoot l-a făcut să simtă 
fiori pe șira spinării. Era privirea unei reptile care mănâncă doar o 
dată pe an, dar care nu-şi ia niciodată privirea de pe potenţială pradă. 
Indiferent cât de respectat și de bun era în poziția lui, Thomas 
Sunderland se asigura că absolut nimeni nu putea fi sigur vreodată de 
dispoziţia sa sau când ataca brusc. 

— Statele Unite ale Americii sunt o naţiune puternică și legile și 
Constituția noastră sunt cele mai bune din lume, a declarat el, dar 
totuși această ţară nu este un loc atât de sigur în care să trăieşti, aşa 
cum ne-am dori. Cred că putem fi cu toții de acord cu acest lucru. 

Wesley s-a uitat la Lance Burton și la Donald Beglaubter. Ei 
niciodată nu comentau nimic decât dacă erau întrebaţi, iar expresiile 
lor grave îi sugerau că ar fi fost o idee proastă să facă asta acum. A 
simțit cum i se încordează fața într-o mască. 

— Presupun că acesta este momentul în care ne vei spune tuturor 
că asta e doar o glumă, Thomas! 

Procurorul general Lovell a fost cel care a întrerupt în sfârșit 
liniștea. Expresia lui facială era aceea a unei persoane care trecuse 
peste șocul inițial de a fi lovit în boașe. Era durerea întruchipată. La 
petrecerea de ziua lui de săptămâna trecută, când împlinise cincizeci 
şi cinci de ani, ţopăia de colo-colo, vioi ca un mânz. Acum arăta ca un 
om care mai avea puțin și era înmormântat. 

— O glumă? Nu, Stephen, nu aș spune asta. 

Sunderland s-a uitat la el. 

— Când președintele nostru ne prezintă un asemenea plan 
controversat, cred că realizăm cu toții că provine din propria lui 
suferință personală. Dar nu trebuie să uităm că acesta este un 
preşedinte care a câștigat o victorie copleșitoare abordând esența 
fiecărei probleme. Să ne oprim puțin și să ne întrebăm dacă s-a 
realizat ceva în ultimii o sută de ani care să facă din țara noastră un 
loc mai sigur. Cu toții știm răspunsul: nu, nu s-a făcut nimic! 

— Ba s-a făcut, dacă te uiţi mai atent, nu-i așa? 

Șocul și amărăciunea din tonul lui Lance Burton erau evidente, de 
parcă șeful Comunicaţiilor abia se abținuse să nu strige: „Preşedintele 
şi-a pierdut mințile!” 

Sunderland i-a ignorat comentariul. 

— Ei bine, cine vrea să înceapă? Wesley, tu ce zici? Eşti cel mai 
tânăr de aici. Ești cel care reprezintă viitorul și pe majoritatea 
votanţilor, așa că noi, războinicii bătrâni, trebuie să auzim ce ai de 
spus. 

Încă o dată, încercarea lui Sunderland de a zâmbi arăta ca o 


grimasă de durere. 

Wesley și-a strâns pumnii în poală. Intrase într-o capcană: acum 
trebuia să plătească pentru faptul că nu vorbise despre această 
problemă în ultimele patru săptămâni. Simţea un impuls copleşitor să 
ia hârtiile, să le facă varză în faţa tuturor, să le arunce pe podea și să 
le calce în picioare, apoi să plece naibii de acolo. Mai bine părăsești o 
navă care se scufundă înainte să fie prea târziu. Și-a desfăcut pumnii și 
a studiat feţele celor de la masă. Cu excepţia lui Sunderland, toți 
arătau ca niște bărbaţi cu familii, oameni onorabili care munciseră din 
greu toată viaţa pentru a avea grijă de soțiile și copiii lor. Dintr-odată, 
loialitatea lor era pusă la o încercare foarte grea și viitorul lor 
strălucitor atârna în balanță. Acum trebuiau să aleagă: să fie de acord 
să inițieze un lanț de evenimente care putea duce la destituirea 
preşedintelui lor și la concedierea administraţiei lui, sau să dea 
naştere speculațiilor, instabilității şi scandalurilor prin demisie. Nu era 
de mirare că toți arătau deprimați. 

În cele din urmă, Wesley a clătinat din cap. 

— Sincer să fiu, în ceea ce privește această propunere, îmi este 
imposibil să-mi imaginez că mâine sau altă dată voi vedea lucrurile în 
mod diferit. Am avut câteva săptămâni la dispoziție ca să mă gândesc 
la asta și, deși văd intenţiile bune, tot nu m-am răzgândit. Chiar dacă 
mi-a plăcut planul, prea multe lucruri ar fi imposibil de implementat. 
Ar fi sinucidere politică. Ar fi prea multe bătălii fără speranță și 
puncte de vedere imposibil de justificat care ar trebui apărate, şi prea 
multe discuţii murdare „în culise”. Ca purtător de cuvânt al 
preşedintelui, niciodată nu aș fi capabil să justific prezentarea acestei 
propuneri în faţa poporului american. 

— Atunci, probabil că va trebui să începi să-ţi cauţi de lucru în altă 
parte, Wesley! s-a răstit Sunderland. 

Deci la asta se referise Sunderland când spusese că vor putea „vorbi 
liber, fără să se teamă de vreo consecință”. 

Sunderland și-a dat seama ce-i scăpase pe gură și imediat a început 
să scormonească prin hârtiile din fața sa. Era un truc pe care îl 
învățase de la Jansen, numai că lui Jansen îi ieşea mult mai bine. În 
cazul lui Sunderland, până și cea mai mică disimulare provoca mai 
multe suspiciuni decât scandalul Watergates. 

— Să nu mă înţelegi greșit, Wesley! a spus el în cele din urmă. E 
adevărat, este dificil de prezentat un asemenea manifest, dar încearcă 
să o vezi ca pe o provocare. Care alt purtător de cuvânt din istorie a 
mai avut un asemenea caz important de prezentat — și de prezentat așa 
cum se cuvine, ca să se înțeleagă? Tu să-mi spui! 

Wesley nu a mușcat momeala. 

— Goebbels a primit sarcina de a-i face pe germani să iubească 
nazismul, să tânjească după război și să-i extermine pe evrei. Sunt 


sigur că aceasta a fost o mare provocare. 

Thomas Sunderland a clătinat din cap. Era înfuriat din pricina 
comparației, dar nu voia să arate asta. 

— Nu vorbim despre utilizarea propagandei. Nu vrem să le facem 
viaţa un iad cetăţenilor noștri, și tu știi asta. Toată lumea care îl 
cunoaşte pe președinte știe asta. El nu vrea decât tot ce e mai bun 
pentru ţara sa și pentru locuitorii săi. 

— La fel ca Goebbels? 

De data aceasta Donald Beglaubter a fost cel care a intervenit, în 
ciuda faptului că de obicei era mai temător. 

— Sunt de acord cu Wesley. Nu putem justifica acest program în 
fața Congresului și nici măcar în fața noastră. Este nedemocratic și 
imposibil de implementat de la un capăt la altul. Ne va aduce atât de 
mulți inamici, vom fi nevoiți să ne păzim mereu spatele. Oamenii sunt 
omorâți pentru lucruri de genul ăsta, și presupun că și președintele își 
dă seama de asta. 

Sunderland era din nou ocupat cu hârtiile sale. Dacă nu se oprea, în 
curând lui Wesley avea să-i fie aproape imposibil să se oprească să nu 
se ducă la el și să i le arunce în aer. 

— Este posibil, a răspuns Sunderland într-un final. Este posibil să 
existe riscuri în ceea ce priveşte securitatea, dar nu sunt atât de sigur. 
Ce are de spus procurorul nostru general despre asta? Stephen? 

Lovell s-a scărpinat pe bărbie. Avea să se bărbierească a doua oară 
pe ziua de azi. 

— Trebuie să întreb dacă vicepreședintele a fost informat cu privire 
la toate astea, a spus el. 

— Dumnezeule, nu! 

De data asta, zâmbetul lui Sunderland părea aproape real. 

— Ştii cum e, Sunderland! Nu ar fi capabil să ţină pentru el nici 
măcar cinci minute! 

— Nu e mai probabil că nu i-ai spus pentru că se va opune 
porcăriilor ăstora? 

Lovell a bătut cu degetele în teancul său de hârtii. 

— Ar riposta din greu și v-ar spune vreo două și ţie, și 
preşedintelui. 

Zâmbetul lui Sunderland a dispărut din nou. 

— Și de asta, da! Dar acum vorbim despre ce crezi tu, Stephen, nu 
vicepreședintele. Nici tu nu ești pregătit să recitești propunerea cu 
mintea deschisă, nu-i așa? 

— lartă-mă, dar ce naiba ar putea să mă determine să vreau să fac 
asta? 

Procurorul general s-a ridicat, și-a aruncat sacoul peste capul unui 
bust al lui George Washington și s-a aplecat peste masă. 

— Ascultă-mă! Aici vorbim despre metode ilegale. Restricţii 


drastice pentru fabricile de arme care funcționează în conformitate cu 
legea, cedarea obligatorie a muniției, recrutarea compulsivă a forței 
de muncă, limită de oră pentru cei care nu au buletin, cenzură 
drastică a presei, interzicerea cluburilor de arme și incriminarea 
grupurilor de rezerviști permise de către Constituţie. Vorbim despre 
control, despre încurajarea apariției informatorilor și despre 
înregistrări audio la un nivel care ar face până și vechea Uniune 
Sovietică să pară o joacă de copii. Vorbim despre pedepse mai grele 
pentru infracțiuni... 

A făcut o pauză și a clătinat din cap. 

— Parcă şi văd: un școlar perfect normal care găsește câteva 
jointuri în sertarul fratelui său mai mare și le duce la o petrecere riscă 
să-i fie distrusă întreaga viață. 

— Își va distruge singur viața pentru că fumează porcăriile alea. Nu 
fi atât de naiv, Stephen! Ai face bine să observi că nici nu se vorbește 
despre pedepse în propunere, ci doar despre incriminare. Vei găsi 
multe sugestii interesante care au de-a face cu criminalitatea și care 
nu au nicio treabă cu pușcăria. 

Era imposibil să vezi dacă ochii lui Sunderland exprimau furie în 
timp ce continua să vorbească. 

— Bineînţeles că atât tu, cât și Jansen vă daţi seama că toate astea 
nu se pot întâmpla deodată. Preşedintele știe destul de bine cum stă 
treaba cu Departamentul tău de Justiție și cu Congresul. Vorbim 
despre un scop care ar putea avea nevoie de câţiva ani pentru a fi 
atins. Noi abia am început, nu-i așa? Cine știe? Poate că vom avea opt 
ani la dispoziție să-l implementăm, sau cel puţin să pregătim terenul. 
Ce ar fi să ne ținem de textul documentului și să vedem ce elemente 
putem folosi aici și acum, și ce elemente nu putem folosi? 

— Care scop? Al meu în niciun caz! Știu că președintele are de dus 
o povară grea. Am fost de față când Mimi a fost omorâtă. Dar 
propunerea asta e un dezastru, nu se apropie nici măcar un pic de 
scopul meu personal, aşa cum președintele ar fi știut dacă s-ar fi 
deranjat să mă consulte pe mine mai întâi! 

Suna ca un ultimatum, unul amenințător. 

— Cu siguranță nu vom avea opt ani ca să realizăm acest program, 
indiferent ce vom face! a intervenit Wesley. 

S-a ridicat și s-a dus la bufetul din lemn de mahon, deasupra căruia 
se afla un portret cu John F. Kennedy pe care Jansen îl agățase lângă 
steagul american, și și-a mai turnat cafea în cană - a cincea de când se 
trezise în acea dimineață. Mâinile au început să-i tremure ușor. 

— Drăcia dracului! a explodat el, regretându-și izbucnirea imediat. 
Politica este despre a-ți urma scopul cu istețime. Această propunere e 
ca şi cum ai dezbrăca pe toată lumea de pantaloni ziua în amiaza 
mare. Este abjectă și denotă lipsă de fler politic, ceea ce nu seamănă 


deloc cu preşedintele pe care îl cunosc eu. Ce naiba s-a întâmplat? 
Aripa dreaptă a propriului nostru partid va părea că a fost maltratată, 
ca să nu-i mai punem la socoteală și pe toți republicanii din Senat și 
Camera Reprezentanţilor, care sunt adevărații noștri adversari. Nu o 
să rezistăm nici măcar o lună după ce publicăm acest document, dacă 
mă întrebaţi pe mine. Republicanilor nu le va veni să creadă ce noroc 
a dat peste ei. 

— Sunt perfect de acord! 

Acum a venit rândul celui mai bătrân membru al guvernului să ia 
cuvântul. Secretarul Apărării, Wayne Henderson, s-a încruntat. Când 
Henderson spunea ceva, puteai fi sigur că milioane de americani 
gândeau același lucru, și acestea erau niște cunoștințe prețioase. 

— Președintele a mers mult prea departe. Dacă guvernul încearcă 
să pună acest plan în aplicare, îi va costa miliarde de dolari pe 
plătitorii de taxe. Ţara se va întoarce în timp cu treizeci de ani din 
punct de vedere economic, a bodogănit el. Astea sunt practic niște 
metode dictatoriale care implică mult mai mulți bani decât și-ar putea 
țara permite vreodată. Și oamenii își vor ieși din pepeni. Asta e 
America, nu regatul blestemat al unui șeic. Orice va fi adus la 
înaintare va trebui să fie aprobat de Congres, fir-ar să fie, și apoi de 
poporul american, de asemenea! 

— Te gândești la bugetul tău pentru apărare, Wayne? 

— Ce bazaconii! Chiar deloc. Mă gândesc la cât ne vor costa 
pierderile din industrie și la cheltuielile suplimentare cu sistemul de 
corecție și cu serviciile sociale. Și mă gândesc la toate grupurile care 
luptă din răsputeri pentru mai multe libertăți ale omului și la cât de 
tare se vor opune dacă faci ceva ce nu le convine. Dar aici nu e vorba 
de ceva ce nu le convine, Thomas, ci e ca și cum îi faci bucăţi și apoi îi 
arunci în foc, pentru numele lui Dumnezeu! Nu pot să accept așa ceva. 
Să votăm? 

— Bine, Wayne, bine! a rostit Sunderland pe un ton calm, a 
recunoscut Wesley, deși era alb la față de furie. 

Cel care vorbea acum nu era șeful personalului, ci funcţionarul 
meschin care stătea la pândă. Cel care aștepta să-l pupe în fund pe 
Jansen ori de câte ori avea ocazia, atât timp cât aceasta folosea 
scopurilor sale. 

— Cred că trebuie să citeşti propunerea puţin mai bine data 
viitoare, pentru că analiza costurilor pe care ai făcut-o este exact 
opusă față de analiza mea. Cât despre votat, cred că este puțin cam 
devreme pentru asta, dar, bine, toată lumea e liberă să-și exprime 
părerea. Atât timp cât ţineţi minte că, indiferent de rezultat, ne vom 
revedea și mâine şi vom discuta propunerea împreună cu președintele. 

Apoi a intervenit Procurorul general Lovell. 

— De ce sunt făcute aceste propuneri acum? De ce sunt atât de 


importante încât toată cealaltă muncă a noastră să fie dată la o parte? 
Are vreo legătură cu procesul lui Bud Curtis? Oare președintele vrea 
să lanseze acest program înainte ca Bud Curtis să facă apel și să se 
concentreze din nou toată presa pe el? 

Sunderland a tras aer adânc în piept. 

— Stephen, oamenii vor vedea o legătură, orice ar fi. Criminalul ăla 
nenorocit o să bântuie acolo ca o fantomă chiar dacă așteptăm noi trei 
ani să ne prezentăm propunerea. 

Lovell a clătinat din cap. 

— Bineînțeles că oamenii vor vedea o legătură între procesul 
pentru crimă și planul lui Jansen. Dar poate președintele crede că nu 
vor vedea, dacă îşi depune propunerea în mod deschis. Poate că și-a 
pierdut și simțul oportunității şi puterea de judecată. 

— Lumea o să înceapă să creadă că și-a pierdut minţile! a adăugat 
Donald Beglaubter. 

Wesley nu ar fi fost niciodată atât de direct, dar acesta era rolul 
şefului Comunicaţiilor. Toate aspectele trebuiau împinse până la 
limită. 

— Așa cum spune Secretarul Apărării, trebuie să supunem la vot, 
fie că președintele și-a pierdut minţile sau nu, a insistat Lance Burton 
și s-a uitat în jur la ceilalți. 

Toată lumea, cu excepţia lui Sunderland, a dat din cap. 

— Cine este împotriva punerii în practică a propunerii 
preşedintelui? 

Thomas Sunderland a fost singurul care nu a ridicat mâna. Acesta s- 
a întors spre Billy Johnson. 

— Văd că și tu ai ridicat mâna, Billy, și încă nu am auzit care e 
părerea ta! 

Secretarul Departamentului pentru Securitate Internă s-a gândit 
puţin. Era un bărbat masiv și prevăzător care văzuse multe lucruri 
neplăcute la viața lui, și probabil şi cel cu mintea cea mai clară dintre 
toți membrii Cabinetului lui Jansen. Wesley îl respecta foarte mult. 

În cele din urmă, a vorbit pe un ton calm: 

— Cred că trebuie să acceptăm faptul că va veni o vreme când va 
trebui să facem ceva asemănător cu aceste propuneri. Dar, în același 
timp, trebuie să spun din toată inima că sper că nu voi fi nevoit 
niciodată să trăiesc într-o societate ca aceea pe care și-o imaginează 
preşedintele. Departamentul meu a fost creat în urma atentatului de 
pe 11 septembrie ca măsură de protecție împotriva regimurilor 
totalitare, şi de aceea nu-mi pot imagina că voi permite 
departamentului meu să folosească aceleași metode intransigente ca 
inamicii noștri. 

— lartă-mă că spun asta, a intervenit Sunderland, dar tu însuți ai 
pierdut membri ai familiei în urma unor violențe prostești. Dacă am fi 


avut aceste legi, probabil că fiul tău încă ar mai fi fost în viață. 
Bărbatul a rămas cu privirea în pământ mult timp. 
— Crezi că eu nu m-am gândit la asta, Thomas? Chiar crezi asta? 


Capitolul 6 


Când Wesley Barefoot a ajuns la biroul său a doua zi, a găsit un 
mesaj pe calculator legat de ședința care urma să fie ținută din nou în 
sala Cabinetului. S-a uitat pe mail, a sortat articolele din ziar ale zilei, 
a dictat două anunţuri scurte pentru presă secretarei sale și și-a 
aranjat cravata. Apoi s-a forțat să o ia spre sala Cabinetului, pregătit 
să demisioneze dacă era nevoie. 

Preşedintele s-a ridicat de pe scaun și l-a bătut pe umăr pe Wesley 
când a intrat în încăpere. Deși Jansen i-a zâmbit prietenos, era destul 
de clar că îi citea gândurile lui Wesley ca într-o carte deschisă. 
Barefoot și-a plecat privirea. 

— O să fie bine, amice! a susținut președintele și l-a strâns de braţ. 

Apoi a întâmpinat-o pe următoarea persoană în același stil. 

Cinci minute mai târziu, bărbaţii în negru au închis ușa. Singura 
persoană care lipsea era Procurorul general, Stephen Lovell. Peste un 
minut o să aflăm că și-a dat demisia, s-a gândit Wesley. Probabil că nu 
va fi singurul, până la sfârșitul acestei ședințe. 

Wesley a privit în jurul său. Toată lumea era extrem de serioasă, 
dar și calmă, ca și cum era la curent cu un plan ascuns. Oare avea să 
aibă loc o amenințare cu demisia în masă? Ar face așa ceva fără se 
consulte și cu el? Nu aveau încredere în el? 

S-a uitat din nou în jurul său. Erau forțați să aleagă între două 
alternative imposibile. Dacă votau împotriva președintelui, nu mai 
aveau loc de muncă și, dacă își schimbaseră părerile peste noapte, 
întreaga ţară avea să se întoarcă împotriva lor. În orice caz, aveau 
motive să se teamă pentru viitorul lor. 

Președintele s-a ridicat în picioare și s-a aplecat în față, punând 
mâinile pe masa enormă. Părea destul de liniștit și de mult nu mai 
arătase atât de bine. Ca un om care avea totul sub control. 

— Am fost informaţi că Procurorul General este în întârziere, a 
început el. Încă nu ştim de ce, dar potrivit secretarei mele, soţia lui l-a 
sunat și a părut foarte supărată. Aşteptăm să aflăm mai multe puțin 
mai târziu, dar între timp cred că putem începe. 

A zâmbit și s-a îndreptat de spate. 

— Ei bine, îmi dau seama că nu sunteți în apele voastre astăzi. Nu 
v-aţi înfruptat din delicatesele de la bufet. Uitaţi, pateuri daneze. Ce ar 
putea fi mai bun de atât? 

A luat o gură dintr-un pateu. 

— Bine, cred că ar fi mai bine să trecem la treabă, a spus el 
mestecând și ştergându-se de zahăr la colțul gurii. Sunt ferm convins 
că, în calitate de protectori ai acestei țări, nu folosim așa cum trebuie 


fondurile care ne sunt încredințate. Statisticile le știți şi voi. Nu au mai 
existat niciodată atât de mulți deţinuţi în închisori, nu au mai avut 
niciodată loc atât de multe atacuri armate în școlile noastre, nu am 
mai fost niciodată atât de supraponderali și atât de leneși din punct de 
vedere al activităţii fizice. Folosim în mod greșit banii şi resursele, 
ceea ce influențează foarte mult lâncezeala în care se află țara noastră 
în prezent. Și, indirect, propunerea mea va pune capăt acestei folosiri 
greșite. 

S-a plimbat apoi în jurul mesei, atingând spătarul fiecărui scaun. 
Wesley i-a simțit mirosul de aftershave. 

— Voi sunteţi cei care mă vor ajuta să readuc idealurile adevărate 
ale acestei țări, a continuat el. Înainte să vă întreb pe fiecare dintre 
voi ce părere aveţi, o să vă spun ce cred că nu includ aceste idealuri. 

S-a oprit lângă șemineul din capătul mesei. 

— Ştiţi acest lucru, dar trebuie menționat oricum: în Statele Unite, 
probabilitatea ca un copil să fie omorât în ziua în care s-a născut este 
mai mare decât în orice alt punct al vieţii acelui copil. Nu mă refer 
aici la avort sau la lucruri de genul a ceea ce i s-a întâmplat copilului 
meu nenăscut, ci la copiii născuţi în familii care ar trebui să-i iubească 
şi să-i protejeze, dar care în schimb le iau viaţa. Asta indică faptul că 
țara noastră a reușit să îi înveţe pe părinţii acestor copii nevinovați să 
iubească viața mai presus de orice altceva? Nu, nu indică acest lucru. 

S-a uitat la Billy Johnson, ale cărui cearcăne negre sugerau că nu 
dormise toată noaptea. 

— Billy! Normal că atunci când șeful nostru de Comunicaţii, Lance 
Burton, mi te-a recomandat pentru funcţia de Director al Securității 
Interne, am fost informat că tu — la fel ca mine — ai trecut printr-o 
mare suferință: fiul tău a fost ucis pe stradă ziua în amiaza mare. Îmi 
aduc aminte că am auzit ce cruce grea duceți tu și soția ta. 

Billy Johnson i-a aruncat o privire recunoscătoare și a dat din cap 
în tăcere. 

— Din câte îmi aduc aminte, fiul tău Andrew nu a făcut decât să se 
îmbrace cu o geacă de firmă. Se plimba prin oraș când niște tineri 
huligani l-au omorât pentru că nu a vrut să le-o dea. A fost omorât din 
cauza unei geci. 

Johnson şi Jansen s-au uitat unul la celălalt din nou, în timp ce 
Billy Johnson a scăpat un oftat pe care nimeni n-ar fi avut cum să nu-l 
audă. 

— Billy, în ciuda efectului psihologic al acestei fapte teribile, nu am 
avut nicio reţinere și ţi-am încredințat una dintre cele mai importante 
şi mai dificile slujbe din guvernul nostru federal. După o tragedie de 
magnitudinea celei pe care ai îndurat-o tu, este esenţial să te pui 
înapoi pe picioare dacă vrei ca lucrurile să se schimbe. Pentru că sunt 
convins că tu — la fel ca mine - vei spune că fiul tău a fost victima 


unor aspecte întunecate din această țară și că acest lucru trebuie să 
înceteze. 

Billy Johnson a încuviințat din cap din nou. 

— Nu o să stăm degeaba în timp ce bunurile materiale devin mai 
importante decât onoarea sau viața altei persoane, nu-i așa? Într-o 
ţară în care nu ne mai temem de Dumnezeu și nu mai avem grijă de 
vecinul nostru, ci în schimb ne temem de vecinul nostru și avem 
armele necesare ca să-l distrugem. Noi te-am ales pe tine pentru acest 
post pentru că ştim că ai idealuri mai mari decât majoritatea, și acum 
trebuie să punem la încercare aceste idealuri. Trebuie să-mi promiți că 
le vei fi loial și că — în ciuda marii tale dureri — ești capabil să faci 
diferenţa între trecut și prezent și să lupţi pentru cei care încă sunt în 
viață, cum sunt acei băieți și acele fete cărora le-ar plăcea să iasă afară 
îmbrăcaţi cu ce geacă vor ei, și mâine și ziua următoare. 

De data aceasta, Johnson și președintele și-au aruncat unul celuilalt 
o privire intensă și prevestitoare. 

— De mulți ani, Congresul a cerut pedepse din ce în ce mai mari 
pentru criminali. Și alocă sume mari de bani pentru realizarea acestor 
pedepse, după cum bine știți. De asemenea, știți și că ajutorul de la 
stat se oferă adesea cu condiția ca statul să aplice legile federale și să 
realizeze această pedeapsă mai aspră. Dar eu vă întreb: chiar 
funcționează această metodă? 

A clătinat din cap odată cu cei mai mulți dintre cei prezenți. Așa 
era cu Jansen. Nu doar că ascultai, ci participai cu fiecare fibră a 
corpului tău. 

— Nu, crima și pedeapsa nu sunt lucruri de care să te ocupi cu 
ușurință. De exemplu, este înțelept și bine să îi încarcerăm pe oameni 
pentru delicte precum prostituția, posesia de marijuana și furt minor? 
Chiar trebuie să-i punem în lanțuri pe oameni pentru asta? Nu, spun 
eu. Nu, nu, nu! E mai bine să înlăturăm lanţurile, prostituţia, 
narcoticele și jafurile. Bine, ușor de zis, greu de făcut, și va fi nevoie 
de eforturi foarte mari pentru asta, dar acesta ar trebui să fie scopul 
nostru, înțelegeţi? 

Jansen a privit în jur. Câţiva au încuviinţat din cap, dar cei mai 
mulți păreau să acorde o mai mare atenție modelului frumos încrustat 
pe masă. Wesley a izbutit să dea uşor din cap. 

Preşedintele a înghiţit și a tras aer adânc în piept. 

— Există exemple grotești legate de felul în care legea și ordinea 
sunt păstrate în această țară. Cum ar fi, în unele state poți să ajungi la 
închisoare pentru că nu ţi-ai ţinut câinele în lesă sau pentru că ai 
condus fără să ai carnetul la tine. E o nebunie, după mine. 

A făcut o pauză și a luat o gură de apă. 

Wesley mai auzise toate aceste lucruri și înainte - cu toţii le mai 
auziseră. Dar nimeni nu a scos un cuvânt. 


Bruce Jansen s-a şters la gură. 

— Pot să menționez cu ușurință multe crime care sunt mult mai 
rele, pe care foarte mulți cetățeni le comit în fiecare zi și care rămân 
nepedepsite. Crime pentru care ai fi decapitat în Arabia Saudită. 

A zâmbit ușor, apoi s-a întunecat la față. 

— Ne costă cincizeci și cinci de dolari pe zi să hrănim un deținut 
condamnat la moarte, în timp ce substanțele chimice necesare pentru 
a-l executa reprezintă o cheltuială pe care o facem doar o dată și care 
este de mai puţin de o sută de dolari. În ultimii douăzeci şi cinci de 
ani am cheltuit aproape două miliarde de dolari pe oamenii 
condamnați la moarte și i-am ținut în închisori ani de zile până când 
probabil că au fost executaţi. Populaţia noastră din închisori a trecut 
de trei milioane; în 1970, acest număr era undeva la doar două sute 
de mii. Statele Unite reprezintă cinci la sută din populația lumii, dar 
au peste douăzeci și cinci la sută din populaţia din închisori a lumii. 
Asta vă dă de gândit, nu-i așa? 

— Știm şi că în California, a continuat el, se cheltuie mai mulți 
bani pe închisori decât pe școli, așa că nu sunt suficiente fonduri 
pentru ca toți copiii să primească un început bun în viață — exact acel 
început care ar putea scădea riscul ca ei să ajungă la pușcărie! S-a 
ajuns în punctul în care nici măcar nu ni se mai pare ciudat atunci 
când copiii sunt controlaţi corporal în drum spre școală. 

S-a întors brusc spre Donald Beglaubter, care era ocupat să numere 
braţele candelabrelor. 

— Alo? Donald? Nu-ţi face griji, o să îți vină și ție rândul peste un 
minut, dar mai întâi spune-mi ce înseamnă pentru tine Paducah, 
Kentucky. Poţi face asta? 

Beglaubter părea să creadă că întrebarea nu era una relevantă. 
Mintea asistentului șefului de comunicaţii era suficient de ageră, doar 
că nu-i plăcea să se implice în mod personal. 

— Ce înseamnă Paducah pentru mine? a repetat el. Este un orășel 
frumos de pe râul Ohio. Nu mi-e rușine să spun că este orașul în care 
am crescut. 

Preşedintele continuă: 

— Da, Paducah este un oraș frumos! O comunitate mică și drăguță 
în care practic toată lumea cunoaște pe toată lumea. Așadar sunt sigur 
că îl cunoşti pe cel puţin unul dintre părinții copiilor care au fost 
omorâți cu câţiva ani în urmă de colegul lor de clasă. 

Donald Beglaubter a încuviințat din cap. 

— Da, cunosc unul. 

— Și ştii câți ani avea ucigașul? 

Beglaubter l-a privit fix pe președinte. 

— Cred că avea paisprezece ani, domnule președinte, dar mă 
scuzați că spun asta, nu consider acest incident nefericit a fi ceva tipic. 


Bineînțeles, sunt comise crime monstruoase într-o ţară de mărimea 
Statelor Unite, dar acestea sunt doar niște exemple. Dacă mă întrebaţi 
pe mine, măsurile pe care le propuneţi sunt mult mai rele decât 
tragedia izolată din Paducah. 

Atenţia tuturor s-a concentrat asupra lui Jansen. 

— Mulţumesc pentru că eşti atât de sincer, Donald, dar pentru 
mine masacrul din Paducah nu este un exemplu, este un simptom. Cu 
doar două săptămâni în urmă, membrul Congresului Peter Halliwell a 
trebuit să-și îngroape fiul. Se pare că nu a fost omorât de un coleg, dar 
sunt multe cazuri de copii care îşi omoară colegii. Fort Gibson, 
Oklahoma; Littleton, Colorado; Springfield, Oregon; Jonesboro, 
Arkansas, ca să dau doar câteva exemple. Dar Jeff Wise de la Liceul 
Red Lake din Minnesota sau Seung-Hui Cho de la Virginia Tech, de 
acum doi ani? De câte ori s-a întâmplat? Sau alte lucruri 
asemănătoare? Cum ar fi lunetistul de la Washington de acum șapte 
sau opt ani sau cel care terorizează acum New York-ul. Câte victime 
are până acum, Donald? Dacă e cineva aici care știe asta, tu ești acela. 

Jansen s-a uitat la Donald Beglaubter care a ridicat nouă degete. 

— Da, a zis Jansen. Nouă, exact. Noi americanii putem spune că ne 
simţim în siguranță? Simţim că putem să facem o plimbare pe 42nd 
Street sau Madison Avenue în momentul de față, cu monstrul ăla în 
libertate? Atunci de ce nu facem ceva în privința asta? Nu noi suntem 
cei care pot și trebuie să facă ceva? Cine altcineva? 

S-a uitat în jur la fețele sumbre, dând din cap spre membrii 
Cabinetului unul câte unul, în timp ce ei i-au înfruntat privirea. 

— Da, fireşte că îmi înțelegeți punctul de vedere. Numai noi cei 
care suntem adunați în această încăpere putem face asta. Noi, și 
nimeni altcineva. 

Câţiva dintre ei au oftat adânc în timp ce alții au rămas cu privirea 
aţintită la masă. În mod straniu, Thomas Sunderland nu a vorbit nici 
măcar o dată, doar s-a uitat în gol pe geam. Se pare că tactica lui 
Jansen era de a-i bombarda cu fapte și cifre brutale până când se 
înmuiau. 

Apoi secretara președintelui a intrat încet în cameră, a lăsat un 
mesaj în fața şefului ei și a plecat. 

Jansen s-a uitat îndelung pe foaia de hârtie. 

Wesley era dispus să pună pariu că era demisia Procurorului 
General. S-a uitat la Donald Beglaubter, care evident se gândea la 
același lucru. 

În cele din urmă, președintele şi-a dat jos ochelarii. 

— Este un mesaj din partea Procurorului General. Ne informează că 
nu poate să fie prezent la Cabinet astăzi, dar că susține propunerea. 

Dumnezeule! Wesley s-a îndreptat în scaun la fel ca toți ceilalți. A 
aruncat o privire pe hârtie ca și cum ar fi avut o putere supranaturală. 


A văzut că mesajul era mult mai lung decât ceea ce li se spusese lor. 

Se pare că și Secretarul Apărării Henderson a văzut asta. 

— Stephen are un motiv pentru absența sa sau pentru această 
metodă ciudată de a-şi arăta susținerea? a întrebat el. 

— Da. 

Preşedintele a încuviințat din cap. 

— Da, are un motiv, două chiar. Spune că azi-noapte biata lui 
mamă în vârstă și fiica în vârstă de șaisprezece ani au fost atacate în 
casa mamei lui. Amândouă sunt la spital în Baltimore, iar secretarul 
este cu ele. 

Thomas Sunderland a vorbit în sfârșit: 

— Dumnezeule, e grav? 

— Nu ştiu cum e femeia, dar fiica lui Stephen este bine, având în 
vedere circumstanţele. 

— „Circumstanţele”? Ce circumstanțe? a întrebat Sunderland din 
nou. 

— Amândouă au fost violate. Câţiva bărbați au spart casa la miezul 
nopții și după ce au distrus-o, le-au violat. Au dat foc casei înainte să 
plece, dar focul a fost stins la timp. 

În încăpere s-a făcut liniște. Era clar că cei mai mulți se gândeau la 
același lucru. Wesley a surprins o privire dintre Donald Beglaubter și 
şeful său, Lance Burton. Era plină de neîncredere. Pentru cineva care îi 
cunoștea atât de bine cum îi știa Wesley, era clar că cei doi bărbați 
erau în gardă. 

Şeful Comunicaţiilor, Burton, a mijit ochii și s-a uitat la președinte. 

— Au fost prinși vinovății? 

— Nu ştiu. Nu este menţionat aici, dar putem afla după ședință 

Preşedintele și Burton erau prieteni vechi — sau mai degrabă se 
cunoșteau de mult timp —, dar schimbul de priviri dintre ei nu era 
deloc prietenos. 

— Ce înseamnă asta, Lance? a continuă el. Mă acuzi de ceva? 

Respirația agitată a lui Billy Johnson era singurul zgomot din 
cameră. 

— Dacă te acuz...? 

Burton s-a oprit şi s-a gândit la ce avea să spună în continuare. 

— Nu, mă gândesc doar că, dacă eu aș fi în locul Procurorului 
General în momentul de față, fără nicio îndoială aș fi cel mai mare 
susținător al planului președintelui. 

— Ascultă, Lance! 

Acum Thomas Sunderland s-a ridicat în picioare. 

— Cred că toți simțim asta, nu-i așa? Este o coincidentă teribilă. 
Trebuie să gândim clar și obiectiv. Lucrurile prin care trece Procurorul 
general în momentul de față sunt problema lui. Noi fiecare trebuie să 
ne îndeplinim responsabilitatea vizavi de această discuţie. 


Şeful Comunicaţiilor l-a ignorat pe Sunderland și s-a uitat direct la 
preşedinte. 

— Un singur lucru mai am de spus. Dacă eu aș fi fost cel care a 
solicitat această ședință, aș fi chemat întregul Cabinet. Secretarul de 
Interne de ce nu se află aici? Dacă vrem să facem progrese, măcar ea 
şi vicepreședintele ar trebui să fie aici. Cu toţii ar trebui să fie aici! Ar 
fi fost mai logic aşa decât să fim eu, Donald și Wesley prezenţi, nu este 
de acord președintele? 

— Secretarul de Interne a aprobat propunerea cu mult timp în 
urmă, a răspuns preşedintele. 

— Înţeleg... 

Ce altceva mai putea să spună Lance Burton? 

Niciunul dintre ei, nici măcar Wesley, nu îl cunoștea pe Secretarul 
de Interne prea bine. Betty Tucker fusese plecată tot timpul de când 
venise la putere noul guvern. Chiar dacă nu știau prea multe despre ea 
ca persoană, știau că nu mai era nimeni în Camera Reprezentanţilor 
care să fie un lobby-ist atât de eficient ca ea. Nimeni nu mai avea atât 
de mulți prieteni în ambele tabere și nimeni nu mai era atât de tânăr, 
frumos și elocvent. 

Pesemne că Jansen o trimisese prin ţară ca să pregătească 
organizațiile politice locale, uniunile și alte grupuri pentru ceea ce 
avea să urmeze. Era atât de evident. Trebuie să pregătești bine solul ca 
să poţi avea parte de o recoltă bună. 

De-a lungul zilei, s-au desfăşurat căutări pe scară largă în Baltimore 
şi în jurul acestuia, dar nu a fost găsit niciun indiciu despre cine le 
atacase pe mama și fiica Procurorului General Lovell. Incidentul se 
transmitea tot timpul la știri și publicul era indignat. Violarea unei 
femei în vârstă de optzeci şi doi de ani și a nepoatei sale de 
şaisprezece ani era mult prea mult și se punea o presiune extrem de 
mare pe poliție ca să rezolve cazul. Aproape toate secţiile de poliție 
din zonă au avut program prelungit și cea mai mică urmă de indiciu 
era analizată cu minuțiozitate, indiferent de câte ore era nevoie. 

Mai târziu în acea zi, Procurorul General a ajuns cu elicopterul la 
Casa Albă într-o explozie de blițuri din partea presei. A fost 
întâmpinat pe gazon de preşedinte și de doi bodyguarzi și condus în 
Biroul Oval ca să discute în privat. 

După ce au vorbit timp de câteva ore, Wesley și restul personalului 
au fost anunţaţi să se pregătească pentru următoarea ședință. Câteva 
minute mai târziu, vicepreşedintele și membrii din Cabinet rămași au 
ajuns în timp ce Wesley stătea în fața Camerei Roosevelt, primind 
instrucțiuni de la Secretarul general Sunderland. Majoritatea 
membrilor păreau a fi într-o dispoziţie bună, neștiind ce îi aștepta. 


Sunderland l-a rugat pe vicepreşedinte să vină cu el în biroul său, 
în timp ce ceilalți s-au dus în Biroul Oval. Asta era ceva îngrijorător. 

Wesley a încercat să-și imagineze patul de acasă, cu telecomanda 
aşteptându-l pe noptieră. Uneori asta îl consola în situațiile stresante, 
dar nu și acum. 

Parcă ziua de 7 martie fusese nesfârșită, și totuși abia începuse. 
Avea să fie o seară foarte lungă. 


Capitolul 7 


Doggie stătuse în banca ei în ultimele câteva săptămâni, așa cum 
făcuse cam din prima ei zi la Casa Albă. Se ducea la serviciu, își făcea 
treaba, spre satisfacția aparentă a tuturor, și douăsprezece ore mai 
târziu pleca de la birou, lua metroul de la Metro Center până la stația 
Dupont Circle şi parcurgea cei câțiva metri până la apartamentul său. 
Mergea la cumpărături o dată pe săptămână, umplea un taxi cu tot ce 
avea nevoie, și asta era tot. 

Apartamentul ei reflecta clar cât de mare era disperarea ei; totul 
era exact la locul său, așa cum fusese lăsat de foștii proprietari. 
Așternuturile ei erau puse grămadă pe o canapea extensibilă în 
mijlocul camerei, iar cutiile cu lucruri erau puse una peste alta, pe 
jumătate deschise. Singurele semne de viață veneau de la zgomotele 
din trafic de afară, de pe Connecticut Avenue, și de la filtrul de cafea 
care zumzăia toată noaptea pe blatul din bucătărie. Nici măcar nu se 
mai deranja să dea drumul la televizor ca să aibă zgomot de fundal. 
Trecuseră trei săptămâni în felul acesta și, deşi procesul tatălui ei era 
în sfârșit pe punctul de a începe, starea ei de depresie, dezamăgire și 
animozitate puternică rămânea neschimbată. 

Îi era imposibil să scape de starea de îngrijorare. 

La doar câteva zile după crimă, avocaţii tatălui lui Doggie 
înaintaseră o solicitare legată de locul unde se va ţine procesul. 
Normal că voiau să aibă și ei un cuvânt de spus vizavi de judecătoria 
care se va ocupa de caz și au informat procuratura că, având în vedere 
natura cazului și martorii celebri care aveau să fie chemaţi să depună 
mărturie, cereau ca procesul să se țină în Washington, D.C. și nu în 
Richmond sau Norfolk, care ar fi fost alese în mod normal. 

Apoi s-a dezlănțuit iadul. Bineînţeles că avocaţilor lui Bud Curtis nu 
le păsa cât îi luă președintelui să ajungă de la Casa Albă la judecătorie 
şi înapoi, important era să scape de metodele bine-cunoscute și foarte 
consecvente pe care statul Virginia le aplica în cazurile de crimă. Cu 
alte cuvinte, voiau să se asigure că Bud Curtis nu avea să ajungă 
automat să sfârșească cu o seringă în braț într-o cameră de executare 
din Sussex sau Greensville. 

Evident că procurorul-şef, un om dur, voia exact opusul. Având la 
activ mai bine de șaptezeci de cazuri de crimă, Mortimer Deloitte era 
în căutarea unei noi condamnări la moarte. Susținuse de nenumărate 
ori că „nicio pedeapsă nu poate fi prea severă pentru un trădător şi un 
conspiraţionist precum Curtis”. Problema lui Deloitte era că nu avea 
să obțină niciodată sentința condamnării la moarte dacă procesul se 


ținea ca un caz civil în districtul Columbia. Nu mai fusese nimeni 
executat acolo după un anume Robert E. Carter, în aprilie 1957. Așa 
că, pentru situaţia în care procesul trebuia să fie ținut în D.C., a 
solicitat să fie condus ca un caz federal, și astfel, dacă Bud Curtis 
pierdea, cel mai probabil că avea să fie executat la închisoarea 
federală din Indiana. 

Așa cum spunea Deloitte, ceea ce fusese suficient de bun pentru 
Timothy McVeigh, teroristul din Oklahomas, avea să fie bun și pentru 
Bud Curtis. 

Și apărarea a luat-o din nou de la zero. 

Curtis a reacționat relativ bine la auzul veștilor care nu promiteau 
nimic, atunci când l-au vizitat la închisoarea din Richmond, în celula 
lui de doi metri jumătate pe trei. A cântărit situaţia și s-a gândit ce va 
trebui să facă în continuare, apoi le-a cerut avocaţilor săi să le spună 
procurorilor că el îşi dorea totuși să fie judecat în Richmond. Era mai 
bine acolo, spunea el, unde locuiau toți prietenii și toate rudele lui, 
decât în Washington, sediul a tot ceea ce disprețuia. 

Apoi doi dintre avocaţii lui Curtis au început să îi numească pe 
judecătorii care s-ar putea să primească procesul lui în Virginia. 
Niciunul dintre nume nu suna foarte încurajator, așa că l-au ales pe 
judecătorul care ar fi primit cel mai probabil cazul dacă s-ar fi judecat 
în Washington. Era o anume Marsha W. Tanner, care dovedise o mare 
abilitate în cazurile federale complicate construite doar pe dovezi 
indirecte. Se știa că era severă și nemiloasă, dar corectă — o persoană 
care nu accepta prostii în sala ei de judecată. Nu era o alegere grea 
dacă țineai la viaţa ta. 

După aceea, Bud Curtis a cerut o oră în care să își formuleze 
declaraţia. În ea şi-a susţinut nevinovăția, dar din mai multe motive 
nu s-a mai opus să fie judecat la curtea federală din Washington. A 
susținut că, în cazul în care era condamnat la moarte, ceea ce i se 
părea imposibil, nedrept și absurd, avea să solicite să fie închis și 
executat în Virginia. Aceasta a fost înţelegerea pe care avocaţii au 
trebuit să promită că o vor face cu procuratura. 

Așa cum s-a exprimat el, nici în ruptul capului nu avea să moară în 
Indiana. 

Avocaţii lui Curtis l-au consiliat împotriva acestui târg, dar el a fost 
de neclintit. Dacă avea să se întâmple o nedreptate a justiției, măcar 
să se întâmple acasă la el. Încercările repetate ale avocaţilor de a-l 
avertiza l-au făcut pe Curtis să ţipe la gardieni să fie dus înapoi în 
celula lui. 

Acesta a fost lanţul evenimentelor pe care avocaţii lui Bud Curtis i 
l-au povestit lui Doggie. Era pentru prima dată când aceasta se 
confrunta direct cu cazul tatălui ei. 


De la arestarea tatălui său, Doggie nu a avut nici dorința, nici 
energia de a iniţia orice formă de contact cu acesta, și acum avocaţii 
săi o sunau ca să-i dea informaţii pe care nu dorea să le ştie. I-au spus 
şi că primise permisiunea de a-și vizita tatăl în orice zi dorea. Asta 
pentru ca slujba ei să nu o împiedice să îl vadă şi să încerce să-l 
convingă să se mai gândească la propunerea lor. Adică să îi explice 
importanța de a avea un caz judecat de curtea federală într-unul 
dintre multele state care nu permit pedeapsa capitală, chiar dacă era 
inevitabil să existe un conflict cu procurorii. 

Această mișcare avea să prelungească procesul — asta era și ideea. 
Ei spuneau că, având în vedere stadiul prezentării probelor, cu cât era 
mai mare perioada de timp scursă de la momentul crimei, cu atât era 
mai bine. Puteau oricând să se instaleze la Washington, D.C., dacă era 
nevoie. 

Nimeni nu a întrebat-o cum o făceau să se simtă toate astea, și 
chiar dacă ar fi întrebat-o cineva, nu ar fi știut ce să spună. Erau multe 
lucruri în joc și simțea că se profită de pe urma ei. Într-o clipă își 
blestema tatăl să ajungă în cel mai fierbinte loc din iad și în 
următoarea stătea neputincioasă și se holba în gol. În situația dată, nu 
era de partea tatălui său. Dovezile împotriva lui erau puternice și 
întotdeauna fusese capabil să facă ceea ce era necesar pentru a-și 
atinge scopurile, așa că de ce nu ar fi fost și acum? 

Numai noaptea — atunci când somnul în sfârșit o cuprindea și stătea 
învelită bine cu pătura ca să se protejeze de lumea exterioară — putea 
să vadă lucrurile în mod diferit. Era acel moment tulbure în care 
rațiunea ceda în fața sentimentelor, în care își dădea seama că această 
persoană era tatăl ei, în ciuda a tot ce se întâmplase. Brusc, nimic nu 
mai era dovedit, nimic nu era predeterminat, şi supărarea pe el 
dispărea. Dura numai o secundă. 

În sfârșit, într-o după-amiază rece de vineri, cu câteva zile înainte 
să înceapă să lucreze la Casa Albă și după o perioadă în care își tot 
analizase sufletul, Doggie a stabilit o vizită la tatăl ei. Avea să-i spună 
ce o rugaseră avocaţii și apoi restul depindea de el. Mai mult de atât 
nu putea să-i ceară nimeni. 

Tatăl ei mai slăbise și era foarte palid și tăcut, dar zâmbea, era 
bărbierit, uniforma lui portocalie de închisoare era proaspăt călcată și 
avea sclipirea aceea veche a lui în privire, care arăta că n-are nicio 
grijă. De fapt nu mai arătase de mulți ani atât de bine, dar ea mai 
avea puţin până la a i se face rău, văzându-l în sala de vizite 
înghețată, cu lumină de neon. Indiferent câtă supărare ţinea în ea, tot 
ura să-şi vadă tatăl așa: fără speranţă și uitat de Dumnezeu, cu lanţuri 
la picioare și cu braţele în cătușe, la spate. Niciun om normal nu ar 
dori să-şi vadă tatăl așa, şi-a spus ea. 


Gardienii i-au cerut să ia loc la masă, în fața lui, apoi s-au dat 
câțiva pași înapoi. S-au prefăcut că nu le păsa, dar în afară de 
omorurile oribile ale lunetistului din New York, toată lumea vorbea 
numai despre cazul lui Curtis. Cum puteau gardienii să le ignore 
conversaţia? Bineînţeles, tocmai acesta era motivul pentru care tatăl ei 
stătea acolo în camera aia şi nu într-una dintre cabinele din sticlă, 
douăzeci de metri mai încolo. Aici nimic nu trecea neobservat. 

A dat din cap spre tatăl ei și a încercat să-i zâmbească. 

După o clipă de tăcere, i-a explicat scopul vizitei ei și el a i-a 
răspuns că scopul nu conta, după care i-a aruncat o privire atât de 
blândă, încât părea aproape o acuzaţie. 

Doggie a clătinat din cap. Nu, tatăl ei o păcălise să-i sugereze lui 
Bruce Jansen să folosească hotelul lui Splendor în noaptea alegerilor, 
şi apoi nenorocitul lui de om bun la toate o răsplătise omorând-o pe 
soţia lui Jansen. Își ura tatăl pentru că se folosise de ea, chiar dacă era 
vinovat sau nu, așa că trebuia să înceteze să o mai privească așa, ca și 
cum ar fi fost doar o fetiță. 

Şi-a înghițit nodul din gât și s-a uitat la ceas. Trebuia să treacă la 
treabă dacă voiau să vorbească despre problemele pe care venise să le 
discute. I-a prezentat concluzia la care ajunseseră avocații apărării, și 
anume că cel mai bine ar fi fost ca procesul să fie ținut în Virginia de 
Vest, unde nu exista pedeapsa capitală. Asta ar fi amânat procesul, 
oferindu-le timp să se lupte cu solicitarea pedepsei cu moartea de 
către procuratură. Erau multe unghiuri din care trebuia abordată 
situaţia, îi spuseseră ei. 

Inima îi bătea atât de tare în timp ce se pregătea să-i spună în 
sfârșit ceea ce pentru ea era cel mai important: 

— Dacă ești vinovat, acum e timpul să spui asta, a șoptit ea. Mă 
auzi? apoi avocaţii tăi vor putea să negocieze o sentință pe viaţă, așa 
cum s-a întâmplat cu tipul care l-a omorât pe Robert Kennedy, Sirhan 
Sirhan:0. Nu ar fi mai bine așa, în ciuda a tot ce s-a întâmplat? 

— Sunt nevinovat și am de gând să dovedesc asta, așa că de ce să 
colaborez cu justiția? Îi plătesc pe avocaţi cu o avere ca să fiu 
exonerat, nu ca să fiu închis pe viață pentru o crimă pe care nu am 
comis-o. 

— Și dacă o să fii găsit vinovat? Eşti sigur că ai o apărare atât de 
puternică? Pentru că eu nu sunt. 

Bud Curtis și-a analizat fiica puţin înainte să răspundă. 

— Dorothy, tu eşti îngerul meu! Sunt pregătit să iau lucrurile aşa 
cum sunt, atât timp cât tu îmi ești alături. 

Lui Doggie au început să-i zvâcnească tâmplele. Nu îl credea, el 
niciodată nu lua lucrurile așa cum erau. Ori mințea, ori era un naiv 
fără speranţă, şi ea nu credea că era a doua variantă. Și apoi îi ceruse 
să îi fie alături. Cum naiba putea să-i ceară așa ceva? 


— Tată, ascultă-mă, și ascultă-mă bine, a spus ea, ignorând felul în 
care se uita la ea. Tu zici că nu ești vinovat, dar dacă ești, vreau să o 
spui! Nu îți promit că o să te vizitez prea des, dar dacă acum spui că 
eşti nevinovat și până la urmă se dovedește că ești, să nu te aștepți să 
mă mai vezi vreodată. Vorbesc serios, n-ai să mă mai vezi niciodată! 
Așa că te întreb încă o dată: ești vinovat de uciderea lui Mimi Todd 
Jansen? 

Doggie a închis ochii și apoi a ridicat o mână. 

— Nu, stai, vreau să reformulez: ești vinovat că l-ai determinat pe 
Toby O'Neill să comită crima? L-ai plătit sau l-ai convins în vreun alt 
fel să o facă? Acum e timpul să recunoști, fir-ar să fie! 

În cele din urmă la privit fix. 

Tatăl ei nu a ezitat niciun pic. A privit-o fix și încă o dată și-a 
declarat nevinovăția, adăugând că el niciodată nu fusese de acord să 
mute procesul în vestul Virginiei. 

Dar ea nu s-a lăsat păcălită. Era evident că el își stăpânea 
sentimentele. Sub expresia lui calmă se ascundea disperarea — doar că 
ea nu trebuia să vadă asta. Tatăl ei nu voia ca ea să se implice prea 
mult. Încerca să o cruţe, şi asta a afectat-o din plin. Întotdeauna 
existase acea umbră de îndoială: ea credea că e vinovat, dar nu putea 
fi sigură, cel puţin nu după modul în care o făcea să se simtă acum. 
Asta era problema. 

Doggie a plecat de la închisoare cu ochii roșii și un nod groaznic în 
gât. Nu mergea de mult timp când a dat peste umărul unui vechi coleg 
de școală care venea spre ea din direcția opusă, o persoană pe care o 
ajutase să absolve cu note mari și care acum lucra ca avocat în oraș. 
Bărbatul s-a oprit și s-a uitat repede în jos înainte ca ea să apuce să se 
uite la el, apoi a început să scotocească prin valiză. A ridicat privirea 
abia când ea se îndepărtase deja câteva zeci de metri. 

Şi asta a rănit-o. 

În fine, asta avea să le raporteze avocaţilor apărării: nu, tatăl ei nu 
era interesat să-şi schimbe dorinţa în ceea ce privea locul în care se va 
ţine procesul, şi nu, nu putea să pledeze vinovat pentru că nu avusese 
nimic de-a face cu crima. 

Când procurorii au primit o copie după declaraţia lui Curtis, se 
spune că le-a fost foarte greu să-și ascundă bucuria. Bineînțeles că încă 
mai erau chestiuni juridice care trebuiau rezolvate -— foarte multe —, 
dar părea că solicitările avocaţilor lui Bud Curtis puteau fi rezolvate. 

Asta însemna că procesul avea să se țină în D.C. ca un caz federal 
şi, dacă Bud Curtis până la urmă primea pedeapsa cu moartea, avea să 
fie executat în Virginia. 

„Bud Curtis vrea ca pedeapsa cu moartea să se efectueze în 
Waverly, Virginia” a apărut pe prima pagină a ziarului USA Today. 


Lunetistul din New York a ajuns pe pagina a doua. 

Era mult mai tare decât un film de la Hollywood. Acuzatul ceruse 
dreptul de a alege unde să fie executat, și ei chiar îi făcuseră pe plac. 
Editorii ziarului au început să primească mai multe scrisori și, în timp 
ce majoritatea oamenilor erau ofensați de simpla noțiune că un 
complice într-o crimă atât de atroce ar trebui să aibă dreptul să spună 
ceva, un număr mare de oameni îl lăudau pe Bud Curtis pentru 
determinarea și curajul său, numindu-l chiar „un om sincer” sau 
spunând că „face față ca un bărbat adevărat”. În același timp, 
oponenții zeloşi ai pedepsei capitale făceau demonstraţii în fața a 
diverse judecătorii de stat, şi un număr și mai mare chiar protestau în 
fața celor 1.100 de magazine ale lui Jansen din toată țara. Toată 
lumea avea o opinie legată de acest caz. 

Doggie urmărea neliniștită evoluţia, fără să spună cuiva că vorbise 
cu tatăl ei. Se concentra pe pregătirea pentru noul loc de muncă și 
evita să deranjeze pe cineva cu compania ei. 

Procesului cu numărul 1:2008, cr. 1312 — Statele Unite ale Americii 
vs. Bud Curtis — i s-a stabilit ca dată de început ziua de 9 februarie 
2009. Cum era de așteptat, judecătoarea avea să fie Marsha W. 
Tanner. 

Judecătoarea Marsha W. Tanner era o femeie albă frumoasă, 
trecută puţin de cincizeci de ani. A început prin a ţine prelegeri pentru 
ambele tabere despre natura dificilă a cazului, punând accent pe 
faptul că, de vreme ce acuzațiile procurorilor erau fondate pe dovezi 
circumstanţiale, soliditatea acestora trebuia să fie incontestabilă și 
fără echivoc. 

După asta, le-a luat trei zile ca să aleagă un juriu. Trebuiau găsiți 
doisprezece cetățeni care, pe lângă alte lucruri, să nu fi fost clienți 
fideli ai magazinelor lui Jansen și care nici să nu fi petrecut vreo 
noapte într-un hotel Splendor. În cele din urmă, au fost aleşi patru 
juraţi de culoare și opt albi - jumătate bărbaţi, jumătate femei -— și 
procesul a putut să înceapă. 

Pledoaria ambelor tabere privind acuzaţiile procuraturii a fost 
scurtă. 

Procurorii au prezentat transcrieri ale e-mailurilor trimise de pe o 
serie de calculatoare confiscate ale lui Bud Curtis către Doggie în 
timpul alegerilor electorale, în care acesta îl critica aspru pe senatorul 
Jansen în termeni fără echivoc. Pentru Doggie era extrem de neplăcut 
să fie aduse în lumina reflectoarelor aceste vechi certuri private cu 
tatăl ei. Pe deasupra, mai erau și multe alte e-mailuri, chiar și mai 
răutăcioase, care fuseseră trimise către un număr mare de oameni. 

Apoi, procurorii au prezentat legătura din trecut a lui Bud Curtis cu 


aripa dreaptă a Partidului Republican, inclusiv marea sa implicare în 
lupta pentru drepturile proprietarilor de arme și munca depusă pentru 
campania prezidenţială a lui Barry Goldwater din anul 1965. 

De pe locul ei din al șaselea rând, lui Doggie îi era greu să 
recunoască imaginea subiectivă pe care o prezenta procuratura despre 
tatăl ei, aceea de extremist de dreapta agresiv. 

Apoi, procurorii au anunțat posibilitatea de a aduce patru martori 
care aveau să jure că Bud Curtis îl îmboldise pe netotul de Toby 
O'Neill să îi urască pe Jansen și pe soția sa și că existau dovezi că 
fusese făcut un transfer de bani dintr-unul dintre conturile bancare ale 
lui Curtis în contul lui O'Neill exact înainte de crimă. Puteau și să 
prezinte arma crimei pe al cărei încărcător erau amprentele 
acuzatului. Mai departe, curtea a vizionat niște înregistrări ale 
Serviciilor Secrete, făcute în timpul unei ședințe ținute exact înainte 
de ziua alegerilor, ședință la care participaseră Bud Curtis și atât 
Serviciile Secrete, cât şi bodyguarzii lui Jansen și în care Curtis oferise 
instrucțiuni precise despre care dintre ei va însoți anturajul lui Jansen 
pe coridorul hotelului și cine va fi prezent în timpul dezvelirii 
tabloului. Înregistrările conţineau și cererea specifică a lui Curtis ca 
Toby O'Neill să se ocupe de dezvelirea picturii. 

Toate astea și multe altele indicau faptul că Bud Curtis se aflase în 
spatele asasinării, a concluzionat Mortimer Deloitte, și din acest 
motiv, procurorii au solicitat ca el să primească cea mai grea 
pedeapsă. 

Evident, avocaţii apărării aveau contramăsuri — și căi de a explica — 
pentru fiecare dintre acuzaţiile aduse. Bud Curtis, supărat, a negat cu 
vehemenţă că ceruse Serviciilor Secrete să-i permită lui Toby O'Neill 
să dezvelească pictura. Ba dimpotrivă: ei fuseseră cei care sugeraseră 
acest lucru, a spus el și a solicitat ca acea filmare să fie analizată de 
experți imparțiali. În plus, oricine ar fi putut să facă rost de pistolul lui 
Curtis, care stătea mereu în sertarul lui de la birou, și orice persoană 
nu foarte inteligentă putea să se descurce să facă un transfer de bani 
prin telefon în contul lui O'Neill. Dar, dacă ar fi fost el, de ce naiba ar 
fi făcut-o într-un mod atât de prostesc și stângaci? Pe lângă asta, nu 
credea că numărul contului bancar din care fuseseră virați banii era al 
lui. 

Apoi, avocaţii apărării au susținut că faptul dovedit — acela că, în 
tinerețe, Curtis jucase un rol pasiv și complet lipsit de importanță în 
anumite alegeri electorale — nu putea să-i fie reproșat acum, adăugând 
că procurorul-șef Deloitte desfășurase și el activități similare în trecut. 
Nu susținuse el odată, în orașul său natal, campania electorală a unui 
anume șerif Brown, deși așa-zisul Brown a fost închis la scurt timp 
după aceea, când au ieșit la iveală mai multe cazuri de tortură brutală 
a deţinuţilor care avuseseră loc în timpul fostului său mandat? Putea 


cineva să fie tras la răspundere pentru faptele rele ale altora? 

După ce apărarea a menţionat preferințele politice din trecut ale lui 
Deloitte și a pus la îndoială relevanța afilierilor politice vechi, 
judecătoarea Tanner a fost nevoită să bată cu ciocănelul în birou ca să 
se restabilească liniștea în sală. 

În prima rundă, fiecare martor a fost chestionat cu privire la crima 
în sine: cine și unde se aflase și ce văzuse? 

Primii interogați au fost cei care fuseseră prezenți când fusese 
omorâtă Mimi Todd Jansen pe coridorul din hotelul Splendor, în 
Virginia Beach - douăzeci și cinci de martori în total. Aceștia erau: 
agenţii de pază, delegaţii și soțiile lor, guvernatorul Virginiei, 
Procurorul General Lovell, membrii personalului prezidenţial, Thomas 
Sunderland și Wesley Barefoot, John Bugatti și cameramanul său și, 
după ce ușile au fost închise pentru public, însuși președintele. 

Niciunul dintre ei nu a spus nimic deosebit legat de crimă. Doar au 
descris unde stătuseră și ce văzuseră în timp ce pictura era dezvăluită 
şi, câteva momente după aceea, și modul în care ucigașul atacase. 
Fiecare a spus că, înainte de a fi împuşcată, Mimi Jansen îi șoptise 
ceva lui Bud Curtis și că acesta plecase apoi din încăpere. Cu alte 
cuvinte, el nu fusese în cameră când se trăsese. 

Apoi i-a venit rândul lui Doggie. Povestea ei coincidea cu a 
celorlalți, numai că ea se simţise ca la spânzurătoare, stând în banca 
martorilor. Parcă fiecare se uita la ea ca şi cum ar fi fost femeia care 
mânuia sforile în spatele celor care mânuiseră sforile. O senzație grea 
de vinovăţie o trăgea în jos pe scaun. Orice cuvânt, rostit fie de 
procuror, fie de avocatul apărării, îi părea ca o mică înjunghiere. 

În timpul chestionării, nici măcar o dată nu a reușit să se uite la 
tatăl ei. Abia după ce s-a așezat iar în spatele băncii acuzării, a 
îndrăznit să arunce o privire spre corpul lui încovoiat. Slăbise încă și 
mai mult de când îl văzuse ultima dată; costumul lui preferat de la 
Armani părea cu trei mărimi mai mare. 

O priveliște de-a dreptul deprimantă. 

În faţa judecătoriei era plin de jurnalişti, fotografi și cameramani. 
Scena era grotescă și toată lumea țipa la Doggie. A ei fusese ideea ca 
noaptea alegerilor să fie petrecută la hotelul tatălui său? Își va mai 
păstra postul la Casa Albă, dacă tatăl ei va fi găsit vinovat? Ce îi 
spusese preşedintele când copilul lui nenăscut murise? Et cetera, et 
cetera. 

Au împins-o și au tras de ea cu sălbăticie, și niciunul dintre 
gardienii de la judecătorie nu i-a sărit în ajutor. A ajuns la baza 
scărilor și a fost atacată de un val nou de jurnaliști nemiloși. Cineva a 
apucat-o de braţ și s-a întors supărată ca să se lupte cu atacatorul. 


— Dă-mi drumul, altfel îți dau una! a ţipat ea și a privit fix în ochii 
căprui și indiferenți ai colegului său câștigător de concurs, șeriful T. 
Perkins. 

A încetat să se mai zbată și s-a relaxat. Brusc, strânsoarea lui părea 
îmbrățișarea protectoare a unei mame. Acum se simţea în siguranță. 

A ajutat-o să treacă repede printre carnețele, blițuri și lumini de 
reflectoare până în mașina lui veche, marca Chrysler. T. Perkins 
avusese destule experienţe de genul acesta. 

— Am presimţit că va fi bine să te aştept aici, Doggie, a spus el 
după ce au plecat. 

Nu a încetinit până ce nu au ajuns la Scott Circle. 

— Stau la un hotel în spatele grădinii zoologice, a spus el. Mi-am 
luat câteva zile libere și, dacă vrei să fiu prin preajmă până când 
termini cu depunerea de mărturii, voi face asta bucuros. 

Era clar că serile lui Doggie petrecute acasă ar fi fost insuportabile 
dacă nu ar fi avut parte de bunăvoința șerifului Perkins. Stătea în faţa 
ei şi o calma cu vocea lui liniștitoare, lăsând-o să-și exprime 
sentimentele. Punea un braţ în jurul umerilor ei în timp ce vorbea 
despre lucruri normale, cotidiene, şi ocazional își arunca săgeata 
preferată într-un punct negru bine conturat pe care îl desenase pe una 
dintre cutiile ei. 

Când venea vorba de lege și de oamenii care se ocupau de ea, nu 
erau prea multe lucruri pe care să nu le știe T. S-a dovedit chiar că îl 
cunoștea destul de bine pe procurorul Mortimer Deloitte. Erau de-o 
seamă și crescuseră amândoi în Floyd County, în Virginia. 

După ce petrecuse paisprezece luni în jungla infernală din războiul 
din Vietnam, Perkins se hotărâse să nu mai respecte niciodată un 
ordin care nu-i convenea. În prezent era la al treizecilea an de muncă; 
mai întâi lucrase ca ajutor de șerif, iar apoi ca șerif al Highland 
County, cel mai mic district din Virginia. 

O lua pe Doggie în fiecare dimineață din fața apartamentului ei de 
deasupra Starbucks, de pe 19th Street, stătea lângă ea în timpul 
procesului, o ducea la Aripa de Vest a Casei Albe la ora unu după- 
amiaza, apoi seara o lua din nou la șapte și o aducea acasă. Se ocupa 
și de cumpărături, ceea ce însemna că în fiecare seară aveau aceeași 
cină: friptură de vită à la T. Perkins, cu munți de cartofi prăjiți 
anemici. 

În primele câteva zile nu au discutat deloc despre proces. 

După două săptămâni, presa prevedea practic în unanimitate că 
totul se va termina repede și Bud Curtis va fi găsit vinovat. 

Și cum ar fi putut cineva să fie de altă părere? Potrivit procurorilor, 
de când Bud Curtis îl luase pe O'Neill sub aripa sa, cretinul viitor 
ucigaș nu avusese alt scop în viață decât să îi facă pe plac stăpânului 


său. S-au menţionat anecdote teribile despre tatăl lui Doggie, cum ar fi 
faptul că făcuse pariu cu amicii lui cu care juca poker că poate să-l 
facă pe O'Neill să-i lingă scuipatul de pe podea și cum O'Neill se certa 
des cu personalul hotelului dacă se nimerea să audă pe cineva că se 
plânge din cauza șefului lor. 

Bud Curtis avusese o influență stranie asupra lui O'Neill — la 
această concluzie ajunsese procuratura - și ar fi putut să-l determine 
să facă orice. Dacă Bud Curtis putuse să-l facă pe servitorul său netot 
să îi lingă scuipatul, de ce nu l-ar fi determinat să comită și o crimă 
pentru el? 

În ciuda furiei sale, tatăl lui Doggie nu a părut sincer în timpul 
contrainterogatoriului, și ea știa că multe dintre lucrurile pe care le 
spunea nu erau adevărate. De exemplu, cum putea să pretindă că 
susținuse candidatura lui Jansen și că nu avusese niciun alt motiv 
pentru a-i oferi hotelul senatorului în noaptea alegerilor în afară de a-i 
sprijini campania? Şi cum putea să nege că nu participase activ în 
campaniile rasiste pentru funcția de guvernator ale lui George Wallace 
când numele lui apărea pe fiecare listă a susținătorilor lui Wallace? De 
ce încerca să ofere o impresie falsă despre sine când toată lumea își 
dădea seama că minte? 

Cel mai rău a fost când l-au întrebat de ce nu fusese prezent când 
se comisese crima. Ce îi șoptise Mimi Jansen exact înainte să se 
dezvelească tabloul? Când Curtis a răspuns că femeia nu se simţise 
bine și că îi ceruse un pahar cu apă, Mortimer Deloitte și-a scos asul 
din mânecă: atunci de ce nu avea niciun pahar în mână când se 
întorsese câteva minute mai târziu? 

La această întrebare, acuzatul a răspuns că avusese un pahar cu apă 
în mână, dar îl scăpase din pricina șocului în timp ce se trăsese și se 
instalase haosul. Și că din acel moment nici nu se mai gândise la 
paharul cu apă. 

Problema era că paharul, sau cioburi din el, nu fuseseră găsite 
niciodată și camerele de supraveghere de pe coridor au demonstrat că 
mâinile lui Curtis erau goale când se întorsese. Un semn clar că în 
acest bărbat nu se putea avea încredere, a remarcat Deloitte, era că 
Bud plecase din cameră ca să nu fie prezent când are loc crima, și a 
susținut chiar că filmarea îl arăta pe acuzat uitându-se spre fiica lui ca 
să se asigure că e în afara focului înainte să plece. 

Judecătorul a acceptat protestul apărării împotriva acestei 
speculaţii trase de păr, dar asta nu prea influențase cu nimic juriul 
care văzuse filmarea. Bud Curtis pleca de pe coridor exact înainte de 
crimă şi nu ţinea niciun pahar în mână când se întorcea. Așadar, 
bărbatul era un mincinos. 

Ultimul care a fost interogat a fost Ben Kane, șeful grupului de 
bodyguarzi personali ai lui Jansen. La fel ca acuzatul, și el era 


îmbrăcat cu un costum Armani, doar că lui îi venea perfect. Și purta 
brățările de aur care erau semnul său distinctiv. Antrenat ca să 
interpreteze situaţii şi să și le imprime în memorie, prezența lui rece și 
buzele lui strânse au impresionat sala de judecată. Nu avea nicio 
explicație pentru faptul că al său coleg de la Serviciile Secrete, acum 
suspendat, nu reuşise să găsească pistolul când îl cercetase pe Toby 
O'Neill, dar în rest mărturia lui părea scoasă dintr-un film, în care toți 
actorii aveau roluri specifice și toată lumea juca la semnal. 

Trecuse mult timp din clipa în care O'Neill trăsese în Mimi Jansen 
până în clipa în care O'Neill fusese împușcat. Mimi Jansen făcuse un 
pas în față când O'Neill trăsese, aşa că glonţul ar fi putut foarte bine 
să-i fie destinat lui Jansen. Îşi aducea aminte clar și că îl auzise pe Bud 
Curtis vorbind cu Toby O'Neill la interfonul hotelului cu puțin timp 
înainte de incident. „Să nu spui nimic, Toby!” îl avertizase el, „să faci 
aşa cum ţi-am zis eu!” Colac peste pupăză, când Ben Kane îl arestase 
pe Curtis la scurt timp după aceea, cel din urmă îl scuipase pe față și 
urlase că porcul ăla democrat primise ce meritase. 

În acel moment, tatăl lui Doggie a sărit de pe scaun, făcându-l 
mincinos pe Kane, dar în zadar. Era ușor de văzut că juriul devenea 
din ce în ce mai convins. 

Mortimer Deloitte chiar era în elementul lui în timp ce a rostit 
declaraţia de încheiere și juriul a avut nevoie de patru ore ca să dea 
verdictul. Nu se îndoiau că acuzatul plănuise crima, doar că nu erau 
siguri dacă preşedintele trebuia să fie ucis şi el împreună cu soţia sa 
însărcinată. Se pare că un jurat avusese o problemă cu faptul că Bud 
Curtis nu făcuse nimic pentru ca amprentele sale să fie șterse de pe 
încărcătorul armei și că lăsase o urmă atât de ușor de detectat în cazul 
transferului de bani către O'Neill în loc să-i dea cash. 

Dar așa e în cazurile de crimă: la un moment dat, ucigașul mereu o 
dă în bară. 

T. Perkins s-a oprit chiar în fața Aripii de Vest a Casei Albe și a 
escortat-o pe Doggie dincolo de un rând de jurnaliști băgăcioși. 
Înăuntru, a fost întâmpinată de persoane care-și fereau privirea și de 
expresii schimonosite. Era evident că nimeni nu prea știa cum să 
reacționeze. 

Wesley Barefoot a venit până la ea și i-a oferit o scurtă îmbrăţișare, 
dar asta a fost tot. Nu se simțea deloc bine acum că era la serviciu și 
nu o ajuta nici faptul că întreaga Aripă de Vest era încordată la maxim 
de tensiunea care provenea din Biroul Oval de câteva zile. L-a întrebat 
pe Wesley ce se întâmpla și și-a dat seama după răspunsul lui vag că 
avea legătură cu procesul tatălui ei. Era sigură că toată faza cu 
procesul stopase dezvoltarea a ceea ce simţise a fi o relaţie intimă 
între ei doi. 


S-a aşezat la biroul său și a privit în jur. Încăperea care îi fusese 
oferită avea mai puţin de zece metri pătrați, nu era nicio fereastră, 
mobila avusese și zile mai bune și rafturile vechi erau pline de dădeau 
pe dinafară. Pe biroul ei șubred stătea un calculator cu tastatură 
îngălbenită de la nicotină, înconjurat de teancuri de hârtii. Nimic din 
treaba ei nu prezenta multă importanţă. Postul ei era aproape cel mai 
de jos în ierarhia de la Casa Albă, fiind doar deasupra tânărului care 
avea sarcina a le goli coșurile de gunoi. Dacă nu ar fi fost un caz de 
crimă la nivel atât de înalt, nu i-ar fi știut aproape nimeni numele. 
Singura consolare și-o găsea în figurina cu Buddha pe care i-o dăduse 
Jansen în Beijing. Era aşezată ca un prespapier într-un colț al biroului, 
pe un teanc de dosare ale departamentului despre rezervele de apă și 
de legi de inspectare a clădirilor publice. Micul Buddha aparţinea unei 
vieţi anterioare. 

A stat câteva clipe cu un nod în gât, aducându-și aminte de 
expresia din ochii lui Jansen în momentul în care îi dăruise statueta. 
Acea privire o determinase mai târziu să se alăture campaniei lui 
prezidenţiale. Dacă nu i-ar fi cumpărat niciodată acel Buddha și nu s- 
ar fi uitat la ea în felul acela, tatăl ei ar fi fost un om liber azi, și Mimi 
Todd Jansen și copilul ei ar fi fost în viaţă. Cum putuse o privire atât 
de caldă și de autoritară să ducă la o schimbare atât de dezastruoasă a 
destinului? 

A ridicat figurina și a strâns-o în braţe. Președintele îi promisese 
fericire şi prietenie pe viață, dar unde erau fericirea și prietenia acum? 
Dedicase măcar o secundă acelei promisiuni în timpul procesului 
tatălui său? Nu, nici măcar un singur cuvânt de consolare și nici 
măcar o privire compătimitoare. 

I-a trecut prin cap să arunce micul Buddha în coșul de gunoi, dar s- 
a răzgândit când două secretare au trecut pe lângă ușa ei deschisă cu 
expresii disprețuitoare pe care nu s-au chinuit să le ascundă. Și-au 
întors capetele repede când ea s-a uitat la ele, ca și cum era periculos 
doar dacă se uitau la ea. 

În următoarea jumătate de oră, s-a gândit să lase totul baltă. Să-l 
sune pe T. Perkins și să îl roage să vină și s-o ia la el acasă în Virginia. 
Era evident că asta își doreau colegii ei — să plece de bunăvoie. 

Chiar era pe punctul de a ridica receptorul când Thomas 
Sunderland și-a făcut apariția în biroul ei. Era mai slab și mai palid 
decât îl știa ea. Fl fusese unul dintre cei mai acuzatori martori de la 
procesul tatălui ei și acum se părea că venise rândul ei. 

— Ce planuri ai acum, Doggie? a întrebat el, fiind clar după 
expresia feței ce răspuns dorea să audă. 

Voia ca ea să plece, frumușel și uşor — și de bunăvoie. Până atunci, 
situația rămânea nesigură. În clipa de față simţul ordinii și al 
proprietății propriu fostului militar care fusese cândva cântărea mai 


mult decât dacă l-ar fi consiliat pe preşedinte în privinţa căilor lumii. 

Ea nu i-a răspuns. 

— Preşedintele Jansen nu mi-a cerut în mod formal să fac asta, dar 
cred că preferă să nu să dea peste tine. 

Doggie a aşezat statueta lui Buddha la loc pe teancul de pliante. 

— Presupun că te descurci fără să fie nevoie să muncești, a adăugat 
el. 

— Da. 

— Atunci ești de acord? a întrebat el. 

— Cu ce? Cu faptul că ar trebui să demisionez și să dispar pur și 
simplu, sau că nu ar trebui să hoinăresc pe holuri ca să nu mă vadă 
preşedintele? 

— Cum poţi continua să lucrezi aici când toată lumea știe că tu ai 
aranjat ca preşedintele să țină petrecerea de alegeri la blestematul de 
hotel al lui taică-tău? 

Imbecil arogant și mincinos! Chiar încerca să o facă să se îndoiască 
de propria ei memorie? 

— Eu? Din câte îmi aduc eu aminte, eu am fost cea care s-a opus cu 
vehemență până și menţionării ideii. Nu dumneavoastră, domnule 
Sunderland, aţi fost cel care m-a presat să o fac și apoi s-a ocupat de 
toate? 

Bărbatul nu i-a răspuns la întrebare. Își cântărea opţiunile. În cele 
din urmă, a spus doar: 

— Deci... ce zici? 

Ea a încuviințat din cap, mai mult pentru ea. Șacalul ăsta fără 
inimă nu avea s-o afecteze. 

— Ei bine... zic că pariez că președintele are lucruri mai 
importante la care să se gândească! 


Capitolul 8 


Bud Curtis a fost mutat la închisoarea de stat din Sussex, la patru 
zile după ce judecătoarea Marsha W. I Tanner îl condamnase la 
moarte. Avocaţii lui au făcut imediat apelul, așa cum se obișnuia, și 
nimeni nu se aștepta ca la curţile de apel să se ajungă la o decizie 
finală în mai puţin de șase ani. Atât va trebui să aștepte camera 
morții. 

Dar Bud își dădea seama că „oamenii” deja își pronunțaseră 
sentinţa. Nu fusese nimeni din familia lui prezent la procedurile legale 
finale. Nu îl mai întreba nimeni ce părere avea despre acuzaţii, decât 
dacă regreta ceea ce făcuse, şi asta îl făcea să-și piardă puterea de a 
lupta. Ziarele erau ocupate mai mult cu articole negative, investigând 
în profunzime metodele lui de afaceri — metode câștigătoare, dar și 
îndoielnice —, ca proprietar de hoteluri. Nu spuneau nici măcar un 
cuvânt despre anii neprofitabili și plini de muncă în care transpirase 
din greu pentru fiecare dolar pe care să-l poată pune deoparte. Fi nu 
căutau o poveste de succes. Nu mai căutau. 

Multe alte lucruri s-au schimbat după sentință. Gardienii de la 
închisoare au început să-l trateze mai rău, nu mai ascultau ce avea de 
spus și, de pe o zi pe alta, permisiunea de a primi vizitatori a fost 
redusă la minimum. 

Fusese condamnat pentru conspirație la uciderea soției 
preşedintelui — sau mai degrabă, a soţiei unui membru al guvernului 
aflat la datorie — care mai era și însărcinată pe deasupra. Trebuia să 
aştepte la rândul celor condamnaţi la moarte într-una dintre cele mai 
bine păzite închisori din Virginia. 

În mod ironic, dacă ignora lanţurile și circumstanțele - care 
bineînțeles că erau dificile — era aproape ca și cum se întorsese acasă. 
Timp de mai bine de doi ani, parcursese acel drum cu mașina spre 
Richmond de câteva ori pe săptămână: prin Virginia Beach, Norfolk, 
Isle of Wight, Wakefield şi Waverly. În Waverly lua prânzul la 
restaurantul italian Marco's pe strada principală, întotdeauna aceeași 
pizza şi aceeași înghețată, în același separeu cu posterul vechi care 
înfățișa o coridă. Apoi se juca câteva runde la pinball cu localnicii, 
poate chiar aceeași care acum aveau să-l conducă spre a fi executat 
într-o zi. În cele din urmă, se ducea ca de obicei la casa dărăpănată a 
bătrânei sale mătuşi care puțea a pisici și a parfum ieftin. Se afla pe 
Musselwhite Drive, la șase kilometri de închisoare. Cine altcineva mai 
avusese grijă de ea? 

Acum, mătușa lui era moartă, și el era aici. 


L-au dus la închisoare într-o mașină blindată. Printr-o mică jaluzea 
dintr-o parte a reuşit să zărească peisajul pe lângă care treceau: 
întinderea lungă și dreaptă de drum prin mlaștini și pădure, vulturii 
care zburau în cerc deasupra vârfurilor copacilor și pânzele de 
păianjen enorme care atârnau deasupra crengilor și tufișurilor ca un 
strat protector. 

Toate culorile dispăreau în timp ce primele clădiri cenușii ale 
închisorii Sussex State începeau să apară. O panoramă anemică de 
asfalt și beton și buncăre cenușii al căror singur scop era acela de a 
depozita deșeurile societății. Câteva uniforme de închisoare portocalii 
din spatele sârmei ghimpate erau singura pată de culoare. 

Era iadul pe pământ. Un iad lipsit de nuanţă. Complet ireal și la 
ani-lumină de restaurantul Marco's. 

Au trecut trei zile în care Bud a încercat să se obișnuiască cu noua 
realitate, cum ar fi să tragă apa la toaletă din metal, să stea întins ca 
lumea pe salteaua plată, să se obișnuiască cu zgomotele de metal ale 
ușilor și să se izoleze de corul de plângeri din partea celulelor 
înconjurătoare în care animalele pe care ei le numeau „condamnaţi!” 
trebuiau să aștepte până când le venea timpul. 

Şi apoi realitatea l-a lovit. 

Și-a adunat gândurile până când l-a durut capul, încercând să 
găsească o cale de a scăpa din acest coșmar, să găsească ceva ca să 
convingă autoritățile că trebuia să fie rejudecat cazul său. Acum a 
renunțat. 

Realitatea era că era prea târziu. Ratase șansa. În timpul procesului 
din sala de judecată masivă, nu se obișnuiseră cu toții cu ideea că el 
era vinovat, toți însemnând procurorul, avocaţii lui și până și el? Cine 
i-ar mai fi luat în serios cazul acum? Doggie? Se îndoia de asta. De ce 
s-o facă? EI şi avocaţii lui conduseseră cazul într-un mod lamentabil. 

Totul se terminase. Asta era realitatea. Cazul era închis: trebuiau să 
fie trase concluzii. Fusese condamnat pentru ceva ce nu făcuse, dar 
oricum avea să moară. Și indiferent câți avocați avea și cât de 
inteligenți erau, și indiferent câte motive existau pentru o rejudecare, 
totul avea să se sfârșească în camera de executare care se afla la câțiva 
metri de locul în care stătea acum. 

Era un coșmar. Lumini de neon care pâlpâiau și o cameră de nici 
cinci metri pătraţi care nu ar fi fost acceptată nici pentru a ţine un 
animal sălbatic. Culori reci, o chiuvetă din metal și suprafeţe din 
ciment netede. 

Deținuţii țipau unul la altul tot timpul și bărbatul de culoare imens 
din celula alăturată — cu mâini mari care atârnau fără vlagă pe lângă 
bare de cele mai multe ori — era cel mai rău. Deși gura nu-i tăcea nici 
măcar pentru o secundă, era în regulă atunci când cineva îi 
răspundea. Atunci când nu-i mai răspundea nimeni, își pierdea 


controlul și se dezlănţuia iadul. 

ÎI chema Daryl Reid. Era clar că văzuse și trecuse prin prea multe la 
viaţa sa şi — ceea ce era și mai rău — simțea nevoia de a povesti tuturor 
despre acele lucruri. 

— Când o să-mi vină vremea, vreau de toate: cheeseburgeri, două 
enchiladas, doi taco şi două sticle de Coca-Cola - două sticle imense 
de Coca-Cola. Care sunt cele mai mari? Foarte mari? De doi litri? Da, 
vreau două d-astea! Hei, tu, Bud Curtis! Ce o să mănânci când o să 
vină după tine?11 

Bud îi dăduse de o sută de ori același răspuns: nu știa. 

— Haide, omule, poţi să iei ce vrei! Spune-mi! 

Și în timp ce bietul tip de lângă el își striga povestea vieţii, Bud a 
înțeles brusc. Într-o zi va trebui să aleagă. Taco sau pat de foie gras. 
Firește că s-ar fi putut să fie nevoie de zece ani și de nenumărate 
apeluri, dar va trebui să aleagă. 

Acesta era unul dintre numeroasele gânduri cu care era îi greu să se 
confrunte. 

Încă de când era închis înainte de judecare, îşi dăduse seama că 
forțe puternice voiau să scape de el. În timpul interogatoriului ținut 
noaptea, după crimă, spusese poliției iar și iar că nu el, ci unul dintre 
agenţii de pază ai preşedintelui - un anume Blake W. Wunderlich — 
sugerase ca Toby O'Neill să dezvelească tabloul din coridor. 

— Nu am fost eu, repetase Bud toată noaptea, dar nu-l crezuse 
nimeni. 

Polițistul care condusese interogatoriul îl întrebase dacă se întâlnise 
cu Wunderlich în persoană și Bud explicase că, în afară de o singură 
conversație telefonică, tot contactul pe care îl avusese cu el fusese în 
scris, dar că salvase toate conversațiile lor prin fax. 

Fireşte că a doua zi anchetatorii găsiseră patru faxuri în biroul lui 
Bud din Virginia Beach, toate trimise în aceeași zi și semnate de un 
anume Blake W. Wunderlich. În următoarele câteva zile, se pare că 
încercaseră din greu să îl găsească pe bărbat, dar nu reușiseră. Nici 
Serviciile Secrete, nici FBI-ul, nici companiile de bodyguarzi și nici 
CIA nu aveau un angajat cu acel nume. Ei spuneau că bărbatul nu 
exista și că faxurile fuseseră trimise de la unul dintre hotelurile lui 
Bud din Chicago. Îi arătaseră faxurile și indicară numărul lor. Da, erau 
autentice — el le recunoștea. Recunoștea și numărul de fax al 
expeditorului? Nu, normal că nu, cum ar fi putut să-l recunoască? 
Puse una peste alta, hotelurile lui trebuie să fi avut sute de numere de 
fax. 

Apoi îi arătaseră o menţiune pe care o notase în jurnalul său de 
lucru care indica faptul că fusese la hotelul de la care fuseseră trimise 
faxurile în acea zi. Nu-și mai aducea aminte? Trecea atât de des prin 


Chicago încât nu mai putea să-și aducă aminte ce făcuse acolo? 

Bud nu înţelegea nimic. Spuseseră că bărbatul cu faxul nu exista, 
dar el vorbise cu acel om la telefon și îşi aducea aminte clar numele 
său. 

Procurorul de stat își amintise cu ușurință numele când începuse 
procesul. 

— Wunderlich, cu activităţile sale convenabile, dar o ființă ciudat 
de imaginară, îl descrisese el. 

Procurorul ajunsese la concluzia că faxurile fuseseră trimise de un 
bărbat care nu exista, de la unul dintre hotelurile lui Curtis din Las 
Vegas. Când un detectiv reușise să confirme faptul că Bud fusese în 
acel hotel în aceeași zi în care fusese trimis faxul, păruse că Bud era 
vinovat. Observase şi el asta. Era greu să nege acuzaţia că el însuși 
inventase evenimentele și faxurile, și că Blake W. Wunderlich nu 
existase niciodată decât în mintea lui bolnavă. Bud se întrebase cine ar 
fi vrut ca vina să cadă pe el? 

Dar acest incident nu era nici pe departe atât de rău în comparație 
cu toate celelalte care făceau ca viitorul lui Bud să fie unul negru. 
Seria de surprize urâte similare din acest caz era infinită. Printre alte 
lucruri, doi dintre agenţii de securitate cu costume negre susțineau că 
văzuseră pistolul pe biroul lui de la hotelul din Virginia Beach cu doar 
două zile înainte de crimă, deși el nu îl mai scosese din sertarul de la 
birou de cel puţin trei ani. Analizele de pe încărcătorul armei 
arătaseră că amprentele îi aparțineau lui. Dar cum se putea așa ceva, 
dacă el nu încărcase niciodată arma? Aveau și o filmare cu el în clipa 
în care susținea că reintrase pe coridorul hotelului cu un pahar cu apă, 
dar nu i se vedea niciun pahar în mână. Toate astea... deși el știa că 
nu era nimic adevărat. Ca să nu mai pună la socoteală și misteriosul 
transfer de bani pe care ei pretindeau că îl făcuse în contul lui Toby 
O'Neill. 

Și nimeni nu îi sărise în apărare. Niciunul dintre angajaţii săi nu 
profitase de ocazie ca să spună curții cât de tare aștepta să facă în 
sfârșit pace cu fiica sa și cât de încântat era de publicitatea pe care i-o 
va aduce faptul că următorul președinte al Statelor Unite avea să fie 
cazat la hotelul său în noaptea alegerilor. Și chiar dacă toată lumea 
ştia, nimeni nu se deranjase să atenueze criticile lui infame adresate 
preşedintelui și lui Mimi Jansen menționând că el întotdeauna 
criticase pe toată lumea și se plângea de toate alea — cu un zâmbet pe 
buze. Nimeni nu s-a deranjat nici să atragă atenţia asupra faptului că 
participase atât de puţin în campaniile lui Barry Goldwater și George 
Wallace când avea doar șaisprezece ani. Sau cât de multe făcuse 
pentru comunitate după ce se întorsese din Vietnam. 

Dacă stătea să se gândească, probabil că era din pricina faptului că 
nimeni nu observase, și visa la cai verzi pe pereți dacă voia ca lumea 


să se gândească la latura umană și blândă a unui bărbat atât de 
puternic ca el. Parcă era vina lui că oamenii ajunseseră să devină 
insensibili din cauza tiradelor lui tipice. 

Din păcate, probabil că asta era adevărat și l-a afectat foarte tare. 

Se așteptase că va avea parte de un proces corect și că nu va fi greu 
să-și dovedească nevinovăția. Dar detaliile, cum ar fi suspiciunea și 
îndoiala de pe faţa lui Doggie când venise să-l viziteze în închisoare, 
felul în care președintele juriului îl privise fix în ochi sau în care 
ofițerul de poliție susținuse că faxul venise de la o persoană 
imaginară, l-au făcut pe Bud Curtis să-și dea seama că soarta lui era 
scrisă şi că restul se va petrece așa cum trebuie. 

Nimeni nu este nevinovat până când nu se dovedește că e vinovat. 

Erau douăzeci şi șapte de bărbaţi condamnaţi la moarte. Cel mai 
bătrân avea şaizeci și doi de ani, cel mai tânăr era doar un copil. Zece 
negri, câțiva latino, restul albi. Cu toţii erau condamnaţi la moarte și 
practic se luptau cu toții ca niște nebuni cu autoritățile și cu avocații 
ca să mai tragă de timp. 

Mâinile oamenilor le spuneau întreaga poveste, pentru că numai 
atât puteau să vadă restul prizonierilor. Mâinile acelea erau fețele lor. 
Reflectau disperarea și apatia și atârnau toată ziua fără vlagă printre 
gratiile celulelor. 

Deținuţii din stânga și din dreapta lui Bud erau duși cu capul, un 
lucru de care gardienilor aparent nu le păsa nici cât negru sub unghie. 
Cu excepţia celui mai nou paznic, un tip pe care-l chema Pete. Pete 
Bukowski era singurul gardian din închisoare care părea să posede 
rămăşiţe de umanitate. Privirea lui era aproape prietenoasă și uneori 
dădea din cap spre deținuți sau zâmbea trist, ca și cum putea să se 
pună în locul lor, să jelească soarta unui om. 

Ceilalți gardieni erau reci ca gheaţa. Îşi făceau treaba punându-le 
lanțuri deținuților și ducându-i afară în curte pentru a face mișcare 
timp de o oră, ca şi cum îl scoteau la aer pe câinele vecinului. Trebuia 
să te şi umileşti ca un câine, așa cum îl avertizase bărbatul din celula 
adiacentă. Mai ales față de gardianul mare și roșcat căruia îi spuneau 
Lassie. Altfel ți se reduceau rațiile. 

— Bă, Curtis, m-asculți? 

Vecinul lui, Daryl Reid, bătea din nou în bare. Omorâse de două 
ori, la o distanță de câteva zile, şi nu-i păsa deloc. Era vinovat și nu 
pretinsese niciodată contrariul. Singurul lucru de care îi păsa era să 
termine odată cu asta. Daryl fusese închis din 1999 și în afară de 
celălalt vecin al lui Bud, Reamur Duke, niciunul dintre bărbații 
condamnați la moarte nu mai supraviețuise atât de mult. Până acum, 
posibilitățile de apel fuseseră mai mult sau mai puţin epuizate. Nu mai 
dura mult și Daryl avea să aibă parte de ultima lui masă magnifică. 


— Te-am întrebat dacă m-asculți? 

A bătut din nou în gratii. 

— Ce mai vrei acum, Daryl? 

— Eşti un om bogat, nu-i așa? 

— Taci, Daryl! De câte ori trebuie să-ți mai spun? 

— Atunci fă rost de nişte țigări pentru Reamur Duke. Cumpără-i 
câteva și ia-mi și mie câteva, bine? 

— Ce ar fi să ne iei tuturor marijuana? Suficientă cât să ne zburăm 
creierii din locul ăsta blestemat! a ţipat altul. 

Câţiva dintre ei trăgeau de bare. 

— Nu pentru Robert, nenorocitul ăla de ucigaș de copii. Lui îi 
trebuie o doză de heroină netăiată, fix în gât! s-a auzit o altă voce. 

Bud a presupus că era a bărbatului din celula cu numărul șase sau 
șapte. 

— Taci naibii cu porcăriile astea, Clive, și tu la fel, Dave! Dacă Bud 
o să-şi folosească milioanele pe ceva, va fi ca să ne facă rost de niște 
avocaţi buni. Nu-i așa, Buddy Boy? Ce zici? Jumătate dintre noi am 
avut doar avocaţi de tot rahatul care nu știau nici să se lege la șireturi! 

De data aceasta, vocea fusese însoţită de niște mâini mari și albe 
care gesticulau printre bare câteva celule mai încolo. 

Bud nu a răspuns. Timp de câteva secunde, toți au bătut în gratiile 
celulelor ca niște țicniți. Apoi s-a făcut brusc liniște. 

În cele din urmă, s-au enervat unii pe alţii. 

— Bă, omule, lasă-i pe ei! a șoptit Daryl. Atâta timp cât îmi iei mie 
și lui Reamur ţigări, bine? 

Era cel puţin a cincea oară când avea loc conversaţia asta și era 
abia ora zece dimineaţa. Se întâmplase de vreo douăzeci și cinci de ori 
ieri şi alaltăieri. Mâine avea să fie la fel. Şi ziua următoare. 

Zidurile subțiri din metal nu ofereau nicio izolare față de toate 
scrâşnetele și agitația din fiecare zi. Numai visurile puteau face asta. 

Reamur Duke plângea noaptea și nu voia niciodată să zică de ce. 
După aceea, recita aceleași bazaconii iar și iar — cuvinte și numere, 
toate deodată. 

— Să iei opt virgulă șase şi una, două, trei, patru semnături. 

Apoi turuia ceva timp despre ţigări şi apoi revenea la combinații 
nesfârșite de numere și cuvinte care îi umpleau capul. Era și mai 
nebun decât Daryl, dar aparent nu destul de nebun încât să nu fie pus 
pe un scaun cu otravă în vene. 

Bud ura să se gândească la asta, dar era doar o chestiune de timp 
până când aveau să-și piardă cu toţii mințile. Daryl Reid ştia suficiente 
poveşti despre cât de rău era pentru deținuții condamnați la moarte, și 
rar îl auzeai râzând atât de tare ca atunci când povestea despre cel 
care voia să-și păstreze desertul până după execuţie. 


Bud nu râdea niciodată. Fusese condamnat la moarte de șase zile și 
deja era pe punctul de a ceda nervos. Trebuia să se întâmple ceva. 


Capitolul 9 


Era ora zece fix seara, șase martie, și cerul nopții era negru 
deasupra Aripii de Vest. Trecuseră câteva ore de când începuse ședința 
dintre preşedinte și vicepreşedinte, iar Wesley avusese destul timp la 
dispoziţie ca să se gândească. 

Trebuia să-şi scoată din minte gândul la cât de tare se luptase ca să 
ajungă unde era azi şi că acea perioadă minunată a vieţii sale se 
apropia de sfârșit. 

Wesley și ceilalți au auzit vocea agitată a vicepreședintelui Lerner, 
cu mult înainte ca acesta să apară în ușa Biroului Oval. Nu arăta deloc 
bine, avea fața roșie și umflată ca și cum suferea de un fel de reacție 
alergică puternică. A dat din cap scurt spre cei de la masă, s-a așezat 
pe singura canapea și a pus picior peste picior. Președintele a ajuns un 
minut mai târziu, flancat de Procurorul general și de Secretarul de 
Interne Betty Tucker. Cea din urmă arăta stresată, ca și cum tocmai 
sosise după nesfârșite inspecții în diverse instituţii publice din toată 
ţara. 

Wesley a analizat fețele celor prezenți, lăsându-și privirea spre 
podea și apoi şi-a ridicat-o spre picioarele frumoase ale lui Betty 
Tucker. Fusese și el acolo cândva, între picioarele ei. Doamna Tucker 
i-a simţit privirea, dar a ignorat-o. Pentru ea, totul rămăsese în trecut. 

— Bine, Bruce... 

Vicepreşedintele era absolut singura persoană care își permitea să i 
se adreseze liderului țării în acest fel și, deși Jansen nu arăta asta, 
Wesley știa că nu apreciază asta. Dar Jansen devenise un maestru în a 
nu-și arăta sentimentele. 

— Acum te întreb pe tine, a mormăit el, şi depinde de tine dacă 
vrei să răspunzi sau să pui pe unul dintre servitorii tăi s-o facă pentru 
tine! 

Jansen l-a privit calm. 

— Întreabă, Michael! l-a îndemnat el, neafectat de lipsa de 
formalitate a celui care era al doilea la comandă și de tonul său 
agresiv. 

— Presupun că cei prezenţi știu deja tot ce am vorbit noi în biroul 
lui Sunderland, a spus vicepreședintele. 

— Da, așa este! 

Michael K. Lerner s-a întors spre ceilalți. 

— Ştiaţi că tot ce spuneţi în această clădire este înregistrat? 

Nimeni nu a răspuns. Și cum puteau s-o facă? Erau șocați. Haide, 
Jansen, neagă! Nu permite să fie adevărat! a zise Wesley Barefoot în 


sinea lui, dar președintele nu a afișat nicio expresie. 

Wesley mai avea puțin și se ridica de pe scaun ca să plece, dar nu a 
putut s-o facă. 

La doi metri mai încolo, vicepreședintele stătea cu maxilarul 
încordat. În calitatea lor de candidaţi prezidenţiali rivali, el și Jansen 
curtaseră aceiași votanți și Lerner pierduse la o diferență mare. 
Așadar, alianța lor din prezent era strict una obligatorie și nu se 
aştepta nimeni să reziste mult timp. Pe de altă parte, nimeni nu ar fi 
putut să prevadă că se va termina aproape înainte să înceapă. 

— Da, domnilor, a spus Lerner, văd că în sfârșit v-a mâncat pisica 
limba, ceea ce s-ar putea să vă doriți să se întâmple mai des, pentru că 
ceea ce vă spun este adevărat: tot ce spunem în Casa Albă este 
înregistrat şi poate fi folosit împotriva noastră dacă se ivește ocazia. 
Dar acesta este doar primul pas. Aşteptaţi! Acest pachet de reforme va 
pune până la urmă întreaga țară sub supraveghere, nu este așa, 
domnule preşedinte? 

— Pentru o perioadă limitată, da! 

Wesley i-a aruncat o privire lui Betty Tucker, al cărei progres în 
carieră era invidiat de toți cei de la Washington, dar părea să nu fie 
deranjată de ceea ce auzea. El avea curajul să vorbească? A clătinat 
din cap. Nu, nu avea. 

— Iar scopul ar fi...? a continuat Lerner. 

— Scopul este controlul, a răspuns Jansen. 

— Deci despre control este vorba. 

— Dacă ne dorim în mod serios să schimbăm lucrurile, da! 

Lerner a dat din cap de parcă mai auzise toate astea și înainte. 

— Propunerea de reformă menţionează că s-ar putea să devină 
necesar să fie încălcate principiile democratice. Sunteţi dispus să faceți 
asta, domnule preşedinte? 

— Dacă este nevoie. 

— Să cenzuraţi presa? 

— Da! 

— Să le interziceţi oamenilor să dețină arme? 

— Nu! Asta este împotriva celui de-al Doilea Amendament, a venit 
răspunsul calculat al lui Jansen. 

— Dar să le interziceţi să cumpere muniție, am dreptate? 

— Da! Al Doilea Amendament nu interzice asta. 

— Şi v-aţi confrunta cu tribunalele și ați oferi amnistie pentru mii 
de criminali condamnați? 

— Da, şi asta! Trebuie să acordăm o mare prioritate programului de 
resocializare după ieşirea din închisoare. 

— Dar îi veţi executa pe deținuți chiar dacă nu și-au epuizat toate 
posibilitățile de apel? 

— Da! 


Vicepreşedintele a clătinat din cap. 

— Și cei care se opun planului vor trebui să se conformeze? 

— Întocmai! 

Au urmat câteva momente de liniște, unele dintre cele mai 
semnificative și imposibil de uitat secunde din viața lui Wesley. 

lată-l acolo, paralizat în întregime, cu excepţia mâinilor care-i 
tremurau, de teamă că va pierde tot în ceea ce credea. Era prins în 
pânză pentru că nu avusese curajul să se ridice și să plece atunci când 
ar fi putut s-o facă. Dar picioarele lui erau inutile și nu putea decât să 
ridice capul și să se uite bine la președinte — această persoană care 
deborda de putere — și să încerce să înțeleagă de ce se întâmplau toate 
astea atât de brusc. Cu cât se gândea mai mult, cu atât criticile dure 
ale lui Lerner păreau niște subestimări. 

Nimeni din cei prezenţi în Biroul Oval nu a luat cuvântul. 

Apoi, președintele s-a ridicat încet. Avea o expresie întunecată pe 
chip în timp ce stătea drept în picioare, privind deasupra lor. 

— Michael... a spus el şi a făcut o scurtă pauză până ce 
vicepreşedintele a întors privirea. Datoria noastră este să facem Statele 
Unite un loc mai bun în care să se poată trăi. Întotdeauna a trebuit să 
ne luptăm cu amenințările din afară - lupte care ne-au costat foarte 
scump —, dar ne-am menținut ţara liberă. Dacă lucrurile vor rămâne 
așa, acum trebuie să acționăm, doar că de data aceasta, inamicii ne 
amenință dinăuntrul ţării. Cuvintele rostite au făcut ca expresia 
vicepreşedintelui să fie chiar și mai ostilă, dar Jansen nu a fost 
impresionat. 

— Ştii la ce inamic mă refer, nu-i așa, Michael? Este un inamic care 
poartă multe nume. Vorbesc despre mafie, organizaţii paramilitare, 
rata criminalității, ignorarea legilor armelor și folosirea greșită a 
libertăţii de exprimare, violențele de toate tipurile, nedreptăţile și 
abuzul de putere. Un inamic cu multe nume și multe fețe, și mult prea 
mulți oameni se află sub puterea sa - de bunăvoie sau nu —, așa că 
fireşte că nu toată lumea va duce această bătălie care trebuie dusă. 

— Sună atât de nobil felul în care v-aţi exprimat, domnule 
preşedinte! a spus Lerner, abia reușind să-și controleze vocea. Dar tot 
trebuie să urmăm procesul legislativ! 

— Vom încerca! 

Acest răspuns a fost prea mult pentru vicepreședinte și a sărit de pe 
scaun. 

— Aici nu e vorba de încercări, fir-ar să fie! Nu înţelegi, Bruce? 
Urmezi regulile stabilite de Congres și de Constituţie, ai priceput? 
Altfel jur că o să te dăm jos, orice ar fi! 

Vicepreşedintele era roșu ca focul. Se zvonea că avea probleme cu 
inima și Wesley se aștepta ca bărbatului să i se facă rău în orice 
moment. 


Președintele s-a apropiat de el. Era cu cel puţin jumătate de cap 
mai înalt decât vicepreședintele și cu vreo zece kilograme mai greu. 
Acu-i acu! s-a gândit Wesley, dar nu a fost decât o chestie de 
intimidare, asemenea unui leu gata să îl scuture de ceafa pe unul 
dintre puii lui neascultător până când face așa cum i se spune. Le 
arăta tuturor cine era regele junglei. Lerner s-a dat la o parte din calea 
lui Jansen, care a mers mai departe spre biroul său. S-a uitat la fiecare 
pe rând și s-a așezat. 

— Mâine mă voi adresa ţării și voi prezenta cetățenilor acestui 
popor programul pe care de acum înainte îl voi numi: „Un viitor 
sigur”. Oricine are o problemă cu asta, trebuie să o spună acum. 

A urmat o tăcere prelungită. Lui Wesley nu-i venea să creadă ce 
auzea. Chiar îndrăznea să expună planul publicului american mâine? 
Fără  lobby-ism, fără negocieri cu Congresul pe seama 
compromisurilor, fără înțelegeri pe ascuns și strângeri de mână care 
să-l ajute să-și atingă țelul? Era o nebunie curată. Apoi i-a trecut prin 
minte brusc un gând care era chiar și mai insuportabil deoarece i se 
aplică lui personal: Jansen avea să-și țină discursul mâine și poate că 
se aștepta ca el să formuleze toate prostiile astea pentru un comunicat 
de presă. 

Betty Tucker a spart tăcerea. 

— Eu mă bag. 

Apoi Sunderland a încuviințat din cap ca să-și arate aprobarea. 

A urmat Lance Burton. 

— Și eu, a zis el și s-a uitat la Wesley. Nu vom avea mult timp la 
dispoziţie ca să pregătim acel discurs, dar atât eu, cât și Donald ne 
implicăm. 

Acesta era singurul răspuns la care te puteai aștepta din partea 
șefului Comunicaţiilor. 

Procurorul general Lovell a dat din cap. 

— O să-l informez pe șeful Curţii Supreme de Justiție Manning 
imediat ce se încheie această ședință și voi ţine o ședință la 
Departamentul de Justiție în această seară. 

Wesley a rămas fără cuvinte. Asta era tot? Ce perspective tentante 
le promisese lui Lance Burton și Donald Beglaubter de nu mai aveau 
nimic de comentat despre chestiunea asta? Oare își pregăteau drumul 
spre cele două funcţii din Cabinet care urmau să apară drept rezultat 
al confruntării inevitabile care se apropia? 

Wesley a tăcut și nu l-a întrebat nimeni ce părere avea. Ce putea el 
să facă — un singur om? Dacă nu spunea nimic, ceilalți aveau să 
presupună că e de acord cu ei. La acest gând, genunchii au început să- 
i tremure pe sub masă de agitat ce era. 

— Domnule președinte, cine va fi funcţionarul provizoriu când voi 
anunța presa că îmi dau demisia peste câteva ore? 


Lerner a fost cel care a rostit acele cuvinte. Faţa lui furioasă și roşie 
se transformase într-una glacială și măsurată. Era clar că mintea lui 
rapidă și calculată încerca să găsească o modalitate prin care să 
întoarcă situaţia în favoarea sa. Avea să fie un adversar puternic 
împotriva „viitorului sigur” al lui Jansen. 

— O, cred că vom reuși noi să rezolvăm asta, Michael! a fost 
răspunsul preşedintelui. 

Se simţea al naibii de vinovat, uitându-se neliniștit în întuneric, în 
timp ce se îndrepta spre casă ca să scrie discursul preşedintelui. De ce 
nu te-ai ridicat imediat ca să protestezi? s-a certat el. Lașule prost și 
nenorocit! 

A petrecut următoarele trei ore forțându-și degetele să tasteze. 
Vorbise prin e-mail cu Donald Beglaubter și la telefon cu Lance Burton 
despre detaliile cruciale ale discursului. Acum mai avea puțin și 
termina. Trei doze de suc goale stăteau lângă calculator și două ecrane 
de televizor erau pornite în spatele său. La fiecare câteva secunde își 
schimba poziția pe scaunul de lucru. 

În cameră era o atmosferă de deznădejde greu de ignorat. 

Primele interviuri cu vicepreședintele Lerner au apărut la știri după 
cinci minute de la miezul nopţii. Plin de încredere în sine, a anunțat 
faptul că îi spusese președintelui că nu avea deloc încredere în el și 
fusese forțat să demisioneze. Așa formulase el — nimic nu fusese din 
propria lui inițiativă. Nu, el fusese „forțat să demisioneze”. Era un 
mod inteligent de exprimare și comentatorul a sugerat imediat faptul 
că Lerner fusese concediat. Fostul vicepreședinte a fost nemilos în 
privinţa criticilor aduse, dar știa cât de departe poate să meargă fără 
a-și compromite jurământul de confidenţialitate. Așa că, în schimb, a 
dat detalii despre nemulțumirea sa, a insistat asupra instabilității 
mentale a președintelui de când preluase postul și asupra 
consecințelor periculoase cauzate de moartea tragică a celor două soții 
ale sale —- consecinţe asupra puterii lui de judecată. 

Era un discurs perfect pentru a sugera faptul că preşedintele 
prezenta din ce în ce mai mult semne de alienare mentală care în 
curând aveau să se manifeste sub forma unor decizii drastice și prost 
gândite. 

În nici zece minute, Wesley a fost sunat de John Bugatti. 

— Salut! Lerner a demisionat. Ce se întâmplă? a întrebat Bugatti. 

— Nu am timp acum, John! Sunt la mijlocul scrierii unei declarații 
de presă care trebuie să fie gata peste o jumătate de oră. 

— Wesley, stau aici într-o gaură uitată de Dumnezeu în Montana, 
fir-ar să fie! Accesul la presă e groaznic aici. Haide, amice, dă-ne un 
indiciu! 


— Preşedintele a luat-o razna! 

Wesley și-a regretat imediat cuvintele, dar era prea târziu. 

— Razna? Ce a făcut? 

— Nu, nu mă băga în seamă! 

Wesley a încercat să înghită, dar avea gura prea uscată. 

— Nu, n-am vorbit serios, John! Jansen a prezentat un plan de 
reforme nou și extrem de controversat cu care Lerner nu vrea să fie de 
acord. Nu pot să-ți dau detalii acum, dar va fi prezentat Congresului 
mâine într-un fel sau altul. 

— Controversat? În ce fel? Haide, Wesley, un singur cuvânt! 

— Cenzura presei. 

— Glumeşti, nu-i așa? 

— Da! 

— Haide, dă-mi un exemplu! O să zic că l-am primit de la însuși 
vicepreşedintele, dacă întreabă cineva. Dumnezeule, stau aici și mă uit 
la un televizor minuscul, în orășelul ăsta de rahat, și nici măcar nu am 
conexiune DSL în hotel, așa că, te rog, înseninează-mi ziua! 

— Bine, uite un exemplu: toate programele TV care ridică în slăvi 
violenţa vor fi interzise. 

— A, da? Asta o să-l enerveze la culme pe Tom Jumper, ha-ha! 

Wesley știa că lui Bugatti îi va plăcea să audă asta. El ura din tot 
sufletul „reality show-ul” lui Tom Jumper în care apăreau cei mai 
jalnici rataţi ai societăţii. Care se scălâmbăiau, și-o trăgeau în dreapta 
şi-n stânga și se băteau unii pe alţii, la asta se pricepeau concurenții 
emisiunii. Cine ar rata o asemenea emisiune? Wesley în niciun caz, 
asta era clar. 

A făcut o pauză, rămânând cu gura căscată, dar următoarea 
întrebare i-a ieșit imediat pe gură. 

— Şi interzicerea vânzării de muniţie civililor. 

— Ok... 

Wesley l-a auzit clar pe Bugatti cum trăgea aer adânc în piept, 
începea să înțeleagă gravitatea situaţiei și probabil că mintea lui o lua 
la goană în încercarea de a găsi alte surse care ar putea să-i confirme 
niște știri extraordinare, știind că trebuie să se asigure că numele lui 
Barefoot este exclus din toată treaba asta. 

Așa că Wesley a aruncat următoarea bombă: 

— Toţi deţinuţii vor primi amnistie, cu excepţia celor condamnați 
la moarte. 

— Dumnezeule! 

Apoi Wesley a închis și a început să citească declaraţia de presă. De 
ce naiba nu îl înfruntase pe Jansen și nu-și depusese demisia? În 
schimb, scrisese cel mai bun discurs din viața lui. 

John Bugatti stătuse toată noaptea într-o parte a hotelului 
Johnson's Quality, unde pe o plăcuţă din email crăpat scria eufemistic 
Restaurant. De fapt era o anexă amărâtă a hotelului care servea drept 
cantină pentru camioane de cursă lungă. În afară de asta, 
restaurantele nu păreau a fi un concept cunoscut în această localitate. 

La fel ca și cantina, hotelul era neobișnuit de neatractiv, o clădire 
care se vedea că fusese construită în grabă, plină de exemple 
impresionante de lucrări executate neglijent și  neîntreținută. 
Covoarele și mobila erau degradate, iar afişele îngălbenite şi rupte 
pentru turiști reprezentau fără rușine imagini cu frumusețea răpitoare 
care îi aștepta pe norocoșii cazați acolo dincolo de zidurile dărăpănate 
ale hotelului. Totul din acel hotel îi trezea amintiri sinistre lui Bugatti 
din vremea când, la începuturile lui în jurnalism, trebuia să-și 
plătească camera de hotel. 

Dar era singura clădire care se numea hotel în Taver's Cliff din 
Montana, și în acest loc persoana pe care trebuia s-o intervieveze 
alesese să își primească doza de celebritate în lumina reflectoarelor. 

Lui și echipei sale de televiziune le luaseră trei săptămâni să-l 
găsească pe Moonie Quale, fondatorul milițieii2 din Montana, care se 
numea Vulturii cu Cap Alb, și interviul trebuia să aibă loc a doua zi 
dimineaţă. 

Căutat de poliție, Moonie Quale era pe prima pagină a ziarelor, un 
tip solid cu păr negru ca Rock Hudson, fermecător în felul lui, care 
avea mulți admiratori. Cel mai important lucru era că el era cel mai 
mare susținător al unirii tuturor organizaţiilor paramilitare din Statele 
Unite, fiind liderul lor. Din acest punct de vedere era o persoană 
extrem de periculoasă care își folosise talentele retorice excelente 
pentru a ameninţa tot felul de oameni cu o soartă mult mai rea decât 
moartea. Era visul oricărui jurnalist să realizeze un interviu față în 
față cu un om ca el. Quale a fost cel care a hotărât dacă, unde și când 
avea loc un asemenea interviu. Nu exista a doua șansă. 

În loc să fie în culmea extazului datorită noii sale știri de senzaţie și 
să aştepte să fie contactat de Quale cu privire la ora exactă și la locul 
în care urmau să se întâlnească, Bugatti spera ca, atunci când îi va 
suna telefonul, să fie șeful lui care să îl cheme acasă pentru a face un 
reportaj despre evenimentele incredibile care se petreceau la 
Washington. 

Mai devreme în acea seară, transmisese pe scurt informaţiile aflate 
de la Wesley Barefoot și câteva alte surse de încredere, și apoi se 


uitase pe NBC ca să vadă cum vor folosi acele informații. Acum era 
practic în stare de șoc, în timp ce urmărea agitația provocată de 
demisia vicepreședintelui. Urmărind cum se desfășurau aceste 
evenimente pe un televizor antic și aproape fără culori în acea cantină 
jegoasă i se părea că totul era ireal. Prezentatorul de știri de la NBC și 
vicepreşedintele nu mai arătaseră niciodată atât de rău ca pe ecranul 
acelui televizor. 

La ora șase dimineața, managerul hotelului a descuiat ușa de sticlă 
care dădea spre parcare ca să le permită primilor clienţi să intre în 
cafenea. Apoi, fără să se mai deranjeze să-l întrebe pe Bugatti, a 
schimbat canalul tv unde era emisiunea lui Tom Jumper, unde niște 
idioţi supraponderali se insultau unul pe altul. Având încă proaspăt în 
minte pontul lui Wesley despre planurile lui Jansen în privința presei, 
John a urmărit emisiunea dintr-o perspectivă nouă. Nu va mai trece 
mult până când genul acela de divertisment avea să fie de domeniul 
trecutului. În cazul acela poate că cenzura nu era o idee chiar atât de 
rea. 

Bugatti a schimbat canalul la loc pe NBC, în clipa în care 
managerul hotelului a ieșit din cantină. Ospătăriţa nu a băgat de 
seamă, alergând de colo-colo, ocupată fiind cu servitul farfuriilor cu 
ouă și pâine prăjită. Era greu de spus care era mai puțin atrăgătoare, 
mâncarea sau ospătărița. 

Judecând după accentele camionagiilor, cei mai mulți erau din sud. 
Comentariile lor zgomotoase legate de ceea ce vedeau la televizor 
erau previzibile și deprimant de stupide. 

E bine că nu trebuie să ascult prostii d-astea în fiecare zi! s-a gândit 
Bugatti, în timp ce încerca să urmărească ce spunea prezentatorul de 
știri. 

Mai avusese loc o crimă provocată de lunetist pe străzile din New 
York și oamenii erau speriați de moarte. De data aceasta victima 
fusese un bărbat în vârstă, care murise din cauza șocului pe care îl 
suferise corpul său și nu a rănii provocate de glonț. Deși era trist și 
revoltător, nu era la fel de groaznic ca săptămâna trecută, când 
fuseseră împușcați doi copii. 

Parcarea se aglomera de camioane imense și strălucitoare cu 
şaisprezece roți, iar cafeneaua se umplea de tricouri roșii cadrilate și 
şepci de baseball care promovau orice altceva numai echipe de sport 
nu. 

— De ce nu-l prinde o dată poliția din New York pe nenorocitul 
ăla? a mârâit un șofer în timp ce-şi turna ketchup peste omletă. 

— Ca să lucreze în continuare și să ajungă să aibă pensii babane! s- 
a auzit o voce care a acoperit zgomotele de furculițe și căni cu cafea. 

Cei mai mulți dintre cei prezenți au râs. 

— Ar trebui să-l prindă mai repede și să-l prăjească pe scaunul 


electric, s-a auzit o voce dintr-un colț și toată lumea a fost de acord. 

Cameramanul Marvin Gallegos, unul dintre membrii permanenți ai 
echipei lui Bugatti, a coborât scările și s-a trântit pe scaunul din faţa 
lui. 

— O să apară acum, a anunţat el cu o voce obosită și a ridicat 
privirea spre ecran, unde era anunțat încă un set de ştiri de ultimă oră. 

Două emisiuni cu știri de ultimă oră la rând, iar ei erau acolo, 
blocați într-un orășel oarecare! Bugatti și-a înjurat soarta pentru a o 
sută oară. 

Imaginea neclară de pe televizor a prezentatorului de știri s-a mutat 
în sala de conferințe de presă de la Casa Albă. 

Wesley Barefoot s-a îndreptat spre podium, emanând o stare de 
calm și încredere în sine, îmbrăcat impecabil ca de obicei. A dat din 
cap spre jurnaliști, dar aceștia nu au primit sclipirea caracteristică 
dinților lui albi și perfecţi deoarece zâmbetul său lipsea. 

Apoi Wesley l-a prezentat pe preşedinte, iar Bugatti s-a ridicat în 
scaun. Pentru o clipă, vocile din spatele lui s-au estompat. 

— Bună dimineaţa, doamnelor și domnilor! a început președintele 
Jansen, dând din cap spre presă. Sper că staţi confortabil și că astăzi 
vă aflați într-o dispoziție bună și răbdătoare deoarece de data asta o să 
dureze mai mult ca de obicei. 

Jansen şi-a dat părul pe spate și și-a pus ochelarii de citit. 

— Știu că v-aţi dori cu toţii să fac o declaraţie despre demisia lui 
Michael Lerner, dar mă tem că nu veţi primi una azi, și nu, nu a fost 
încă nimeni ales ca să îi ia locul lui Lerner. Astăzi îmi doresc să 
vorbesc despre ceva care are legătură cu teama. 

Începând din acel moment, Statele Unite ale Americii nu au mai 
fost niciodată la fel. 

— Are legătură cu teama și cu înlăturarea ei definitiv. Are legătură 
cu mine și cu voi, și cu ţara în care trăim și pe care o iubim. Este 
vorba despre a deveni oameni liberi, eliberați de frica de a fi diferiți și 
de frica pentru viața noastră. Un popor liber, exact așa cum este 
prevăzut și în Constituţie. Și este vorba despre Statele Unite care vor 
redeveni respectate și admirate de întreaga lume. 

— Dă-l dracului! a izbucnit cineva. 

Bugatti s-a aplecat spre cameramanul său. 

— Porneşte camera, Marvin! Prinde reacțiile oamenilor ăstora! Se 
întâmplă ceva aici. 

Dacă nu putea să fie în D.C., măcar să prindă reacția unora dintre 
compatrioții săi furioși de aici. 

— Filmez! a șoptit Marvin. 

Jansen a continuat fără să ezite. 

— Dar înainte să scăpăm de teama unei persoane, trebuie să 
eliminăm cauza ei. 


Privirea președintelui, ațintită asupra publicului, strălucea precum 
cea a unui tânăr îndrăgostit. 

— Astăzi voi solicita o adunare de urgență a Congresului, în care 
guvernul va prezenta un proiect extins de reforme legislative pentru 
asigurarea unor servicii sociale mai bune pentru fiecare cetățean al 
acestei țări. Și acum ascultați-mă, dragi americani, ca să știți ce vă 
așteaptă în viitor! 

A făcut o pauză. Cu excepția mâncăcioșilor care mestecau, cantina 
a îngheţat. 

— S-au terminat zilele în care societatea era prinsă ca într-o 
menghină care ne strângea încet-încet până scotea viaţa din noi. 
Începând de azi, guvernul vostru va lucra zi şi noapte până când vom 
avea un sistem al justiției mai corect, îngrijiri medicale gratuite, o 
populație dezarmată, o presă mai sănătoasă, o abordare mai 
responsabilă vizavi de educaţia copiilor noștri și de viața de zi cu zi și 
locuri de muncă pentru toată lumea. Pe scurt, Statele Unite se vor 
schimba radical, viața va merita să fie trăită și nu vom mai fi nevoiți 
să ne încuiem ușile noaptea. Începând de acum, America va începe să 
trăiască conform idealurilor sale. 

Cei în cămăși roșii cadrilate rămăseseră cu gurile căscate acum, cu 
excepția unuia dintre ei care a strigat: 

— Nenorocitul, și-a pierdut minţile! 

Bărbatul s-a ridicat în picioare și a aruncat niște dolari pe masă. 

— Păstrează restul, Maggie! a bodogănit el în timp ce pleca. 

Câteva secunde mai târziu, camionul lui cu motor puternic a 
început să bodogăne și el. 

Bugatti s-a uitat neliniștit la ecranul televizorului. Wesley chiar că 
nu exagerase când vorbiseră la telefon. 

Camera de luat vederi din sala de conferințe de presă s-a îndreptat 
spre feţele jurnaliștilor, care arătau ca niște stane de piatră, dar și 
neliniștite în același timp. Ar fi dat orice să se afle acolo în momentul 
de față. 

— L-ai prins pe tipul din colț? a șoptit Bugatti, arătând spre un 
grăsan care urla spre televizor. 

Marvin a întors discret camera în timp ce cameramanul de la 
conferința de presă se concentra din nou pe președinte. 

— Cu toţii trebuie să ne jucăm rolul, și putem s-o facem, declara 
Jansen. Suntem americani, putem face orice! 

Acum președintele Jansen se uita fix la cameră. 

— Îmi imaginez un meci de fotbal în care partea dreaptă şi partea 
stângă sunt puse pe tușă, în timp ce noi restul — și mă refer la marea 
majoritate - luptăm împotriva violenţei, a nedreptăţii și a decăderii 
morale. Și peste un an vom ieși victorioși. Această ţară va câștiga cea 
mai importantă bătălie din istorie, iar America va fi un loc pașnic în 


care toată lumea va avea un loc de muncă, iar închisorile vor fi goale. 

Preşedintele a vorbit timp de patruzeci de minute în timp ce 
camionagiii intrau și ieșeau pe ușa de sticlă a cantinei de la hotelul 
Johnson's Quality. Discursul lui a fost întrerupt de câteva ori de 
întrebări agitate și de perturbări din partea jurnaliștilor, dar agenţii de 
pază prezenţi se asigurau că lucrurile nu scăpau de sub control. 

Secretarul general Thomas Sunderland a stat în spatele 
preşedintelui tot timpul, lipsit de orice expresie, în timp ce lângă el, 
fața lui Wesley Barefoot devenea din ce în ce mai albă. 

Bugatti ştia cum se simte. Avea de jucat un rol tâmpit. 

— Ce naiba se întâmplă? a răsunat vocea ultimului sosit în cafenea. 

Bugatti s-a întors. Flancat de două personaje rase în cap, în faţa lui 
stătea cel pe care urma să-l intervieveze, liderul paramilitar Moonie 
Quale, uitându-se urât la televizor. Nu încercase nici măcar un pic să 
fie anonim, fiind îmbrăcat din cap până-n picioare cu o uniformă de 
camuflaj militar, decorată cu vulturi cu capete albe și o curea cu 
cartuşe pusă în diagonală pe piept. Un adevărat Che Guevara13. 

Marvin Gallegos l-a înghiontit pe Bugatti. 

— Iată-l pe omul tău! 

— Îl văd. Destul de tupeist, să se afișeze așa. Nu ştie că e unul 
dintre cei mai căutați fugari ai țării? 

Gallegos s-a uitat la specimenele umane din jurul lor. 

— Ce alt loc ar putea fi mai sigur decât ăsta? a răspunse el. 

Trei minute mai târziu, oamenii lui Moonie i-au condus în parcare 
într-o dubiță fără geamuri și alte însemne și cu plăcuțe de 
înmatriculare murdare. Lui Moonie Quale îi luase doar o fracțiune de 
secundă să îi ațâţe pe oamenii dinăuntru, și țipetele furioase se auzeau 
şi acum din cafenea. 

— Ăsta e sfârşitul zilelor noastre de glorie! strigase el. Comunistul 
ăsta nenorocit de Bruce Jansen nu o să ne ia armele. Nu o să le facă 
viața mai ușoară cioroilor, mexicanilor și arabilor — o să mă asigur eu 
de asta! jurase el, înainte să se lovească cu pumnul în piept conform 
salutului Vulturilor cu Cap Alb. 

Îl aplaudaseră de parcă era un superstar de muzică pop, acei 
camionagii mediocri veniți din toată ţara, strigând o serie de insulte 
spre televizor. Fusese un spectacol extrem de sinistru. Dacă 
preşedintele Jansen s-ar fi aflat aici, probabil că s-ar fi gândit mai bine 
la ce voia să facă. Întrebarea era dacă avea habar ce declanșase și dacă 
vicepreședintele Lerner avusese dreptate când sugerase că îi lipseşte o 
doagă. 

Marvin Gallegos şi Bugatti au fost invitați în partea din spate a 
dubiței și au stat acolo în liniște, ascultând cum asfaltul era înlocuit de 


un drum denivelat din pietriș. Se simțea din ce în ce mai puternic un 
parfum de semănături, şi din ce în ce mai mult praf se strecura în 
spatele dubiței, indicând că ajunseseră undeva la ţară. Gallegos a 
încercat fără succes să-şi mențină echipamentul bine între picioare și 
Bugatti s-a uitat la ceas pentru a cincea oară. Era zece fără zece 
dimineața. Trebuie să se fi aflat acum la cel puţin douăzeci și cinci de 
kilometri de Taver's Cliff. Presupunea că erau duși spre nord, de 
vreme ce lumina care intra printre ușile din spate venea din partea 
stângă. A auzit și un tren de marfă în apropiere, croindu-şi drum prin 
mediul rural. 

Apoi dubița a încetinit și a întors brusc. Au simțit cum mașina a 
intrat pe un făgaș neted în drum, așa încât cursa lor a devenit mai 
lină. 

— E o situație nasoală rău. De ce nu s-a întâmplat ieri, înainte ca 
Jansen să apară la televizor? s-a întrebat cu voce tare cameramanul, 
clătinând din cap. 

— la-o ușor, Marvin! Momentul nu e bun, eu sunt primul care 
recunoaște asta, dar interviul va fi, poţi să fii sigur de asta! 

— Dar sunt nebuni oamenii ăștia. Ascultă-i doar! Jansen chiar că a 
declanșat un infern în minţile lor bolnave. 

Bugatti s-a încruntat şi a ascultat vociferările care se auzeau din 
partea din față a dubiței, dincolo de zidul despărțitor. Se auzeau din 
ce în ce mai tare și cuvintele se înțelegeau acum mai clar. Erau numai 
cuvinte de ură. Aveau să-i scoată ochii lui Jansen, oamenii ăștia din 
față. Să taie gâturile întregii administrații. Să scufunde întreaga ţară 
într-o mare de sânge. 

Bugatti nu se îndoia nicio clipă că vorbeau serios. Cel puţin să nu fi 
început cu jurnaliștii. 

Jumătate de oră mai târziu, au fost aduși într-o cameră cu tavan 
înalt din stejar. Ferestrele imense erau împărțite în mici geamuri, 
oferind o panoramă grozavă a peisajului presărat cu ferme. Totul din 
acea cameră era curat şi complet restaurat. Dacă treceai cu maşina pe 
lângă ferma aceasta, nu ai fi bănuit niciodată că îl găzduieşte pe 
liderul suprem al unei organizaţii paramilitare violente. 

Bugatti a început să numere armele semiautomate care erau expuse 
pe rafturi încuiate de-a lungul pereților. Erau cel puţin cincizeci și 
deasupra lor atârnau fotocopii ale cadavrelor lui Martin Luther King, 
Robert Kennedy, John F. Kennedy și Malcolm X. Peretele opus era 
acoperit aproape în întregime de o tapiţerie cu un vultur cu cap alb 
ţesut într-un hățiş de ghimpi și simboluri barbare. Nu se vedea nicio 
svastică pe nicăieri, dar portretele cu ramă aurie ale lui Hitler și 
Miloșevici stăteau la loc de cinste deasupra șemineului. 

Au stat acolo încă o jumătate de oră, holbându-se unul la altul și la 


decoraţiunile satanice de pe pereţi, în timp ce izbucnirile de supărare 
creșteau în volum în camera alăturată. 

— Cred că Quale vorbește la telefon cu unul dintre ceilalți membri 
ai miliției, a spus cameramanul lui Bugatti. 

Jurnalistul a început să transpire. Numai să nu fi suspectat brusc 
cretinii ăia că erau ascultați. S-a uitat la Marvin. 

— Nu mă îndoiesc de asta! I-ai văzut fața lui Quale când 
preşedintele a anunțat că va interzice oamenilor să posede muniție 
fără permisiune specială și că va trebui să aplici în scris pentru ceva ce 
întotdeauna a fost garantat de Constituţie? 

Cameramanul a clătinat din cap. 

— Nu-i pasă lui de asta, la fel ca tuturor celorlalte organizații. Cine 
o să-i dezarmeze? Șeriful local? 

A început să râdă. Era un râs pe care Bugatti se bucura că nu-l mai 
auzise înainte și spera că nici nu-l va mai auzi. 

Râsul a încetat brusc. 

— Nu, John, pe Moonie cel mai mult îl deranjează culoarea pielii. 
Propunerea lui Jansen înseamnă că mii de criminali negri și hispanici 
vor reveni pe străzi. Asta îl enervează cu adevărat. Fir-ar şi pe mine 
mă enervează asta! 

— Amnistia va include pe toată lumea din câte am înţeles eu. Și pe 
criminalii albi. 

— Da, dar nu asta îl deranjează pe Quale, nu-i așa? 

Bugatti a scuturat din cap. Nu a crezut nici măcar o secundă că 
planul lui Jansen ar avea vreo șansă. Purtătorul de cuvânt de la Casa 
Albă era republican, un conservator înrăit. În ambele camere ale 
Congresului, o majoritate copleșitoare dorea o înăsprire a procedurilor 
legale și nimeni până acum nu mai propusese o legislație atât de 
extinsă fără ca partidele și grupurile de lobby-iști să cunoască totul 
despre ea. Propunerile erau sortite eșecului. Jansen cunoştea regulile 
legislative ale jocului, pentru numele lui Dumnezeu, așa că de ce mai 
încerca? Era incredibil. Abia îşi anunţase planurile, că vicepreședintele 
își și dăduse demisia, sugerând chiar public că preşedintele era instabil 
mental. Jansen se va confrunta cu extrem de multe critici în zilele ce 
vor urma. Va fi forțat să demisioneze sau va fi dat afară în cel mult o 
săptămână. 

— Şşş, vin! a şopti Gallegos și s-a poziționat în spatele camerei. 

Moonie Quale își dăduse jos uniforma militară și o înlocuise cu un 
costum gri impecabil. 

Era un bărbat care știa cum vrea să apară în faţa telespectatorilor. 

— Le mulțumesc domnilor de la presă pentru că au făcut acest 
drum lung! a început Quale. Am așteptat mult timp șansa de a explica 
pentru televiziunea naţională ce dorește organizația noastră, astfel 
încât americanii să înțeleagă că ceea ce ne dorim noi este spre binele 


Statelor Unite ale Americii. Dar, din păcate, evenimentele ce au avut 
loc au făcut ca acest interviu să fie anulat. Situaţia s-a schimbat, brusc 
suntem în război! 

A privit fix spre cameră. 

— Vreau ca America să știe că Moonie Quale o să prevină cruciada 
liderului nostru nebun! Dumnezeu să binecuvânteze America! 

I-a făcut semn cameramanului să se oprească din filmat și s-a întors 
spre tovarășii săi chei ca să se bucure de aprobarea lor. Era la fel de 
teatral ca Mussolini, dar fără îndoială la fel de criminal ca Saddam14. 
Bugatti şi-a şters transpirația de pe sprânceană. Se părea că aveau să-i 
lase să plece pe el și pe Marvin. Singura cerință a lui Moonie Quale a 
fost ca scurta înregistrare să fie difuzată pe toate posturile de 
televiziune ale țării. 

Nu avea de ce să-și facă griji. Bugatti putea să-i garanteze asta. 

— Drept măsură de precauţie, mă tem că va trebui să vă rog să vă 
puneţi astea! a spus el cu amabilitate, dându-le două eșarfe negre pe 
care le-a cerut să și le strângă bine în jurul ochilor. 

Înainte să facă așa cum i s-a spus, Bugatti a avut o ultimă întrebare: 

— Deci ce o să se întâmple acum? 

Moonie a zâmbit. 

— Dacă nu poți să-ți dai seama singur, atunci nu prea am cum să te 
ajut. 

Au fost împinși în spatele dubiței din nou, doar că de data aceasta a 
fost liniște în față. Bugatti nu auzea decât radioul mașinii care era 
schimbat de pe un post pe altul, toate discutând despre același subiect. 
Președintele Statelor Unite își depășise atribuţiile în mod grosolan. 

După zece minute, s-a auzit o voce pe toate posturile, acoperindu-i 
pe toți comentatorii care pălăvrăgeau, pe politicienii locali sceptici și 
pe analiștii extaziați. Lunetistul din New York lovise din nou. De data 
aceasta în două locaţii diferite aproape în același timp. 

Wesley fusese atât de îngrozit de cum va reacționa presa a doua zi, 
încât nu putuse dormi în acea noapte. 

Dar purtătorul de cuvânt de la Casa Albă a primit ajutor din partea 
celui mai nedorit om posibil: un ucigaș nemilos și dispreţuitor care 
stătea la pândă în locurile în care oamenii obișnuiți ar fi trebuit să fie 
în siguranță. Dacă nu ar fi fost lunetistul din New York, atacurile 
asupra președintelui Jansen ar fi dominat complet fiecare program de 
ştiri de la ora de maximă audiență. Nu prea era o coincidență de care 
să te poţi bucura. 

Lunetistul lovise din nou, omorând trei oameni, la mai puţin de 
două ore după ce preşedintele își prezentase primul stadiu al 
proiectului său controversat de reformă. Doi dintre ei — un cuplu la 
patruzeci și ceva de ani — fuseseră uciși pe 14th Street, chiar în faţa 
unui magazin care vindea DVD-uri la mâna a doua, și după doar 
patruzeci de minute o fetiță de șapte ani fusese omorâtă dintr-o 
singură lovitură pe un teren de joacă din Liberty State Park. Același 
calibru, aceeași armă. 

Acum ameninţarea trecuse dincolo de cartierul Manhattan. 

În aceeași seară, a fost găsită o scrisoare pe o tejghea dintr-un hol 
de la aeroportul internațional John F. Kennedy. Era adresată 
primarului Springfield și consta din doar șase cuvinte: „Bronx, 
Brooklyn, Queens, cui îi pasă?” 

Orașul a încremenit. 

Stătea în biroul lui încă de când se terminase conferința de presă. 
Câte ore trecuseră de atunci, Wesley nu știa. Era mort de oboseală și 
nu mai avea nimic de zis, iar întreaga lume voia să vorbească cu el. 
Propunerea de lege a președintelui urma să fie dezbătută în Congres 
peste trei sferturi de oră și apoi lucrurile aveau să se înrăutățească și 
mai mult. 

Mama lui Wesley îl sunase mai devreme și-i spusese pe o voce 
plângăcioasă că tatăl lui luase toate cutiile cu cartușe din cămară și le 
ascunsese undeva, fără să-i spună unde. El susținea că nu avea să fie 
dezarmat nici în ruptul capului. Incidentul o speriase și o făcuse să se 
întrebe dacă Wesley avea să păţească ceva rău, având în vedere cât de 
urâtă era situaţia. 

Nu explicase ce ar putea fi acel „ceva rău”, dar Wesley luase 
vorbele ei în serios deoarece și el simțea la fel. Va trebui să păstreze 
distanța când va fi cu președintele Jansen în afara Casei Albe. Nu voia 
să moară sau să ajungă într-un cărucior cu rotile ca purtătorul de 


cuvânt al lui Reagan, James Brady. Un viitor asasin putea să apară de 
oriunde; interviul alarmant al NBC cu Moonie Quale tocmai apăruse și 
pusese paie pe foc. În orice caz, toți fanaticii, atât de stânga, cât şi de 
dreapta, puteau să fie de acord cu un lucru de acum înainte: Jansen și 
lacheii lui trebuiau s-o șteargă. 

Fusese deschis sezonul de vânătoare, iar ei erau prada. 

A închis ochii și a încercat să uite de toate; își simțea corpul din ce 
în ce mai greu. I-au venit în minte imagini fără sonor cu fratele său și 
cu el stând pe verandă, folosind sticle de Budweiser ca să înveţe să 
tragă. Şi imagini cu tatăl lui care chiuia când reușeau să lovească una. 

— Wesley, ești acolo? 

Vocea s-a auzit de undeva de departe şi Wesley abia a reușit să 
deschidă ochii. Persoana stătea în fața lui, aplecată deasupra biroului 
său. 

— Ai un minut? 

A deschis ochii nemulțumit și s-a trezit nas în nas cu fața serioasă a 
preşedintelui. 

— Stai uşor! a zis cel din urmă când Wesley s-a ridicat brusc de pe 
scaun, încercând să-și aranjeze hainele. 

Preşedintele s-a așezat pe marginea biroului și l-a rugat pe Wesley 
să ia loc din nou. 

— Lance Burton și Donald Beglaubter vor veni în scurt timp ca să 
stăm de vorbă cu tine. Trebuie să te anunţ că a avut loc o încercare de 
asasinare a Procurorului General Stephen Lovell și a judecătorului-șef 
de la Curtea Supremă. 

Wesley a simțit cum i se lipește cămașa de corp. 

— O încercare de asasinare? Unde? Ce s-a întâmplat? 

— Erau în drum spre Congres în mașina Procurorului General când 
a fost lovită de o explozie. Credem că a fost lovită de o bazooka, dar 
vom afla în curând sigur. 

— Dumnezeule! 

Acum Wesley își aducea aminte. 

— Erau în drum să prezinte proiectul de lege. Ce s-a întâmplat? 
Sunt în viață? 

— Judecătorul-şef a murit pe loc, dar ultimele rapoarte spun că 
Lovell va supravieţui. 

Wesley a clătinat din cap. Pur și simplu nu putea să înțeleagă. 

— Vom amâna dezbaterea cu Congresul din motive de securitate, a 
continuat Jansen, dar trebuie să dăm o declaraţie presei cât mai 
repede posibil. Crezi că te descurci, Wesley? I-am explicat pe scurt lui 
Lance Burton ce trebuie spus. 

— Da, da, desigur! 

Wesley a încuviințat, dar nu era sincer. Nu era deloc sigur că putea 
să facă asta. Ce naiba voiau ei să spună el? 


Preşedintele s-a ridicat. 

— Preţuiesc nespus de mult loialitatea ta. Întotdeauna ai fost 
fantastic. Discursul tău de azi dimineață a fost inteligent și foarte clar. 
Deja am primit reacţii pozitive din partea Handgun Control, Inc. Şi din 
partea altor grupuri de control al armelor. Sunt foarte mulțumiți de 
inițiativa noastră. Sunt sigur că vei avea o placă comemorativă în sala 
de conferințe de presă sub cea a lui Jim Brady într-o zi. Poate chiar 
vor da numele tău sălii. Cine știe? 

Wesley avea buzele uscate. A încercat să zâmbească, dar 
descurajarea i s-a scurs în creier ca o ploaie acidă. 

— Deci presupun că aţi auzit reacții și din partea susținătorilor 
armelor. Cu siguranță Asociaţia Naţională a Armelor a avut o reacție 
opusă, nu-i așa? 

— Nu-ţi face griji pentru ANA și nici alte organizaţii de genul 
acesta, Wesley! Fă-ţi griji pentru anunțarea lumii că a mai avut loc un 
asasinat şi pune accent pe necesitatea propunerilor noastre. Pe faptul 
că trebuie să acționăm drastic acum! 

— Drastic? 

— Să vorbeşti cu Lance Burton și cu Donald Beglaubter și să vii la 
mine peste jumătate de oră în Biroul Oval. 

În numai trei ore, întreaga ţară a fost întoarsă pe dos. Știrile despre 
moartea violentă a judecătorului-şef, Theodore Manning, de la Curtea 
Supremă și rănirea gravă a Procurorului General i-a adus pe toți 
oamenii decenți într-o stare de șoc. 

În acelaşi timp, au existat apeluri cu amenințări cu bombă la adresa 
mai multor ziare liberale, a Congresului, a doua studiouri de film 
independente, a numeroase organizaţii pacifiste și a unei mari galerii 
de artă din San Francisco care tocmai deschisese o expoziție intitulată 
„Artişti împotriva violenței”. 

În ciuda căutărilor pe scară largă, Moonie Quale a reuşit să se 
ascundă și să ofere interviuri prin telefon câtorva posturi de radio 
naționale, cu un mesaj cât se poate de clar: Vulturii cu Cap Alb, 
Partizanii Statului Indiana, Apărătorii de la Rushmore și toate celelalte 
organizații paramilitare din ţară aveau să pornească la război 
împotriva planurilor guvernului. Nu ei se ascundeau în spatele 
atacului împotriva Procurorului General și a judecătorului-șef de la 
Curtea Supremă și nu avuseseră nicio legătură nici cu amenințările cu 
bombă, dar în curând aveau să acționeze în propriul lor stil. Nu aveau 
de gând să permită să fie dezarmați. 

În urma acestor evenimente, Jansen a ţinut o şedinţă cu șeful 
Securităţii Billy Johnson și șeful FEMA, Agenţia Federală pentru 
Managementul Situaţiilor de Urgență. Situația volatilă provocase 
valuri de şoc în Aripa de Vest. Asta dusese la o creștere a activităţii de 


la Casa Albă care se potrivea cu prezența în creștere a oamenilor în 
uniforme decorate cu stele și medalii. 

Purtătorii de cuvânt ai ANA și-au vărsat oful în presă, urlând din 
toți rărunchii despre încălcarea Constituţiei şi a celui de-al Doilea 
Amendament care îi asigura în mod incontestabil pe cetățenii Statelor 
Unite că aveau dreptul să se apere cu propriile arme. Cum se 
presupunea că puteau face asta fără muniție? Aceasta era o încălcare a 
Constituţiei, iar preşedintele trebuia să-și dea demisia. 

Normal că erau susținuți de avocaţii producătorilor de muniţie. Și 
între timp, aveau loc mai multe împușcături pe străzi ca niciodată. 
Oamenii se certau din orice și din nimic și spuneau că au dreptul să 
riposteze atunci când era justificat. Au luat cu asalt toate 
supermarketurile și magazinele care vindeau muniție. Stocurile 
producătorilor de arme au scăzut până când bursa de valori a fost 
nevoită să oprească tranzacţiile. 

Totul părea să fi scăpat de tot de sub control. Oamenii de pe străzi 
şi din centrele de adăpost erau înfuriați, iar reprezentanţii legii şi ai 
ordinii erau lipsiți de putere. Totul amintea de protestele în masă care 
avuseseră loc după bătaia lui Rodney King15. 

Tocmai de asta avea nevoie Michael K. Lerner. Vicepreşedintele 
proaspăt demisionat oferea bucuros interviuri tuturor celor care-i 
cereau asta. Era pregătit să îl destituie pe președinte aplicând 
secțiunea 4 din Al Douăzeci și Cincilea Amendament al Constituţiei. Și 
chiar dacă toată lumea știa că asta avea să fie mai mult decât dificil, 
de vreme ce până acum preşedintele nu arătase niciun semn că ar 
duce lipsă de abilitatea de a acționa, aluziile vicepreședintelui la 
problemele mentale ale președintelui se discutau în lung și-n lat. 

Una peste alta, erau multe probleme. 

Se spuneau rugăciuni pentru Procurorul General în biserici și la 
emisiunile de la ore de maximă audiență și, chiar dacă televizorul 
turuia în mod constant în biroul lui Wesley, acesta nu mai auzea ce se 
întâmpla. Se retrăsese în interiorul sanctuarului său mental, o mică 
lume liniștită în care își imagina că totul e sub control, în care se 
simțea singur, dar nu lipsit de putere. 

Adesea stătea în acel sanctuar, visând la atingerea unei femei, în 
special a lui Doggie Rogers. Când totul avea să se termine, știa cum își 
va petrece timpul. 

A deschis ochii și s-a uitat la hârtiile din jurul său. Revenise la 
realitate. 

Tocmai scrisese un discurs rezonabil pentru Jansen despre starea de 
doliu profund din toată ţara după pierderea judecătorului-şef de la cea 
mai înaltă curte, Theodore Manning, „cel mai neîndurător de just om 
pe care îl văzuse această țară”. 

Apoi, avea să trimită un avertisment puternic lui Moonie Quale și 


celorlalți lideri ai miliției cu privire la planurile și amenințările lor. 
Nimeni nu trebuia să se îndoiască de faptul că oricine amenința 
securitatea țării va suferi consecințe grave. În niciun caz nu avea să 
permită riscul să aibă loc un alt atac ca cel din Oklahoma City. 

Mai târziu în acea zi, după un număr record de victime ale 
împușcăturilor, s-a anunțat o interzicere temporară a vânzării de arme 
și muniţie în toată țara. 

Preşedintele a apărut la televizor ca să anunțe poporul. Nu exista 
nicio altă alternativă, susținea el, în ciuda protestelor care se țineau 
până și în jurisdicţia celui mai mic șerif din ţară. Toate forțele de 
ordine trebuiau să se pregătească pentru o muncă extrem de dificilă 
mult timp de acum înainte. Începând de azi, nimeni dintre cei care 
încălcau legea nu avea să fie în siguranţă. Asta era Ziua Zero, așa cum 
o numise el. 

Până să se lase seara, a devenit evident că poliția avea prea multe 
pe cap, așa că FEMA se mobilizase în concordanţă cu Ordinul Executiv 
13010. Două ore mai târziu, armata și-a anunţat susținerea deplină a 
preşedintelui și faptul că era pregătită să treacă la acțiune. Nivelul de 
securitate al țării a fost ridicat și dintr-odată ţara a ajuns să fie practic 
în stare de urgenţă. 

A doua zi, biroul lui Wesley a fost asaltat de telefoane din partea 
presei. La ora patru după-amiaza, când secretara lui izbucnise în 
lacrimi și fusese trimisă acasă, încercase s-o găsească pe Doggie ca să 
o înlocuiască, dar era ocupată în altă parte. Toate birourile din Aripa 
de Vest erau supraaglomerate. Fuseseră raportate și alte amenințări cu 
bombe, de data aceasta în sisteme de alimentare cu apă, baraje și la 
Disneyland, iar starea de alertă a securității naţionale atinsese nivelul 
portocaliu. 

La ora două dimineața, Wesley în sfârșit a spus gata și a plecat de 
la birou. Însoţit de un grup de bodyguarzi, a ieşit în stradă. Sute de 
oameni se holbau în sus la Casa Albă de parcă îl găzduia pe însuși 
diavolul. Un zid de jurnaliști striga acuzaţii și frustrări, forțându-l să 
se retragă într-un vehicul oficial. O față familiară și-a făcut loc spre 
mașină şi persoana a fost oprită de bodyguarzi. Era John Bugatti, 
îmbrăcat cu o cămașă șifonată pe care parcă n-o mai schimbase de 
câteva luni. 

Wesley a lăsat geamul în jos. 

— Nu poți să faci asta, Wesley! Trebuie să-mi acorzi un interviu! 

— Cum rămâne cu ceilalți jurnaliști? 

— Wesley, se zvoneşte că preşedintele o să-l pună pe Sunderland 
vicepreședinte. Ai ceva de comentat despre asta? 

— Unde ai auzit asta? 

— Să mergem în biroul tău pentru un sfert de oră şi-ţi spun. 


Wesley s-a uitat în jur. Grămada de reporteri și cameramanii lor 
mai aveau puţin și rupeau bariera agenţilor de pază. 

— Mâine, John, o să îți dau interviu mâine! 

A doua zi dimineaţă, s-au adunat în Biroul Oval și a fost confirmat 
faptul că Jansen l-a numit pe Sunderland vicepreședinte interimar. 
Nimeni nu a comentat legat de acest lucru, inclusiv Sunderland, dar 
evident că nu îl supăra această întorsătură de situaţie. Întotdeauna 
avusese o relație bună cu politicienii din ambele partide, în ambele 
camere ale Congresului. Nu prea existau șanse ca cineva să aibă ceva 
de obiectat. 

— Intri în direct peste douăzeci de minute, Wesley! îl anunță 
Jansen. Să le spui jurnaliștilor exact cum stau lucrurile și că audiența 
Congresului cu privire la numirea lui Sunderland va trebui să mai 
aştepte. Situaţia actuală impune acest lucru; avem nevoie de pace la 
Casa Albă ca să putem lucra. 

Wesley a evitat expresia satisfăcută a lui Sunderland. Trebuia să-și 
forțeze picioarele să-l ducă spre sala presei. 

Conferința de presă s-a terminat în mai puțin de cinci minute, deși 
jurnaliștii aveau suficiente întrebări cât pentru cinci zile. Se acopereau 
unul pe altul cu cuvinte precum „neconstituţional”, „fascism” și 
„nebunie”, precum și cu expresii ca „stare de panică”, „decret vag” și 
„noi alegeri”. Erau prea multe deodată, dar răbdarea și anduranţa erau 
în fișa postului lui Barefoot. 

După aceea, Wesley i-a făcut cu mâna prietenului său John Bugatti 
să iasă din mulțime și l-a condus în Camera Verde. Câteva scaune în 
stil Empire16 fuseseră puse în faţa șemineului, iar președintele Jansen 
stătea la geam, uitându-se la marea de pancarte care săltau deasupra 
mulțimii de protestatari din fața Casei Albe. 

L-a rugat pe Bugatti să ia loc. 

Bugatti voia să ştie dacă putea să se folosească de camera de filmat 
a telefonului cât timp vorbeau, iar Jansen a fost de acord și și-a 
aranjat părul. 

Au vorbit încet timp de câteva minute, iar Jansen s-a întunecat ușor 
la față când Bugatti i-a menţionat faptul că situaţia scăpa de sub 
control. 

— Vom ajunge la legea marţială înainte să ne dăm seama. Asta își 
dorește președintele? a întrebat Bugatti. 

— Singurul lucru pe care mi-l doresc este ca toți americanii să 
trăiască în pace unii cu alții. Mijloacele care vor fi folosite pentru 
acest scop vor fi decise de noi toți. Trebuie să gândești pozitiv, John! 
Tu reprezinți una dintre cele mai importante televiziuni. Eşti un 
jucător important în jocul acesta. 


Bugatti a rămas nemișcat un moment, permițând strigătelor 
mulțimii de afară să se audă extrem de clar. 

— Domnule președinte, eu încerc doar să spun că totul se mișcă 
prea rapid. Lăsaţi Congresul să se ocupe de probleme ca să avem o 
bază legală adecvată. 

— Aş face asta bucuros! Dar se va întâmpla vreodată? Gândește-te 
la toate dăţile când s-a încercat. 

Wesley s-a uitat la Jansen. Chiar a spus asta unui jurnalist care a 
văzut milioane de oameni murind în fiecare zi? 

— Știu, dar procesul parlamentar este singura cale. Trebuie urmat 
drumul bătătorit. Cred că dumneavoastră știți asta mai bine decât 
oricine! 

Au fost întrerupți de o bătaie la ușă și șeful Comunicaţiilor Lance 
Burton a intrat în cameră. S-a oprit când l-a văzut pe Bugatti, dar 
Jansen i-a cerut să zică ce are de zis, adăugând că nu are nimic de 
ascuns față de fostul său tovarăș de călătorie. 

Faţa lui Lance Burton afișa de obicei o expresie sumbră care era 
greu de citit. Dar acum atitudinea lui părea mult mai sumbră decât de 
obicei. 

— Domnule! a început el și a fost nevoit să înghită. O bombă a 
explodat în sediul Partidului Democrat din Madison, în Wisconsin. Au 
murit mulți oameni. Credem că toţi cei care s-au aflat acolo, deoarece 
clădirea avea mai multe niveluri. 

Lui Wesley i-a căzut capul în piept. Era o catastrofă. 

Preşedintele Jansen s-a uitat la Lance Burton mult timp înainte să 
se întoarcă din nou spre Bugatti. 

— Ai grijă ce scrii și ce spui la televizor în următoarele câteva zile, 
John! Ne vei face tuturor o favoare. 

Wesley a simțit urma de ameninţare din vorbele sale. Simţea că o 
să-i vină rău. 


Capitolul 12 


Adjunctul șerifului T. Perkins l-a trezit pe acesta la ora trei 
dimineața. Câţiva tineri tocmai ieșiseră pe strada principală și goliseră 
magaziile puștilor lor semiautomate în aer în timp ce mergeau. 

Ofițerii de la fața locului aveau motive să bănuiască cine făcuse 
asta și acum voiau un mandat de căutare. De parcă era posibil la ora 
aia din noapte. 

Nu se mai culcase la loc după asta. În schimb, se dusese cu mașina 
la biroul său, unde se trântise pe un scaun cu șapca trasă peste ochi. 
Dar gândurile nu voiau să-l lase în pace. 

Cât timp T. Perkins fusese șerif, nu se întâmplase nimic îngrozitor 
sub jurisdicția sa. Nimic de-a dreptul îngrozitor, adică. Bineînţeles că 
existaseră crime. Se petreceau atunci când oamenii făceau sex cu 
partenerul altcuiva sau dădeau foc hambarului cuiva, dar întotdeauna 
fuseseră fapte care avuseseră un înţeles. Nu, de cele mai multe ori 
erau incidente ocazionale care implicau câțiva copii nebuni sau fete 
care se plângeau că bărbaţii le făcuseră avansuri, sau minori care se 
luaseră la bătaie după câteva sticle băute vineri seara. Ultima faptă 
serioasă care implicase un jaf avusese loc cu zece ani în urmă, ultimul 
viol consumat cu trei ani în urmă. Își aducea aminte clar de toate 
cazurile. 

Primul lui caz în calitate de ajutor de șerif în Highland County era 
probabil cel de care-și aducea aminte cel mai bine. Leo Mulligan își 
omorâse soția cu o bâtă de baseball și fusese spitalizat pe o perioadă 
nedeterminată la spitalul de boli mentale care ajunsese să fie numit 
Centrul de Corecţie și Tratament Marion. Era un caz care reapăruse, 
într-un fel, de vreme ce Leo fusese de curând declarat sănătos și 
eliberat cu câteva luni înainte să împlinească treizeci și doi de ani 
petrecuți într-un spital de boli psihice. Locuia din nou în cocioaba lui 
veche din estul orașului și nu exista niciun motiv de alarmă atâta timp 
cât trecea neobservat. 

Din căsnicia lui rezultase un fiu, Leo Mulligan Jr., și el fusese cel pe 
care ziarele își concentraseră cel mai mult atenţia. În mod tragic, 
băiatul fusese martor când tatăl îi omorâse mama în bătaie și la scurt 
timp după ce fusese interogat dispăruse. Leo Jr. încă era minor pe 
atunci și urmaseră multe căutări, dar fără niciun rezultat. Abia câteva 
luni mai târziu fusese găsit din întâmplare câteva districte mai la est, 
nu într-o stare jalnică și amărâtă, așa cum te-ai fi aşteptat, ci 
prezentându-se ca un tânăr atrăgător, bine îmbrăcat și îngrijit care era 
cel puţin la fel de frumos ca și cei mai de succes băieți din marile vile 


din Middleburg. 

O perioadă nimeni nu a putut să rezolve misterul băiatului, în 
legătură cu ce făcuse el în tot acel timp. A fost nevoie de o apă de 
parfum - o scrisoare parfumată către un ziar local din partea unei 
femei frustrate, care a scos în sfârşit la iveală cum se transformase Leo 
Jr. din rățușca cea urâtă într-o lebădă frumoasă. De când fugise de 
acasă, Leo Jr. o dusese bine șantajând femei căsătorite cu care se 
culca, și ziarele publicaseră o poză mare cu băiatul împreună cu un 
articol detaliat despre scrisoarea de care făcuseră rost de la una dintre 
femei. Se ajunsese la un mare scandal, de vreme ce multe soții 
căzuseră pradă farmecelor lui tinerești și multe conflicte domestice au 
început să apară în jurul autostrăzii 50, din Uperville până la Gilbert's 
Corner. Băiatul fusese târât într-un proces de custodie rușinos și în 
cele din urmă adoptat. Rezultatul a fost de cel puţin cincisprezece 
divorțuri și câțiva bărbați înșelați care se spânzuraseră în acele luni 
întunecate de iarnă, onoarea lor fiind pătată. Era genul de caz pe care 
nu-l uitai niciodată. 

Dar de când T. Perkins devenise șerif, nu fuseseră prea multe 
probleme, ceea ce lumea punea în mod greșit pe seama muncii sale 
excelente și nu pe rata de șomaj extrem de mică ce se datora afacerilor 
noi care fuseseră aduse în zonă. Şi acum asta era istorie. 

T. Perkins fusese furios în fiecare zi de când cei de la Washington 
își pierduseră capul. Lui T îi fusese greu să înțeleagă cum de vechiul 
lui tovarăș din călătoria în China putea să cutremure atât de tare 
această comunitate mică din Munţii Apalași. Cum existențele lor 
liniștite puteau să primească niște reguli noi atât de radicale. 

Ce naiba se întâmplase cu serile plăcute petrecute cu vecinii? Unde 
erau invitaţiile la grătare cu porumb copt și la petreceri cu cafea care 
duceau la festivități anuale? Acum, bineînțeles, nu mai avea timp de 
nimic oricum, iar lumea nu voia să-l vadă. El era unealta inamicului, 
când venea vorba de treaba asta. 

Bombardarea sediului Partidului Democrat din Madison, în 
Wisconsin, lăsase în trecut zilele frumoase. 

După patru zile, Vulturii cu Cap Alb și-au asumat responsabilitatea 
pentru bombardarea din Madison. Ei au descris atacul până în cel mai 
mic detaliu. Cum plasaseră bomba la al doilea nivel în centrul de 
analize statistice al Biroului de Asistenţă Justiţiară din Wisconsin, cum 
fusese construit acest instrument diabolic și cum făcuseră rost de 
explozibil. Nu erau prea multe de investigat. Bomba a făcut clădirea să 
se prăbușească și tot ce urau Moonie Quale și discipolii lui nebuni 
fusese distrus sub tone de beton și oțel: sediul Democrat, centrul AIDS, 
centrul de analize statistice. Dărâmăturile au făcut ravagii pe 


trotuarele din fața clădirii ca o furtună tropicală, rănind sute de 
oameni. Bucăţi de beton aterizaseră pe London Street, grinzi lungi de 
un metru ajunseseră în Lacul Mandata și toate ferestrele fuseseră 
sparte și cioburile ajunseseră de pe Henry Street până la Capitoliu. 
Bucăţi de hârtie colorată de la Art Mart din clădirea de vizavi au 
zburat prin oraș timp de mai multe zile. Mai bine de două sute de 
oameni muriseră. Era un dezastru de o proporție epidemică, evident 
oriunde te uitai, în fața căruia președintele Jansen și oamenii săi 
reacționaseră extraordinar de dur și fără compromisuri. 

Timp de cinci zile fusese stare de urgenţă și grupurile paramilitare 
se adunaseră. T nu îndrăznea să-și imagineze ce se va întâmpla dacă 
vor lovi din nou într-un mod atât de devastator cum făcuseră în 
Wisconsin. 

Dar chestia era că s-ar fi putut întâmpla oricând, oriunde. FEMA -— 
Agenţia Federală de Management al Situaţiilor de Urgenţă - și 
Consiliul Naţional de Securitate, precum și Departamentul pentru 
Securitate Internă aveau dintr-odată mult de lucru. 

Diferenţele de opinii porneau de la lucruri banale și lumea era 
furioasă din pricina noilor restricții. Incidentele cu împușcături erau în 
creștere și în districtul lui T. Perkins doi oameni fuseseră omorâți și 
câțiva erau în spital. Oamenii care cumpărau munți de muniţie 
epuizaseră toate stocurile țării în doar câteva ore. Vânzarea era acum 
ilegală, dar oricum nu mai era nimic de vândut. Oamenii strânseseră 
atât de multă încât erau echipați și pentru războiul ăsta, şi pentru 
următorul. 

Cu câteva zile înainte, birourile şerifilor din toată ţara primiseră 
ordin să verifice toate tranzacţiile de pe cardurile de credit din 
ultimele patru zile şi să confiște toată această muniţie. Al Doilea 
Amendament le permitea oamenilor să deţină arme, dar nu și gloanţe. 
Legile de urgenţă care fuseseră create prin decret executiv au profitat 
de acest lucru, în ciuda unei copleșitoare reacţii de furie. 

Confiscarea muniției era ceva ușor de zis, greu de făcut. De 
exemplu, cum naiba ar fi putut să găsească două cutii de cartuşe de 
nouă milimetri într-o fermă care era de două ori mai mare decât 
centrul Washingtonului? Sau cum își imagina guvernul că trebuiau să 
ia cartușele de pușcă ale lui Joe Fiske când nimeni nu știa unde se afla 
omul? El cunoștea munții din împrejurimi mai bine decât oricine. Și 
chiar dacă îl găseau, cum puteau să-l determine să facă asta, știind că 
Joe trăia din vânatul pe care îl împușca în propria lui pădure? Ăsta nu 
era Moonie Quale, pentru numele lui Dumnezeu. 

Dar ce îl zăpăcea și mai mult pe T. Perkins erau declaraţiile care 
veneau din sala de conferințe de presă de la Casa Albă în fiecare zi. 
Aparent, cei de la Casa Albă făceau ce aveau ei chef. Bineînțeles că 
existase o opoziție masivă din partea ambelor camere ale Congresului, 


dar acum ţara era la cel mai mare nivel de stare de alertă, iar FEMA 
deținea toată puterea. Erau multe ordine executive din care puteai 
alege. Constituţia a fost pusă cu botul pe labe, se gândea T. Și 
implicațiile acestui fapt erau vaste. 

Preşedintele declarase că are de gând să dezarmeze America și să 
golească închisorile în același timp. Toate sentințele aveau să fie 
transformate în servicii în folosul comunităţii și închisorile aveau să 
fie folosite pentru alte scopuri. Gardienii mari şi duri din pușcării 
aveau să devină bone; ei urmau să servească drept pedagogi pentru 
criminalii de rând și pentru nenorociţii bolnavi la cap care își pierdeau 
mințile când vedeau niște sâni sau un nas care nu le convenea lor cum 
arată. Cum puteau ofițerii din închisori, care își câștigaseră traiul dând 
ordine şi cerând respect cu un şirag de chei zornăitor și un baston la 
curea, să stea dintr-odată liniștiți şi să vină cu un plan de lucru pentru 
un deținut al cărui creier nu mai funcționa? Și cum puteau să fie 
pedepsiți nenumărații idioţi care alergau liberi acum, folosindu-se 
unul pe altul drept ţintă cu muniţia interzisă? Cum puteau să fie 
pedepsiţi, când aveau să fie din nou eliberați atât de repede? T nu 
înțelegea, și nu era singurul. Mai erau și toți republicanii, plus 
iubitorii ANA, membrii Congresului și lobby-iștii, și astea erau doar 
câteva exemple. Dar ce mai conta dacă înțelegeau ei sau nu? Nimeni 
nu avea dreptul să spună nimic atât timp cât preşedintele, Consiliul 
Naţional de Securitate, Departamentul de Securitate Internă - și 
aşadar şi FEMA - erau de acord și dețineau controlul asupra 
generalilor, și prin urmare Garda Naţională și armata puteau să țină 
ţara într-o menghină de legi de urgenţă. Deja erau trupe de soldați 
pregătiți de luptă care patrulau drumurile și autostrăzile la fiecare 
câteva ore. 

O sunase pe Doggie Rogers ca să încerce să afle la ce să se aștepte, 
dar nu știa nici ea nimic. Lucra în fiecare zi, de dimineața până seara, 
la doar cincizeci de metri de preşedintele Statelor Unite, dar nu știa 
nimic. 

Și acum se aflau în curs de a-și goli închisorile, un lucru fără 
precedent. Cele doar șase celule pe care le avea la dispoziție fuseseră 
pline până la refuz cu mult timp în urmă. Și asta provocase probleme. 
Marele negru Benni ajunsese în aceeași celulă cu marele alb Les 
Tanner și își scoseseră dinții din gură și murdăriseră podeaua cu atât 
de mult sânge încât bătrâna și excentrica femeie de serviciu era sigură 
că o să facă o criză. Şi de parcă asta n-ar fi fost de ajuns, uitaseră un 
beţiv în cocioaba din spatele închisorii și acum vomitase și făcuse pe 
el. Departamentul de pompieri voluntari care folosea acea cameră 
pentru a-și depozita o parte din echipament avea să-l linșeze. 

Totul scăpa de sub control. Acum mai trebuiau și să găsească spațiu 
pentru încă trei puști zvăpăiaţi care simţiseră nevoia să demonstreze 


că încă mai aveau muniţie și îndrăzniseră să o folosească. 

În curând, debaraua pentru mături avea să fie singurul spaţiu gol 
rămas. 

Telefonul de pe biroul lui Perkins a sunat și și-a pus șapca la loc pe 
cap. 

— Da? 

— Domnule, trebuie să veniţi aici! Sunt acasă la Jim Wahlers. N-o 
să vină să credeţi! 

Jim Wahlers era un tip inofensiv despre care cei mai mulți oameni 
nu aveau mare lucru de spus în afară de faptul că era administratorul 
de pompe funebre al orașului și că avea trei fiice de nota zece și o 
soție care îndrăznea să le spună celor de la Walmart că legumele nu 
erau proaspete. Un bărbat sociabil care își vedea de treaba lui și care 
nu deranja niciodată pe nimeni. 

Casa lui era enormă - mureau mulți oameni, așa că afacerea 
mergea bine - și până acum fusese căminul a trei generaţii. Aveau o 
grădină cu legume, un garaj pentru două mașini şi un beci de două 
sute de metri pătrați cu o masă de biliard și o țintă pentru săgeți. T. 
Perkins fusese de multe ori la el acasă când era tânăr și era campionul 
la ţintă al orașului, iar Jim fusese aproape la fel de bun ca el. Fusese 
un beci drăguţ în care putuse să se antreneze. 

Și iată-l din nou stând aici, așa cum stătuse și atunci, cu setul de 
săgeți în buzunarul de la cămașă. A recunoscut treptele vopsite maro, 
lambriurile de care se sprijiniseră adesea cu berile în mână, rețeaua de 
țevi de apă care se întindea pe tavan. 

Dar apoi a văzut tot ce nu mai recunoștea. 

Oamenii lui au dat din cap și au ridicat din umeri când l-au văzut 
cum a rămas cu gura căscată. Și ei avuseseră aceeași reacţie. 

Toţi pereţii fuseseră redecorați de când fuseseră acoperiți cu 
postere cu filme şi cu steagul statului Virginia. Încă mai erau postere, 
dar erau unele noi, nu cu filme de groază cu măști din cauciuc și 
adolescenţi care ţipă. Fără Ingrid Bergman și Veronica Lake. Nu, asta 
era cu totul altceva. T nu știuse niciodată că există atâtea grupuri 
paramilitare în ţară care desfăşurau activități cum ar fi printarea 
posterelor precum cele lipite pe pereţii din beciul lui Jim Wahlers. De 
fapt nici nu avusese habar că există atâtea grupuri paramilitare, punct. 

Vulturii cu Cap Alb, Grupul Bunker din Texas, Primii Pionieri din 
Ohio și alte zeci de genul acesta. Stând unul lângă altul, acele postere 
de recrutare erau ca un spectacol de modă de uniforme care arătau 
comic în mod neintenționat, machiaj de camuflaj întins pe piele, arme 
imense și zâmbete mari şi încrezătoare inspirate de ardoarea infatuării 
și de nevoia de a demonstra cine e șeful familiei. 

— Și uită-te şi acolo! a strigat adjunctul său. 


T. Perkins s-a dus în camera în care cândva făcuseră sex cu două 
surori roșcate mai mari decât ei. S-a uitat la vreo patruzeci sau 
cincizeci de ambalaje din carton. Fiecare ambalaj conținea treizeci și 
şase de cutii de câte două sute de cartușe. Un mic calcul și ajungeai la 
mai bine de trei sute de mii de gloanţe. 

— Ce aţi făcut cu Jim? 

— Stă în dormitor și o ţine de mână pe soția lui. Nu vrea să se 
miște. Zice că trebuie să plecăm, că nu avem ce să căutăm aici. Că el 
nu a făcut nimic. 

T. Perkins s-a uitat la cele trei dulapuri pline cu arme. 

— Practic nu a făcut, nu-i așa? 

— A cumpărat ieri muniţia. Sigur a costat o avere. 

— Aţi luat cheile de la el? 

A dat din cap spre dulapuri. 

— Aici sunt! 

Dody Hall a încercat să-și facă loc în încăpere. Ea fusese ultima 
sosită în departamentul șerifului. 

El a descuiat dulapurile și a deschis ușile. Ori afacerea cu 
înmormântări a lui Jim Wahlera era mai profitabilă decât și-ar fi 
imaginat el, ori avea niște asociaţi care gândeau la fel ca el. 

— Uau! a exclamat Dody Hall. 

Erau suficiente pistoale și puști semiautomate pentru a înarma cel 
puțin trei sute de oameni. Dar nu asta era cel mai rău. Cel mai rău 
lucru erau grenadele de mână. T văzuse ce pot face în timpul unei 
sesiuni de antrenamente pentru soldați în Richmond. Dacă una dintre 
ele era folosită împotriva unui om, Jim Wahlers putea să spună adio 
înmormântărilor tradiționale. 


Capitolul 13 


New Yorkul era într-o stare jalnică, iar Rosalie Lee era speriată. 

La metrou, erau doar două subiecte de discuție. Unul era programul 
de reforme al preşedintelui Jansen care ajunsese să fie cunoscut sub 
numele de Decretul Washington; celălalt era despre crimele 
lunetistului. Dar imediat ce oamenii ajungeau la suprafață, uitau cu 
totul de președintele Jansen și de decretul lui. Riscul ca moartea lor 
bruscă şi aleatorie să aibă loc avea prioritate şi numai „ucigașul de pe 
acoperiș” conta. Un glonţ luase viața unui băieţel cu o zi în urmă în 
timp ce se plimba pe stradă, ținându-și de mână mama, și alaltăieri 
murise o femeie exact ca Rosalie. Mica plimbare a femeii pe 14th 
Street se dovedise a fi fatală, dar vânduse nenumărate ziare. Din 
pozele de pe primele pagini ale ziarelor era evident că femeia 
cumpăra fructe de la piaţa din stradă. Banane și portocale umpleau 
trotuarul și tricoul ei alb era împroșcat cu sânge, femeia zăcând cu 
punga de cumpărături strivită sub corpul ei greoi. 

Rosalie detesta să facă drumul până la biroul său din centru. Ura să 
se furișeze, să stea cât mai aproape posibil de zidurile clădirilor și ura 
să privească tot timpul în mod involuntar spre acoperișuri. Era 
speriată de moarte la gândul durerii, la gândul că glonţul va ajunge în 
corpul ei și o va răpune la pământ. 

Până acum, ucigașul avea vieţile a douăzeci și una de persoane pe 
conștiință, cel puțin una pe zi. Până acum, toată lumea știa pe cineva 
care ştia pe cineva care o cunoscuse pe una dintre victime. Ea însăși 
întâlnise un bărbat a cărui soție avusese un nepot care fusese împușcat 
în tâmplă și jumătate din craniul lui rămăsese în intersecţia dintre East 
59th şi First Avenue. La știri spuneau că ucigașul stătuse pe cablurile 
telecabinei care ducea spre Roosevelt Island, dar nu era adevărat. Nu 
duceau lipsă de teorii și speculaţii, dar între timp, criminalul deținea 
toate cărțile. 

În fiecare noapte, Rosalie se ruga să fie găsit, să nu fie negru și ca 
fiii ei să ajungă acasă teferi și nevătămaţi. Se temea de ce ar fi putut 
să li se întâmple băieților ei pe străzile din New York în ultima vreme. 
Şi nu doar New York-ul era vai de capul lui. Demonstraţiile din 
Chicago fuseseră primite cu tunuri cu apă și noaptea Garda Naţională 
trăgea cu gloanţe de cauciuc în oamenii care se adunau pe la colțuri 
de stradă. Fuseseră puse baricade în toată ţara, traficul aerian și 
feroviar era monitorizat la minut și câteva rute de autobuz fuseseră 
oprite temporar. 

Țara fusese întoarsă cu fundul în sus. 


Moonie Quale ridicase ștacheta cu zece zile în urmă când îi 
chemase pe toți liderii celor mai sălbatice miliții din țară, continuând 
să facă o propagandă otrăvitoare prin intermediul unei prese mult 
prea dornice de știri. Oamenii în uniforme de camuflaj din fiecare colț 
al țării își exprimaseră susținerea față de cei care puseseră bomba în 
Madison, după care declaraseră război guvernului. Cu toţii ajunseseră 
la aceeași concluzie: era timpul să răspundă abuzului de putere al 
administraţiei lui Jansen. Uciderea membrilor Congresului și a 
oficialilor federali locali a început imediat. Prima noapte a fost plină 
de o serie de atentate cu bombă și asasinate, și în dimineaţa 
următoare străzile țării erau pline de polițiști. Atentatele au continuat 
peste ziuă, iar sistemele judiciare și de apărare de la toate nivelurile 
au fost puse în alertă. 

Rosalie stătea în scaunul ei verde confortabil când președintele 
Jansen a întrerupt un program de la televizor ca să anunţe că ţara se 
află în stare de urgenţă. Era negru de supărare și vocea îi tremura în 
timp ce vorbea. După asta, lucrurile s-au desfășurat rapid. În decursul 
a douăzeci şi patru de ore, Congresul a fost practic anulat și puterile 
executive de urgență și decretele prezidenţiale au ajuns să fie la 
ordinea zilei. În prima seară, mai bine de jumătate dintre ziarele și 
posturile de televiziune au fost închise temporar, în concordanță cu 
Ordinul Executiv 10995. 

Uniunea jurnaliștilor putea protesta cât voia, la fel și grupurile 
politice de la toate nivelurile. Decretul Washington al lui Jansen și 
controlul FEMA asupra situaţiei erau ceva real acum, fie că le plăcea 
oamenilor sau nu. 

După asta, viaţa a devenit și mai grea pentru toată lumea, cu atât 
mai mult pentru cei din New York. Rosalie locuia cu cei trei fii ai ei 
care erau niște mici delincvenţi — și cu încă alți cinci mii de oameni —, 
toți pe o rază de câteva sute de metri, și pentru ei dreptatea însemna 
să aibă un cuţit sau un pistol încărcat în buzunarul de la spate. Aici, 
iluzia legii și a ordinii dispăruse cu mult timp în urmă; trebuia să 
supraviețuiești cum puteai. Era greu să fii „un cetățean care respecta 
legea” în South Bronx, cu sau fără stare de urgență. Nu era nicio 
îndoială. 

Băieții lui Rosalie - James, Frank și Dennis - aveau multe în 
comun: o diferență de doi ani și jumătate între cel mai mare și cel mai 
mic, fiecare dintre ei cu un corp frumos și irezistibil față de sexul opus 
şi toți dispuși să sară imediat și la ceartă şi la bătaie. Ceilalţi le 
spuneau Huey, Louie și Dewey, dar nu când putea să audă și altcineva. 
Erau trei băieți care cereau respect și care îl obțineau imediat, nu 
stăteau să piardă timpul. Încercase să îi înveţe cuvintele lui Dumnezeu 
despre cum trebuie să întoarcă și celălalt obraz și să-și iubească 


aproapele, dar ei nu prea voiau să învețe astfel de lucruri, ceea ce o 
îngrijora pe mama lor. Erau destul de iritabili și se luau la bătaie 
pentru cel mai mic motiv. Niciunul dintre ei nu mai fusese la 
închisoare, dar acum acest lucru părea că e doar o chestiune de timp, 
şi asta dacă apucau să trăiască. 

Rosalie nu a îndrăznit să continue acel gând până la o concluzie. 
Câteva dintre prietenele sale își pierduseră fiii; una dintre ele pierduse 
doi. Îşi iubea mult copiii, în ciuda defectelor lor evidente. Încerca să 
şi-i imagineze cu fire de păr alb la tâmple, sprijinul și protectorii ei 
când va ajunge la o vârstă înaintată. Cea mai mare dorinţă a lui 
Rosalie era ca ei să plece din ghetou, așa că ea nu se numără printre 
persoanele care îi condamnaseră imediat pe Jansen și decretul lui. 
Bineînţeles că fiii ei făcuseră asta, dar ea nu. 

La cum ajunseseră lucrurile în Statele Unite, exista o șansă ca 
decretul să ajute. Să ajute ca lumea să meargă din nou pe străzi fără 
frică, fără să trebuiască să treacă printre gunoaiele societăţii, fără să 
vadă oameni care nu mai aveau nicio speranță de a-și reveni. Fără să 
trebuiască să vadă cum drogurile își fac loc în vieţile familiilor și în 
venele copiilor. 

Rosalie își dorea atât de mult ca băieţii ei s-o asculte, să evite 
consecințele campaniei de reforme a președintelui. Să evite să fie 
prinși cu arme încărcate și să înceteze să-și mai asume riscuri stupide. 

Decretul Washington dăduse societatea americană peste cap. 
Oamenii se întorceau din închisori, majoritatea dintre ei cu bani în 
buzunare și o slujbă nou-nouță care consta în menţinerea tineretului 
din cartier departe de probleme. Elementele liberale sceptice analizau 
situația din fiecare unghi posibil, în timp ce republicanii din Congres — 
și până acum și un număr mare de democrați — urlau de zor, susținând 
că era ca și cum puneau vulpea să aibă grijă de cotețul de găini. 

Dar Rosalie vedea lucrurile altfel. Aceşti foști pușcăriași adolescenţi 
nu aveau niciun interes să ajungă iar după gratii și acum aveau ceva 
util de făcut în viața lor. Paznicii lor nu le mai erau judecători, ci 
colegi. Aveau același scop, aproximativ același salariu şi vorbeau 
aceeași limbă. Slujba lor consta din a scoate ce-i mai bun din nimic, 
cum ar fi de exemplu să-i scoată pe băieți din găștile de latino- 
americani și să-i convingă pe cei din frăţiile de negri să renunţe la 
armele lor, să-i ia de pe străzi și să-i ducă în clinici de dezintoxicare. 

Fiecăruia dintre cei eliberaţi din închisoare i-au revenit cinci băieți 
din diferite găști pe care să îi supravegheze. Puștii care înainte 
fuseseră inamici erau forțați să se comporte frumos împreună, altfel se 
puteau aștepta la o pedeapsă. Se distrau și râdeau împreună, și 
ocazional învățau ceva. Erau la curent cu ce se întâmplă pe Wall 
Street și primeau bilete gratis la filme, lucruri de genul ăsta. 

Membrii găștilor încă îi mai vorbeau de rău pe alţii când reveneau 


pe „terenul” lor, dar acum violenţa rar ajungea la un nivel dincolo de 
cel retoric. Parcă nu era ok să baţi pe cineva cu care ai petrecut după- 
amiaza împreună, distrându-te. Încă mai aveau loc întâmplări urâte, 
dar erau din ce în ce mai puţine. Într-un fel straniu parcă se ajunsese 
la un nou gen de solidaritate în cartiere și străzile îi aduceau pe 
oameni împreună în loc să-i despartă. 

În orice caz, Rosalie Lee începea să se simtă mai în siguranță în 
Throgs Neck decât în Manhattan, locul de vânătoare preferat al 
lunetistului. 

Apoi, fiul ei mijlociu, Frank, a venit acasă într-o seară cu ochii 
mari, drogat și spumegând răzbunător, după ce fusese împușcat în 
gambă. Scena s-a schimbat instantaneu. James, Frank și Dennis și-au 
adunat repede toată muniția pe care o ascunseseră prin apartament și 
pe care mama lor nu reușise să o găsească. Apoi și-au încărcat armele 
şi au plecat într-o expediție de pedepsire. Rosalie nu a aflat niciodată 
ce s-a întâmplat, dar trei băieți negri fuseseră omorâți în Bronx în 
cursul acelei nopți. Nu voia să ştie mai multe. 

Era înnebunită de groază și le-a confiscat armele băieților în timp 
ce dormeau. Le-a dus în golful Eastehester și le-a aruncat cât mai 
departe în apă, atât cât a putut cu braţele ei grele. A ascultat la 
radioul poliției timp de câteva ore și pentru că nu s-a menționat niciun 
suspect pentru crimele din Bronx, a decis să-și țină temerile și 
suspiciunile pentru ea. 

În acea noapte nu a închis un ochi. S-a tot dat jos din pat, s-a pus în 
genunchi și s-a rugat: 

— Doamne, a şoptit ea, te rog, cruță-i pe băieții mei! 

De când se născuse - trei blocuri mai încolo, în urmă cu patruzeci 
şi opt de ani — Rosalie ieșise din New York City doar de două ori în 
viaţa ei. O dată când își vizitase sora din Virginia și participase la 
emisiune și a doua oară în timpul călătoriei în China. Ambele ocazii 
fuseseră ca niște mici daruri trimise din rai, dar de ambele dăți îi 
mulțumise lui Dumnezeu pentru că putuse să se întoarcă pe străzile 
din Bronx -— acele drumuri obscure în care se intersectau kilometru 
după kilometru blocurile cu apartamente mohorâte. Aici, sufletul ei îşi 
găsea răgazul; aici era lumea ei. În orice caz, aşa fusese până în 
noaptea în care băieţii săi plecaseră în misiunea lor de răzbunare. 
Acum își dorea să se afle cu toţii în altă parte, undeva departe la țară. 

S-a închinat și a rostit numele lui lisus. Acum băieţii ei probabil că 
luaseră viața cuiva. Asta însemna că se îndreptau spre abis, la fel ca 
mii de alte suflete care locuiseră înaintea lor în South Bronx? 
Consecințele aveau să fie fatale dacă erau prinși și găsiți vinovați. 
Potrivit decretului lui Jansen, clemență aveau să primească cei cu 
delicte vechi, nu cu delicte noi, și cu siguranță nu cei implicați în 


omucideri. Un infractor neînsemnat putea să scape doar cu un 
program de reabilitare și câteva luni de muncă în folosul comunității, 
dar nu și ucigașii, sigur că nu. Aceste gunoaie de oameni aveau să fie 
eliminate. Îi aștepta pedeapsa capitală — sfârşitul poveștii. 

Unsprezece oameni fuseseră executați în Texas de când fusese 
declarată starea de urgenţă. Cei condamnaţi au fost executați de-a 
lungul ţării oriunde existau centrele necesare, iar procesul a fost 
grăbit. Vicepreşedintele Sunderland declarase că toate listele cu 
condamnațţii la moarte se vor goli până în toamnă. El zicea unul pe zi, 
cel puţin. Adesea, asta implica faptul că prizonierii erau luaţi direct 
din celule și duși în camera de execuţie fără să primească o ultimă 
vizită de la cei dragi, fără un ultim telefon și fără șansa de a reflecta în 
pace câteva ore - toate acestea fiind considerate a fi drepturile 
inalienabile ale unui condamnat. Dar așa stăteau lucrurile acum, 
indiferent cât de mult protestau nenumăratele organizații, grupuri de 
cetățeni, politicienii și presa și chiar şi guvernele străine. Dacă omorai 
pe cineva după data de 12 martie 2009, erai executat. Simplu ca bună 
ziua. Nu exista posibilitate de grațiere. Habeas Corpus — într-adevăr, 
Legea Drepturilor:7 — fusese invalidat. 

Rosalie Lee i-a întrebat pe fiii săi dacă în acea noapte făcuseră ceva 
ce n-ar fi trebuit să facă. I-au râs în față. Au râs când i-a implorat să 
stea acasă în acea noapte și au râs și când i-au arătat noile lor arme, 
lustruite şi încărcate. 

Rosalie îl votase președinte pe Jansen și, până acum o săptămână, 
îi apăra cu vehemenţă edictele de urgență. Acum nu mai era atât de 
sigură. Avea trei fii și, deși erau departe de a fi perfecţi, tot ai ei erau. 
Erau tot ce avea. Va regreta amarnic tot restul vieții dacă unul dintre 
ei va trebui să plătească cu viața într-o zi pentru votul ei. 


Capitolul 14 


Erau douăzeci şi șase de bărbaţi condamnați la moarte în 
închisoarea de stat Sussex din Waverly. Fuseseră executați cinci și mai 
ajunseseră patru noi. Era un loc în care veştile bune țineau de 
domeniul trecutului. 

Gardienii închisorii îi informaseră cu malițiozitate pe deţinuţi 
despre ce se întâmpla în Washington. „Idiocratul” ăla amator și 
blestemat de președinte se afla în mijlocul unei sinucideri politice care 
ameninţa viitorul întregii țări. Râdeau ca niște nebuni când vorbeau 
despre starea de urgență, probabil din pricina setei de sânge care 
pulsa în toată ţara. Sau poate că din pricina faptului că erau neliniștiți 
cu privire la ce ar fi trebuit să facă acum. În orice caz, era clar că nu 
aveau habar ce consecințe aveau să sufere. 

Gardianul roșcat căruia îi spuneau Lassie râdea isteric, parcă 
încercând să-și ascundă incertitudinea: 

— Peste patru săptămâni o să rămânem fără serviciu! a glumit el. 

Mai târziu, celor din personal li s-a spus altceva, că treaba lor era 
să termine cu execuțiile și că apoi vor trece la o muncă mai 
„cuviincioasă”. Adică să lucreze cu criminali tineri care nu erau atât 
de duri ca aceia condamnați și să încerce să-i reintegreze în societate. 

Reacţia lui Bud a fost asemănătoare cu cea a majorităţii 
gardienilor. Nu credea că planul avea să funcţioneze, dar nu se putea 
face nimic în privința asta. Închisoarea deja era ocupată cu execuțiile. 
Urmau să fie exterminați toţi ca niște șobolani purtători de boli, și cu 
asta basta. 

Iar el nu era vinovat. 

Auzea nenumărate zvonuri și majoritatea s-au confirmat. Avocaţii 
lui Bud au venit la el cu servietele lor negre și regretau că nu puteau 
face nimic pentru el. Regretau că toate apelurile lor fuseseră ignorate 
în ciuda marilor lor eforturi și proteste. Bud se întreba cum aveau să 
supraviețuiască acești vulturi bine plătiți dacă toți clienţii lor erau 
omorâți. Nu că simpatiza cu ei, dar ar fi preferat alte condiții pentru 
încetarea activităţii lor. 

Avocaţii spuneau că deja începuseră execuțiile în Maryland după 
ani întregi în care fuseseră suspendate. În Texas aveau loc câte două 
pe zi, uneori chiar trei. De parcă asta era ceva ce Bud ar fi vrut să știe. 
De parcă până nu acum nu fusese martor la mai mult decât trebuia. 
Aici în Virginia îi luau metodic unul câte unul; văzuse asta cu propriii 
ochi. Cinci bărbați condamnați trecuseră deja prin fața celulei sale, cu 
capetele plecate și pumnii strânși la spate, direct de la ultima masă 
luată în celula lor în sala de execuţii. Începuseră din capătul 


culoarului cu bărbatul din celula unu, apoi celula doi, apoi trei și așa 
mai departe, până când au luat-o din nou cu celula unu. Câte unul pe 
zi până când îi terminau pe toţi. Celulele se ocupau la loc la fel de 
repede cum se goleau. Auzise că lumea o luase razna pe străzi. Se pare 
că o parte dintre noii prizonieri încercaseră să-și apere dreptul de a-și 
păstra muniţia, şi lupta armată care se declanșase scăpase de sub 
control. Ei nu țintiseră spre cineva anume - se plângeau aceștia în 
celulele lor —, dar oamenii de obicei mor dacă îi loveşti cum trebuie. 

Cu câteva zile în urmă erau bărbați obișnuiți cu familii, care nu 
prea avuseseră de-a face cu milițiile. 

Acum erau deja istorie. 

Bud stătea exact la mijloc în celula numărul paisprezece. Prizonierii 
inițiali din celulele de la unu la cinci deja fuseseră trimiși pe lumea 
cealaltă, și în fiecare seară, la ora șase fix, îl luau pe altul dintre 
ceilalți deţinuţi și-l duceau în camera de executare. Când i-a venit 
rândul lui Dave, drogatul din celulă a doua, a ţipat atât de strident 
încât ecourile s-au mai auzit și a doua zi. Era mult mai mic decât își 
imaginase Bud și era vânăt la față de teamă. 

— Îngerii cresc marijuana în rai, Davey Boy! a spus râzând vecinul 
lui Bud, Daryl, şi a bătut în gratii vesel în timp ce omul condamnat era 
luat cu forța. 

Bud mai auzea încă și ecoul gratiilor. 

Nu-și putea imagina că va fi la fel de bucuros când va veni rândul 
lui Daryl, și mai rămăseseră doar șapte zile și jumătate. Pe 29 martie: 
ziua dinaintea morţii sale. 

Gardianul Pete era unul dintre puţinii care nu se plângea de ce se 
întâmpla afară. Se adapta, resemnându-se deocamdată și crezând că își 
va găsi în curând un alt post. Asculta ordine și tăcea, motiv pentru 
care șeful gărzilor îl pusese în tura de noapte, ceea ce însemna că 
trebuia să stea treaz noapte după noapte din cauza înjurăturilor și a 
suspinelor bărbatului care avea să moară ziua următoare. Asta primea 
pentru că era pasiv și nu protesta niciodată. 

Obișnuia să stea lângă ușa de la ieșire, în dreptul primei celule, pe 
un scaun din lemn șubred, până în ziua în care scaunul a fost distrus 
când deținutul cu numărul șase a reușit să scape din strânsoarea 
executanţilor să-i și s-a aruncat asupra singurei arme din apropiere cu 
care se putea apăra. Cu spătarul scaunului a rupt braţul primului 
gardian, dar numai atât a apucat să facă. L-au învins și au refuzat să-l 
mai lase să stea de vorbă cu preotul înainte să-i bage acul în venă și 
să-l otrăvească. 

După acest incident, nu au mai existat obiecte pe culoarul 
condamnaților la moarte. Dacă Pete nu voia să folosească scaunul din 


metal care era atașat de perete, trebuia să stea în picioare. 

În prima noapte, Pete a stat sprijinit de perete trei ore, după care 
plictiseala și amorțeala l-au forțat să se plimbe de-a lungul celulelor. 

Bud își spusese rugăciunile și acum aștepta, lipit de barele celulei 
sale. 

— Haide, haide! a șoptit el. 

Spera că ucigașul de copii Robert și moara stricată Daryl îl vor lăsa 
pe Pete să treacă fără să provoace o scenă și să scoale pe toată lumea, 
pentru că avea nevoie de câteva minute singur cu gardianul. Numai 
câteva momente în care să aibă parte de atenţia exclusivă a unui tânăr 
a cărui viață era capabil să o schimbe. 

— Pete! a şoptit el, dar gardianul a trecut pe lângă el și a stat mult, 
mult timp în capătul celălalt al coridorului. 

Lui Bud i s-a părut că au trecut ore în şir. Poate că Pete avea nevoie 
de acel timp ca să-și dea seama că drumul înapoi spre celula lui Bud 
avea să fie de o importanță nemaipomenită. 

Bud l-a mai strigat o dată când Pete a trecut pe lângă el, și de data 
asta s-a oprit, ca și cum deja ajunsese la capătul drumului sau ca și 
cum picioarele lui nu voiau să-l ducă mai departe. În orice caz, 
ajunsese la destinaţie. 

— O să-ți dau ţie și familiei tale un milion de dolari dacă îmi dai 
un telefon, a șoptit Bud. Tu doar mi-l dai și eu sun, şi banii o să-ţi fie 
transferați în cont. Sau în contul mamei tale sau al oricui altcuiva vrei 
tu. Poți să-i primeşti și cash. Sunt sigur că pot să aranjez și asta. 

Pete s-a uitat la Bud ca și cum Bud era deja la timpul trecut. Ca și 
cum era un cadavru care vorbea cu el și căruia deja îi răspunsese nu. 
Bud a început să transpire. Îi venea să se întindă și să-l apuce pe Pete, 
dar și-a dat imediat seama că era o idee proastă. Dacă omul se dădea 
un pas înapoi, poate că în următoarea secundă avea să plece. 

— Pete, crede-mă când îți spun că sunt nevinovat! Nu am făcut ce 
mă acuză ei că am făcut. Am omorât în Vietnam, e adevărat, dar asta 
a fost pentru țara mea. Aveam doar douăzeci și trei de ani. Acolo am 
învățat că viața e sacră, crede-mă! 

Pete s-a ridicat pe vârfuri. Arăta ca și cum mai avea puțin și leșina. 
Poate pentru că stătuse prea mult în picioare, dar Bud știa că o ofertă 
ca aceasta putea să îl zdruncine pe un tânăr ca Pete. Un milion de 
dolari avea să-i schimbe viaţa complet; era cel mai grozav lucru la 
care putea să viseze un tip ca el. Să câștige la loterie și toate 
problemele să se rezolve. Doar să bage o monedă în automatul de 
jocuri de noroc potrivit, la momentul potrivit și... 

Astfel de gânduri alergau prin mintea lui Pete, era evident. Să bage 
moneda în aparat? Să profite de această șansă? Era clar că ar fi vrut, 
dar circumstanţele nu arătau prea bine, deoarece Bud Curtis nu era 


decât un alt condamnat la moarte. Lumea spunea că ordonase 
asasinarea soției președintelui. Să-și asume Pete riscuri pentru un 
asemenea om? Asta era întrebarea. Și Bud știa și el asta. 

— N-o s-o facă, Buddy Boy! N-o să-ți dea telefonul. 

Pete a tresărit când a auzit vocea lui Daryl Reid din celula 
alăturată. Era ca o lovitură de cuţit în semiîntuneric. Bud a încercat 
să-l facă pe Daryl să tacă, dar Pete deja plecase. 

A doua zi dimineaţă, Bud a fost anunţat că are un vizitator. Doggie 
stătea în sala de vizite cu privirea în pământ, arătând de parcă își 
pierduse toată pofta de viață. S-a întors cu fața spre el când acesta a 
fost condus până la masă și legat de scaunul din faţa ei. Privirea ei era 
încețoșată și tristă, iar ridurile de deasupra sprâncenelor îi aminteau 
de mama ei. 

Bud a tras adânc aer în piept. 

— Îți mulţumesc că ai venit... scumpa mea! 

Aceste cuvinte atât de simple nu fuseseră niciodată atât de greu de 
rostit. 

Ea a ridicat din umeri. Poate, la fel ca tatăl ei, observase privirile 
pe care i le aruncau gardienii. Doggie Rogers: cine nu o cunoștea în 
Statele Unite? Nu era ea ajutorul președintelui, cea care începuse acest 
dezastru? Dacă n-ar fi fost ea, n-ar fi existat stare de urgență, n-ar fi 
existat baricade, raiduri sporadice ale poliției și armatei. Da, erau cu 
ochii pe ea, și ei clar nu-i plăcea asta. 

— E luni. Ţi-ai luat liber? a întrebat Bud. 

— Am muncit tot weekendul. 

El a încuviinţat din cap. 

— Asta e probabil una dintre ultimele dăți când vii aici, Doggie, 
dacă nu chiar ultima. Lucrurile se mișcă foarte repede acum. 

Ea s-a uitat la el. 

— Când? 

El a numărat pe degete și a zâmbit. 

— Ei bine, s-ar putea să mai fie maxim opt zile. Dar nu se știe 
niciodată ce se va întâmpla mâine. Poate că vor grăbi lucrurile și mai 
mult. 

Ridurile de pe fruntea ei s-au accentuat. 

— Ai idee ce se petrece în țară acum? 

Curtis a încuviințat din cap din nou. Nu știa prea multe, dar era de 
ajuns. Toată lumea dădea vina pe el pentru ce se întâmpla. 

— Totul pare că a scăpat de sub control, dar e și mai rău de atât 
pentru că președintele Jansen știe exact ce face. 

L-a privit fix în ochi și a continuat cu o voce slabă. 

— Într-un fel, cred că e nebun. Casa Albă e ca o fortăreață. Toată 
lumea stă acolo şi trage de sfori. Eu sunt la doar zece birouri de cel 


Oval și nu știu nimic. 

Şi-a pus fața în mâini. 

— E groaznic ce ai declanșat, tată. Știi asta? 

A lăsat-o să termine, să se șteargă la ochi și să ridice din nou 
privirea. 

— Ascultă-mă, Doggie, pentru că avem foarte puţin timp la 
dispoziție! Ascultă-mă bine, nu sunt vinovat! 

A observat cum gardianul se uita la ceasul de pe perete, dar nu 
avea de gând să permită să fie întrerupt. 

— Cineva a conspirat împotriva mea. Nu știu de ce, dar eu nu am 
avut nimic de-a face cu moartea lui Mimi Jansen. Trebuie să mă crezi. 
E adevărat că o dată l-am pus pe Toby O'Neill să-mi lingă scuipatul de 
pe podea, Doggie, dar eram beat și a fost un pariu! 

Doggie s-a uitat la el dezgustată. 

— Da, ştiu, dar ce-i făcut e bun făcut! Trebuie să mă crezi. Blake 
Wunderlich este bărbatul care m-a contactat şi mi-a sugerat ca Toby 
O'Neill să fie cel care dezvelește tabloul și, fie că există sau nu, la 
vremea respectivă a fost o persoană cât se poate de reală. 

S-a aplecat spre ea atât cât îi permiteau lanţurile. 

— Ascultă! Cineva trebuie să poată verifica toate apelurile care s-au 
efectuat prin biroul meu. Trebuie să găsească ceva. A vocații mei deja 
au renunțat, dar poate că tu poţi să faci rost de un detectiv privat sau 
ceva. Nu mai am mult timp. Poţi face asta, draga mea? 

Blândeţea cu care a vorbit a făcut-o să freamăte. 

— Dar cu ce poate să ajute asta? La cum stau lucrurile acum, nicio 
persoană competentă nu se va atinge de cazul tău. 

Doggie s-a uitat în pământ. 

— În plus, cine ar vrea să mă ajute pe mine? Şi eu am devenit o 
paria, nu înţelegi? 

Tatăl ei ar fi dat orice ca s-o poată strânge de mână. 

— Dar prietenul tău cu care ai fost în China, șeriful care a fost cu 
tine la proces? El trebuie să știe cazul foarte bine. Nu poţi să-l rogi pe 
el să încerce și să vadă dacă poate face ceva? EI trebuie să știe care e 
rutina pentru astfel de lucruri. 

— T. Perkins? Ce ar putea el să facă? 

— Să treacă din nou prin toate. Prin materialele procurorilor și prin 
cele ale avocaților mei, prin mărturiile mele și ale celorlalți. Știu că nu 
pot să fac apel, dar fir-ar să fie, trebuie să existe o dovadă pe undeva 
că nu am fost eu. Spune-i lui T. Perkins că paharul cu apă a dispărut. 
Că eu l-am adus pe coridor, doar că nu a fost surprins de cameră. Că 
trebuie să fie cineva care a reușit să șteargă digital paharul din 
filmare, cineva care a avut acces la ea. Și spune-i că am avut suficiente 
arme de foc în Vietnam și niciodată, absolut niciodată nu mi-am mai 
încărcat pistolul și nicio altă armă de atunci. Și așadar, nu înţeleg cum 


de amprentele mele au putut să ajungă pe acele cartușe. Spune-i că eu 
cred că Serviciile Secrete ar putea fi implicate, că au sucit intenționat 
tot ce am declarat eu. Da, știu că i-am zis lui Toby să nu spună nimic 
înainte să dezvelească tabloul, dar am vrut doar ca să-și ţină gura și să 
facă așa cum i se spune! Ştiam cum e. Era capabil să spună cele mai 
nepoliticoase lucruri. Și tu ştii asta. 

— Atunci de ce l-ai ales pe el? 

— Dar nu eu l-am ales, Doggie! De câte ori trebuie să mai spun? 
Blake Wunderlich a fost cel care l-a ales. 

A ridicat privirea spre gardianul care se apropia. 

— Nu, să nu cumva să faci asta! Încă mai am două minute, a zis el, 
arătând spre ceas. Uită-te și tu! Trebuie să mă lași să termin de vorbit 
cu fiica mea. 

Gardianul s-a oprit, dar era clar că nu avea de gând să aștepte două 
minute. 

Bud s-a întors spre Doggie. 

— Şi banii virați lui Toby. Crezi că aș face ceva atât de stupid, 
Doggie? Sincer, aș face eu asta? E atât de ușor de verificat. 

Ea și-a mușcat buza și s-a uitat la ceas. 

— Da, am făcut parte din campaniile lui Wallace şi Goldwater, a 
continuat el. Niciodată nu am încercat nici măcar să ascund asta. Dar 
eram practic un copil încă, nu-i așa? Asta a fost înainte să mă 
îndrăgostesc de mama ta și ea a fost tot acolo. Poţi s-o întrebi chiar tu. 

Doggie a închis ochii. Știa că dacă riposta în vreun fel, ar fi irosit 
timpul pe care nu-l aveau. 

Bud s-a uitat la ea. Dintr-odată a fost conștient de scaunul de sub el 
şi de felul în care suprafeţele goale ale pereților aduceau dezolare în 
sufletul său. De faptul că fiica sa parcă era la ani-lumină depărtare de 
el, iar el se ţinea de mână cu moartea. 

— Dumnezeule! a șoptit el. Mi-aș dori ca mama ta să fie cu mine 
acum. 

A ridicat mâna în semn de protest când ea a dat să se ridice. 

— Nu pleca! Lasă-mă să spun tot. Poate că e ultima mea șansă. 

Doggie era aproape de a izbucni în plâns. Îi mai văzuse această 
față, dar cu mult timp în urmă. 

— O să repet, Doggie, nu eu am fost cel care a sugerat ca Toby să 
dezvelească pictura. A fost Blake Wunderlich, unul dintre agenţii de 
pază. Aș fi dezvelit chiar eu tabloul ăla nenorocit, dar agentul ăsta de 
la Serviciile Secrete s-a gândit că un angajat ar trebui s-o facă. A zis că 
e mai potrivit aşa! Da, exact așa s-a exprimat, fie că-ți vine să crezi sau 
nu. „Potrivit”, de parcă eu eram un tâmpit ultrarevoluţionar și 
diabolic! Așa s-a întâmplat. Dacă crezi asta, nu poţi crede și restul? Și 
să-l rogi pe T. Perkins să preia el cazul, poţi, te rog? 

El a încercat să-i zâmbească, dar simțea cât de imposibil îi era. Ea 


stătea cu privirea aţintită asupra salopetei lui portocalii, aşa că a 
trebuit să se aplece în față ca să îi surprindă privirea. 

— Doggie, încearcă să-ți pui și tu aceste întrebări: cine i-a dat 
pistolul asasinului? De unde a făcut rost de el? De ce nu l-a împușcat 
Toby pe președinte de la distanța aia scurtă? Se poate ca preşedintele 
să nici nu fi fost următoarea țintă? Şi dacă e adevărat de ce? Ce a 
făcut Mimi Jansen şi cum de nimeni nu a auzit ce a strigat Toby 
înainte de prima tragere? Sunt atât de multe întrebări care s-ar putea 
să mă ajute să ies de aici dacă primesc nişte răspunsuri corecte și 
rapide, dar nu am mult timp. Așa că gândeşte-te repede la asta. Te 
rog! 

Ea a ezitat pentru o clipă înainte să dea din cap fără tragere de 
inimă când gardienii s-au apropiat și au dezlegat lanţurile tatălui ei de 
pe scaun. 

— Pot măcar să-i dau o ultimă îmbrăţișare fiicei mele, pentru 
numele lui Dumnezeu? 

Gardianul mai scund l-a privit cu indiferență. 

— Îmi pare rău. Fără contact fizic între deţinuţi și vizitatori. Ştii 
regulile. Vino, Curtis, şi nu ne face probleme. Ţi s-a terminat timpul! 

L-au ridicat cu forța de pe scaun și l-au împins spre ușa care ducea 
spre celule. 

— Doggie! a strigat el, în timp ce au deschis ușa antiglonț din 
sticlă. Să-i oferi ofițerului Perkins oricâți bani vrea, dacă asta va ajuta. 
Dacă nu poate să accepte banii din cauza slujbei, atunci oferă-i 
suficienți cât să nu mai trebuiască să lucreze vreodată. Sau găsește pe 
altcineva ca el. Dar grăbeşte-te, tu eşti ultima mea speranţă! 

A reuşit să se întoarcă cât să-i arunce un ultim zâmbet, dar ea 
plecase. 

În acea noapte, Bud a încercat să stea treaz ca să poată să fie cu 
ochii pe Pete, care se sprijinea de peretele de la intrare, ca de obicei. 
Poate că în noaptea asta avea să cedeze, dar cine știe când sau de ce 
va fi nevoie? Bud a ascultat zgomotele sistemului de ventilaţie. Ar 
putea fi asta o posibilitate? Ar putea cineva să se târască în patru labe 
prin canalul acela lung din oțel și să ajungă cumva în spatele clădirii? 
Era posibil să te strecori dincolo de rețeaua masivă de camere și de 
garduri electrice, să iasă naibii de acolo spre sud, prin Carolina de 
Nord, să facă rost de un hidropteris și să ajungă în Golful Mexic? Să 
lase totul în urmă și să-şi facă altă viață în America de Sud. Ştia 
destule despre supraviețuire, despre cum să se descurce și despre cum 
poți să dispari în locul acela. Erau multe femei frumoase în Peru și 
Chile, autorităţile lor puteau fi mituite și puteai să angajezi mulți 
oameni pe salarii mici. Viaţa era mai simplă acolo, atât timp cât știai 
ce să faci. Și Bud știa. 


— Pssst, Buddy Boy! a șoptit Daryl. Scoală-te, omule, vine Pete! 

Bud a zburat spre gratiile celulei şi și-a băgat jumătate din față 
printre ele. Pete mai avea doar două celule până ajungea la el și totul 
era liniștit. I-a aruncat lui Daryl o privire pătrunzătoare când a trecut 
pe lângă el. Apoi s-a lăsat pe vine în fața gratiilor celulei lui Bud și l-a 
privit fix în ochi. 

— Vreau banii înainte să primeşti telefonul, m-ai înțeles? a şoptit 
el. Nu voi fi aici în următoarele câteva zile, așa că să te ocupi de asta 
între timp. 

Bud a încuviințat din cap. 

— Dumnezeule! a şoptit el. Cum crezi că pot să-ți virez banii fără 
telefon? Fir-ar Pete, nu înţelegi? Am nevoie de telefon mai întâi. 

Pete era palid la față. Iată-l aici pe tărâmul morţii, confuz, intrat în 
joc. Se afla într-un ţinut al nimănui, între moarte și renaștere. Ştia, 
chiar în acel moment, că avea șansa de a se ridica deasupra orașului 
Waverly și a închisorii și de a nu mai privi niciodată înapoi. Alegerea 
în sine nu era atât de dificilă, dar posibilitatea de a fi prins era un 
lucru important de care trebuia să ţină seama. 

Să-l ajuţi pe Bud Curtis nu era același lucru cu a ajuta pe altcineva, 
iar Bud ştia și el bine asta. Nimeni din ţară nu voia să fie trimis în iad 
altcineva mai repede decât acel om, înaintea celui mai groaznic 
criminal în serie sau violator de copii. Oricine era prins încercând să-l 
ajute să scape avea să aibă probleme foarte mari și exista o mare 
posibilitate să se întâmple asta. 

— Un milion de dolari în trei zile, pe 26 martie. Apoi îţi primeşti 
telefonul, dar nu înainte. 

— Îţi dau cinci milioane dacă primesc mai întâi telefonul! bine? 

Pete s-a ridicat și a plecat. Bud a încercat în zadar să scoată capul și 
mai mult printre zăbrele, cu inima bătându-i nebunește în piept, căci 
Pete nu i-a mai aruncat nicio privire. 


Capitolul 15 


Doggie a auzit că l-au arestat pe Tom Jumper, cel mai popular 
prezentator de emisiune din țară, marți după-amiază. 

Autorităţile ar fi preferat să-l aresteze în seara sâmbetei precedente, 
exact în timpul emisiunii sale de la ora de vârf, numai ca să 
demonstreze țării cât de serios au vorbit când au spus că toate 
programele de televiziune care promovează violența vor fi anulate, 
dar bărbatul fusese viclean și dispăruse. După aceea, asistentul lui 
personal petrecuse următoarele două zile într-un bar din Times 
Square, ținând tirade despre guvern și despre faptul că încalcă Legea 
Drepturilor în general și libertatea de exprimare în special, până când 
autorităţile l-au luat și pe el. Prea mulți oameni erau de acord cu el. 

Luni, Jumper a apărut la un post de radio ilegal pe care jumătate 
din cei din Harlem îl ascultau de când fuseseră închise posturile 
locale. Îi încuraja pe oamenii de la Casa Albă să-l dea jos pe președinte 
cu forța, ceea ce transformase căutarea lui Jumper în cea mai mare 
cursă din istorie. Deși Doggie nu a reușit să înțeleagă care ar fi putut fi 
rolul lor, două mii de soldaţi și voluntari de la Garda Naţională s-au 
alăturat poliției locale și forțelor de securitate în vânătoarea lor după 
un indiciu despre unde ar putea fi prezentatorul. Acest lucru a dus la 
câteva Împuşcături în urma cărora au rezultat câteva victime, în timp 
ce oamenii cu conștiința încărcată au început să plece din oraș. 

Poliţia a pregătit puncte de control, creând cozi infinite în trafic. 
Unii dintre cei „vinovaţi” și-au abandonat chiar și vehiculele și au 
încercat să scape fugind pe câmpurile și în cartierele din apropiere, 
dar puțini au reușit. Podurile Triborough și Queensboro și Macombs 
Dam din est au fost închise permanent și posturile de control de pe 
restul podurilor şi tunelelor care ieșeau din Manhattan au primit 
multe întăriri. Tom Jumper era simbolul unei perioade care nu mai 
exista, un simbol care trebuia să dispară. 

Un pont anonim i-a distrus acoperirea și a fost arestat marți în 
Alphabet City, în colțul dintre 4th Street și Avenue B., într-o cafenea 
mică ce se numea Kate's Joint. Jumper rezistase cu curaj, dar fusese 
depășit numeric. Bătaia pe care a îndurat-o i-a făcut pe clienţii 
obișnuiți ai cafenelei să-și piardă minţile, și la rândul lor soldații 
nervoși au început să tragă. La foarte scurt timp, întregul oraș a aflat. 
Mai bine de zece oameni fuseseră omorâţi, iar despre Jumper se 
spunea că fusese grav rănit. Ceea ce publicul nu știa era că fusese adus 
la Downtown Family Care Center, bandajat în maxim o oră și că apoi 
reuşise să scape spre Essex către Seward Park, în compania unei 
asistente și a unui bătrân. 


Doggie a auzit despre toate astea în holul de la Casa Albă, locul în 
care angajaţii de la Casa Albă se duceau să asculte bârfe și vești 
neoficiale. Unii erau înfuriați din pricina jocului de-a șoarecele și 
pisica a lui Jumper, dar nu toți, aşa cum Doggie putea foarte bine să 
vadă dincolo de expresiile lor îngrijorate şi cuvintele alese cu grijă. 

În ultimele câteva zile, birourile de la Casa Albă fuseseră ocupate 
de un număr din ce în ce mai mare de angajaţi tensionaţi, care 
răspundeau la telefoane ca niște stafii, vorbeau cu oficiali 
guvernamentali care nu aveau nicio idee despre ce se întâmpla și care 
căutau răspunsuri și soluţii care nu existau. Având în vedere situaţia, 
ofițerii de la vamă voiau să știe mai multe despre legalitatea 
exportului în continuă creștere de arme și muniții dincolo de granița 
cu Mexic, şi producătorii de lactate voiau să știe cum naibii ar trebui 
să livreze lapte încă proaspăt cu toate opririle de pe traseu care le luau 
timp. 

Toată lumea suferea din cauza unei căderi nervoase colective 
provocate de decretul și starea de urgenţă ale lui Jansen. Sistemul 
penal se chinuia să găsească personal calificat pentru a se ocupa de 
eliberarea închisorilor de deținuți, ceea ce era o muncă titanică și 
corespundea muncii titanice a serviciilor sociale care trebuiau să 
desemneze responsabilități în comunitate acestor foști pușcăriași. Și 
probleme noi cu care nu se mai confruntase nimeni înainte continuau 
să apară în fiecare zi. 

Era deprimant și frustrant să trebuiască să te confrunți cu acest 
potop de întrebări, dar problema cea mai mare era că toţi cei care 
erau calificaţi să ia decizii erau în mod constant ocupați în altă parte. 
Personalul de la Casa Albă a început să se ascundă în săli de 
conferință şi să arunce problemele în cârca altora. Doggie îi auzea 
cum se ceartă dincolo de pereţi, urlând unii la alții. Sala de conferințe 
era în mod constant ocupată de Consiliul Naţional de Securitate, și 
brusc erau mai mulți oameni în uniforme pe holuri decât civili. 

Așa era în toată ţara, i se spunea. Uniforme peste tot, de la pădurile 
din nord-vest până la plajele din Florida. Văzuse și ea cu ochii ei când 
se dusese în vizită la tatăl său. În mod normal, drumul de la 
Washington până la închisoarea din Waverly dura două ore, dar ieri îi 
luase cinci ore. Erau opriri peste tot, cozi de maşini claxonând care se 
întindeau pe mai mulți kilometri, oameni din Garda Naţională 
îmbrăcaţi în pelerine și civili care-și pierdeau cumpătul, țipând unii la 
alții. Suspiciunile, cercetările mașinilor și privirile dure erau la 
ordinea zilei. 

Doggie auzise recent despre doi fermieri cărora le sărise muștarul 
în Madison County. O ceartă dintr-o cafenea se transformase în 
împușcături, după care cei doi bărbați scoseseră douăzeci de batoane 
de dinamită din portbagaj. O jumătate de oră mai târziu, aruncaseră 


în aer primăria din Charlottesville. Cel puţin patru sute de oameni ai 
legii fuseseră rapid trimiși să-i găsească, și cei doi fermieri și-au găsit 
în cele din urmă sfârșitul sângeros pe o stradă din Barboursville. 
Localnicii nu au știut ce se întâmplase, dar astfel de drame se 
petreceau tot timpul, în toată țara. 

Câteva străzi mai departe de apartamentul ei, un mic incendiu de 
pe L Street s-a transformat într-o conflagrație pentru că toți polițiștii 
disponibili primiseră ordine să controleze jumătate de milion de 
protestatari supăraţi din fața clădirii Capitoliului și de aceea nu 
putuseră să fie la locul respectiv ca să-i prevină pe spectatorii curioşi 
din mașini să nu conducă atât de aproape de foc și furtunurile lor 
fuseseră blocate de cauciucurile mașinilor. 

Era haos oriunde te uitai și, din cauza isteriei generale și a anarhiei, 
o atitudine egoistă şi defensivă se dezvolta la nivelul populaţiei. 
Pentru că, deşi oamenii erau uniți în oroarea lor în fața atrocităților 
care se petreceau în iubita lor ţară, lucrurile se petreceau atât de rapid 
încât noțiunea de solidaritate lăsa rapid loc instinctului primar de 
autoapărare. Cine știe ce mai aducea ziua de mâine? Va mai fi 
mâncare de cumpărat, va mai fi curent, apă la chiuvete? Lumea a 
început să facă provizii, obicei care s-a răspândit ca focul, deși Ordinul 
Executiv 10998 interzicea acest lucru, și brusc imagini cu femei 
casnice care se căzneau să ajungă acasă cu provizii de cartofi și orez 
pentru un an erau comune peste tot, de la cele mai mari orașe până în 
cele mai mici sate. 

Analiştii prevedeau că rațiile vor trebui implementate în curând, de 
vreme ce lumea făcea stocuri peste stocuri, chiar dacă aveau nevoie de 
ele sau nu. În cazul neobișnuit în care o companie făcea angajări, 
oamenii se călcau în picioare ca să fie primii, indiferent ce loc de 
muncă era sau cu cât se plătea. Cel puţin așa puteau evita Ordinul 
Executiv 11000 şi astfel nu erau puși să muncească în folosul 
comunității alături de deţinuţii eliberați, făcând curat pe străzi și 
ridicând munţii de gunoi care deveneau din ce în ce mai mari pe alei 
şi pe lângă căile ferate. Și toți cei care nu aveau planuri în viață brusc 
trebuiau să facă ceva cu viața lor ca să nu dea de probleme, nu doar 
cu autoritățile, ci și cu vecinii lor. Dreptatea străzii se răspândea, 
crescând în rapiditate și impunitate, pentru că dacă un individ 
comitea o crimă, întregul cartier putea să sufere consecințele. Poliţia 
era de obicei irascibilă și, dacă înainte îi amenința pe oameni că îi va 
duce la secție pe cei suspectați că ascund informații, acum pur și 
simplu instruia autorităţile să rețină ajutoarele sociale până când se 
rezolva crima. În felul acesta, oamenii au fost forțați să asculte și au 
început să se pârască unii pe alţii. Site-ul FBI - unde americanii 
puteau să trimită ponturi sau să denunțe oamenii suspecți — era asaltat 
de mesaje. 


Fiecare zi aducea o reacţie în lanţ de situaţii noi. Lui Doggie îi era 
greu să discearnă ce e bine şi ce e rău — la fel ca tuturor celorlalți, din 
câte vedea ea. Copiii care obișnuiau să chiulească acum se duceau 
ascultători la școală în fiecare zi pentru că nu mai aveau ce să facă. 
Erau din ce în ce mai puține canale de televiziune de vizionat și nu 
mai era distractiv să ieși cu prietenii pe stradă. Erau foști deținuți 
peste tot, în salopete de culoare verde aprins, care-i certau și le țineau 
predici tinerilor din cartiere despre tot soiul de pericole potenţiale. 
Dacă aruncai un ambalaj de gumă pe trotuar puteai să primești o 
palmă după ceafă. Comportamentul indisciplinat ducea la represalii 
corporale de o asemenea magnitudine încât era descurajată orice 
repetare în viitorul apropiat. Dintr-odată, o justiție dură era împărțită 
în stânga și-n dreapta, iar acei tineri care de obicei preferau anarhia 
plăcută a străzii începeau să se simtă inconfortabil în jungla de pe 
asfalt, care parcă nu mai era casa lor. Și ei trebuiau să se obișnuiască 
cu o situație în care nu puteai lua prea multe de bune și să înveţe să se 
confrunte cu un nou gen de groază constantă. 

Serviciul lui Doggie la Casa Albă se schimba din ce în ce mai mult. 
Dacă înainte petrecea timpul realizând studii și analize detaliate și 
proiecte despre viitor, acum abia dacă împărțea sarcini tuturor 
secretarilor, făcând asta cu atâta superficialitate încât desktopul 
calculatorului ei era curat la sfârșitul zilei, indiferent de importanța 
sau de complexitatea muncii sale. Sarcinile pe care nu apuca să le 
îndeplinească, ei bine, asta era. Oamenii vor trebui să-și dea seama că 
problemele lor nu prea puteau fi rezolvate de Casa Albă. Poate că asta 
va putea să-i reducă munca astfel încât să se poată încadra în cele 
şaisprezece ore pe care le petrecea ca o sclavă în micul ei birou. Nu 
putea decât să spere. 

Toţi cei care lucrau la Casa Albă erau mai mult sau mai puțin în 
aceeaşi barcă cu Doggie, dar nu toţi puteau face față presiunii. Ieri, 
una dintre secretarele mai în vârstă ale şefului Comunicaţiilor, Donald 
Beglaubter, spusese că nu se simte bine după ședința de dimineaţă și 
că stătuse culcată pe birou aproape toată ziua până când cineva a 
găsit-o moartă. Șocul resimţit de colegii săi a fost intens, dar de scurtă 
durată, și azi toată lumea revenise la treabă. În rest, erau mulți care 
izbucneau în plâns din cauza oboselii și a confuziei până să vină ora 
prânzului. Cantina era goală aproape toată ziua; era mai important să- 
ți termini tot ce aveai pe birou în ziua respectivă decât să mănânci. 

Wesley se interesase de starea ei de câteva ori săptămâna trecută. 
Și el prezenta efectele stării copleșitoare în care ajunseseră lucrurile. 
Ochii îi tremurau și zâmbetul lui legendar se ofilise. Părea pregătit să 
se dea bătut, ca și cum își pierduse interesul în toate și în toți. Bine, 
poate cu excepţia ei. 


A venit în biroul ei a doua zi după ce ea fusese la tatăl ei. Doggie 
abia reuşise să se întoarcă cu spatele, să-și umezească buzele și să se 
ciupească de obraji ca să şi-i coloreze puțin. Nu voia ca el să vadă cum 
se simte și nici să discute cu el. Pentru că, oricum, ce putea face el? 
Cum putea purtătorul de cuvânt al președintelui să o ajute să salveze 
un bărbat condamnat pentru uciderea soţiei președintelui? Nu putea, 
aşa că de ce să mai vorbească despre asta? 

El s-a trântit pe scaunul pe care Doggie pusese corespondenţa din 
acea zi, presând o grămadă considerabilă de solicitări disperate şi de 
plângeri, în timp ce se uita în gol apatic. Apoi expresia feţei i s-a 
schimbat brusc şi a devenit mai degrabă una personală decât 
colegială. 

— Hei, Doggie, hai să plecăm undeva departe, departe de tot de 
aici și să facem câțiva bebeluşi grăsuţi și să ne spălăm toată ziua în 
canalul Bungo, ce zici? 

Wesley a zâmbit, dar o secundă mai târziu a clătinat din cap şi s-a 
retras iar în el. Această scuză într-un birou trist și iluminat de neoane 
era atât de evident un refugiu personal, încât ea nu i-a luat în serios 
izbucnirea emoţională. Nu i-a răspuns, deşi nu-și dorea nimic mai 
mult decât să plece amândoi în Ţara de Nicăieri. Era prea târziu. Ea 
era marcată, avea semnul lui Cain pe frunte. Trecuse vremea în care 
Wesley ar fi putut să înceapă o relaţie serioasă cu ea. Chiar dacă nu 
putea să-și scoată din cap acele gânduri nesăbuite, nu avea cum să 
plece oricum, cu bodyguarzii lui veşnic prezenți. Și nici Doggie nu 
putea să plece de fapt. Nu că nu ar fi avut ocazia; sigur toată lumea ar 
fi răsuflat ușurată dacă ea ar fi plecat și, fiind moștenitoarea conturilor 
bancare babane ale lui Bud Curtis și a lanţului său hotelier enorm, ar 
fi putut cu ușurință să locuiască oriunde ar fi vrut. Dar trebuia să stea 
la Casa Albă - asta era esenţial. Președintele Jansen putea s-o 
concedieze, dar între timp ea avea o misiune: să se reabiliteze, 
indiferent cât avea să dureze. Abia apoi putea să plece. 

Wesley a mai stat o clipă, aparent pierdut în gânduri, apoi s-a 
ridicat brusc și și-a dat jos legitimaţia de identificare; după care a dat- 
o jos şi pe a ei. Apoi le-a pus împreună cu receptorul telefonului ei 
peste niște pliante pe care le citise Doggie, le-a împăturit cu grijă pe 
toate trei în paginile acestora și le-a pus în sertarul de la birou pe care 
l-a închis. Apoi şi-a dus scaunul până la ușă, l-a sprijinit de mâner și s- 
a aplecat în fața ei. 

— Doggie, poţi te rog să-mi dai mâna? 

Ea l-a privit neîncrezătoare. 

— Ce faci, Wesley? l-a întrebat ea cu o încercare tristă de a râde. 
De ce ai pus chestiile astea în sertar? 

El a luat-o de mână. 

— Nu vreau ca nimeni altcineva să audă ce am de spus, a zis el 


foarte încet. 

Ea s-a încruntat. Oare fuseseră instalate microfoane în biroul ei? 
Avea un microfon în legitimație? Chiar se ajunsese la asta? Se gândeau 
că o va suna tatăl ei și va mărturisi totul? Că va prelua de unde a lăsat 
Toby O'Neill și va termina munca asasinului? 

— Da, ne spionează pe toți. 

A simţit cum rămâne cu gura căscată. Spusese „pe toți”? 

Wesley a strâns-o de mână. 

— Dacă situația se va îmbunătăţi vreodată, Doggie, atunci să ţii 
minte ce îți voi spune eu acum. Eşti singura în care pot avea 
încredere. 

Ea a încuviințat din cap. 

— Într-o zi se vor da toate cărțile pe față, după ce se va termina 
totul, sunt sigur de asta. Vor avea loc audieri și procese, și cei 
implicați vor fi pedepsiţi, crede-mă. De asta este important pentru 
mine să mai rămână cineva care să poată spune lumii că nu am făcut 
totul de bunăvoie, bine? 

— Dar nimeni nu crede că ai făcut asta, Wesley! 

— Eu sunt cel care transmite informaţii publicului și întregii lumi, 
eu sunt cel care scrie toate prostiile alea. Crezi că cineva o să mă 
considere nevinovat? 

— Atunci pleacă! 

— Cum? 

— Furișează-te și dispari! 

— Cipul, scumpa mea, cipul. Niciun angajat nu poate pleca de aici 
fără el. Vor suna alarmele peste tot. Nu crezi că m-am gândit să arunc 
porcăria asta într-un pahar cu apă ca să facă scurtcircuit? 

Ştia că are dreptate. 

EI și-a slăbit strânsoarea de pe mâna ei. 

— Să ţii minte, când va veni vremea, că eu am vrut să demisionez, 
dar nu am putut! 

Au auzit un zgomot înăbușit dincolo de ușă, și Wesley a sărit în 
picioare. Scaunul pus în ușă s-a clătinat o clipă în timp ce el a tras-o 
pe Doggie aproape de el. Următoarea ciocănitură a făcut ca scaunul să 
cadă, dar până atunci el deja o îmbrăţișa strâns și o săruta cu pasiune. 
Ea aruncat o privire spre ușă înainte să închidă ochii și să accepte 
sărutul. 

Apoi buzele lui le-au părăsit pe ale ei şi a privit-o fix în ochi. Preţ 
de o secundă, această scurtă intimitate a părut să îi fi luat pe amândoi 
pe nepregătite. Fl şi-a ținut respiraţia, a oftat profund şi apoi s-a întors 
cu faţa spre șeful lor, Lance Burton. 

— Dumnezeule, Wesley! a exclamat Burton, uitându-se la el 
dezaprobator. Nu pot să te scap din ochi nici măcar un minut, nu-i 
așa? 


Șeful a clătinat din cap, şi Doggie era sigură că știa la ce se 
gândeşte. Burton considera că era în regulă pentru Wesley să facă sex 
cu oricine voia. Cu excepţia ei. 

I-a dat drumul încet. Ea a urmărit privirea lui Wesley spre telefon și 
spre firul telefonului care dispărea în sertarul de la birou. Doggie s-a 
mișcat puțin într-o parte ca să îl ascundă. 

Respirația lui sacadată și vena de la gât care-i pulsa îi arătau că îi 
era frică, dar vocea lui de profesionist era calmă ca întotdeauna. 

— Două secunde și vin imediat, Lance! a improvizat el. Trebuie să 
discutăm despre internet, nu? 

Burton i-a aruncat o privire tăioasă și a încuviințat scurt din cap. 

— Bine! Două minute. În biroul meu. 

Nu s-a uitat nici măcar o dată la Doggie. A închis ușa în urma sa. 

— Internet? a șoptit ea, în timp ce el şi-a scos cipul din sertar și l-a 
strâns în pumn. Ce poți face tu în privinţa asta? 

— Putem să îl închidem în douăzeci şi patru de ore. Suntem experți 
în viruși, nu știai asta? Putem să facem în așa fel încât cele mai mari 
servere să dea eroare și la fel și conexiunile prin satelit. Întrebarea 
este: când? Poate peste câteva săptămâni, poate că nu. Depinde de 
cum vor evolua lucrurile și dacă vor putea găsi o alternativă ca 
sistemele noastre de apărare și supraveghere să poată funcționa fără 
anumiți sateliți. Dacă ai nevoie să foloseşti internetul, ai face bine să-l 
folosești acum. 

I-a dat la o parte câteva fire de păr de pe față și s-a uitat la ea 
foarte grav. Apoi a oftat din nou și a plecat. 

Doggie a stat o clipă cu receptorul în mână, încercând să își aducă 
aminte de ochii lui Wesley cât timp se îmbrăţișaseră, dar nu vedea 
decât betonul cenușiu de la Sussex State Prison, nu simţea decât 
mirosul steril al pușcăriei și nu auzea decât zăngăniturile metalice ale 
ușilor de fier. Aura invizibilă a închisorii atârna deasupra ei ca o ceață 
melancolică. Cum avea să o alunge? Cum putea să facă asta, atâta 
timp cât dubiile legate de nevinovăția tatălui ei continuau să o 
macine? 

Întâlnirea lor de ieri lăsase o impresie puternică asupra lui Doggie. 
Mai demult, în timpul procesului, el fusese doar o parte din 
distribuţie, o mică rotiță într-o mașinărie care se învârtea la nesfârșit, 
ultima piesă dintr-un puzzle. Arătase atât de mic și de lipsit de 
apărare, dar şi de vinovat. În acele împrejurări, nu putuse să-l mai 
recunoască pe bărbatul care fusese ca un zeu pentru ea și-l urâse 
pentru asta. Dar ieri, la închisoare, lucrurile stătuseră cu totul altfel. 
Privirea lui fusese neclintită și sinceră și își vărsase sufletul în faţa ei. 
Căldura și încordarea lui fuseseră și ele prezente. Acum îndoielile o 
înnebuneau. Era un coșmar. 


Azi era marți. În următoarea zi de marți tatăl ei avea să fie mort. 

A sunat la numărul de la biroul șerifului din Highland County și 
pentru prima dată a sesizat un mic zgomot pe fir. Deci Wesley avusese 
dreptate. Ascultarea telefoanelor lor era acum la ordinea zilei la Casa 
Albă. 

După câteva momente, o voce morocănoasă de femeie a răspuns și 
i-a spus că șeriful Perkins nu era la birou. Doggie l-a sunat pe numărul 
de mobil și a auzit din nou acel mic zgomot, dar în rest a fost liniște. 

— Haide, T! 

A oftat și a închis până la urmă. 

— De ce, Doamne iartă-mă, nu ţi-ai activat mesageria vocală, 
fraierule bătrân? a bombănit ea, apoi şi-a sunat mama. 

Avea o singură întrebare. 

— Mamă, te-am sunat să te întreb unde v-aţi întâlnit tu și tata. Nu 
cred că mi-ai spus vreodată. 

— De ce mă întrebi asta acum, Dorothy? a răspuns o voce calmă. 

— Tata spune că în timpul unei campanii politice. E adevărat? Ai 
fost implicată în campaniile lui Goldwater și Wallace? 

— Nu! 

Doggie a scuturat din cap. Deci fusese o minciună, așa cum se 
temuse ea. Simţea cum transpiră. 

Ce era mai rău acum, durerea sau ruşinea? 

— Nu, nu am fost implicată direct, dar bunicul tău a fost... a 
adăugat ea, apoi a făcut o pauză înainte să sosească cuvintele cruciale: 
„.. şi eu am fost cu el. 

Doggie a simţit cum i se înfierbântă sângele în vene. 

— Spui că bunicul a participat la campaniile lui Goldwater și 
Wallace? 

Doggie îşi amintea de tatăl mamei sale ca fiind un om cumpătat, cu 
mâini moi și ochi blânzi. O persoană de treabă, plină de dragoste și 
căldură, cel puțin în privința familiei lui. 

— Chiar i-a susținut pe ei? Nu-mi aduc deloc aminte ca el să fi fost 
aşa. 

De data aceasta mama ei a vorbit pe un ton mai aspru. 

— Bunicul său a fost foarte activ la nivel politic. Nu e nimic rău în 
asta, Dorothy. 

Mama ei chiar spunea asta? Nu avea un tablou cu preşedintele 
Jansen deasupra rafturilor ei aglomerate? Se pare că nimic nu era așa 
cum părea. 

— Deci l-ai întâlnit pe tata la una dintre acele întâlniri? 

— i-am mai povestit asta, nu? Tatăl tău s-a ținut după mine luni 
de zile, de la distanță, a spus ea râzând ușor. Da, știam că e interesat, 
dar nu puteam face mare lucru în privința asta, nu? Eram cu altcineva 
la vremea respectivă, să ştii. 


— Și tipul ăla a fost implicat și el în campanii? 

— Aş spune că da! Era foarte activ. 

— Deci tata s-a alăturat campaniilor numai ca să fie aproape de 
tine? 

Alte râsete. Nu mai era nevoie ca mama ei să spună mai multe. 

O coală de hârtie goală stătea în fața ei acum, albă și înfricoșătoare. 
Trebuia să documenteze informaţiile şi posibilitățile pentru a-l ajuta 
pe şeriful Perkins să descopere adevărul, asta dacă putea să-l 
localizeze pe şerif și dacă el s-ar fi deranjat să o ajute. 

Doggie s-a gândit bine la toate. A scris despre paharul cu apă care 
dispăruse, despre agentul de securitate, Wunderlich, care părea că nu 
exista şi despre toate contradicţiile din jurul asasinatului. Trebuia să 
aibă totul notat înainte să vorbească cu T. Perkins, astfel încât să aibă 
o șansă să-l convingă. Tatăl ei era programat să moară peste șapte zile 
şi ea era singura care îl sprijinea. 


Capitolul 16 


Într-o zi, când era spre sfârșitul pubertății sale, tatăl lui John 
Bugatti, un doctor de la ţară a cărui specialitate era controlarea zonei 
abdominale inferioare la femei, l-a luat deoparte și l-a întrebat ce vrea 
să facă cu viaţa lui. Întrebarea conţinea o ameninţare ascunsă, precum 
şi un răspuns implicit. Tatăl lui voia ca singurul său fiu să îi preia 
cabinetul, dar John nu împărtășea obsesia tatălui său față de maladiile 
umane, în special față de cele ale femeilor. Cu câteva săptămâni în 
urmă, îl pipăise din impuls pe unul dintre băieţii din echipa de fotbal 
şi de atunci știuse. Dacă era vreun lucru pe care își dorea să-l facă în 
viață, acesta era să se culce cu câți mai mulți băieți posibil, mai ales 
cu vreun star rock cu păr lung și dat cu rimel. Așa că se uitase la tatăl 
lui în acea zi şi luase o hotărâre. Voia să devină jurnalist și nimic 
altceva. Bineînţeles că tatăl lui a fost șocat. Din punctul lui de vedere 
conservator, asta însemna o mare lovitură în statutul social pe plan 
local al fiului său, dar după ce a reflectat asupra acestei idei, și-a dat 
seama că această alegere dezastruoasă putea să-l facă pe fiul său într-o 
zi editorul ziarului local, și asta era altceva. Asta însemna că va avea 
un statut. 

John era mulțumit cu ideea de a deveni jurnalist freelancer pentru 
Rolling Stone, unde putea să fie extrem de aproape de toate starurile 
rock pe care și le dorea el, dar aici tatăl său pusese piciorul în prag. 
Dacă John voia susținerea morală și financiară a familiei sale, trebuia 
să urmeze o carieră tradițională în jurnalism. 

Au urmat așadar câțiva ani plictisitori în care a studiat și a lucrat 
pentru diverse ziare locale și regionale până când a obţinut un post în 
New York și în sfârșit a ajuns în top, fiind corespondentul de la 
Washington pentru NBC. La vremea respectivă, scena s-a schimbat, 
starurile rock și machiajul lor au dispărut și cariera lui John a mers în 
direcții noi. Acum lua mereu interviuri unor bărbaţi frumoși, unul 
după altul. Nu, nu avea niciun regret legat de alegerea sa. Se dovedise 
a fi combinaţia perfectă de plăcere și muncă. 

Acesta fusese leit-motivul vieţii sale până când l-a întâlnit pe 
„unchiul Danny”, așa cum îi spuneau prietenii iubitului său. Danny 
era cu totul diferit de bărbaţii gay din New York, în braţele cărora 
obișnuia să se arunce în cluburile cu saună, și era diferit de relaţiile 
mai stabile — deși la fel de neutre — care urmaseră. Danny era fantastic 
şi frumos, și la fel de interesat de înțelesul profund al vieţii ca John. Și 
era influența lui Danny, împreună cu inevitabilul proces al 
maturizării, cea care încet — încet îl făcuse să fie persoana — și mai ales 
jurnalistul — care ajunsese: cel dedicat principiilor profesiei sale, 


acelea de liberă exprimare și de căutare a adevărului. 

Dacă nu L-ar fi întâlnit pe Danny, John Bugatti abia dacă ar fi fost 
deranjat de cenzura presei și de alte calamități provocate de starea de 
urgenţă a președintelui Jansen. Dar Danny îl făcuse să vadă lucrurile 
într-o lumină nouă și era supărat. Era supărat din pricina directivelor 
Departamentului de Securitate Internă care dictau comportamentul a 
ce mai rămăsese din programele de știri, supărat din cauza închiderii 
zilnice a ziarelor şi a posturilor de televiziune și de radio și mai ales 
supărat din cauza incapacității sale de a face ceva. 

Condiţiile deveniseră urâte și insuportabile. Era legea pumnului de 
fier; nici Stalin nu ar fi putut să o aplice mai bine de atât. Oricine mai 
îndrăznea să critice putea să fie sigur că avea să fie monitorizat de 
forțele capabile să-l reducă la tăcere. Așa că oamenii își țineau gura, și 
cele câteva posturi de televiziune cărora guvernul le mai permitea să 
difuzeze erau forțate să meargă la ședințe zilnice de autocenzurare 
pentru a se proteja. Și în fiecare zi, Bugatti se enerva din ce în ce mai 
tare. 

În acea dimineaţă, verifica starea naţiei în fața unei căni cu cafea 
aburinde la cafeneaua Cosi din Metro Center, Washington D.C., un loc 
în care toți se cunoșteau între ei. Până şi mesagerii din Capitol Hill 
erau aici, cu mult timp liber la dispoziție de când angajatorii lor din 
Congres fuseseră reținuți pentru protecția lor, drept măsură de 
precauţie în urma conflictelor provocate de miliții în ultima vreme. 
Aici își primea John ponturile înainte ca regimul lui Jansen să vină la 
putere, comentarii subtile de la un tip care stătea lângă el care erau 
clarificate și dezvoltate de alt tip care stătea în spatele lui, informații 
pe care alții voiau ca el să le aibă și cu care apoi putea să facă ce voia. 
Dar acele zile se duseseră. Acum toată lumea se holba în cafeaua sa și 
încerca să converseze fără să spună mare lucru. În ziua de azi, 
oamenilor le era la fel de frică și de ceea ce știau și de ceea ce nu 
știau. Printre multe alte lucruri, nimeni nici măcar nu menționa 
evadarea spectaculoasă a lui Tom Jumper din seara trecută. Ritmul de 
pe străzi încetinise și el, oamenii nu se mai grăbeau hotărâți dintr-un 
loc în altul. Erau mai puține camioane și mai puţin trafic, numai 
poliția și armata erau mai ocupate ca niciodată, spre consternarea 
tuturor, până şi a lui John. Pentru el, atracția pentru un bărbat în 
uniformă dispăruse demult. 

Atmosfera din birourile editoriale ale NBC4 de pe Nebraska Avenue 
era ca de înmormântare. Aceeași rutină, zi după zi. John își începea 
fiecare dimineață uitându-se peste sarcinile din acea zi. În acea 
dimineață, spera că îl înşală ochii. Dacă se așteptau ca el — cel mai 
mare expert în materie de Washington al postului — să intervieveze 
femei timp de câteva ore, atunci ar face bine să fie soțiile unor 


politicieni importanți, nu grămada de femei la vârsta a doua 
nevinovate şi date de-o parte care se ocupă de catering la Centrul 
Convenţiei de pe 7th Street. De ce naiba să le fi păsat lui sau 
telespectatorilor săi, chiar dacă scopul acestei sarcini era să fie arătat 
cum un loc de muncă se face bucăți drept rezultat al haosului actual? 
A tăiat sarcina de pe listă. 

— O pierdere de energie mai puţin, a mormăit el, apoi a ridicat 
capul spre fața palidă a șefei sale care se uita la el. 

Cândva fusese o zeiță superbă din presa New York-ului. Dar acum, 
ca majoritatea reporterilor de top, fusese mutată în Washington, se 
alesese cu cearcăne și nu mai dădea doi bani pe felul în care se 
îmbrăca, având carisma unui borcan de maioneză gol. 

— Hopkins ne-a chemat pe toți la ședință, a anunțat ea, încercând 
să zâmbească. 

Nu suna bine. La fel ca restul elitei jurnalistice și editoriale de la 
NBC, venise la serviciu temându-se de ce era mai rău. Legendarul 
Alastair Hopkins era la biroul său, privind confuz panorama de 
dincolo de geamul său fumuriu, cu buzele strânse. Era clar că era 
afectat din cauza a ceva ce-i spuseseră cei doi bărbați îmbrăcaţi în 
negru care stăteau de-o parte și de alta a sa. 

Ca întotdeauna, Hopkins a trecut direct la subiect. 

— De acum înainte, toate interviurile voastre vor fi înregistrate. Nu 
vor mai exista transmisiuni în direct. Am fost informat că, în 
concordanță cu Ordinul Executiv 10995, toată munca voastră va fi 
aprobată de acești doi domni — s-a simţit o ușoară ironie în ultimul 
cuvânt — înainte să fie difuzată. 

A ridicat o mână în încercarea de a menţine ordinea, dar jurnaliștii 
adunaţi acolo nu ajunseseră atât de departe în cariera lor ca să tacă. În 
haosul vocal care a urmat, cei doi agenţi de securitate s-au îndepărtat 
din instinct de geamuri, dintre care o parte puteau fi deschise. Erau 
depășiți numeric şi aveau să aibă parte de o cădere infernală pe asfalt 
dacă reporterii ăștia deveneau de-a dreptul agresivi. 

Hopkins s-a ridicat în picioare. 

— Pentru numele lui Dumnezeu, oameni buni, staţi ușor! Vreţi să 
fim închiși deja? Nu pricepeţi? Dacă nu faceți cum vi se spune, o să 
rămâneţi fără loc de muncă în următoarele zece minute, așa că 
relaxaţi-vă! 

Până să iasă Bugatti de la ședință, atmosfera devenise extrem de 
oribilă. 

L-a contactat pe Wesley Barefoot când acesta lua prânzul. A auzit 
câteva clicuri pe linie, dar deja se obișnuise să fie ascultat. Trebuia să 
aibă grijă ce spune. 

Bugatti și-a dres glasul. 


— Ce naiba se întâmplă acolo la Casa Albă, Wesley? Am auzit că o 
parte dintre liderii coaliției de miliții au fost prinși în Ohio și lumea 
zice că au fost omorâţi. E ceva adevărat în toată treaba asta și, dacă 
da, pe cine au prins? Cu cine să vorbesc? Cum ar trebui să-mi fac 
datoria? 

A așteptat puţin; se pare că Barefoot se gândea. Apoi a continuat: 

— Ascultă, tu ești purtătorul de cuvânt de la Casa Albă și taci mâlc 
la fel ca restul, dar lucrurile nu pot să mai continue așa, Wesley. Dacă 
vrei să te ajuţi și să-l ajuţi și pe Jansen și administrația pe care o 
susții, atunci știi că noi... adică întreaga ţară are nevoie de un interviu 
cu preşedintele ca să aflăm cât timp vor mai trebui păstrate aceste 
măsuri. Nu poţi să te ocupi să-mi obţii o întâlnire scurtă cu el, de 
preferat în următoarele două ore, dacă se poate? Tocmai s-a întâmplat 
ceva la sediul nostru despre care mi-ar plăcea - nu, am nevoie — ca 
preşedintele să comenteze. Mă înţelegi, Wesley? Poţi face asta? 

Vocea lui Wesley suna obosită la celălalt capăt al firului. Cu 
siguranţă știa totul despre intensificarea cenzurii presei. 

— Nu, John! a spus el. 

Şi cu asta basta. 

— Îmi pare rău. Sigur că poți vorbi cu unul dintre colegii mei. O să 
văd ce pot face. Poţi să mă suni peste o oră? 

O oră și zece minute mai târziu, Bugatti stătea în fața punctului de 
control, la patru sute de metri de Casa Albă. Nimeni nu intra fără 
permisiune scrisă sau fără unul dintre cipurile pe care toți angajaţii de 
la Casa Albă erau obligați să le poarte la piept. Atmosfera era aproape 
una haotică, ajutată de o pădure de pancarte cu mesaje de protest și 
de demonstranți furioși, printre care se aflau și câțiva actori bine 
cunoscuți, scriitori și alte personalități. 

Cu câteva luni în urmă, toate astea ar fi părut o scenă dintr-un film 
SF. Cum se putea așa ceva? Democraţia americană avea un sistem 
ingenios de autoverificare, special conceput pentru că așa ceva să nu 
se întâmple niciodată. Se presupunea că era blindat. Atacul împotriva 
Procurorului General și asasinarea judecătorului-șef de la Curtea 
Supremă dăduseră peste cap întregul sistem și stilul de viață american 
părea că se îndreaptă spre pierzanie. 

La început, se credea că Vulturii cu Cap Alb erau în spatele 
atacurilor, și toţi politicienii și oficialii importanţi primiseră ordin să 
stea departe de pericol. Dar când Moonie Quale negase implicarea 
miliției și câteva momente mai târziu cineva sunase la Congres ca să 
facă o ameninţare cu bombă, autoritățile au început să își extindă 
investigația, făcând săpături şi mai adânci. Zvonuri neclare despre o 
conspirație împotriva președintelui au început să fie crezute, și brusc 
multe dintre casele acestor distinși politicieni și oficiali au fost 


cercetate în întregime fără mandate de percheziție. 

În numai câteva zile, câțiva membri ai Congresului au fost arestați 
la domiciliu, acuzaţi că participaseră la presupusele planuri de a-i 
înlătura pe președinte și pe administraţia sa. Toată lumea a crezut că 
acest val de paranoia avea să treacă repede, dar investigația a 
continuat, iar politicienii au rămas arestați. Asta a provocat în schimb 
o reacție furioasă din partea alegătorilor acestor politicieni, precum și 
a altor organizaţii politice din ţară, dar nimic nu a fost de ajutor. 
Asasinatele și amenințările cu bombă erau niște realități, zvonurile 
conspiraționiste erau din ce în ce mai multe și totul era folosit pentru 
a justifica următoarea mișcare radicală a președintelui, şi anume 
suspendarea temporară a Congresului. Prin asta, autoritatea lui Jansen 
era absolută. FEMA a dat poliţiei și FBI-ului undă verde, și în câteva 
ore, străzile se umplură de uniforme. Procedura a respectat cu 
sfințenie o serie de decrete prezidențiale pe care FEMA le concepuse 
cu ani în urmă, dar nimeni nu ar fi crezut vreodată că vor ajunge să 
fie puse în practică la o scară atât de largă. Chiar dacă efectele stării 
de urgență a lui Jansen nu puteau fi comparate încă cu regimurile 
totalitare ale lui Pinocheti9 sau Pol Pot20, asemănările erau din ce în 
ce mai mari. Mulţi oficiali aleși democratic se temeau pentru siguranța 
lor și, potrivit surselor lui John Bugatti, câțiva dintre ei deja părăsiseră 
țara. Când sediul național al Partidului Democrat fusese bombardat și 
câțiva congresmeni și alți funcționari publici fuseseră omorâți, toți 
membrii Congresului au fost reţinuţi pentru siguranţa lor. 

Majoritatea colegilor lui John își pierduseră locurile de muncă în 
decurs de câteva zile. Mai întâi, Departamentul de Securitate Internă a 
închis postul Fox TV, apoi posturile ABC şi CBS. Câteva cotidiene 
naţionale au trebuit să-și reducă drastic numărul de pagini și puteai 
să-i vezi pe reporterii cu reputaţie bună stând la colț de stradă cu 
laptopul sub braţ. Nu aveau unde să se ducă, erau supăraţi și multora 
le era frică. Ce putea face cineva într-o situaţie ca asta? Se întâmplase 
de multe ori în întreaga lume, în trecutul apropiat, dar nimeni nu 
părea pregătit de data asta, nu în Statele Unite. America era atât de 
obișnuită cu libertatea de exprimare încât devenise un stil de viaţă, și 
acum oamenii deveniseră brusc muţi. Dar John cunoștea și mulți 
jurnaliști care își făceau griji mai mult pentru cum aveau să plătească 
ratele pentru casele lor scumpe decât pentru apărarea libertății de 
exprimare. 

Situaţia lui John era diferită. NBC avea voie să emită și programele 
lor fuseseră aranjate și aprobate grație eforturilor lui Alastair Hopkins. 
Dar tot rămâneau două întrebări: dacă mai rămânea ceva important de 
raportat în aceste condiţii și ce ar fi trebuit John să facă în privința 
asta? 

John era și neînfricat. Oricum nu mai avea mult de trăit. Dacă n-ar 


fi fost Danny, ar fi cedat de mult în faţa SIDA. Tratamentul îl ajuta, 
dar oboseala și senzaţia de impotenţă își spunea din ce în ce mai mult 
cuvântul. Letargia venea și pleca, dar când venea, se simțea mai slab 
ca oricând. Da, boala lui era supărătoare și îl făcea să nu mai arate așa 
bine, dar nu se temea de nimic și acum avea de gând să se folosească 
de asta. 

Mulțimea de protestatari din spatele lui se forța să înainteze, să 
depășească bariera. Înjurăturile lor se auzeau tare și mirosul de 
transpirație era puternic. Acești cetățeni supăraţi aveau de gând să se 
apropie cât mai mult posibil și să se facă auziţi, cu orice preţ. 

A dat din braţe ca să atragă atenţia unuia dintre soldaţii de la 
barieră, dar soldatul parcă se uita prin el. 

— Hei! Tu! a strigat John. Purtătorul de cuvânt Barefoot trimite pe 
cineva aici ca să mă ia. Nu poți să mă lași să aştept dincolo de barieră 
până când vine? Nu e prea drăguţ aici. 

Și-a descheiat geaca, arătând căptuşeala ca să se vadă că nu e 
înarmat. 

Soldatul a îndreptat mitraliera spre el. 

— Îndepărtează-te de barieră! a poruncit el, fără să-l privească în 
ochi. 

— Să mă îndepărtez? Cum ar trebui să fac asta? a răspuns în timp 
ce un tânăr din spatele lui l-a apucat de braț ca să nu fie trântit la 
pământ. 

Nu avea să mai treacă mult și mulțimea care avansa avea să-și 
piardă tot controlul. Bugatti mai văzuse asta înainte. Cineva va sfârşi 
prin a cădea acolo, incapabil să se mai ridice. 

— Dă-te înapoi, acum! a țipat soldatul. 

Bugatti s-a uitat la ţeava armei și a observat cum îi curgea 
soldatului transpirația pe față. S-a forțat să se dea înapoi cu toată 
puterea de care mai era în stare corpul său slăbit și l-a apelat din nou 
pe Wesley. După o lungă așteptare, în care agitația din jurul său a 
crescut odată cu strigătele de panică, în sfârșit a auzit vocea unei 
femei la telefon. 

— Cobor acum, domnule Bugatti! Am informat punctul de control. 

Secretara lui Wesley s-a prezentat ca fiind Eleanor. L-a condus pe 
un drum lateral al Casei Albe, cerându-i scuze pentru că, din cauza 
freamătului de la bariere și de la punctele de control, trebuiau să facă 
un ocol. Atmosfera era plină de tensiune. 

Gazonul care ducea spre Executive Avenue și gardul din fața Elipsei 
erau pline de agenţi de pază, dar nu i-a verificat nimeni nici pe 
Bugatti, nici pe însoţitoarea sa. Toată atenția lor se concentra pe 
mulțimea de oameni care se întindea de la gardul Casei Albe până 
dincolo de monumentul Washington. Bugatti a clătinat din cap, erau 


mii de oameni acolo. Vulturul american se apropia de extincție sau se 
pregătea să se mai ridice o dată, mai puternic ca niciodată? Cum 
putea să reînvie în atmosfera aceea sufocantă și otrăvită? 

Secretara l-a condus spre Aripa de Vest, urmată de doi agenţi de 
pază, și acolo John a fost întâmpinat de Wesley care era foarte 
tulburat. Bugatti se bucura că nu era în locul lui. 

Wesley l-a condus dincolo de biroul său, de Sala Roosevelt și până 
în biroul secretarei lui Sunderland. Și-a dat jos cipul de identificare şi 
i-a făcut semn lui Bugatti să facă și el la fel cu cipul său de vizitator. 
Apoi i-a făcut semn cu mâna spre o ușă îngustă din spatele camerei. 

Au intrat într-o cameră mică cu arhive, înțesată cu dosare legate cu 
sfoară, o cameră pe care Bugatti nu o mai văzuse în timpul celor trei 
administrații anterioare, când așteptase declarații din partea 
secretarilor generali de partea cealaltă a peretelui. Numai că de data 
aceasta, secretarul general nu mai era secretarul general. Împotriva 
oricăror proceduri normale, dintr-odată ajunsese să joace rolul de 
vicepreședinte. 

— Cu cine te-ai gândit că voi vorbi, Wesley? Şi de ce să venim aici 
în loc de bir...? 

Întrebarea lui a fost întreruptă de Barefoot care i-a pus o mână la 
gură. 

— Biroul secretarei lui Sunderland este biroul meu acum, a zis el, 
închizând încet ușa. 

— Asta înseamnă că și tu lucrezi pentru Sunderland acum? 

Wesley a încuviinţat. Bugatti a strâns din buze şi apoi a fluierat 
încet. 

— Da. Am fost mutat mai aproape de Sunderland și trebuie să fac o 
mare parte din munca lui de secretariat pe deasupra. 

— Dumnezeule! Ce s-a întâmplat cu vechea lui secretară, Margaret? 
Ea unde e? 

— A demisionat. 

— Glumești! Dar ce facem în debaraua asta? Camera asta mereu a 
fost aici? 

— Este arhiva mea. Au pus zidul despărțitor săptămâna trecută 
când m-au mutat aici. Are o ușă prin spate aproape de sala presei. 

A arătat spre o altă ușă îngustă. 

— Te-am adus pentru că aici nu ne poate auzi nimeni. Dar trebuie 
să vorbeşti încet, bine? 

— Biroul tău e ascultat? 

— Toate sunt. 

— Atunci de ce să nu ne întâlnim în oraș? 

— Mulţi dintre noi nu putem merge nicăieri fără să fim urmăriți de 
agenţi de pază, mai ales nu fără cipul de identitate. 

— Ceea ce înseamnă că...? 


— Am un microfon în cip. Mă ascultă oriunde mă duc. 

— E prea de tot, ce naiba! Dar apartamentul tău? Nu am putea să 
ne vedem acolo? 

Wesley a încercat să zâmbească și a clătinat din cap. S-a aplecat 
spre Bugatti. 

— John, nu o să vorbeşti cu președintele. Au trecut zile bune de 
când n-am mai avut nici măcar eu o conversaţie în privat cu el. Nu 
mai dă interviuri, nici măcar ție. 

— Ce s-a întâmplat? Își pierde minţile? Asta încerci să-mi spui? 

— Nu. 

— Ar fi de înțeles după ce a privit cum două soții și un fiu nenăscut 
i-au fost omorâți. 

— Nu ştiu dacă o ia razna sau nu. Nu sunt psihiatru. 

— Dar tu? 

— Ce vrei să spui? Dacă am înnebunit și eu? Nu, dar nu mai am 
mult! 

Wesley era transpirat pe frunte. Bugatti nu-l mai văzuse niciodată 
atât de descurajat. 

— Nu. Vreau să spun, pot să-ți iau interviu? Normal că nu îţi voi 
folosi deloc numele, o să menţionez doar „surse informate, apropiate 
de președinte”, ca de obicei. 

Wesley a clătinat din cap încet. Expresia feţei lui se schimbase. Îşi 
pierduse inocența aceea tinerească, și-o pierduse pentru totdeauna. 
Uneori teama poate să provoace asta, dar de obicei se întâmplă 
deoarece eşti dezamăgit de tine însuţi. Bugatti știa că Wesley 
întotdeauna își luase energia din simplitate și din abilitatea de a face 
lucruri, și acum trebuia să renunțe la aceste lucruri. Nu-i oferea un 
interviu lui Bugatti pentru că nu putea. Nu putea pentru că nu 
îndrăznea, și asta era tot. 

— Pot să mă duc la oricine altcineva? l-a implorat Bugatti. Nu e 
nimeni care să spună ceva? Ştii cât de discret sunt. Nu trebuie să fie 
atât de specific. Vreau doar să înțeleg cât de cât în ce situaţie ne aflăm 
şi spre ce naiba ne îndreptăm. Vreau să vorbesc cumva despre asta, tu 
înţelegi. Trebuie să existe o cale, înainte să închidă presa de tot. 
Pentru că o să o închidă de tot, nu-i așa, Wesley? 

S-a uitat la Bugatti pentru prima dată. 

— Cei care sunt dispuși sau cărora le este permis să vorbească nu 
ştiu nimic şi cei care știu, nu vor vorbi. Toţi cei rămași aici îi sunt 
loiali președintelui. Toţi! Până și Secretarul Comerțului, și poţi să fii 
sigur că marile companii și tipii cu finanţele nu i-au dat pace în ultima 
vreme. 

— Dar noul Secretar General, Burton? 

— Nu știu ce s-a întâmplat, dar și Lance Burton și Donald 
Beglaubter au fost foarte închiși în ei în ultimele săptămâni. 


— Sunt supuși vreunei presiuni? 

— Toată lumea e sub presiune aici, dar știu ce vrei să zici. Nu, nu 
ştiu dacă sunt supuși unei anume presiuni. 

— Secretarul Apărării Henderson? 

— E omul lui Jansen. 

— Vicepreşedintele Sunderland? 

— Tu glumești? 

Wesley a clătinat din cap. 

— Toţi sunt sută la sută loiali. Atât personalul președintelui, cât și 
Cabinetul fac așa cum li se spune. 

— Trebuie să fie cineva care să-l poată da jos pe Jansen, pentru 
numele lui Dumnezeu. A încălcat Constituţia de atâtea ori, este logic 
să presupui să ar exista cineva, nu? 

Brusc, Wesley a înlemnit și i-a acoperit gura lui Bugatti. 

— John! Şşş! 

Şi-a lipit gura de urechea jurnalistului. 

— Dacă misiunea ta este să afli dacă cineva îl va da jos pe Jansen, 
atunci îți recomand să pleci din ţara asta cât mai poţi, ai înțeles? 
Nimeni nu spune că granițele vor rămâne deschise. Știi prea multe și 
întrebi prea multe, așa că acesta e sfatul meu pentru tine. Acum ne 
vom întoarce în biroul meu, ne vom pune cipurile și apoi îmi vei pune 
niște întrebări simple și prostuțe, bine? Dar dacă ești inteligent, poate 
că ai șansa să fii auzit de oamenii care trebuie. Nu știu exact cum 
circulă aceste casete de supraveghere, dar dacă oamenii care trebuie 
aud întrebările care trebuie, poate că vei găsi ceva ce cauţi. Dar să ai 
grijă în tot ceea ce spui și faci aici de acum înainte. 


Capitolul 17 


Frunzele din tufişurile din fața ferestrei lui Wesley mai aveau puțin 
și prindeau viață, și nu mai era mult până când copacii din fața 
Biroului Oficial Eisenhower aveau să fie de culoare verde aprins. Era 
perioada anului în care semnele pline de viaţă ale primăverii trebuiau 
să alunge melancolia întunecată a iernii, dar acestea nu aveau niciun 
efect asupra lui. Stând în cel mai ocupat loc de muncă din lume, 
Wesley se simțea paralizat, oprimat și singur. Departe de un anotimp 
al speranţei și reînnoirii, această primăvară accentua o senzație de ură 
față de sine şi de disperare care îl putea înghiți cu totul dacă nu era 
atent. 

Mai devreme în acea dimineață, unul dintre paznicii de la Casa 
Albă fusese atacat cu un instrument ascuţit când oprise o persoană 
suspectă la poartă. Bărbatul a sângerat și a murit rapid jos lângă 
gardul din fier forjat, în timp ce atacatorul a fost prins de soldați și 
luat de acolo. Din biroul lui Thomas Sunderland, Wesley a auzit 
zgomotul slab al sirenelor ambulanțelor, urmat de ţipetele 
demonstranţilor care au fost imediat oprite cu furtunuri cu apă. 

Wesley a aflat că atacatorul fusese un jurnalist de la o revistă neo- 
conservatoare, iar reacția guvernului a fost promptă. Toate birourile 
ocupate de The Washington Times, The Weekly Standard, American 
Enterprise şi alte publicații neo-conservatoare au fost imediat închise. 

Acest lucru a declanșat la rândul său o reacţie violentă pe scară 
largă. Brusc, parcă toţi cei care se opuneau politicilor drastice ale 
preşedintelui Jansen s-au simțit ameninţaţi, indiferent din ce zonă a 
spectrului politic făceau parte. Milițiile au ieșit din ascunzătorile aflate 
în locuri retrase precum Bitterroot, Smoky Mountains, Everglades și 
altele, atacând taberele militare și secţiile de poliție simultan. Luptele 
au fost intense, sângeroase, distrugătoare şi s-au terminat la fel de 
repede cum au început. 

Şeful departamentelor de poliție, generalul Powers, a încercat să 
învingă răzmerița, dar rapoartele FBI au spus cu totul altceva. Sute de 
soldați ai guvernului şi de polițiști fuseseră omorâţi, iar miliția 
aproape că nu suferise nicio pierdere. Aceste bătălii au scos la iveală 
diferența de moral dintre cele două tabere și, chiar mai rău, s-a 
estimat că arsenalul milițiilor se dublase grație armelor și muniției pe 
care reuşiseră să le fure în timpul luptelor. Generalul Powers avea 
multe explicaţii de dat. 

Aceste informaţii au dus rapid la o altă ședință de criză în cadrul 
Departamentului Apărării şi, în următoarele câteva ore, oficialii de la 
Departamentul de Securitate Internă şi FEMA au vorbit despre scenarii 


care îi cutremuraseră atât pe Wesley, cât şi pe restul angajaţilor de la 
Casa Albă. 

În mijlocul acestui haos îl sunase şi mama lui, cu vocea tremurând, 
în timp ce-i povestea că tatăl lui nu mai putea face față felului în care 
ajunsese țara din cauza guvernului. Se răstise la ea și o insultase 
pentru că lucrase cândva pentru Bruce Jansen. Îşi aruncase insignele 
vechi din Convenţia Democrată pe geam și, ceea ce o supărase cel mai 
mult, îşi scosese uniforma militară de cadet din șifonier, o aruncase pe 
jos și urinase pe ea. 

Wesley simţea cum lumea se închide în jurul lui; era sufocat încet- 
încet. Nu era doar faptul că administraţia săpa din ce în ce mai adânc 
în necunoscut, un tunel șubred care ori avea să se prăbușească în orice 
moment, ori să ducă la o stare de haos total. Cea mai rea era senzația 
că fusese prins în capcană de propria sa vanitate și ambiţie. Se luptase 
să ajungă atât de departe și nu avea de gând să renunţe la statutul pe 
care îl obținuse. Un statut care probabil că acum avea să-i aducă 
sfârșitul. 

Îşi făcea griji din cauza acestor realizări deprimante în timp ce 
părăsea Biroul Oval ca să dicteze ceea ce va spune la conferinţa de 
presă din acea seară. 

Preşedintele arăta deplorabil, şi avea toate motivele. Stătea la birou 
cu cearcăne mari, o umbră a liderului încrezător care ar fi trebuit să se 
afișeze în fața populației puțin mai târziu ca să ţină un discurs. A dat 
din cap spre fiecare membru al adunării, pe rând, apoi a vorbit. 

— Vreau să vă spun că acum o jumătate de oră am fost ameninţat 
cu moartea, o amenințare care trebuie luată în serios. Nu știm cum, 
dar cineva a reușit să pună o scrisoare de ameninţare în dulapul unui 
agent de la Serviciile Secrete. 

A dat din cap spre vicepreședintele Sunderland, care ţinea o copie a 
scrisorii. 

— Originalul a fost trimis la analize tehnice, a anunțat Sunderland. 
Până acum nu au fost găsite amprente și se pare că mesajul a fost 
tipărit de o imprimantă de la Casa Albă, din inventarul oficial. 

Biletul a fost trecut din mână în mână. 

— Să fiu al naibii! a bombănit șeful Comunicaţiilor Donald 
Beglaubter. 

Wesley l-a studiat și el. Pe el scria: „Preşedintele american a jurat 
să apere Constituţia. Bruce Jansen nu și-a îndeplinit jurământul și 
aşadar trebuie să-și anunţe demisia nu mai târziu de ora patru, mâine, 
altfel îi va fi tăiat gâtul ca unui porc, în douăzeci și patru de ore”. 

A clătinat din cap. 

— Bine, sunt vești proaste, bineînţeles! Se pare că există cineva la 
Casa Albă care dorește din tot sufletul să-și exprime nemulțumirea și 


firește că este un motiv mare de îngrijorare faptul că nu știm cine este 
acea persoană. Dar chiar este aceasta o ameninţare atât de serioasă? 
Am văzut şi mai rele de atât, nu-i așa? 

Secretarul General Burton s-a aplecat în față pe canapea și s-a uitat 
la Wesley. 

— Da, probabil! a spus el, apoi a făcut o pauză. Dar bodyguardul în 
al cărui dulap s-a găsit biletul a fost și el găsit în fața dulapului cu 
gâtul retezat pe jumătate. 

Wesley s-a cutremurat când a simţit ura de sine transformându-se 
în frică. Oricine altcineva care lucra pentru preşedinte ar fi putut să fie 
victima, dar fără îndoială alegerea unui bodyguard extrem de bine 
antrenat avea o importanţă sinistră și simbolică. 

Jansen şi-a împreună mâinile peste laptop. 

— Nu voi participa la conferința de presă în această seară. Lance, 
tu şi Donald va trebui să-l ajutați pe Wesley să anunțe totul. Veţi 
declara că au avut loc ciocniri cu milițiile, fără să dați detalii despre 
succes sau eșec. Aţi înțeles? 

— Mă scuzaţi, domnule președinte, dar cum putem să ținem secret 
aşa ceva? a întrebat Wesley, cu privirea pironită în pământ. De 
exemplu, nu putem să oprim radiourile pirat care difuzează în toată 
țara. Câte transmițătoare oficiale cu undă scurtă erau înainte, și câte 
mai sunt acum în poduri și pivnițe, încă funcționale? Multe, pun 
pariu. Și cum rămâne cu internetul, telefoanele mobile și broșurile 
fotocopiate? Ce iepure vom scoate din pălărie ca să oprim toate astea? 

Thomas Sunderland s-a uitat fix la Wesley. 

— Nu, trucurile magice n-or să funcționeze în cazul acesta, dar 
putem face ceva ca să îndreptăm atenția publicului spre altceva. Tu 
eşti expertul în comunicare. Tu ar trebui să te pricepi la astfel de 
lucruri. 

— Exact! Deci poate că acum a venit timpul să aruncăm în aer 
taberele milițiilor cu napalm. 

Din nou, și-a regretat cuvintele, mai ales când a văzut expresia 
vicepreședintelui. Poate că Sunderland nu se gândise chiar la napalm, 
dar părea că lua în calcul o reacție majoră. Wesley era sigur că vor fi 
numeroase victime nevinovate. Nu putea să suporte acest gând. 

Preşedintele Jansen i-a observat expresia. 

— Wesley, suntem forțați să ne uităm la situaţia internă acum, nu? 
Nu vrem să ne alegem cu un război civil, dar aproape că avem unul în 
momentul de față oricum și trebuie stopat cu o forță corespunzătoare. 

S-a întors spre Lance Burton. 

— Ieri am ordonat Pentagonului să cheme imediat înapoi toți 
soldații americani staționaţi în afară. Chiar acum sunt aduși din 
Europa și din Orientul Mijlociu. 

Wesley a simţit cum începe să transpire. A închis ochii și a încercat 


să rămână calm. Din ce spunea Jansen, va urma un atac „defensiv” 
masiv purtat pe pământ american în următoarele douăzeci și patru de 
ore, iar în același timp multitudinea de interese ale Statelor Unite în 
străinătate — după decenii de promovare intensă - vor fi lăsate de 
izbelişte. Ce vor crede Naţiunile Unite despre toate astea? Fără 
îndoială vestea va fi primită cu bucurie în Orientul Mijlociu şi poate și 
în centrele care ofereau cazare armatei și familiilor lor, dar cât timp 
va jubila lumea când cea mai mare putere a planetei va dispărea - fie 
că ne plăcea sau nu asta — de pe o zi pe alta? Bine, întreaga armată 
americană se întorcea acasă, și apoi? Vor trimite un avion spre 
Alabama River ca să elimine milițiile care se ascunseseră în Talladega 
National Forest? Vor folosi rachete Harpoon ca să distrugă flota de 
iahturi ale miliardarilor ce simpatizează cu milițiile, în apele din 
Tampa și St. Petersburg? Vor începe pușcașii marini să ia cu asalt 
străzile orașelor și vor începe parașutiștii să pice din cer ca să-i 
calmeze pe fermierii aroganți din Minnesota? Nu putea să conceapă 
nimic din toate astea. S-a uitat la Donald și la Lance, sperând că ei vor 
spune ceva, dar amândoi au tăcut. 

— Personalul va primi o listă în următoarele ore cu ordinele care 
vor fi puse în aplicare, a spus Sunderland. 

— Credeţi că implementarea ordinelor va justifica folosirea armatei 
în mințile oamenilor? 

— Nu avem de ales, Wesley, altfel situaţia va scăpa de sub control. 

De data aceasta Jansen nu s-a uitat fix la el. 

— Trebuie să facem ca străzile să fie cât mai sigure pentru cetăţenii 
de rând care respectă legea. 

— Secretarul General al Naţiunilor Unite ce părere are? A fost și el 
informat? a întrebat Wesley, cu prudență. 

Bineînţeles că trebuie să fi fost informat. Wesley voia doar să-l audă 
pe Jansen rostind cuvintele. 

— Mă întâlnesc cu ambasadorul ONU și cu Secretarul General în 
această seară, a răspuns el. 

Wesley a tras aer adânc în piept. 

— Mă aştept ca jurnaliștii din străinătate să aibă multe întrebări 
despre faptul că îi chemăm acasă pe soldaţi. Nu puteţi să ţineţi ședința 
cu Secretarul General înainte de conferinţa de presă? 

Vicepreşedintele a intervenit. 

— Nu vor fi jurnaliști străini, a fost tot ce a spus el. 

Șeful Cabinetului Lance Burton i-a aruncat o privire supărată lui 
Wesley. Deci cel puțin Wesley nu era singurul șocat de aceste 
informații. A încercat să-i surprindă privirea lui Donald Beglaubter, 
dar acesta privea în gol, lipsit de expresie. 

Vicepreşedintele Thomas Sunderland a continuat. 

— Bineînţeles că suntem în procesul de a ne pregăti pentru un val 


de proteste din partea diplomaților străini. Nu vrem ca ei să-și obțină 
informațiile de la mijloacele lor media, nu-i așa? 

Colţul gurii i-a zvâcnit ușor, un lucru pe care Wesley nu-l mai 
observase la el înainte, un mic semn de neliniște pe fața lui care arăta 
atât de relaxată. Oare Sunderland începea în sfârșit să înțeleagă că 
lucrurile scăpaseră de sub control? Oare tronul de sub ei toți se 
clătina? 

— Legat de asta, a continuat Sunderland, trebuie să știi și că 
ambasadele și consulatele noastre din străinătate au fost puse în gardă 
şi diplomaţii noștri așteaptă instrucțiuni. 

Wesley simțea cum îi bătea inima nebunește în piept și își simțea 
pielea de pe față ca pe o mască strâmtă. S-a pregătit, apoi s-a uitat fix 
la Jansen. 

— Permiteţi-mi să vorbesc liber pentru un moment, domnule 
preşedinte, și apoi voi face treaba care îmi revine. 

Vicepreşedintele era pe punctul de a protesta, dar preşedintele a 
dat din cap spre Wesley. 

— Nu vom provoca daune ireparabile? a continuat Barefoot. Sunt 
conștient că se fac multe lucruri bune și că faptele sunt bine 
intenționate, dar totul se va duce de râpă dacă vom avea probleme cu 
întreaga țară și cu restul lumii de asemenea. Primesc constant 
telefoane de la oficiali de la ambasade care vor să știe cât de sigur este 
pentru ei să rămână aici. Ce credeți că raportează guvernelor lor că se 
întâmplă în Statele Unite? Nu avem cum să-i oprim, încă mai sunt 
multe mijloace de comunicare. Nu putem să încercăm să ne izolăm de 
restul lumii, nu-i așa? Nu e posibil să găsim o abordare mai blândă și 
mai puțin grăbită pentru toate astea? 

Jansen s-a lăsat pe spate, cu mâinile pe braţele scaunului, ca un 
împărat binevoitor. 

— Wesley, aş prefera să fac asta, dar țara se află în stare de 
urgență. Nu mai există cale de mijloc. Bombardarea sediului 
Partidului Democrat, amenințările împotriva Congresului și împotriva 
mea, asasinatele și blestematele de miliții... Nu mai putem da înapoi! 

Wesley a încercat să-i facă pe Donald Beglaubter și pe Lance Burton 
să se uite le el, dar amândoi se retrăseseră în cochiliile lor de 
funcționari civili ascultători şi cuviincioși, ceva ce Wesley nu putea 
face niciodată. 

— Da, dar riscăm să ne confruntăm cu pedepse severe mai târziu 
dacă nu călcăm pe frână aici și acum. Se petrec lucruri monstruoase 
afară, știm asta. Executăm membri ai milițiilor după procese rapide 
care aduc mai mult a linșări. Am auzit că au fost împușcați oameni din 
Alabama până în Oregon și știu că deja au executat o parte din 
membrii milițiilor care sunt în închisoare. Cum credeţi că îi vor face 
aceste lucruri să reacționeze pe oamenii din restul lumii, ca să nu-i 


mai punem la socoteală și pe cetățenii americani? 

— Sunt reguli clare pentru ce ne permite această stare de urgență 
să facem, Wesley, a răspuns Jansen. 

— Da, domnule președinte, dar zeci de mii de oameni fac grevă 
pentru că situaţia i-a făcut să-și piardă locurile de muncă, și noi ce 
facem? Trimitem Garda Naţională peste ei. Toată opoziţia este strivită 
cu atâta brutalitate, mă tem că... 

Sunderland a intervenit brusc. 

— Aşa este, combatem rezistența ori de câte ori apare. 

S-a uitat la ceas, apoi la preşedintele Jansen. 

— Majoritatea grevelor din oraș se află sub control acum și peste o 
jumătate de oră toate granițele vor fi închise. Îmi închipui că situația 
se va îmbunătăți puțin în cursul acestei nopți, domnule președinte, așa 
că în momentul de față cea mai mare prioritate este siguranța 
dumneavoastră. Eu o să dau ordin Serviciilor Secrete să ţină sub 
supraveghere toate camerele, încăperile şi holurile de la etajul al 
doilea și etajul al treilea, începând de acum. Sunteţi de acord, 
domnule? 

Wesley nu a auzit răspunsul lui Jansen. 

Vicepreşedintele Sunderland a dat din cap spre gardianul care 
stătea la ușă. 

— Te rog să-i informezi pe bărbaţii de afară că preşedintele pleacă 
din clădire acum. 

Au mers în biroul lui Lance Burton și au închis ușa în urma lor. 
Burton s-a așezat la birou și apoi, cu ajutorul unei telecomenzi, a 
ajustat lumina și a dat drumul la boxe. Lumina difuză și muzica 
clasică dată încet calmează sufletul, așa cum spunea el mereu, dar 
Wesley nu se aștepta să ajute cu ceva de data aceasta. 

— Ciupește-mă de braţ, cred că am un coşmar, a zis Wesley încet. 

Donald s-a așezat în fața lui cu brațele încrucișate și cu maxilarul 
încordat. În ciuda anxietăţii care-i sclipea în ochi, Wesley ştia că 
bărbatul n-o să-i dea informații. 

— Ce se întâmplă, Donald? Spune-mi ce se întâmplă! 

Donald Beglaubter părea să fie cu mintea în altă parte. 

— Trebuie doar să decidem ce vei spune peste două ore la 
conferința de presă. Asta se întâmplă, Wesley, nu-i așa? 

Cei trei bărbaţi s-au uitat unul la celălalt. Înainte luaseră de bun 
faptul că erau un grup care rămânea împreună și la bine și la greu. 
Cunoscuţi ca „Triumviratul” și „Cei trei muschetari”, se știau foarte 
bine unul pe celălalt. Erau uniți în gândire, aliați în cuvinte și în 
pronunțarea lor, echipa puternică ce putea să iasă din orice situație 
încurcată. 

Formau combinaţia perfectă: unul care să taie nodul Gordian, unul 


care să-l lege din nou mai puternic ca niciodată și al treilea care să 
prezinte rezultatele publicului, fără să lase vreo urmă de îndoială că 
problema nu ar fi fost rezolvată. Dar acum nu mai era așa. Burton și 
Beglaubter nu își mai jucau rolurile, ceea ce făcea să-i fie imposibil lui 
Wesley să facă pe bufonul regal care are răspuns pentru toate. Ce se 
întâmplase cu faimoasa lor colaborare? 

A bătut cu degetele pe suprafața de sticlă a măsuţei de cafea. 

— Pot să vorbesc liber cu vreunul dintre voi? a întrebat el, uitându- 
se mai întâi la unul, și apoi la celălalt. 

Degetele lui au continuară să danseze pe masă în timp ce din boxe 
răsuna Oda Bucuriei21. Ce putea fi mai ironic de atât? 

Şeful Cabinetului Burton și-a întins brațele. 

— Cu amândoi, bineînţeles! Spune tot ce vrei să spui, Wesley! 

A stat un minut, încercând să citească expresiile lui Burton și 
Beglaubter. A detectat oare o urmă de contact în privirea atât de bine 
ascunsă a lui Donald? 

S-a ridicat în picioare, a luat telecomanda lui Lance Burton și a dat 
muzica mai tare. Beethoven știa cum să obțină efectul artistic dorit; 
atmosfera din cameră s-a schimbat. Apoi și-a scos cipul de identificare 
și s-a întins să facă la fel și cu al lui Burton. Dacă chiar aveau de gând 
să vorbească, era esenţial să nu fie auziți. Dar Burton s-a lăsat pe 
spătar, îndepărtându-se de braţul întins al lui Wesley și s-a uitat la el 
cu o animozitate defensivă, ca un fel de războinic rănit care se simţea 
amenințat. Reacţia l-a luat prin surprindere pe Wesley, dar știa că 
Burton se va opune dacă va încerca să-i dea jos legitimațţia. 

Așa că s-a întors la locul său și s-a așezat. 

În minutele care au urmat, Lance Burton a recapitulat informațiile 
şi evenimentele din ultimele douăzeci şi patru de ore, în tot acel timp 
dându-i instrucțiuni lui Wesley despre ce îi era permis să facă și ce nu. 
Pentru că, în ciuda faptului că situația de peste tot continua să fie din 
ce în ce mai imposibil de controlat, trebuia să înțeleagă că scopurile 
preşedintelui rămâneau neschimbate. Decretul Washington cu 
programul său „Viitor Sigur” urma să fie implementat cu succes, 
oricare ar fi fost prețul. Violenţa trebuia să fie înlăturată, chiar dacă 
era nevoie de violență pentru a se face asta. Șomajul avea să dispară, 
orice ar fi. Presa avea să se ridice la un nivel moral mai înalt; toate 
formele de corupţie, crimă organizată și trafic de droguri aveau să fie 
rase de pe fața Pământului. Va urma o reformă a alegerilor pentru a se 
garanta adevărata democraţie. Imigrările vor fi controlate în totalitate 
şi muncitorii ilegali vor fi vânați și daţi afară din ţară. 

Lance Burton putea să recite Decretul Washington și în somn. Parcă 
fusese spălat pe creier cu el. Dacă tot ce declarase el mai devreme nu 
avea să se întâmple acum, nu avea să se întâmple niciodată, susținea 


el cu o voce convingătoare. Tradiţia liberală americană trebuia să fie 
pusă în așteptare deocamdată deoarece asta cerea situaţia. Acest 
„fapt”, plus informarea publicului cu privire la chemarea acasă a 
soldaților americani pentru a stopa în mod agresiv insurecțiile 
milițiilor de pe pământul american, urmau să fie conținutul de bază al 
discursului lui Wesley pentru presă. Era un plan înfricoșător, cu 
siguranță nu unul pe care se așteptase să-l audă din gura acelui Lance 
Burton pe care îl știa el înainte. Avea impresia că tot ce rostea 
bărbatul era pentru microfoanele ascunse, dar atunci de ce nu îi făcea 
măcar un fel de semn? De ce nu clătina din cap sau nu ridica din 
sprânceană? 

Wesley simţea cum i se contractă diafragma. Frate, ce n-ar fi dat să 
aibă o ţigară groasă de marijuana. Ar fi fumat-o pe toată deodată. 

Întors în biroul său, lui Wesley îi tremurau picioarele de agitat ce 
era. S-a jucat cu pixul și s-a uitat la ceas. Avea o oră și jumătate la 
dispoziţie, în care porcăriile pe care putea să le transforme într-o 
declaraţie de presă trebuiau să fie aprobate atât de Lance Burton, cât 
şi de Thomas Sunderland, ceea ce probabil însemna că va trebui să o 
rescrie încă o dată sau de două ori. Cum naiba avea să mai termine în 
ritmul ăsta? 

S-a ridicat în picioare. Poate că ar fi trebuit să se ducă la Doggie 
Rogers în birou. Poate că de asta avea nevoie ca să-și adune minţile și 
să poată scrie. A intrat în camera cu arhiva, a deschis ușa din spate 
care ducea spre un pasaj îngust și s-a uitat în stânga și-n dreapta. 
Agentul de pază de la Serviciile Secrete a dat din cap scurt. Apoi a 
auzit pe cineva în biroul său și când s-a întors l-a văzut pe Donald 
Beglaubter. Părul lui din ce în ce mai rar era ciufulit, semn că stătuse 
să se gândească mult. Wesley a închis ușa care dădea spre pasaj. 

— Hai să vorbim aici, în arhivă, Donald, a șoptit el. 

A dat jos insignele și le-a pus sub niște documente vechi. 

— Deci ce s-a mai întâmplat acum? a întrebat el. 

Era evident că se întâmplase ceva. 

Beglaubter era calm. 

— Thomas Sunderland l-a întrebat pe președinte dacă se gândește 
să demisioneze. 

— Ce?! 

— Lance Burton a fost acolo când s-a întâmplat asta. El crede că 
intenția a fost să sune ca o propunere pentru Jansen, nu ca o 
amenințare. 

— Dumnezeule! Ce a zis Jansen? 

— Nimic. Doar a clătinat din cap. 

— Chiar l-a întrebat Sunderland asta? La naiba! Sunt sigur că se 
gândeşte că el îi va lua locul lui Jansen. Constituţia așa spune. 


— Nu s-a discutat asta, dar, da, sunt sigur că la asta se gândeşte. 

— Și ce a făcut Sunderland atunci? 

— A părut satisfăcut. 

Era uluitor. Ce mai urma? 

— Dar tu, Donald? a întrebat Wesley. Și tu ești satisfăcut? 

Şeful Comunicaţiilor de la Casa Albă era una dintre cele mai 
pricepute persoane în rezolvarea problemelor pe care le întâlnise 
Wesley și fusese un atu încă de când se alăturase campaniei 
prezidenţiale a lui Bruce Jansen. Dar acum, stând acolo cu privirea în 
pământ, arăta ca o umbră a vechiului Donald, lipsit de putere și 
confuz. 

— Asta e ultima dată când noi doi discutăm ceva neoficial, Wesley, 
a spus el, așa că ascultă bine ce am de zis acum și nu pune întrebări. 
Oricum nu pot să-ți răspund la ele. 

L-a analizat pe Wesley o clipă. 

— Cu toții avem motivele noastre de a reacționa așa cum 
reacționăm acum. Nimic din ce se întâmplă nu este întâmplător. Dacă 
crezi că îmi place situaţia asta și știu mai multe decât tine, te înșeli. 
Dar eu stau cu ochii deschişi. 

— Da, dar vedem aceleași lucruri? Nu crezi că ar trebui să discutăm 
despre ceea ce vedem? 

— Ascultă, Wesley, până acum nu ai participat prea mult în toată 
treaba asta. Sunt sigur că ai avut motivele tale, nu ești prost. Dar 
niciunul dintre noi nu poate să îşi creeze o impresie despre cei 
implicați în acest joc, și unii dintre noi au suspectat de mult timp că 
joci un rol dublu, ar trebui să știi asta. Dar având în vedere ce s-a 
întâmplat azi, nu mai sunt atât de sigur, motiv pentru care mă aflu 
aici acum. Înţelegi? 

Deci asta era. Lui Wesley nu-i venea să creadă ce auzea. 

— Eu? Despre ce vorbeşti? Încă de la bun început am protestat și 
am fost împotriva a ce se petrece! 

— Da, dar nu atât de tare. A fost cam ca o șaradă. Uneori se poate 
exprima un punct de vedere mai bine tăcând. 

— La fel ca tine, vrei să spui? Dacă nu aș fi auzit altceva mai 
adineauri, aș fi avut impresia că tu ești un susținător al planului 
preşedintelui. 

El a clătinat din cap. 

— Spune-mi, Donald, te ameninţă cineva? 

— Ţi-am zis să nu pui întrebări. 

— Dar Lance Burton? Fl ce părere are? 

— Vezi? Altă întrebare. Sincer nu pot să-ți răspund. Tot ce știu este 
că şi-a făcut şi el propriile investigaţii până acum. 

Wesley s-a mulțumit să ridice din umeri întrebător ca să nu mai 
poată fi acuzat că pune o întrebare directă. 


Beglaubter arăta de parcă se gândea dacă ar trebui să spună mai 
multe. Wesley a tăcut, nu voia să-l mai preseze de data asta. 

— Deja am spus prea multe, dar fie, pe scurt: nu știu ce investigații 
a făcut Burton, dar totul a început când mama Procurorului General a 
fost violată. Mi-a menţionat de mai multe ori cum i se pare că atacul a 
avut loc puţin cam prea convenabil, la fel ca atacul asupra 
Procurorului General Lovell și asasinarea judecătorului-șef al Curţii 
Supreme. Cred că acestea sunt lucrurile pe care le-a investigat, dar nu 
sunt sigur. Știu sigur însă că nimeni nu scapă fără să fie investigat în 
ziua de azi. Așa că, dacă ţii la viața ta, trebuie să încetezi să mai spui 
lucruri de genul celor pe care le-ai spus mai devreme în biroul lui 
Burton și mai înainte în Biroul Oval. 

Wesley s-a uitat fix în ochii lui, ca și cum ar fi putut să descopere 
vreun adevăr ascuns, dar nu a văzut decât lipsă de speranţă și 
deznădejde. Wesley știa exact cum e. 

— Trebuie să plec! a zis Donald și și-a pus la loc cipul. Eu și Jansen 
avem o ședință cu niște oameni de la Agenţia de Administrare Fiscală. 

L-a bătut pe Wesley pe spate, i-a zâmbit încurajator și a plecat. 

Wesley a rămas nemișcat timp de câteva minute, încercând să 
digere ce spusese Beglaubter. Dintr-odată s-au auzit niște țipete în faţa 
ușii lui și niște oameni care alergau, iar apoi ţipetele s-au auzit și mai 
tare. 

Și-a pus legitimaţia, a deschis ușa și şi-a dat seama imediat că se 
întâmpla ceva rău. Toate ușile de la birouri erau larg deschise și toți 
secretarii stăteau în praguri, cu mâinile pe feţe. Toţi agenţii de pază 
plecaseră. 

— Ce se întâmplă? a strigat el, apucând-o de mână pe una dintre 
secretare. 

— O, Doamne, a fost un atentat asupra preşedintelui. Cred că e în 
viață, dar nu sunt sigură. 

Era evident că plânsese, dar Wesley nu știa cum ar trebui să se 
simtă. Era de bine, sau de rău? 

Dintr-un motiv necunoscut, președintele Jansen alesese să 
părăsească Casa Albă, prin tunelul care ducea spre Departamentul 
Trezoreriei, și pe drum un bărbat neidentificat având explozibil la el 
atacase grupul. Se pare că un agent de la Serviciile Secrete sau de la 
FEMA și o altă persoană fuseseră ucise, iar Jansen fusese și el foarte, 
foarte aproape de a fi omorât. Vicepreşedintele Sunderland mergea și 
el mai în spate și nu fusese rănit, dar șocul era încă prezent pe chipul 
său. 

Atacul era o ştire teribilă din mai multe puncte de vedere deoarece, 
dacă existase vreodată o speranță că Jansen se va mai înmuia, acum 
dispăruse cu siguranță. Wesley îl cunoștea pe Jansen. Acum avea să se 


alăture luptei cu toate mijloacele pe care le avea la dispoziție. Se va 
înconjura de bodyguarzi zi şi noapte și va pune CIA, FBI ȘI FEMA să se 
ocupe de orice rezistență. Controalele aveau să se înăsprească și mai 
mult, iar suspiciunile și paranoia se vor accentua, ceea ce va duce la și 
mai multe decizii dezastruoase. Perspectivele erau înfricoșătoare. 

După o scurtă consultare cu Lance Burton, Wesley a anulat 
conferința de presă. Situaţia era prea complicată, prea neclară. Era 
posibil să mai dureze mult, mult timp până când se va ţine o 
conferință de presă. 

A căutat printre rafturi până când a găsit un filmuleţ care se 
potrivea cu situația. Îl înregistraseră cu o săptămână în urmă și 
înfățișa un președinte puternic, în fruntea tuturor, vorbind despre 
sursele alternative de combustibil care să înlocuiască rezervele de 
petrol pe cale de dispariţie, despre necesitatea de a deveni 
independenți în domeniul energiei într-o ţară cu atât de multe resurse. 
Despre cum să fii pozitiv şi să te porţi ca atare în felul acela faimos al 
americanilor atunci când lucrurile devin dificile. Wesley avea câteva 
clipuri de genul acesta din care să aleagă. 

A trimis filmulețul celor trei mari reţele rămase în funcțiune și una 
dintre ele deja trebuia să îl difuzeze în zece minute, fiind urmat de un 
film vechi de la Hollywood, cu actori care erau morți acum și care nu 
mai puteau protesta pentru că erau folosiți drept tranchilizant de către 
guvern. Mai devreme sau mai târziu, el va trebui să vâneze o vedetă 
de cinema actuală care încă îl mai plăcea pe Jansen și să-i ia interviu. 
Asta dacă mai exista o asemenea persoană în ziua de azi. 

După asta, a găsit-o pe Doggie la ea în birou. Era greu să-și dea 
seama cum se simte, dar acel gen de mecanism de autoapărare 
devenise ceva obișnuit la Casa Albă. 

S-a așezat în faţa ei și a privit-o pe această femeie frumoasă, 
inteligentă, minunată, moștenitoare a unei mari averi, care era o 
persoană bună până în măduva oaselor. Cum de ajunsese să fie băgată 
într-un asemenea dezastru? 

— O să supraviețuiască, nu-i aşa? a întrebat ea. 

Wesley a încuviințţat din cap. 

— E bine. El e singurul care poate să-l grațieze pe tatăl meu. 

Nu se uita la el, și Wesley a înțeles. Cum altfel putea să-și păstreze 
- darămite să-și exprime — o asemenea speranță imposibilă? Ce altceva 
îi mai rămăsese în afară de speranță? 

— L-am sunat pe șeriful T. Perkins chiar adineauri. L-am sunat de o 
sută de ori mai înainte, dar de data asta am reușit să-l prind. l-am 
spuse despre câteva lucruri de care mi-am dat seama legat de cazul 
tatălui meu. O, Wesley, știu lucruri care ar putea să-i amâne execuția, 
sunt sigură de asta. Lucruri care pot să demonstreze că e nevinovat. 


Părea gata să plângă în timp ce a rostit ultimele trei cuvinte. 

— T chiar m-a ascultat. Îl iubesc pe omul ăsta, știu că o să mă 
ajute. 

Wesley a continuat să se uite la ea până când și ea s-a uitat la el. 
Ochii ei albaștri erau hotărâți. Acolo, în cel mai mic și mai lipsit de 
importanță birou de la Casa Albă, stătea probabil singura persoană 
care încă îi dorea binele președintelui. Dar Wesley nu putea să îi 
spună asta. 

Nu putea decât să încuviințeze din cap. Și s-o ia de mână. 


Capitolul 18 


Lumea lor s-a prăbușit în ziua în care John și Danny au aflat că 
sunt infectați cu HIV. Nu pentru că lui John îi era frică de moarte — 
familia Bugatti întotdeauna avusese o atitudine destul de amuzantă 
față de această slăbiciune umană, ci pentru că un nor negru și 
amenințător acoperise brusc relația fericită care înflorea între ei doi. 

Lumea nu s-a prăbușit pentru că avea să se termine totul în curând, 
ci pentru că în sfârșit începuse să existe. Erau iubiți de mulți ani, deși 
locuiau în orașe diferite: John lucra în New York, iar Danny în 
Washington. Apoi John își schimbase modul de lucru și se mutase la 
Danny, în casa lui de vis de la marginea orașului Georgetown, între 
biserică şi Pet Gallery. Acelea fuseseră niște vremuri mai liniștite, în 
care cea mai mare temere a oamenilor era o prăbușire a 
calculatoarelor la nivel mondial provocată de venirea noului mileniu. 
Viaţa era dulce, iar mirosul de vopsele de ulei umplea casa în timp ce 
tablourile lui Danny deveneau din ce în ce mai paradiziace. Apoi s-au 
îmbolnăvit. 

Amândoi știau de ce. Tentaţiile din Greenwich Village fuseseră 
întotdeauna greu de ignorat, iar John a crezut că trebuie să-și trăiască 
viața la maximum. 

Acum, lumea se schimbase complet. Tratamentele lui John erau 
încă destul de eficiente și astfel nu se simţea deloc bolnav, dar Danny 
nu fusese la fel de norocos. 

La început, John se îndrăgostise de părul lui lucios și de sclipirea 
din ochi, dar acum acea sclipire dispăruse și, chiar dacă Danny făcea 
tot posibilul, nu mai putea să ascundă inevitabilul. Pensulele lui s-au 
uscat, mirosul de vopsea a dispărut. 

Când John a ajuns acasă, a auzit televizorul dat tare. De fiecare 
dată când venea acasă şi găsea o asemenea scenă, aproape că i se 
oprea inima și trebuia să se forțeze să pună un picior în faţa celuilalt 
până în sufragerie ca să vadă dacă iubitul lui mai respira. 

L-a găsit pe Danny stând cu picioarele pe măsuţa de cafea și cu o 
sticlă de Martini goală în poală. Era nevoie de mult Martini ca să-și 
înece frica de moarte, dar Danny întotdeauna avusese mult stil. Nu era 
genul care să-și facă praf creierul cu o sticlă de whisky, așa cum avea 
John tendinţa să facă. 

Bugatti s-a uitat cum i se ridică și-i cobora pieptul plin încă de 
viaţă. 

— Îți mulţumesc, iubirea mea, că nu m-ai părăsit! a șoptit el. 

A dat televizorul mai încet, lăsând genericul unui film vechi cu 


frații Marx să curgă încet pe ecran. Fusese o zi dramatică. Unite, 
pentru prima dată, ca să se opună guvernului, organizațiile religioase 
din întreg spectrul de secte făcuseră un mare protest, umplând străzile 
cu veșmintele lor religioase colorate. Poliția fusese calmă, aparent nu 
ajunseseră în punctul în care să dea cu gaze lacrimogene în rabini, 
imami şi preoți. Curentul fusese oprit în cea mai mare parte din oraș, 
iar aerul serii încă mai răsuna de blesteme și imnuri de protest în 
numele lui Dumnezeu. 

Erau repercusiuni la fel de mari și în alte sectoare ale societății. 
Organizaţii puternice care aveau în mod tradițional interese 
divergente - cum ar fi sindicatele și marile companii — își găseau un 
teren comun de protest. Părea că orice era posibil. Cuvinte precum 
„grevă generală”, „revoltă” şi „acapararea puterii” se șopteau la Casa 
Albă, dar statul avea urechi mari și atente și oamenii dispăreau din 
casele lor la miezul nopții. 

Doi dintre colegii lui John nu mai veniseră la serviciu în acea zi. 
Era sigur că unul dintre ei se ascunsese, dar nu părea să fie la fel și în 
cazul celuilalt. Domnișoara B, așa cum îi spuneau ei, făcuse călătorii 
repetate în Somalia și Afganistan când condiţiile erau cele mai 
groaznice, așa că avea nevoie de mai mult ca să fie afectată decât de 
execuțiile sumare ale membrilor milițiilor ziua în amiaza mare sau de 
cadavrele în uniformă care pluteau în jos pe Potomac. Cel mai 
probabil, problema era că profesia ei o făcuse să fie atât de tare, încât 
să nu-şi mai dea seama cât de periculoasă poate să devină situaţia și să 
nu vadă că ea, la fel ca restul presei, trebuia să fie extrem de precaută 
când avea de-a face cu conceptul „adevărului”. Poate că într-un alt loc 
de pe glob ar fi păstrat tăcerea; în anumite situații învățase că era 
înţelept să facă asta. Dar ieri își ieşise din minţi la birourile NBC și-i 
dăduse un pumn în față unui cenzor delegat, când acesta îi ceruse să 
fie şters comentariul ei din programul de știri. Făcuse un reportaj 
despre armata care vânează imigranţi ilegali și despre felul în care 
sunt aruncaţi în ținutul nimănui, dincolo de granița cu Mexic. Nu 
aveau documente, identitate și nici autorităţile mexicane nu-i voiau. 
Era o știre importantă și relevantă, iar John era sigur că și el s-ar fi 
luptat pentru dreptul său de a spune cât de greșită și cât de inumană 
era această politică a noului guvern. Cum mii de suflete exilate 
înghețau noaptea sub cerul liber, fără mâncare, ţinuţi la distanță de 
soldații americani și mexicani de o parte și de cealaltă a graniţei. 

Nimeni nu o mai văzuse pe domnișoara B de la prânz. Unii spuneau 
că pur și simplu „se săturase”. John se temea de ce era mai rău. 

Și-a dus mâinile la cap și s-a masat la tâmple, încercând să-și 
potolească neliniștea mentală. Chiar înainte să plece de la serviciu, o 
sursă de la Casa Albă îi anunţase că avusese loc o încercare de 
asasinare a președintelui, dar li se spusese că nu pot publica nimic 


până când nu primeau permisiunea. Asta însemna că puteau să se 
aştepte în curând la măsuri și mai dure, precum cele ce urmaseră 
precedentelor episoade violente în care fuseseră implicați președintele 
și administraţia sa. 

Și-a turnat un al doilea pahar de whisky și s-a uitat gânditor la 
Danny. Capul îi căzuse în piept și picioarele lui întinse riscau să 
răstoarne mai multe flacoane cu pastile care stăteau pe marginea 
măsuţei de cafea. I-ar părea foarte rău dacă cineva l-ar vedea așa, s-a 
gândit John. A strâns flacoanele și le-a dus în bucătărie, apoi s-a 
aşezat în zona de servit masa din colțul sufrageriei, a tras un sertar de 
sub masă şi a scos o coală de hârtie. A împărţit-o în două coloane, una 
pentru episoadele dramatice care se petreceau în vecinătatea 
preşedintelui și una pentru ce măsuri luase președintele. A doua 
coloană arăta imaginea clară a unei țări care, de la un anunţ inofensiv 
despre reforme în sectorul social şi în cel judiciar, se transformase 
într-un ritm constant într-o ţară urâtă și controlată de poliție. John era 
de mult timp în domeniu și văzuse multe conflicte serioase în lume, 
aşa că recunoștea semnele unui viitor colaps al democraţiei. 
Constituţia nu mai era cu adevărat respectată, toată opoziţia era 
sistematic distrusă, iar armata era loială regimului. Toate granițele 
urmau să fie închise și ţara se izola de restul lumii, de parcă toate 
astea nu se întâmplaseră deja. Și în cele din urmă, era minciuna aceea 
clasică promovată de fiecare dictator: promisiunea că totul va fi mult 
mai bine după aceea. 

Nu că John nu putea să vadă aspectele pozitive ale planurilor lui 
Jansen. Criminalitatea scăzuse după ce criminalii au fost forțați să iasă 
la suprafață, străzile erau mai sigure, iar suburbiile se deschideau spre 
lume. Începuseră să distrugă clădiri confiscate din oraşele mari 
precum Detroit, Los Angeles și Chicago. Erau convoaie de mașini de 
gunoi şi camionete cu containere încărcate cu tot felul de moloz din 
marile orașe și fuseseră create locuri de muncă pentru toată lumea. 
Străzile din mica lui oază care era Georgetown arătau de parcă 
fuseseră date cu aspiratorul; foarte mulți șomeri erau ocupați cu 
strângerea fiecărei urme de gunoi de pe șosele și autostrăzi, până la 
Marile Cascade. Dar la orizont, dincolo de peisajul extrem de curat, se 
puteau vedea ocazional rotocoale de fum ridicându-se dinspre 
altercaţiile dintre soldaţi și locuitori. Era o priveliște grotescă. Dincolo 
de fațada curată și ordonată, o societate se dezintegra. 

Soarele se pregătea să apună în timp ce el stătea și se uita la coala 
de hârtie, văzând cum cauza și efectul se împleteau. Oare Jansen ar fi 
reușit vreodată să-i determine pe cei mai mulți membri ai Cabinetului 
să-i susțină programul „Viitor Sigur” fără sprijinul Procurorului 
General Lovell, iar Lovell l-ar fi sprijinit vreodată dacă fiica și mama 
lui bătrână nu ar fi fost violate? John se îndoia. Iar președintele ar mai 


fi recurs la suspendarea procesului parlamentar dacă nu ar fi fost 
atacul asupra Procurorului general și asasinarea judecătorului-șef al 
Curţii Supreme? Nu cumva amenințările în creștere împotriva 
instituțiilor publice, bombardarea tribunalelor și a sediilor Partidului 
Democrat, precum și uciderea funcționarilor publici și a membrilor 
Congresului nu erau niște decât niște scuze convenabile pentru 
declararea unei stări de urgenţă naționale? 

Cu cât se uita mai mult la coala de hârtie, cu atât vedea o legătură 
total diferită între cele două liste. Legea cauzei și efectului fusese 
inversată; efectul dorit îşi crease propria cauză. Anxietatea indusă de 
„ucigașul de pe acoperiș” și uciderea unor elevi în Washington 
aprinseseră flăcările eternei dezbateri naţionale legate de posesia de 
arme şi pregătiseră terenul pentru noile interpretări ale celui de-al 
Doilea Amendament. Incidentele minore și majore de zi cu zi aveau 
consecințe grave şi toate arătau spre aceeași direcție. 

Preşedintele Jansen se apropia încet și sigur de scopul său, acela de 
a deține controlul total asupra societăţii. John și-a golit paharul dintr- 
o înghițitură și l-a umplut din nou. De ce să stea treaz? Care era 
diferența? Oricum nu putea face nimic. Dacă începea să-şi spună cu 
voce tare suspiciunile, că Jansen și gașca lui provocaseră violență, 
amenințări cu bombe, crime și chiar violul unei bătrâne, era terminat. 
Spune lumii! își strigă în sinea sa, de parcă ar fi putut face asta, chiar 
dacă ar fi încercat. 

Cu siguranţă nu s-ar fi difuzat asta pe NBC. 

A rămas liniștit câteva momente, studiindu-l pe Danny. Dacă ar fi 
fost ca pe vremuri, când erau sănătoși amândoi, şi-ar fi luat iubitul de 
mână, ar fi fugit până la Left Bank din Paris și şi-ar fi exprimat 
gândurile liber şi cu vehemenţă. Ar fi putut obține un loc de muncă 
oriunde: Times, BBC, ZDF sau Le Monde, şi lui Danny i-ar fi plăcut 
oriunde. Apoi ar fi putut să meargă la expoziţii în Berlin, la operă în 
Viena sau pe sub colonadele din Bologna. Dar acum era prea târziu, 
după sute de atacuri de febră și mii de pastile. Danny nu putea merge 
oriunde, iar John nu putea să-l părăsească. Îl iubea pe acest bărbat, 
care în curând nu avea să mai fie cu el. De ce trebuia să fie așa viaţa 
lui? 

Încă un pahar de whisky și a început să plângă. S-a aplecat și l-a 
luat ușor de mână pe Danny. Mâna era caldă, la fel ca obrajii săi. 

Apoi, prin ceața groasă a alcoolului, a observat știrile de la 
televizor. În timp ce-şi concentra încet atenția asupra ecranului, s-a 
trezit față în față cu președintele Jansen. Fusese machiat extrem de 
bine şi ocupa tot ecranul. Președintele arăta bine, așa cum arăta 
mereu în fața publicului. 

Bugatti a lăsat mâna lui Danny să alunece și a dat sonorul mai tare. 

Nu încăpea nicio îndoială că totul fusese înregistrat cu ceva timp în 


urmă. Cum altfel ar fi putut să stea Jansen așa, rezumând situaţia atât 
de calm? Mai ales când cineva încercase să-l omoare cu câteva ore în 
urmă. 

John a scuturat din cap în încercarea de a-și alunga starea de 
amețeală și a încercat să asculte ce se spunea. Era un discurs foarte 
„personal”, adresat unei naţiuni de indivizi cu „speranţele și visurile” 
lor, așa cum le numea Jansen. 

Vorbe goale rostite de o limbă bifurcată, s-a gândit John. 

— Sunt mai multe lucruri care ne unesc pe noi, americanii, decât 
lucruri care ne despart, zicea Jansen, cu ochii sclipind. Este foarte 
multă confuzie în momentul de față, dar în curând ne vom găsi din 
nou ritmul și vom avansa spre scopul nostru comun. Soldaţii noștri au 
fost chemaţi acasă pentru a asigura legile și siguranța cetățenilor 
noștri. Toţi sacii pentru cadavre vor fi distruși pentru că nu vom mai 
avea nevoie de ei. 

A făcut o pauză semnificativă. 

— Soldaţii noștri se întorc acasă pentru a ne ajuta să restaurăm 
ordinea astfel încât toată lumea să aibă șansa cea nouă pe care o 
merită. În viitor, vor exista fonduri pentru asigurarea serviciilor de 
bază și funcționarea societăţii. Vor fi servicii medicale universale și 
tribunalele și închisorile noastre vor fi golite odată ce vindecăm 
simptomele criminalității. Și vor exista slujbe bune pentru toată 
lumea. 

John a clătinat din cap. Mai avea nevoie de încă un pahar cu 
whisky. 

Unghiul camerei s-a schimbat astfel încât să se vadă că preşedintele 
era în Sala Cabinetului și că nu era singur. John a trebuit să mijească 
ochii ca să vadă mai bine. La naiba, erau toți acolo: Billy Johnson, 
vicepreședintele Sunderland, Secretarul Apărării Henderson, Lovell și 
restul. Până și consilierul de securitate națională și directorul CIA. 

Jansen şi-a desfăcut braţele de parcă avea de gând să le dea tuturor 
celor prezenți o mare îmbrățișare. 

— Aici, în această sală istorică, stau oamenii de care ţara are 
nevoie. Oameni înzestrați, curajoși, fiecare cu un plan pentru voi, 
pentru noi toți, astfel încât visurile noastre să devină realitate. 

S-a întors spre prima cameră și a afișat o expresie și mai serioasă. 

— Vor fi necesare măsuri neplăcute pentru a ne atinge scopul, știm 
asta. Vom fi nevoiţi să închidem granițele în fața imigranților, trebuie 
să scăpăm de toate armele. Trebuie să ne ridicăm standardele morale 
şi trebuie să învăţăm cum să ne descurcăm cu mai puțin. 

John a clătinat din cap iar. Nici Stalin n-ar fi putut să se exprime 
mai bine de atât. Wesley își făcuse treaba prea bine. A mai luat o gură 
de alcool și a simţit că îi vine să vomite. 

— America a fost dependentă de materiile prime din alte țări prea 


mult timp. Unii dintre predecesorii mei au mers atât de departe încât 
au inițiat războaie pentru a ne asigura aceste materii prime și adesea 
cu consecințe catastrofale. Dar azi vă spun că putem deveni 
independenți. Posibilităţile sunt din belșug. Au fost găsite resurse de 
petrol în Alaska, resurse mari care ne vor asigura necesarul de energie 
în deceniile ce vor una. Și între timp va trebui să învăţăm să folosim 
mai puțină energie și surse alternative de energie. Noi americanii 
putem face orice - și știm asta - și vom arăta lumii cum se face, așa 
cum am făcut-o și înainte. 

John stătea pe marginea canapelei și a fost cât pe ce să cadă în nas. 
Corpul lui a devenit dintr-odată greoi și imposibil de controlat. A 
întins un picior din instinct ca să-și țină echilibrul, aproape lovind 
măsuța de cafea. Apoi a ameţit și a căzut peste măsuța joasă, 
spărgându-şi paharul cu whisky și aterizând pe covor peste sticlă și 
peste un teanc de reviste vechi de design interior. 

Asta l-a trezit pe Danny, care era și confuz și speriat. 

John i-a făcut semn cu mâna spre televizor. 

— Opreşte prostia asta, a bolborosit el, înainte să arunc cu sticla în 
ecran. 

Danny mai fusese în ipostaza asta înainte, amândoi fuseseră. John 
ştia asta prea bine. Şi chiar dacă Danny era atât de slăbit încât abia 
putea să se aplece, făcea același lucru de fiecare dată. Niciun 
comentariu sarcastic şi nicio privire dezaprobatoare. Doar o cârpă rece 
pe care o punea pe fruntea iubitului său, un pahar cu apă pe care să-l 
bea și un mic oftat în timp ce curăța mizeria. Danny întotdeauna făcea 
ca lucrurile să fie din nou bine, cu calm și fără să-l certe. 

John a luat mâna liberă a lui Danny și i-a sărutat-o. 

— Te iubesc, bătrâne! Tu ești singura lumină din viața mea. 

— Încearcă să te concentrezi puţin, John! 

Dincolo de zâmbetul său, Danny părea tulburat. 

— Te-a căutat cineva! zise el. Prezentatorul ăla groaznic, Tom 
Jumper, împreună cu domnișoara B. Au fost aici acum câteva ore, au 
vrut să vorbească cu tine. Domnișoara B părea cu mintea aiurea rău. 

L-a strâns de mână pe John. 

— Ce treabă ai tu cu Tom Jumper? Întreaga ţară îl caută. Nu ai 
probleme, nu-i așa, John? 

John s-a așezat pe podea, a încercat să înghită, dar gura lui era din 
nou uscată ca un deșert. S-a uitat în jur să vadă dacă era vreo sticlă pe 
care s-o poată apuca, să mai ia o gură mică pentru a-și limpezi mintea. 
A căutat cu mâna pe sub câteva scaune, dar nu a găsit decât niște 
firimituri care scăpaseră de aspiratorul lui Danny. 

Deci domnișoara B era liberă. Asta era o veste bună, dar nu și 
faptul că era însoțită de Tom Jumper. Erau un cuplu destul de 
nepotrivit. 


— Nu ştiu ce voiau, a răspuns el, ridicându-se cu dificultate. 

S-a uitat pe geam afară, unde cerul se înnorase și începuseră să 
cadă picături de ploaie pe veranda din spate. 

Cei doi au venit din nou noaptea. Brusc, nu se știe cum, au apărut 
în curtea din spate în ploaia apocaliptică și au bătut la ușa verandei. 
Danny l-a implorat pe John să stea în pat, șoptind ceva despre cutia 
Pandorei pe care avea s-o deschidă dacă îi lăsa să intre, dar John nu l- 
a ascultat. Dacă el ar fi stat acolo cu pantofii uzi, disperat după ajutor, 
s-ar fi aşteptat să fie lăsat să intre, fără nicio îndoială. Erau niște legi 
nescrise, mai ales în domeniul lui. 

Cei doi refugiați stăteau acolo, tremurând și uzi fleașcă, uitându-se 
în jur de parcă se aşteptau să fie prinși de poliţie în orice secundă. 
Danny și-a strâns mai bine cordonul de la halat, i-a invitat înăuntru și 
a acționat imediat, ajutându-i să se dezbrace de hainele ude. Nu a 
existat niciun protest. 

— O să le pun în uscător. Puteţi să vă îmbrăcaţi cu astea între timp, 
a zis el, punând două chimonouri pe spătarul unui scaun. 

Domnișoara B era mult mai slabă decât s-ar fi așteptat John. Era 
grațioasă şi vulnerabilă, iar în prezent era și o bombă cu ceas. John o 
respecta foarte mult. Lângă ea stătea Tom Jumper, gol și palid, 
uitându-se la el cu nerușinarea sa specifică pe care o arăta mereu la 
televizor. Nu-și făcea nicio iluzie cu privire la ce credea John despre 
el, era obişnuit cu așa ceva. Cine ar fi putut să placă o persoană care 
făcea ditamai averea exploatându-i pe rataţii societății pentru 
divertismentul telespectatorilor? Răspunsul era, bineînţeles: restul 
rataţilor societăţii. Dar John ducea lipsă de forma aceasta ciudată de 
degenerare mentală și morală. Pentru el, Jumper nu era nimic mai 
mult decât o rușine pentru profesia sa, indiferent că avea un ordin de 
arestare pe capul său sau nu. 

— Trebuie să ne ajuţi, John! 

Domnișoara B şi-a înfășurat chimonoul strâns în jurul corpului său 
slab și l-a luat de braț. 

— Căutătorii voştri știu că sunteți în Georgetown? a întrebat John. 

— Crezi că am mai sta aici aşa dacă ar fi știut? 

Tom Jumper se îmbrăca încet cu chimonoul, într-un stil provocator 
tipic, dar John nu i-a dat atenţie. Nu putuse să-i suporte niciodată pe 
bărbaţii care miroseau ca Jumper, un amestec de transpiraţie dulce și 
apă de parfum scumpă. 

— Nu, nu știu unde suntem! Nu suntem atât de proști încât să 
folosim internetul de pe un telefon mobil, conexiunile fără cablu sau 
carduri de credit. Au o armată întreagă de oameni a căror treabă este 
să localizeze astfel de chestii. 

A bătut ușor cu mâna în servietă. 


— Plătim cu bani lichizi. 

Servieta asta e plină ochi, s-a gândit John. Auzise cât câștigă pe 
emisiune personajul ăsta. 

— Ce faceţi voi doi împreună? a întrebat el în cele din urmă. Vă 
cunoaşteţi? 

Domnișoara B a încuviințat din cap în timp ce-și freca degetele de 
la picioare, care încă mai erau albastre din cauza frigului. 

— Da, de la facultatea de jurnalism! Suntem prieteni de mult timp. 

Asta era ceva nou pentru John. De câte ori îl vorbise de rău pe 
clovnul ăsta de față cu ea? De o mie de ori? De două mii? 

— Dar de ce eşti cu el acum, domnişoară B? Ştii că e căutat peste 
tot. 

— Şi eu sunt, John! Au dat un mandat pe numele meu. Am vorbit 
cu Alastair Hopkins acum câteva ore și mi-a recomandat să mă ascund 
dacă țin la libertatea mea. 

— Nu doar pentru că i-ai dat un pumn cenzorului ăluia descreierat, 
nu-i aşa? 

— Cenzorul? Nu, John! E vorba despre lunetistul din New York. 
Am aflat că nu este doar un nebun, aşa cum ne-au făcut să credem. 
Lucrez la caz de câteva săptămâni, până când mi-au oprit investigația. 

— Înţeleg! 

S-a gândit imediat la listele pe două coloane din sertar. Deci și ea 
începuse să suspecteze că exista un fel de legătură? Măcar dacă i s-ar 
fi confesat puţin mai devreme, fir-ar să fie! 

— Nu eşti jurnalist de investigație, așa că de ce te-ai apucat de 
cazul ăsta? Te-a pus Alastair? 

Ea a clătinat din cap. 

— Ce ai ca să-ţi susţii teoria? 

— Poţi să explici tu, Tom! a răspuns ea dând din cap spre Jumper. 

Acesta a făcut un pas în faţă. 

— Indiferent de ceea ce crezi tu despre emisiunea mea, John, 
întâlnesc foarte mulți oameni cu care poliţiei i-ar plăcea să stea de 
vorbă serios. 

Bine, bine, dar ce altceva mai știa nou? Totuşi îi stârnise 
curiozitatea. 

— Deci presupun că o să-mi spui că l-ai avut pe criminal în 
emisiune. 

— Ascultă ce-ţi zic! Probabil că știi sau nu, dar îmi închei 
emisiunile rugându-i pe telespectatori să se ofere voluntari pentru o 
viitoare emisiune, cu o temă anume. 

Bugatti a râs. 

— Nu, nu cred că am apucat vreodată sfârșitul vreunei emisiuni. 

Domnișoara B l-a luat de braţ. 

— John, încearcă să asculți! E un tip OK, doar că nu știi asta încă. 


Avea dreptate, chiar nu știa. Pe de altă parte, abia distingea 
conturul unei sticle cu vin de porto de pe masă și a început să se 
gândească dacă putea să rămână în picioare atât cât să parcurgă 
distanța aceea scurtă. 

Jumper a continuat. 

— Acum câteva săptămâni, am început o temă în emisiunea noastră 
numită „Dacă iubitul tău ar fi «Ucigaşul de pe acoperiș», l-ai 
denunța?” 

Uitându-se cu jind la sticla cu vin, John și-a adus aminte clar de ce 
ura acea emisiune. 

— Sigur, și acum se dovedește că ucigașul are o gagică egoistă și 
lacomă care nu poate rezista fără să aibă parte de faimă și avere. 

— Nu a fost o iubită, ci o mamă. 

— O mamă? 

John s-a gândit la mama sa. Dacă el l-ar fi omorât pe însuși Papa, 
ea niciodată, dar absolut niciodată, nu l-ar fi denunțat. Pe de altă 
parte, făcuse ceva mult mai rău în ziua în care anunţase că e gay. 
Parcă o înjunghiase în inimă. 

— Aici apar eu în peisaj, John! 

Domnișoara B și-a aprins o ţigară și a dat din cap spre Danny când 
acesta a arătat spre scrumieră. Avea părul ud încă, lipit de gât, așa 
cum arăta deseori în fața camerelor după ce termina de prezentat. Era 
un rol pe care fusese născută să-l joace. 

— Tom m-a sunat şi a vrut să preiau eu după ce i-au anulat 
emisiunea și au început să îl urmărească. A simţit că există o legătură 
între mandatul de arestare emis pe numele lui și apelul pe care l-a 
primit, iar eu am fost de acord. 

John l-a privit pe Jumper cu alți ochi. Faptul că emisiunea sa fusese 
anulată deoarece intrase în posesia unor informaţii extrem de 
sensibile, și nu pentru că era o insultă socio-culturală dezgustătoare la 
adresa umanităţii, îl deranja peste măsură. Chiar se putea ca acest om 
să fie o amenințare față de orice altceva în afară de bunul gust? Oare 
diatribele jalnice pe care le făcea asistentul său la colț de stradă 
puteau fi o scuză pentru ca poliția să emită un mandat de arestare pe 
numele lui? Din păcate, avea logică. Și-a ridicat pleoapele greoaie și 
le-a aruncat amândurora o privire sceptică, dar plină de respect. 

— A luat cineva în considerare posibilitatea ca această femeie, care 
voia să-și denunțe fiul, să fi fost doar cineva care voia să atragă puţin 
atenţia, să aibă parte de ceva emoție în viața sa? Sau poate că era una 
dintre nebunii care au obiceiul să-și asume meritele pentru tot soiul de 
crime, numai că de data aceasta în numele fiului său? 

Domnișoara B a încuviințat din cap. 

— Amândouă ar putea fi niște posibilități, da. Nu avem cum să fim 
siguri. 


— Pun pariu că femeia aia a dispărut între timp, a spus John 
râzând sec. 

— Nu, a murit! 

— Am înţeles... 

Nu era prima dată când auzea povești de genul ăsta. Mulţi cu gura 
mare fuseseră reduși la tăcere pentru totdeauna în istoria recentă a 
Americii. Era clar că domnișoara B și Tom Jumper ajunseseră într-un 
impas în investigația lor. 

— Hmm, ce păcat! Și presupun că și fiul a dispărut între timp? 

— Amândoi au fost găsiți morți în sufrageria ei, a răspuns ea. 
Intoxicație alimentară, se pare. Botulism, mai exact, din cauza unui 
pateu stricat. Foarte convenabil, aș spune eu. Nu e ceva ce se întâmplă 
în fiecare zi în New York. 

John a încercat să alunge ceața alcoolului care încă îi mai învăluia 
creierul. 

— Deci apoi au încetat împușcăturile lunetistului, sau ce? a 
întrebat el, ştiind că nu fusese așa. 

Domnișoara B a ignorat tonul lui tăios. 

— Nu, dar apoi au putut să-l elimine pe fiul ei. Gândește-te ce ştire 
bombă am fi avut dacă ar fi fost el. Se știa că tânărul era un trăgător 
excelent. Toţi cei din blocul lui spuneau asta. 

— Sigur. Şi e rezonabil ca o mamă să-și bănuiască fiul. 

Alcoolul îl făcea să fie sarcastic acum, iar John s-a gândit dacă ar 
trebui să bea în continuare sau să accepte cana cu cafea pe care i-o 
întindea iubitul său cu o paloare cadaverică. 

— Bine, Bugatti, știm că încă ești sceptic, a intervenit Jumper, dar 
pune la socoteală și faptul că tânărul nostru a avut un angajat cu 
câteva luni înainte de moartea sa, căruia i-ar fi fost de folos talentele 
lui de trăgător. Adresa Pennsylvania Avenue, numărul 935 îți spune 
ceva? 

Lui John i-a scăpat un oftat. În adâncul lui se așteptase la ceva de 
genul ăsta. 

— Sediul FBI. 

S-a întors spre Jumper. 

— Stai să văd dacă am înţeles, Tom... 

Era prima dată când i se adresa pe numele mic. 

— Vrei să spui că a lucrat pentru FBI, a fost trăgător şi mama lui a 
susținut că era ucigașul? 

— Exact! 

— Dar nu mai era angajat la FBI la vremea când a murit și atacurile 
au continuat? 

— Așa este! 

Jumper a încuviințat din cap și a acceptat o cană cu cafea de la 
Danny. 


Acum John era mai mult confuz decât sceptic. 

— Deci ori FBl-ul e implicat, ori mama lui s-a înșelat, ori tânărul 
nostru și câțiva amici buni trăgători au format un mic club în New 
York, ceea ce înseamnă că au fost mai mulți lunetiști. Sau a fost un alt 
scenariu blestemat la mijloc. 

— Haide, John! a intervenit domnișoara B. Eşti un jurnalist prea 
experimentat ca să nu îți dai seama după tot ce ai auzit. Casa Albă s-ar 
putea să fie în spatele împușcăturilor din New York. Nu încape 
îndoială că „Ucigaşul de pe acoperiș” i-a ajutat mult. Exact de asta a 
avut Jansen nevoie ca să-și facă marele plan de reformă, e foarte 
simplu. Nu știm detalii, cum ar fi ordinea comenzilor și succesiunea 
evenimentelor, dar se pare că știm destul pentru ca ei să facă tot 
posibilul să ne găsească. Ești de acord cu asta măcar? 

— Draga mea, crede-mă, sunt numai ochi și urechi! Și poţi să fii 
sigură că înţeleg foarte bine de ce ai vrut să cercetezi treaba asta. 

Acceptase ceașca cu cafea de la Danny și acum a luat o gură. După 
câteva căni cu cafea din asta tare, o să fie pregătit pentru orice. 

A sunat doi prieteni care locuiau la câțiva kilometri și care au fost 
de acord să îi ascundă pe fugari în acea noapte și să facă tot ce era 
necesar. Erau niște comercianți cu antichități anarhiști care își 
vânduseră buticul cu mult timp în urmă, își puseseră milioanele în 
bancă și începuseră să se plictisească. Erau foarte încântați să treacă 
din nou la acțiune, chiar dacă pentru puțin timp. 

Jumper a dat mâna cu John. 

— Am o dubiță de transmisiuni care mă așteaptă în Arcola. Pune 
radioul pe lungime lungă de undă și o să mă auzi mâine după-amiază. 
Nu știu încă frecvența, dar sunt sigur că o să o găsești tu. 

După ce a dat mâna cu el, i-a pus în palmă o hârtiuță cu o adresă 
de e-mail. 

— Cum naiba o să reușești să traversezi râul? l-a întrebat John. 
Sunt puncte de control pe toate podurile. 

— Mă duc singur. B o să încerce să iasă din țară și să transmită din 
afară. Asta e tot ce-ţi spun. Dar mersi pentru că-ți faci griji. Am câțiva 
prieteni în Leesburg care pot să ne ia mâine dimineață, așa că nu te 
preocupa. Tu și Danny ne-aţi oferit tot ajutorul de care aveam nevoie. 

Prietenii lui John și Danny au venit să-i ia pe Jumper și pe 
domnișoara B într-o rulotă roz la două dimineaţa, chiar înainte de 
stingere. Nimeni nu ar fi bănuit că ar putea fi altceva decât ceea ce 
erau: doi bărbați gay într-un paradis din catifea roz pe roţi și cu un 
autocolant în spate pe care scria: „Venice Beach, venim acum”. Era 
greu să găseşti un mijloc de transport mai sigur de atât. 

După ce au plecat, John s-a așezat și a privit în gol, ţinându-l de 


mână pe Danny. Dacă domnișoara B și Tom Jumper se ocupau de ce 
credea el, atunci era o situație extrem de periculoasă și pentru ei, și 
pentru el, ca să nu mai pună la socoteală și întreaga structură de 
puteri. Imediat ce Jumper avea să aibă din nou un microfon în mână 
și un transmițător mobil, avea să se dezlănțuie iadul. Se vor pierde 
vieţi până se va sfârși. Măcar dacă ar fi vieţile câtorva dintre 
nenorociții din administraţia lui Jansen. 

Danny și-a pus capul pe umărul lui John și l-a strâns ușor de mână. 
Acesta era un semn că avea ceva serios să-i spună. Cu cât era mai 
serios, cu atât era mai moale era strângerea. 

— la ăștia ca să fii în siguranţă! i-a zis Danny, dându-i un plic la fel 
de gros ca ediția de duminică a ziarului Washington Post. Sunt nouă 
mii de dolari. Nu te uita așa la mine, chiar sunt capabil să fac 
economii din când în când. Deci ăştia sunt pentru tine. Trebuie să 
pleci de aici, John, înţelegi? Du-te la aeroport în noaptea asta. Du-te la 
cinci dimineața când se termină stingerea și zboară spre Alaska sau 
Montana. Apoi o să găsești o cale să treci granița în Canada. 

L-a privit cu intensitate în ochi în timp ce John încerca să refuze 
plicul. 

— Da, John, trebuie să pleci! Probabil că nu te vânează încă, dar 
sigur e doar o chestiune de timp. Trebuie să te aștepți să fie închise 
toate posturile în curând și nu aş suporta să te văd cum stai degeaba, 
tunând și fulgerând că nu poți face nimic pentru că eu te trag înapoi. 

John a încercat să spună că nu se simţea tras înapoi, dar Danny l-a 
oprit mângâindu-l pe obraz. Deci așa se simţea o despărțire. 

Lui John i-a luat mai mult de trei ore să ajungă la aeroportul Dulles 
International. Pe drum, a văzut kilometri întregi de străzi pustii, cu 
luminile stinse și restaurante și cinematografe cu lanţuri la uși. Erau 
soldaţi peste tot, care stăteau cu mitralierele în mâini, în vehiculele lor 
blindate, din o sută în o sută de metri tot drumul până la aeroport, 
verificându-i pe toți civilii. Cu cât le apropiai mai mult de aeroport, cu 
atât erau mai lungi cozile de mașini la verificări. Și când a văzut 
terminalul, a știut că nu mai apucă zborul 6837 spre Seattle de la ora 
opt dimineaţa, ceea ce însemna că nu va putea nici să ia zborul 883 
din Seattle spre Anchorage. A parcat mașina între două dubiţe cu sigla 
FEMA pe ele și și-a tras geamantanul spre holul principal ca să se 
alăture sutelor de pasageri obosiţi şi neliniștiți. Acum trebuia să se 
gândească şi să găsească o destinaţie nouă. 

Dakota de Nord, Montana, Alaska, Idaho, oriunde era mai ușor să 
ajungă în momentul de față. A ales cea mai scurtă coadă și a încercat 
să nu se gândească la fața lui Danny când acesta stătuse la geam, 
făcându-i cu mâna. Deja se convinsese că aveau să se revadă. 
Bineînţeles, asta era tot. Danny avea să se descurce singur și vor fi din 


nou împreună când va veni vremea. 

John a dat din cap spre un bărbat înalt care stătea în fața lui. Părea 
să aibă şaizeci şi puţin de ani și era însoțit de o femeie asiatică mai 
tânără și mai frumoasă, probabil soția lui. Se pare că stătuseră acolo 
toată noaptea. Pe bagajul lui scria Peter de Boer, cu o adresă din 
Amsterdam. John a făcut un pas într-o parte ca să se uite la rândul de 
pasageri din faţa sa. În lumina rece a neoanelor arătau mai obosiţi şi 
mai tulburaţi ca niciodată. 

Se întreba în ce avion va ajunge până la urmă. 

— Mă scuzaţi, a zis olandezul, sunteţi cetățean american? 

John încă se întreba ce răspuns să-i dea când bărbatul a continuat, 
arătând spre un semn aflat la câțiva metri. 

— Dacă da, atunci sunteţi la coada greșită! 

Pe indicator scria: „Numai cetățeni străini”. 

John a privit în jur. Erau oameni în uniformă cu mitraliere la braţ 
la toate tejghelele și ieșirile. Nimeni nu vorbea cu nimeni. Practic tot 
ce se auzea în holul imens erau zgomotele roților de geamantane. 

— Trebuie să mergeţi acolo, i-a explicat însoţitoarea olandezului, 
arătând spre tejgheaua următoare cu inevitabilul său rând de sute de 
oameni tăcuți. Dar nu sunt sigură dacă o să vă ajute prea mult, a 
continuat ea. Probabil nu or să reușească să plece niciodată de aici. 
Dacă staţi la acea coadă, singurul lucru care se va întâmpla va fi să fiți 
tras de acolo mai devreme sau mai târziu și luat la întrebări. 

Femeia a arătat spre un mic grup de autorități care îl înconjuraseră 
pe un bărbat care-și ținea geanta-diplomat strâns la piept. Arăta 
speriat. 

Olandezul i-a șoptit lui John la ureche: 

— Noi așteptăm aici de douăzeci de ore și rândul acela nu s-a 
mișcat deloc în tot acest timp. O să avem noroc dacă reușim și noi să 
plecăm de aici. Se pare că se încuie ușa Statelor Unite și vor arunca 
cheia. Am văzut destule la viața mea, dar niciodată așa ceva. 


Capitolul 19 


Pete Bukowski, gardianul din închisoare, făcuse o greșeală. Era una 
destul de mare, dar se spune că în fiecare lucru rău există şi o parte 
bună. 

Acum era vineri. Avusese trei zile libere și timp de trei zile sufletul 
său fusese măcinat fără încetare de neliniște și entuziasm, așa că nu 
putea decât să se holbeze în gol. Bud Curtis voia un telefon mobil și în 
noaptea aceea Pete se întorcea la celulele condamnaților la moarte. 
Acum trebuia să ia decizia vieţii sale și să nu o dea în bară. 

S-o facă, să n-o facă, asta era întrebarea. Nimeni altcineva nu putea 
să-i dea răspunsul. 

Seara trecută a fost tăcut în timpul cinei. În timp ce se uita cum își 
mesteca mâncarea soția lui, i-au venit în minte condamnațţii care își 
luau ultima masă. Când ea a vorbit, el era pierdut într-un labirint de 
gânduri. S-a întristat când soţia sa și-a pus mâna pe burta în care 
creștea o viață. În ultimele săptămâni, închisoarea Sussex State îl 
deposedase de întreaga sa ființă şi simplul gând de a petrece o zi în 
plus acolo îi făcea rău. 

După cină, s-a retras pe verandă ca să se gândească bine, iar 
Darleen îl urmase cu o bere rece și o privire vigilentă. Îi spusese că 
simte că îl macină ceva. Pete o respinsese, zicând că ea nu vrea să știe 
la ce se gândește el. Și chiar dacă probabil și ea își dăduse seama că 
era adevărat, apelase la farmecul său și-și lipise corpul cald de al lui 
până când îl făcuse să se înmoaie. Apoi cuvintele începuseră să se 
reverse și, în mod ciudat, s-a simţit mai bine după ce a terminat de 
povestit. Se pare că avusese nevoie să-și împărtășească gândurile cu 
cineva. În orice caz, Darleen știa acum totul despre plânsetele 
oamenilor condamnați și despre cum el îi lega pe scaunul de executare 
şi apoi întorcea capul atunci când mureau. Despre cum petrecea ore în 
şir sprijinit de zidul holului cu condamnaţi la moarte. Și despre cum 
Bud Curtis îi oferise o sumă mare de bani pentru un telefon mobil. 

Greşeala lui Pete a fost că i-a împărtășit această ultimă informație. 

În clipa în care soţia lui Pete şi-a dat seama ce ar fi putut însemna 
această posibilă bogăţie, a uitat totul despre starea de tulburare a 
soțului său şi a început să trăncăne. Acei bani puteau să le aducă o 
fericire fără sfârșit. O mulțime de lucruri mărunte care i-ar fi ridicat 
statutul social și la fel de multe lucruri mari care ar fi depășit cu mult 
lucrurile la care se putea aștepta o femeie din clasa ei socială de la 
viață. A stat trează toată noaptea, planificând ordinea în care urmau 
să fie îndeplinite nevoile ei. 


A doua zi, a fost atât de preocupată încât nici nu s-a dus la serviciu. 
În schimb, a stat în bucătărie și a citit reclamele la imobiliare. Nu 
exista nicio casă nouă pe care să nu și-o poată lua. Fetele de la salonul 
de înfrumusețare puteau să creadă orice voiau ele. Sigur aveau să-și 
petreacă ziua bârfind despre faptul că Darleen probabil nu venise 
pentru că o bătuse soțul ei. Majoritatea femeilor care frecventau 
salonul lui Lili Johnson erau căsătorite cu bărbaţi care munceau la 
închisori, așa că ştiau ele despre ce vorbeau. Bărbaţii care lucrau la 
Greensville și Sussex erau certăreţi și era adevărat că existaseră 
momente când lui Pete îi venise să dea în ea. Dar, cu toate că fusese 
cât p-aci să facă asta de câteva ori, și Darleen era în general cea mai 
mare oroare a vieţii lui, era de asemenea adevărat că nu o făcuse 
niciodată. 

Pete întâlnise persoana nepotrivită, iar mama sa îl avertizase: 

— Darleen nu e din Waverly și nu o să se integreze niciodată aici. 
Faci cea mai mare greșeală a vieţii tale, fiule! 

Pete îi ceruse să-și vadă de treaba ei. 

Cu acea ocazie aflase Pete câtă dreptate poate să aibă o mamă. 

Darleen era din Claremont, un oraş chiar și mai mic aflat dincolo 
de râul James, la douăzeci și cinci de kilometri spre est. Acolo 
crescuse cu ideea greșită că ea provenea dintr-un loc mai bun decât 
toți ceilalți din zonă și că Waverly era doar o locaţie temporară pentru 
ea, nu un loc permanent. 

Având în vedere că știa ce pot face prejudecățile și cum anxietatea 
poate să le agraveze, este posibil ca Pete să fi fost capabil să o 
înţeleagă într-o oarecare măsură. Spre deosebire de orașul ei natal, în 
Waverly erau negri peste tot. Pentru Darleen, un bărbat negru 
însemna necazuri și, când cineva avea o minte ca a lui Darleen, de 
obicei avea dreptate. Era adevărat, Claremont i se potrivea lui Darleen 
mai bine decât oricare alt loc. Acolo, aproape toată lumea era ca ea: 
albă, din pătura de jos a clasei mijlocii, supraponderală și cu grijă față 
de sine. Mama lui Pete avusese dreptate: o fată ca ea nu ar fi putut 
niciodată să locuiască în Waverly. 

Iar acum Darleen punea presiune pe el. Trebuia să facă rost de un 
telefon pentru Bud Curtis, oricare ar fi fost riscurile, pentru că acum 
ea voia să se îmbogăţească rapid. Voia să se mute înapoi pe malul 
râului de unde venise, dar de data aceasta în zona mai bogată. Pentru 
că ce ar fi fost mai bine pentru o fată de muncitor din Claremont decât 
să trăiască într-o casă colonială din Williamsburg pe care turiștii s-o 
admire? Avea să nască fete care vor purta jupoane și băieți care vor 
purta pălării cu trei colțuri. Va juca rolul Contesei de Gloucester și se 
va cufunda în cea mai fastuoasă și patriotică piesă de teatru a Americii 
- un rol de figurant permanent printre sutele de americani de rând 


care în fiecare an se îmbrăcau în costume din perioada colonială și 
reconstituiau Războiul de Independenţă. Și ce dacă ţara se ducea de 
râpă și niciun turist nu avea să ajungă tocmai până în Virginia? Totul 
avea să revină la normal într-o zi. Atât timp cât vor avea toți acei 
bani, totul avea să fie bine. 

În adâncul sufletului său, Pete ştia că va trebui să găsească un 
telefon pentru ca lucrurile să se îmbunătățească - acasă, cel puţin. Cu 
acel obiect în mână, nu doar că avea șansa de a deveni atât de bogat 
pe cât visa Darleen, dar, mai important, atât de bogat încât nu va 
trebui să-și împartă viitorul cu ea. Deja luase o decizie. Darleen și 
copilul din burta sa vor avea suficienți bani, asta era clar, dar la fel și 
el. 

Îi promisese lui Bud Curtis că-i va face rost de un telefon mobil în 
trei zile, dar numai dacă Bud plătea în avans. Pete nu voia să fie 
înșelat. Ar fi fost lipsit de putere dacă Bud primea întâi telefonul. Dar 
exista o problemă a banală și evidentă: Curtis nu putea să facă rost de 
bani fără telefon. Aşa că Pete trebuia să-i dea telefonul și să rişte. Îl 
amenințase pe Curtis că se va răzbuna pe el dacă îl va păcăli. Se 
asigurase că omul înțelesese toate lucrurile rele care ar putea să i se 
întâmple. În timpul execuţiei, de exemplu. Lucruri dureroase. 

Așa că Pete trebuia să facă rost de telefon. Cu cât se gândea mai 
mult la asta, cu atât i se părea mai rezonabil. Dacă regulile lor de la 
închisoare și personalul nu s-ar fi redus, telefonul nu ar fi avut 
niciodată şansa de a ajunge până la secţiunea condamnaților la 
moarte. S-a hotărât să-l bage în termos și să i-l dea lui Bud chiar 
înainte să își termine tura. Dar, graţie stării haotice în care se afla țara 
și tuturor schimbărilor radicale care fuseseră implementate, era 
practic imposibil să obţii un telefon prin care să nu se poată detecta 
proprietarul. Înainte era ușor să cumperi un telefon furat în orice 
cârciumă din ţară, dar acum toate trebuiau să fie înregistrate la secția 
de poliţie locală și telefoanele care nu erau înregistrate erau 
dezactivate. Așa că nu mai era atât de ușor de obținut, dar Pete a 
reuşit să se descurce. Executarea lui Bud Curtis se apropia. Mai erau 
doar șaptezeci și două de ore. 

Condamnaţi! la moarte fuseseră mutați din centrul de corecție 
Mecklenburg în închisoarea de stat Sussex chiar înainte ca Pete să 
împlinească optsprezece ani, și acolo se hotărâse că va lucra după ce-și 
va termina serviciul militar. Avea de-a face cu prizonieri care aveau 
sentinţe pe viață sau erau condamnați la moarte, așa cum făcuse și 
tatăl lui. Era o slujbă bună care cerea respect, își spunea el. E adevărat 
că după moartea tatălui său, oamenii îl avertizaseră că viața în 
închisoare rănise mortal sufletul tatălui său, dar Pete știa de fapt cum 
stătuseră lucrurile. Tatăl lui își luase viața nu pentru că avea de-a face 


cu oameni condamnați, ci pentru că trebuia să le ia și vieţile, și Pete 
nu avea să facă așa ceva. Tatăl lui lucrase în Greensville, dar Pete avea 
să lucreze în Sussex, unde nu-i omorau ei pe prizonieri. Doar îi țineau 
până când îi omora altcineva în Greensville. 

Și Pete s-a ținut de planul său. După șase ani în armată, a aplicat 
pentru un post la închisoarea Sussex și cu cazierul lui fără pată a fost 
angajat imediat. Ajungea repede la serviciu și treaba lui era uşoară. 
Participa la rutina zilnică și nimeni nu muncea prea mult. Ar fi putut 
să continue așa zeci de ani, dacă șeful lui, Bill Pagelow Falso, nu ar fi 
reușit să-și îndeplinească dorința de a adăuga o clădire mică în capătul 
holului cu condamnaţi la moarte. Grupurile care susțineau drepturile 
omului s-au răzvrătit când au aflat că Sussex avea dintr-odată propria 
sa cameră de executare, dar protestele lor nu au folosit la nimic. 

Nici lui Pete nu-i convenea, dar nu avea ce să facă. Rata șomajului 
era mare în zona lui și trebuia să plătească împrumutul pentru casă. 
Era doar o căbănuță cu trei camere, dar era a lui și avea să rămână a 
lui. Trebuia doar să ia lucrurile ca atare. Până atunci, din fericire, mai 
mulți gardieni experimentați fuseseră puși să se ocupe de camera de 
execuţie. 

Apoi însă preşedintele Jansen a anunțat programul său „Viitor 
Sigur” și toate închisorile au fost golite încetul cu încetul, inclusiv 
Sussex. Până și prizonierii cu sentințe lungi fuseseră lăsați din nou în 
societate, cu un senzor prins de picioare şi puși să se ocupe de tinerii 
din medii cu infracționalitate. Directorul Falso a ţinut o ședință cu tot 
personalul închisorii în care le-a comunicat noile lor îndatoriri. Se 
putea spune orice despre Falso, în afară de faptul că era un om blând. 
Fără niciun avertisment, toți angajaţii peste treizeci și cinci de ani au 
fost mutaţi și au primit slujbe noi în afara închisorii. Unii aveau să 
lucreze la înregistrarea armelor de foc, alții aveau să fie persoane de 
contact pentru noii prizonieri eliberaţi. Alţii aveau să meargă din casă 
în casă să înregistreze amprentele locuitorilor, iar unii aveau să stea 
toată ziua în sălile de sport ale școlilor locale și să introducă toate 
informaţiile adunate. Era foarte mult de muncă, dar puţini au 
protestat. După ani de zile petrecuţi între zidurile de beton ale 
închisorii Sussex, cei mai mulți erau pregătiți să spună „da” la orice. 

Ofițerii cei mai tineri nu au fost la fel de norocoși. După ce vor 
termina de eliberat ultimul prizonier și de executat ultimul 
condamnat, va fi nevoie de foarte puţini dintre ei pentru ca 
închisoarea să-și continue activitatea. Nu au fost desemnate locuri de 
muncă noi pentru restul. Nu încă, cel puţin. Directorul Falso s-a 
exprimat destul de clar: nicăieri în fișa postului său nu scria că trebuie 
să-i pună la dispoziție mână de lucru porcului ăluia comunist de 
Jansen și ideilor lui perverse. 


Pete a fost ales să lucreze nu doar la secția condamnaților la 
moarte, ci şi în camera de execuţie. Nu a protestat. El putea să facă 
față, putea să-i lege pe oamenii condamnaţi, chiar dacă tatăl lui nu 
fusese în stare. 

Asta spusese cu două săptămâni în urmă și sufletul lui deja începea 
să se destrame. 

Nu prima execuţie a fost cea mai rea. Și-a făcut treaba ca un 
zombie și nu şi-a mai adus aminte de nimic după aceea. Dar a doua a 
fost groaznică. Prizonierul avea niște ochi căprui speriați şi vene 
distruse și cicatrici lăsate de ace, semne ale unui drogat înrăit. Pete 
încă mai simțea cum aproape îi explodaseră plămânii după acel minut 
înspăimântător în care își ţinuse respiraţia din reflex. 

Participase la cinci executări de la implementarea reformelor 
preşedintelui Jansen și deja erau prea multe. 

Şi-a pusă termosul la subraţ. Trebuia să scape din locul ăla. 


Capitolul 20 


Dacă era cineva îndreptăţit să cedeze în faţa volumului de muncă 
copleşitor, acela era șeriful T. Perkins. Și dacă era cineva care ura 
bărbaţii în uniformă care puţeau a transpiraţie de o zi, acela era cel 
mai nou ofițer al său, Dody Hall, care dădea drumul la aerul 
condiționat, stătea cât mai aproape de geamul mașinii de patrulă și 
încerca să se îndepărteze de mirosul lor cu coafura ei impresionantă și 
parfumată. T. Perkins și-a frecat barba scurtă cenușie de pe bărbie, 
uitându-se pe geam în timp ce ștergătoarele de parbriz lucrau la viteză 
maximă. Ştia la ce se gândește femeia, dar el până acum fusese la 
datorie de două ori mai mult decât ea, așa că la ce se așteptase? 

— Ce naiba facem acum? a întrebat ea. 

El a ridicat din umeri. Era o întrebare bună. Pe partea opusă a 
drumului, se întindea o coloană de mașini cu farurile aprinse, 
așteptând să treacă de baricadele Gărzii Naţionale care fuseseră 
instalate cu o săptămână în urmă. În camioane erau practic toate 
bunurile necesare aprovizionării supermarketurilor din Mustoe, 
Vanderpool și Monterey, dar la ce bun dacă soldaţii nu le lăsau să 
treacă? Telefonul îi sunase încontinuu și primea apeluri neliniștite din 
partea managerilor de magazine, a vânzătorilor din sectorul agricol al 
regiunii şi a primarului din Monterey. T nu avea neapărat o problemă 
cu oamenii care își pierdeau firea, dar când începea să dureze 
săptămâni până când se umpleau rafturile supermarketurilor, atunci 
ce aveau să facă? 

Era imposibil de făcut orice rezumat al situaţiei și totul se apropia 
încet de blocaj. Înainte să-și dea seama, societatea avea să revină la 
trocuri. Oamenii nu mai erau siguri că își vor primi salariile și, după 
împușcarea muncitorilor din Chicago și Miami, nu îndrăzneau să facă 
grevă. 

— Ai auzit ce am spus, T? s-a auzit vocea de lângă el încet. 

— Da, am auzit. 

A încuviințat din cap, a dat înapoi cu mașina de patrulă și a întors 
atât de brusc încât era cât pe ce s-o arunce pe Hall afară pe ușă. 

— Ce faci? a urlat ea, împingându-l. 

— Hai să mergem acasă și să dormim puţin! Nu ajutăm cu nimic 
aici. 

Şi-a închis telefonul și a dormit două ore până când subconștientul 
lui și-a făcut loc dincolo de bariera viselor. S-a trezit brusc și s-a uitat 
la perete. A aruncat o privire pe geam și a văzut că era încă întuneric. 
Ceasul lui cu alarmă arăta că era vineri, 27 martie 2009, ora 4.35. Era 


prea mult. Cum naiba să doarmă dacă tot creierul lui clocotea? 
Cunoștea prea mulți oameni cu prea multe probleme zilele astea. Cel 
mai grav era cazul lui Jim Wahlers, antreprenorul de pompe funebre 
local și vechiul său prieten, pe care îl închiseseră pentru că făcuse 
stocuri de arme și muniție pentru miliții. FBl-ul îl luase după ce 
primise un pont. Se mișcaseră rapid și ferm, și indiferent în câte feluri 
îl făcuse soţia lui Jim pe șeriful T, acesta nu putuse să-i spună unde 
era Jim deoarece chiar nu știa. Biroul șerifului primise un fax prin 
care fusese anunţat că era în arest și că se procesau acuzaţiile 
împotriva lui, dar la ce folosea asta? T. Perkins se îndoia foarte mult 
că avea să-l mai revadă vreodată. 

Și mai era și cazul lui Bud Curtis pe care Doggie Rogers îl rugase să 
îl ajute. De fapt petrecuse deja două săptămâni ocupându-se de acest 
caz, mai mult decât ar fi trebuit. Cum putea să-i acorde și mai mult 
timp când nu mai avea deloc, și oricum nu mai avea niciun indiciu și 
nicio idee nouă? A clătinat din cap și a strâns din dinţi, furios pe el 
însuşi. De ce promisese c-o va ajuta pe fată dacă nu avea de gând să 
facă asta? Dumnezeule, uneori era incurabil! 

Și-a scos o ţigară din pachet și s-a aşezat pe marginea patului. A 
tras de câteva ori din ea și apoi s-a băgat iar sub pătură. De obicei asta 
îl ajuta. 

Între timp, putea să se gândească la ce să-i spună lui Doggie când o 
va suna. Îl contactase alaltăieri, şi Bud Curtis urma să fie executat 
luni, peste doar patru zile. Cu alte cuvinte, deja îi irosise o treime din 
timpul pe care ea ar fi putut să-l folosească în altă parte în încercarea 
de a-și ajuta tatăl. 

T. Perkins a dat drumul la radio și a găsit WVLS. Nu mai auzise 
niciodată atâta muzică clasică, acum că toate posturile de radio locale 
nu mai aveau voie să difuzeze nimic ce ar fi putut fi considerat o 
critică la adresa guvernului american. WVLS avea mare grijă de 
personalul său, dar cele mai multe posturi de radio locale nu-și 
permiteau să-și țină oamenii în ziua de azi, ceea ce era lesne de 
înțeles. Ce sponsori puteau să-și permită reclame? Lui nu-i venea 
niciunul în minte. 

Şi acolo, în dormitorul lui care mirosea a transpirație, cu muzică de 
fundal neobișnuită, stătea și se uita la fumul de ţigară şi se gândea. În 
adâncul sufletului său simţea două sentimente separate, care nu aveau 
nici nume, nici față. Urme înspăimântătoare și instinctive ale unui 
lucru care i se întâmplase înainte sau care i s-ar fi întâmplat dacă ar fi 
avut timp. Şi cu cât se auzea mai tare muzica și ţigara aprinsă se 
apropia mai mult de vârfurile degetelor sale, cu atât îşi dădea seama 
că ştia lucruri pe care nu le putea articula. 

Senzaţia că deținea cheia înțelegerii lucrurilor și apoi o punea la 
locul greșit, nu era nimic nou. Fuseseră cazuri mici și cazuri mari care 


fuseseră arhivate și aproape uitate, dar era și sentimentul acela 
sâcâitor că știa ceva ce brusc devenea certitudine. De câteva ori i se 
întâmplase să poată da informaţii despre o crimă la mult timp după ce 
se petrecuse şi reuşise să ofere indicii în multe cazuri care erau tocmai 
din New Orleans, făcând săpături în memoria sa și în subconștientul 
său până când acestea cedau. Asta se întâmpla și acum. Două lucruri 
trimiteau semnale înăuntrul său, dar memoria sa nu voia să coopereze. 
Nu putea decât să simtă că Doggie era responsabilă pentru unul dintre 
ele, iar celălalt fusese acolo de și mai mult timp. 

Şi-a revenit brusc când ţigara aprinsă i-a ajuns până la unghie, 
provocând un miros oribil. 

— Ce naiba...! a strigat el, și a știut că nu se mai putea culca la loc 
acum. 

După un duș înviorător care aproape l-a făcut să sară în sus pe 
podeaua din baie, a aruncat o săgeată în ţinta din bucătărie și l-a 
sunat pe ajutorul de șerif, Stanley Kennedy. L-a anunţat că șeful său 
lucrase trei zile grele fără pauză și că avea să-și ia liber în acea zi. Se 
va întoarce a doua zi devreme, sâmbătă, și nicio secundă mai 
devreme. Nicio problemă, a spus adjunctul. Va prelua el. 

T a trântit receptorul și s-a întins atât cât îi permitea articulația 
obosită de la umăr. Începea să se contureze un plan în mintea sa. 

A aruncat o privire spre peretele îndepărtat al sufrageriei unde 
două rânduri de tablouri decorau tapetul uzat. Cele mai multe dintre 
ele erau de când trăia soţia lui — piese ciudate de artă „originală”, 
genul acela care lui T îi amintea de reproducerile care se pot cumpăra 
prin comandă pe e-mail, dar erau renumite ca fiind investiții bune. Pe 
celelalte le moștenise de la părinţii săi. Era pe teren mai solid aici, cu 
peisajele din Virginia și plantațiile lor de tutun imense, și printre ele 
un tablouaș cu un cadet naval tânăr, în uniformă elegantă, sub un cer 
albastru. Pentru T acesta era punctul important al sufrageriei și busola 
lui. Nu pentru că i-ar fi plăcut pictura -— nu-i plăcea —, dar îl ajuta să-și 
facă ordine în gânduri. Când se uita la ea, se simțea „acasă” și nu-i 
mai păsa de falsificatorii de cecuri din Bethel și de hoţii din Mill Gap. 
A studiat tabloul câteva secunde, simțindu-se puţin trist. Apoi și-a 
frecat gâtul, s-a dus la el și l-a scos din cui. Trebuia să-l folosească. 

Se făcuse cât de cât lumină afară. S-a uitat la copacii goi care 
separau strada de terenul lui și a observat un vehicul pe care nu-l 
cunoștea apropiindu-se cu viteză mare. 

A pus tabloul pe jos și și-a tras o cămașă pe el. 

Câteva minute mai târziu, s-a auzit o bătaie în ușă. Erau doi bărbaţi 
în uniforme de gardieni de la închisoarea Augusta, din Craigsville. Îl 
cunoștea pe unul dintre ei, sau mai degrabă îl cunoștea pe câinele de 
vânătoare cu privire fioroasă de la picioarele lui. Îl folosiseră pe acest 
câine de multe ori ca să vâneze fugarii. 


— Toţi cetăţenii trebuie să se înregistreze conform Ordinului 
Executiv 11002, dar nu ne-aţi răspuns la scrisoare, șerif Perkins. Aşa 
că am fost nevoiți să venim la dumneavoastră și asta vă va costa o 
amendă de trei sute de dolari. Ar trebui să știți asta mai bine decât 
oricine. 

Trei sute de dolari? Ăștia-s nebuni! T. Perkins s-a uitat la insignele 
lor. Un singur cuvânt era gravat pe ele: „Inspector”. 

— Fir-ar să fie, omule! a protestat el. Eu sunt șeriful acestui 
district! Știți foarte bine că am destule de făcut. Aveam de gând să vin 
când puteam. 

Cei doi i-au aruncat o privire rece. 

— Se pare că puteți veni acum, a spus unul din ei. 

— E cinci dimineaţa. La ce v-aţi așteptat? 

— Mai locuiește cineva aici? a întrebat celălalt. Cineva care nu e 
înregistrat la această adresă. 

El a clătinat din cap că nu. 

— Putem intra să verificăm? Nu că aș avea nevoie să întreb. 

Ofiţerul a dat drumul câinelui înainte ca T. Perkins să apuce să 
răspundă. În timp ce animalul adulmeca peste tot, celălalt ofițer i-a 
cerut să-i ia o probă de sânge și apoi l-a pus să stea jos la masa din 
bucătărie ca să-i ia amprentele. 

— Sunt haine de femeie în șifonier! a strigat omul cu câinele din 
dormitor. Puteţi să veniți aici? 

T. Perkins i-a găsit pe el şi pe câine aproape băgați în șifonier. 
Bărbatul s-a dat înapoi, ținând triumfător un umeraș cu o rochie pe el. 

— Puteţi să ne informați, vă rog, cu cine mai locuiți aici? 

În acel moment, T. Perkins l-a recunoscut pe tâmpitul ăla. 
Întotdeauna fusese un nenorocit. 

— Nimeni! Asta a fost rochia soției mele. 

— Nu e înregistrată la această adresă. 

— Poate pentru că a murit în 1988. 

Bărbatul a împins dovada în faţa lui T. 

— Rochia asta nu e veche de douăzeci și unu de ani. Am văzut una 
la fel la Walmart săptămâna trecută. 

T. Perkins a clătinat din cap. 

— Se poate! Nu sunt la curent cu moda. 

După ce au plecat, T s-a spălat pe mâini, şi-a făcut un mic bagaj, a 
pus micul tablou în spatele scaunului șoferului pe podeaua mașinii de 
patrulă, a pus sirena pe plafon și a condus până în Richmond, fiind 
oprit doar de câteva ori. 

Orașul era liniștit. Steagul federaţiei flutura deasupra clădirilor 
administrative și tineri îndrăgostiți stăteau îmbrățișați în cafenele ca 
pe vremuri. 


A parcat mașina și a mers spre clădirea Curții Supreme de lângă 
Capitoliu. De fiecare dată când își croia drum prin sediul Poliției din 
Virginia, era salutat de toți. Feţe zâmbitoare în uniforme albastre îl 
întâmpinau peste tot pe holuri; probabil că îi știuse pe toți după nume 
la un moment dat. Dar de vreme ce nu prea se pricepea la potrivitul 
fetelor cu numele, dădea din cap politicos spre toți cu un zâmbet 
prietenos. Aici erau angajaţii în perioada de probă, plini de speranţă, 
cu care curățase cândva autostrăzile de ratoni călcați de mașină. Aici 
erau vechii lui colegi cu care îi prinsese pe hoţii de mașini și pe 
violatori. Aici era și linia lui de acces la toate informaţiile pe care le 
avea de oferit trecutul penal al țării. 

Şi avea și o tonă de date pe care să le verifice. 

În timp ce trecea pe lângă un vechi rival de la concursurile de 
darts, și-a scos săgeata preferată omniprezentă din buzunarul de la 
haină, a ochit o mini-țintă de pe avizier, a aruncat fix în centru și apoi 
a scos săgeata și şi-a scos pălăria în fața bărbatului. Apoi a trecut de 
colț, îndreptându-se spre Beth Hartley, al cărei corp masiv domina un 
birou vechi și plin cu teancuri de ziare. Ea a ridicat privirea și i-a 
aruncat un zâmbet întrebător, același care fusese cât p-aci să-l coste 
căsnicia pe vremuri, când lucra în biroul lui. Avea sânge fierbinte, 
mereu pregătită să facă orice, oriunde. Prima dată când fusese în 
sufrageria lui T fusese și prima dată când îi dăduse niște informaţii pe 
care le solicitase el. În cele din urmă, T. Perkins trebuise să-i ceară să 
se transfere la Richmond. 

S-a uitat deznădăjduit la verigheta ei. Femeia reușise să iasă de pe 
piață înainte ca el să fie un om liber din nou. Nu era prima dată când 
îl lovea acest regret. 

— Da, a zis el, iată-mă! 

Ea a râs. 

— Ce te aduce pe tine aici, dragă? 

Ar fi putut s-o aresteze numai pentru tonul acela, care se freca de el 
precum torsul unei pisici. 

— A, voiam doar să vorbesc cu tine, atâta tot, a răspuns el. 

— Bine, dulceaţă, asta sună interesant! De ce nu m-ai sunat atunci? 
Ştii că sunt mereu pregătită pentru puţin ştii-tu-ce la telefon, nu-i așa, 
micuțule T? 

El s-a aplecat periculos de mult deasupra biroului ei și a ajuns să se 
holbeze direct într-un decolteu periculos de adânc. 

— Eu... trebuie să vorbesc cu tine, Beth. Telefonul nu era o idee 
prea bună în cazul acesta. Poţi ieşi puţin un minut? Vreau să-ți arăt 
ceva. 

Ea și-a făcut vânt la față de parcă o cuprinsese o fierbințeală. 

— Măi, măi, T! Ce ai putea tu să-mi arăţi și nu am văzut deja? 

Beth a râs în așa fel încât le-a făcut pe celelalte secretare să ridice 


privirea. 

— E ceva ce n-ai mai văzut înainte. Ceva ce îți dorești cu adevărat. 

Ea a pus câteva dosare într-un colț al biroului și a închis 
calculatorul. Beth trebuie să fi avut aproape șaizeci de ani acum, dar 
acest lucru se pare că nu îl demonstra și glanda ei pituitară. Nu exista 
nicio îndoială, Beth Hartley avea să continue să comită acte cu 
bărbaţi, păcătoase și de nedescris, până când va ajunge în mormânt. 
Nu era prea greu s-o momească afară. 

A condus-o până la mașina lui care era parcată pe 7th Street și i-a 
deschis ușa. 

Ea s-a uitat la ceas. 

— Dacă aveai de gând să mă duci într-o căpiță de fân de la țară, mă 
tem că va trebui să te dezamăgesc, scumpule! Avem cel mult douăzeci 
de minute. Nu pot să lipsesc mai mult de atât. 

T. Perkins s-a așezat pe scaunul șoferului și a luat tabloul de pe 
bancheta din spate. 

— Uite! Întotdeauna ţi-ai dorit ăsta, Beth, și acum poți să-l ai! 

Era clar că nu la asta se așteptase, dar asta nu a împiedicat-o să se 
holbeze la tablou cu aceeași dorință cu care s-ar fi uitat la un stripper 
sau la lampa lui Aladdin. 

T. Perkins ştia foarte bine ce adusese cu el deoarece fusese un 
subiect de conversaţie de mai multe ori. Pictorul Edwin Forbes lucrase 
pentru Illustrated Newspaper al lui Frank Leslie în timpul Războiului 
Civil, și în cazul acesta pictase un portret al unui cadet din Institutul 
Militar Virginia care participase în bătălia excepțională de la New 
Market. Se spunea că nu făcuse prea multe picturi în ulei și că acest 
tablou era, se pare, unul pe care colecționarii chiar îşi doreau să pună 
mâna. 

T. Perkins nu știa cât valorează pictura și nici nu-i păsa. Stătuse 
agăţat în casele familiei sale generaţii întregi şi acum venise timpul să 
meargă mai departe. Beth îl bătuse la cap pentru tabloul acesta încă 
de când pusese ochii pe el pentru prima dată — ca și pe cele mai intime 
părți ale corpului său, că tot veni vorba - și acum avea să-l obțină 
dacă făcea ceea ce trebuia. 

— Da, dulceaţă, este ceea ce crezi tu că este! În schimb, va trebui 
să-mi faci rost de toate documentele din cazul lui Bud Curtis. 
Înregistrările de pe camerele de supraveghere, fotografii, arhivele 
tribunalului, raportul stenografiat, totul. 

Cuvintele lui au avut același efect ca atunci când scoţi o cupă de 
înghețată din gura unui copil. Femeia a înțepenit, simțind și frustrare 
şi disperare, în timp ce privirea îi rămăsese ațintită asupra tabloului. 

— Nu-mi pasă cum faci asta, Beth, dar fă-o! 

Ea ţinea pictura în faţa ei. 

— Știu că poți, Beth! Tu ai acces la toate. Probabil va trebui să treci 


prin Unitatea de Servicii Investigative de aici din Virginia sau să te 
foloseşti de unii dintre prietenii noștri din Washington. Documentele 
cazului probabil că stau și adună praful pe la curtea de apel. Nu m-ar 
surprinde dacă Departamentul de Securitate Internă ar avea o copie 
după orice. Vreau să-mi faci rost de toate informaţiile pe care poţi să 
le obţii și să le pui în ăsta, i-a spus, scoțând un stick de memorie din 
servietă şi punându-i-l în mână. 

Pe fața ei au început să apară pete roșii. 

—T, ești nebun! i-a spus ea, inspirând adânc de câteva ori. 
Complet nebun! 

— Am nevoie de ele până diseară. Poţi s-o faci? 

— O, mon dieu22! 

Originile mamei ei ieșeau la iveală. 

— Cât crezi că valorează pictura asta? 

— De unde să știu eu? O sută de mii, probabil, a zis el. 

Ea și-a dezlipit privirea de pe pictură în timp ce încerca să se 
gândească. 

— Și dai o sută de mii de dolari pentru informaţiile alea? Ce rost 
are? Nu eşti rudă cu el, nu? 

— Ce rost? Rostul este că ştiu că pe cineva care e pregătit să 
plătească oricât. Nu-ţi face griji, o să-mi primesc eu banii înapoi! 

Ea și-a dus mâna la piept. Acum mai avea puţin și intra în 
hiperventilație. 

— O, mon dieu! Și eu care mă aşteptam că o să ne giugiulim puţin 
pe banchetă de dragul vremurilor bune. 

Aștepta în salonul de la Crowne Piaza de patru ore când a văzut-o 
pe Beth Hartley intrând, cu o expresie care arăta clar că abia aștepta 
să termine cu întâlnirea aceea. A rugat-o să ia loc, dar ea nu l-a băgat 
în seamă, uitându-se în jur încontinuu. 

— Nu aici unde poate să ne vadă toată lumea, a șoptit ea, ţinându- 
şi strâns geanta de parcă viața ei depindea de ea. 

El s-a ridicat fără să scoată un cuvânt și a pornit spre lift, cu Beth în 
urma lui. A văzut că nu mai era nimeni care aștepta și a apăsat pe 
butonul liftului. 

Înăuntru, ea a băgat imediat mâna în geantă, în timp ce se uita pe 
tavanul liftului după vreo cameră de supraveghere. A găsit micul stick 
şi i l-a aruncat în buzunarul lui de la geacă. Apoi a apăsat pe butonul 
pentru etajul șapte și nu a rostit niciun cuvânt până când a ieșit din 
lift cu tabloul la subraț. El a mai mers câteva etaje și, după ce a 
aşteptat treizeci de secunde, a luat liftul din partea cealaltă a 
coridorului până jos. 

T s-a uitat după ea în hol, dar nu mai era acolo. 


Poliţia Capitoliului din Virginia fusese fondată în anul 1618, dar nu 


mai avusese niciodată o angajată atât de rapidă, eficientă și isteață ca 
Beth Hartley. T nu se îndoia de acest lucru, după ce stătuse acasă 
câteva ore, uitându-se pe materialele pe care i le dăduse femeia. 
Primise tot ce şi-ar fi putut dori. 

S-a lăsat pe spate pe fotoliul jerpelit, cu o ţigară atârnându-i în 
colțul gurii. Bud Curtis își pierduse ziua în sala de judecată și asta, cel 
mai probabil, fusese concluzia corectă. Dar dacă bărbatul spusese 
adevărul? Atunci ce se întâmpla? 

Nu încăpea îndoială că Bud era un reacționar cât se poate de înrăit, 
dar asta era o crimă? Era ceva greșit în asta, dacă se rezuma doar la 
vorbe goale? De obicei așa era în cazul celor ca el. Din experienţa lui 
T, foarte puţini lăudăroși ajungeau să treacă la fapte. 

A dat din cap pentru sine. Avea să încerce simplul experiment de a 
se forța să creadă sută la sută în mărturia lui Bud Curtis. Așadar, 
trebuia s-o ia de la început și să vadă unde ajunge. 

Şi-a aprins o altă ţigară și a privit în gol prin fum. 

În timpul procesului, procurorul Mortimer Deloitte susţinuse că 
povestea morții soției președintelui începuse încă de când Bud Curtis 
era tânăr și participase la o campanie electorală de extremă dreapta. 
Curtis se apărase zicând că făcuse asta doar pentru a câștiga inima 
mamei lui Doggie, și ce era rău în asta? Care tânăr plin de hormoni nu 
ar fi fost capabil să facă același lucru? 

Mai târziu, ajunsese să aibă succes în afacerea cu hoteluri și după 
câțiva ani angajase un prostănac pe care îl chema O'Neill. Curtis 
abuzase de puterea sa și, da, îl pusese pe bărbat să-i lingă scuipatul de 
pe podea în timpul unui joc de poker când era beat criță, printre alte 
lucruri. Destul de dezgustător pentru T, dar așa stăteau lucrurile. 
Avocatul susținuse că nu Curtis sugerase ca O'Neill să dezvelească 
tabloul, ci un agent de la Serviciile Secrete care dăduse un nume fals 
şi care reușise să dispară fără urmă. 

Chiar dacă Bud Curtis îl vorbise adesea de rău pe Jansen, toți cei 
care îl cunoșteau pe Curtis știau că era genul certăreţ. Și ce e cu asta? 
Nu are toată lumea o persoană pe care nu o suportă? 

Și apoi a fost transferul de bani din contul lui Curtis în cel al lui 
O'Neill. Dacă stai să te gândești, această tranzacţie fatală era mai mult 
în favoarea lui Curtis decât în detrimentul lui. Bărbatul era 
multimilionar, pentru numele lui Dumnezeu, și sigur i-ar fi dat lui 
O'Neill un plic plin cu bani. Pe de altă parte, probabil că acesta este 
exact motivul pentru care Curtis a transferat banii în mod atât de 
deschis. Ar fi putut să-şi dea seama că o mișcare atât de evident de 
neîndemânatică îi va face pe oameni să creadă că nu avusese nimic 
de-a face cu ea, dar efectul scontat fusese invers. 

Dar acestea erau doar speculaţii. Curtis i-a lăsat impresia că nu era 
un bărbat care își asuma riscuri inutile. Așadar, trebuie să fi fost ceva 


putred la mijloc. T era convins că altcineva făcuse transferul de bani. 
Willie - cel mai tânăr om din biroul șerifului —, cu pasiunea sa 
obsesivă față de tehnologia internetului, putea să facă asta cu ochii 
închiși. Existau multe posibilități, mai ales pentru că era imposibil de 
identificat adevăratul expeditor al unui transfer electronic. 

Dacă chiar credeai în Curtis, atunci altcineva trebuie să-l fi 
manipulat pe Toby O'Neill ca să tragă și-i oferise o armă la momentul 
potrivit. Și de ce să nu fi putut acel cineva să aibă un nume fictiv ca 
„Blake Wunderlich”? 

Încurajat de mărturisirea lui Curtis, procurorul Mortimer Deloitte 
susținuse că pistolul provenea din biroul lui Curtis și apoi îşi aruncase 
cartea cea mare: cartuşele aveau și ele amprentele lui Curtis. Așa că 
nu-l ajutase prea mult faptul că susținuse că el nu îl încărcase 
niciodată. 

Dar, potrivit înregistrărilor, aceste amprente erau departe de a fi 
perfecte. Ar fi putut să fie transferate de altundeva. T mai văzuse asta 
înainte, în cazul unei amprente de pe un pahar, de exemplu, care 
fusese fotografiată, și apoi fusese făcut un mulaj din cauciuc și 
ştampilat pe cartuș. Nu era imposibil, și cineva ar fi putut cu ușurință 
să atingă acel mulaj de pielea lui Curtis astfel încât ADN-ul lui să fie și 
el acolo. Deci totul putea fi o înscenare. 

Mai era şi toată faza cu paharul cu apă care dispăruse sau care nu 
fusese niciodată acolo. Dacă era adevărat că Bud Curtis îi aducea un 
pahar cu apă lui Mimi Jansen, atunci această activitate ar fi trebuit să 
fie înregistrată undeva pe un filmuleţ al camerelor de supraveghere, 
dar T nu a putut să vadă asta când s-a uitat pe copiile video de care îi 
făcuse rost Beth Hartley. De fapt nu prea vedea mare lucru în general 
în acea mulțime de oameni din filmarea alb-negru cu purici. Dispariția 
paharului în toată acea confuzie nu era mai ciudată decât atâtea alte 
aspecte ale acestui caz. 

S-a încruntat. Era totuși ceva ciudat aici. Un pahar tinde să se 
spargă când se loveşte de podea și apa din pahar ar trebui să lase 
urme de umezeală. Dacă afirmaţia lui Curtis era adevărată, atunci de 
ce nu menționaseră criminaliștii că găsiseră un pahar spart și apă pe 
jos în raportul lor? A clătinat din cap. Trebuia să urmărească 
versiunea lui Bud Curtis: existase un pahar și existase apă. Acestea 
erau doar două detalii mici în toată confuzia asta și era clar că nu era 
imposibil ca o persoană să fi făcut dovada să dispară. De ce ar minți 
Curtis legat de așa ceva, când știa că încăperea era supravegheată 
video? Cum ar fi putut să ştie cineva că o persoană va edita filmarea? 

Cu cât trecea mai mult peste succesiunea de evenimente, cu atât 
apăreau și mai multe întrebări cicălitoare. Cine îi dăduse arma 
trăgătorului, de exemplu? Nimeni nu putea să-l facă pe un șerif 
experimentat ca el să creadă că agentul de la Serviciile Secrete, care 


fusese cel care îl cercetase pe O'Neill şi-i dăduse aprobarea, sau Ben 
Kane, care îl percheziționase înainte de dezvelirea picturii, nu își 
făcuseră treaba cum trebuia. În orice caz, drumul pistolului din biroul 
lui Curtis până în mâna lui O'Neill era presărat cu o serie de întrebări 
fără răspuns pe care procurorii nu se chinuiseră prea mult să le 
rezolve. 

Perkins a revenit asupra documentelor cazului. Mai era un lucru 
greu de înțeles: nimeni nu îl văzuse pe atacator trăgând. Și încă ceva, 
mulți martori îl auziseră pe O'Neill țipând ceva înainte să tragă, dar 
niciunul dintre ei nu a putut să spună ce. T. Perkins pur și simplul nu 
înţelegea. O fi fost cam prostănac O'Neill, dar pronunția lui nu era atât 
de rea. În plus, câteva dintre persoanele prezente acolo fuseseră agenți 
speciali foarte bine antrenați, care ar fi trebuit să fie capabili să 
identifice o singură voce între alte sute surprinse în înregistrare. T. 
Perkins îl primise odată pe unul dintre tipii ăștia la departamentul lui 
cu scopul de a-l ajuta cu niște noi recruți înceţi la minte ca să ajungă 
și ei pricepuţi. Nu fusese bărbatul acela capabil să ofere o descriere 
detaliată a unui alt ofițer care stătuse în birou cinci secunde și apoi 
plecase, și care purtase douăzeci și cinci de articole de îmbrăcăminte? 

Atunci de ce niciunul dintre acei agenți special antrenați nu știa 
cine îl împușcase pe O'Neill sau ce ţipase acesta în secundele dinainte 
să tragă și să fie şi el împușcat apoi? Oare pentru că nu fuseseră 
niciodată întrebaţi? Oare pentru că nu strigase ceva inteligibil? 

Și în cele din urmă, avocatul apărării adusese acest argument: de ce 
o împușcase Toby O'Neill pe soţia președintelui în loc să-l împuște 
chiar pe președinte? 

Teoria procurorului fusese construită pe faptul că Bud Curtis 
practic îl hipnotizase pe O'Neill ca să devină un ucigaș și că furia lui 
Curtis era concentrată asupra senatorului. Cum de nu își lovise O'Neill 
ţinta de la o distanță atât de mică? 

T. Perkins s-a uitat la ecranul calculatorului și a revăzut 
înregistrările video pentru a treia oară în acea seară. Erau fișiere de 
treizeci și cinci de minute de la camerele de supraveghere din hol și 
două clipuri video de la NBC4, unul dintre ele lung de două minute, 
iar celălalt de zece. Fișierul unu, doi și trei îl arătau pe O'Neill, 
așteptând oarecum nerăbdător lângă tablou, lângă un agent de la 
Serviciile Secrete îmbrăcat în costum gri şi arătând ca o statuie. Acel 
mărunțel timid și necioplit chiar era foarte timid și necioplit: se 
scobea în nas, se scărpina la boașe, își sufla nasul și apoi aștepta. Era 
imposibil să vezi dacă ascunde vreo armă pe undeva. 

Fişierul patru arăta în mare parte ce se întâmplase în acest caz: 
grupul de oameni intrând şi oprindu-se în fața tabloului încă acoperit, 
Bud Curtis vorbind cu Mimi Jansen și apoi dispărând și, în cele din 
urmă, focul de arme și confuzia care urmase. 


A analizat fiecare persoană în parte. Erau toți acolo: Bugatti, 
viitorul președinte și viitoarea primă doamnă, Sunderland, Wesley și 
restul personalului și bodyguarzii îmbrăcaţi în costume gri și negre. A 
văzut apărând pistoale în mai multe mâini imediat după ce fusese tras 
primul glonț. Asemenea lui Lee Harvey Oswald23 din Dallas, se putea 
vedea clar durerea din limbajul corporal al asasinului în clipa în care a 
fost împușcat. Cu toate acestea, nu reușea să-și dea seama cum putuse 
să-l distingă atât de ușor în mulțime pe O'Neill bărbatul care îl 
împușcase, doar dacă nu ştiuse dinainte ce se va întâmpla și pe cine 
trebuia să împuște. 

T. Perkins a dat din cap de câteva ori. Dacă el ar fi fost acolo, ar fi 
ezitat să tragă. 

Printre toți acei oameni importanți și în mijlocul acelei confuzii, 
cum puteai să fii sigur că nu lovești pe cineva din greșeală? 

Şi-a mai aprins o ţigară și s-a mai uitat o dată prin al patrulea fișier. 
Unghiul camerei nu era bun și filmarea nu-l ajuta prea mult. Oamenii 
stăteau înghesuiți, așa că din păcate nu a putut să vadă dacă cineva a 
dat peste O'Neill în timp ce acesta trăsese, ceea ce — în cazul în care 
era adevărat — ar fi putut să explice de ce O'Neill își ratase ținta. 

A deschis al cincilea fişier, care arăta câmpul de luptă în clipa în 
care intrase Bud Curtis. Stătea acolo în ușă în timp ce câţiva oaspeţi 
panicați erau trântiți la podea, iar alţii alergau pe lângă el ca să iasă 
din cameră. T nu a văzut niciun pahar în mâna sa, dar una dintre 
mâini a făcut o mișcare scurtă înainte ca amândouă să-i zboare la 
tâmple, nevenindu-i să creadă când l-a văzut pe Jansen aplecat 
deasupra soției sale. Nu se vedea fața lui Curtis din unghiul acela, dar 
limbajul lui corporal arăta clar că era șocat. Câţiva oameni zăceau pe 
podea, răniți de gloanţele care ricoşaseră, și alți agenţi de pază dădeau 
buzna în încăpere, în timp ce alții ţipau în microfoanele de la rever, 
cerând ajutor. 

Totul era foarte interesant, dar, în cele din urmă, filmările arătau la 
fel de puţin din ceea ce se întâmplase cât și din ce nu se întâmplase. A 
închis fișierul al cincilea și l-a deschis pe al șaselea. Aceasta era 
transmisiunea în direct a postului NBC4, cu drapelele atârnând în hol, 
urmată de un minut de imagini neclare în care se trăgea pe deasupra 
capetelor oamenilor. Se vedea momentul în care O'Neill trăsese de 
ciucurele draperiei și dezvăluise pictura. Apoi, cameramanul se 
concentrase îndeaproape pe pictură, ca și cum voia să comunice 
telespectatorilor cât de oripilat era de tabloul de prost gust. Apoi 
camera s-a îndreptat spre fața lui Mimi Jansen care mergea înainte. 
Pentru o clipă, a părut că avea să izbucnească în râs, dar a reușit să se 
abțină. În schimb, a dat din cap încet, dar când a ridicat din nou 
privirea spre pictură, iar a părut că îi venea să râdă. T s-a trezit şi el că 
îi imita grimasele — era imposibil să n-o faci. Apoi, camera s-a mișcat 


puţin, parcă în căutarea feței senatorului Jansen în mulțime, dar cu 
atâția oameni, nu era suficient loc pentru cameraman ca să-l prindă 
bine. 

În acel moment s-a auzit un țipăt, probabil de la O'Neill când a fost 
împușcat. Era o voce subțire și, chiar dacă T a reluat partea aceea de 
mai multe ori, nu a putut să o identifice în vacarmul de zgomote și 
voci din jurul lui. Apoi, cameramanul a fost trântit în timp ce invitații 
panicați alergau spre ieșiri, iar ultima parte arăta niște imagini 
înceţoşate în timp ce camera cădea pe podea și continua să 
înregistreze. 

T a stat o vreme, încercând să facă un rezumat al impresiilor sale, 
dar deja se făcuse târziu și creierul lui era supra-încărcat, așa că nu-i 
era ușor. 

S-a ridicat în picioare, a aruncat câteva săgeți fix în centrul țintei, a 
căscat, s-a întins, s-a așezat iar și a deschis ultimul fișier video. 

Titlul era: „Înregistrări netransmise/cameraman Marvin Gallegos, 
NBC4”. Urmau zece minute de înregistrare liberă în care cameră a 
filmat din poziția în care căzuse. 

Da, va trebui să se chinuie și cu asta. 

A fost sculat câteva ore mai târziu de telefonul său care suna atât 
de tare încât putea să-i trezească şi pe morți. A ridicat receptorul cu 
aceeaşi lipsă de entuziasm cu care ar fi ridicat o parte descompusă a 
corpului uman. 

— Da? a răspuns, încercând să pară treaz. 

Ceasul său cu alarmă arăta că era sâmbătă, 28 martie 2009, ora 
5.27. Devenise o regulă ca somnul să-i fie întrerupt. 

S-a frecat la ochi. Ultima secvenţă din filmarea lui Marvin Gallegos 
era înghețată pe ecranul din spatele său într-un unghi ridicol pentru 
orice cameraman care se respectă. Din documentele cazului aflase că 
bărbatul fusese lovit de un glonț și își scăpase camera, neputând să 
vadă decât picioare în ceață și pantaloni dansând înainte și înapoi. 
Procurorul numise imaginile „suprarealiste” și „impresioniste”, cu alte 
cuvinte inutile. 

Dar indiferent câte adjective folosise Mortimer Deloitte, șeriful cel 
veşnic răbdător și metodic se gândea la cel puţin alți patru termeni 
care se potriveau mult mai bine: naturale, realiste, minimaliste și — cel 
mai important - pluraliste. Dacă se aplicau acești patru termeni simpli 
şi se amestecau, se obținea o imagine cu totul diferită. Era doar o 
chestiune de găsire și de identificare exactă a detaliilor în contextul 
potrivit. Așadar, apăreau noi posibilități și apoi trebuiau puse 
întrebările corecte. A dat din cap iar, de data aceasta spre filmarea 
oprită. Da, cu o privire corectă putea fi văzut adevărul. 

— Hei, T, mă auzi? Sunt eu! Dody! a repetat ea, vorbind tare la 


telefon. Trebuie să vii aici, T. Scoală-te acum! Leo Mulligan a luat-o 
razna de tot! 

A încercat să deschidă ochii. Era greu. Lumina care se vedea prin 
jaluzele anunţa deja începutul unei noi zile. 

— Leo Mulligan, ai spus? Eşti la el acasă? Ce se întâmplă acolo? 

A auzit câteva bătăi prin receptor, urmate de câteva zgomote 
inăbuşite. 

— Fir-ar să fie! a icnit Dody. Da, sunt la ferma lui. T, trebuie să vii 
acum! Dumnezeule, mă tem că Leo i-a omorât pe ajutorul de șerif și 
pe băiatul nou pe care îl avea cu el! 

Ea respira greu. La fel și T. Perkins. 

— Ce?! Vrei să spui că Stanley şi Willie...? 

— Da, Willie! Și Stanley! I-a împușcat. Zac la câteva sute de metri 
de mine, pe terenul lui. O, Doamne, o, Doamne, T! Sunt sigură că sunt 
morţi! 

Nu poliţia a venit la Rosalie, ci unul dintre prietenii lui. Stătea în 
ușă, ţinându-și șapca de baseball în mână și având o expresie tristă pe 
față pe care rar o vedeai în acel cartier. O imagine care a făcut-o să-şi 
țină respiraţia din instinct. Îl găsiseră pe Frank, i-a zis el. Zăcea mort 
lângă lacul din Weir Creek Park, cu ochi sticloşi și pielea pătată. Era 
mort de ceva timp și acum veniseră să-l ia. 

Ea a sunat la serviciu ca să-și ia liber în acea zi fără să spună de ce, 
dar i-au dat liber doar două ore. Timp pe care ar fi putut să-l petreacă 
supărată și plângând, dar în schimb a stat în liniște, cu chipul 
împietrit. Simțea durere, bineînțeles, dar era și o senzaţie de ușurare. 
Doamna Fullbright de la etaj fusese vizitată de două ori de poliție și 
de două ori se dusese la morgă ca să identifice cadavrele mutilate ale 
fiilor ei. Asta era și mai rău. 

Era mai uşor să trăiască cu ideea că măcar Frank al ei murise din 
cauza faptelor sale. Rosalie a așteptat cât mai mult posibil înainte să 
plece la serviciu; poate spera că James și Dennis aveau să vină repede 
acasă. Ar fi fost frumos să aibă parte de puţină consolare - o 
îmbrățișare caldă sau o asigurare că nu vor lăsa niciodată să li se 
întâmple şi lor așa ceva dar ei nu erau așa. Era probabil prea devreme 
pentru ei să vină acasă, și-a spus ea. În timpul zilei stăteau ascunși, 
dar noaptea era cu totul altceva. Era o vreme în care toți se dădeau 
mari la lumina tomberoanelor incendiate, pierdeau timpul cu frații 
rastafarieni24, îşi băteau joc de proxeneţii cu lanțuri de aur, urlau că 
lumea încă nu a făcut cunoștință cu cel mai mare rapper și se băteau 
cu găștile. Fiii ei erau atât de plini de ei încât ar fi putut să ţipe la ei 
până când se făcea albastră la față și ei tot n-ar fi observat. Nu le 
stătea în fire să vină la ea de bunăvoie și să-i spună că o iubesc și că le 
pare rău că nu avuseseră grijă de fratele lor. 

Se încuraja constant în sinea ei și încerca să recapete controlul 
asupra buzelor care îi tremurau şi a grămezii de facturi din fața sa. 
Starea de urgenţă crease probleme serioase pentru departamentul de 
contabilitate de la Mo Goldenbaum's Export-Import, locul în care lucra 
Rosalie, și, dacă lucrurile aveau s-o țină tot așa, în curând Mo va fi 
singurul care va rămâne în birou. În prezent, bărbatul masiv transpira 
din pricina limitei cardului bancar, iar Rosalie știa mai bine decât 
oricine cât de lipsită de speranță putea să fie lupta pentru 
supravieţuire dacă nu se întâmpla ceva în curând. 

S-a uitat la colegul ei Henry, care se ocupa de departamentul de 
transport, privirea oprindu-i-se asupra feței lui slăbite. De douăzeci de 


ani lucrau la trei metri unul de celălalt și totuși nu și ia aproape nimic 
despre el, deşi erau singurii doi angajaţi care mai rămăseseră din cei 
treizeci. I-a trecut prin cap că Henry s-ar putea să-și dea seama de 
starea în care se afla ea, să ridice privirea şi să se uite în ochii ei. Că, 
dacă ar fi izbucnit în plâns, el ar fi înțeles și i-ar fi spus câteva cuvinte 
liniştitoare. Sau că ar fi consolat-o și asigurat-o că Frank ajunsese într- 
un loc mai bun. Dar Henry era concentrat pe ecranul calculatorului, 
luptându-se pentru existența sa. Ce altceva putea să facă un bărbat de 
patruzeci și cinci de ani care nu mai făcuse niciodată altceva în afară 
de a muta containere din punctul A în punctul B? Rosalie înţelegea. 
Erau vremuri grele. 

A tras aer adânc în piept și s-a luptat pentru o clipă ca să-și 
recapete controlul. Mama și tatăl ei îşi pierduseră jumătate din copii 
şi, de fiecare dată, noi riduri apăruseră pe feţele lor. Dar îi văzuse 
vreodată plângându-se sau cedând în fața greutăților sau a 
demoralizării? Nu, nu îi văzuse. Nu îi văzuse niciodată pierzându-se și 
dându-se bătuţi în fața suferinței. Mai aveau și alți copii pentru care 
să-și facă griji, copii care trebuiau să mănânce. Mai era speranță 
pentru copiii rămași; aceasta era busola lor în viață. Care era diferența 
dintre asta și viața ei? Nu mai avea și ea doi băieți minunaţi, precum 
şi o mare responsabilitate? A strâns din buze și s-a uitat la hârtiile din 
faţa ei. 

Din cabina din sticlă a şefului ei s-au auzit țipete și înjurături. Nu 
va mai dura mult și avea să bată cu pumnul în birou atât de tare încât 
dozele goale de Coca-Cola aveau să zornăie. Apoi, fața lui avea să se 
facă roşie de furie și pereţii de sticlă aveau să înceapă să vibreze din 
cauza răcnetelor lui. Rosalie s-a uitat la ceas. Pesemne că asculta 
vreun program la radio pe lungime de undă lungă. De ce făcea asta? 
La ce bun? Întotdeauna se plângea în astfel de momente că voia să se 
întoarcă în Africa de Sud. Rosalie s-a mai uitat o dată la Henry. Ştia ce 
efect aveau crizele lui Mo asupra lui. De fiecare dată când tipa, Henry 
încerca să-şi îndrepte spatele slab, dar asta nu-l ajuta. O viață de 
nesiguranţă îl făcuse să stea cu umerii căzuţi în permanență. 

Mo a înghețat cu mâna ridicată în aer. Parcă se oprise din respirat, 
faţa lui de culoare roșu aprins s-a făcut cenușie. Pentru o clipă, Rosalie 
s-a speriat că șeful ei în cele din urmă se agitase atât de tare încât 
făcuse infarct. A sărit în picioare în același timp cu Henry, așteptându- 
se să-l vadă pe Mo căzând până să ajungă ea în biroul său, dar el 
rămas în continuare cu mâna în aer, cu fața împietrită. 

— Ce se întâmplă? a strigat Henry, dar Mo a făcut semn cu mâna. 

— Ascultă! a zis el, în timp ce culoarea începea să-i revină în 
obraji. 

Rosalie s-a trântit pe scaunul jerpelit rezervat pentru clienţi, gata să 
izbucnească în lacrimi. Dacă mai auzea și alte vești proaste, pur și 


simplu nu avea să facă față. 

— Ascultă și tu ce spune idiotul ăla! a zis Mo. 

Era vocea preşedintelui Jansen și era calmă. Unele voci sunt extrem 
de potrivite pentru a trece de zgomotul de fond al frecvenţei radio 
nefolosite, și vocea lui se număra printre ele. În ciuda zgomotului şi a 
semnalului care se pierdea din când în când, părea că vorbește de 
aproape, iar cuvintele lui erau ca o mână întinsă care oferă prietenie și 
mângâiere. 

— În dimineaţa aceasta, cea mai arzătoare dorință a noastră a fost 
îndeplinită, spunea el. Investigatorii noștri competenţi din New York l- 
au găsit pe „Ucigaşul de pe acoperiș” la ora opt dimineaţa, ora locală, 
lângă Universitatea Fordham, în timp ce-și aștepta următoarea 
victimă. După un scurt schimb de focuri, a fost lovit de un glonţ 
identic cu cele pe care le-a folosit el însuși pentru a răspândi teama și 
dezastrul. Potrivit purtătorului de cuvânt de la FBI, a murit imediat 
după ce a fost împușcat, fără să fi apucat să dea vreo explicaţie legată 
de comportamentul lui de terorist nebun. 

— Dumnezeule, e mort? a întrebat Henry încet. 

— Norocul prostului pentru Jansen! a chicotit Mo Goldenbaum. 

— Purtătorul de cuvânt al FBI a declarat și că descoperirea 
anchetatorilor a avut legătură cu faptul că agenţii de recensământ 
ajunseseră în zona din jurul Prospect Park, mai exact pe Flatbush 
Avenue. Când agentul de recensământ a ajuns la apartamentul 
atacatorului, a cerut amprentele bărbatului, așa cum prevede legea. A 
observat și cât de neliniștit a fost bărbatul din acest motiv. Agentul s-a 
întâmplat să fie o persoană care avea experiență în sistemul de 
corecție, un bărbat antrenat să observe mici semne care indică 
criminalitate, și această experiență a lui l-a făcut suspicios și l-a 
determinat să recomande ca apartamentul atacatorului să fie cercetat. 

— Dacă această persoană prudentă nu și-ar fi făcut treaba, cetățenii 
din New York nu ar mai putea acum să meargă la serviciu sau la 
școală fără să se teamă pentru viețile lor. În schimb, casa bărbatului a 
fost cercetată în timp ce el a fost plecat și au fost găsite câteva dovezi 
care au indicat faptul că el era vinovatul. 

— Supravegherea îndeaproape de ieri și de azi-noapte a suspectului 
a dus la concluzia finală privind această dramă îngrozitoare care s-a 
desfășurat în New York în ultimele câteva luni. Îi mulțumim lui 
Dumnezeu pentru că în sfârșit s-a terminat. Uciderea a douăzeci și 
şapte de oameni nevinovați ne aminteşte de multele procese teribile 
pe care au trebuit să le îndure americanii de-a lungul timpului drept 
rezultat al oamenilor nebuni care au avut arme. Sunt convins că aceste 
probleme vor aparține în curând trecutului. În ultima lună am 
confiscat mai bine de un milion și jumătate de arme ilegale; puse una 
lângă alta, toate aceste arme s-ar întinde din Washington până în New 


York. Vă spun eu că merită tot ceea ce facem. Deja am confiscat la fel 
de multă muniţie din casele oamenilor de rând cât a fost folosită în 
războaiele din întreaga lume în anul 2008, și încă mai este multă de 
confiscat. Va merita efortul. 

Mo Goldenbaum a pus mâna pe mânerul sertarului de la biroul lui 
şi l-a deschis. Apoi a scos un pistol greu și i-a desfăcut încărcătorul. 

— Pfiu! a șuierat el. Voiam doar să văd dacă a numărat și muniția 
mea. 

A râs atât de tare încât tot corpul i s-a cutremurat, iar Henry i-a 
făcu semn cu degetul mare, ușurat. Rosalie nu a reușit să spună nimic. 

— Departamentul de Securitate Internă ne informează că 
examinarea balistică a confirmat faptul că l-am prins pe bărbatul care 
trebuie. America poate acum să respire în voie. 

Rosalie a privit în gol. Auzise zvonuri cum că avusese loc o 
încercare de asasinare a preşedintelui, dar iată-l aici, adresându-se 
țării. Auzise și că lumea susținea că „Ucigaşul de pe acoperiș” nu 
lucrase singur, că avusese complici, dar acum nu mai era așa. 

Deci totul ar fi trebuit să fie în regulă — numai că nu era. Pentru că 
Frank era mort. 

— Poporul american a fost eliberat de încă o povară, a continuat 
preşedintele Jansen, iar Henry s-a ridicat încet, ca să evidenţieze cât 
de important era. 

Rosalie nu i-a urmat exemplul. 

— Încă o persoană cu probleme mentale a fost neutralizată. Drept 
rezultat al programului „Viitor Sigur”, ţara noastră a devenit un loc 
mai bun și mai sigur în care să trăim, și credem cu fermitate că acest 
proces va continua. Noi americanii avem o tradiție lungă în ceea ce 
privește faptul că ne creăm singuri problemele și acum acest lucru 
trebuie să înceteze. Uitaţi-vă doar la ce s-a întâmplat în alte părți. 
Vedeţi cum sprijinul nostru pentru Saddam Hussein - când am avut 
nevoie de el împotriva clericilor iranieni — și susținerea lui Osama Bin 
Laden împotriva Armatei Roșii s-au dovedit a fi o sabie cu două tăișuri 
care mai târziu s-a întors împotriva noastră cu consecinţe catastrofale. 
Uitaţi-vă ce s-a întâmplat când ne-am implicat în Coreea, Vietnam și 
Somalia. Uitaţi-vă la Israel. Ne-am pierdut fiii și fiicele și ne-am făcut 
adversari noi. Uitaţi-vă la ce ne-am făcut singuri, aici la noi acasă. Ne 
băgăm nasul în orice și ne facem mai multe griji din cauza străinilor 
din partea cealaltă a lumii decât pentru noi. Dar totul se termină 
acum. Nu mai vrem probleme, nu mai vrem să îngropăm și alți fii și 
fiice. De acum înainte, vom lăsa lumea să aibă grijă de ea, în timp ce 
noi vom avea grijă unii de alţii, aici, în ţara lui Dumnezeu. 
Reformarea modului nostru de a gândi ne va deschide calea. 

În acel moment, transmisiunea radio a fost întreruptă de o voce 
care alterna între engleză și franceză. Mo Goldenbaum a oprit radioul. 


—E un post canadian; au luat discursul dintr-o transmisiune 
televizată cu jumătate de oră în urmă, a explicat el. 

Apoi s-a întors spre telefon și a apelat un număr. 

— Ai văzut? a întrebat el, fără altă introducere. 

Trebuie să fi fost soția sa. 

— Da, așa este! Acum tu și copiii puteţi veni din nou acasă. New 
York e sigur! 

Mo Goldenbaum și-a întins corpul imens în timp ce crainicul a 
încheiat prin a spune că preşedintele Jansen fusese forțat să amâne 
conferința de presă de ieri din cauza unui atentat, dar că nu era rănit 
şi acum se întorsese la Washington. 

— Deci Tom Jumper i-a luat-o puţin înainte, ha ha! a spus Mo 
râzând atât de tare încât bărbia dublă i s-a încreţit. Acum zece minute, 
pe același post, a susținut că „Ucigaşul de pe acoperiș” a fost un 
complot al Casei Albe, împreună cu alte atacuri și crime. 

Şeful ei a clătinat din cap. 

— O sincronizare ca naiba, dar trebuie să-l admirăm pe nenorocit 
pentru că a avut curaj și a reușit să păcălească FBI-ul până acum. 

Rosalie s-a ridicat și s-a întors la biroul ei. Cu câteva zile în urmă, 
ar fi simţit cum i se ia o piatră de pe inimă, dar acum era prea târziu. 
Piatra nu mai putea fi urnită din loc. 

Telefonul a sunat iar. Mo Goldenbaum a răspuns, apoi i-a făcut 
semn prin geam să răspundă ea. 

Era poliţia de la secţia din Barkley Avenue. Erau foarte formali și îi 
dădeau veşti proaste. 

Îi arestaseră pe James şi pe Dennis în timp ce îi băteau pe doi 
traficanţi de droguri în văzul tuturor. Unul dintre ei era încă 
inconștient, dar avea să-și revină. Băieţii susțineau că erau bărbaţii 
care îi vânduseră droguri fratelui lor acum decedat. Poliția le înțelegea 
situația, dar legea trebuia să-și urmeze cursul. Băieţii deja fuseseră 
dați în judecată și ei voiau să știe dacă ea poate să ajungă la 
închisoare imediat ca să le plătească cauţiunea. În ultima vreme nu 
mai puteau să țină oameni în închisoare care nu comiseseră o crimă 
mai serioasă. Rosalie a stat atât de mult timp fără să răspundă încât 
ofițerul a trebuit s-o întrebe din nou. 

— Să vin la secţie? Acum? Nu, mulțumesc, nu prea cred, a răspuns 
ea în cele din urmă și pus jos receptorul încet. 

A ridicat capul și a privit biroul ireal de gol. Henry a dat din cap 
spre ea, parcă spunându-i că totul era bine, orice ar fi fost. Numai Mo 
a prevăzut că avea să cedeze nervos. 

A plâns până aproape că i-au ieșit ochii din cap; obrajii ei negri 
erau plini de sare. Mo și Henry încercaseră să o calmeze, apoi 
acceptaseră că încercarea lor era inutilă. Când pierzi un fiu, trebuie să 


ți se permită să jeleşti, așa cum spusese Mo. 

Rosalie a stat la unul dintre numeroasele birouri goale din capătul 
îndepărtat al marii încăperi şi a încercat cât de cât să se gândească. 
Era convinsă că visul unei vieţi liniștite la țară, lângă sora ei, va 
deveni într-o zi realitate. Acum acel vis se spulberase. Puţinii bani pe 
care-i avea puși deoparte nu-i vor ajunge probabil nici măcar pentru 
înmormântarea lui Frank, ca să nu mai pună la socoteală și cauțiunea 
pentru cei doi fii care-i mai rămăseseră. Ce putea să facă? Ce 
Dumnezeului ar fi putut să facă? Toată viața se chinuise să le dea bani 
tuturor cât le trebuia și să pună puţin deoparte pentru zile negre. Ce 
ar fi trebuit să facă acum, când acei bani nu erau suficienți? 

S-a uitat la cabina de sticlă a lui Mo și l-a văzut clătinând din cap. 
Poate că el o va ajuta. Bineînţeles că ar ajuta-o, dacă ar putea. La fel și 
Henry. Dar știa că nu aveau cum, și nimeni dintre cei cunoscuți nu 
avea cum s-o ajute. În patruzeci şi opt de ani petrecuţi pe această 
planetă, trecuse prin multe, dar niciodată nu fusese independentă 
financiar, și acum acest lucru avea s-o tragă la fund. 

— Îmi dai voie să plec acum, Mo? a întrebat ea prin Intercom25. O 
să lucrez peste program luni, bine? 

Și-a luat geanta de mână și și-a făcut drum printre protestatarii din 
faţa magazinului lui Jansen de pe East 14th. „Doar trădătorii cumpără 
de aici”, era scris pe câteva dintre pancartele oamenilor. Poliția nu a 
încercat să-i împrăștie, ci doar menținea un mic culoar, în cazul în 
care cineva se încumeta să-și testeze norocul și să intre în magazin. De 
câteva săptămâni se întâmpla asta. Dacă suferise cineva din punct de 
vedere financiar din pricina stării de urgență, acela era însuși 
preşedintele, asta era clar. Atât de mult încât acționarii s-au plâns în 
cor, văzând cum acţiunile lor scădeau. 

Tensiunile începeau să fiarbă la intersecţia dintre East 14th și 
Broadway. Acolo, sute de cetățeni ai orașului se adunaseră și practic 
strigau spre acoperișuri ce credeau ei că ar trebui să se facă cu 
cadavrul „Ucigașului de pe acoperiș”. În ciuda setei de sânge şi a 
sugestiilor bolnave, comportamentul se potrivea la fix. New-yorkezii 
erau renumiți pentru solidaritatea lor atunci când venea vorba de 
sentimente — chiar și de cele mai întunecate - și aici era vorba doar 
despre sentimente. 

Rosalie Lee şi-a croit drum spre Pen Station. S-a gândit că îi va lua 
mai puţin de trei ore ca să ajungă la Washington cu Acela Express. O 
va costa toți bănuţii pe care îi avea la ea, dar numai acolo putea să 
găsească soluţia la problemele ei. Trebuia să împrumute bani de la 
Doggie și ştia că pentru aceasta câteva mii de dolari erau o sumă pe 
care și-o permitea cu ușurință. 


Rosalie s-a uitat la ceasul de la mână. Era abia ora două după- 
amiază și putea să ajungă la biroul lui Doggie cel mai devreme la șase. 

Ţipetele mulțimii triumfătoare s-au estompat după ce a trecut 
dincolo de dubițele FEMA spre punctul de control de la Penn Station. 
Când o să ajung la Washington o să-l pun pe paznic să o cheme afară, s-a 
gândit ea. Sunt sigură că e la serviciu azi. Știu că se va bucura să mă 
vadă. Da. O să împrumut două mii — nu, poate patru — și o să ajung înapoi 
acasă până la miezul nopţii. Apoi, dacă îl sun pe ofițerul de serviciu de la 
secţia de pe Barkley Avenue, el îmi va spune ce să fac — dacă pot să mă 
duc acolo și să-mi iau băieţii. Poate că îmi vor spune și ce să fac cu 
cadavrul lui Frank. Uitându-se la soldaţii care verificau genţile și 
valizele de la punctul de control, a încercat pentru moment să-și 
alunge din minte imaginea băiatului ei, zăcând rigid și singur într-o 
cameră rece ca gheaţa. A încercat să se concentreze pe soldaţi şi pe 
expresiile lor dure și vigilente, pe orice altceva care să o împiedice să 
tipe. 

S-a îndreptat direct spre cea mai apropiată intrare în gară și le-a 
dat geanta celor doi soldaţi care trebuiau să o controleze. 

— Rezervarea dumneavoastră, doamnă, putem s-o vedem? a 
întrebat unul dintre ei. 

Vraja s-a rupt și gândul la Frank a copleșit-o din nou. Cadavrul 
rece, privirea goală, dar și râsul lui ușor care cu mult timp în urmă 
putuse să-l oprească pe nenorocitul ei de soţ să devină violent. 
Rezervarea ei, spusese controlorul. Înapoi la viața reală, așa, pur şi 
simplu! Văzuse barajele poliției și știa că însemnau probleme. Auzise 
poveşti groaznice despre lucruri care se întâmplau și simţise mirosul 
de cauciucuri arse dinspre punctele de control din Brinsmade și 
Huntington. Deci cum putuse să fie atât de inconștientă? Cum își 
închipuise că poate pur și simplu să se ducă la Washington și să o 
implore pe Doggie să-i dea bani, așa pur și simplu? Ea, care nici măcar 
nu-i trimisese un cuvânt de consolare lui Doggie când tatăl ei fusese 
arestat? Ce o făcuse să se creadă atât de specială? 

În acel moment a simţit o strângere puternică de inimă. A reușit să 
inspire adânc o dată și să ridice braţul la sân în timp ce a încercat să-l 
apuce pe unul dintre soldați cu celălalt. Au strigat ceva la ea; nu a 
auzit ce, doar că trebuia să-i dea drumul. Câţiva trecători au încercat 
să o prindă în timp ce se prăbușea, dar nu au putut să o ţină. Lui 
Rosalie nici nu-i mai păsa. Nu-l vedea decât pe Frank în fața ochilor, 
zăcând în Weir Creek Park, murind încet. 

— O, băieţelul meu! a bocit ea. O, scumpul meu fiu, ce ţi-am făcut 
noi ție? 

Fusese complet sigură că T. Perkins o va contacta. Trecuseră deja 
aproape două zile și speranțele ei începeau să pălească. Mai erau 
câteva ore, şi timpul în care aștepta era exact timpul pe care-l mai 
avea de trăit tatăl ei, şi fiecare minut părea o smucitură inevitabilă 
către eternitate. 

Şi totuși Doggie a așteptat. 

Deşi era sâmbătă, Șeful Cabinetului Lance Burton chemase lot 
personalul din Aripa de Vest. Cu două zile în urmă, fusese un atentat 
la viața lui Jansen, și toată lumea trebuia să fie supusă unui 
interogatoriu până când fiecare detaliu și fiecare posibilitate erau 
analizate. Ieri stătuseră în birourile lor aproape toată ziua, așteptând 
să fie chemaţi, dar ca să răspundă la întrebările Serviciilor Secrete în 
mod satisfăcător era nevoie de timp. Fusese o gravă breșă de 
securitate elementară și nu trebuia să se mai repete. Nu se vorbea 
despre cine pregătise atacul, pentru că probabil nimeni nu știa. 

Câţiva dintre oamenii lui Ben Kane și un expert în interogări de la 
Departamentul pentru Securitate Internă care arăta ca un contabil 
gras, îmbrăcat cu o vestă croșetată, au interogat personalul în funcție 
de rang. Mai întâi personalul din jurul Biroului Oval, apoi personalul 
lui Burton și Sunderland, apoi al lui Donald Beglaubter și Wesley. Şi 
astfel au trecut încet prin toate birourile și locurile de muncă. Avea să 
fie o zi lungă, iar Doggie era ultima pe listă. Trebuia neapărat să ia 
legătura cu Perkins între timp. Dacă nu obțineau un ordin de amânare 
a executării, totul urma să se termine peste șaizeci de ore. 

Când a ajuns ea la paznicul de la ușă, la ora 5.55 sâmbătă 
dimineaţa, simțea că Jansen era deja la Casa Albă. Era ceva ce știa, 
pur și simplu, ca şi cum prezenţa lui era chiar pulsul Casei Albe. Bine, 
cel puţin se părea că nu fusese rănit grav, pentru că ieri circulaseră 
multe zvonuri care susțineau contrariul, inclusiv unul care afirma că 
atacatorul care aruncase o grenadă fusese omorât pe loc, împreună cu 
alți doi bărbați, posibil agenţi de pază. 

Câţiva dintre oamenii lui Kane îi așteptau în hol pe angajați și le-au 
spus să ia loc și să aștepte în birourile lor până când venea cineva să-i 
interogheze. Exact ca ieri. 

Nu mai fusese niciodată atâta încordare la Casa Albă. Nimeni nu 
putea să ignore atmosfera extrem de tensionata și oamenii pur și 
simplu nu puteau să-și facă treaba. Trebuiau să mai aștepte până când 
pericolul de a fi acuzați de ceva avea să treacă. 

Doggie avea şi ea propriile gânduri legate de chestiunea aceasta. 


Probabil că acum colegii ei începeau să înțeleagă cum era să fie în 
locul ei. 

S-a gândit să-l sune pe Wesley, dar a renunțat. Nu voia să-i 
provoace rău în vreun fel. Nu că s-ar mai fi gândit cineva prea mult la 
cariera sa în ultima vreme, dar știa că nu i-ar fi făcut bine să aibă de-a 
face cu ea. Deci dacă avea nevoie de ajutorul lui în acest mausoleu 
excesiv de supravegheat, trebuia să fie discretă. 

S-a ridicat de pe scaun, și-a pus un dosar de protocol la subraț și a 
trecut hotărâtă şi repede printre birourile paralizate spre zona lui 
Wesley. Erau vreo treizeci de metri maxim de la biroul lui până la 
Biroul Oval, unde Președintele Jansen probabil că se afla acum. Va 
trebui să dea ochii cu baricada de costume gri și negre și cu privirile 
vigilente și toată lumea se va uita la ea ca la un deșeu toxic. Dar 
Doggie a ţinut dosarul strâns lipit de corp și a privit fix înainte. Biroul 
purtătorului de cuvânt era de fapt principalul punct de interes din 
sfera sa de activitate, și cine putea să știe ce informaţii importante ar 
fi putut să aibă pentru Wesley Barefoot? Pur și simplu trebuia să pară 
că are răspunsul final pentru orice întrebare - asta conta. Asta, și 
faptul că Wesley să fie în biroul său. 

Doi bărbaţi cu maxilare puternice și sprâncene groase au oprit-o în 
fața ușii lui Wesley, au controlat-o conform rutinei, i-au deschis 
dosarul, l-au studiat și au întrebat-o de ce nu a stat în biroul ei așa 
cum primise instrucțiuni. Apoi au privit-o fix, observându-i buzele 
sfidătoare în timp ce răspundea. Bine, se va întoarce şi va sta în biroul 
ei, dar între timp ar fi fost bine s-o lase să-și facă treaba, astfel încât 
Wesley Barefoot şi președintele să primească materialul pe care îl 
aşteptau. 

Apoi a așteptat douăzeci de minute în faţa ușii sale, cu dosarul la 
subraţ, învăluită în priviri vigilente care ar fi putut cu ușurință să 
descopere, în ciuda şanselor mici, dacă izbutise să ascundă o armă 
letală în vreo parte a corpului său femeiesc diabolic. 

Wesley nu a ieșit; doi bărbaţi au ieșit din biroul lui și au condus-o 
înăuntru. El stătea la birou, cu mâinile pe cana cu cafea. Nu părea în 
apele lui. A încercat să zâmbească la vederea ei, dar nu a prea reușit. 

— Chiar e teribil să lucrezi aici azi! a comentat ea. 

El a încuviințat din cap. 

— Deci ai auzit? 

— Ce să aud? 

Wesley a lăsat capul în jos puţin. 

— Deci nu ai auzit! a spus el inspirând adânc. 

— Ei bine, o să afli în curând, așa că s-o ia naiba de procedură! 
Donald Beglaubter este mort. 

Privirea lui fu aproape spăsită în timp ce Doggie se chinui să apuce 
braţul scaunului său în plus și se așeză. 


— O, nu, spune-mi că nu e adevărat, Wesley! 

El a rămas cu privirea ațintită la masă. 

— Din păcate, este adevărat! Donald a fost omorât în timpul 
atentatului de ieri. 

— Dumnezeule! 

A simţit o transpiraţie rece pe gât și pe piept. Unul dintre cei mai 
buni prieteni ai ei din ultimii ani murise și Wesley se purta de parcă și 
el abia auzise această veste. Cum putea să fie aşa? Era purtătorul de 
cuvânt de la Casa Albă, pentru numele lui Dumnezeu, așa că dacă 
Șeful Comunicaţiilor era mort, el trebuia să fie primul care să afle. 
Cine altcineva în afară de Wesley ar fi putut să preia sarcinile lui 
Donald, acum că Lance Burton nu-și mai vedea capul de treabă în 
calitate de Secretar General? 

— Nu, nu are logică! a zis ea încet. Am fost toți aici ieri, fir-ar să 
fie! Cum poate să fie ținut secret așa ceva, atât timp? E ceva necurat la 
mijloc. Tu trebuie să fi ştiut asta de ieri, așa că de ce naiba nu mi-ai 
spus? 

— Crede-mă, Doggie, nici eu nu știu prea multe! 

A venit lângă ea și s-a lăsat pe vine în faţa ei, încercând să o 
privească în ochi. 

— Nu am știut, a spus el, dar ea nu era pregătită să se uite la 
nimeni în momentul de față. De ce ai venit aici, Doggie? 

A trebuit să înghită de câteva ori înainte să poată rosti cuvintele. 

— O, Wesley, trebuie să ajung să-l văd pe Jansen! Poţi să mă ajuţi? 

Şi-a pus capul în mâini. 

— Jansen trebuie să amâne executarea tatălui meu. Este posibil ca 
tata să nu fie vinovat, Wesley! Cred asta din ce în ce mai tare, dar nu 
am timp ca s-o dovedesc. T. Perkins lucrează la asta, dar avem nevoie 
de mai mult timp. 

L-a apucat de mâini. 

— Wesley, ascultă, trebuie să mă ajuţi! 

El s-a uitat la ea cu ochi trişti. Nu era un semn bun. 

— Nu pot, Doggie! a răspuns. 

A simțit că cuvintele o sugrumau și camera parcă devenise o 
cămașă de forță. Senzaţia de răceală de pe pieptul ei se transformase 
în picături de sudoare. Ce mod de a-ţi atârna o sentință la moarte în 
fața ochilor! 

— Încearcă! a insistat ea. 

El s-a ridicat și s-a sprijinit de raftul cu cărți, cu mâinile la spate, 
încercând să țină situația sub control. 

— Trebuie să te avertizez, Doggie! Nu cred că ar fi înțelept să aduci 
vorba de cazul tatălui tău. 

Şi-a pus mâna pe legitimaţie și i-a făcut semn să facă și ea la fel. 

— Ştii cât de periculos este să te afli în clădirea asta acum? a șoptit 


el. Donald e mort și alții ori sunt morți, ori dispăruţi. Sunt atât de 
multe lucruri pe care mi-aş dori să le înțeleg, cu care Jansen probabil 
că ar putea să mă ajute, dar eu nu mai pot să fiu singur cu 
preşedintele. Am fost cu el în Biroul Oval ieri, încercând să explic de 
ce a trebuit să schimbăm traseul, dar el m-a oprit. Nu a vrut să audă 
de așa ceva și a zis că, potrivit informaţiilor lui, situația nu era atât de 
rea, că se va îmbunătăți în curând. Apoi mi-a cerut să plec. 

Wesley și-a umezit buzele. 

— Mi-a cerut să plec şi să mă întorc doar când mă cheamă el. De 
atunci, am scris două discursuri pentru el, dar nu am discutat despre 
ele nici măcar o dată. Parcă s-a închis în biroul lui blestemat. Nici 
măcar Lance Burton nu poate să aibă audiență cu el. Cred că 
incidentul de alaltăieri l-a șocat rău. Cu siguranță că nu este deloc 
bine. 

Ea a încuviințat din cap. Până acum, Jansen se aflase de trei ori la 
un pas de moarte și, de fiecare dată, oameni care însemnaseră mult 
pentru el fuseseră omorâţi. Bineînţeles că nu era bine. 

Doggie s-a ridicat încet. 

— Eu intru acolo! a spus ea, suficient de tare încât cei care trăgeau 
cu urechea s-o audă clar. 

Wesley a încercat în zadar să o oprească înainte să închidă ușa în 
urma ei. Cei doi paznici, fiecare cu un deget la cască, au oprit-o. 

— Da, domnule! a mormăit unul dintre ei în rever și s-a întors spre 
Doggie. Trebuie să te întorci la biroul tău. Acum! 

Wesley a deschis ușa, dorind să vorbească cu ea, dar i s-a poruncit 
să intre la loc în birou de parcă ar fi fost un subordonat. Toată lumea 
primise ordin să stea în birou până când se termina investigația, au zis 
ei, și asta era valabil și pentru el. Asta era o lovitură greu de acceptat 
pentru un bărbat care avusese o carieră atât de extraordinară. Nici 
măcar dragul de Wesley nu avea nici cea mai mică șansă să o ajute. 
Din păcate, începea să înțeleagă asta prea bine. 

După ce a revenit în biroul ei de dimensiunea unei cutii de pantofi, 
a sunat la biroul șerifului din Highland și a fost anunţată că 
intervenise o problemă serioasă, dar că mesajul ei va fi transmis. Apoi 
a sunat pe numărul de mobil al lui T. Perkins de cinci ori și a intrat 
mesageria vocală de fiecare dată. Era de ajuns ca să o ia razna. 

— Te rog, T! a implorat ea. Sună-mă cât de repede poţi, bine? 
Sună-mă pe telefonul meu. Ai numărul meu. 

Și-a trecut mâna peste față și brusc i s-a făcut rău. Disperarea și 
neputința se solidificaseră și formaseră o piatră în stomacul ei. Dacă se 
ridica, avea să vomite. 

Pentru numele lui Dumnezeu, ce putea să facă?! De ce citise atât de 
multe despre cum erau executați oamenii? Era atât de groaznic. Cum 


putea să-i lase să-l lege pe tatăl ei de targă și să privească tacit cum se 
întâmplă? Să vadă cum tatăl ei disperat zace acolo, așteptând să curgă 
Pentothalul prin tub, și treizeci de secunde mai târziu să devină 
inconștient când îi ajunge la creier? Apoi cum următorul val, de data 
aceasta de otravă, Pavulon, îi va face diafragma și plămânii să cedeze 
şi, în cele din urmă, clorura de calciu îi paralizează inima și-l omoară? 
Şi-a pierdut echilibrul pentru un moment și s-a clătinat pe picioare 
până s-a lovit de un dulap cu rafturi în care de obicei își ținea hârtiile 
pe jumătate neglijate în teancuri înalte. Unul dintre teancuri s-a 
răsturnat, trântindu-l și pe cel de lângă el. A întins mâna din instinct 
ca să împiedice avalanșa și a lovit statueta cu Buddha care funcționase 
drept prespapier pe grămada de documente. A luat-o în mână ca să se 
uite la ea. O simțea rece și ciudată, și oarecum fragilă, ca o relicvă din 
trecut care nu suporta să fie venerată sau atinsă. 

A privit adânc în ochii lipsiți de viaţă ai figurinei și și-a adus 
aminte de o stradă cu negustori aglomerată, dintr-un loc îndepărtat și 
dintr-o perioadă îndepărtată. O perioadă în care Jansen fusese 
aproape de ea, în care fusese în compania unor oameni care-i doreau 
binele. Apoi a îmbrățișat statueta și a simțit cum îi revine 
determinarea. Dacă era complet imposibil să ajungă la Jansen, poate 
că putea să se ducă la Thomas Sunderland să-i arate micul Buddha. Cu 
siguranţă ar fi dispreţuit-o pentru asta, dar ştia ce însemna. Poate că 
Sunderland avea s-o lase să-l vadă pe Jansen dacă voia - el, și nimeni 
altcineva. Poate că putea să negocieze cu el, să-i promită că va 
demisiona dacă putea să-i aranjeze o audiență cu preşedintele. Da, așa 
trebuia să facă. Donald Beglaubter era mort și nimeni dintre cei pe 
care îi plăcea în locul acela nu o convingea să rămână. Așa că de ce să 
nu-și dea demisia? 

A trecut pe lângă câteva birouri cu ușile închise din care a auzit 
fragmente de conversații. Interogările erau în desfășurare. 

Cei doi paznici din fața ușii lui Wesley Barefoot au observat 
statueta lui Buddha în timp ce ea se apropia de sanctuarul din Aripa 
de Vest și i-au transmis un semnal unui gardian bine făcut care stătea 
în fața biroului lui Thomas Sunderland. Era o mare diferență de 
înălțime între ei doi, când el a privit-o de sus în timp ce a întins mâna. 
Paznicul era Ben Kane, un bărbat pe care îl ura din tot sufletul, fiind 
agentul de pază care depusese mărturie împotriva tatălui ei. Cum 
puteau să-i permită să lucreze la Casa Albă când cauza indirectă a 
uciderii lui Mimi Jansen fusese incapacitatea lui de a-l percheziționa 
cum trebuie pe Toby O'Neill? Nu înțelegea asta. 

— Dă-mi să văd chestia aia! a spus el, cu suspiciunea profesională a 
unui agent special cu mulți ani în spate. 

Și cu o atitudine sfidătoare pe care o dobândise lucrând în 
domeniul politicii în aproximativ același număr de ani, ea a răspuns: 


— E un Buddha! Cântărește cam un kilogram și e făcut dintr-un 
material ieftin şi de proastă calitate, așa că ai grijă să nu-l apeși prea 
tare. E gol pe dinăuntru și nu reprezintă în niciun fel o amenințare 
pentru societate și nici pentru cariera ta. O fi el urât, dar a fost un 
cadou din partea preşedintelui Jansen, și acum sunt în drum spre el ca 
să i-l înapoiez. Ai înțeles, domnule Kane? 

Sperase că se va da la o parte ca să-și poată continua traseul spre 
ultimul paznic care stătea în fața Biroului Oval, dar mâna lui Kane a 
zburat în mod surprinzător de rapid spre figurină încât nu a apucat să- 
i observe decât brățările de aur strălucind înainte să i-o smulgă din 
mâini. 

— Dă-i drumul! a strigat ea, crescând imediat nivelul de alertă al 
celorlalți paznici. 

Unii dintre ei au dus mâinile la tocurile de pistol de la umăr, dar lui 
Doggie nu i-a păsat. Era micul ei suvenir și era un simbol foarte 
important în viața ei. „Vino la mine dacă ai nevoie de ajutor!” — asta îi 
spusese Jansen atunci. „Statueta aceasta este un simbol al prieteniei 
veșnice!” 

Cum putea să ajungă până la Jansen dacă era atacată de munții 
ăştia imenși de carne și testosteron? 

Doggie a încercat să treacă cu forța, dar Ben Kane a apucat-o strâns 
de umăr și a împins-o spre ușa biroului lui Sunderland. Vedea în ochii 
lui cum se gândea ce să facă în situaţia aia și se temea că o să-i facă 
rău. Apoi a alunecat brusc pe spate când ușa s-a deschis și 
vicepreședintele Sunderland a apărut în prag cu o expresie rece pe 
chip. Nu a zis nimic, abia le-a aruncat o privire paznicilor care alergau 
spre ei, până când toată lumea s-a liniștit. Apoi a luat mica statuetă și 
i-a făcut semn cu capul să-l urmeze în biroul său. 

Doggie nu mai fusese acolo de când Sunderland fusese numit 
vicepreședinte. S-a uitat în jur și a simţit cum se încruntă. Oriunde s-ar 
fi uitat, camera era plină de dovezi despre puterea lui Sunderland și 
cât de conștient era de ea. Dacă stătea să numere, ar fi putut să 
găsească cel puțin douăzeci de fotografii înrămate cu Thomas 
Sunderland în care dădea mâna cu americani faimoși. Erau și cel puțin 
zece poze din tinerețea sa, îmbrăcat în uniformă și privind spre peisaje 
necunoscute. Camera era atât de luminată încât parcă era un platou de 
filmare sau o celulă de interogare de gradul trei. 

Toţi pereţii erau plini de panouri mari, pe care erau prinse 
decupaje din ziare și fotografii care reflectau cum vedea lumea 
exterioară și lucrurile care se întâmplau în Statele Unite. În ciuda IQ- 
ului său ridicat, Doggie nu cunoștea atât de multe limbi încât să poată 
evalua imaginea de ansamblu, dar ziarele în limba engleză precum 
The Times, The Montreal Gazette şi The Australian spuneau totul clar. 
Lumea era oripilată de ce se petrecea în Statele Unite. 


Sunderland s-a poziționat în fața ei, blocându-i priveliștea. 

— Ce se întâmplă? Spune repede! s-a răstit el. 

Părea grăbit, ca și cum fundaţia pilonilor săi de stoicism era pe 
punctul de a se prăbuși. Îl văzuse în multe situaţii înainte, dar doar de 
câteva ori fusese martoră la acea sclipire amenințătoare din ochii săi și 
ştia că trebuie să fie pregătită pentru orice. 

— Vreau să intru și să-i înapoiez statueta lui Jansen. Mi-a făcut o 
promisiune cândva și acum trebuie să mi-o îndeplinească. 

— Preşedintele nu trebuie să facă nimic. Are lucruri mult mai 
importante la care să se gândească decât la mica ta problemă, Dorothy 
Rogers! 

Mica ei problemă. Se gândise la tot felul de răspunsuri, dar niciunul 
nu fusese atât de dispreţuitor și de lipsit de empatie sau de respect. Îi 
venea să-i dea una; tremura pe dinăuntru. Nu-l plăcuse niciodată pe 
Sunderland. Era un nenorocit, dur, calculat și rece. Nu erau cele mai 
rele trăsături ale unui bărbat cu o carieră ca a lui, doar că acum chiar 
îl ura pentru ele. 

— Ce este... Ce este mai important decât viața unei persoane? a 
întrebat ea cu o voce tremurândă. 

El și-a lăsat capul pe spate. 

— Te aştepţi să te las să-l implori pe președinte să-ți ierte tatăl, nu-i 
așa? 

— Să-l implor? Nu, o să-i cer preşedintelui să amâne executarea 
deoarece ar fi greșit să nu facă asta. Au ieșit la lumină informaţii care 
ar putea să-l exonereze pe tatăl meu. 

Nu a văzut nici cea mai mică reacţie în privirea vicepreședintelui. 

— Ascultă-mă bine, Sunderland! Vrei să-l pedepseşti pe omul care 
trebuie, ce naiba, nu-i așa? 

Era evident că nu-i plăcea faptul că i se adresa atât de neoficial; 
Doggie a observat asta imediat. 

— Care sunt dovezile? a întrebat el cu o privire rece ca gheaţa. 

— Sunt mulți factori care nu se potrivesc, domnule vicepreședinte. 
Daţi-ne doar câteva săptămâni, apoi noi... 

— Nu, îmi pare rău, dar cazul este închis din câte știm noi și 
tribunalele. 

Era în stare să-i smulgă limba, dar în schimb a lăsat capul în jos din 
nou. 

— Știu că vă pun într-o poziţie foarte neplăcută, domnule, dar 
sunteți singurul care poate să-mi dea câteva minute cu preşedintele. 
Sunt dispusă să-mi trimit imediat cererea de demisie numai dacă îmi 
este permis să pledez pentru cazul tatălui meu. Doar un minut! 

— Îţi accept cu bucurie demisia, dar nu pot să mă ocup de restul! 

Ea a strâns din buze. 

— Atunci dați-mi statueta înapoi! 


Dar Sunderland l-a ţinut strâns pe micul Buddha, a făcut un pas 
înapoi și s-a sprijinit de birou ca bătăușul clasei care se dă mare cu 
statutul lui de tiran în curtea școlii. Nu avea să-și primească statueta 
înapoi, era foarte clar. Îi oferise disprețul lui, atâta tot. Nu putea să se 
aştepte la nimic altceva. 

Acela a fost momentul care a umplut paharul. 

— Dă-mi-o! a șuierat ea, sărind spre el şi apucând figurina. 

Thomas Sunderland era un bărbat osos, având încă vigoarea și 
suplețea unui fost militar, așa cum a constatat când a apucat-o de 
încheietură și i-a răsucit-o, forțând-o încet să îngenuncheze. Nu, fir-ar 
să fie, nu! a zis încet, lăsându-și greutatea pe un picior în timp ce cu 
celălalt i-a dat un genunchi în zona inghinală cu toată puterea. Faţa 
lui Sunderland a încremenit și el a căzut pe podea, gemând de parcă 
tocmai îl văzuse pe însuși diavolul. A întors capul spre ea, cu o privire 
de nebun. Era clar că tocmai devenise inamica lui numărul unu. 

— Nu pleci nicăieri, a bolborosit el, în timp ce ea ridică figurina cu 
Buddha de jos. M-ai înţeles, târfo? 

Lipsa lui de respect a făcut-o să îl lovească a doua oară, exact în 
locul în care zac sentimentele unui bărbat aproape toată viața lui. 
Oricum nu mai conta, o lovitură sau două. Pedeapsa avea să fie severă 
oricum, dar a mai câștigat puţin timp, pentru că deocamdată 
Sunderland nu mai era conștient. 

Părea dus și euforic în același timp. 

A mers cu pași mari înapoi spre biroul său, simțind cum o urmăresc 
o mie de ochi, străpungând-o. În timp ce şi-a strâns lucrurile, a auzit 
țipete din biroul lui Sunderland și pași grei pe coridor. Zâmbește-le, își 
repeta ea în minte, în timp ce-și strângea geanta la subraţ și se 
îndrepta spre ieşire. 

Abia când a ajuns pe Pennsylvania Avenue, cu o mulțime de 
protestatari în spate, şi-a dat seama că tocmai trântise ușa pe care se 
luptase jumătate din viață s-o deschidă, o ușă în spatele căreia 
pândeau forțe puternice care puteau să-i distrugă viaţa. A observat că 
era din ce în ce mai multă agitație în cabina paznicului din spatele 
gardului din fier forjat, apoi a mai aruncat o privire în spate pentru 
ultima dată, asigurându-se că paznicul o identificase și pornise alarma. 
A trecut peste gazonul de pe strada lată, dincolo de mașinile de poliție 
care erau veșnic la datorie, și a zâmbit spre ofițeri, asigurându-se că 
aceştia îi văd legitimaţia. 

Apoi a intrat în marea de protestatari cu priviri somnoroase și feţe 
ursuze. 

A auzit strigătele gardienilor din spatele ei și fluierăturile lor 
stridente în timp ce s-a împins în grămada de protestatari care stăteau 
în fața statuii ecvestre din Lafayette Square. Observând că şi-a aruncat 


legitimaţia pe jos, oamenii s-au uitat dincolo de ea spre Casa Albă 
unde câțiva paznici ieșeau pe poartă. Cineva care se cățărase într-un 
copac striga că veneau după ea și protestatarii au început automat să 
blocheze drumul spre ea. Nimeni nu știa de ce era urmărită, dar 
simţiseră că era un compatriot la ananghie și asta era de ajuns pentru 
ei. Mulțimea i-a făcut loc la fel cum Marea Roşie se despărțise pentru 
Moise, închizându-se din nou în urma ei, dar cu toate astea 
solidaritatea lor spontană a făcut-o să se simtă chiar şi mai singură pe 
lume. 

A privit în sus spre clădirile care o înconjurau. Nu știa sigur ce să 
facă. Unde să se ducă acum? Pentru moment, numărul de polițiști și 
de soldați din Washington era aproximativ același cu populaţia unei 
capitale scandinave. Şansele ei erau mici, dar Doggie era hotărâtă să 
nu se oprească și a ajuns la Hay-Adams Hotel înainte ca sirenele de 
poliție din fața Casei Albe să fie activate. De acolo a alergat în ceața 
rece a dimineţii, cu mâna la gulerul descheiat, pe Eye Street și a luat-o 
în diagonală spre singura parte a orașului cu care nu avea nicio 
legătură. Și-a golit toate cardurile de credit la primul bancomat pe 
care l-a găsit și a plecat în grabă cu mai bine de 15.000 de dolari 
ascunși în geanta ei Fendi, cu micul Buddha deasupra. 

Nu s-a oprit până când nu a ajuns la firma Hertz de închiriat mașini 
pe 11th Street. A stat acolo o clipă, uitându-se la birourile iluminate cu 
neoane până când realitatea a prins-o în sfârşit din urmă. Nu putea să 
închirieze pur și simplu o mașină, nici să meargă mai departe la 
aeroport sau la gara Union, iar să meargă acasă ieşea din discuţie. Pur 
şi simplu nu putea să meargă în niciun loc în care mergea înainte, nici 
în Washington, nici în Virginia. Era complet singură și în văzul 
tuturor. Vânătoarea începuse și era abia ora opt și jumătate dimineaţa. 

— E o nebunie! îşi spunea iar și iar, apoi a traversat o parcare și s-a 
îndreptat spre străzile mai mici, cu mai puţin trafic. 

În faţa ei a văzut câteva maşini de poliție care patrulau și a început 
să meargă mai încet. Și-a lărgit strânsoarea gulerului și a gândit la 
hainele pe care le purta. Dacă o descriere chiar și pe jumătate 
adevărată a ei fusese răspândită, trebuia să-și găsească alte haine și 
asta nu era uşor de făcut într-o zonă din Washington în care nu erau 
prea multe magazine, mai ales unele care să fie deschise sâmbătă 
dimineața. S-a strecurat printre două dubiţe de livrări parcate și s-a 
ascuns în spatele lor când mașina de patrulă a trecut pe stradă. După 
ce a trecut, a stat puțin să se gândească. Din câte își dădea seama, 
avea doar trei opțiuni. Prima era să se întoarcă la Casa Albă și să 
spună că-i pare rău, deşi asta, bineînţeles că ieșea din discuţie. 

Îl atacase pe vicepreşedintele ţării. Chiar dacă nu ajunsese expertă 
în legile curții marțiale la Harvard, știa că risca o pedeapsă serioasă. A 
doua opțiune era să găsească un hotel în care recepționerul să nu fie 


prea bănuitor dacă plăteşte cash și să se ascundă câteva zile. Dar unde 
putea să găsească un asemenea hotel? Nu în centru, asta era clar, iar 
Anascostia, la sud de râu, era prea departe. Nimeni nu putea să se 
aştepte să treacă ușor dincolo de punctele de control de pe poduri. 
Așadar era forțată să ia în considerare o a treia variantă mai ciudată: 
să găsească pe cineva la întâmplare care să aibă un vehicul și pe care 
să-l convingă să o ducă undeva foarte departe. 

Un sunet slab care s-a auzit din fundul genţii ei a făcut-o să se 
oprească. 

— Fir-ar! a înjurat ea scoțându-şi telefonul dintre grămezile de 
dolari și închizându-l. De ce naiba nu se gândise la asta mai înainte? 
Acum sigur o găsiseră prin intermediul semnalului telefonului. Cât de 
eficient şi de rapid puteau face asta, habar nu avea, dar se pare că nu 
atât de rapid încât să fie deja prinsă. 

Şi-a mușcat buza. Puteau s-o găsească chiar dacă îl ţinea închis? se 
întrebă ea. 

Corpul îi tremura în timp ce a scos bateria și a aruncat-o, iar apoi 
şi-a pus telefonul la loc în geantă. Nu aveau s-o prindă atât de uşor. 

A traversat strada spre un şir de mașini parcate în spatele cărora 
putea să se ascundă dacă mai treceau și alte mașini de patrulă. 

Şi cu pași mari și apăsaţi, s-a îndreptat spre nord. 

După ce a mers timp de cincisprezece minute, a simţit că o 
urmăreşte cineva. Să nu fie cineva în uniformă, s-a rugat ea, dar nu s-a 
întors până când nu a ajuns la primul semafor. S-a liniștit când a văzut 
că nu era un polițist — cel puţin nu în uniformă —, ci un bărbat care 
arăta normal, de aproape șaptezeci de ani. Cu toate astea, era 
neliniștită. A încercat să se îndepărteze de el traversând pe partea 
cealaltă, dar el a venit după ea. Se așteptase să-i spună vreo prostie — 
erau atâția ciudaţi pe stradă —, dar nu s-a așteptat ca el să pună mâna 
pe umărul ei. S-a uitat în ochii lui pătrunzători, gândindu-se să strige 
după ajutor, dar nu a îndrăznit. Nu pot să atrag atenția, s-a gândit ea, 
strângând pumnii. 

— Bine! a spus ea, privindu-l în față. 

Era cărunt și avea pielea cenușie, iar mânecile jachetei sale din 
tweed erau prea scurte. 

— Ne cunoaștem? 

— Tatăl tău a omorât-o pe soția președintelui. Te recunosc de la 
televizor; n-ai cum să negi! 

I-a împins mâna la o parte și s-a uitat la el supărată, deşi era plină 
de tot felul de sentimente, numai de supărare nu. Voia să-i pună că o 
confunda, că i se întâmpla tot timpul, dar nu a putut. În schimb i-a zis: 

— Nu tatăl meu a omorât-o pe Mimi Jansen, ci omul lui! 

— Da, asta spui tu! 

L-a împins în piept și a continuat să meargă spre următoarea 


intersecție, dar a văzut că încă o urmărea. 

Pleacă! s-a gândit ea. Ce treabă are asta cu tine? Dispari, bătrân prost! 

Oamenii din apropiere au început să observe ce se petrecea. Doggie 
a analizat feţele trecătorilor, felul în care reacționau când, deși încerca 
să scape de el, încă nu începuse să alerge. Cu siguranţă se gândeau că 
trebuia să existe un motiv și deveniseră curioși. 

— De ce n-o lași baltă, tataie? a bombănit ea după câteva sute de 
metri, observând cum cartierul se schimba. 

Doggie nu mai ajunsese niciodată atât de departe la periferia 
orașului. Nu avea habar ce o aștepta până în Adelphi, în nordul 
orașului, dar trebuia să continue să meargă, în ciuda încălțămintei 
care o rodea și a junghiului groaznic pe care-l avea într-o parte. 
Trecuse de cimitire cu ceva timp în urmă, unde ar fi putut să-și 
petreacă noaptea înainte să meargă mai departe, dar era încă ziua în 
amiaza-mare, şi de unde era să știe că va apărea un urmăritor bătrân? 

A ajuns-o din nou din urmă, cu respiraţia tăiată, în timp ce ea cotea 
pe o stradă lăturalnică. Pesemne că a fost atacant la facultate, s-a gândit 
ea, şuierând printre dinți. 

— Îmi aduc aminte de ţine de la proces! a strigat el, cu un pas în 
urma ei. E vina ta că totul merge prost în ţara noastră! E vina ta că 
preşedintele și-a pierdut minţile, îți dai seama de asta? Ea s-a întors 
brusc și l-a privit în ochi. 

— Dacă e cineva care și-a pierdut minţile aici, tu ești ăla! De ce 
naiba alergi pe străzi în halul ăsta, bătrâne? Du-te acasă! O să faci 
infarct. 

Gâfâitul lui i-a aruncat în nas un miros groaznic, dar înainte ca ea 
să-i poată răspunde, i-a dat o palmă tare peste obraz, încât s-a lovit cu 
capul de peretele din spate și a căzut pe trotuar. 

— Să nu mă faci nebun! s-a văitat el, bătând cu piciorul în pământ, 
periculos de aproape de faţa ei. 

Doggie s-a lipit de perete, dar era clar că bărbatul nu terminase. 

— Fă-i să înceteze înainte să fim măcelăriți cu toții ca niște câini, 
vacă dezgustătoare! a zbierat el. 

Era pe punctul de a-i da un picior, dar câţiva trecători au început să 
se strângă în jurul lor, strigând la el să se oprească, și apoi o umbră a 
trecut prin fața ei și l-a împins pe bătrân. 

— Vezi-ţi de treaba ta, cioroiule! a șuierat nebunul, cu ochii mari și 
salivă la colțurile gurii. 

Bărbatul negru a ridicat un deget. 

— Dacă mai scoţi un cuvânt, handicapatule senil, fascist și albinos, 
o să iau geaca aia ieftină și dezgustătoare de la Walmart și ţi-o îndes 
în gura aia mizerabilă și nenorocită... care nu este în niciun caz la fel 
de demnă de sărutat ca a mea, a zis el, arătând spre gura sa și 
dezvelind încet niște dinți albi și mari. 


Câţiva dintre cei adunaţi au început să râdă, dar bătrânul nu i-a 
auzit. Furia îl făcea să fie surd, dar nu și prost. 

I-a luat ceva timp până să termine ce avea de spus, după care a 
luat-o la fugă, şi după aceea nimeni nu mai avea nicio îndoială legat 
de cine era ea. 

— Târfa asta e Doggie Rogers - o mai ţineţi minte? a zis el. Or să 
bage acul în taică-său luni, și abia aștept să se întâmple asta! 

După micul lui discurs, nimeni nu a mai vorbit cu ea și nimeni nu a 
ajutat-o să se ridice. Au stat cu toţii acolo, lungindu-și gâturile ca s-o 
vadă mai bine. Ea a auzit cum veneau și alții care întrebau ce spusese 
bătrânul, și după câteva minute au plecat cu toţii fără să rostească un 
cuvânt. A rămas doar bărbatul care îi sărise în ajutor mai devreme. 

— A fost al naibii de incredibil! a bombănit el și a întins mâna ca s- 
o ajute. 

L-a lăsat să o ridice. Măcar nu menţionase nimeni că e căutată de 
autorități. Probabil că se înșela, poate că nu era căutată. 

Bărbatul a dat să plece, dar Doggie nu i-a dat drumul la mână. Dacă 
nu putea să aibă încredere în cineva care o ajutase în felul acela, 
atunci în cine? 

— Ai mașină? l-a întrebat ea, simțind o parte a capului încă 
zvâcnind. 

El s-a încruntat puţin, ca și cum nu înțelegea ce legătură avea 
faptul că avea el mașină sau nu. 

Apoi a încuviințat din cap încet. 

Ea a deschis geanta discret și a scos un teanc de bancnote; el nu 
trebuia să-i vadă toți banii. 

— Du-mă în New York și o să-ți dau banii ăștia! Nu pot să stau la 
volan, aş fi prea expusă. Trebuie să mă ascund dacă e nevoie. Du-mă 
acolo şi banii sunt ai tăi! 

I-a arătat bancnotele. 

El s-a holbat la bani mult timp, parcă transformând grosimea 
teancului în cifre. Apoi a luat banii și i-a numărat. 

— Hei! a zis el în cele din urmă. Fată, sunt trei mii de dolari aici! 
Ce se întâmplă? 

Ea s-a uitat la bani din nou. Deci erau mai mulți decât crezuse ea. 

— L-am lovit pe vicepreşedinte în boașe. De două ori. Asta 
înseamnă că sunt fugară. 

El a rămas cu gura căscată de uimire. Informaţia asta a avut nevoie 
de ceva timp ca să-i ajungă la creier - până la pălăria sa rastafariană și 
înapoi —, înainte ca gura să i se lărgească într-un zâmbet și să scoată 
un chicot la fel de gros ca o mașină Buick Lesabre leneșă. 

— L-ai lovit direct în boașe? Pe vicepreședintele Sunderland? a zis 
el şocat. 

Era cea mai tare fază pe care o auzise în ziua aceea. 


A dus-o pe Doggie în spatele blocului până la unul dintre cele mai 
fosilizate vehicule pe care le văzuse în viața ei. Indiferent unde te-ai fi 
uitat la exteriorul său uzat, era imposibil de determinat ce marcă era, 
ca să nu mai punem la socoteală ce model și din ce an era. Bucăți din 
cel puțin zece mașini fuseseră combinate pentru a forma acel morman 
ingenios reconstruit. Doggie a încremenit. Cum ar fi putut 
monstruozitatea aia să se deplaseze până pe Interstate 95 - darămite 
până în New York? Era un mister pe care nu voia să-l elucideze în acel 
moment. 

El a observat neîncrederea ei și a scos o cheie prinsă de un breloc 
din buzunar. 

— Pentru trei mii primeşti și mașina, bine? 

Doggie nu știa ce să zică. 

— Bine, atunci dă-mi doar două mii cinci sute, și suntem chit! Aș 
spune că e destul de riscant, să o transport pe cea mai mare 
distrugătoare de boașe a Americii dincolo de vreo zece puncte de 
control. 

Ea a oftat. 

— Se întâmplă să ai cumva și un telefon? Am nevoie de altă cartelă 
SIM, altfel or să mă găsească. 

Şi-a scos telefonul strălucitor de ultimă generaţie din geantă și i l-a 
arătat. 

Asta a l-a făcut să-și arate din nou dinţii lui minunati. 

— Da, scumpete! a zis el. Am un telefon, dar dacă schimbăm 
cartelele SIM, vreau și telefonul tău. 

Ce târg grozav! Telefonul ei costase de cel puțin douăzeci de ori 
mai mult decât al lui. 

Obosită, a încercat să-l facă să înțeleagă cât de important era să 
scape de cartela SIM imediat sau cel puţin să aștepte o lună înainte să- 
i folosească telefonul. El a încuviințat din cap cu rânjetul lui imens și 
i-a dat un Nokia amărât care fără îndoială căzuse într-un W.C. public 
la un moment dat, cel puţin o dată. Apoi a dispărut pe cele mai uzate 
trepte dintre toate clădirile din zonă și s-a întors zece minute mai 
târziu cu o pungă de plastic în fiecare mână. 

— Puţină mâncare pentru drum și câteva lucruri în care poți să te 
schimbi în timp ce conduc. 

A deschis una dintre pungi și a scos un tricou XXL cu echipa de 
baschet Knicks. Apoi a râs. 

— Da, da, nu-ţi face griji, restul lucrurilor sunt destul de bune! 

Ollie Boyce Henson - așa cum se numea bărbatul cu codițe în stil 
rastafarian - sigur avea o femeie acasă care iubea culorile aprinse, 
zorzoanele și decolteurile. Niciun om întreg la cap nu ar fi bănuit 


vreodată că această femeie care stătea lângă Ollie, îmbrăcată de parcă 
se ducea la carnaval și încercând să-și audă gândurile pe un fundal 
non-stop de muzică rap zgomotoasă, era nimeni alta decât stilata 
Doggie Rogers, absolventă la Harvard. Nu i-a luat mult ca să-și dea 
seama că mica trusă cosmetică pe care o avea la ea nu se potrivea cu 
orgia aceea de culori și a trebuit să-și folosească aproape tot rujul ca 
să obţină efectul bătător la ochi, dar nu chiar ieftin. Întotdeauna 
trebuie să-ți potrivești culorile, așa cum spuneau prietenele ei de la 
şcoală. 

Au fost opriți de câteva ori pe drum, dar nu i s-a cerut niciodată 
buletinul. Asta pe de o parte pentru că nu semăna câtuși de puţin cu 
femeia pe care o căutau și pe de altă parte pentru că volumul muzicii 
descuraja orice verificare prelungită. Au controlat portbagajul și 
spaţiul dintre bancheta din spate și cea din față, apoi le-au făcut semn 
din mână cu expresii obosite. După două săptămâni în starea de 
urgență, cei mai mulți soldați își făceau treaba aia nenorocită de parcă 
lucrau de decenii. Știau că trebuie s-o facă cum trebuie și că vor fi 
traşi la răspundere dacă lăsau vreun suspect să treacă de ei, dar pe de 
altă parte ştiau și că mai era o altă verificare la cincizeci de kilometri 
mai încolo pe autostradă. Poate că următorii controlori nu erau atât 
de frânți de oboseală; numărul mare de puncte de control îi făcea să se 
simtă liniștiți. 

Făceau semne încet cu puștile ca să menţină traficul în mișcare, 
astfel încât cozile de vehicule să nu se facă prea mari, iar Ollie și 
Doggie și-au croit drum într-un ritm constant spre nord. Consecințele 
edictelor lui Jansen se vedeau peste tot. Sigla FEMA devenise o 
priveliște obișnuită, supermarketurile și mallurile nu mai aveau 
panouri cu reclame care anunțau reduceri, camioanele mari circulau 
pe jumătate goale, iar mașinile erau pline cu pasageri ca să se facă 
economie la benzină. Foști pușcăriași îmbrăcaţi în portocaliu erau pe 
drumuri cu utilaje și cărucioare, strângând tot ce vedeau, dar asta nu 
avea cum să ascundă starea generală de disperare. Acoperișurile sparte 
fuseseră peticite temporar cu bucăți de plastic și oamenii locuiau în 
rulote și în grădina familiei și a prietenilor lor, claie peste grămadă ca 
să poată face față cheltuielilor. Construcţiile încetaseră și erau soldați 
peste tot. 

Zi după zi, superiorii lui Doggie de la Casa Albă proclamaseră că 
țineau totul sub control, că primul val de intervenţii și de greutăți se 
terminase. Dar era o minciună. De fapt, valul devenea din ce în ce mai 
puternic, amenințând să provoace o inundație care va scufunda totul, 
inclusiv pe Doggie. Era greu să se gândească la tatăl ei în situaţia aia, 
dar se gândea totuși. 

În mod constant. 


La început, Ollie nu a zis nimic. Pur și simplu se uita la traficul lent 
şi la oamenii care erau controlaţi în timp ce se legăna în ritmul 
muzicii, ținând motorul pornit și băgând mereu mâna în punga de 
plastic ca să scoată ceva de mâncare. Dar când Doggie l-a rugat într-un 
final să oprească muzica înainte să-i explodeze capul, șoferul ei a 
început în schimb să turuie de zor într-un fel care pe Doggie o deranja 
foarte tare. În timp ce treceau dintr-un oraș în altul, a aflat că nimic 
nu era sacru pentru Ollie Boyce Henson. I-a spus tot istoricul lui care 
includea fiecare femeie cu care se culcase, fiecare tip cu care se bătuse 
şi fiecare prostie mică pe care o făcuse de când ieșise de la școala de 
corecție. Obţinuse o diplomă de licenţă în arta porcăriilor și una de 
master în indiscreție. Melia lui Ollie Boyce Henson reprezenta un 
pericol pentru mediu. 

— Poţi să stai câteva zile la văru-meu, locuiește în Bronx! a zis el. 
Să-i dai câteva sute de dolari și o dă imediat afară pe târfa care stă cu 
el. Poate că nu e cel mai frumos cartier pe care l-ai văzut, a adăugat el 
cu indulgență, dar la cum arăţi, o să te potrivești la fix! 

Şi-a dat o palmă peste coapsă și a izbucnit în râs. 

— Mersi, Ollie, dar nu! O să văd eu ce fac, a spus ea, încercând să- 
şi activeze noul telefon. Cum fac să-mi trec toate numerele din 
telefonul meu în ăsta? 

El a pus frână în fața unui Burger King și a scos din buzunar 
telefonul pe care-l primise de la Doggie. Apoi a scos cartela SIM și a 
băgat-o în telefonul pe care i-l dăduse lui Doggie. 

— Să nu-l pornești! l-a avertizat ea. 

Prea târziu. 

El a clătinat din cap. 

— Numai două secunde, apoi agenda din telefonul tău se va salva 
în memoria Nokia. 

Ea a încercat să-l apuce de mână, dar apoi telefonul a sunat, 
făcând-o să tremure. 

— Închide.-l, închide-l, fir-ar să fie! Imediat! 

— Hei! a exclamat el. Stai uşor, fată, am terminat! 

A mai așteptat o secundă, a închis telefonul și a schimbat iar 
cartelele SIM. I-a luat jumătate de minut, maxim, dar în ceea ce o 
privea pe Doggie, o jumătate de minut era prea mult. 

— Să nu mai faci asta, Ollie, m-ai auzit? Să ştergi tot ce e pe cartelă 
data viitoare când porneşti telefonul și să nu-l foloseşti timp de o lună, 
altfel o să-ţi pară foarte rău. M-ai înțeles? 

El a încercat să pară speriat, cu gura plină de chipsuri de cartofi, 
dar asta nu a liniștit-o prea mult. 

Doggie a oftat. Mai aveau aproximativ o sută zece kilometri până în 
New York, locul în care cei care probabil că încercau să o găsească 
aveau să-i piardă urma. Nu avea altceva mai bun de făcut decât să 


creadă asta. 

A găsit numărul lui Rosalie Lee și a sunat. 

Persoana de la telefon părea că gâfâie și era apatică, nu era ca acea 
Rosalie pe care o știa Doggie. 

— Iisuse Hristoase! Dumnezeule, tu eşti, Doggie? 

Apoi a auzit-o pe Rosalie rostind o mică rugăciune. 

— Vai, lisuse, îți mulțumesc pentru că mi-ai ascultat rugăciunile! 
Mulţumesc, Iisuse, te iubesc! 

După aceea vocea ei şi-a recuperat forța, deși părea că o să 
izbucnească în plâns în orice moment. 

— Sunt în drum spre tine, Rosalie. E în regulă? 

— În drum spre mine? a spus aproape în șoaptă. Aici în New York? 
Iisuse, Iisuse, te iubesc! 

— Rosalie...? 

— A, da, Doggie! Vino, te rog! Am încercat să te contactez azi, da. 
Te-am sunat acum câteva ore, dar s-a întrerupt. Vai, faptul că m-ai 
sunat acum e unul dintre miracolele Domnului. 

Deci Rosalie fusese cea care o sunase când avusese telefonul în 
geantă. Slavă cerului! Poate că nu reușiseră să o detecteze nici mai 
devreme. Poate că nu era nimeni pe lume - în afară de Ollie — care 
avea idee unde se afla acum. 

A clătinat din cap. Nu trebuie să iei nimic de bun. 

— Sunt într-o situaţie foarte proastă, Rosalie! O să-ți povestesc mai 
multe, dar acum vreau doar să te întreb dacă pot să stau la tine câteva 
zile. 

Răspunsul a fost unul prompt. 

— Poţi să stai cât ai nevoie! zise ea. Dar, Doggie... 

Din nou a auzit o rugăciune slabă, rostită în barbă. 

— Doggie... a repetat ea, este posibil să-mi împrumuți câteva mii 
de dolari? 

Mai erau și alții a căror viață nu era deloc ușoară. 

După ce a terminat de vorbit cu Rosalie, Ollie a dat iar drumul la 
muzică, atât de tare încât plăcuţa de înmatriculare și alte câteva părți 
slăbite ale mașinii au început să vibreze și să zornăie. 

— Oprește! a strigat ea. 

Fl s-a uitat la ea cu milă. 

— Frate, chiar că ești stresată, scumpete! 

Doggie și-a şters transpiraţia de pe frunte cu dosul palmei. 

— Ollie, crezi că această contradicţie a fizicii — adică mașina ta — 
poată să găsească un post de radio care încă mai transmite? a întrebat 
ea, arătând spre radioul lui, marca Blaupunkt. 

El a apăsat încrezător pe butoanele care mai rămăseseră în aparat și 
a ridicat un deget. 


— Nu judeca o carte după copertă, dulceaţă! 

Câteva secunde mai târziu, a descoperit că universul lui Ollie Boyce 
Henson avea mai multe fațete decât ar fi crezut ea. Pentru că radioul 
acela mic şi prăpădit nu doar că prindea toate posturile de radio 
clandestine tare și clar, ci și toate frecvențele poliţiei. S-a încruntat în 
timp ce a tras cu urechea la un comunicat după altul. Era clar că 
polițiștii erau extrem de ocupați. Încă mai erau destui cetățeni 
neascultători care erau suficient de curajoşi şi de proşti încât să se 
opună verificărilor. Mulţi încă mai aveau arme ascunse și care se 
opuneau în fața perchezițiilor caselor lor. Alţii pur și simplu se 
săturaseră și împotrivirea lor reflecta starea de anxietate și de 
disperare în care ajunseseră. Acum toate acestea ajunseseră deja să fie 
niște lucruri obișnuite. Dar ce era mult mai rău erau buletinele care se 
difuzau la fiecare cinci minute. Indiferent pe ce frecvență dădea, a 
poliției, a armatei, a Gărzii Naţionale, toată lumea - în numele 
democrației, bineînțeles — era ocupată să găsească o angajată de la 
Casa Albă, pe care o chema Dorothy Rogers, cunoscută și sub numele 
Doggie. Descrierea ei era extrem de detaliată: o femeie albă cu piele 
deschisă la culoare, păr șaten deschis, în vârstă de treizeci de ani, 
înălțime 1,62 metri, cu ochi neobișnuit de albaștri etc. 

Descrierea înfățișării ei era atât de precisă și de detaliată încât a 
simțit nevoia să se lase în jos pe scaun. Îi înregistraseră pe angajaţii de 
la Casa Albă până la unghiile de la picioare. 

Ollie stătea lângă ea şi râdea. Îi venea să-i dea un pumn. Nu era 
absolut nimic de râs. Şi pe deasupra, polițiștii din mașinile de patrulă 
fuseseră puși să pornească intranetul, în care puteau să vadă 
înregistrările video cu ea plecând de la Casa Albă și chiar atacându-l 
pe vicepreședinte. Ollie a clătinat din cap și a râs şi mai tare. Nu, i-a 
răspuns el la întrebare, nu avea niciun aparat în mașină pe care să 
poată vedea prostia aia de filmare. 

A ascultat cum îi enumerau obiceiurile, locurile pe care le frecventa 
şi cum în sfârșit insistau asupra faptului că era foarte periculoasă. 
Construiseră nu doar imaginea unei femei al cărei tată o omorâse pe 
soția preşedintelui, ci și a unei femei care în acea dimineață încercase 
să intre cu forța în Biroul Oval și să-l omoare cu mâna ei pe 
preşedinte. 


Capitolul 23 


Nu îi era greu să numere zilele, îi era greu să nu le numere. Peste 
câteva ore aveau să bage acul în tipul care le gazase pe soţia sa și pe 
sora ei, şi șaptezeci și două de ore mai târziu avea să-i vină lui rândul. 
Era doar puțină matematică, banală și brutală. 

Azi era vineri. Bud nu-și mai văzuse avocaţii de câteva zile. Ce era 
şi mai rău, nu-l mai văzuse nici pe Pete, gardianul, așa că toată 
speranța lui aproape dispăruse. 

Oamenii din miliții care erau în celulele cele mai apropiate de 
intrare strigau de zor unul la altul, scoțându-l din minţi. 

— Daţi-le nişte pastile ca să se calmeze, fir-ar să fie! striga și el din 
când în când, dar niciunul dintre paznici nu reacționa. 

Probabil aveau alte metode mai radicale în minte. 

În celula din stânga sa, Daryl Reid bătea câmpii de ore întregi 
despre ultima lui masă și despre cât de fantastică avea să fie, iar 
Reamur Duke plângea şi cugeta asupra veşnicelor lui ghicitori 
matematice în celula din dreapta. 

Totul era ca de obicei, numai că timpul trecea din ce în ce mai 
repede acum. 

Bud nu se mai văzuse de mult timp în oglindă, dar vedea în mâinile 
sale și simțea în sufletul său: îmbătrânise douăzeci de ani în cele patru 
luni petrecute în închisoare. Lăsaţi-mă să mai stau aici câteva luni și nu 
veţi mai fi nevoiţi să mă omorâţi, s-a gândit el. O să se întâmple de la 
sine. Sufletul hiberna, iar corpul se prăbuşea — era imposibil de evitat. 

Uneori se pomenea că stătuse ore în şir holbându-se printre gratii, 
cu gândurile pline de câmpii verzi şi amintiri de când era în libertate, 
și după aceea se simţea mort de oboseală. În locul acela, îți pierdeai 
repede orice repere — față de viața pe care o avuseseşi cândva, fată de 
sentimentele și de senzațiile care aveau legătură cu viitorul și față de 
alte detalii care cândva fuseseră atât de importante, dar acum 
păliseră. Cu toate acestea, Bud nu voia să se piardă și făcea tot 
posibilul ca să-și aducă aminte. Se va gândi la tot ceea ce fusese 
frumos când îl vor lega de masă. Își va menţine mintea limpede până 
la sfârșit, și apoi va muri eliberat în mintea și în sufletul său. La asta 
lucra în fie — care secundă a zilei. 

Până după-amiază, membrii milițiilor încetaseră temporar cu 
tipetele lor de luptă pline de ură, așa că auzea zgomotele ritualului de 
schimbare a gardianului. 

— Ai auzit, Buddy Boy? a şoptit Daryl. Nu găsesc un doctor pentru 
executare. Vor trebui să o amâne până la miezul nopții. 

A râs, apoi a strigat spre prizonierul care plânsese și făcuse ca toate 


alea de dimineață. 

— Să nu fi atât de prost încât să crezi că o să scapi! 

Bud s-a apropiat de bare și și-a lipit faţa de ele. O mică delegaţie cu 
fețe grave stătea în fața celulei cu numărul șapte. În mijloc era 
directorul închisorii care vorbea cu bărbatul condamnat. Dar Pete încă 
nu venise. 

În următoarele câteva ore ușile s-au deschis şi s-au închis, iar 
preotul închisorii a încercat să-l calmeze pe bietul nemernic. Acesta 
era coridorul spre iad. 

— Şşşt, i-auzi, Buddy Boy! a chicotit Daryl în timp ce-și plimba 
degetele pe gratii. N-auzi? Vine Pete! 

Bud s-a aplecat în față și a încercat să se uite de-a lungul celulelor. 
O lumină de neon se stinsese pe la mijlocul coridorului și jumătate din 
acesta era cufundată în întuneric. Nu a văzut nimic. 

— Nu mă mai tachina, Daryl. Urăsc asta. 

— Hei, vine spre noi... Da, ascultă! Vine acum! 

S-au auzit niște bombăneli din partea milițienilor de deasupra, dar 
în rest nimic. Apoi o umbră a alunecat pe podea și s-a oprit. 

— Fl e, Buddy Boy! 

Daryl a râs. Brusc, a apărut acolo. Pete părea calm în lumina 
difuză, dar când s-a apropiat, expresia de pe fața lui aproape a făcut 
ca inima să-i stea în loc lui Bud. 

Pete a întors capul și i-a aruncat lui Daryl o privire rece. 

— Eu sunt cel care o să se ocupe de tine în ultima zi, Daryl! Știi 
asta, nu? Pot face ceva special pentru tine? 

Daryl a râs răgușit. 

— Nu, Pete. Deja am comandat de toate. Ţigări, Cola, tot ce vreau 
să mănânc. Am comandat! 

— Bine, Daryl, atunci ascultă: dacă spui cuiva ceva despre treaba 
asta, o să urinez pe mâncarea ta, ai înțeles? 

S-a auzit apoi un răcnet înfiorător din celula lui Daryl. 

— Bineînţeles, Pete, desigur! Absolut. Poţi să te bazezi pe mine. N- 
o să zic nimic. Buddy e unul de-ai mei, știi asta. 

Pete s-a întors încet cu fața spre Bud. Era atât de tânăr și de în 
formă încât îl durea să se uite la el. Va putea să facă dragoste și să se 
uite la stele ani buni după ce Bud nu va mai fi. Viaţa mai avea încă un 
milion de experiențe pregătite pentru el dacă avea grijă de sine. Era 
de-a dreptul ireal să se gândească la așa ceva. 

— Ai telefonul? 

Pete a bătut cu degetele în termos. 

— Îmi pui cinci milioane în cont și ţi-l dau. 

Lui Bud îi curgea o transpiraţie rece de pe corp. 

— O s-o fac, Pete, nu-ţi face griji! Dar e târziu acum și oricum e 
vineri. Pot s-o fac abia luni dimineață, cel mai devreme. 


Pete a clătinat din cap. 

— Îţi împrumut telefonul pentru o jumătate de oră ca să te ocupi 
de asta. Altfel ţi-l iau, ai priceput? N-o să mai fiu aici până luni. 

Bud s-a uitat la termos și a simțit cum transpiraţia i se prelingea la 
subrat. 

— Ai zis că o să fii aici pe douăzeci şi şase, dar azi suntem în 
douăzeci și şapte. Nu așa a fost înțelegerea noastră. 

— Eu sunt cel care pune condiții. Mi-au schimbat tura. Nu te certa 
cu mine, doar fă-o! Venim să-l luăm pe bărbatul din celula unsprezece 
într-o oră, așa că ai face bine să fii gata până atunci. 

S-a uitat în jur şi a desfăcut capacul termosului. Din ei au ieșit 
aburi înainte să scoată punga de plastic. Bud tremura. Dacă telefonul 
nu rezistase la acea temperatură? 

Pete la desfăcut, a băgat punga la loc în termos, a deschis telefonul 
şi a introdus pinul. 

— Aştept fix treizeci de minute, Bud, nicio secundă în plus! 

I l-a strecurat printre bare și l-a lăsat să cadă în mâna lui Bud. 

Bud nu cunoștea acel model de telefon și s-a uitat îngrijorat la el. 
Era un model european sau japonez și arăta destul de simplu, dar 
sângele i-a îngheţat în vene la vederea lui. 

— Aproape că i s-a terminat bateria, a observat el. 

Pete a ridicat din umeri. 

— Mai ţine o oră. E al naibii de greu să găsești un telefon ca ăsta în 
ziua de azi, așa că nu mă bate la cap cu încărcătoare. 

A scos o bucăţică de hârtie din buzunar cu numărul contului său 
bancar și cu numărul lui de telefon pe care i-a dat-o lui Bud. Apoi s-a 
uitat la ceas și a mers mai departe. 

Bud a închis ochii și a încercat să gândească. Era aproape miezul 
nopții, vineri. Unde naiba putea să găsească o bancă pe glob care să 
mai fie deschisă și care că transfere o sumă atât de mare de bani pe 
baza unei conversații telefonice? Încă era noapte în Europa, în Japonia 
nu se puteau face astfel de tranzacţii și niciuna dintre băncile lui 
locale cu care avea legătură nu era deschisă sâmbăta. Nu-și mai 
aducea aminte pinul de la contul său bancar și nu fusese niciodată 
nevoit să-și memoreze numerele de telefon, așa că nu putea să-și sune 
avocatul, managerul de afaceri, contabilul și nici fiica. Pe deasupra, 
avea doar jumătate de oră la dispoziție până se întorcea Pete și bateria 
era aproape dusă. 

— Cum merge? a șoptit Daryl, dar Bud nu a răspuns. 

Oricât s-ar fi străduit, nu era în stare nici măcar să-şi aducă amine 
cum să sune la informații. Şi-a frecat fruntea. Hai odată, s-a certat el în 
gând, e viaţa ta în joci Mirosul de urină se simţea din ce în ce mai 
puternic. Cineva folosea oala de urină într-o celulă din apropiere. 

Haide, Bud, haide! 


A analizat ecranul telefonului și a apăsat pe butonul meniului. Pe 
micul ecran au apărut mai multe opţiuni. A apăsat pe funcţia de 
agendă și a găsit-o goală. Apoi a încercat la istoricul de mesaje și 
apeluri, dar totul era șters. Nici măcar nu putea să sune o persoană 
oarecare ce fusese în contact cu fostul proprietar al telefonului. Putea 
să-și facă poze la picioare, să schimbe soneria de nu știu câte ori şi să 
joace Deep Abyss sau mini golf, dar nu era în stare să o contacteze pe 
persoana care putea să-l ajute să facă rost de numărul avocatului său. 

Și-a băgat mâna printre bare și a dat din ea puţin, sperând că Pete 
îl va vedea, dar nu s-a întâmplat nimic. Nu avea la ce ajutor să se 
aştepte din partea lui. 

Bărbatul era extrem de atent, ceea ce era de înțeles. 

Așa că a format prefixul zonei Virginia Beach și apoi un număr la 
întâmplare, sperând că va trezi un biet suflet. Te rog, să fie un bun 
creștini s-a rugat el, încercând să nu intre în panică. 

După jumătate de minut, s-a auzit vocea unei femei adormite. 

— Da? a răspuns ea. 

A simțit cuvântul ca pe tăietura unui cuțit. 

— E o urgenţă! a șoptit el. Nu știu pe cine am sunat și îmi cer 
scuze, dar viaţa mea e în pericol și sunt într-o cameră întunecată și nu 
pot să văd la ce număr am sunat. 

A așteptat câteva secunde care au părut o viață. 

— E cineva acolo? a șoptit el. 

— Dean, trezeşte-te! s-a auzit de la celălalt capăt al liniei. E cineva 
care spune că e o urgenţă. Trebuie să te scoli. Nu știu ce să-i zic. 

Din nou, a urmat o pauză eternă în care abia mai respira. Ajută-mă, 
te rog, a zis în sinea lui, iar și iar. 

— Despre ce e vorba? a întrebat bărbatul. 

— Sunt într-o cameră întunecată! a șoptit el. Am fost răpit și mă 
amenință că mă vor omori dacă nu le plătesc o recompensă în noaptea 
asta. 

— Nu putem să te ajutăm cu bani, de ce nu suni la poliție? 

— Răpitorii stau chiar lângă mine, așa că nu pot. Banii îi am eu, nu 
asta e problema, dar am nevoie de numărul avocatului meu ca să se 
poată ocupa el de tranzacţie. Ajută-mă cu numărul lui de telefon și mi- 
ai salvat viaţa. 

— Cine te ține prizonier? Oamenii ăia îmi știu numărul? 

— Nu, nu, eu doar am sunat la întâmplare. Sunt în întuneric. Nu 
mai pot vorbi. Ajută-mă. Numele avocatului meu e Erland Martin și 
biroul lui e în Virginia Beach. E în cartea de telefoane. 

— Ernie Martin? 

— Nu, Frland. 

— Frland? Ciudat nume! 

— Ce a zis bărbatul, dragă? A zis „Erland Martin”? a auzit-o pe 


femeie întrebând în fundal. 

— Erland, da! 

— El e cel care s-a ocupat de divorțul lui Vivian. Un nenorocit 
prost, dacă mă întrebi pe mine. Am fost la biroul lui de pe strada 
Bendix împreună cu ea. 

Vocea bărbatului suna obosită acum. 

— Avocatul tău are birou pe strada Bendix? a întrebat ea. 

Bud a înghiţit în sec. 

— Da, el e! 

— Numai puţin. 

L-a auzit pe bărbat oftând și dându-se jos din pat fără chef, 
deschizând ușa și ieșind din cameră - plângându-se pe drum - și apoi 
s-a făcut liniște. Nici soţia lui nu se mai auzea. 

Bud s-a holbat ţeapăn la ecranul telefonului. Era greu să vadă câtă 
baterie mai avea. 

Nu aprinde ecranul, Bud, va consuma prea multă baterie, şi-a impus el, 
în timp ce mâinile îi transpirau din ce în ce mai mult. 

Dintr-odată, s-au auzit plânsete din celula lui Reamur Duke. 
Reamur a recitat rapid câteva coduri numerice, dar plânsetele au 
crescut în volum. Așa era Reamur Duke. În ciuda capacităţii sale 
mentale limitate, era cel mai torturat suflet dintre toţi cei condamnați 
la moarte. 

Bud a acoperit telefonul. 

— Şşş, Reamur, e în regulă! a șoptit el, dar Reamur nu era în 
regulă. 

Deși nu putea să înțeleagă faptul că peste patru zile avea să zacă 
într-un coșciug, Reamur înțelegea că nu-i mergeau codurile numerice 
şi că nu era nimeni pe lume care să-l aline și să-l ajute să înțeleagă. Nu 
celula îl ţinea închis pe Reamur, ci suma totală a incapacității de a 
conecta punctele vieţii. Oricare ar fi fost acelea. 

— Cred că bărbatul plânge! a șoptit femeia la telefon. 

Bud l-a lipit şi mai tare de ureche. 

— Deci am aici numărul. Ai pe ce să notezi? 

Şi-a dres glasul și a așteptat. 

— Nu, presupun că nu! 

Şi-a dres glasul încă o dată. 

— În fine, ascultă, ăsta e numărul! 

Numărul de telefon începea cu 757-340, așa cum trebuia. Era zona 
Virginia Beach. Îi ştia bine, dar nu a recunoscut ultimele patru cifre. 

— E numărul privat al lui Martin? 

— Nu știu. Era singurul în cartea de telefoane, a zis bărbatul. 

— Dar dacă cauţi numele „Erland V. Martin”? 

— V.? 

— Da. 


— Nu mai e nimeni cu numele acela. Probabil e în pagini aurii. 

Bud a scos un oftat. Desigur! Bărbatul se uitase în paginile albe. Ar 
fi trebuit să se gândească și el la asta. Acesta trebuie să fi fost numărul 
de acasă al lui Erland, ce putea fi mai bun de atât? Sigur era în pat la 
ora aceea. 

— Mai dă-mi o dată ultimele patru cifre! 

Brusc, Reamur Duke a tras aer adânc în piept și a început să strige 
noi coduri atât de tare încât lui Bud îi era greu să înțeleagă ce auzea la 
telefon. 

— Ce se întâmplă? a întrebat bărbatul de la telefon. 

— Sunt răpitorii. Sunt nebuni. Care era numărul? Nu l-am auzit. 

Bărbatul i l-a repetat. Bud i-a mulțumit și a închis. 

A repetat numărul de câteva ori în minte și apoi l-a tastat. Te rog, 
să fie ăsta numărul tău privat, Erland, s-a rugat el din toată inima. 

Lui Erland Martin i-a fost greu să-și ascundă iritarea. Viaţa lui 
personală nu trebuia să fie deranjată. Nici măcar de un client care era 
condamnat la moarte şi mai avea puţin și murea. Dar nu fuseseră 
niciodată amici buni, ei doi, în ciuda faptului că Bud îl făcuse să aibă 
succes și chiar îl numise executor al averii sale. Erau doar afaceri. 

— Nu pot să fac o tranzacţie noaptea! a zis el. Pinul contului 
dumneavoastră bancar e la biroul dumneavoastră și nici gând să mă 
duc acolo la ora asta. 

Nu-i puse nicio întrebare lui Bud. Cum făcea faţă și nici ce altceva 
putea să mai facă pentru el! Era rece și calculat, ca întotdeauna, lipsit 
totalmente de empatie sau compasiune. Exact aşa cum trebuie să fie 
un avocat de top, asta când era de partea ta. În momentul de față, Bud 
nu era sigur că era de partea lui. 

— Notează numărul contului pe care ţi-l dau și fa imediat un 
transfer de cinci milioane de dolari! 

— Cum? 

— I-ai din contul clienţilor mei. 

— E ilegal, Bud, nu pot să fac asta! 

— Ba da, poţi, fir-ar să fie, dacă clientul însuși cere asta! 

— Trebuie să am cerere în scris. 

— Ascultă, Erland! Nu va mai dura mult și nu vei mai fi nevoit să 
mă auzi deloc. Dar dacă nu faci asta acum, următorul meu telefon te 
va asigura că nu te vei ocupa tu de averea mea, ai priceput? Dacă mă 
ajuţi, îți dau un bonus de cinci sute de mii de dolari, dar asta trebuie 
să se întâmple în următoarele cinci minute, ai înțeles? 

S-a auzit un oftat din partea cealaltă a liniei. Dacă avea să scape cu 
viață — și chiar dacă primea doar o săptămână în plus —, avea să-i facă 
viața un calvar lui Erland V. Martin, îi va da el motive să ofteze. 

— O să te sune un bărbat în zece minute, Erland! Numele lui e 


Pete, asta e tot ce trebuie să știi. O să-i confirmi că ai făcut așa cum ti- 
am spus. Ne-am înțeles? Și încă ceva, dă-mi numărul de telefon al lui 
Doggie și numărul unui anume șerif T. Perkins din Highland County! 

Pete a părăsit închisoarea cu douăzeci de minute înainte ca ei să-l 
ia pe următorul om care era la rând pentru a fi ucis. Lui Pete îi venise 
rău dintr-odată în faţa celulei numărul cinci și vomitase pe podea. Bud 
nu ştia cum făcuse asta, poate că își băgase un deget pe gât. În orice 
caz, a reușit să îl înfurie pe milițianul din celula cinci, care l-a 
blestemat până în iad și-napoi. Dar lui Pete nu-i păsa. 

Misiunea lui se terminase. Îi lăsase telefonul lui Bud, împreună cu 
instrucțiuni precise legate de când să se aștepte la inspecții din partea 
gardienilor și cum să ascundă telefonul. În schimb, Pete fusese 
asigurat în mod solemn de către Erland V. Martin că acum contul lui 
bancar era plin cu bani. 

Unul dintre ceilalți gardieni preluase tura și Pete plecase. Execuţia 
a fost întârziată puțin deoarece doctorul trebuia să vină tocmai din 
Staunton, şi câțiva milițieni țipau frustrați din cauza mirosului vomei 
lui Pete, dar niciunul dintre ofițerii din închisoare nu le-a acordat 
atenţie. Erau pregătiți pentru execuţie. 

Un timp după aceea, nu a fost liniște. Bud nu închisese un ochi. 
Stătuse acolo, îmbrățișându-și telefonul și încercând să-și imagineze 
cum să spună ceva în cel mai scurt timp posibil — și cui să spună -, 
înainte să i se descarce telefonul. 

Puțin după ora 6.00, sâmbătă dimineaţa, când corpul prizonierului 
fusese luat și înlocuitorul lui Pete a încuviinţat din cap de la postul 
său, a sunat la biroul șerifului din Highland County. 

Bud exersase ce să spună, știind că trebuia să fie scurt. Ştia cum să-i 
explice lui T. Perkins viața luxoasă la care putea să se aștepte dacă 
încerca să-l ajute în următoarele câteva zile și știa exact ce informații 
voia să transmită astfel încât Perkins să aibă cu ce să lucreze în 
favoarea lui. 

A auzit-o pe femeia de la recepţia biroului șerifului plângând când 
a răspuns la telefon. Cineva trăsese şi împușcase doi adjuncţi, spunea 
ea suspinând. Nu a putut decât să-i spună că şeriful Perkins era la faţa 
locului. 

Bud a întrebat cine fusese împușcat cu o voce tremurândă, 
încercând să pară cât mai supărat. 

— Willie, Willie Riverdale. Și Stanley Kennedy, a răspunse ea, 
fornăind. 

— Dumnezeule, nu Stanley! 

Reacţia lui fabricată a fost atât de tare încât se temea că fusese 
auzit. 

— O, nu. Îl ştiaţi? 

Bud a lipit telefonul de buze și a încercat să pară doborât de 


tristeţe. 
— Nu, Stanley! Stanley e mort? 
Apoi a trecut direct la subiect: 
— Trebuie să-mi daţi numărul lui T. Perkins, vă rog! 


Capitolul 24 


Trei bărbați zăceau în mijlocul unui câmp necultivat și întins, de 
culoare verde-cenușiu, pe care crescuse cândva porumb. Era sâmbătă 
dimineața devreme, iar T ajunsese târziu. Oamenii lui fuseseră 
împușcați lângă casă de mai bine de o oră. Doi dintre ei erau morți, și 
la cincizeci de metri mai încolo, clădirea din lemn distrusă de vreme 
avea găuri ca o sită. T. Perkins a stat lângă mașina de patrulă la o 
mică distanță, uitându-se la şeriful său adjunct care zăcea răsucit cu 
ochi mirați holbându-se în eternitate. Leo Mulligan îl împușcase în gât 
- o rană fatală. 

În spatele lui T erau ofițerii Janusz Kovacs și Dody Hall cu expresii 
sumbre pe chip, pregătiți să tragă dacă tâmpitul ăla bătrân de 
Mulligan era suficient de prost încât să-și arate până și o sprânceană. 
T le-a spus să stea la mașină și i-a ordonat ofițerului Arredondo, care 
reuşise să se strecoare în spatele unui plug vechi, să înceapă să tragă 
când T începea să alerge spre casă. 

După câteva secunde de ţipete și împușcături, și din față și din 
spate, T a reușit să-și croiască drum spre o rulotă ruginită. Cu ani în 
urmă, fusese mândria și bucuria lui Leo Mulligan; acum servea drept 
ascunzătoare pentru T. Perkins. De acolo vedea totul: pe adjunctul său 
mort, Stanley, zăcând în iarbă, pe Gonzalez Arredondo golind cartuș 
după cartuș din spatele plugului, peisajul pustiu și terenul plat din 
spatele casei și pe mascota tânără a departamentului, Willie Riverdale, 
stând pe jumătate pe scări într-o baltă de sânge. 

— Cred că Willie e încă în viață, Dody, a transmis el prin staţie. Ai 
chemat ambulanţa? 

A auzit un mic icnet la capătul celălalt. Era un răspuns suficient de 
bun. T s-a uitat la casa ciuruită. Dacă Leo Mulligan nu era încă rănit 
după un bombardament ca acela, înseamnă că avea o putere 
supraomenească pe care nu o mai văzuse nimeni. 

— Arredondo, uită-te aici! a zis el în staţie. Stau în spatele unei 
grămezi de fier. 

Ofiţerul a observat. 

— Nu pot să văd dacă bara de tracțiune a rulotei e în jos sau în sus. 
Tu vezi? 

— E îndreptată spre cer, a răspuns acesta. 

— Kovacs! a strigat T spre ofițerul din mașina de patrulă. Ascultă: 
vii spre mine în timp ce Dody şi Arredondo te acoperă. Toată lumea a 
înţeles? O să ţin stația pornită. 

A dat un semnal și infernul de zgomot, fum și focuri de armă a 
revenit. Bucăţi de pământ au sărit în aer în fața plugului lui 


Arredondo. Fața ofițerului Kovacs era plină de transpirație când a 
ajuns lângă T. 

— O să împingem rulota asta spre casă, bine? 

— O să fie greu, şefule! Toate roțile sunt dezumflate. Chestia asta 
stă aici de o veșnicie. Nu cred că o să se miște din loc. 

— Ba da! Trebuie. Willie e încă în viață. Îl văd respirând. 

T s-a aplecat în față și a pus brațele pe hayon. Apoi, sprijinit pe 
piciorul din spate, a împins. Rulota nu s-a mișcat, dar s-a clătinat 
puţin. 

— Haide, Kovacs! a gemut el. 

În clipa în care au împins rulota trei centimetri prin pământul plin 
de buruieni, s-au auzit împușcături în partea din față. Se auzea de 
parcă un fierar bătea în fier. T. Perkins ura armele automate — chiar le 
ura. Speranța de viață a unui ofițer pașnic avea să crească dacă ideea 
lui Jansen de a interzice armele de foc se dovedea a fi eficientă. 

— Nu mai pot... a continuat Kovacs să geamă în timp ce avansau. 

Nu mai termina odată cu văicărelile. T a strâns din dinți și a simţit 
cum fiecare articulație a spatelui protestează, dar nu avea cum să se 
oprească acum. 

— Dody, m-ai înţeles? 

— Da, am chemat salvarea, T! Am chemat. Îmi pare rău! 

— Acum adu excavatorul lui Daniel Smith, repede! O să avem 
nevoie de ajutor, altfel mă tem că o să rămânem aici pe teren. 

Au continuat să împingă rulota înainte cât de bine au putut, dar s-a 
blocat în fața unui mici ridicături de pământ şi a trebuit să se 
oprească. T a înjurat încet și s-a uitat la Willie care îi privea de la o 
distanță de douăzeci de metri. 

— Leo! a strigat el cât de tare i-au permis plămânii plini de catran. 
Leo, ieşi afară acum! Sunt eu, T. Perkins! O să fii în siguranță dacă ieși 
acum. Poţi să ieși, Leo? Trebuie, Leo, pentru că Willie e într-o condiție 
foarte proastă și nu va supravieţui dacă nu ne dai șansa să îl luăm de 
aici. M-ai auzit, Wille? Nu o să mai tragem timp de cinci minute. 

A aşteptat o clipă și când Leo nu a răspuns, i-a făcut semn lui 
Kovacs să înceapă să împingă iar. Apoi i-a sunat telefonul. Fir-ar! s-a 
gândit el și i-a venit să-l arunce cât colo. T fusese ultimul de la secție 
care cedase în fața tendințelor și își cumpărase și el în sfârșit telefon 
mobil. De atunci, fusese o nebunie, așa cum prevăzuse. 

— Poate că e tipul cu excavatorul, șefule! mai bine răspundeți. 

T a încercat să-și aducă aminte care era cel mai scurt drum de la 
firma lui Daniel Smith până la casa lui Mulligan. 

— Da! a răspuns el repede la telefon și apoi i-a căzut faţa. 

Nu, nu era Daniel Smith, era ultima persoană din lume pe care se 
aştepta să o audă: Bud Curtis. 

Curtis părea de-a dreptul alienat mental și într-o stare jalnică. I-a 


explicat faptul că vorbea de pe un telefon mobil ilegal și că nu avea 
prea mult timp până să i se descarce bateria. Bine, s-a gândit Perkins 
în timp ce o privea pe Dody Hall cum răspunde la telefonul din 
mașina de poliţie și cu gesturi clare îi explica faptul că Daniel Smith e 
pe linie și că încerca să conducă excavatorul prin străzile lăturalnice 
din sudul orașului. 

Dar Bud Curtis continua să vorbească și l-a făcut și pe T. Perkins să 
asculte. Era o experiență absolut schizofrenică. Jumătate din el stătea 
acolo în calitate de șef al forțelor de ordine, administrând legea țării 
cu un picior în gura leului și cu un coleg mort care zăcea în faţa lui în 
timp ce păsările ciripeau în plantele agățătoare de pe gard, iar cealaltă 
jumătate vorbea cu un bărbat condamnat dintr-o lume în care 
dreptatea și rațiunea nu aveau niciun înţeles — o ființă umană în fața 
creatorului său, implorând iertare în numele nevinovăţiei. Şi Perkins l- 
a crezut pe bărbat deoarece văzuse dovezile din filmări. Îl credea pe 
Bud Curtis la fel cum credea și că întreaga situație oribilă cu Leo 
Mulligan fusese o neînțelegere care scăpase total de sub control. 

S-au auzit mai multe lovituri dinspre casă, ca şi cum Mulligan bătea 
cu ciocanul în zid pe dinăuntru. Deci mai e destulă viaţă în bruta asta 
nebună și bătrână, s-a gândit T, în timp ce ferestrele vibrau și unul 
dintre geamuri a căzut. Sticla care s-a spart a fost prea mult în 
atmosfera aceea tensionată. Adjunctul rănit, Willie Riverdale, a 
tresărit şi a încercat să se miște, și un val de gloanţe a pornit dinspre 
plugul lui Arredondo, care a primit imediat răspuns din partea casei, 
de la o armă pe care T. Perkins nu a reușit s-o identifice. Dar în niciun 
caz nu avea de gând să stea în calea ei. 

— Trebuie să închid acum, Bud! Pune-ţi telefonul pe vibrații şi o să 
te contactez eu când am situația sub control aici. 

Bud a protestat, dar T l-a asigurat că avea să-l sune, că avea ceva 
să-i spună şi că telefonul lui salvase numărul lui Curtis. ÎI va suna cam 
peste o oră. 

Apoi a închis și i-a făcut semn lui Kovacs că pauza se terminase. 

Tendoanele de la gâturile lor erau încordate ca niște corzi de vioară 
şi fiecare fibră a mușchilor lor de la umeri urla de suprasolicitare în 
timp ce au început din nou să împingă rulota pe terenul accidentat. 

— Nu împingem în linie dreaptă! a spus Kovacs gâfâind. 

T s-a uitat pe după colțul rulotei și l-a zărit pe bătrân, la mai puțin 
de zece metri, stând în dreptul ferestrei fără geam, cu sânge curgându- 
i pe față. Dacă împingeau în continuare în aceeași direcție, se 
îndreptau direct pe lângă casă, forțându-l pe Mulligan să-și schimbe 
direcția privirii astfel încât îl va vedea pe Willie zăcând pe scări, care 
nu avea habar de ce se întâmpla. 

— Ne oprim, i-a șoptit lui Kovacs. 

Apoi a strigat: 


— Leo, mă auzi? 

I s-a răspuns prompt cu un val de gloanțe. 

T a apucat staţia. 

— Dody, ştii dacă Leo Mulligan are telefon? 

— Scuze, șefule, nu e niciunul înregistrat la adresa lui. Dar 
Arredondo l-a văzut vorbind la un telefon mobil în oraș. 

— Leo, a strigat T, ai telefon acolo? 

De data asta nu a mai tras. 

— Uite! 

Și-a pus telefonul între vârfurile degetelor și l-a fluturat precaut pe 
după rulotă. 

— Dă-mi numărul tău și te sun! Trebuie să vorbeşti cu mine, chiar 
trebuie. Leo, mă asculți? 

T a auzit o împușcătură și practic a simţit cum proiectilul i-a zburat 
telefonul din mână. Partenerul lui s-a întors cu o expresie confuză pe 
chip, în timp ce T a văzut că îi sângerează mâna. Fir-ar mă doare, a 
spus în sinea lui. Și-a băgat toate degetele în gură și le-a verificat cu 
limba. Păreau să fie toate la locul lor, numai o porțiune mică de piele 
de la degetul arătător lipsea, care aterizase într-un tufiș, împreună cu 
jumătate din noul lui telefon. 

Dody a fluierat spre el și a arătat spre drumul pavat unde un 
excavator extrem de obosit avansa cu greu spre ei, cu cupa ridicată. 
Leo Mulligan a răspuns cu o altă rundă de gloanţe bine ţintite. Din 
locul în care stăteau ghemuiţi, vedeau clar cum proiectilele se loveau 
de mașinărie. 

— Dody, zi-i lui Daniel Smith să vină aici spre rulotă! a strigat el în 
staţie. 

— Din păcate nu e Daniel, răspunse ea. 

— Atunci cine e? 

— Jonathan Kennedy! 

— Ce? 

— Da, e fratele lui Stanley. 

T. Perkins a aruncat o privire adjunctului său mort, care încă zăcea 
în iarbă, holbându-se în gol. A înjurat încet. 

— Opreşte-l pe Jonathan și spune-i să nu facă nimic de capul lui, 
sub nicio formă. M-ai auzit, Dody? Nu-l va ajuta cu nimic pe fratele lui 
dacă moare și el. 

— Bine, șefu”! 

A privit cum colega sa comunica avertismentul către omul din 
excavator, apoi cum acesta a fost ignorat și mașinăria de fermă 
mergea înainte, spre casă. Încă mai avea cincizeci de metri până acolo, 
dar era imposibil de ghicit ce avea în minte Jonathan Kennedy. Avea 
să îl ocolească pe fratele său mort, să întoarcă brusc în faţa lor ca să 
nu-l lovească pe Willie care stătea pe scările de la intrare și apoi să 


dea peste casă din lateral. Jonathan și Stanley fuseseră gemeni. Nu 
avea ce să facă. 

Următoarele câteva secunde au fost haotice, dar T își va aduce 
aminte mult timp de zgomotele grinzilor casei făcându-se țăndări ca 
niște chibrituri. Leo Mulligan a tras câteva gloanţe în cauciucurile 
excavatorului, dar nu a putut să oprească inerția mașinăriei enorme. 
S-au uitat cum Jonathan a sărit din cabină și a ţâșnit spre ușa din 
spate. Pușca din mâna sa era de obicei folosită pentru vânarea de 
vulpi la ferma lui Daniel Smith și aici se afla o vulpe care trebuia 
scoasă din bârlog. Au strigat spre el, dar era prea târziu. Dintr-un salt, 
a trecut dincolo de ușa din spate. Acum, tot ce-i mai rămăsese de făcut 
lui Jonathan Kennedy era împușcătura finală. 

Douăzeci de minute mai târziu, pe la șapte și jumătate, întreaga 
zonă era plină de oameni. Ambulanţa deja plecase cu Willie și 
Arredondo, care fusese împușcat în umăr, dar care nu era în pericol. 
Amândoi erau bine, potrivit doctorului. Slavă cerului că fuseseră 
cruțaţi de sarcina de a informa familia lui Willie Riverdale că fiul lor 
murise. 

Îl găsiră pe Leo Mulligan strivit sub șemineul care, în mod ironic, 
era singura zidărie din toată casa. Lângă el, zăcea rivalul său, 
Jonathan Kennedy, cu faţa acoperită de praf și bucăţi de tencuială. 

— Ştii ce a zis nenorocitul înainte să moară? a întrebat Kennedy, în 
timp ce Dody îi punea cătușe la încheieturi. A zis: „Fiul meu poate să 
ajungă în iad. E numai vina lui”. 

Dody Hall l-a tras când a început să dea cu piciorul în cadavru. 

— Nu, Leo, tu o să ajungi în iad! a urlat el, în timp ce era condus 
spre mașina poliției. Nu tu l-ai omorât pe fratele meu, sau a fost tot 
vina fiului tău? 

T a stat o clipă să se uite la găurile de gloanţe din pereţi. De ce 
spusese Leo asta despre fiul său? A clătinat din cap. Probabil nu va 
afla niciodată. L-a privit pe Jonathan Kennedy în timp ce Dody și un 
alt ofițer îl luau de acolo. 

Era sigur că va primi o sentință blândă. 

T şi-a croit drum prin sufrageria lui Mulligan. ÎI acuzaseră că furase 
semințe de la un hambar din apropiere. Leo negase furtul și apoi își 
aţintise pușca asupra ofițerilor. După câteva împușcături rapide, fugise 
în casă și restul se știe. Din câte vedea T, nu era niciun sac cu semințe 
în casă și nici în celelalte clădiri ale fermei. 

A oftat. Leo Mulligan nu avusese o viață ușoară. Femeia lui flirta cu 
orice bărbat care-i ieşea în cale, făcându-l pe Leo să fiarbă de gelozie. 
În cele din urmă n-a mai suportat și a omorât-o. Stătuse în spital și 
implorase poliția să-i găsească fiul și să aibă grijă de el şi, când în 


sfârșit îl găsiseră pe copil, a trebuit să privească neputincios cum l-au 
dat spre adopţie. Leo Mulligan nu și-a mai văzut niciodată fiul și, după 
mai bine de treizeci de ani de detenţie, a fost în sfârșit eliberat din 
spitalul de nebuni, iar peste câteva luni a fost acuzat de ceva ce se 
pare că nu făcuse. lar acum, zăcea acolo: strivit sub resturile de 
şemineu pe care el și cumnatul lui T îl construiseră cu propriile mâini. 
Ce viață irosită! 

În afară de excavatorul Caterpillar, care acum era în dormitorul lui 
Leo, și de sutele de urme de gloanţe care fuseseră trase de revolverul 
şi pușca lui Gonzales Arredondo, sufrageria — în ciuda stratului de praf 
şi de dărâmături — era curată şi decorată cu gust, ca și cum încă mai 
era prezentă mâna unei femei. Masa era acoperită cu o față de masă 
din dantelă și în vaza de sticlă răsturnată fuseseră flori proaspete. 
Totul era la fel ca în urmă cu treizeci şi doi de ani, când fusese luat de 
acolo cu cătușe la mâini. 

T. Perkins s-a uitat la pozele care atârnau deasupra scaunului găurit 
şi şi-a trecut degetele peste un set de oale de cupru care fuseseră 
aliniate pe un birou vechi. Casa stătuse și așteptase parcă să fie trezită 
din somnul său ca din poveste, când Leo Mulligan ieșise în sfârșit de la 
azil. În afară de stricăciuni, totul părea să fie la fel ca înainte. 

A analizat o fotografie înrămată a tinerei familii, în care stăteau 
strâns unul lângă altul. Soţia lui Leo fusese extraordinar de frumoasă; 
nu era de mirare că bărbaţii alergau după ea, căutându-i afecțiunea. 
Băiatul care stătea între ei era delicat și avea o expresie blândă pe 
chip. Un băiat de vreo unsprezece sau doisprezece ani. Asta cu câțiva 
ani înainte ca acel copil nevinovat să-și vadă tatăl omorându-i mama 
şi înainte să fugă de acasă pentru a-și începe cariera de gigolo în 
rândul casnicelor neglijate. Uitându-te la această poză, făcută într-o zi 
de vară minunată, nu ţi-ai fi putut imagina că se vor petrece toate 
astea! T a ţinut poza în faţa sa și s-a uitat în ochii tatălui criminal, 
acum mort, la mamă - ai cărei ochi văzuseră ultima dată o bâtă de 
baseball îndreptându-se spre craniul ei — și la băiat, care acum avea alt 
nume și care, spera el, ducea o viață mai bună în altă parte. El avea 
ochii plini de viață şi de energie, buzele unei persoane lipsite de griji 
care încă puteau să zâmbească. Cum ar fi putut să fie vina băiatului? 
La ce se referise Leo? 

Următoarea poză la făcut să simtă fiori pe șira spinării. Băiatul era 
mai mare acolo, dar ochii îi fuseseră tăiați cu un pix. Erau tăiați și în 
următoarea poză. Fiul lui Leo trebuie să fi avut în jur de cincisprezece 
ani la vremea respectivă, exact înainte ca tatăl său să-i omoare mama. 
T a clătinat din cap și a început să șteargă cerneala de pe sticla 
prăfuită a ramei. 

S-a uitat fix în ochii băiatului după ce au devenit vizibili. A realizat 
că i se usca gura. Dintr-odată, parcă băiatul stătea chiar în faţa lui. Ca 


să aducă poza în prezent nu era nevoie decât să adauge câteva riduri 
în jurul ochilor. T și-a ținut respirația. Dumnezeule, s-a gândit el, am 
știut în tot acest timp! Acel lucru stătuse ascuns în subconștientul său, 
frământându-l fără încetare. De ce nu putuse să-l scoată la suprafață? 

A pus poza înrămată pe masă și a făcut un pas înapoi fără să-și ia 
ochii de la băiat. Nu încăpea îndoială. Acel adolescent, care fusese 
martor când mama lui fusese ucisă de tatăl său și care se culcase cu 
femei pentru bani, ajunsese departe după ce își lăsase în urmă trecutul 
umil. Toată lumea îl cunoștea, fiecare bărbat și fiecare femeie din 
această țară, și toată lumea avea propria opinie față de el. 

Era Thomas Sunderland, vicepreşedintele Statelor Unite ale 
Americii, bărbatul aflat în centrul celui mai groaznic cataclism pe care 
un guvern american l-a provocat vreodată cetățenilor săi. 

Câţiva criminaliști s-au uitat printre bucăţile împrăștiate din zidul 
casei, încercând să îi atragă atenţia, dar T a dat din mână și a mormăit 
că trebuiau să se descurce singuri. Apoi a început să caute metodic în 
fiecare sertar, dulap și grămadă de hârtii pe care o găsea, neștiind 
prea bine ce căuta de fapt. A găsit relicve ale vremurilor demult 
apuse, relicve dintr-o perioadă în care bătrânul nebun își dorea cu 
ardoare să se întoarcă. 

O ușă îngustă din capătul sufrageriei dădea într-un dormitor mic de 
copil. Pereţii erau decoloraţi, dar încă mai păstrau dovezi că un băiat 
locuise acolo cu mulți ani în urmă. T a privit în jur. Era un bust în 
miniatură al lui Thomas Jefferson, un zmeu făcut din hârtie şi postere 
cu David Bowie, Alice Cooper și o Ursula Andress foarte tânără, cu 
sânii goi și buze lucioase. Patul rămăsese nefăcut după ultima dată 
când se dormise în el, cu reviste Penthouse încă ascunse neglijent sub 
el. Impresia generală era foarte departe de cea cu care ar fi vrut să se 
identifice vicepreședintele țării. Dar în locul acesta — printre lanuri de 
porumb și cu un tată care se luptase să supraviețuiască și să-și țină 
demonii interiori sub control — fusese modelat Thomas Sunderland. 

Hainele care erau în cuier pe hol erau făcute praf de gloanţe. A 
căutat în buzunare și a dat cu piciorul în pantofii și cizmele care erau 
înșiruite pe podea. Pe un raft de sub o oglindă spartă era o geantă 
sport care nu se potrivea cu imaginea de ansamblu a casei ce nu mai 
fusese locuită de mult timp. Era roșie și la modă, deci secolul douăzeci 
şi unu se pare că ajunsese să facă parte și din existența lui Leo 
Mulligan până la urmă. T a deschise cu grijă și a văzut un prosop alb 
pe care era scris: „Proprietate a Centrului de Reeducare Marion”. 
Probabil se gândiseră că măcar atâta puteau să facă, să îi lase acel 
prosop după ce îl trimiseseră acasă. 

T a dus geanta pe masă, a dat la o parte cioburile și alte mizerii și a 
golit-o. Nicio amintire frumoasă aici, s-a gândit el, în timp ce aduna o 
grămadă de documente de externare, certificate, rețete medicale pe 


care Mulligan se pare că nu le folosise niciodată, plus tot soiul de 
fleacuri pe care o persoană închisă pentru o crimă nebunească le 
putea strânge de-a lungul timpului. Cât de puține lucruri poată să aibă 
un om și totuși să supraviețuiască? s-a întrebat el, dând peste câteva 
desene mici făcute de colegii bolnavi ai lui Leo Mulligan. 

Trei dintre ele aveau aceeași semnătură: „Cu drag, din partea lui 
Benno”, dar datele se întindeau pe o perioadă de douăzeci de ani. T a 
pipăit desenele înduioșător de naive. Putea să pună pariu că Benno 
încă era la azil. 

La fundul genții a găsit câteva reviste și niște articole din ziare 
decupate și şifonate. L-a luat pe primul și l-a desfăcut pe masă. Nu 
vedea nicio dată, dar erau câteva titluri care sugerau că era vorba de 
anii '80. Nu contează, s-a gândit el şi a întins mâna din reflex după o 
țigară de la buzunarul de la piept. Trebuia să găsească un capăt în tot 
acel ghem îmbârligat de unde să înceapă să descopere toate 
necunoscutele cazului, și acela era. A început să simtă din ce în ce mai 
puternic că va descoperi ceva în curând și a stat mult timp cu ţigara în 
colțul gurii înainte să-și aducă aminte să o aprindă. I-a atras atenţia 
scrisul de sub o poză. Poza mare din ziar era cam neclară din pricina 
calităţii proaste și a faptului că fusese blurată de nenumărate editări. 
Îi înfățișa pe doi soldaţi salutându-se reciproc: un ofiţer cu grad mare 
cu mustață și zâmbet larg, care stătea cu fața la cameră, și un soldat 
tânăr a cărui față era ascunsă, dar care era clar foarte mândru de 
situația în care se afla. Dacă n-ar fi fost scrisul, T nu s-ar fi gândit de 
două ori la acea poză și pământul ar fi continuat să se învârtă pe 
orbita sa incertă. Dar acolo scria: „Fostul comandant-adjunct al Bazei 
Aeriene Ramstein, generalul-locotenent Wolfgang Sunderland își 
salută fiul, căpitanul Thomas Sunderland, pentru distincția în bătălia 
de la Grenada25”. 

T. Perkins a tras adânc un fum din țigară. Oare putea exista vreun 
motiv de onor adresat cuiva pentru ceva care avusese legătură cu acel 
act irațional și macho de agresiune militară? 

A pus articolul tăiat din ziar pe desenele lui Benno. Invazia ridicolă 
a Grenadei avusese loc în anul 1983. Asta fusese cu opt sau nouă ani 
în urmă, înainte ca Thomas Sunderland să devină soldatul de 
încredere al lui Bruce Jansen, cam în timpul acelei blestemate de 
călătorii în China când T îl întâlnise. T a lăsat fumul să îi iasă printre 
dinți și a mai tras o dată din ţigară. Deci așa fusese curățat drumul 
pentru fiul unui criminal care crescuse în mijlocul pustiului, ajungând 
să fie cel mai explicit șef al personalului pe care îl avusese țara în 
ultimele generaţii. Un militar îl adoptase pe Leo Mulligan Jr, îl 
formase și îl pregătise pe tânăr pentru sarcinile care îl așteptau. La 
prima vedere părea a fi un caz în care rățușca cea urâtă se 
transformase în lebădă, dar T nu era atât de sigur. Rar se întâmpla ca 


poveștile și realitatea să fie compatibile în lumea aceasta păcătoasă. 

A băgat mâna în buzunar după telefon și a înjurat când a observat 
că vârful degetului a început să-i sângereze iar și când și-a amintit că 
telefonul lui scump și de ultimă generaţie fusese făcut bucăți. 

S-a oprit brusc când a realizat cu groază că fără telefon nu mai 
putea să îl sune înapoi pe Bud Curtis. 

T a sărit peste un scaun distrus în drum spre ieșire, cât pe ce să 
alunece pe sângele coagulat al lui Willie Riverdale de pe treptele de la 
intrare, dar nu a dat importanță. Creierul lui funcționa la viteză 
maximă. Cum putea să sune pe cineva înapoi de pe un telefon distrus? 

S-a întors la rulotă unde a găsit jumătate din telefon care nu fusese 
distrus. 

— Hei, l-a chemat el pe unul dintre criminaliștii care puneau 
arsenalul de arme al lui Leo Mulligan în pungi de plastic transparente. 
Ştii cum să scoţi cartela SIM dintr-un telefon d-ăsta? La întrebat, 
arătându-i micul dezastru electronic. 

— Dacă mai e ceva care funcționează aici, ăla nu e cardul SIM, 
domnule! a zis bărbatul care la luat. Uite, nu mai are card SIM în el! 

A arătat spre locul în care fusese cândva. 

T a rămas nemișcat, lăsând fumul de ţigară să îi plutească în față în 
timp ce cântărea consecinţele. Nu numai că nu avea numărul lui Bud 
Curtis, dar nici nu aveau cum să fie multe persoane care îl știau, iar 
oamenii condamnaţi la moarte nu erau de obicei trecuţi în cartea de 
telefoane. Niciunul dintre numerele pe care le avea în minte nu 
aparținea oamenilor care ar fi putut să-l ajute să facă rost de numărul 
lui Curtis. Dar poate că Doggie putea, avea numărul ei în agenda din 
torpedo încă de când cu procesul. 

T s-a gândit la variantele pe care le avea și a decis să amâne 
problema. Avea una și mai urgentă. A dat din cap spre unul dintre 
criminaliști. 

— Pot să împrumut telefonul tău? Aș aprecia asta. 

T a ezitat o clipă înainte să tasteze numărul de la sediul poliției din 
Richmond. A cerut numărul privat al lui Beth Hartley și a primit o 
întrebare nu prea prietenoasă drept răspuns: de ce nu i-l cerea el 
însuși? 

— Cum naiba ar trebui să fac asta dacă nu am numărul ei? a vrut el 
să ştie. 

— Puteţi cere să vi se facă transfer la biroul ei, de exemplu. E aici 
de la şase dimineața și se pare că nu va reuși să plece în curând. 

— Într-o sâmbătă? 

— Sâmbătă, duminică, luni... Care e diferența? a spus vocea 
nerăbdătoare. Dumneavoastră nu purtați uniformă? 

După ce i s-a făcut legătura de două ori, în sfârșit a auzit vocea 
fermecătoare a lui Beth Hartley. 


— Eu sunt, Beth... a zis el. 

A urmat o liniște mormântală. 

— E vreo problemă? 

— Sunt foarte ocupată, T. Nu ai primit tot ce-ţi trebuie ieri? 

El și-a suprimat un mic chicot. 

— Draga mea Beth, mai am nevoie de ajutorul tău încă o dată, dar 
de data asta pentru ceva cu totul diferit. Ai putea te rog să-mi dai 
informații despre un anume general-locotenent ieșit la pensie pe care 
îl cheamă Wolfgang Sunderland? Nu e atât de greu, nu? 

— Asta e tot? E sâmbătă, știi? Chiar ar trebui să fiu în patul meu 
drăguţ și moale acum, ca să îmi fac somnul de frumuseţe. 

Părea foarte, foarte reticentă. Probabil se temea de ce putea să-i 
spună. Perkins ştia că pereţii au urechi și ea nu avea de gând să-și 
pună în pericol noul tablou de Edwin Forbes din cauza unei remarci 
neglijente. 

— Da, da, știu, Beth, dar am nevoie de informaţiile astea. Când s-a 
pensionat și care e ultima sa adresă știută. 

Deja auzea cum tasta la calculator. Vechea și draga lui prietenă 
Beth. 

— Numele copiilor lui şi chestii de genul. Data nașterii și a morții. 
Orice cazier pentru el sau membrii familiei sale... 

— De ce data morţii? a întrebat ea. Nu e mort, din câte văd eu. 

— Vrei să spui că e în viaţă? 

— Doar dacă nu a murit ieri. E bătrân, dar e în viață. Şi nu 
locuiește departe de tine, apropo. Locuiește în Lexington. 

— Lexington, Virginia? 

— Exact! auzi, vrei să-ți trimit prin fax fișa lui cu informaţii? 

— Nu, dă-mi doar adresa lui! 

A ridicat privirea și a observat doi bărbați murdari de ulei care 
încercau să scoată excavatorul din casa distrusă a lui Leo Mulligan. 

— Hei, staţi puţin, băieți! strigă el. Aţi face bine să nu-l scoateţi 
până nu vă spunem noi. Nu vrem să cadă tavanul peste noi, nu? 

A clătinat din cap. Ce netoţi! 

— Scuze, Beth, dar uneori mă întreb dacă oamenii au cap doar ca 
să nu le plouă în gât. Încă ceva și gata: a mai avut și alţi copii în afară 
de fiul lui, Thomas? 

— Niciunul care să fie legitim, cel puţin. 

Femeia a râs scurt, un semn că revenea la vechea ei personalitate. 
Slavă cerului! 

Și-a închis telefonul mobil și la băgat în buzunarul interior al 
hainei. 

— Hei, ăsta e telefonul meu, T, ai uitat? i-a atras atenția 
criminalistul, în tinzând mâna după el. 

T doar a clătinat din cap. 


— Dumnezeule, devin senil, sau ce? 

A clătinat iar din cap și apoi a zâmbit larg. 

— Nu ar trebui să-ți lași șeriful să fugă cu telefonul tău așa, pur și 
simplu! Uite, fiule, îți strâng mâna ca să ai garanţia mea că atunci 
când mă întorc vei primi o hârtie în care va scrie că l-am confiscat. 
Sigur așa va fi. 

Primul lucru pe care l-a făcut când a ajuns la Lexington, în jurul 
orei unsprezece fix, a fost să oprească la unul dintre localurile lui 
preferate, restaurantul Lexington. Aici puteai să comanzi un fel de 
tocană, diversele ei origini putând fi găsite în meniul de săptămâna 
trecută, care avea un gust nemaiîntâlnit și care venea în porții atât de 
mari încât ospătărița trebuia să țină farfuria cu ambele mâini. 

S-a așezat într-un separeu de la geam cu fața la parcare și s-a uitat 
la tejghea. Era din anii '50 și se vedea asta. 

Ospătăriţa tunsă scurt deja avea pixul pregătit. 

— Ce te aduce aici în vremurile astea nefericite, T? a întrebat ea, 
aşezându-și șorțul de la uniforma sa ponosită. 

Nu existase bărbat cu care să nu flirteze de-a lungul timpului și nu 
avea de gând să înceteze acum, în ciuda datei trecute în certificatul de 
naștere. 

— Nu mai puteai să stai fără mine, așa-i, scumpule? 

— He-he! Cine nu ar veni până la capătul Pământului pentru o 
asemenea frumusețe? a comentat el, încercând să-și aducă aminte cum 
o chema. Plus cafeaua ta, dulceaţă, desigur. E mai bună chiar decât a 
mamei. 

Ea l-a împins ușor și a chicotit. 

— Ooo, continuă, T! a răspuns ea în timp ce-și netezea uniforma pe 
bustul său frumos. 

— Și un sandvici, ceva, mor de foame! 

S-a bătut cu degetele pe stomac. Era adevărat: nici nu-și mai 
aducea aminte când mâncase ultima dată. 

— Apropo, se întâmplă să fi auzit cumva de un Wolfgang 
Sunderland care locuiește prin zonă? 

Ea a încuviințat din cap. 

— Ştii şi dacă mai locuieşte în aceeași casă? E destul de în vârstă, 
probabil știi. 

Ea a încuviinţat din nou. 

— Locuieşte la câteva sute de metri spre oraş, scumpule! Ce treabă 
ai cu boşorogul ăla căpos? 

— Trebuie să stau puţin de vorbă cu el despre fiul lui. 

Ea a clătinat din cap empatică. 

— Să-l ia naiba! 

— Deci știi cine este? 

— Thomas Sunderland, venerabilul nostru vicepreședinte? Ha! 


Găseşte-mi o femeie în partea asta a orașului între patruzeci și şaizeci 
şi cinci de ani care să nu fi trecut prin patul lui și o să pun pariu că nu 
s-a mutat aici decât după ce a plecat Thomas. 

— Trebuie să fi trecut ceva ani de atunci, a întrerupt-o el. 

— Așa e, micule T! Avea mai mult păr în cap pe atunci, dar nu a 
trecut chiar așa de mult timp. Nu-mi mai aduce aminte, îl urăsc pe 
tâmpitul ăla. El și Jansen ne distrug ţara. Uită-te înjur! Locul ăsta era 
plin ochi înainte la ora asta, nu-i așa? 

T a încuviințat din cap spre celelalte două persoane care erau în 
restaurant. 

— Da, ai şi tu dreptate! Nu risc să sufăr de claustrofobie azi în locul 
ăsta. 

Ea și-a întins spatele cu mâinile în șolduri. 

— Da, tu întotdeauna ai încercat să fii amuzant, T, dar nu e nimic 
de râs, să încerci să ţii un restaurant când nu mai e nimeni care să 
poată cheltui bani. 

A deschis ușa de la bucătărie cu piciorul. 

— Dar pe tine, scumpule, o să te ținem aici până la unu, pentru că 
bătrânul tiran abia atunci își termină somnul de prânz. 

În afară de azil, casa lui Wolfgang Sunderland era cea mai 
impresionantă clădire din partea de sud a străzii principale din 
Lexington. T și-a parcat mașina în faţa ei și a studiat veranda care era 
flancată de patru coloane enorme ce susțineau cele două etaje cu 
balcoane de deasupra. 

Era ușor să-ți imaginezi că generalul-locotenent Sunderland fusese 
născut și crescut în această vilă în care își petrecuse toată viaţa, în 
afară de perioadele în care participase la diverse mici războaie sau 
inspectase tabere militare din Europa. Era ușor să ţi-l imaginezi pe un 
Thomas tânăr dincolo de aceste ziduri masive, cu credinţa oarbă că 
nimeni nu este mai bun decât el. Aici i se insuflaseră aroganţa și stilul 
de comandant nemilos, și acum toată lumea plătea pentru asta. 

T fusese aproape și de Sunderland și de Jansen în China. Își 
formase o impresie relativ clară despre cine era Jansen, dincolo de 
fațada sa, dar nu avusese prea mult noroc în ceea ce-l privește pe 
Sunderland. Sigur ar fi fost mai ușor pe atunci — sau la proces — dacă l- 
ar fi recunoscut ca fiind fiul lui Leo Mulligan. Rolul lui Sunderland 
trecuse printr-o transformare în timpul procesului lui Bud Curtis. De la 
eminența cenușie din personalul lui Jansen se transformase într-un om 
important care ia decizii. Erau multe aspecte și incidente în acest caz 
în care Sunderland avusese ceva de spus. El fusese cel care îi recrutase 
pe agenţii de la Serviciile Secrete și care aprobase hotelul lui Curtis 
din Virginia Beach, așa că trebuie să fi jucat un rol important în ce se 
întâmplase. Fie că fusese intenționat sau nu, era încă neclar, așa că T 


i-a acordat prezumția de nevinovăție deocamdată. Dar încă își amintea 
clar cum Sunderland stătuse în banca martorilor, uitându-se la toată 
lumea cu ochi ageri, atenţi și critici. 

Acum întrebarea era dacă Sunderland senior îi va putea da vreo 
informaţie utilă despre fiul său. 

Bătrânul ofițer încă putea să stea drept, dar se vedea că avea 
dureri. Nu mai era nevoie să spună că Wolfgang Sunderland nu mai 
avea postura militară din perioada lui de glorie, dar încă era o 
persoană impunătoare. După ce a verificat cine era T, l-a condus într-o 
cameră austeră și puritană, în care singurele elemente de decor erau 
panelurile de mahon, care se întindeau din podea până în tavan. La fel 
de drăguţ ca o casă funerară, s-a gândit T. 

— Cărui motiv îi datorăm vizita unui om al legii? Vreunul dintre 
muncitorii ăia mexicani de la Lexington Lodge a provocat probleme? 

S-a așezat pe canapea cu dificultate și a început să toarne bourbon 
Wild Turkey în două pahare. 

— Am venit ca să vă pun întrebări despre Thomas, domnule 
general. 

— Înţeleg... 

S-a oprit din turnat, a pus sticla pe masă și s-a chinuit să se ridice 
iar în picioare. Apoi a întins mâna. 

— Atunci cred că nu mai avem ce discuta astăzi, şerif Perkins! 

T s-a uitat la mâna lui ramolită și a rămas jos. 

— Ştiu că vă este greu, domnule general, dar haideţi să vorbim 
totuși. E mai bine să existe puţină onestitate între doi bărbaţi onorabili 
decât mii de întrebări din partea unor zeci de polițiști federali, nu 
sunteți de acord cu mine? 

— Ceea ce înseamnă...? 

— Răspundeţi-mi la întrebări și viața dumneavoastră va continua 
ca înainte. Refuzaţi și vă puneţi direct în fața liniei de tragere, 
domnule general. Vor veni și alții, mult mai neplăcuţi decât mine, care 
vă vor pune aceleași întrebări, iar și iar. Puteţi să îmi răspundeți mie. 

Wolfgang Sunderland s-a născut în anul 1920 şi avea aproape 
nouăzeci de ani, dar dacă cineva i-ar fi dat o armă de loc acum, nu ar 
fi ezitat să-și golească tot încărcătorul trăgând în T. Perkins ca un 
caporal neliniștit în spatele rândurilor de inamici. Tremura de 
resentimente și a trebuit să apuce lampa înaltă de lângă canapea ca să 
nu o răstoarne. După o clipă, și-a recăpătat echilibrul, s-a întors pe 
canapea și s-a trântit la loc. A golit unul dintre paharele cu whisky și 1- 
a umplut la loc. 

— Fiul dumneavoastră a primit onoruri în Grenada. A fost un 
soldat curajos? 

Wolfgang Sunderland l-a oprit cu degetul arătător ridicat în semn 
de avertisment. 


— Poţi să-i spui Thomas și cum mai vrei tu, dar fiul meu nu este, ai 
înţeles? 

— Bine. A fost un soldat curajos? 

Generalul și-a mai turnat niște bourbon, suficient de mult încât să 
amețească și un cal, l-a adulmecat și a început să râdă când a ridicat 
paharul la gură. 

— A fost un laș. O rușine pentru familia sa, asta a fost. 

— Dar tot a primit o medalie. 

Şi-a golit paharul și l-a umplut din nou. 

— Nu am chef să-ți răspund la întrebare, bine? 

— Atunci poate îmi puteți spune ce fel de persoană este, cu 
cuvintele dumneavoastră. 

Bătrânul a strâns din buze și s-a uitat la el cu o expresie care 
înainte era respectată. 

— Nu știu ce autoritate ai sau de ce afli aici și nici nu-mi pasă. 
Presupun că știi că Thomas a fost adoptat. 

T a încuviințat. 

— N-ar fi trebuit să fie niciodată adus în casa mea. Dacă n-ar fi fost 
stearpă soția mea - Dumnezeu s-o odihnească în pace! — nu s-ar fi 
întâmplat niciodată. 

A mai luat o gură de alcool și a ținut paharul fără vlagă între două 
degete. 

— A, da, i-au dat o medalie, dar el nu a meritat-o! Te întreb: un 
ofițer merită o medalie pentru că s-a ascuns în spatele propriilor 
oameni în timp ce aceștia erau făcuți bucăţi de gloanţe? Nu și acolo de 
unde vin eu. Dar ăsta era băiatul meu! Ne-am dat seama încă de când 
s-a alăturat prima dată oamenilor mei, după felul în care alerga după 
fiicele subordonaților mei la căminele pentru familii din Ramstein și 
cât de repede fugea în direcția opusă când trebuia să se confrunte cu 
consecințele. Ai idee cât de mare e scandalul, când propriul tău fiu le 
lasă însărcinate pe fiicele minore ale ofițerilor tăi, una după alta? 

A clătinat din cap și s-a gândit dacă să-și mai toarne un pahar. 

— Capul băiatului pur și simplu nu avea toate piesele cum trebuie. 
Ne-a păcălit pe toţi, nenorocitul! Manipularea era metoda lui 
specifică, crede-mă! N-ai mai întâlnit tânăr care să se priceapă atât de 
bine să-i facă pe oameni să se întoarcă unul împotriva celuilalt. 

A lăsat paharul jos cu forță și și-a pus capul în mâinile ridate. 

— A făcut-o chiar și pe mama sa să se întoarcă împotriva mea. Da, 
fir-ar să fie, o numesc mama lui pentru că ea l-a iubit, Dumnezeu s-o 
ierte! A întors-o împotriva mea spunându-i minciuni de neconceput. 
Neadevăruri, înţelegi? 

Bărbatul a clătinat din cap iar. 

T a ales să treacă direct la subiect. 

— V-a acuzat de incest? 


Sunderland senior s-a lăsat înapoi pe canapea ca și cum cineva 
tocmai îl lovise cu o baionetă. 

— Ce ai spus? 

Era livid de furie și șoc. 

— Ce crezi că faci, vii la mine acasă așa și foloseşti cuvinte ca ăsta? 

— Vă rog să mă iertaţi, îmi pare rău! 

Wolfgang a încercat să se concentreze pe sticla de whisky și a întins 
mâna spre ea. 

— Tembelul ăla dezgustător zicea că tatălui său îi place să i-o tragă 
unul în fund. Înţelegi? Poţi să înţelegi asta? 

— Susţinea că erați homosexual? 

— Strigător la cer! 

Vocea îi tremura. 

— Aș fi fost în stare să-l omor dacă nu ar fi dispărut cu maică-sa. 

— Deci ea v-a părăsit? 

Sunderland a dat din cap și jumătate din whisky a curs pe lângă 
pahar. 

— De atunci am urmărit cariera rahatului ăstuia. Bineînţeles că și-a 
găsit un senator democrat pe lângă care să se dea bine. Cine altcineva 
în afară de un democrat blestemat ar fi fost atât de prost încât să 
invite un șarpe veninos în casa lui? a spus el râzând amar. 

— Au mai rămas cel puţin zece oameni pe strada asta care l-au 
cunoscut pe Thomas în trecut. Întreabă-i ce părere au despre el. 
Despre toate trucurile și farsele murdare. 

A şters bombonul vărsat de pe marginea măsuţei de cafea. 

— Nu ti-ar veni să crezi nimic din ceea ce are legătură cu el. A fost 
un răzgâiat care nu a ascultat niciodată de rațiune şi acum stă acolo și 
râde de noi toţi, crede-mă pe cuvânt! „Vicepreședinte”. Ha! 

A rostit asta cu atâta ură încât a început să tremure din nou. 

— Când avea cincisprezece ani, a trăit şantajând femei, știai asta? a 
spus generalul-locotenent Sunderland uitându-se la podea. Puștiul a 
scăpat de probleme doar pentru că a intervenit soția mea. A fost o 
proastă naivă pentru că l-a crezut. Dar băiatul şi-a învăţat lecţia. De 
atunci înainte, le-a făcut pe plac oamenilor ca să poată să se folosească 
de ei mai târziu, înţelegi? 

T a încuviințat. 

— Da, ştiu despre asta. 

— Atunci probabil știi și că nu s-a oprit niciodată de atunci. 

Bill Pagelow Falso, gardian la închisoarea Sussex din Waverly, în 
Virginia, era un bărbat cu principii. T. Perkins nu avusese prea mult 
de-a face cu el la început, dar în ultimii zece ani drumurile lor se 
încrucișaseră atât de des și aceste întâlniri fuseseră atât de prietenoase 
şi de productive din punct de vedere profesional, încât acum puteau să 


se privească în ochi ca de la egal la egal. Nu că i-ar fi păsat lui T prea 
mult de filosofia lui Falso legată de frica de Dumnezeu, dar îi plăceau 
onestitatea și consecvenţa sa. 

Fuseseră momente în care T avusese nevoie să li se acorde o atenţie 
specială anumitor deținuți pe care îi cunoștea personal, și-i răsplătise 
favoarea luându-l pe Falso cu el atunci când îl copleșea dorința de a 
vâna. Falso adora să împuște animale, iar T îi cunoștea pe toți cei care 
aveau drept de vânătoare în Highland County. Nu era un sistem de 
reciprocitate rău, având în vedere scopul misiunii actuale ale lui T. 

S-a uitat pe stradă. Încăierările cu miliția și incendiile forestiere 
forțaseră multe animale panicate să o ia pe Ruta 60. Dovezile erau 
destule, erau multe urme de sconcși, oposumi și ratoni. El unul 
avusese cumva noroc să nu dea niciodată peste vreo creatură blănoasă 
în drumul parcurs în lunga odisee prin peisajul Virginian. A bătut 
dedesubtul volanului pentru noroc și s-a uitat la ceas. Dacă continua 
să treacă repede peste opririle din Macon, Centralia și Disputanta, va 
ajunge în Waverly cu mult timp înainte de ziua executării, la ora șase 
seara și va avea timp să se vadă cu Falso. 

La orizont se vedea fum deasupra pădurii Cumberland. Asta 
însemna alte probleme cu milițiile. A numărat mașinile militare care 
au trecut pe lângă el și a întors spre Ashby. Acela era preludiul unei 
alte bătălii sângeroase. 

A deschis torpedoul și și-a căutat agenda, care se afla pe câteva 
săgeți vechi, în spatele rezervei secrete de bezele a lui Dody Hall. A 
scos agenda și una dintre săgețile pe care o decorase cu pene și o 
pilise ca să capete o greutate și un echilibru optime. Putea să lovească 
fix la ţintă în patru din cinci încercări cu ea, chiar putea. Era cea mai 
bună săgeată pe care o făcuse în viața lui. 

A zâmbit, a căutat numărul lui Doggie și apoi și-a pornit staţia. Era 
la limita ariei sale de acoperire, dar funcționa. 

— Bună, Dody, cum se simte Willie Riverdale? 

S-au auzit niște șuierături, dar vocea lui Dody l-a liniștit. 

—E bine, T! Are un plămân perforat, dar Willie e un tânăr 
puternic. 

— Și Arredondo? 

— O să fie bine. Amândoi o să revină la lucru în cel mult o lună. Ai 
garanția mea, șefule! 

T nu se îndoia. Chiar dacă va trebui să le schimbe ea însăși 
bandajele. 

— Nu o să mă întorc până luni, o informă el. Va trebui să vă 
descurcaţi singuri. Aşadar te declar adjunctul meu până mă întorc. 
Bine, Dody? 

Dacă s-a plâns din pricina acestei promovări temporare, a făcut-o 
cu o voce foarte joasă. Întrebarea era ce va spune restul populației 


împrăștiate din Highland County despre faptul că ea avea să fie la 
comandă timp de câteva zile. 

— Poţi să-mi faci legătura cu numărul ăsta? 

I-a dat numărul de telefon al lui Doggie. Îi va spune fetei că făcuse 
tot ce putuse, că nu o uitase. 

— Scuze, şefule! Momentan nu are conexiune telefonul mobil. Să 
mai încerc o dată? 

— Sună la Casa Albă și cere cu Dorothy Rogers. 

— La Casa Albă? 

— Fă-o, Dody! 

— Te referi la Dorothy Rogers, cea căreia i se spune Doggie? 

— Da. 

— Șefule, e un mandat de arestare pe numele ei. A încercat să-l 
omoare pe vicepreședintele Sunderland și e căutată la nivel naţional. 
Ar trebui să mai asculți la radioul poliției. 

EI s-a încruntat, simțind cum îi crește presiunea în cap. 

— Un mandat de arestare? 

— Da. Circulă un filmuleţ cu ea pe net. Se vede cum îl lovește cu 
piciorul în boașe pe vicepreşedinte care zace pe podea. 

T a clătinat din cap. Totul se desfășura rapid. 

— Să mai încerc s-o sun o dată, T? 

El s-a uitat în oglinda retrovizoare la peisajul rural în timp ce 
soarele cobora încet spre vest. 

— Nu, Dody, nu, mersi! Te contactez eu. Serviciu ușor. 


Capitolul 25 


Dintre toate filosofiile de viaţă rustice pe care le auzise Wesley 
Barefoot de-a lungul existenței sale relativ scurte, una dintre 
afirmaţiile mamei sale - conform căreia dacă bei două cești de ceai 
pentru fiecare ceașcă de cafea, atunci poţi practic să bei câtă cafea 
vrei — era cea mai îndoielnică. Dar acum, în orice caz, se uita mirat de 
la un termos gol la altul și apoi își privea mâinile, care îi tremurau la 
fel ca o tobă bass. Dacă mai bea o ceaşcă din fiecare, sigur avea să 
facă scurtcircuit. Așa că de ce tot mai simțea pofta aceasta imposibil 
de potolit? 

Fusese o zi îngrozitoare, la fel ca cele de dinainte. De când Doggie 
plecase din biroul lui supărată, circumstanţele legate de presupusul 
atac asupra lui Sunderland scăpaseră de sub control. Se spunea că 
încercase să-l omoare pe vicepreședinte și din acest motiv dispăruse. 
Wesley spera cu ardoare că a doua parte să fie adevărată. A amestecat 
absent resturile rămase la fundul ceștii sale cu cafea cu un deget în 
timp ce s-a uitat deznădăjduit de jur-împrejur la „celula lui suflată cu 
aur”. 

De ce naiba nu fusese de acord să intervină pentru Doggie și tatăl 
ei, făcându-i rost de o audiență cu Jansen? Ce rău ar fi fost în asta? 
Preşedintele cel mai probabil l-ar fi refuzat, dar măcar așa i-ar fi arătat 
lui Doggie că e dispus să facă orice pentru ea, pentru că era dispus, 
nu-i așa? Sau nu era? Era înnebunit după ea de ani de zile și 
posibilitatea că vor deveni un cuplu într-o zi îl încântase undeva în 
străfundurile minții. Amândoi simțeau la fel — era sigur de asta —, dar 
trebuia să recunoască faptul că procesul tatălui ei le stătuse în cale. Și 
acum nu îndrăznea să o ajute, aşa că de ce să se păcălească singur? Se 
purtase ca un cercetaș săptămâni întregi. Nu, era mai rău de atât: 
fusese un coleg de călătorie şi un laş; și cu ce se alesese? Acum Doggie 
plecase, iar Donald era mort. Lance Burton dădea târcoale peste tot ca 
un păianjen în timp ce restul personalului se închisese ermetic în 
birouri, temându-se că nu vor mai putea să își păstreze locul de 
muncă. 

Wesley își dorea să poată face și el la fel, să-şi încuie ușa și să 
arunce cheia. Şi de ce nu? 

Fusese angajat ca să expună în mod frumos faptele, speranţele și 
visele președintelui în fața întregii lumi. Acum visul acela se 
transformase într-un coșmar: presa era sugrumată, vocea lui fusese 
astupată, președintele se închisese în Biroul Oval și toți erau speriați și 
singuri. Dacă Wesley ieşea pe hol, fiecare pas al său avea să fie 
urmărit de ochi bănuitori şi fiecare mișcare avea să-i fie înregistrată şi 


analizată. Dacă spunea ceva nesolicitat, avea să primească în schimb 
neîncredere și scepticism; dacă punea o mână prietenoasă pe umărul 
cuiva, persoana aceea avea să se ferească imediat. Nimeni nu era în 
dispoziția necesară ca să fie binevoitor. Wesley se simțea pierdut. 

A apăsat pe butonul intercomului. 

— Eleanor, a spus el, poți să vii aici cu câteva doze de Cola? 

— Nu ai timp de asta, trebuie să fii în biroul vicepreședintelui în 
două minute! 

— Deci de ce ne aflăm aici? a întrebat Wesley, uitându-se la panoul 
lui Sunderland cu rânduri bine aranjate de decupaje din ziarele 
internaționale și cel puțin o sută de poze din presă. 

Erau poze cu Jansen, cu ochi înflăcărați, și mii de oameni deportați 
în tabere de refugiați de-a lungul graniței mexicane. Fotografii cu foști 
deținuți în uniforme cu dungi galbene diagonale, strângând gunoiul de 
pe autostrăzi și poze din presă cu lideri ai milițiilor cu arme încărcate 
şi chipuri pline de ură. Totul era bine reprezentat, lumea era 
informată. 

În capătul rândurilor de decupaje era o jumătate de pagină din Le 
Figaro, cu o poză mare a președintelui Jansen. Wesley nu înțelegea 
textul, dar a văzut data. Deci ştirea despre atentatul asupra vieții lui 
Jansen ajunsese și în afară. 

Nu, nu era nevoie ca serviciul de presă al Casei Albe să ajute la 
răspândirea acestor știri. 

— Ne aflăm aici pentru că geamgiul nu-și va termina treaba în 
Biroul Oval decât peste câteva ore, a răspuns Sunderland, fără să 
ridice privirea dinspre birou. 

— Am înţeles... a răspuns Wesley, neștiind despre ce vorbea 
bărbatul. 

Ce căuta un geamgiu în Biroul Oval? Din câte știa el, geamurile 
erau în regulă. 

Preşedintele a intrat, a dat mâna cu secretarul Apărării Wayne 
Henderson și cu secretarul Departamentului de Securitate Internă Billy 
Johnson, apoi le-a făcut semn tuturor să ia loc. 

— Ei bine, Lance, s-a adresat el noului Secretar General, avem sub 
control situația lui Donald Beglaubter? 

Cuvintele alese de președinte i-au torturat sufletul lui Wesley — 
„situaţia lui Donald Beglaubter”. Se referea la ce se făcuse în ceea ce 
privește informarea publicului — pentru că nu se făcuse absolut nimic 
- sau la trimiterea de condoleanţe părinţilor și surorii lui Donald, care 
lucrau la Biroul Executiv Eisenhower de vizavi? Vorbea despre 
înmormântarea de la cimitirul Arlington care avea să aibă loc luni? 
Nu. Poate că se referea la eliminarea oricăror speculații cum că 
lucrurile merseseră foarte prost? 

Lance Burton s-a foit pe canapea lângă Wesley și a încuviințat din 


cap. 

— Foarte bine... Și cine doreşte să înceapă? Wayne, ce spui? O să 
reuşim să-l prindem pe Moonie Quale până duminică seară, așa cum 
ne-ai promis? 

În ultimele zile, devenise mai ușor de văzut că secretarul Apărării 
Henderson era cel mai bătrân membru al guvernului. Uneori, fețele 
ridate şi pielea zbârcită sugerează curajul și experiențele de viață pe 
care le-a trăit acea persoană, și alteori arată mai mult consecinţele 
acelor experienţe. Oricare ar fi fost cazul, aceste ultime săptămâni 
schimbaseră complet pielea lui Wayne Henderson. 

— Eu am promis asta? 

Secretarul Apărării a încercat să schițeze un zâmbet, apoi și-a dat 
seama că nu se potrivea deloc în cazul de față. 

— leri am omorât doi dintre liderii coaliţiilor de miliții și azi- 
noapte i-am ras pe Haiducii din Missouri. Am descoperit câteva dintre 
liniile de comunicaţii folosite de coaliții și lucrăm în continuare cât de 
mult putem. Am descoperit legături strânse între miliții și ofițeri 
militari rebeli și sunt ferm convins că în curând vom avea o pistă 
decisivă spre locul în care se află Moonie Quale, cu siguranță în 
următoarele patruzeci şi opt de ore, îmi închipui. Până atunci, va 
trebui să lăsăm lucrurile să se desfășoare în ritmul lor. 

— Da, și știm și că Quale a fost rănit, a adăugat Billy Johnson. Grav 
rănit, de fapt. Dacă se duce la un doctor, l-am prins, iar dacă nu se 
duce, problema se va rezolva de la sine. Potrivit informaţiilor mele, nu 
va supraviețui mai mult de o săptămână dacă rănile nu îi sunt tratate. 

— Milițiile nu pot să aibă și ele propriii lor doctori? a întrebat 
Wesley, în timp ce Sunderland îl sfredelea cu privirea. 

— Ba da, pot, și suntem conștienți de acest lucru, a răspuns 
Johnson. Motiv pentru care FEMA ţine sub supraveghere toate 
centrele de operaţii din spitale din întreaga ţară. 

— Mă gândeam la spitalele de teren. 

Billy Johnson i-a oferit un zâmbet șters. 

— Nu-ţi face griji, Barefoot, o să le găsim! 

Președintele Jansen s-a uitat la Sunderland. 

— Să înțeleg că începem să rămânem fără spaţii în taberele de 
refugiați. 

— Nu, nu cred că e așa! 

Thomas Sunderland s-a lăsat pe spătar și a bătut cu vârful pixului 
în birou. 

— Oamenii noștri sunt foarte eficienți acolo, dar nu ar trebui să 
vorbim mai târziu despre asta? Elicopterul generalului Powers va sosi 
în jumătate de oră. 

Wesley s-a încruntat. Sunt foarte eficienți acolo. Ce ar fi trebuit să 
mai însemne și asta? Parcă nu mai stătuse niciodată la o ședință cu 


aceşti oameni. Nu îi cunoștea, nu avea idee ce principii aveau. Nu mai 
erau ca înainte. 

— Bun, o să revenim mai târziu asupra acestei chestiuni, fu de 
acord Jansen. E adevărat, sunt lucruri mult mai importante de 
discutat, dar mai întâi, Billy, trebuie să-mi spui dacă ai găsit-o pe 
Doggie Rogers. 

Wesley stătea cu sufletul la gură. Acum ce mai urma? 

— Nu, nu încă, dar i-am detectat telefonul undeva între 
Philadelphia și Trenton, așa că presupunem că se îndreaptă spre New 
York. A fost un semnal foarte scurt, așa că nu putem fi prea siguri, dar 
acesta e indiciul după care ne vom ţine acum. 

— Are vreo rudă în New York? 

— Nu, dar câteva dintre vechile ei prietene de școală locuiesc 
acolo. Verificăm toate posibilităţile. 

Wesley a observat cum, preț de o secundă, Jansen se uita în gol, un 
contrast puternic față de căutătura dură a lui Sunderland. Era încă în 
libertate, dar erau pe urma ei şi aveau s-o prindă. Iar el stătea aici și 
nu făcea nimic. 

Şi-a dres glasul. 

— Domnule Președinte, în ceea ce o privește pe Doggie Rogers, 
cred că a încercat să ajungă la dumneavoastră ca să vă întrebe dacă 
puteți să amânați execuţia tatălui ei deoarece se pare că au apărut 
dovezi noi... 

Sunderland și-a trântit pixul pe birou. 

— Sunt perfect conștient că ţi s-a pus pata pe Doggie Rogers! 

I-a aruncat o privire lui Lance Burton. 

— Dar să nu uiţi că aceeaşi Doggie Rogers m-a atacat mai devreme 
astăzi, un act criminal care ar fi putut să se sfârșească dezastruos. Nu 
are nimic nou de zis despre cazul lui Bud Curtis. Pe de altă parte, avea 
un obiect greu la braţ și era în drum spre biroul președintelui, așa că 
nu cred că ar trebui să îi iei apărarea acum, Wesley. Nu e potrivit. 
Prietenii pe care îi alegi pot să-ţi aducă consecințe nefericite. 

— Un obiect greu? Ce obiect greu? 

— Nu s-a văzut în înregistrarea de pe camera de supraveghere, așa 
că nu pot să-ți răspund la întrebarea aceasta, dar dacă tot a venit 
vorba, mi-ar plăcea să știu ce ai vorbit cu ea despre acele dovezi care 
au legătură cu tatăl ei? 

Wesley a stat o clipă și l-a privit în ochi pe vicepreședinte. Să spună 
că vorbise cu ea în biroul său chiar înainte să-l atace pe Sunderland? 
Ar fi fost surprins dacă Sunderland nu știa deja, dar dacă era așa, 
probabil că deja știa și că nu apăruse în înregistrare conversaţia lor. 
Poate că Sunderland avea să-l întrebe apoi cum de nu se auzise nicio 
conversație, iar Wesley va fi forțat să recunoască faptul că acoperise 
microfoanele ca să nu fie auziți. Era un moment decisiv. Dacă 


mărturisea, îşi pierdea credibilitatea, și ce avea să i se întâmple apoi? 
Se vorbea despre tabere, despre supravegheri și suspiciuni. Era 
paranoia peste tot, așa că puteau să-i facă orice dacă nu mai aveau 
încredere în el! I-au venit în minte câțiva membri ai Congresului și 
alte persoane importante care dispăruseră în ultima vreme. Vor fi 
găsiți vreodată? Și oare îl vor lăsa să mai plece din cameră dacă în 
sfârșit spunea totul pe șleau? 

— Nu cred că Doggy este vinovată de ceva grav, dacă e vinovată cu 
adevărat, a încercat el să evite răspunsul. 

Billy Johnson a mijit ochii. 

— O s-o găsim, Wesley, și atunci vom afla. Așa că n-ai de ce să-ți 
faci griji. În acest război pe care îl ducem în momentul de față, vor fi 
și victime colaterale. 

— Încearcă să te detașezi, Wesley! a spus Jansen. 

Wesley şi-a dat seama că preşedintele era iritat, dar nu și cât de 
tare. Dar era un semn că trebuia să-și țină gura. 

— Ne apropiem de scopul nostru. În curând, America va fi 
paradisul la care am visat cu toţii și până atunci trebuie doar să ne 
facem treaba. 

S-a întors spre ceilalți. 

— Prim-ministrul britanic ne-a contactat din nou, domnilor, și asta 
înseamnă că vorbește serios. Terry Watts ne-a informat că, fiind în 
drum spre Argentina pentru o vizită de stat, vrea să ne facă o vizită 
neoficială mâine și propun ca noi să fim de acord? 

— Mâine?! Chiar că ne-a anunțat din scurt! a exclamat secretarul 
Apărării cu cearcănele înnegrindu-i-se și mai mult. 

Wesley știa exact ce simte. 

— Dacă acceptăm, va trebui să facem acest lucru public în seara 
aceasta, ceea ce înseamnă că voi doi veți fi ocupați. 

Jansen a dat din cap spre Lance Burton și Wesley. 

— Trebuie să presupunem că Watts practic vrea să discute despre 
situația din țara noastră, dar bineînţeles că această chestiune nu 
trebuie să fie menționată, așa că gândiţi-vă la o abordare plauzibilă. Și 
între timp, voi restul ocupaţi-vă ca străzile din jurul Casei Albe să fie 
curățate și măsurile de securitate să fie optimizate. 

— De ce să nu ținem întâlnirea la Câmp David? a sugerat secretarul 
Apărării. 

— Nu, întreaga zonă a munţilor Catoctin este prea nesigură la 
momentul actual, a spus Billy Johnson. 

— Atunci propun ca ședința să aibă loc la reședința de la țară a 
preşedintelui, din Onancock, a intervenit secretarul Apărării. 

Wesley înțelegea unde bătea. Cum naiba se putea să ascundă 
situația actuală de la Washington de o delegaţie străină într-un timp 
atât de scurt? 


Jansen a încuviințat din cap. 

— Deja am discutat această opțiune cu Billy, și el îmi spune că, 
chiar dacă închidem Ruta 13 de lângă Pocomoke City, nu vom putea 
să-i controlăm pe oamenii de la Willis Wharf. Onancock iese din 
discuţie. 

Billy Johnson nu părea mândru de situaţie. 

— Mă îndoiesc că prim-ministrul va aprecia peștii stricați sau — mai 
rău — pe aceia care vor fi aruncaţi în el. 

— Atunci ce ziceți de insula Tangier? Trebuie să fie sigură. 

Era evident că secretarul Apărării nu voia ca întrevederea să aibă 
loc în curtea lui. 

Apoi a intervenit Jansen: 

— Vom avea întâlnirea cu Terry Watts aici la Casa Albă mâine dis- 
de-dimineață și punct. Voi doi discutați măsurile de securitate cu 
personalul respectiv şi asigurați-vă că traseul aerian este liber de la 
aeroportul Dulles până aici, cu excepţia elicopterului lui Watts. 

S-a întors spre Lance Burton. 

— Tu te ocupi de ceremonii și masă, iar tu, Thomas... 

A pus o bucată de hârtie pe biroul lui Sunderland. 

— Asiguraţi-vă că programul acesta este livrat departamentelor 
relevante. De ce să nu lăsăm Departamentul de Stat să se implice și să 
vină cu o idee? Ce naiba mai au de făcut în zilele acestea? 

A râs scurt și sec. Wesley nu-l mai auzise râzând așa. 

— Mâine, Watts și cu mine vom ţine o ședință scurtă și 
concentrată, a continuat Jansen, și după ceaiul de după-amiază și 
banchetul oficial, elicopterul nostru va duce delegația lui înapoi la 
aeroport. Totul trebuie să fie pregătit la perfecție ca să lăsăm impresia 
că ţinem totul sub control și că în curând ne vom relua comerțul 
pașnic cu restul lumii. Watts trebuie să se ducă direct la așa-zisa lume 
descătușată a presei care îl așteaptă în Buenos Aires și — dintr-un 
punct de vedere cu totul neutru - să spună acesteia că ceea ce se 
întâmplă în America este realizarea unei reforme de mult recunoscută 
ca a fi necesară, și nu o revoluţie scăpată de sub control așa cum o 
descrie lumea. 

A arătat spre panoul lui Sunderland. 

— Cred că înțelegeţi ce vreau să spun. 

Au încuviințat cu toții din cap, cu excepţia lui Wesley. 

— Mă scuzaţi, domnule președinte, dar dacă eu trebuie să scriu 
declaraţia de presă, presupun că Lance Burton a fost deja informat cu 
privire la ce trebuie spus. Adică au fost deja stabilite niște idei de 
bază, nu-i așa? 

Burton a pus o mână pe brațul lui Wesley, dar acesta i-a dat-o la o 
parte și a continuat: 

— Deci, pentru mine, întrebarea este: cui o trimitem, când 


majoritatea mass-media au fost închise în ultima săptămână? Din câte 
văd eu, au mai rămas doar NBC, The Wall Street Journal, The 
Washington Post, The Herald Tribune și Newsweek și acestora le-am 
redus în mod drastic capacitatea de a informa. Preşedintele s-a gândit 
la cum vom reuși să menţinem răspândirea ştirilor dacă aceste câteva 
surse de informare naționale care au mai rămas vor intra brusc în 
grevă? S-ar putea întâmpla, nu-i aşa? Și dacă se întâmplă așa ceva, 
avem de gând să lăsăm oamenii din diverse departamente 
guvernamentale să preia treaba asta? Pentru că dacă da, mă tem că 
astfel o să le facem o favoare radiourilor locale și celor clandestine și 
nouă o defavoare. 

Preşedintele l-a privit calm. 

— Până atunci nu vor mai rămâne multe posturi clandestine, 
Wesley! 

— Bine. Ce încerc eu să spun este că nu putem să dăm declaraţii de 
presă despre situația oficială actuală. Va trebui să dăm presei și niște 
poveşti care nu sunt complet previzibile, astfel încât cititorii lor să nu 
creadă că manipulăm totul. 

— Cum ar fi? 

— Cum ar fi că această administraţie și-a stabilit un termen limită 
pentru metodele sale actuale. 

— O să urmeze și asta, Wesley! a răspuns preşedintele. Vizita prim- 
ministrului britanic este primul pas. 

— Da, dar în viitor, nu am putea încerca să nuanțăm informația — 
să mai recunoaștem că am greșit din când în când — și să găsim alte 
ştiri pe care să le punem într-o lumină pozitivă? Povesti mărunte, din 
viaţa de zi cu zi? Altfel oamenii își vor pierde încrederea în media și 
asta va fi lesne de înţeles. 

Thomas Sunderland i-a aruncat una dintre privirile sale dure. 

— Dacă ai vreo sugestie concretă, Wesley, atunci pune-o pe hârtie 
și trimite-o la birourile noastre. 

Preşedintele l-a întrerupt. 

— Știu la ce te gândeşti, Wesley, și ai dreptate! E o idee excelentă. 
Să dăm presei câteva vești bune în fiecare zi. Să-i trimiți sugestiile tale 
lui Thomas și va alege el una. 

Wesley a încuviinţat din cap. Măcar atât. 

— Mulţumesc, domnule președinte! Mâine cred că putem publica 
ceva despre slăbirea controlului statului. Astfel de lucruri vor să audă 
oamenii. Nu le pasă lor de prim-ministrul britanic, atâta timp cât se 
pot întoarce la vechea lor viață. Îi va face să se relaxeze. 

A tras aer adânc în piept. Trecuse mult timp de când nu mai 
spusese ceva important. Când îți dorești ceva foarte tare, îţi faci și un 
plan pentru a-l obține, așteptând momentul potrivit și știind cum te 
vei simți după aceea. În asta găsești ingredientele necesare pentru a fi 


fericit. Și aşa s-a simţit Wesley în acel moment scurt în care șeful său 
i-a dat aprobarea. Dar a durat doar o clipă, pentru că şi-a dat seama că 
astfel capitulase și că, în cele din urmă, acceptase definitiv că era 
băiatul de încredere al preşedintelui. „i va face să se relaxeze”, 
spusese el. Dar ce era atât de minunat în asta? Chiar își dorea asta? 
Sau era de fapt dorința lui de a fi capabil să manipuleze populaţia, 
aceeași care îl propulsase în carieră până acum? 

Jansen a încuviinţat. 

— Bine, Wesley, poţi să scrii că distribuţia de alimente va reveni la 
normal săptămâna viitoare. 

— Mă scuzaţi, domnule președinte, a intervenit Billy Johnson. Este 
o idee bună, dar mă tem că nu putem să ne ţinem de această 
promisiune. Drumurile sunt încă nesigure. S-ar putea să mai dureze 
câteva săptămâni până când vom neutraliza milițiile. Și apoi fireşte că 
vor mai fi şi singuraticii nebuni de care va trebui să ne ocupăm. 

— Da, dar măcar ne vom exprima bunele intenții, nu-i așa? Dacă se 
întâmplă ceva neașteptat, nu va fi vina noastră... 

S-a întors spre Wesley. 

— Nu-i așa? 

Nu știa cum să răspundă. 

— Este o idee excelentă! a comentat Lance Burton. Dar putem 
începe și prin a dezvălui înțelegerile dintre consumatorii de droguri şi 
criminalii violenți. Asta e o știre care îi va face pe oameni să se simtă 
mai bine. 

Președintele a arătat cu degetul spre Wesley și la privit impunător. 
Deci rezoluţia fusese adoptată. 

— Eu şi Wesley vom pregăti o listă cu știrile frumoase pentru 
săptămâna următoare, până după-amiază, a bălmăjit Burton. 

Wesley era pe punctul de a protesta, dar Burton a pus o mână 
fermă şi prevenitoare pe brațul său. 

Jansen a zâmbit. 

— Bine, atunci! Și în ceea ce-l privește pe Bud Curtis, subiectul deja 
a fost epuizat. Nu este momentul potrivit ca sistemul nostru de justiție 
să se relaxeze. Vicepreşedintele tocmai a primit un sondaj care 
confirmă faptul că oamenii au o părere bună față de eliberarea 
deținuților, dar și că așteaptă executarea celor cu condamnare la 
moarte. Așa că vom putea spune că asta dovedește că poporul 
american este dispus să accepte consecințele unui consens naţional. 
Acela de a-ţi iubi aproapele, dar și de a-l pedepsi aspru pe cel care a 
încălcat o anumită limită. 

Wesley a vrut să întrebe cum fusese realizat sondajul, de vreme ce 
institutele de sondare a opiniei publice nu mai erau în funcțiune, dar a 
simțit cum Lance Burton îl strângea și mai tare de braţ. 

— Aici, prieteni... 


Preşedintele a rupt câteva pagini din carneţelul său galben și le-a 
împărțit. 

— Acum vreau ca fiecare dintre voi să-şi scrie părerea sinceră și să- 
mi dea înapoi hârtia. Întrebarea pe care vreau să v-o spun este dacă ar 
trebui să continuăm să practicăm pedeapsa capitală în Statele Unite. 
Scrieţi D pentru da, N pentru nu și NS pentru nu știu. Poftiţi... scrieți! 

Fiecare dintre ei a scris ce părere avea, a împăturit hârtia și apoi a 
dat-o înapoi. Jansen a rămas un moment zâmbind. 

— Să ghicim că ați scris cu toţii N$? Da, pun pariu că da! 

A desfăcut hârtiile galbene, una câte una, și zâmbetul său s-a lărgit. 

— Voilă!27 a zis el. Toată lumea a scris NS cu excepţia lui Thomas, 
cred, care a scris D. Aşa este, Thomas? 

Vicepreşedintele a încuviințat din cap. 

— Dacă voi — cei mai buni și cei mai inteligenți - nu puteți să vă 
decideţi în acest caz, atunci nu avem niciun motiv să presupunem că 
poporul american este de altă părere, ceea ce înseamnă că vom 
continua cu pedeapsa capitală, orice ar fi. 

Wesley era supărat. Ar fi vrut să scrie N, dar era conștient de prea 
multele crime oribile din ultima vreme. Despre canibalism și scene de 
tortură îndelungată, despre copii dezmembraţi și minți atât de bolnave 
încât nici măcar cel mai intensiv tratament psihiatric nu avea vreo 
speranță la un efect pozitiv sau un semn de recuperare. I-ar fi plăcut 
să spună nu, dar nu a putut, așadar votul lui a fost lipsit de sens. 
Jansen știa exact ce făcea. 

Wesley și-a tras braţul din strânsoarea lui Lance Burton. 

— Încotro ne îndreptăm atunci? Executăm sute de oameni în 
fiecare zi. Dacă nu în închisori, atunci în păduri, de-a lungul 
autostrăzilor şi pe străzile secundare. Cum se va sfârși, dacă nu ne 
oprim? 

— Cum se va sfârși? 

Jansen s-a încruntat. 

— Îţi zic eu cum, Wesley: întocmai cu faptul că ne vom opri? Într-o 
zi, oamenii se vor sătura. 

După şedinţă, Wesley s-a dus în biroul lui Burton. Acesta și-a 
informat secretara că nu dorea să fie deranjat, că aveau multe de făcut 
şi că nu aveau mult timp la dispoziție. Apoi a trântit ușa și a rămas în 
fața lui Wesley, cu mâinile pe lângă corp. 

— Bun, mai întâi trebuie să discutăm, apoi vom scrie. Presupun că 
ştii că mergi pe marginea prăpastiei în momentul de față, nu-i așa, 
Wesley? 

— Asta fac? 

— Ei bine, Jansen și Sunderland chiar au nevoie de tine. Nimeni nu 
scrie mai bine decât tine. Ce iese din stiloul tău este splendid, dar ai 


grijă. Eşti pus sub supraveghere. 

— Da, și tu la fel. Cu toții suntem, nu uita asta! 

Burton s-a așezat și și-a împreunat mâinile obosite. Mâini care se 
întinseseră spre cer, rugându-se ca tatăl lui să se întoarcă acasă în 
siguranță din Vietnam. Mâini care culeseseră fructe în Vestul Mijlociu 
ca să câștige bani să-și hrănească frații și surorile mai mici și mama 
chinuită. Mâini care strânseseră mâna tuturor oamenilor pe care 
Wesley îi admira. 

— Crezi că ştii ceva, nu-i aşa, Wesley? Ceva despre cine e călare pe 
cal și cine merge pe lângă el prin noroi. 

— Ştiu doar că tot ce spui acum este înregistrat și că Sunderland 
aude tot ceea ce aleg oamenii săi să discute. 

— Înţeleg! Deci asta crezi că știi? Bine, atunci! 

Burton și-a pus mâinile pâlnie la gură. 

— Chiar este adevărat ce spune Wesley, domnule vicepreședinte? a 
strigat el în gol. 

Apoi a clătinat din cap. 

— Ești atât de tânăr, copile! a zis el, căutând într-un teanc de 
hârtii. 

A scos una de culoare albastru-deschis, pe care era ceva scris, şi a 
împins-o spre Wesley. 

Nu era greu de recunoscut scrisul de mână cu litere de tipar al lui 
Donald Beglaubter. Un scris de copil neîndemânatic al cărui executant 
fusese matur și înzestrat. 

Hârtia conţinea o listă cu nume, mai mult sau mai puțin în ordinea 
rangului. Toţi erau membri ai guvernului sau oficialități importante și 
în dreptul fiecărui nume era o listă cu ce li se întâmplase -— cu care 
Wesley nu era în temă - fiecare având o situaţie care provoca aceeași 
senzație neplăcută. 

Vocea lui Burton l-a readus la realitate pe Wesley. 

— Ce părere ai, Wesley? 

— Uau, nu știu ce să cred! Ştii când a scris-o Donald? 

— Mi-a dat-o cu o zi înainte să fie asasinat. 

— De ce? 

— Şi au am făcut o listă similară. Aveam de gând să ne comparăm 
notițele. 

A deschis un sertar şi a pus o coală de hârtie lângă cea a lui 
Donald. Erau surprinzător de asemănătoare ca şi conținut. 

— Întregul Cabinet, şi noi înşine de asemenea. Dumnezeule! 

Lui Wesley aproape că nu-i venea să creadă. 

— Ai o cumnată care a rămas paralizată după ce a fost împuşcată? 

El a încuviinţat din cap. 

— Da, soția fratelui meu mai mic. 

— Nu înţeleg! Cele mai multe dintre persoanele care ocupă funcții 
de conducere în această țară au fost implicate într-un fel sau altul, în 
incidente teribile ce au implicat arme de foc. E pur și simplu 


incredibil! 

— Da, dar nu prea are cum să fie o coincidență. 

— O coincidență? 

Wesley a clătinat din cap. Nu știa ce era, coincidenţă sau nu. 

— E o steluță lângă unii dintre ei. Ce înseamnă asta? 

— Că incidentul s-a petrecut după ce a devenit președinte Jansen. 

— A, da! Bineînțeles. 

Tânărul a încuviinţat. 

— Ce se poate înțelege de aici? 

— Ce vrei tu. 

Wesley s-a mai uitat o dată peste listă. Și el avea liste în sertarul 
său care conţineau datele unor episoade violente din ultimele trei 
săptămâni. Dacă puneai toate cele trei liste una lângă alta, rezulta 
ceva mai mult decât niște simple îndoieli și asta era de ajuns ca să-ți 
vină rău. S-a întrebat pentru o clipă dacă nu ar fi trebuit să-și distrugă 
lista. Pe de altă parte, putea fi cineva sigur că exista un plan făcut cu 
bună știință în spatele tuturor acestor întâmplări întunecate? Ar fi 
putut fi cineva atât de cinic încât să plănuiască astfel de necazuri, sau 
ar fi putut exista o altă cauză? 

S-a uitat la Burton. 

— Este posibil să-ți imaginezi, din punct de vedere statistic, că 
practic toate familiile din țara aceasta au avut astfel de experiențe? 

— Nu, nu este! 

— Dar dacă astea nu sunt coincidenţe, atunci este de-a dreptul 
îngrozitor. Preşedintele s-a folosit de faptul că aproape toți membrii 
personalului său au avut un episod violent și negativ în trecutul lor 
care a implicat armele de foc. 

— În afară de cei care au lucrat pentru el de mulți ani, da, s-ar 
putea. 

— Dar incidentele care s-au petrecut de când a devenit președinte 
Jansen? De exemplu, s-a tras la o școală. Ar putea cineva sănătos la 
cap să sugereze că nici acele incidente nu au fost o coincidență? 

— Nu știu. Nu sugerez nimic. 

Wesley a înlemnit brusc și s-a uitat în jur ca și cum uitase unde se 
afla. Dumnezeule, în ce se băgase? Tocmai rostise cu voce tare cele 
mai rele acuzații imaginabile pentru microfoanele de supraveghere. 

— Fir-ar să fie, Lance! a șoptit el, ar fi trebuit să mă oprești. 
Camera asta e ascultată! 

Lance Burton şi-a arătat dinţii ca de fildeş. 

— Vino aici, l-a îndemnat el, trăgându-l într-o cameră alăturată 
care cândva funcționase mai mult ca arhivă pentru documente legale. 
Aici e. Mai vrei să ştii și altceva? a spus, arătând spre un teanc de cutii 
negre din metal. 

— Nu înţeleg! 


Burton a zâmbit din nou. 

— Tot ce este spus și monitorizat video în acest loc este înregistrat 
pe aceste hard diskuri. Apoi informaţiile sunt transmise 
Departamentului de Securitate Internă pentru a fi analizate. 

— Dumnezeule, pe lângă astea interceptările lui Nixon au fost o 
joacă de copil, ceea ce au și fost, de fapt. 

Wesley a încercat să înțeleagă care erau ramificaţiile, dar nu era 
ușor. 

— Tu te ocupi de asta? Am crezut că a fost ideea lui Sunderland. 

— Fl așa ar fi preferat, dar i-am luat-o înainte. Uneori trebuie să fii 
cu un pas înainte în joc dacă vrei să menţii controlul și perspectiva de 
ansamblu, după cum bine știi. 

— Dar ce naiba, Lance, i-ai pus microfoane şi vicepreşedintelui? Nu 
pot să-mi imaginez că ar fi fost de acord cu asta. 

— Până acum, biroul președintelui, al vicepreşedintelui și al meu 
nu sunt supravegheate audio. Asta a fost înțelegerea. 

— Până acum? Dar și ei poartă legitimaţii la fel ca noi restul, nu? 

— Legitimaţia mea, a președintelui, a lui Sunderland, a lui Ben 
Kane și ale oamenilor lui sunt simple — nu conţin microfoane. 

Wesley a ridicat din sprâncene. 

— Mersi pentru încredere! 

Burton l-a privit fix în ochi. 

— Asta e pe bune, Wesley! Niciun cuvânt despre toate astea nu 
trebuie să iasă din această cameră. Trebuie să-mi promiţi asta! 

Wesley nu știa cum ar fi trebuit să răspundă. Erau câțiva factori 
necunoscuţi. Lance Burton putea să pară sincer, dar nu trebuie să ai 
mereu încredere în ochii mari căprui. Ca să ajungi atât de departe în 
viață ca Lance, trebuie să mai faci și lucruri ilegale. Dar, în general, 
avea încredere în el. Burton era un om bun și Wesley era dispus să-i 
promită că va păstra secretele, în afară de cazul în care circumstanțele 
se vor schimba în viitor. Așa că a încuviințat. 

— Promit, Lance! Normal, a spus el. 

— Bine. Atunci pune-ţi asta! 

I-a înmânat lui Wesley o legitimaţie identică cu cea care îi fusese 
dată inițial. 

— Poftim, poart-o pe asta în schimb! E la fel ca a mea: fără 
microfon și fără alarmă de perimetru. 

Abia atunci şi-a dat seama că vechea sa legitimaţie dispăruse. Și-a 
controlat buzunarele și s-a uitat pe jos. 

— Nu, nu ai pierdut-o aici. Zace între pernele de pe canapeaua lui 
Thomas Sunderland. Ţi-am dat-o jos de pe sacou într-un moment 
prielnic în timpul şedinţei de mai devreme. 

Brusc, Wesley și-a adus aminte când se întâmplase asta. 

— Deci de-asta m-ai luat de braţ. N-a fost doar ca să-mi țin gura. 


— Nu, n-a fost doar de asta. Trebuie doar să sperăm că personalul 
de serviciu sau Sunderland nu vor găsi legitimaţia prea curând. 

— Ce încerci să faci? 

— Am nevoie de dovezi, a spus el, arătând spre hârtia lui Donald. 

— Atunci probabil ar fi mai bine să tragi cu urechea la preşedinte. 

— Da, ştiu, ceea ce ne aduce la următorul punct. Eu i-am dat ordin 
geamgiului să înlocuiască geamurile blindate cu vedere la gazon din 
Biroul Oval, dar o parte din geamuri au urechi mai mari decât altele, 
dacă înţelegi ce zic. 

Wesley a simţit un fior pe șira spinării. Chiar era posibil aşa ceva? 
Putea un geam să fie un dispozitiv de ascultare? 

— De ce îmi spui asta, Lance? 

— Sunt șanse mai mari ca unul dintre noi să iasă din treaba asta 
teafăr dacă nu mă ocup singur. Asta, plus faptul că am încredere în 
tine, Wesley! 

— Înregistrările cu Jansen şi Sunderland vor fi trimise lui Billy 
Johnson? 

— Nu, momentan nu, doar celelalte înregistrări. 

Nu era un lucru plăcut la care să se gândească. 

— Vrei să spui că toate înregistrările din legitimaţiile și telefoanele 
noastre și toate filmările sunt trimise automat către Departamentul de 
Securitate Internă? 

Burton a încuviinţat. 

— Da. 

Wesley și-a mușcat buza de jos. 

Apoi Burton a arătat spre cele două cutii negre de la fund. 

— Să ne concentrăm pe ce e în astea două. Cea de sus e conectată 
la camera de supraveghere din biroul lui Sunderland - fără sunet, din 
păcate —, dar cea de jos compensează asta, deoarece este cea care 
supraveghează și video și audio biroul tău, Wesley, și care prinde 
semnalul de pe legitimaţia ta. Înțelegi ce spun? 

— Deci poţi să-l spionezi pe vicepreşedinte printr-o combinație 
între camera video și legitimaţia mea? 

Era prea mult. 

— Și Biroul Oval este supravegheat video? 

— Nu, acela nu. 

Lance Burton s-a ridicat și a deschis capacul unei cutii mari de 
metal care atârna pe un perete deasupra unor cutii cu hard-diskuri. A 
apăsat pe câteva butoane și a activat un monitor pe care se vedea o 
imagine extrem de clară în alb și negru a ceea se întâmpla în biroul 
vicepreședintelui. 

— Butonul acesta face trecerea de la o cameră la alta, a explicat 
bărbatul, trecând din biroul lui Sunderland în cel al lui Wesley, în Sala 
Roosevelt și apoi de-a lungul holului. 


Apoi a schimbat din nou în biroul lui Sunderland unde încă avea 
loc ședința. 

Wesley s-a uitat la monitor. Cei mai importanți politicieni din țară 
luau o pauză de cafea. Pentru necunoscuţi, arăta ca o întâlnire de la 
Rotary Club: o discuție despre starea lumii în fața unei cești cu cafea și 
apoi un joc de pocher între prieteni. Și poate că, în esenţă, asta era de 
fapt. 

— Ascultă! i-a atras atenția Burton, băgând un fir în cutia care 
prelua sunetul din legitimaţia lui Wesley. 

Pe lângă zumzetul slab și un ușor zgomot metalic, totul se auzea 
tare şi clar şi Wesley a simțit fiori pe șira spinării. Ei doi, secretarul 
general al Statelor Unite ale Americii și purtătorul de cuvânt, stăteau 
acolo şi îi ascultau ilegal pe preşedinte și pe secretarii 
Departamentului de Securitate Internă și Departamentului de Apărare, 
în timp ce discutau despre uriașa criză națională. Era o faptă în urma 
căreia te puteai alege cu o condamnare foarte lungă la închisoare, asta 
dacă aveai noroc. Se știa că unii oameni pur și simplu dispăruseră 
pentru mai puţin de atât. 

A încercat să-i surprindă privirea lui Lance Burton. 

— Chiar crezi că o să funcționeze, Lance? Nu e mult prea riscant? 
Cum poți fi atât de sigur că nu suntem priviți și ascultați chiar în 
momentul acesta? 

S-a uitat la ușa închisă care dădea spre camera comunicațiilor, 
așteptându-se ca oamenii lui Ben Kane să dea buzna peste ei în orice 
secundă. 

Burton a ridicat din umeri. Dacă își asumase riscul, se pare că nu 
avea de gând să-l lase să-l deranjeze. În schimb, a repetat: 

— Ascultă! 

Oamenii își învârteau lingurițele în cafele, stând unul în fața 
celuilalt cu spatele drept și mișcări măsurate. Nimeni nu și-a dres 
glasul, nimeni nu a vorbit evaziv și nici ezitant. Se priveau fix unul pe 
celălalt în timp ce stabileau cum să strângă și mai tare ţara în cleștele 
de fier. Cum să oprească influența lumii exterioare asupra desfășurării 
evenimentelor din Statele Unite, cum să închidă transmisiunile străine 
prin satelit și cum o serie de viruși aveau să fie eliberați pe internet 
pentru a se ocupa de asta. Și cum toate telecomunicaţiile domestice 
aveau să fie modificate și controlate. Făceau asta cu gustul de cafea 
proaspăt măcinată în gură, stând cu spatele pe pielea scumpă a 
scaunelor. 

Departamentul de Securitate Internă deja întocmise un program, iar 
Departamentul Apărării luase măsurile militare necesare. Din câte 
puteau înţelege Wesley și Lance, totul avea să fie introdus în doar 
câteva zile. Au observat cum Thomas Sunderland și-a turnat un pahar 
cu coniac și a cerut implementarea rapidă. Au văzut cu câtă atenție 


asculta președintele Jansen tot ce se vorbea și cum fața lui s-a relaxat 
treptat. 

Părea satisfăcut. Era vorba doar despre control aici. 

O serie de gânduri deprimante și neliniștitoare i-au trecut prin cap 
lui Wesley. Era ca şi cum se pronunța o sentință la moarte. 

— Ce facem? a întrebat el atât de încet încât era surprinzător că 
Lance Burton la auzit. 

— Ei bine, Wesley... Despre asta vom discuta. 


Capitolul 26 


Doggie a încercat să-l sune pe T. Perkins în timp ce ea și Ollie 
mergeau prin cartierele oprimate din New Jersey. Era sâmbătă, în jur 
de ora 3.30 după-amiaza, și ea era din ce în ce mai disperată. Ce făcea 
T de îi era atât de greu să dea de el? 

Ollie Boyce Henson stătea lângă ea, legănându-se într-o parte și-n 
alta, cu ochii ațintiți la femeile de pe străzi ca și cum erau primele 
doamne arătoase pe care le vedea după un car de ani. Ca și cum în 
Washington nu mai existau asemenea femei. 

Când au ajuns în Bronx, l-a rugat să o lase la câteva sute de metri 
de strada lui Rosalie, convinsă că eu cât știa mai puţine despre locul în 
care se ducea, cu atât era mai bine pentru amândoi. I-a dat cei 2.500 
de dolari și l-a rugat să plece, împreună cu mașina sa hodorogită. 

Bărbatul a ridicat un pumn în semn de recunoștință și solidaritate, 
rânjetul lui arătând clar cât de mulțumit era de întreaga afacere, aşa 
cum şi trebuia să fie. Cu 2.500 de dolari putea să-și ia tot ce voia el. 
Câteva jointuri de la verișorul lui, o pereche de pantofi strălucitori de 
baschet Jordan și, cu siguranță, câteva fetițe doritoare și cu sâni mari 
care le depășeau pe cele după care salivase în New Jersey. Da, era un 
bărbat fericit care a dat volumul la maxim, a accelerat călcând pedala 
până la podea și a dispărut pe stradă. 

Doggie a stat pe loc o clipă, simțind un junghi nemaipomenit de 
invidie, gândindu-se că dacă ar putea s-o ia de la capăt, ar încerca să 
trăiască la fel de simplu ca Ollie Boyce Henson. 

Doggie crezuse că ştia la ce să se aștepte, dar atmosfera posomorâtă 
și sărăcia care au întâmpinat-o pe strada lui Rosalie Lee erau 
oripilante, deși văzuse condiții și mai rele în locul din care venea, cum 
ar fi parcuri cu rulote pline cu copii murdari și orășele pline de 
cocioabe din tablă ondulată acoperite cu plastic care indicau destine 
distruse sau sortite eșecului. Totuși, acea grandoare deprimantă din 
marele oraș, cu clădiri cenușii, ca un cimitir, gata-gata să se dărâme, 
era copleșitor de evidentă. Erau doar o sută de metri de la colțul 
străzii până la ușa lui Rosalie, dar anxietatea ei creștea cu fiecare pas. 
Nu de teama că va fi jefuită sau paralizată de disperare, ci din cauza 
senzației stranii care parcă se prelingea prin fiecare crăpătură din acea 
mare de beton. 

A fost întâmpinată de priviri ostile pe drum. Localnicii nu dădeau 
doi bani pe hainele ei vulgare și nici pe faptul că era o criminală 
căutată sau o vedetă de la televizor, dar le păsa de faptul că era albă 
şi, evident, nerușinată din această cauză. Erau pregătiți pentru orice, 


uitându-se în ochii ei plini de grijă și încercând să-și dea seama ce 
căuta acolo. 

A găsit o plăcuță din metal lângă ușa de la intrare, acoperită cu 
straturi de generaţii de nume, inclusiv cel al lui Rosalie Lee. Pe scări 
era un miros rânced și avea senzaţia că clădirea tremura sub greutatea 
atâtor oameni înghesuiți la un loc. Parcă intra în peştera unui dragon 
- era fascinant, respingător şi inevitabil. 

Faţa lui Rosalie nu a fost niciodată atât de sumbră, s-a gândit Doggie, 
în timp ce s-au salutat. Gura ei mare, buzele ei groase și roșii și 
gropițele atât de frumoase din obraji, toate se stafidiseră. Doggie i-a 
primit îmbrățișările şi cuvintele și lacrimile, oferindu-i tot timpul de 
care avea nevoie. Nu, Rosalie nu era bine. 

După ce a ascultat-o povestind, făcând pauze și cu buzele 
tremurând, Doggie i-a dat prietenei sale cei 5.000 de dolari și a 
întrebat-o dacă vrea s-o însoţească la secția de poliție, dar Rosalie a 
preferat să se ducă singură. Doggie trebuia să se facă comodă, tot ce 
era al lui Rosalie era și al ei. A început să se simtă puţin mai bine. 
Acum putea să-și scoată pe cauțiune cei doi băieți și avea bani și 
pentru sicriul lui Frank. 

— Ascultă, Rosalie, înainte să pleci, ai ceva cu care pot să mă 
vopsesc? a întrebat Doggie. 

Rosalie i-a aruncat o privire arogantă prefăcută. 

— E atât de evident? a întrebat ea, mângâindu-și părul creț. 

Doggie a zâmbit. 

— Și o foarfecă? 

În timp ce pașii lui Rosalie se îndepărtau pe hol, Doggie s-a dus în 
bucătărie, unde a fost întâmpinată de o orgie de luminiţe și aparate 
electrocasnice. Trei dintre cele patru instalaţii de Crăciun luminau 
oala cu sos pentru spaghete de pe aragaz, un filtru de cafea scotea 
aburi, un fier şi o masă de călcat erau pregătite de acțiune, un frigider 
pe jumătate deschis, un radio cu muzică jazz dată tare şi un televizor 
cu sonorul oprit, de mărimea unei cutii de pantofi. Toate acestea 
indicau cât de zăpăcită fusese Rosalie. 

A verificat ce era comestibil în frigider, apoi s-a dus în baie și s-a 
uitat la părul ei de culoare șaten-deschis care nu mai arăta ca în urmă 
cu o lună, când cheltuise o avere să și-l aranjeze. A oftat și a luat 
foarfecă. Era pentru prima dată în viaţa ei când se tundea singură și 
când urma să aibă părul atât de scurt. 

O jumătate de oră mai târziu a studiat rezultatul cu un amestec de 
oroare și consternare. Îmbrăcată cu hainele iubitei lui Ollie Boyce 
Henson, cu părul negru ca nămolul şi tuns scurt, de parcă fusese 
atacată de o mașină de tuns iarba, și cu un ten lipsit de orice machiaj, 
simţea că visul ei de adolescentă prostuță pe care îl avusese cândva — 


că Wesley Barefoot va veni s-o ia cu el călare pe un cal — era la o 
distanță de ani-lumină. În cel mai bun caz, arăta bine pentru un 
nenorocit punk sau un obsedat de heavy metal din Minnesota. Exact 
așa cum intenţiona. 

Destul de supărată din cauza imaginii din oglindă și simțind un dor 
şi o singurătate pe care nu le mai simţise în viaţa ei, s-a întors în 
bucătărie, a oprit jumătate din aparate și a dat televizorul mai tare. 

În colţul ecranului scria: 4.00 p.m. Conferință de presă specială la 
Casa Albă. Cu gura plină cu mâncare, Doggie a privit cum Wesley 
apare pe ecran, anunțând că prim-ministrul britanic Terry Watts avea 
să facă prima sa vizită la Casa Albă după mai bine de patru ani. 
Wesley a încercat să facă lumea să creadă că prim-ministrul și 
preşedintele Jansen purtau o serie de discuţii cordiale al căror scop 
era normalizarea impresiilor din afară față de reformele actuale ale 
preşedintelui. 

După aceea, a spus într-un mod inteligent o anecdotă despre 
câinele lui Watts care rosese jumătate din covorul din camera de 
aşteptare de pe Downing Street 10, dar Doggie și-a dat seama că nu el 
gusta gluma. Zâmbetul său era forțat și porii de sub perciuni erau plini 
de transpirație. S-a oprit din mestecat, complet absorbită de imaginea 
lui. 

Apoi Wesley s-a întors spre unul dintre cei mai apropiați jurnaliști 
aleşi, a strâns din buze o clipă și și-a recăpătat zâmbetul lui 
caracteristic. 

— De când a început campania „Un Viitor Sigur”, a început el, mai 
bine de douăzeci de mii de consumatori de droguri au fost eliberați în 
societate în cadrul unei înțelegeri de tip „Big brother”, în care sunt 
supravegheați de foști consumatori de droguri care îi ajută să se țină 
departe de ele. În numai câteva săptămâni, a fost posibil să se obțină 
ceea ce decenii întregi de politici împotriva abuzului de droguri nu au 
reușit. Sistemul funcționează. Statisticile noastre arată că doar o mie 
două sute din cele douăzeci de mii de persoane au recidivat și că, în 
fiecare zi, ceilalți se adaptează din ce în ce mai bine noilor roluri. A 
fost spart un abces al societăţii americane. 

A urmat apoi un val de laude la adresa programului președintelui, 
după care un scurt „documentar” care descria viața de zi cu zi a unui 
dependent de droguri în primele trei săptămâni în cadrul programului 
„Big brother”. Și rezultatele chiar păreau miraculoase. Ratatul jalnic, 
drogat, instabil din punct de vedere mental și antisocial pe care îl 
scoseseră din San Quentin fusese transformat într-un bărbat atent și 
fermecător care acum stătea cu braţul pe umerii „fratelui său mai 
mare” și avea un zâmbet larg și încrezător. Totul părea foarte greu de 
crezut. 

În timp ce-și înghițea ultima îmbucătură, a văzut luminile albastre 


acompaniate de sirenă ale unei mașini de patrulă a poliției care trecea 
pe strada ei. Neliniștită şi precaută, s-a uitat peste pervazul din 
bucătărie care era arhiplin cu o colecție de cești de cafea „antice”, dar 
a văzut doar câţiva puști gălăgioși care făceau pe grozavii. Unul dintre 
ei a ridicat privirea spre geam și a făcut un semn sugestiv din șolduri. 

Ea s-a întors exact când pe ecranul televizorului apărea fața ei — o 
blondă atrăgătoare și aranjată. Fusese anunțată o recompensă pentru 
informațiile care vor duce la prinderea acelei persoane „periculoase și 
alienate mental”. Apoi un ofițer de poliție a ridicat o geantă Fendi 
identică cu a ei, spunând că ea era „un inamic al Statelor Unite”. 

Simţea că sandviciul pe care tocmai îl mâncase îi venea înapoi pe 
gât. 

Apoi au apărut pe ecran o serie de poze și descrieri ale altor 
persoane căutate, multe dintre ele fiind persoane pe care le știa. Erau 
fostul vicepreședinte Michael K. Lerner și alți politicieni foarte 
respectați care dispăruseră, precum și câțiva oameni de afaceri și 
mulți, mulți alții. Acuzaţiile erau serioase și, dacă erau prinși — ceea ce 
nu era improbabil având în vedere cât de mari erau recompensele —, 
viitorul lor era sumbru. La fel ca al ei. 

Ştia că majoritatea acuzațiilor erau false. Nu toate, dar cele mai 
multe erau. A rămas în acel moment reflectând acolo, la sute de 
kilometri de manipulările convingătoare de la Casa Albă, ca un om 
naufragiat pe o insulă înconjurată de rechini. Dacă T. Perkins nu o 
ajuta — și nu avea de unde să știe dacă urma să o ajute — nu mai avea 
nicio speranţă. Se simţea părăsită, izolată și lipsită de putere, atât de 
departe de celula odioasă în care tatăl ei își aştepta soarta. 

— Încă nu s-a scurs timpul, așa că revino-ţi, fetițo! s-a certat 
Doggie, dându-și seama că îi era din ce în ce mai greu să gândească 
limpede. 

Ştia că existau multe neconcordanţe în cazul tatălui ei, inclusiv 
lanţul de evenimente din jurul asasinatului, faptul că tatăl ei pledase 
nevinovat cu atâta fermitate, îngâmfarea experţilor tehnici și furia 
juriului. Întrebarea era: ce ar trebui ea să facă în privința asta? Nu 
exista o presă la care să se ducă și să câștige simpatie, din simplul 
motiv că nu mai exista presă independentă, o autoritate publică care 
să nu o denunțe imediat și vreun avocat dispus să-și riște cariera sau 
care să aibă posibilitatea de a distruge zidul impresionant al 
nedreptății și al apatiei. Îi mai avea numai pe prietenii ei, și nu erau 
prea mulți nici ei. 

A scos telefonul amărât al lui Ollie din geantă și a mai încercat o 
dată să sune la biroul șerifului din Highland County. 

O dispeceră scumpă la vorbă a întrebat cu cine vorbea. I-a spus că o 
cheamă Doggie. Nu, din păcate nu putea să vorbească cu șeriful din 
cauză că îşi luase câteva zile libere, și nu, nu putea să-l contacteze 


prin telefon deoarece de curând fusese scos din funcțiune. 

Doggie s-a încruntat. Deci telefonul lui T nu mai funcţiona. Nu-i de 
mirare că nu putea să comunice cu el. 

Apoi femeia de la centrala telefonică a întrebat-o dacă șeriful 
Perkins putea s-o contacteze la un anumit număr dacă se întâmpla să 
sune, și Doggie era pe punctul de a spune da, dar s-a oprit. Dacă 
femeia asta era atât de aiurită cum părea, avea să uite de legătura 
dintre telefon și apelul ei peste câteva minute. De ce să le mai dea încă 
o șansă ca s-o detecteze? 

A spus nu, cu inima îndoită. 

Cei doi fii au intrat pe ușă cu puţin timp înaintea mamei lor, 
nearătând nici măcar o urmă de maniere sau modestie pe care te-ai 
aştepta să le vezi la doi păcătoși salvaţi a căror libertate o datorau 
instinctului de luptă al mamei lor care nu se dăduse bătută. Au apărut 
brusc în sufragerie, uitându-se la ea cu ochii mari și zâmbind 
disprețuitor, unul cu șapca de baseball întoarsă și unul cu o bandană 
strâmtă și pantaloni atât de largi încât arătau ca o fustă de blugi care 
atârna până pe podea. 

Și nu și-au luat ochii de la sânii lui Doggie și de la blugii ei strâmţi 
până când mama lor nu a intrat urlând în cameră. 

— Doggie, Doggie, vai de mine, veşti proaste, draga mea! 

Rosalie Lee și-a aruncat geanta pe masa din bucătărie și s-a trântit 
pe un scaun din plastic, cu respiraţia tăiată. 

— Fiecare secție de poliție din New York are poza ta atârnată pe 
pereţi, ești cea mai căutată criminală din țară! S-a pus o recompensă 
de douăzeci și cinci de mii de dolari pe capul tău! a zis ea, făcându-și 
vânt spre fața transpirată. 

— O, Doggie, banii ăștia sunt o sumă foarte mare în zona asta, 
crede-mă! Te-a văzut cineva când ai venit? Gândeşte-te bine! 

O văzuse cineva? 

— Da, sigur m-a văzut! 

Rosalie s-a întors spre băieţii ei. 

— Voi doi o să rezolvaţi asta, m-aţi înțeles? Doggie tocmai v-a 
plătit cauțiunea, așa că asiguraţi-vă că toată lumea de pe stradă stă 
potolită, bine? Plecaţi! 

Cei doi s-au uitat la mama lor de parcă tocmai le transmisese o 
boală posibil fatală. A trebuit să îi pironească cu privirea înainte să 
plece târșâindu-și picioarele. 

— Dar tipul care te-a adus până aici cu mașina? a întrebat Rosalie, 
tamponându-și faţa. 

— Nu, nu cred că o să spună poliţiei. În plus, el nu ştie unde sunt. 
I-am zis să mă lase la câteva blocuri distanță. 

— Dar știe că ești în Bronx, nu-i așa? 


Doggie a încuviințat. 

— Ascultă, scumpo, îți dau două ore maxim până să ajungă poliția 
aici. Astea sunt vremuri noi, Doggie. Înainte, exista un cod al onoarei. 
Polițaii stăteau pe tarlaua lor și noi nu aveam nicio treabă acolo și 
lumea nu vorbea. Acum nu mai e așa. Trebuie să te scoatem de aici 
cât mai repede posibil. După ce se întorc băieţii, o să-ți găsim o 
mașină. Amândoi conduc destul de bine. Puțin cam repede poate, 
atâta tot. Ştii pe cineva la care să te poți duce? 

A aruncat o privire spre geanta de mână a lui Doggie și a vărsat 
conținutul pe masa din bucătărie. 

— Fato, nu poți să alergi de colo-colo cu gentuța asta scumpă, ei 
știu că o ai, așa că... 

Privirea i-a căzut pe figurina cu Buddha care ajunsese printre 
rujuri, tampoane și un teanc de 7.500 de dolari. 

— Dumnezeule, încă mai ai asta? 

Rosalie a luat statueta cu grijă în mâinile ei mari și moi şi a rămas 
complet nemișcată, ca şi cum trecutul o adusese într-o stare de transă. 

Doggie nu mai avea aceleași amintiri frumoase ca Rosalie. Singura 
senzaţie pe care o mai avea acum era de extenuare. 

— Deci unde poţi să te duci? a fost următoarea ei întrebare. 

Aceste ultime cuvinte au adus în atenție importanța relativă a 
componentelor vieții lui Doggie. Îţi petreci toată viața construind 
relații ca un fel de plasă de siguranţă, ţesând bucăţi noi încontinuu, 
până când plasa este atât de groasă încât nici nu mai poţi vedea prin 
ea și nici să distingi rădăcinile tale sau măcar să-ți aduci aminte de 
ele. Și acum stătea aici, clătinându-se pe această plasă impenetrabilă 
şi tremurând, nevoită să găsească o cale spre ceva solid, dar fiind prea 
obosită ca să încerce. 

I-ar plăcea foarte tare să-i poată spune lui Rosalie că da, avea o 
persoană care cu siguranţă ar fi primit-o la ea — că Wesley avea o 
cabană izolată unde o va ascunde și o va proteja tot restul vieţii — dar 
un val de singurătate a redus-o la tăcere. 

— Nu ştiu, Rosalie... a zis ea în cele din urmă, cu o voce nesigură. 
Numai la tine și la mama mea mă pot gândi, iar mama mea iese din 
discuție. E primul loc în care mă vor căuta. 

A simţit mâinile calde ale lui Rosalie pe fața sa, atât de neașteptat, 
dar atât de binevenit. Măcar asta o ajuta să se simtă puţin mai în 
siguranță. Acesta era refugiul ei. Și era tot ce avea. 

Rosalie i-a șters obrajii lui Doggie; știa mai mult decât suficient ce 
însemnau lacrimile. 

— Dar spune-mi: ce e cu asta? a spus dând din cap spre Buddha. 

— Am încercat să ajung la Jansen, dar nu am reușit. Parcă a trecut 
o veșnicie de când acest bărbat mi-a dat acest cadou cândva. 

— Nu, nu la Jansen mă refer. Cum rămâne cu hârtiuţa aia pe care a 


băgat-o John Bugatti înăuntru? Te-ai uitat? 

Doggie a zâmbit. 

— Chiar îți mai aduci aminte de asta? 

— Am o memorie bună, nu mai știi? 

— Ei bine, îmi pare rău să te dezamăgesc. Nu a pus niciun bileţel 
înăuntru, Rosalie, doar a vrut să fie drăguţ. 

Femeia durdulie s-a îndreptat de spate. 

— O, ba da, a pus! L-a pus înăuntru. Am văzut eu, îți jur! 

A luat figurina și a încercat să se uite în gura ei mică și deschisă. 

— Am mai făcut asta de sute de ori, Rosalie! Nu poți să vezi nimic 
pentru că nu este nimic înăuntru. 

Rosalie a clătinat din cap și s-a ridicat. 

— Atunci nu mai contează! Ştii ceva? Poţi să te duci la sora mea. 
Nu trebuie să știe dinainte. Locuiește în Five Forks, la sud-vest de 
Richmond. Are o casă mică, dar e suficient loc. 

Doggie și-a mușcat obrazul. La sud de Richmond, atât de aproape 
de tatăl ei. Prea aproape. S-a uitat pe hol unde erau aliniate vreo 
douăzeci de perechi uzate de Nike și brusc a realizat că sosise 
momentul în care și-a dat seama că se avea doar pe sine și că orice 
altceva nu însemna decât lipsa ei de putere. Încălțămintea va sta acolo 
şi mâine și poimâine. Proprietarii lor vor continua să-și trăiască 
vieţile; nu aveau nicio legătură cu ea. Chiar dacă ei își doreau s-o 
ajute, tot era prinsă în problema ei. Nu avea unde să se ducă, tatăl ei 
avea să moară, un străin o adusese cu mașina până în New York și un 
alt străin avea s-o ducă mai departe din nou. 

Una peste alta, era dureros să se gândească la toate astea. 

S-a auzit o ușă izbindu-se și amândouă au ridicat privirea. Băieţii se 
întorseseră. 

— Cum de aţi venit acasă deja? a întrebat mama lor. Sigur n-aţi 
apucat să vorbiţi cu prea mulți. 

— Calmează-te, mamă! Împrumutăm Fordul lui J. Firebird, a zis 
băiatul care lui Doggie i se părea a fi mai mic. E tipul de mașină pe 
care nu o observi niciodată. Să mergem! 

— Ce s-a întâmplat, Dennis? 

— Toată strada știe că doamna e aici. 

Băiatul s-a întors spre Doggie. 

— Ai un telefon mobil. Dă-mi-l! 

— De ce? 

— Hei, doamna, l-ai luat de la un tip pe care-l chema Ollie, nu-i 
așa? 

Doggie a simţit cum tricoul începea să i se lipească de piele. 

— De unde știi asta? 

— Băi! Se oferă o recompensă de douăzeci și cinci de mii de dolari 
persoanei care te dă pe mâna poliției, tocmai au anunţat la televizor. 


Rosalie și-a făcut semnul crucii în timp ce Dennis s-a uitat la 
teancul de bani care încă era pe masă. 

— Ascultă! Acum o oră, orice nenorocit de pe stradă știa din ce 
direcție ai venit, iar acum cincizeci de minute știa unde ai fost lăsată 
şi de cine. Ai priceput? 

Doggie s-a uitat la fratele care tăcea. Acesta a dat din cap 
aprobator. 

Rosalie a mijit ochii. 

— De unde ai știut că Doggie are telefonul tipului ăluia, Ollie? Și 
pentru numele lui Dumnezeu, spune-mi ce înseamnă asta! 

— Hei, ăsta e teritoriul negrilor, ţinutul bongo-bongo. Nu auziţi 
cum se motivează lumea pe stradă? Tobele din jungla din Ihrogs Neck 
își fac treaba, ştii asta! 

Dennis și-a plecat capul într-o parte și a făcut câteva mișcări de 
break-dance. 

— Nemernicul-de-Ollie,  se-dădea-mare-la-vărul-său-că-are-telefon- 
nou-șmecher-care-costă-o-poală-de-bani, a zis el pe ritm de rap, ş-apoi- 
negrul-a-pornit-tâmpeni-aia. Mai e nevoie să zic ceva? L-au găsit într- 
un minut. Zece porci nenorociți au sărit pe el. Cât crezi că o să-şi țină 
gura la secţie? Mai ales că i-au fluturat în fața aia tristă douăzeci și 
cinci de mii de dolari? 

Doggie ar fi trebuit să știe. Ar fi trebuit să îi mai dea cinci sute de 
dolari lui Ollie Boyce Henson și să scape de telefonul ei. 

— Ascultă, doamna, știu la ce te gândeşti: „blestematul ăla de Ollie 
Boyce Henson”, a zis Dennis. Dar dacă ai fi avut un telefon mai ieftin 
de la început, asta nu s-ar fi întâmplat niciodată, nu-i așa? 

Ea a dat din cap în silă și a început să-și strângă lucrurile de pe 
masă. 

— Şi ce ar trebui să facă acum? a întrebat Rosalie. 

Dennis și-a aranjat bandana pe sub șapca de baseball și i-a aruncat 
o privire apatică mamei sale. 

— În primul rând, îmi dă mie blestematul ăla de telefon. 

S-a întors spre Doggie și a întins mâna. 

— Oricum nu poți să-l foloseşti. Poliţiştii îl vor detecta imediat, 
probabil l-au și detectat deja. Nu se știe niciodată cu porcii ăștia. Totul 
depinde de Ollie și dacă a ciripit deja. Poftim, poţi să-l iei pe a lu 
frate-meu, Frank. Oricum nu-i mai trebuie acum. Niciodată nu prea l-a 
folosit de fapt, era prea prost pentru chestii d-astea. 

S-a uitat la mama sa parcă cerându-şi scuze și i-a dat lui Doggie un 
telefon care era un model mai avansat decât al lui Ollie. 

— Numărul și codul PIN sunt pe spate. Nu era prea deştept, dar 
ăsta a fost Frank al nostru, bine? 

A arătat spre niște numere mâzgălite pe capacul telefonului. 

— Dar numerele mele din agendă? Nu le știu pe de rost. 


Băiatul a oftat și și-a tras șapca și mai mult pe cap. 

— Bine, doamna! O să trec câteva dintre cele mai importante 
numere pe telefonul lui Frank pentru tine. Ai doar un minut, apoi îl 
închizi. Ai înţeles? 

S-a uitat la încheietură cu un gest exagerat, ca și cum ar fi numărat 
secundele, chiar dacă nu purta ceas. 

Ea a intrat în memoria telefonului lui Ollie și a ales numerele 
importante. Nu erau multe. 

După ce a terminat, a luat-o de mână pe Rosalie. 

— Mulţumesc, Rosalie, sper că nu vei avea probleme din cauza 
mea. 

— Prostii! Nu-ţi face griji pentru noi. N-oi fi eu în cea mai bună 
formă acum, dar creierul — și-a apăsat părul cârlionțat - încă îmi 
funcționează cum trebuie. Imediat după ce plecaţi tu și Dennis, o să-l 
trimit pe James la secţie ca să raporteze că ai venit la mine ca să te 
ascund și că eu am încercat să te ţin aici, dar ai plecat. O să spunem 
că te-ai îndreptat spre White Plains, într-o mașină de curse Galaxy de 
culoare bej cu dungi negre. Asta o să-i țină ocupați și apoi James va 
putea să obțină o parte din recompensă. Niciun Ollie Boyce Henson și 
nimeni altcineva nu o s-o pună jos pe Rosalie Lee, a anunțat ea, 
bătându-se cu mâna în piept. O să te sun mâine dimineață devreme și 
o să-ți zic cum a fost. 

Dennis i-a dat telefonul lui Frank. Se pare că terminase de introdus 
numerele. 

— Și o să-ţi aruncăm geanta asta și zdrenţele de pe tine într-un coș 
de pe drum, bine? La primul magazin de haine pe care-l găsim, îţi iei 
ceva mai bun. Şi porcăriile alea de pe masă trebuie să dispară și ele. 

A luat o pungă de plastic de la magazinul lui Jansen și a băgat ni ea 
bucăţi de hârtii, rujuri, gumă de mestecat, machiaj, chei și orice mai 
era. A rămas doar statueta cu Buddha. 

— Şi prostia asta? 

Ea s-a gândit puţin. 

— P-asta o păstrez. 

Dennis a pornit spre nord în Fordul vechi a lui J. Firebird, cu 
muzica lui Ray Charles dată atât de tare încât se auzea de parcă se 
trăgeau rachete sol-aer. 

A oprit la un magazin de haine de lângă grădina zoologică și a 
așteptat câteva minute în care ea s-a îmbrăcat cu cele mai simple și 
lipsite de culoare haine. 

S-a privit satisfăcută când s-a întors în mașină. Nu ar fi bănuit 
nimeni că era mai mult decât o bibliotecară dintr-un oraş mic cu un 
salariu și mai mic. 

Apoi au luat-o spre sud-vest și s-au îndreptat spre autostrada 
Interstate 95. 


— O să te ia cineva de la podul George Washington, bine? O să te 
coste câteva mii de dolari, dar asta e viața, scumpo! 

— Cum trec dincolo de pod? 

Dennis a zâmbit. 

— E aranjată treaba. 

Au ieşit de pe strada principală exact când începea să se vadă 
drapelul mare care flutura în vânt pe cel mai îndepărtat pilon de pe 
podul Washington și au oprit brusc pe o stradă lăturalnică între o 
dubiță cu patru cauciucuri dezumflate și un camion cu cisternă. 
„Magazinul lui Jansen - lapte proaspăt pentru toții americanii fericiți” 
era scris pe oţelul lucios și curat din lateralele mașinii, cu litere mari. 

Nu prea a înțeles ea ce se întâmpla până când Dennis nu i-a 
poruncit să-i dea șoferului 3.000 de dolari și apoi a împins-o pe o 
scară mică de oţel situată pe o parte a rezervorului. 

Şi-a luat la revedere de la fiul mai mic al lui Rosalie și i-a spus să-i 
transmită mamei lui că spera că va putea ajunge la înmormântarea lui 
Frank, dar că nu putea să-i promită nimic și că va încerca să o sune a 
doua zi în cazul în care nu va fi prinsă până atunci. 

Apoi au închisa trapa și au deschis supapele de aer. 

A rămas în beznă în timp ce unul dintre șoferii de la magazinul lui 
Jansen a pornit spre Five Forks și spre sora lui Rosalie care nu bănuia 
ce o așteaptă. Între timp, zilele tatălui ei erau numărate. 


Capitolul 27 


Câteva ore mai târziu — nu avea habar câte - Doggie se simțea atât 
de rău încât îi venea să vomite. Nimic nu putea să acopere mirosul 
urât de lapte stricat din rezervorul de oțel. Pe măsură ce trecea timpul, 
duhoarea începea să semene mai mult cu voma unui bebeluș, dulce și 
acră în același timp și din ce în ce mai intensă. Încercase să se înalțe 
pe vârfuri și să deschidă trapa din interior, dar fără succes. Asta, în 
combinație cu gropile și interiorul curbat al cisternei făceau ca situaţia 
să fie insuportabilă. 

Așteptaseră o oră ca să traverseze podul spre New Jersey şi fuseseră 
brusc redirecționaţi spre banda de pe margine și au trecut prin punctul 
de control fără să fie opriți. Acesta e rezultatul muncii mele, s-a gândit 
ea, imaginându-și teancurile de hârtii de la organizaţiile de lobby care 
stăteau pe biroul ei din Aripa de Vest. Dacă era un lucru pe care 
oamenii îl cereau, acela era ca laptele să fie adus copiilor din America. 
Şi ea fusese cea care eliberase o directivă în sensul acesta cu ștampila 
de aprobare a FEMA pe ea. 

— Slavă cerului că am făcut asta! a șoptit ea, trăgând concluzia că 
era foarte important pentru dubița firmei de produse lactate să le 
mulțumească pentru că puteau să treacă pe lângă mașinile care 
stăteau pe loc şi claxonau. 

Au fost opriți de trei ori şi de fiecare dată i-a fost teamă că va fi 
descoperită de vreun oficial zelos, dornic permanent de o promovare 
în grad, care ar fi verificat până și cele mai imposibile locuri și şi-ar fi 
băgat capul pe gura rezervorului și ar fi făcut descoperirea carierei 
sale printre vaporii de lapte stricat. Deşi inima îi bătea nebunește și 
auzea ordinele strigate la punctele de control, nu s-a întâmplat așa. 

Când șoferul în sfârșit a deschise trapa într-un popas la sud de 
Dumfries, valul de oxigen și cerul plin de stele au făcut-o, pur și 
simplu, să se prăbușească și a fost nevoită să-și țină gura închisă ca să 
nu facă un atac de panică. 

Bărbatul i-a dat un mic radio cu tranzistori cu instrucțiunea clară 
de a-l porni doar atunci când dubiţa e în mișcare, de parcă avea un 
motiv anume ca ea să asculte la el. Apoi i-a aruncat un sandvici 
înfășurat în folie de aluminiu și a întrebat-o dacă are nevoie la toaletă 
şi pentru că nu a răspuns repede a închis trapa din nou. 

Întunericul și duhoarea au revenit. 

A deschis telefonul lui Frank Lee ca să folosească lumina albastră a 
ecranului pe post de lanternă temporară pentru a identifica butoanele 
şi scalele radioului. Apoi l-a pornit și s-a sprijinit de containerul rece 
din oțel. 


Nicio persoană care urmărise presa americană în ultimii zece ani 
nu ar fi putut să nu recunoască acea voce nazală imediat ce își vărsa 
toată agitația prin micul difuzor. Tom Jumper era un bărbat pe care 
până și cei mai înverșunați apărători ai bunului gust îl ascultaseră, fie 
că recunoșteau sau nu. Atât mintea cât și limba lui erau atât de 
scandaloase și de agile încât invitații săi proști nici măcar nu își 
dădeau seama că își bătea joc de ei. Stăteau acolo cu corpurile lor 
imense şi capetele goale, jucând jocuri, în timp ce contul lui bancar se 
umplea cu milioane de dolari. Doggie îl ura pe Jumper și ura tot ce 
reprezenta el, dar aici, în cel mai singuratic loc de pe Pământ și cu 
întreaga țară nerăbdătoare să pună ochii pe ea, el era singura ei ușă 
către lumea exterioară. Vocea lui puternică îi aducea aminte de 
vremurile bune, de zilele normale, din urmă cu doar patru săptămâni, 
şi a cuprins-o un val de nostalgie. Apoi prezentatorul a pus o piesă 
veche de-a lui Emmylou Harris înainte să înceapă iar să turuie. 

— Hei, hei, hei, e ora unsprezece seara, pe coasta estică, şi e 
sâmbătă noaptea -— să-i dăm bătaie! a intonat el, și voi ascultați 
„Ultimul bastion” cu Tom Jumper. Este a doua zi în care transmitem 
din studioul nostru mobil drăguţ o emisiune de radio pentru voi toți 
cei care vă mai aduceți aminte de cuvintele „democrație” și „drepturi 
constituționale”, ca să nu mai pomenesc și de „carne tocată 
proaspătă”, „filme porno” și „două-trei joburi”. Vremuri fericite! Vă 
mai aduceți aminte, prieteni? 

Doggie s-a întristat. 

Jumper a sunat dintr-un claxon de bicicletă din cauciuc și a plesnit 
din degete. 

— Hei, ăsta a fost semnalul pentru știrea bună de azi! Am tot auzit 
despre vânătoarea lui Doggie Rogers, micuța doamnă care l-a lovit pe 
vicepreşedinte în boașele alea zbârcite și ultima veste este că mica 
Doggie-dog nu are de gând să se dea bătută și și-a luat călcâiele la 
spinare. Să aveţi grijă de ea dacă o vedeți pe acolo! Am mai spus-o și o 
repet: oricine îl ciomăgeșşte pe vicepreşedintele nostru -— și cu atât stil — 
merită tot respectul nostru. Să nu vă lăsaţi tentaţi de recompensă, 
oameni buni. Nu faceţi ca Iuda; ajutaţi-o! 

Cuvintele lui i-au tăiat răsuflarea. Da, se pare că șoferul îi dăduse 
radioul cu un motiv. 

Claxonul a behăit din nou. 

— Toţi cei care pleacă de la Casa Albă așa cum a plecat Doggie 
Rogers sunt americani adevăraţi. Pentru că înăuntru sunt niște 
criminali care ne îneacă ţara în sânge și nicio persoană cu o conștiință 
curată nu poate să continue să-i susțină. Aţi crezut altceva? Atunci e 
bine că oameni ca Tom Jumper şi domnişoara Doggie Rogers sunt aici 
ca să te trezească, America! 

I se părea de-a dreptul ireal că auzea acele vorbe. Doggie a clătinat 


din cap. 

— Hei, treziți-vă, a strigat Jumper, nu e încă miezul nopții! Ciuliți 
bine urechile și ascultați cu atenţie, pentru că iată care e bârfa cea mai 
şocantă și mai bine fondată a zilei, cercetată în amănunt de echipa 
mea de televiziune diabolic de inteligentă. V-o spun chiar acum: 
„Ucigaşul de pe acoperiș” din New York a fost o creaţie a președintelui 
Jansen şi a găștii sale! Uau! Mă scuzaţi! Ştirea asta v-a făcut să vă 
ridicaţi în fundul ăla gras, pun pariu! Nu uitaţi, Jansen și discipolii lui 
nu sunt niște idioţi, sunt foarte vicleni. Pentru că, sincer acum, chiar 
puteţi să spuneţi că toate crimele astea din New York și de la școala de 
lângă Washington și toate celelalte asasinate și atentate nu v-au 
afectat modul în care vedeţi lucrurile? Nu v-au făcut să vă simțiți 
puţin în nesiguranță? 

Doggie a tras aer adânc în piept și şi-a împreunat mâinile la ceafă. 

— Normal că nu mă refer la voi, analfabeţii înnebuniți după arme 
care mereu caută să provoace scandal de fiecare dată când se folosește 
un cuvânt care e mai lung de cinci litere, pentru voi nu există 
speranță! Nu, mă refer la voi restul. Da, inclusiv micuța și scumpa 
doamnă Jones, care stă în bucătărie, a spus el râzând. 

— Da, tu, care mereu pregăteşti cina la timp. Toate astea nu te-au 
afectat? Nu te-ai gândit: da, cred că preşedintele are dreptate, având 
în vedere că un nebun împușcă oamenii pe străzile din New York și un 
alt nebun atacă școlile și omoară elevii. Trebuie să interzicem toate 
armele astea. Nu te-ai gândit: fir-ar să fie, da... nu, fără fir-ar să fie, că 
doar ești o fată bună... Da, în numele îngerilor din rai, trageţi apa 
după toate pistoalele alea Colt și după toată muniţia. Preşedintele are 
dreptate, crezi tu, la fel cum crede toată lumea. Uitaţi-vă la toate 
lucrurile oribile care se întâmplă peste tot. Dar ascultați-mă pe mine: 
Tom Jumper vă spune că avem dovezi că toate aceste lucruri oribile 
care se întâmplă își au originea la Casa Albă! Și planul funcționează! 
Cu asta nu vreau să vă recomand să puneţi înapoi în sertarul de la 
noptieră pistolul, vreau să spun că modul în care ne ia armele este 
greșit. Atunci când Casa Albă angajează pe cineva să atace școlile ca 
să ne facă să urâm armele de foc, înseamnă că lucrurile au ajuns mult 
prea departe. Suntem de acord, sau nu? 

S-a oprit brusc și a pus niște muzică. Ecoul vorbelor rostite de gura 
lui ca o mitralieră s-a amestecat cu o piesă country ritmată. Era un 
maestru al efectelor, iar Doggie a observat că cisterna de oțel nu mai 
părea atât de rece. Totodată, era foarte confuză. Ceea ce spusese Tom 
Jumper chiar era adevărat sau erau doar nebuniile unui paranoic care 
se droga cu speculații? 

Muzica country s-a terminat și el a continuat: 

— Hei, oameni buni, acum o să schimbăm frecventa! Mișcaţi puţin 
înainte şi înapoi pe scală până când auziți muzica asta. Cu toții îl 


cunoaşteţi pe bătrânul Johnny Cash, așa că învârtiți butonul până îl 
găsiți. 

Doggie a învârtit butonul și a trecut peste câteva posturi și zgomote 
de fond până când a auzit vocea aceea tristă cântând. 

Simţea că îi bătea inima cu putere. Tom Jumper tocmai vorbise 
despre ea, precum și despre lucruri care l-ar fi cutremurat până și pe 
cel mai dur apărător al proiectului de reformă. Ce urma oare? 

— Hei, hei, am revenit, oameni buni! „Ultimul Bastion” al lui Tom 
Jumper la dispoziția voastră. Deci, unde am rămas? Știaţi că nici 
marile afaceri nu stau prea bine zilele acestea? De exemplu, 
producătorii de tutun și de muniție. Cum credeţi că s-au simţit ei în 
ultimele câteva săptămâni, privind cum încasările lor s-au evaporat? 
Ce credeţi că ar prefera să facă acum magicienii de pe Wall Street și 
magnații media? Să stea în Biroul Oval cu un pistol Umarex Beretta 
92FS încărcat și ațintit spre căpățâna președintelui sau în exil auto- 
impus undeva foarte departe? Aveţi idee cât de periculos este în ziua 
de azi să ai slujba asta, să fii președintele Statelor Unite ale Americii? 
Hei, aproape că îmi pare rău pentru tipul ăsta. Câţi oameni credeţi că 
nu și-ar dori să-i bage o rachetă în fund și să-l lanseze spre 
Scandinavia, acolo unde-i sunt originile? Cel mai detestat bărbat din 
lume! Bătrânul Saddam era Moș Crăciun în comparaţie cu el. Jansen, 
ai grijă la băieţii cu bani grei, ăsta e sfatul meu! Ei, mafia sau milițiile 
o să te omoare mai devreme sau mai târziu, așteaptă și ai să vezi! Ai 
face bine să fii cu ochii și pe așa-zișii tăi susținători și locotenenţi de 
încredere. Poate că au cumpărat acțiuni la Gun-Ho Sports Cases și 
acum văd cum stocurile lor pică mai repede decât corporația Enron 
într-o zi bună. 

A apăsat cât a putut de tare pe claxon și a izbucnit în hohote de râs. 
Doggie parcă îi și vedea fața. 

— Şi că tot veni vorba, iată un mic sfat și pentru tine, domnişoară 
Doggie Rogers. Ultima dată ai fost văzută cu o geantă Fendi 
dezgustător de scumpă pe umărul tău frumos, aşa că scapă naibii de 
ea! O arată din zece în zece minute la televizor, în cazul în care nu 
știai asta. 

A apăsat din nou pe claxon. Doggie și-a strâns la piept sacoşa de 
plastic, gândindu-se la geanta ei Fendi în valoare de o mie de dolari 
care zăcea la fundul unui tomberon din Bronx. 

— Să revenim la politică, cu o știre senzațională! Pentru că aici 
lângă mine se află unul dintre cei mai mari comentatori ai țării, așa că 
să-l aplaudăm! 

Jumper a aplaudat ca un nebun. 

— Nu dăm nume, dar îl cunoaşteţi, credeţi-mă! Nici nu o să vi-l 
descriu, pentru că s-ar putea să creadă că mă dau la el, ceea ce s-ar 
putea chiar să-i placă, ha-ha! 


Alte râsete necontrolate. 

— Măi, măi, măi, dragul meu prieten anonim. Putem spune că ești 
un bărbat care are foarte multe cunoștințe despre multe lucruri. Am 
auzit că s-ar putea să aibă loc o lovitură împotriva lui Jansen în 
viitorul apropiat. Spun „lovitură” pentru că oare nu a fost o lovitură 
de stat când am ales un președinte care s-a dovedit a fi un domn Hyde 
în loc de un doctor Jekyll? Așa că, domnule John Doezs, domnul Fără 
Faţă și Fără Nume, ce aveţi de spus despre aceste zvonuri? 

Vocea care s-a auzit din micul tranzistor fusese distorsionată 
electronic în mod intenționat, dar nu destul de bine, pentru că practic 
era la fel de ușor de recunoscut și la fel de bine cunoscută la nivel 
naţional ca aceea a lui Tom Jumper. Doggie a trebuit să-şi ducă mâna 
la piept şi să se concentreze ca să respire normal. Era vocea dragului 
ei prieten John Bugatti, cocoţat la o mie de metri deasupra solului la 
capătul unei crengi pe care era pe punctul de a o tăia. Căderea avea 
să-i fie fatală dacă continua așa. Calomniile rostite de Tom Jumper 
erau una. Chiar dacă îl puneau în pericol de moarte, pierderea acestui 
provocator — în cazul în care avea să fie găsit — era ușor de suportat. 
Dar John Bugatti însemna altceva. Acesta era un bărbat pe care toată 
lumea îl lua în serios — mai ales cei din Washington - și prezența lui în 
această emisiune era sinucidere curată. 

— O lovitură, spui tu. Nu sunt sigur cum ar trebui s-o numim, Tom, 
a spus vocea distorsionată și ștearsă a lui Bugatti. Este un contraatac 
sau doar un caz extrem de punere în aplicare a regulilor Constituţiei? 
Ceva se petrece, în orice caz. 

Şi-a dres glasul ca de obicei. Fir-ar! s-a gândit Doggie. Nu ar putea 
un profesionist ca el să întoarcă măcar capul din dreptul 
microfonului? 

— Bineînţeles că multe persoane competente au fost deja arestate, 
dar va fi nevoie de mai mult de atât până când amalgamul de decrete 
prezidenţiale complet nerezonabil al lui Jansen va fi un succes. Până 
acum, fostul vicepreședinte Michael K. Lerner, principalul rival al 
preşedintelui Jansen, este încă în libertate. Și, la fel ca în oricare altă 
dictatură, rezistenţa publicului în general este încă prezentă, la fel ca 
proverbialul vârf al icebergului. Acum Jansen și-a lansat propria navă 
de luptă, înarmată cu toate armele totalitarismului, încercând să-și 
arunce în aer adversarii din apă. Dar cu toții știm cum se poate 
termina asta, nu-i aşa? Am putea avea un alt Titanic, dacă guvernul 
nu schimbă cursul. Adică dacă Jansen și restul Cabinetului său nebun 
nu își dau demisia de bunăvoie. 

Jumper a claxonat din nou. 

— Acum, doamnelor și domnilor, asta chiar că a fost o replică dură 
din partea invitatului nostru foarte special. Înainte să vii am vorbit 
despre Doggie Rogers, domnule John Doe, și poate că ar trebui să ne 


gândim puţin și la tatăl ei. La urma urmei, potrivit sistemului nostru 
de justiție impecabil, el a fost cel care ne-a adus pe cap tot 
Armaghedonul ăsta, nu? Dacă nu era el, susțin oamenii, nu am fi ajuns 
niciodată în situaţia asta dezastruoasă. Dar eu nu sunt atât de sigur de 
asta; oare nu s-ar fi întâmplat oricum? Voi ce credeţi, oameni buni? În 
orice caz, acum este condamnat la moarte și-și așteaptă seringa. Când 
este ziua execuţiei, știi cumva, domnule Fără Nume? 

Poimâine, s-a gândit Doggie automat și s-a cutremurat. 

— Va muri poimâine la penitenciarul de stat Sussex din Waverly, în 
Virginia, a zis Bugatti, apoi a adăugat: Şi sunt convins că omoară un 
om nevinovat. 

Doggie a trebuit să-și ţină respiraţia. Îşi dădea seama că șoferul 
mergea în acel moment într-un trafic lent și îi era teamă că va tipa și 
cineva o va auzi. Așa că a înlemnit, paralizată de emoţii și de frică. 

— Pentru voi cei care abia acum ați deschis radioul, sunteți în 
universul radio mobil al lui Tom Jumper, unde invitatul nostru din 
studio tocmai a aruncat o mega-mega-bombă în microfon. Tocmai a 
zis că Bud Curtis e nevinovat? Și pe ce îţi bazezi această presupunere 
radicală, aș vrea să știu? Adică, ştim cu toţii că a avut loc un proces 
public care a urmat toate procedurile judiciare. Asta înseamnă că nu 
mai putem avea încredere că tribunalele își fac treaba? 

Râsul lui tare era și un răspuns în sine. 

Bugatti și-a dres glasul de câteva ori. Doggie își dorea să nu-și mai 
dezvăluie identitatea astfel. 

— Hmm... Păi, cred că Bud Curtis a spus adevărul când a zis că 
Mimi Jansen l-a rugat să-i aducă un pahar cu apă. Şi de ce să nu fie 
adevărat? Avusese o zi lungă şi obositoare, tocmai intrase într-o 
cameră foarte călduroasă dintr-o furtună de zăpadă și încă avea haina 
pe ea. Și, pentru numele lui Dumnezeu, mai avea puţin și năștea, şi de 
ce să nu fie posibil ca paharul să fi dispărut după aceea? Vreau să 
spun că erau în jur de treizeci de oameni prezenţi și era un haos total. 

— Stai așa, domnule Doe! Asta nu dovedește că Bud nu și-a pus 
idiotul să facă treaba. 

— Nu, așa este! Și totuși, toată lumea a sărit repede să discrediteze 
tot ce a spus. Curtis trebuia să pară un mincinos. Acela era cel mai 
uşor drum. Dacă putea să mintă în privinţa paharului cu apă, putea să 
mintă în orice privinţă. Și astfel a fost plantată sămânţa îndoielii în 
mintea juriului. Dacă, pe de altă parte, juraţii au crezut că se oferise 
voluntar să aducă niște apă pentru acea biată femeie însărcinată, 
atunci vinovăția sa nu ar fi fost atât de „clară”. Cum a putut să fie atât 
de amabil și de drăguţ şi în același timp atât de calculat și de 
criminal? Este profilul psihologic contradictoriu şi complex pe care îl 
urăște un procuror și nu ar lăsa un fleac ca ăsta să distrugă imaginea 
unui bărbat care trebuia să fie al naibii de vinovat. 


John Bugatti a făcut o pauză ca să-și dreagă glasul. 

— Mi se pare foarte greu de înţeles și faptul că însuși criminalul a 
fost lovit de un singur glonţ. Eu am fost acolo, așa că... 

A încercat să-și țină gura, dar n-a reușit. 

— Vreau să spun că știu pe cineva care a fost prezent acolo și mulți 
oameni au fost loviți de gloanțele care au ricoșat. Aşa că sigur s-a tras 
cu mai multe arme și nu doar o dată. 

Ai dat-o-n bară, John! a zis Doggie în sinea ei. Acum chiar se știe că 
tu ești. 

— Și asta ce ar trebui să însemne? a întrebat Jumper. Un agent de 
securitate nu nimerește mereu din prima, nu-i așa? 

— Mă întreb și eu asta. Dar știu că foarte mulți oameni au fost 
răniți. Cred că agenţii au văzut câteva arme de foc în clipa în care a 
avut loc asasinatul şi au tras direct spre oricine au considerat a fi o 
amenințare. Asta nu a fost o greșeală. Erau antrenați să supravegheze 
și să tragă înainte să gândească. Și dacă această teorie e adevărată, 
atunci doar unul dintre agenți a știut în cine să tragă, ceea ce ne aduce 
la următorul punct extrem de tulburător. Și anume, faptul că la proces 
nici măcar unul dintre invitați nu a putut să depună mărturie că a 
văzut ce a făcut criminalul în momentul crimei și nici măcar unul nu a 
văzut cine l-a împușcat apoi. 

— Da, dar O'Neill a fost cel care a omorât-o pe Mimi Jansen, nu? 
Încă avea arma în mână, asta știm clar. 

— Sigur, O'Neill a fost cel care a împușcat-o pe Mimi Jansen, a 
răspuns Bugatti. Nu e nicio îndoială în privința asta. Doar că nimeni 
nu l-a văzut făcând asta, cu excepţia unei singure persoane, cea care a 
tras în O'Neill. Și de ce nu am aflat niciodată cine a fost această 
persoană? 

— Bine, asta nu am știut, dar a fost o investigaţie balistică, nu? 
Tipul care l-a împușcat pe nenorocit este un erou național, de ce nu se 
arată? 

— S-a făcut o analiză balistică a glonţului care l-a omorât pe Toby 
O'Neill, da, dar persoana care l-a împușcat pe O'Neill nu a fost 
identificată niciodată și nu știm nici ce armă a dat lovitura fatală. Eu 
unul cred că bărbatul care l-a oprit pe O'Neill nu s-a identificat 
deoarece nu a vrut să fie descoperit imediat în mulțime după incident. 
Dacă mă întrebi pe mine, a făcut asta pentru că avea ceva de ascuns în 
legătură cu persoana sa. 

Doggie era copleșită. Se rosteau toate aceste cuvinte mult prea 
târziu. Ea stătea acolo într-un rezervor de lapte împuțţit, fiind pe lista 
celor mai căutați oameni de FBI, și era incapabilă să facă altceva decât 
să asculte. 

— Hei, stai așa! l-a întrerupt Jumper. Ceea ce spui tu e foarte 
ciudat. De ce nu au spus avocaţii apărării mai multe despre cine l-a 


omorât pe O'Neill? 

— Pentru că nu despre asta a fost cazul. Au trecut cu vederea 
importanța acestui aspect sau poate că nu l-au considerat o prioritate, 
nu ştiu. Subiectul nu a fost atins nici măcar o dată de-a lungul 
procesului. 

— Nu mi-aş dori asemenea avocați când îmi va veni timpul, asta-i 
clar. Deci spui că persoana care l-a împușcat pe atacator s-ar putea să 
aibă ceva de ascuns? Ce, de exemplu? 

— Da, ce știu eu...? 

Bugatti și-a ales cu grijă cuvintele. 

— Poate că o pată de ulei de armă pe buzunarul lui, de la pistolul 
care a omorât-o pe Mimi Jansen. Cineva trebuie să-i fi dat arma lui 
O'Neill în ultimul moment. Cum altfel ar fi putut să facă rost de ea? Se 
presupune că a fost controlat temeinic înainte să fie lăsat să intre în 
sala de recepţie. Sau poate că persoana care l-a împușcat pe O'Neill a 
băgat paharul în propriul buzunar. Și asta este o posibilitate. Dar nu 
putem decât să facem speculații. 

Doggie simțea noduri în stomac, avea vezica plină și intestinele ei 
erau agitate, de parcă totul dinăuntrul ei încerca să iasă afară. A tras 
aer adânc în piept. Bugatti chiar spusese o grămadă de lucruri. Pentru 
numele lui Dumnezeu, trebuie să-l fi auzit cineva care îl va lua în 
serios, un judecător, un avocat, un poliţist. A clătinat din cap. De ce 
nu spusese Bugatti toate astea mai devreme? 

— Chiar că ne dai de gândit, domnule John Doe, trebuie să 
recunosc! Dar de ce ai așteptat până acum ca să ne spui? 

Jumper parcă i-a citit gândurile lui Doggie. 

— Am impresia că ai fi putut să deduci toate aceste lucruri cu 
săptămâni în urmă. 

Doggie a încuviinţat. Da, John. De ce ai așteptat? De ce au așteptat 
ea şi atât de mulți alții, de fapt? A bătut din picior de frustrare, apoi a 
înlemnit când a auzit ecoul din cisterna de oțel... Dar afară totul părea 
să fie bine, camioneta mergea cu viteză. 

L-a auzit pe John Bugatti scoțând un oftat distorsionat prin micul 
difuzor. 

— Da, presupun că aș fi putut să fac asta, dar creierul meu a 
început să funcționeze în acea direcție abia atunci când mi-am dat 
seama câte incidente aparent întâmplătoare au avut loc și care se 
încadrau într-un tipar — inclusiv „Ucigaşul de pe acoperiș”. 

— Deci trebuie să concluzionăm că au fost comise acte criminale 
coordonate, probabil orchestrate chiar de clasa politică. 

— Da, cel puţin o parte din ele. 

— Dragi ascultători, în următoarea pauză muzicală vă rog să 
meditați asupra acestor croșee de dreapta pe care le-am dat marii 
noastre democrații americane. O să pun ceva destul de diferit de 


Johnny Cash de data aceasta și între timp vom schimba din nou 
frecvențele, aşa că... 

Brusc s-a auzit un ţârâit puternic în studio. 

— Staţi puţin! a zis el, apoi s-au auzit zarvă. Şi strigăte. 

— Ce se întâmplă? a strigat vocea distorsionată a lui Bugatti. 

— Trebuie să plecăm de aici, opreşte butonul de acolo! s-a auzit 
vocea pițigăiată a lui Jumper. 

A urmat un singur clic, apoi s-au auzit sunete bruiate la fel ca pe 
toate posturile. 

Doggie a rămas uitându-se în gol în întuneric, indignată. Ce s-a 
întâmplat? L-au prins pe Tom Jumper, l-au prins și pe Bugatti? Acesta 
să fi fost un alt exemplu de nedreptate grosolană din partea șefului ei? 

— O, Doamne, trebuie să aflu mai multe, trebuie să vorbesc cu 
Bugatti, a șoptit ea, căutând geanta de plastic. 

A găsit-o şi a scos micul Buddha, apoi a stat nemișcată în beznă, 
ascultând zgomotele din jur. 

Exact când au trecut pe lângă ceva ce părea a fi un autocamion, a 
izbit statueta de podeaua de oțel cu toată forța. S-a auzit un ecou 
ascuţit şi prelung, dar era sigură că zgomotul nu se putea auzi de 
afară. 

Apoi a scos telefonul din buzunar și la deschis ca să-l folosească pe 
post de lanternă. Erau bucăţi de porțelan peste tot şi prefera să nu se 
gândească la cât de bine va fi curățat rezervorul înainte să fie umplut 
din nou cu lapte. Nu, nu putea să-și imagineze că un copil ar putea fi 
în pericol să se înece cu o bucată de statuetă Buddha chinezească. S-a 
târât de colo-colo, pipăind printre resturi. Cu ani în urmă, în Beijing, îl 
văzuse pe John Bugatti prefăcându-se că bagă o hârtiuţă cu un număr 
de telefon pe ea în gura statuetei. Poate că Rosalie avea dreptate şi nu 
se prefăcuse? Dar nu era nicio bucăţică de hârtie și gata. 

S-a întins pe spate, deasupra bucăţilor sparte din statueta lui 
Buddha, și s-a rugat să ajungă la destinaţie în curând. Prea multe 
gânduri negre îi zburau prin minte, interiorul ei striga să fie golit de 
reziduuri și reumplut cu mâncare, iar corpul ei era țeapăn din cauza 
vibraţiilor și mișcărilor constante ale rezervorului. Era o tortură pe 
care nu și-o imaginase niciodată. 

Acum ce să fac? s-a gândit ea și şi-a adus aminte de ziua în care 
unul dintre profesorii ei preferați de la Harvard o găsise plângând 
după unul dintre cursurile sale. 

— De ce plângi? o întrebase el. 

Și când ea îi explicase printre bocete că are capul atât de plin încât 
nu mai poate să gândească limpede, se uitase la ea cu acea indulgență 
existentă între cei egali și-i spusese: 

— Dumnezeule, Doggie, asta li se întâmplă tuturor! Capul tău e ca 
un roi și nu mai e niciun pic de spaţiu în el. Trebuie să faci curat în 


arhiva mentală. 

La început, nu înţelesese la ce se referea, deși dăduse din cap când 
o întrebase dacă o mai macină și alte lucruri în afară de cursul lui. 
Apoi a început să vadă unde bătea. Și acum, iat-o din nou, chinuită de 
o groază de gânduri amestecate și un corp suferind, dându-și seama de 
necesitatea de a-şi face ordine în creierul său dat peste cap. Așa că s-a 
dus clătinându-se până în capătul rezervorului, și-a lăsat în jos 
pantalonii şi s-a așezat pe vine. A stat așa până când a eliminat tot ce 
adunase corpul ei, conștientă că șoferul va avea ceva de treabă când 
va ajunge la depozit. O să-i mai dau 500 de dolari, s-a gândit ea și a 
început să-și recapete controlul minţii încet-încet. Va petrece noaptea 
acasă la sora lui Rosalie și se va confrunta cu ziua de mâine când va 
veni timpul. Gata cu visurile despre viitor. Tatăl ei va fi executat peste 
două zile - nu avea ce să facă în privința asta dar nu era vina ei. Era 
oribil, dar nu avea să sufere, asta era cel mai important. Poate că 
aveau s-o prindă, dar în niciun caz nu avea să renunțe fără să lupte. 
Dacă o băgau la închisoare, mai devreme sau mai târziu avea să fie 
dezvinovăţită. Nu era loc în arhiva ei mentală pentru anxietate. De 
fapt, nu era loc pentru sentimente în general, nici pentru ea, nici 
pentru altcineva. Și-a ridicat pantalonii și s-a îndreptat spre radio. L-a 
pornit și a răsucit butonul, dar nu a auzit decât zgomote de fond. 

— Bine, a spuse ea cu voce tare, asta a fost arhiva! Acum începe 
adevărata treabă. 

Trebuia să-şi imagineze cât mai clar scena din hotelul tatălui ei din 
Virginia Beach, așa că a închis ochii — chiar dacă era întuneric — ca să 
se concentreze. 

În acea seară fatală, mersese către pasajul spre sala de conferințe a 
hotelului, împreună cu alte VIP-uri, jubilând la brațul lui Bugatti. 
Totul se desfășurase așa cum trebuia. Bruce Jansen fusese ales 
preşedinte şi festivitatea organizată de tatăl ei în cinstea alegerilor se 
desfășură extraordinar de bine, în ciuda câtorva decoraţiuni de prost 
gust. Două rânduri de senatori însoţiţi de soțiile lor mergeau înaintea 
ei și peste câteva săptămâni avea să-şi îndeplinească visul de a lucra la 
Casa Albă. Viaţa era frumoasă. 

— Ce seară minunată, nu crezi? îi spusese ea lui Bugatti în timp ce 
cotiseră și intraseră în pasaj. 

Priveliştea care o întâmpinase o lăsase cu gura căscată, la fel ca pe 
toată lumea; întregul pasaj era decorat în Stele și Dungi. Apoi tatăl ei 
preluase controlul. Arăta fantastic în costumul său și totul era atât de 
perfect încât nici nu prea auzise ce spusese. Apoi tatăl ei dăduse din 
cap spre Toby O'Neill și și-a adus aminte cât de copleșită se simţise de 
un sentiment de anticlimax. Și-a dat seama că și John Bugatti simțise 
asta. Cum putuse tatăl ei să-l lase pe omulețul ăla mizerabil să se 
ocupe de ceremonia de dezvelire? Era atât de nepotrivit și de jalnic 


cum stătea acolo. Apoi O'Neill își întinsese braţele ascultător în sacoul 
lui roşu cu câteva mărimi mai mari ca să-i permită omului de la 
Serviciile Secrete să-l cerceteze. Preţ de o secundă, se mirase cât de 
rapid se supusese O'Neill verificării, apoi evenimentele care urmaseră 
o făcuseră să uite de asta. 

A stat pe metalul rece, concentrându-se, și a încercat să deruleze 
înapoi caseta sa video mentală. Bun, deci mersese în spatele 
senatorilor și soțiilor lor, cu toţii aranjați în ordinea importanţei. A 
strâns ochii şi mai tare, ca și cum asta putea s-o ajute să-și aducă 
aminte mai multe. 

Stephen Lovell mersese alături de ea, împreună cu alți membri ai 
echipei campaniei, dar nu și Thomas Sunderland. El se postase în 
fruntea anturajului împreună cu Ben Kane și doi dintre agenţii lui de 
securitate, chiar în spatele viitorului preşedinte Jansen, al soției sale și 
al tatălui lui Doggie. Îi observase pe Sunderland și pe Kane când 
agentul de la Serviciile Secrete se apropiase de O'Neill ca să-l verifice. 
Și brusc, Ben Kane stătea și el acolo, nu la câțiva metri mai în spate, 
lângă Sunderland, așa cum stătuse mai devreme. Nu era ușor să-l 
plaseze corect la momentul potrivit. 

În orice caz, practic toată lumea se uitase la portretul imens şi 
respingător în clipa în care îl dezvelise Toby, dar Doggie fusese cu 
ochii pe O'Neill. Trăsese cordonul și apoi făcuse un pas înapoi, spre 
Ben Kane, și ajunseseră să stea foarte aproape unul de celălalt. 
Thomas Sunderland stătea pe vârfuri în spatele lui Kane, privind după 
umărul lui ca să se uite și el la tablou. 

Cel puţin asta crezuse Doggie la vremea respectivă. 

Apoi invitaţii se împinseseră ca să vină mai aproape și nu mai 
putuse să-l vadă pe Toby, care fusese lipit de perete împreună cu 
oamenii care stăteau în spatele lui. Ea se uitase puţin la pictură, apoi 
la tatăl ei. Măcar dacă ar fi stat lângă O'Neill — își aducea aminte că se 
gândise la asta — și atunci poate că l-ar fi ţinut pe prostul ăla sub 
control, dacă ar fi fost necesar. În schimb însă l-a văzut pe tatăl ei la 
câțiva metri depărtare, ascultând ceva ce îi șoptea Mimi Jansen, după 
care ieşise pe o ușă despre care Doggie știa că ducea într-o bucătărie 
mică din spatele sălii de conferinţe. 

Stomacul a început să-i chiorăie din nou. S-a încruntat și și-a apăsat 
diafragma până când zgomotele au încetat. Nu voia să lase nimic să-i 
întrerupă șirul gândurilor în momentul de față. 

În orice caz, potrivit mărturiei tatălui său, acesta se dusese la 
bucătărie ca să-i aducă lui Mimi Jansen un pahar cu apă. Un pahar 
care, potrivit teoriei lui John Bugatti, avea să dispară mai târziu în 
buzunarul lui Ben Kane sau al altcuiva. Era lipsit de sens să găsești 
urme de apă după incident de vreme ce jumătate dintre oamenii din 
pasaj se aruncaseră la podea când răsunase primul foc, iar dacă Bud 


Curtis se întorsese exact în acel moment și scăpase paharul din cauza 
șocului, atunci era normal că apa fusese absorbită de hainele celor de 
pe podea și că nimeni nu observase unde ajunsese paharul în panica 
aceea. 

După împușcătură, se uitase în jur confuză și observase durerea lui 
Bugatti înainte să vadă sângele. Sângele care îi păta cămașa, sângele 
de sub corpul lui Mimi Jansen, sângele de pe peretele din spatele 
cadavrului slab şi răsucit al lui O'Neill. Doggie se aplecase ca să vadă 
unde fusese împuşcat Bugatti, apoi se uitase în jur disperată și văzuse 
expresiile sălbatice ale lui Ben Kane și Sunderland în timp ce se 
apropiau de Mimi Jansen care era pe moarte. Zona era în acel moment 
o masă de oameni care alergau și se târau ca să se adăpostească. Se 
uitase în jur după tatăl ei și-l văzuse stând în genunchi lângă unul 
dintre răniți. Pantalonii lui erau uzi de sânge, presupusese ea atunci. 
Acum știa că fusese apă, ar fi trebuit să-și dea seama de asta mai de 
mult. Cu ochii minţii îl vedea pe Sunderland cum striga nervos la 
agenţii care îl protejau pe președinte. Îl vedea dându-i la o parte din 
calea sa, cu părul rar zburând în toate direcţiile, cu căptușeala 
buzunarului de la sacou scoasă în afară și trecând printr-o serie de 
mici explozii. 

A auzit şuieratul frânelor camionului și s-a trezit alunecând pe 
podeaua containerului. O clipă s-a gândit că ajunseseră la destinaţie, 
dar motorul a început din nou să huruie. În timp ce se scutura de 
bucăți mici din statueta lui Buddha, a atins ceva care a făcut-o să 
icnească. A luat telefonul și l-a deschis, știind deja ce avea să găsească: 
o bucăţică de hârtie cu un număr de telefon din multe cifre cu scrisul 
ordonat al lui John Bugatti. Un număr vechi de șaptesprezece ani care 
probabil fusese schimbat cu mult timp în urmă și, dacă nu, probabil că 
acum fusese descoperit, mai exact cu o jumătate de oră în urmă, 
judecând după liniștea bruscă ce urmase după agitația pe care o auzise 
la emisiunea radio a lui Tom Jumper. 

Pe hârtie era scris „unchiul Danny” alături de numărul de telefon, 
exact aşa cum îi promisese Bugatti. Era un număr de Washington, 
bineînțeles. 

Trebuie să încerci, Doggie! și-a spus ea. Poate că încă mai e valabil. 
Poate că poţi să-i lași un mesaj lui John, poate că e bine. 

A tastat numărul, cu inima bătându-i puternic, și a ridicat telefonul 
încet la ureche, încercând să nu se gândească la tonul inevitabil care 
însemna că numărul nu mai era disponibil. Și-a ţinut respiraţia și s-a 
uitat în gol în întuneric în timp ce telefonul a început să sune. Acum 
se punea problema al cui era numărul și dacă va răspunde cineva, 
având în vedere că era trecut de miezul nopții. 

În cele din urmă, după mai bine de treizeci de secunde, s-a auzit o 
voce obosită. 


— Alo, Danny la telefon! a spus bărbatul. 

Doggie a deschis gura încet. Dumnezeule, el era! Era atât de 
incredibil încât aproape că nu a îndrăznit să spună nimic. De ce nu 
avusese încredere în Bugatti? De ce se amăgise în toți acei ani, 
crezând că nu fusese decât un adult care potolise pe moment durerea 
unui copil și care apoi uitase de ea? De ce crezuse în tot acest timp că 
nu era posibil ca o persoană să fie loială? 

După neîncredere urmează rușinea, s-a gândit ea, apoi l-a salutat. 

— Vorbesc cu unchiul Danny? 

Vocea lui se auzea slăbită și îndepărtată, dar nu era o voce la care 
te-ai aștepta din partea unui bărbat în vârstă, cum ar fi un unchi. 

— Unchiul Danny? a repetat el. Nu mi-a mai zis nimeni așa de cel 
puţin zece ani. Cu cine vorbesc? 

I-a explicat cine era și i-a spus despre vechea promisiune a lui 
Bugatti. 

— Știu, a fost tot ce a spus el. Am auzit multe despre tine. Mi-ar 
plăcea să te ajut, dar John s-a ascuns. Sper că va suna acasă, dar din 
păcate nu pot să-ți spun când. 

— Nu l-aţi auzit la radio? a întrebat ea. 

Vehiculul a luat brusc o curbă și ea s-a chinuit să-și mențină 
echilibrul. 

— Îmi pare rău, nu am auzit ce ai spus! E mult zgomot pe fundal... 

— A, nimic! a răspuns ea repede. 

De ce să-l îngrijoreze pe un om bătrân? 

— Dar puteți să-i transmiteți un mesaj dacă sună? 

— O să fac tot ce pot! 

— Să-i spuneţi că aș vrea să ne întâlnim mâine după-amiază la 
Teaism salon din Market Square. O să fiu acolo între ora unu și două. 
Să-i spuneţi că are legătură cu Thomas Sunderland. 

Unchiul Danny părea îngrijorat, dar a promis că va face tot ce 
poate. Ce a spus mai departe a readus-o la crunta realitate. 

— Dumnezeule, numai să nu i se fi întâmplat ceva! Poate că nu o să 
se mai întoarcă niciodată acasă. 

I-a înțeles îngrijorarea, dar spera cu ardoare că înțelesese greșit a 
doua parte. Acasă, spusese el. 

— Mă scuzaţi, dar ce vreți să spuneți prin „acasă”? Locuiţi i 
împreună? 

El a ezitat o clipă. 

— Eşti sigură că tu și John vă cunoaşteţi? Adică, ești Doggie Rogers, 
nu? 

— Da. Îmi pare rău că am spus asta, dar la vremea când John mi-a 
dat numărul, nu știam că locuiți împreună. Am crezut că sunteți 
unchiul lui. 

Un mic chicot i-a confirmat bănuielile. 


— Draga mea prietenă, locuim împreună în casa mea de zece ani. 
Eu şi John suntem iubiți, n-ai știut? 

— Am ştiut că John are un partener, dar n-am știut cum îl cheamă. 
Vă rog să mă iertaţi! 

— E vreo diferență? 

— Presupun că nu. 

Apoi i-a mulțumit, și-a luat la revedere de la el și a închis, dându-și 
brusc seama că probabil făcuse o greşeală fatală. Îl sunase pe unchiul 
Danny pentru că avea nevoie de Bugatti. Credea sincer că dacă mai 
era cineva în afară de T care putea să se îndoiască de vinovăția tatălui 
ei, el era acela. John putea să oprească nebunia și să obțină o amânare 
a execuţiei. Da, poate chiar să ajute la achitarea lui. Îl sunase pe 
Danny în speranţa că era pe un teren neutru. Cineva care nu avea o 
legătură atât de directă cu John Bugatti și al cărui telefon cel mai 
probabil nu era ascultat, o rudă îndepărtată care servea drept căsuță 
poștală pentru un nepot care era în mod constant în mișcare. Dar ei 
erau de fapt un cuplu și trăiseră împreună de ani de zile. Faptul că 
tocmai îi auzise vocea lui Bugatti la emisiunea lui Jumper îi oferea 
puţină consolare. Mașinăriei de spionaj bine unse a guvernului sigur 
nu i-ar fi fost greu să-l identifice pe Bugatti și să înceapă imediat să 
asculte toate numerele de telefon care ar fi putut avea o legătură cu el, 
asta dacă nu fusese deja capturat. 

Ar fi trebuit să știe cine era „unchiul” Danny, fir-ar să fie! 

A dat cu pumnul în podeaua de metal. Asta însemna că îi știau și 
numărul ei. Peste un minut aveau să sune ca să îi afle poziția exactă. 
Şi dacă făceau asta, totul avea să se termine în câteva momente. Putea 
ori să închidă telefonul, ori să aștepte să sune, era simplu. A început să 
numere secundele. 

Când a ajuns la două sute, a expirat ușor. Bine, se va întâlni cu 
Bugatti mâine — dacă va primi mesajul ei şi dacă va putea să vină. Îi va 
explica teoriile sale și le va asculta pe ale lui, apoi vor trebui să-l 
convingă pe Wesley să-i strecoare cumva în interiorul Casei Albe. 

Nu era un plan genial, dar era tot ce avea. Și apoi a sunat telefonul. 


Capitolul 28 


Sâmbătă după-amiază, T. Perkins s-a întâlnit cu un convoi de 
vehicule militare la câțiva kilometri de baza Fort Pickett, care probabil 
trecuse printr-o luptă destul de recent. A redus viteza și a trecut încet 
pe lângă ei, ca să poată vedea expresia jalnică de pe fețele soldaţilor. 
Cele mai multe dintre vehicule aveau găuri de gloanţe și gurile 
mitralierelor erau negre de la praful de pușcă. Pesemne că milițienii 
din Carolina de Nord îşi pierduseră o parte din aroganță. 

A pornit radioul și a căutat pe diverse frecvenţe, dar nu se auzea 
decât zgomot de fond, până și pe frecvențele poliției. Dar la ce naiba 
se așteptase? Se apropia încet de o oprire. Apoi a luat telefonul primit 
de la serviciu de pe scaun și a încercat repede să-și dea seama cum să 
folosească drăcia aia. Era al patrulea telefon pe care trebuise să învețe 
să-l folosească în acea săptămână și pentru un creier asamblat cu 
şaizeci de ani în urmă era cu siguranță prea mult. Când era mic, 
toaleta nu avea nici măcar un buton, așa că de ce naiba trebuia să se 
forțeze și să-și petreacă bătrânețea navigând dintr-un manual 
electronic în altul? Era de-a dreptul absurd. 

A apăsat câteva butoane cu degetul mare, rugându-se să nimerească 
numărul lui Beth Hartley. 

— Știu, ştiu! a oprit-o el când aceasta a răspuns, înainte ca oftatul 
ei inevitabil să aibă șansa de a-l imobiliza. Doar câteva informații 
complet normale. Sunt sigur că poți să le găseşti în vreo bază de date. 
Intranetul încă funcționează, nu? Hei, Beth, ești acolo? 

Apoi s-a auzit oftatul. Și-a imaginat drumul făcut de acesta prin 
plămânii femeii. 

— Ce mai e acum, T? Unde ești? 

— Nu-ţi bate tu căpșorul ăla frumos cu asta. Dă-mi doar cinci 
minute, bine? 

— Cinci minute? 

Femeia a râs batjocoritor. 

— Bine! Cinci minute atunci. O să avem o ședință cu șeful. Sunt 
probleme peste tot, în cazul în care nu știai. Apropo, nu ţi-am mai zis 
asta o dată azi? 

— Beth, ascultă, astea sunt informaţiile de care am nevoie, dacă 
poți să-mi faci rost de ele: mai întâi, fișa cu datele unui agent de la 
Serviciile Secrete pe care îl cheamă Ben Kane. El este capul 
operaţiunilor forțelor de securitate de la Casa Albă, din câte știu eu. Și 
mi-ar plăcea să aflu despre cariera militară a lui Thomas Sunderland, 
dacă se poate. Da, și apropo, vreau și numărul de telefon al unui 
cameraman de la NBC4 pe nume Marvin Gallegos. Poţi face asta 


pentru mine? 

— Ai zis cinci minute? Micule T, eşti un caz disperat! 

A oftat iar și a vorbit mai încet: 

— Ai idee cât valorează tabloul ăla pe care mi l-ai dat? 

— Așa cum ţi-am spus, am auzit că s-a menționat suma de o sută de 
mii de dolari. E vreo problemă? 

— O sută de mii de dolari? Ascultă, scumpule, ar fi foarte frumos, 
dar cred că pot să fac rost de un sac de aur doar din ramă, având în 
vedere că e rama acestui tablou. 

Femeia a râs sec. 

— Bine, o să încerc. Cum te contactez? Pe telefonul mobil? 

T şi-a aprins o ţigară. Trebuia, ca să poată să-și păstreze calmul. 
Chiar valora atât de mult tabloul? Nu, trebuie că se înșela ea. Dacă era 
adevărat, atunci de ce își mai petrecuse ultimii treizeci de ani 
alergând de colo-colo ca un posedat, încercând să aresteze tot felul de 
rataţi? De ce el și soția sa își renovaseră și reparaseră căsuţa lor 
jalnică, de pe o vară pe alta? De ce nu adoptaseră copiii pe care și-i 
doreau? Le-ar fi luat câteva ore ca tabloul să fie evaluat 
corespunzător. De ce naiba nu făcuse asta cu decenii în urmă? A simțit 
transpirație pe frunte și s-a șters cu o batistă. Atât de mulți bani. Acum 
cazul acesta chiar conta. 

— Ce? Numărul meu de mobil? a întrebat el absent, uitându-se la 
telefon consternat. 

Cum naiba putea afla asta? 

A deschis meniul mobilului și s-a uitat disperat la numărul infinit 
de opțiuni. 

— Stai puţin! a zis el și a ales iconița care arăta ca o agendă 
telefonică. 

Nu s-a întâmplat nimic. Blestemăţia aia nu funcționa. 

— Cred că tipul de la care am împrumutat telefonul ăsta are meniul 
blocat cu un cod PIN. Pot să te sun eu peste zece minute, Beth? a 
întrebat el. 

— Să zicem un sfert de oră. 

A sunat-o iar pe Beth în timp ce a luat-o pe strada principală spre 
Waverly. Fusese ocupată. 

Nu găsise mare lucru despre agentul special Ben Kane, dar Perkins 
se așteptase la asta. Câţiva ani de armată și înainte de asta toate 
informațiile despre liceu și niște părinţi decenți și complet normali, 
care locuiau la țară, asta era tot. Deși trecuseră câţiva ani de când 
Kane plecase din Serviciile Secrete ca să-şi deschidă propria firmă de 
pază, datele despre angajaţii curenți și din trecut din Serviciul Secret 
nu erau accesibile. 

— Dar Thomas Sunderland? a întrebat el. 

— Ei bine... Se pare că dosarul lui a trecut prin mai multe procese 


de filtrare, T! Sunt informaţii din loc în loc care par scoase din 
context, dar normal că n-am cum să fiu sigură. În orice caz, când e 
vorba de informaţii despre vicepreședintele țării, probabil sunt 
implicate niște proceduri de securitate care mie nu îmi sunt cunoscute. 
Lucrurile se schimbă în ritm rapid în ziua de azi, știi asta. 

— Da, ştiu! Dar nu ai găsit nimic despre serviciul lui militar din 
Grenada? A primit o medalie, asta știu. Doar nu au șters partea asta, 
nu? 

I-a auzit degetele pe tastatură. 

— Eşti un clarvăzător, iubirea mea! răspunse ea. Practic asta e tot 
ce se menţionează din perioada de început a vieţii sale. E ceva despre 
academia militară, dar niciun rezultat la examene. Scrie și că a fost 
supraveghetor la muzeul George C. Marshall în Lexington când a fost 
la liceu. 

— Treci la subiect, Beth! a zorit-o el. 

Traficul se desfășura bine momentan și în ritmul acela ajungea la 
închisoare în zece minute. Ar fi fost nebun să oprească ca s-o audă 
vorbind despre muzeele din Lexington. 

— Bine, bine! 

A început să citească cu voce tare. 

— A servit în US Army Rangers... rang de căpitan... S-a îmbarcat în 
Grenada pentru Hunter Army Airfield în Georgia, pe 25 octombrie 
1983. Drept rezultat al participării active în această! operațiune 
militară, spitalizat de câteva ori pentru diverse răni...! Nicio 
informație specială după externarea din spital... Declarat; apt pentru 
activitate... Decorat pe data de 2 februarie 1984 cu o medalie pentru 
curaj în acţiune... Operaţiunea Urgent Fury a costat viața a 
nouăsprezece americani în Grenada și a făcut o sută șaisprezece răniți. 

Ea și-a dres glasul și a ridicat vocea. 

— Uite, astea toate par informaţii generale, dar aici scrie că opt 
bărbaţi au fost răniți și unul omorât sub comanda sa și că el personal a 
scos trei bărbați înrolați din linia focului. Nu mai e nimic altceva 
despre asta. 

— Din ce batalion a făcut parte, poţi să-mi spui? 

— Scrie aici Batalionul al Doilea din Regimentul 75. 

— Poţi să-mi spui unde a servit Ben Kane? 

A bombănit puţin în timp ce tasta. Uneori trebuia să-și aducă 
aminte cât de mult îi plăcea să audă o femeie vorbind. Și-a țuguiat 
buza de jos. Poate că încă se mai descurca să se urce în caruselul 
iubirii. Sau poate că nu. De unde să știe el, când primul lucru pe care 
îl făcea de fiecare dată când ajungea acasă de la serviciu era să-şi dea 
jos bocancii şi să-și pună picioarele pe masă? Nu era cea mai bună 
cale de a căuta plăcerile vieţii. 

— De unde ai știut asta, T? a râs Beth. Ești un clarvăzător, ha, ha! 


Scrie aici că Ben Kane a fost sergent în același batalion ca Sunderland. 
Este bine pentru un vicepreședinte să aibă un ofițer de securitate în 
care să poată avea încredere, nu ești de acord? 

— Ba da! 

Deci Kane și Sunderland fuseseră împreună în Grenada, ca să vezi! 
Și Kane nu a fost un agent de la Serviciile Secrete, fusese angajat 
direct de Casa Albă. 

— Beth, încă ceva... Nu, două lucruri. Ai uitat informaţiile despre 
cameramanul de la NBC4 și aș vrea să mai știu și niște informații 
despre un caz de crimă. 

— Scuze, T, au venit după mine! Şedinţa a început deja. Va trebui 
să aștepți până luni. Luni sau marţi, atunci pot să te ajut. Bine, 
scumpule? 

I-a închis telefonul în nas. La naiba! s-a gândit el. Tocmai de asta 
mai avea nevoie. 

S-a uitat fix la asfalt și a încercat să se concentreze. Cel puțin acum 
îi erau mai clare câteva lucruri, precum faptul că Sunderland și Kane 
făcuseră armata împreună, așa că putea să-şi construiască teoria pe 
baza acestui fapt. 

„Relaţiile de prietenie sunt mai puternice decât cele de sânge și de 
băutură”, așa cum declarase tatăl său beţiv. 

A format numărul de la birou, în speranţa că Dody încă mai era 
acolo. 

I-a răspuns dispecera ursuză. Niciodată nu a putut să rețină cum o 
chema. 

— La naiba, T, de ce nu-ţi foloseşti stația? a întrebat ea cu gura 
plină de gumă de mestecat. A, eşti prea departe... Nu, Dody a plecat 
acasă. Spune-mi, ai făcut-o șefă cât timp tu te plimbi prin mediul 
rural? Fiindcă o parte dintre băieți sunt cu capsa pusă, în caz că nu 
știai. 

— A, da? Atunci să le spui că așa se întâmplă când un șerif adjunct 
e împușcat. Trebuie să înțeleagă asta. Ea era următoarea la comandă, 
pentru numele lui Dumnezeu, nu-i așa? 

Femeia a bombănit ceva. Nu era atât de rea, dar cu siguranţă era 
încăpățânată. 

— Ascultă, nu mai e nimeni la birou? 

Femeia a mestecat mai tare. 

— Deci eu nu contez, ha? 

— Bine, bine, am înţeles! Dar dacă Dody nu e acolo, trebuie să-mi 
faci tu o favoare. Scoate dosarul lui Leo Mulligan. E în dulapul verde 
de metal din spatele ușii. Caută la „M”. 

— La „M”. Ei nu, zău, T. N-aș fi ghicit. 

Bărbatul a auzit scârțâitul scaunului și bufniturile sertarelor de la 
dulap înainte ca femeia să ia din nou receptorul. 


— Bine, gata! a spus ea. 

— Încearcă să-mi citeşti descrierea generală a psihologului despre 
viaţa de acasă a lui Leo Mulligan, în perioada de dinainte să-i sfărâme 
craniul soției sale. 

— „Încearcă” asta şi „încearcă” aia. Chestia asta are cel puțin 
cincizeci de pagini. Cum te aștepți să găsesc fix partea aia? 

Perkins a tras aer adânc în piept. 

— Încearcă la prima pagină, de exemplu. E un cuprins și cauţi la 
examinări mentale. E cam pe la sfârşit. 

Femeia a dat pagina și a mestecat gumă în continuare. Apoi i-a 
sunat telefonul. 

— Hei, lasă-l să sune! a strigat el. 

Ea l-a ascultat. 

— Cât de jos trebuie să citesc, T? 

— Poţi să găsești secțiunea care se numește „social” ceva sau nu 
ştiu ce „și mobilitate”? 

— Da, aici e: „Statut social și mobilitate”. 

Parcă o și vedea, plimbându-și degetul pe pagină, de la un cuvânt 
la altul. 

— Nu e mare lucru aici, să știi! Sunt doar patru rânduri. 

— Poţi să le citeşti, te rog? 

— Bine, scrie... 

A început să recite pe un ton monoton. 

— Leo Mulligan crește împreună cu două surori la ferma la care s-a 
născut... Preia ferma și o conduce singur până când mor părinții lui, 
după care se căsătorește cu fiica unui băcan, care - potrivit mai 
multor declaraţii - este de părere că s-a căsătorit sub nivelul ei 
social... Soţia își îndeamnă fiul să meargă bine cu școala și îl 
ridiculizează public pe soțul ei pentru că nu a realizat nimic în viaţă... 
ÎI amenință cu divorțul și că îi va arăta „adevăratul ei potenţial”... Că 
fiul ei „va ajunge de o mie de ori mai sus decât tatăl său”, asta dacă ar 
putea să scape de el... Că într-o zi va simți adevărul vorbelor ei. Leo 
Mulligan, care s-a născut la fermă și care avea valorile omului de 
rând, şi-a pierdut atunci încrederea în munca lui de o viaţă și speranța 
că o va transmite următoarei generații, așa cum era obiceiul familiei. 

Operatoarea fără nume de la centrală și-a dres glasul. Dacă alea 
fuseseră patru rânduri, atunci chiar că le citise lent. 

— Apoi e secțiunea „Consecinţe”. Vrei s-o auzi și p-asta? 

— Nu, nu, e în regulă. E de-ajuns deocamdată. Dar poate poți să-mi 
găsești adresa unui cameraman pe numele Marvin Gallegos, de la 
NBCA4. Ştii cum, nu? 

— Of, T, mai lasă-mă! 

Telefonul a sunat din nou în fundal. 

— Nu pot să răspund? 


— Să-mi găsești adresa aia și gata! 

A studiat terenul de țară dincolo de geamul mașinii de patrulă în 
timp ce conducea, așteptând ultimele câteva informaţii. În jur erau 
copaci înalți și semeţi, acoperiți în totalitate de o încrengătură de 
plante parazite. Era ca un fel de pădure vrăjită care îi ademenea pe 
călători și mai adânc spre întunecime și pierzanie, nu era o descriere 
atât de rea, având în vedere destinaţia sa. S-a uitat la următoarea 
porțiune de drum drept și s-a gândit la toţi cei pentru care aceasta era 
ultima imagine a lumii exterioare. Ai putea să-l numești un fel de 
Drum al Crucii. S-a uitat în sus la pânzele de păianjen imense care 
conectau copacii și care atârnau exact în aceeași poziție, aproape ca 
nişte coconi, de când le știa el. Peste puţin timp, va ajunge într-o zonă 
mlăștinoasă și de acolo nu mai era mult. 

— Da, șefule, sunt tot eu! 

— Bine, grozav! Chiar că ai fost rapidă. 

De data asta era sincer. 

— Dacă vorbim despre același Marvin Gallegos, va fi greu de găsit. 

T a lovit cu palma în volan. Ce mai era acum? 

— Ce înseamnă asta? Eşti sigură că este același om? E cameraman 
la televiziune? 

— Am raportul lui de la poliție aici... „Marvin Gallegos, 341 9th 
Street. Născut pe 16 noiembrie 1970. Fotograf pentru National 
Geographic: 1995 — 2002. Angajat apoi de NBC”. Căutat de poliție de 
alaltăieri — adică de pe douăzeci și șase martie — „pentru că a distribuit 
înregistrări video cu întâlniri dintre militari și miliții”. 

— De ce să îl caute pentru asta? Asta e slujba lui, nu? 

— Nu-mi dau seama, șefule! Poate că a filmat ceva ce autoritățile 
nu vor să fie publicat. Oameni care au fost atacați sau torturați, 
execuții sumare, ce știu eu? Forțele noastre armate nu prea se 
comportă nici ele cum trebuie în ultima vreme. 

— A fost raportat autorităţilor, sau...? 

— E căutat în toate statele. „Se presupune că s-a ascuns sau că a 
plecat din ţară”. 

— Da, sau a fost capturat, a mârâit T, cu ochii la drum. 

Turnurile de supraveghere și clădirile din beton înalte au apărut la 
câteva sute de metri la dreapta, dincolo de un câmp mare și plin de 
iarbă, cu fortificaţii acoperite de vegetaţie. 

— Ascultă, zise el, poţi să-mi dai numele polițistului din Richmond 
care mereu ţine o pensetă la ureche? E roșcat. Îl cheamă Joe sau John, 
ceva de genul. Numele lui începe cu, Jo”, în orice caz. 

— Nu-l ştiu. Eu nu apuc niciodată să-i întâlnesc pe cei ciudaţi. De 
ce? 

— Pentru că am telefonul lui și mi-ar plăcea să știu care e numărul 
lui? 


— Aoleu, șefu'! 

T s-a încruntat. 

— Ce e? 

— Stau în fața unui ecran de cincizeci de centimetri. L-ai comandat 
chiar tu. Și pe el pot să văd cine sună și de pe ce număr — extrem de 
clar. Asta e o secție de poliţie, șefule, ai uitat? 

I-a citit numărul și T La notat pe o bucată de hârtie cu o mână, 
ţinând-o pe cealaltă pe volan și cu telefonul între ureche și umăr. Pe 
bărbat îl chema Joe Simmons, deci avusese dreptate. 

— Am câteva mesaje pentru tine, T. Vrei să le asculți acum? 

— Numai puţin. Stai așa! 

Unul dintre oamenii șerifului Kitchen stătea la cincizeci de metri în 
mijlocul drumului, făcându-i semn să oprească. Era negru, la fel ca 62 
la sută din locuitorii districtului Sussex și T îl cunoştea bine. În spatele 
lui și a mașinii sale de patrulă erau câteva organizații naţionale 
împotriva pedepsei capitale, cu protestatari înfocați și cu obișnuitele 
pancarte, iar pe marginea drumului erau zeci de corturi. Se pare că 
protestul lor se transformase într-o stare permanentă de asediu. 

A dat din cap spre ofițer şi a trecut prin mulțimea de oameni. 

— Bine, ai zis că ai niște mesaje! E ceva important? 

— Nimic special, T. 

— Slavă cerului! 

— Fi, bine, te-a sunat un bărbat pe nume Curtis care voia să 
vorbească cu tine, dar s-a întrerupt legătura. Nu știu ce s-a întâmplat, 
probabil i s-a descărcat bateria. Părea disperat. 

Vestea l-a lovit ca o palmă peste față. Bietul nenorocit, s-a gândit T. 

— Și apoi te-a mai sunat și o femeie. Părea că te cunoaște. O 
chestiune personală, probabil, a spus ea râzând scurt. 

— Cum o chema? Îţi mai aduci aminte? 

— Haide, șefule! De ce să-mi aduc aminte tot? A fost inventat 
stiloul, în cazul în care nu știai. 

— Şi...? 

Ea a oftat demonstrativ în timp ce dădea paginile carnețelului ei. 

— A zis că o cheamă Doggie, dar nu a vrut să-mi lase niciun 
număr, sărăcuţa de ea. Mă întreb, oare de ce? 

I-a scăpat un chicot. 

T a ignorat-o. 

— Bine, dar ai numărul ei înregistrat pe ecranul tău de cincizeci de 
centimetri, nu? 

— Numai o clipă, trebuie să verific... Da, aici este. Telefonul e 
înregistrat pe numele unui Frank Lee din Bronx, dar a sunat această 
„Doggie” de pe el. Nu încape îndoială. 

A notat şi acel număr, în timp ce a virat și a ajuns la indicatorul de 
la intrarea în închisoarea Sussex. Citise de multe ori înainte acel 


indicator pe care scria că era interzisă aducerea alcoolului, 
otrăvurilor, armelor de foc sau a muniției în incinta închisorii. Cine 
făcea asta era acuzat pentru încălcarea Secțiunii 18.2-474.1 din Codul 
penal al statului Virginia. Da, T cunoștea avertizările de genul acela. 
Existau peste tot în teritoriul său. 

A trecut de centrala electrică și a parcat mașina între două 
camioane de aprovizionare albe care stăteau întotdeauna în fața 
intrării principale. A făcut cu mâna spre cel mai apropiat turn de pază, 
ca de obicei, numai că de data aceasta nu i-a răspuns nimeni la salut. 

Ce naiba se întâmplă aici? s-a întrebat el și s-a uitat prin gardul 
primului perimetru. Nici aici, în mijlocul zilei, nu era niciun semn de 
viață. Nici măcar un singur prizonier îmbrăcat în salopeta de culoare 
deschisă care să se plimbe printre plante sau să joace baschet. 

Toate holurile, de la postul de pază principal până la biroul lui Bill 
Pagelow Falso, erau de asemenea pustii. 

— Unde e toată lumea? l-a întrebat el pe singurul angajat pe care l- 
a văzut. Nu e cam devreme pentru vacanță? 

— Vacanţă? Domnule șerif, glumiți? Câţi credeți că am mai rămas? 

Directorul Falsp întotdeauna avusese o secretară anemică cu un 
accent sudist puternic și cu un piept de o mărime mult mai mare decât 
teancul de hârtii de pe biroul ei. Acum atracția aceasta de la 
secretariat dispăruse, împreună cu toate hârtiile şi cu tot ce mai era pe 
biroul ei, iar dulapurile cu dosare erau la fel de goale ca promisiunile 
din campanie ale unui politician. T a mers mai departe în interiorul 
închisorii către biroul fără ferestre al lui Bill Pagelow Falso. Se aștepta 
ca aici să fie întâmpinat de aceeași priveliște pustie, dar era exact 
opusul. 

Falso a ridicat privirea obosită spre el peste teancurile de dosare ale 
cazurilor care zăceau pe biroul lui ca nişte pui de balenă părăsiți. În 
spatele lui mai erau trei mese cu roți pline cu hârțoage. Iar podeaua 
servea drept coş de gunoi pentru hârtiile aruncate şi nenumăratele 
ambalaje de la batoanele de ciocolată Hershey's care adăugaseră și ele 
un strat de izolare pentru corpul durduliu al lui Falso. 

Era imposibil să nu-i observi epuizarea provocată de starea actuală 
a lucrurilor. Întotdeauna avusese cearcăne proeminente, dar acum îi 
dominau faţa atât de mult încât parcă dispăreau în mod paradoxal. 

— Domnul T. Perkins în persoană! l-a salutat el obosit. Ce mai faci? 

T a privit în jurul său. 

— Ce mai fac? Tu mă întrebi pe mine? 

Fălcile de buldog ale lui Falso au tremurat. 

— Da, așa e viaţa în ultima vreme. Totul e cu fundul în sus. Ieri i- 
am eliberat pe ultimii prizonieri, cu excepţia celor condamnaţi la 
moarte, desigur. Restul gunoaielor au ajuns înapoi pe străzi. Când o să 
se termine toate astea odată? 

— Am crezut că celulele o să fie pline de milițieni. 

— Așa ai crezut, nu? Nu, militarii îi păstrează pentru ei. Du-te în 
Baza Marină Quantico sau la Fortul A.P. Hill, o să vezi ce vreau să 
spun. Noi îi primim doar pe cei condamnaţi la moarte, și oricum nu pe 
toți, poţi să fii sigur de asta. Și slavă cerului pentru asta. Doctorii civili 
refuză să mai vină aici. Dacă nu erau doctorii militari aș fi fost nevoit 
să bag eu acele în bieţii idioţi. 

T a arătat spre dosarele pe care se odihneau braţele grase ale lui 
Falso. 

— Dacă nu au mai rămas deţinuţi, atunci ce e cu toate dosarele 
astea? 

— Astea? Cu puţin noroc, o să vină un camion în curând ca să ia 
toate arhivele și dosarele cazurilor și să le ducă undeva în Florida 
unde se strâng toate. Așa că eu trebuie să mă asigur că nu e nimic în 


ele ce nu am vrea să citească alții. Înţelegi, nu? 

T a dat din cap și s-a uitat la hârtiile care aterizaseră pe podea. Se 
pare că erau multe documente care nu aveau să ajungă în Florida. 

De parcă îi mai păsa cuiva de asta în ziua de azi. 

— O să trec la subiect, Bill! 

A luat scaunul pe care Falso îl folosea atunci când interoga 
deținuți, l-a tras în spatele biroului, şi-a făcut loc pentru laptop. Și s-a 
aşezat lângă bărbatul corpolent. 

— Bud Curtis e tot condamnat la moarte, nu? 

— Curtis? Da, se întâlnește cu Dumnezeu luni. 

Falso nu părea îngrijorat. În mai puţin de o oră, la șase, avea să se 
ducă să se ocupe de execuţia zilei. Era o simplă rutină. Alţii nu puteau 
să suporte un asemenea serviciu pe termen lung, dar T era sigur că 
Falso putea. Credea în el însuși și în faptul că îndeplinește voința lui 
Dumnezeu. 

— Bill, ascultă! Știu că ai mai auzit de sute de ori în alte cazuri 
lucrurile pe care o să le spun acum, dar chiar sunt convins că Bud 
Curtis e nevinovat. 

A pus un braţ pe umărul lui Falso ca să prevină reacţia bărbatului. 

— Împrumută-mi urechile și ochii tăi pentru douăzeci de minute, 
Bill, și o să vedem dacă ești de acord sau nu cu mine în cazul acesta. 

Falso s-a uitat la el epuizat. 

— T, deja e un om mort! Nu pot face nimic pentru un om mort. 

— Nu fi atât de sigur! 

A deschis laptopul și a dat click pe dosarul cu fișiere video. 

— Probabil că ai mai văzut clipurile astea, de multe ori chiar, dar 
tot vreau să auzi ce am de spus despre ele, bine? 

— Or să mă cheme în curând, asta ca să știi! Peste cincizeci de 
minute trebuie să-mi încep activitatea în ceea ce privește executarea 
de azi. 

— O să fiu cât de rapid pot. 

T ştia cu ce avea de-a face. Nu aveai cum să-i schimbi rutina lui 
Falso. 

— Aceasta e partea când a fost împușcată Mimi Jansen. 

Şi-a aprins o ţigară și i-a oferit una și lui Falso, care l-a refuzat. 
Scrumiera arhiplină și respiraţia greoaie a bărbatului indicau că își 
atinsese limita. 

— Uită-te la Thomas Sunderland. Îi vezi sacoul? Totul e în regulă. 

A dat apoi pe repede înainte. 

— Aici! Doar un minut mai târziu, căptușeala buzunarului de la 
sacou este scoasă în afară, vezi? A băgat și a scos mâna din buzunar. 

Falso a ridicat din umeri. 

— Şi aici iată alt fișier. E de la cameramanul de la postul NBC, 
după ce a scăpat camera pe jos. Vezi că acum imaginea nu e 


focalizată? 

— Da. 

— Bun, suntem de acord, dar uită-te la asta! Totul e neclar și brusc 
e un punctuleț aici în colțul lentilei. Și apoi, uite ce se întâmplă. 
Punctul se lărgește încet în jos. Nu mult, doar puţin. 

— Nu ştiu ce crezi tu că ar trebui să însemne asta. Apropo, de unde 
ai făcut rost de filmările astea? 

Falso s-a uitat la ceas. 

T a ridicat din umeri. Falso nu trebuia să știe asta. 

— Mai stai un minut, Bill! Vreau să-ți mai arăt ceva, apoi îţi explic 
ce cred că înseamnă... Bine, aici îl vezi pe Bud Curtis vorbind cu Mimi 
Jansen, nu? E clar că dă din cap la ce spune ea. Îi cere un pahar cu 
apă și el acceptă să i-l aducă. Și acum trebuie să se ducă după apă, 
asta a susținut la proces, nu-i așa? 

T a dat click pe alt fișier. 

— Şi aici se întoarce. Într-adevăr, nu are niciun pahar în mână, deși 
după poziția mâinii sale ar fi putut foarte bine să ţină unul în ea. Dar 
uite ce se întâmplă când intră iar: îi vede pe toți oamenii pe podea 
urlând și acum se uită la locul în care a fost împușcată Mimi Jansen. 
Uite... acolo! Acolo! 

— Tot nu înţeleg ce se întâmplă, T! Ce ar trebui să văd? 

— Tresare în clipa în care intră. Desface mâna puţin, uite! 

— Și ce-i cu asta? Haide, T, normal că tresare. Nu e atât de ciudat, 
având în vedere că vede atâţia oameni pe jos dintr-odată. Ascultă, 
trebuie să mă duc să execut un om, așa că e un moment destul de 
aiurea în care să mă baţi la cap cu astfel de detalii. Știu că ești bun în 
ceea ce faci și te respect foarte mult - profesional și ca om dar ce 
încerci să-mi demonstrezi? 

— Of, la naiba, Bill, n-o să întârzii! Sufletul ăla blestemat n-o să 
plece fără tine. 

Falso s-a uitat urât la el. 

— Ştii că nu-mi place când oamenii înjură, T! 

— Scuze, iartă-mă! Uită-te bine aici, e important. Sunt convins că 
aici scapă Curtis paharul, Bill. Cineva a falsificat filmarea, sunt sigur 
de asta. 

— S-o falsifice? De ce și-ar bate cineva capul cu asta? 

Falso se îndoia. Se îndoia atât de tare încât putea să zdruncine 
convingerile unui om. 

— Îţi zic eu, şi Dumnezeu îmi este martor, raționamentul tău este 
foarte slab, T. Nu te caracterizează. 

— La naiba, Bill, ajută-mă! Doar câteva filmuleţe. Fii cu ochii pe 
agentul de la Serviciile Secrete, pe Sunderland, pe ucigaș și la pozițiile 
lor aproximative, bine? 

Bărbatul a oftat. 


— Aș aprecia foarte tare dacă nu ai înjura, T. Ştii ce părere am 
despre asta. 

S-a uitat la el foarte încruntat. 

— O să mă uit la ce ai adus — deşi mă îndoiesc că asta îl va ajuta pe 
Bud Curtis —, dar numai dacă ai grijă cum vorbeşti. Dumnezeu aude 
tot! Tine minte asta! 

T s-a lăsat pe spătar și l-a studiat pe Falso printr-un nor de fum. 

— O să-ți spun ce cred că s-a întâmplat, Bill. Eşti pregătit acum? 

— Sunt încă aici, nu? 

— Bine. Nu pot să spun de ce, dar vicepreședintele nostru, Thomas 
Sunderland, este în spatele asasinatului, asta cred. El a vrut să se 
întâmple toate astea, motiv pentru care a fost bucuros să accepte 
oferta lui Bud Curtis de a organiza noaptea alegerilor la hotelul lui din 
Virginia Beach. Află că Bud a spus lucruri rele despre Jansen și că are 
un ajutor, Toby O'Neill, care este uşor de manipulat și are și 
sentimente de ură față de Jansen și soţia sa. Este plauzibil, una peste 
alta? 

Falso s-a uitat din nou la ceas. 

— Dacă eşti de acord că este plauzibil până acum, atunci nu este 
imposibil ca Sunderland să-și pună agentul de pază — sub un nume fals 
— să-i ceară lui Curtis să-l pună pe O'Neill să dezvelească pictura, nu-i 
așa? Apoi, oamenii lui Sunderland îl determină pe O'Neill să ucidă, 
oferindu-i mulți bani. Îi spun că totul va fi bine dacă își ține gura. Ştii 
și tu asta din Biblie. Acolo este Iuda. 

— Este o teorie, bine, dar sună nebunește. Îţi dai şi tu seama, nu, 
T? 

T s-a uitat cu coada ochiului la scrumiera plină și și-a stins mucul 
de țigară într-o farfurie pe care rămăseseră nişte firimituri din 
mâncarea gătită de doamna Falso. 

— Cu toate acestea, eu cred că asta s-a întâmplat. În seara 
alegerilor, ei au un pistol pregătit pe care oamenii lui Sunderland l-au 
furat dintr-un sertar din biroul lui Curtis. Agenţii de pază au acces în 
toate camerele, așa că a fost floare la ureche. Apoi încarcă arma cu 
cartuşe deja pregătite cu amprentele lui Curtis pe care le-au aplicat 
folosind o metodă ce implică o ștampilă din cauciuc. După asta, planul 
a fost ca O'Neill să aștepte lângă tablou și s-o împuște pe Mimi Jansen 
sau pe președinte sau chiar pe amândoi. Nu sunt sigur care e varianta 
corectă și chiar nu mai contează acum. Apoi urmează ca și O'Neill să 
fie imediat trimis pe lumea cealaltă. 

T ştia că Bill Falso ura explicaţiile lungi. În plus, ca director de 
închisoare își petrecuse aproape întreaga viață printre oameni care ar 
prefera să-și piardă un braț decât să spună adevărul. Dimensiunile 
corpului lui se măriseră odată cu ura în creștere față de oameni și față 
de bazaconiile auzite și chiar și acum T a observat cum Falso se uita 


prin cameră după ceva în care să-și poată înfige unghiile în timp ce 
şeriful îi prezenta cazul. 

Erau șanse de izbândă extrem de slabe, chiar și pentru un șerif cu 
experiență din districtul Highland. 

— Cred că ar trebui să admitem că oamenii lui Sunderland au fost 
cei care au accesat calculatorul lui Bud Curtis, au intrat în contul lui 
bancar online şi au transferat o sumă frumușică în contul lui O'Neill. 

S-a simţit ușurat să vadă că Falso încetase să se mai gândească la 
mâncare şi începuse din nou să asculte. 

— Încet şi în toate felurile posibile, mințile din spatele acestui plan 
pregătesc și falsifică dovezi astfel încât Curtis să fie țapul ispăşitor. 
Dar apoi anumite lucruri merg suficient de prost încât să schimbe 
evenimentele și dau peste cap conspirația lor. 

— Da, greșelile sunt întotdeauna unul dintre aspectele crimei, a 
comentat Falso și şi-a îndreptat atenția spre un baton Hershey's de pe 
pervaz. 

— Ascultă, Bill, teoria mea este că agentul de la Serviciile Secrete 
care aștepta pe coridor cu O'Neill nu era tipul care trebuia să fie de 
fapt, că Serviciile Secrete s-au mutat pe teritoriul agenţilor de 
securitate ai lui Jansen. Da, știu că merg pe o pojghiță de gheață 
acum... 

Falso a încuviinţat din cap în timp ce se gândea să întindă mâna 
după batonul de ciocolată. 

— Ar fi fost mai logic dacă O'Neill ar fi avut pistolul la el încă de la 
început şi dacă agentul de la Serviciile Secrete de lângă el ar fi știut că 
asasinatul avea să aibă loc. Dar dintr-un motiv anume nu a fost așa, și 
iată ce cred că s-a petrecut de fapt: 

Grupul intră pe coridor. Cel mai probabil cei mai mulți dintre 
agenții prezenţi nu ştiu de plan. Dar Ben Kane știe. El este șeful 
bodyguarzilor lui Jansen. Tipul ăla solid de la proces cu brățări de 
aur. Este prieten vechi cu Sunderland de pe vremea când erau în 
armată și e omul lui Sunderland. Deși nu s-a menționat niciodată — 
darămite să se dovedească -— el este cel care l-a împușcat pe O'Neill. 
Bineînţeles că era în plan de la bun început ca O'Neill să fie împușcat, 
doar că nu de Ben Kane, și-ți explic imediat și de ce. 

Falso a luat în sfârșit batonul dulce, dar a observat că era doar un 
ambalaj gol. T și-a imaginat cum se simțea. 

— Eşti atent la mine, Bill? 

— Da, sunt! 

— Bine. Oamenii vin pe coridor. Kane merge înaintea lui 
Sunderland și în spatele lor vin Jansen și soția lui. Apoi vine un alt 
agent de la Serviciile Secrete ca să-l controleze pe O'Neill pentru a 
doua oară în ziua aceea. Poţi vedea asta în filmare, dar mai poţi vedea 
şi altceva? 


A dat click pe un clip pe care pusese un semn aseară. 

— Oamenii stau foarte aproape aici unii de alţii, a continuat el. Îi 
vezi pe Kane şi apoi pe Sunderland. Și acum... Acum agentul l-a 
controlat corporal pe O'Neill şi Kane vine în spatele lor. Uită-te la 
expresia lui Sunderland când O'Neill dezvelește tabloul. Uită-te la fața 
lui Sunderland chiar acolo. Vezi cum se uită în jur și se înghesuie în 
spatele lui Kane. Stă pe vârfuri ca şi cum încearcă să vadă ce se 
întâmplă peste umărul lui Kane. De fapt avea suficient loc ca să treacă 
pe lângă Kane, dar nu a făcut-o. Cred că în acel moment i-a dat 
pistolul lui Kane. Și acum, uită-te cum începe Kane să-și facă loc cu 
braţul drept ascuns la spate, pe care îl ţine așa până ajunge în spatele 
lui O'Neill. Cred că aici bagă arma în buzunarul lui O'Neill. Nu se 
vede, dar îți garantez eu că asta s-a întâmplat. 

Colţurile gurii lui Falso s-au lăsat în jos. Era scepticism, sau încă se 
gândea la batonul Hershey's? 

— Ce mai teorie, trebuie să recunosc! De ce nu ar fi ținut Kane 
arma de la bun început? a bodogănit el. 

— De ce? E foarte simplu, Bill. Unde ar fi putut să o ţină? 

— În sacou sau în buzunarul pantalonilor, unde altundeva? 

— Stai să opresc aici. Îi vezi sacoul? Cum l-ai descrie? E scurt, nu? 
Nu îi acoperă în totalitate buzunarul pantalonilor, așa că nu ar fi putut 
să aibă ceva atât de mare în buzunarul de la pantaloni fără să fie 
vizibil măcar parțial. Acum aruncă o privire buzunarelor sacoului lui 
Kane. Vezi ceva neobișnuit? 

— Sunt tăiate în unghi și nu au clape. Și eu am o bluză de trening 
aşa. Ce dovedeşte asta? 

— Acum uită-te la sacoul lui Sunderland. Cum l-ai descrie? 

— E un sacou de tweed. Buzunarele nu au nici ele clape. Vezi? 

— Nu, dar sunt adânci și sunt deschise, asta e diferența. Buzunarele 
de la sacoul lui Ben Kane sunt încă cusute, îţi jur. Arată-mi zece dintre 
bodyguarzii îmbrăcaţi în negru ai lui Ben Kane, și eu o să-ți arăt zece 
perechi de buzunare care sunt cusute astfel încât să nu se agaţe de 
nimic într-un moment critic. Majoritatea tipilor ăstora sunt soldaţi de 
elită. Nu își asumă riscuri, crede-mă. Și dacă buzunarele lui Kane nu 
sunt cusute, cu siguranță nu sunt atât de adânci încât să poată încăpea 
în ele o armă de calibrul celei care a fost folosită pentru a-l omorî pe 
Toby O'Neill. 

— Acum ajungem la momentul tragerii, vezi cu ochii tăi. Uită-te 
cum toată lumea tresare în timp ce se uită la tablou. Apoi auzim un 
țipăt neclar, apoi auzim a doua împușcătură şi O'Neill e mort. Se 
întâmplă destul de repede, nu? Cum de se poate întâmpla atât de 
repede, Bill, poţi să-mi spui? Cine ar fi capabil să-l identifice pe 
atacator atât de rapid într-o mulțime panicată? 

— Cineva care stă chiar în spatele lui, presupun. 


— Dar niciunul dintre agenţii de securitate nu stă suficient de 
aproape în acel moment. Soţiile senatorilor stau toate înghesuite lângă 
tablou, vezi? Dar unul dintre oamenii din mulțime deja știe că O'Neill 
va trage, şi acela a Ben Kane. Și este pregătit să ucidă instantaneu, cu 
un glonţ tras precis și direct printre toți acei oameni... Acolo e! În 
același timp, ceilalți agenţi trag în cine cred ei că este vinovatul. Trag 
ca să neutralizeze, nu ca să omoare. Dar unele dintre gloanţe ricoșează 
în mulțime, asta se întâmplă în astfel de situaţii. O persoană e 
împușcată în umăr, alta în braţ, a treia în picior și așa mai departe. 
Toate împușcăturile sunt executate de profesioniști care știu cum să 
țintească în astfel de situaţii. Nu s-a gândit nimeni prea mult la 
această succesiune a evenimentelor în timpul procesului, dar s-a făcut 
mare caz de faptul că Bud Curtis a plecat de la fața locului și s-a întors 
abia după ce s-a terminat totul și că a susținut că a plecat să ia un 
pahar cu apă pe care nimeni nu a putut să-l găsească apoi. Nu ţi se par 
ciudate priorităţile judecătoriei legate de toate incidentele care s-au 
petrecut în acele momente? 

— Bud Curtis ar fi putut foarte bine să fi adus acel pahar cu apă, 
nu? Asta nu îi neagă complicitatea, după părerea mea. De ce ar minți 
Curtis în privinţa asta? 

— Pentru numele lui Dumnezeu, Bill — din nou, iartă-mi limbajul, o 
să încerc să am grijă —, dar asta am spus! Nu a minţit! A avut paharul 
cu el! Procuratura doar a vrut să-i distrugă credibilitatea în fața 
juriului. Dacă a putut să mintă cu privire la un mic detaliu ca acesta, 
ce alte minciuni nu ar fi putut să spună? 

— Îţi înţeleg punctul de vedere. Singurul lucru pe care mai trebuie 
să-l dovedești este că a avut acel pahar când s-a întors. Cum poți face 
asta? 

T era entuziasmat. Făcea progrese. 

— Bill, o să vezi acum! 

A dat click pe câteva fișiere și a sperat că va funcţiona. 

— Uite, acum lipesc clipurile de la NBC ca să le poți vedea unul 
lângă altul. Atât ceea ce a fost arătat la televizor, cât și ce nu, adică ce 
a fost filmat de camera lui Marvin Gallegos când zăcea pe podea. Și 
acum vom compara întreaga filmare de la NBC cu cea de pe camerele 
de supraveghere ale hotelului. 

A arătat spre două imagini mici de pe ecran, una deasupra 
celeilalte. 

— O să oprim filmarea de pe camera de supraveghere exact când 
are loc împușcătura. 

T asculta atent caseta. 

— Acum vine... uite acolo! 

A apăsat pe pauză. 

— Acum vom porni filmarea de la NBC ca să ajungă în același 


punct și să se sincronizeze, după care putem să le vizionăm în același 
timp, sper. 

A mai dat câteva clickuri înainte și înapoi și simţea că Falso începe 
să-și piardă interesul. 

— Numai puţin, Bill, nu prea mă pricep la asta! 

A încercat din nou, rugându-se ca împușcăturile să aibă loc în 
același timp. 

Pe fundalul înregistrării video putea fi auzit Gallegos, stând pe 
vârfuri cu camera în brațe. Apoi au urmat împușcăturile, în același 
timp pe ambele înregistrări, din fericire. Apoi, brusc, una dintre 
camere a ajuns să filmeze dintr-o parte pe podea, în timp ce cealaltă îl 
arăta pe Bud Curtis intrând dintr-o parte și tresărind puţin fiind 
surprins în timp ce se trăgea. T a oprit filmările. 

— Acesta este momentul în care Bud Curtis a scăpat paharul, dacă 
a avut într-adevăr unul în mână. Suntem de acord cu asta, nu? Ai 
văzut cum a tresărit și cum stătea cu mâna desfăcută, nu? 

Falso şi-a împreunat mâinile deasupra burţii cu o răbdare studiată. 
Dar dacă primea un telefon, avea să plece, T știa asta. 

— Da, să zicem că da! 

— Bine, uită-te aici, la imaginea de jos. Cea cu camera într-o parte. 
O s-o luăm cadru cu cadru. Unu... doi... trei... și... hei! Ce s-a 
întâmplat aici? 

— E pata ta gri! 

— Să fiu al naibii, dacă nu! Na, scuze iar, Bill! Da, este, și de ce? 
Pentru că Bud Curtis a scăpat paharul, acolo unde își desface mâna în 
cealaltă filmare, şi era suficient de aproape de camera lui Gallegos 
încât o picătură de apă a stropit lentila. O singură picătură, dar cu 
siguranță oferă credibilitate mărturiei lui Curtis. 

Bill Pagelow Falso și-a șters nasul și a tăcut. Era evident că fusese 
atent. Citise teancuri de transcrieri de la procese la viaţa lui și 
probabil știa mai multe despre jurisprudență decât majoritatea. De 
asemenea, trecuseră multe apeluri pe la biroul lui și acum avea unul 
pe care nu putea să-l nege nici în termeni tehnici, nici etici. Întrebarea 
era dacă și Falso vedea lucrurile așa. 

T s-a aplecat deasupra biroului și a pus o mână pe brațul palid al 
lui Falso. 

— Nu știu de ce nu și-a asumat responsabilitatea Ben Kane pentru 
că l-a împușcat pe Toby O'Neill, Bill, trebuie să recunosc. Poate că este 
ceva în legătură cu el ce nu voia să fie descoperit. Poate Kane a fost 
cel care a luat paharul cu apă al lui Curtis. Apoi l-a băgat pur și 
simplu în buzunarul de la pantaloni și a scăpat de el mai târziu. 

Falso și-a tras braţul. 

— Atunci de ce nu ar fi putut să aibă și pistolul în buzunarul de la 
pantaloni? 


T s-a gândit puţin. 

— Poate că l-a avut, acum că ai spus asta! 

— Da, se poate să se fi întâmplat așa, sau altfel, sau în niciunul din 
cele de mai sus. Așa că poate ar trebui să te gândești să-l elimini pe 
Sunderland de pe lista de suspecți, nu? 

T a oftat. 

— Aceste ultime zile au fost lungi, Bill! O să revin cu un răspuns 
decent la această întrebare mai târziu. Dar nu ai cum să explici altfel 
partea cu picătura de apă, nu? 

Falso a clătinat din cap. 

— Nu, dar dacă ai dreptate în toată treaba asta, de ce nu te duci la 
procurorul statului? 

— Nu avem timp. N-ai idee cât de mult durează totul în ziua de azi. 

Acum i-a venit rândul lui Falso să ofteze, un oftat care i-a făcut 
corpul imens să se mărească și mai mult și apoi să se dezumfle. 

— Da, crede-mă că știu! Dacă cineva ştie asta, eu sunt ăla. Chiar că 
e un dezastru. Dar știi legea și ştii care e slujba mea, T. Așa că trebuie 
să te asiguri că ai dreptate. 

— Atunci, dă-mi puţin timp! Amână executarea cu o zi sau două. 

— Prostii, n-am cum să fac asta! Pe ce bază? 

— Nu ştiu! Pe baza a tot ceea ce ţi-am spus. Riscul de a executa un 
bărbat nevinovat nu este un motiv suficient? Bill, fă ca Bill Curtis să 
nu treacă de examinarea medicală; asta ne va mai da puțin timp. 

Falso a râs sec. 

— Nu mai facem examinări medicale de câteva săptămâni. Acum îi 
executăm direct. Îi luăm din celulă şi-i ducem direct în camera de 
execuţie. Și gata. E singurul mod în care putem face față situației, 
înţelegi? 

T. Perkins începea să devină neliniștit. 

— De câte ori a trebuit să priveşti cum un doctor înțeapă braţul 
unui condamnat, în căutarea unei vene bune? 

— Nu pomeni despre asta! 

T a scos o săgeată din buzunarul de la piept și a înțepat aerul 
demonstrativ. 

— Gândește-te la situaţiile în care a trebuit să folosiți gâtul pentru 
că venele ori nu erau bune, ori erau infectate. 

Și-a băgat săgeata la loc în buzunar. 

— Nu se întâmplă atât de des, dar se întâmplă totuși, îmi pare rău 
să spun asta! 

— Deci să spunem că Bud are o infecție venoasă și trebuie să fie 
tratat cu antibiotice înainte ca sentința să poată fi îndeplinită. Nu 
poate să facă schimb cu următorul tip care e la rând? Numai o zi, Bill, 
te rog? 

— Nu pot, T, știi asta! 


— Bine, ai o linie directă cu guvernatorul. Linia va fi deschisă 
pentru executare în seara asta. Sună-l și spune-i că există dovezi clare 
că Bud Curtis s-ar putea să fie nevinovat. 

— Nu este treaba mea să fac astfel de declaraţii și nu mai e treaba 
guvernatorului să le asculte oricum, apropo! Acum sunăm la 
Departamentul de Securitate Internă. 

— Mă doare-n... Scuze, Bill! Nu-mi pasă pe cine suni, dar fă-o! 
Înainte să te sune de la camera de execuţie. 

— Nu, T, ești pe cont propriu! Nu cred că dovezile pe care mi le-ai 
arătat sunt suficient de puternice. 

— Dumnezeule, Bill! Ce e în neregulă cu ele? 

— Ceea ce ai indicat și tu. Că nu există o ipoteză suficient de 
puternică despre cum a ajuns pistolul la Toby O'Neill și, de aceea, nu 
ai un caz clar. Recunosc că picătura de pe lentila camerei este un 
mister, dar ar putea să fie scuipat, transpiraţie, aproape orice. Oamenii 
s-au aruncat la pământ în clipele alea. 

Falso a deschis un sertar de la birou și a scos o batistă bine 
împăturită. Cu ea ștergea sprânceana condamnatului când omul stătea 
întins şi era întrebat dacă avea vreun ultim cuvânt de zis. T văzuse 
ritualul înainte, și nu doar o dată. 

Falso s-a uitat la el cu ochii lui calmi și cenușii, ochi care, peste 
câteva minute, aveau să fie ultimii pe care îi va vedea un condamnat. 
Asta îi făcea cumva să pară foarte înfricoșători. 

— Pe de altă parte, mi se pare destul de ciudat că acest Ben Kane — 
dacă într-adevăr a fost el cel care l-a împușcat pe O'Neill nu și-a 
asumat meritele pentru că l-a doborât. Dar dacă ai dreptate și chiar a 
fost Kane cel care i-a dat pistolul lui O'Neill, atunci am o explicaţie 
posibilă pentru faptul că nu a făcut-o. 

Mâna lui T s-a oprit în drum spre pachetul de țigări. 

— Serios? 

— Agenţii de pază poartă mănuși? 

— Nu, sigur că nu! 

— Păi, vezi? Asta era o problemă pentru Ben Kane, dacă el ar fi fost 
cel care i-a dat pistolul lui O'Neill. Pentru că, din câteva îmi amintesc 
eu, la proces nu s-au menționat alte amprente pe armă în afară de cele 
ale lui Bud Curtis și O'Neill, nu-i așa? 

— O... nu! 

T a făcut ochii mari, văzând dintr-odată totul clar. 

— Asta s-ar putea să explice succesiunea evenimentelor! a 
continuat Falso. Sunderland și-a împins pistolul din buzunarul de la 
sacou, motiv pentru care căptușeala atârna în afară, așa cum am văzut 
mai devreme. Și unde era Ben Kane? Exact lângă Sunderland, pregătit 
să ia pistolul cu ajutorul clapei buzunarului de la sacoul său ca să-l 
poată pune în buzunarul lui O'Neill. Așa niciunul nu avea să-și lase 


amprentele pe el, a spus el, mușcându-și buza inferioară și 
scărpinându-se în barbă. Dar nu m-ar surprinde să mai fie și alte 
indicii care ne pot spune cum a ajuns pistolul la O'Neill. De exemplu, 
o pată mică de ulei de armă pe sacoul lui Kane. Dar asta e ceva ce un 
lup cu minte ageră precum Kane ar realiza în acele momente. E 
instinctul animalic. Probabil de asta a reacționat atât de rapid când a 
ridicat și paharul. 

T a încuviinţat. Aceasta ar fi putut fi o explicaţie bună. De ce nu? 

Falso s-a ridicat în picioare și a luat un pulover cu fermoarul tras cu 
care s-a îmbrăcat peste cămașa alba cu mânecă scurtă. T îl mai văzuse 
făcând asta, înainte să participe la ritualul din camera morții. Probabil 
era frig acolo jos. 

Directorul Falso i-a aruncat o privire care sugera că întâlnirea avea 
să se termine în curând. 

— Dacă teoria asta funcționează, atunci atât sacoul de tweed al lui 
Sunderland, cât și sacoul lui Kane au fost distruse după aceea. Ai 
verificat cumva filmările și fotografiile ca să vezi dacă poartă aceleași 
sacouri și mai târziu în acea seară? Bineînţeles că ar fi putut să se 
schimbe în sacouri identice cu primele... 

T s-a uitat la el uimit. 

— Dumnezeule... ăăă... Of, fir-ar Bill! Asta s-a întâmplat: una din 
două. Mai întâi îmi dobori teoriile, apoi le întărești. 

— Ascultă, T! Indiferent încotro ne conduc deducţiile noastre, 
există totuși niște reguli ale jocului. Nu știu ce se va alege de noi în 
vremurile astea ciudate, dar ziua judecății va veni, atât pentru cei care 
au urmat regulile, cât şi pentru cei care nu. Eu și soția mea vrem să ne 
petrecem bătrâneţea în linişte și confort, aşa că nu are logică să îmi 
ceri să fac lucruri care ar putea pune în pericol acest viitor. Nu pot pur 
şi simplu să decid dacă Bud Curtis ar trebui să mai aibă o şansă, aşa de 
capul meu. Nu pe baza unor speculaţii de genul acesta. Haide, 
bătrâne, noi stăm aici și ne dăm cu presupusul. De fapt totul poate că 
s-a întâmplat complet diferit. Ţine minte: nu toți avocații, 
anchetatorii, criminaliștii, judecătorii, martorii și membrii juriului 
care au fost implicaţi în acest proces au fost corupți sau proști. Ei sunt 
garanția mea că pot să-mi fac treaba în numele Domnului, cu 
conștiința împăcată. Așa a fost dintotdeauna și așa o să rămână până 
când ies la pensie. Trebuie să înţelegi asta. 

Din intercom s-a auzit o voce. Falso a încuviințat din cap. Era 
timpul să se ducă să-și facă treaba jos. Luaseră tava cu ultima masă a 
prizonierului şi preotul ajunsese. 

Falso s-a uitat la ceas pentru ultima dată în timp ce T s-a încruntat. 

— Haide, Bill! Vorbeşte cu oamenii de la Securitate Internă. 
Aproape că s-a scurs timpul. Fă-o de dragul meu! 

— T, am ascultat ce ai avut de zis! Probabil că ţi-am dat chiar și 


câteva ponturi utile, dar nu pot să fac mai mult. Eşti șerif; știi cum e 
procedura legală. Foloseşte-te de ceea ce știi. Ai mai făcut asta înainte. 

— Da, dar, Bill, mai am timp doar până poimâine la ora șase seara. 

— Te corectez. Mai ai timp doar până poimâine la ora șase 
dimineața. Începând de luni, executăm câte doi pe zi, şi Bud Curtis are 
onoarea de a fi primul care încearcă noul sistem. 

T a deschis gura ca să protesteze, dar și-a dat seama că ar fi fost în 
zadar. Falso s-a îndreptat spre ușă. 

Şase dimineața? Era o situație disperată, timpul fusese scurtat cu 
douăsprezece ore. Cum o va scoate la capăt cu asta? 

Falso l-a privit pe T. Perkins din cap până-n picioare cu o expresie 
sumbră pe chip. 

— A venit timpul! l-a anunţat el. Va trebui să te las acum. 

— Hei, Bill, lasă-mă să vin cu tine! Vreau să vorbesc cu Bud Curtis, 
nu o să mă refuzi, nu? Lasă-mă să vorbesc cu Curtis în celula lui. S-a 
făcut? 


Capitolul 30 


T. Perkins l-a găsit pe Bud Curtis în colțul îndepărtat al celulei sale. 
Stătea pe pat cu fața la toaletă de oţel, holbându-se la perete. Părea să 
nu fie deloc conștient de zgomotele din celula de la câțiva metri de el, 
unde îi puneau cătușele pentru ultima dată bărbatului care urma să fie 
executat. Curtis a tresărit când gardianul a băgat cheia în lacăt ca să-l 
lase pe T să intre în celula lui, ca și cum făcuse calculele greșit și 
veneau de fapt după el. Nu l-a recunoscut pe șerif până când acesta nu 
a intrat în celulă, și chiar și atunci groaza și dubiile erau încremenite 
pe faţa sa. 

— Mi s-a permis să te vizitez pentru scurt timp, a spus T, uitându- 
se peste umăr la gardianul care era pe punctul de a încuia ușa după el. 

Șeriful a clătinat din cap și a bătut ușor cu degetele pe revolver. 
Gardianul nu era convins însă că situația era sigură și i-a aruncat niște 
lanţuri de picioare. 

T a încuviințat din cap, i-a cerut lui Curtis să-şi întindă picioarele și 
i-a pus lanţurile. Gleznele condamnatului erau slabe și pline de pistrui, 
iar ochii săi erau plini de neîncredere, încercând să găsească un 
indiciu legat de ce se petrecea. T a încercat să-i zâmbească. 

— Pune-i cătușele tale, T! La spate, a spus gardianul. 

T i-a pus cătușele lui Curtis, le-a prins bine ca să-şi arate intenţiile 
bune și i-a aruncat ofițerului o privire pe care o folosise de-a lungul 
anilor în campaniile lui de realegere: autoritară, competentă și ușor 
amenințătoare. Întotdeauna părea să aibă un efect bun. 

Din celula numărul doisprezece s-au auzit niște zăngănituri 
metalice și țipete, care au stârnit un val de neliniște în celelalte celule. 

— Măi, măi, măi! Se pare că ocupantul coșciugului de azi nu vrea 
să-și piardă viaţa, a râs bărbatul din celula alăturată. 

Avea un râs sec și răutăcios, care părea și mai macabru dat fiind că 
omul avea să moară și el a doua zi. 

— Nu vrea să moară nenorocitul și nici eu nu vreau! a ţipat el, 
rânjind și bătând în bare. 

Strigătul lui vesel și sfidător demonstra un fel de control asupra 
situației. Suna de parcă era o persoană care deja plecase de pe lumea 
asta și asta i-a făcut pe toți condamnați! să răspundă. Un cor de 
schelălăieli și țipete s-a auzit brusc din celule. Urlete, plânsete, 
invective aspre și înjurături. 

Apoi bărbatul din celulă a douăsprezecea a fost brusc cuprins de 
panică. Încerca să-și elibereze durerea și frica, țipând ca un sălbatic în 
timp ce lovea în tot ce-i ieșea în cale, inclusiv în gardienii care 
încercau să îl ţină. Paznicul de la ușa celulei lui Curtis şi-a lăsat şirul 


de chei agăţate în lacăt și a dispărut pe hol spre celula doisprezece. T 
şi Bud Curtis au auzit cum mai mulți gardieni încercau să-l calmeze pe 
bărbat și apoi l-au auzit pe Falso zicând: 

— Relaxează-te, Harrison! O să se termine în curând. 

Așa da consolare! 

Între timp, faţa lui Curtis a început să se relaxeze puțin. 

— Ai primit mesajul meu? Adică, mi s-a descărcat bateria, a şoptit 
el. 

T a încuviințat din cap și a dus un deget la buze. S-a uitat la ceas. 
Peste cinci minute, bărbatul pe care Falso îl strigase Harrison avea să 
zacă pe targa de execuţie. Nu avea să-și mai ia rămas bun de la 
familie. Nu va da nicio ultimă îmbrăţișare vreunei iubite. Spectacolul 
avea să înceapă peste cinci minute și atât trebuiau să aștepte. 

După ce grupul de paznici, cu Falso în frunte, a părăsit holul cu 
omul condamnat și a închis ușa în urma lor, T a ieșit din celulă și s-a 
uitat într-o parte și-n alta. Câteva braţe se mișcau printre gratii și 
oamenii încă mai țipau și înjurau, deși gardienii plecaseră. T a scos 
legătura de chei din lacăt. Era o întorsătură a evenimentelor 
neașteptată, o şansă apărută brusc. Se așteptase doar să poată vorbi 
puţin cu Curtis, să-i pună cele câteva întrebări pe care plănuise să i le 
pună, ca să știe că mergea pe teren solid când urma să sune la 
Departamentul de Securitate Internă. Dar acum avea cheile în mână și 
cuvintele lui Falso îi răsunau în minte: „Curtis e un om mort deja”, 
spusese el. 

Ei bine, nu și dacă putea face el ceva în privinţa asta. 

S-a uitat la Curtis în timp ce încerca să-și dea seama ce să facă. 
Aveau la dispoziţie undeva între douăzeci și treizeci de minute înainte 
ca primii membri ai personalului să se întoarcă din camera de execuție 
şi până atunci puteau să ajungă departe, foarte departe. Cunoştea niște 
persoane atât în Sebrell, cât și în Courtland. Oameni buni și obișnuiți 
în care putea avea încredere și care aveau încredere în el. Puteau să-l 
țină pe Curtis ascuns o perioadă. Drumul îi luă cel mult douăzeci de 
minute, exact timpul de care avea nevoie. S-a rugat ca, doar dând din 
cap şi fluturând cheile spre cameră, să poată să-l scoată pe Curtis 
dincolo de holuri și de toate lacătele. Ofițerii care urmăreau 
monitoarele din camera de gardă probabil aveau să se întrebe de ce 
cei doi bărbaţi nu erau însoțiți de unul dintre angajaţii închisorii, dar 
îl văzuseră intrând acolo împreună cu Falso, așa că de ce să-și facă ei 
griji? 

Şi-a lipit gura de urechea lui Curtis. 

— Urmează-mă, liniștit și tăcut! O să creadă că fac un transfer 
federal. 

L-a apucat bine de braț pe bărbat. Trebuia să dea bine la camere. 


Bud Curtis s-a uitat la el, a strâns din dinți și a inspirat adânc. 

— la-o ușor, Curtis! Să nu te panichezi pe drum, m-ai înţeles? 
Curtis a încuviințat din cap. 

— Să nu le spui un cuvânt celorlalți deţinuţi. Trebuie să arăţi ca și 
cum ești târât la eșafod, ai priceput? Orice semn de solidaritate din 
partea lor e ultimul lucru la care trebuie să te aștepți. 

L-a tras pe Curtis afară pe coridor și a analizat cei douăzeci de 
metri până la primul obstacol, o ușă foarte securizată, din sticlă 
blindată, care funcționa parţial în mod automat și parțial cu o cheie, o 
cheie pe care spera că o va găsi în lanţul pe care îl avea, fără prea 
multe încercări. 

— Ce naiba, Buddy Boy? Ce se întâmplă? A venit deja baubau să te 
ia? 

Bărbatul negru din celula de lângă cea a lui Curtis și-a băgat mâna 
pictată cu henna printre bare, dar Curtis și-a ţinut ochii în pământ, ca 
şi cum viaţa lui se terminase deja. 

— Bă! Auzi! Îl laşi pe Daryl fără să-ţi iei la revedere? Cum rămâne 
cu ţigările, hă? a strigat după el, în timp ce alți prizonieri au început 
să scuture barele. 

Era stresul. Nu-l puteai vedea mereu, dar cu toţii erau foarte 
tensionați şi rămâneau așa până când moartea îi relaxa permanent. 

Curtis s-a încordat puțin, dar și-a recăpătat complet controlul în 
timp ce a trecut pe lângă celula vecinului său. Trebuia să zică ceva, ca 
să nu o ia din nou razna toți deținuții. 

— Stai ușor, Daryl. O să mă întorc în curând. O să-ți primeşti 
țigările, nu-ţi face griji! 

Apoi dinţii îngălbeniţi ai lui Daryl s-au dezvăluit într-unul dintre 
cele mai largi zâmbete pe care le văzuse T vreodată - un zâmbet 
ciudat de inocent şi de bucuros și probabil ultimul care va mai apărea 
pe fața lui. 

Lanţurile de la picioarele lui Curtis zăngăneau și zdrăngăneau în 
timp ce T l-a târât pe lângă celula care tocmai fusese eliberată, spre 
celulele în care erau deţinuţii cu salopete portocalii, pe care era 
imprimat „Inamic al statului” pe buzunarul de la piept. Erau 
prizonierii milițieni. Urma să le vină şi lor rândul în curând. Se vedea 
asta pe fețele lor supărate și triste. 

— Dă-ne pistolul ăla, șerifule! a șuierat unul dintre ei. Așa o să le 
facem o surpriză handicapaţilor ălora de gardieni când se întorc. 

— Dă-ni-l pe porcul ăla! a mârâit următorul. O să-l tăiem din gât 
până-n fund. 

T l-a trecut pe Curtis cât de bine a putut printre braţele întinse și a 
încercat să-și dea seama ce cheie trebuie să folosească înainte să 
ajungă la ușă. Cinci dintre ele păreau să funcționeze. A luat una, dar 
nu s-a potrivit în lacăt. A încercat-o pe următoarea fără noroc. În timp 


ce se chinuia cu a treia cheie, a auzit pe cineva din celula numărul 
unu ridicându-se şi apropiindu-se de gratii. 

— T? T. Perkins, tu ești? 

S-a întors și s-a trezit uitându-se în ochii unui bărbat scund și palid. 
Un bărbat pe care l-a recunoscut imediat, un om pe care îl cunoștea 
dintotdeauna și care - până când nebunia sa blestemată nu ajunsese 
cunoscută în toată ţara - nu omorâse nicio muscă, din câte ştia el. Era 
Jim Wahlers, la care fusese descoperit în pod un arsenal care ar fi 
putut să arunce în aer toate fețele de pe Muntele Rushmore. Jim — 
vechiul lui partener la darts și fostul antreprenor de pompe funebre 
din districtul Highland. 

— Jim! Fir-ar să fie, eşti aici? Ce s-a întâmplat? 

— T! Să-i spui soţiei mele că sunt aici, bine? Nimeni nu știe unde 
sunt. Nici măcar avocatul meu. 

T a simţit că îi transpiră palmele. S-a uitat la buzele tremurânde și 
la ochii disperaţi ai vechiului său prieten. 

— Jim, de ce ești aici? Nu e din cauza armelor din beci, nu? Ce ai 
făcut, Jim? 

A băgat a treia cheie în lacăt și a întors-o precaut. A opus puţină 
rezistență, dar nu la fel ca primele două. 

Jim Wahlers s-a apropiat și a apucat barele. Într-o secundă, faţa lui 
s-a transformat într-una dură și feroce pe care T nu o mai văzuse 
niciodată la el. 

— Nenorociţii spun că am organizat un atac într-o tabără militară, 
și fir-ar să fie, îmi doresc să o fi făcut-o! 

Odată, dricul lui Wahlers o luase pe arătură și coșciugul văduvei 
unui maior din Clifton Forge se rostogolise și se deschisese, iar 
cadavrul ei ajunsese în geamul din spate al dricului. Când T și oamenii 
lui ajunseseră la fața locului, J stătuse acolo, urinând peste geam, 
exact în locul în care fața albă și cadaverică a femeii stătea lipită de 
sticlă. 

— Asta ca să ştii că nu toată lumea respectă femeile care își desfac 
picioarele pentru porcii din nenorocita de armată americană, vacă 
bătrână! șuierase el și T îl trăsese de lângă dric ca să nu vadă nimeni 
ce făcuse. 

La vremea respectivă, T crezuse că șocul îl făcuse să reacționeze așa 
şi să comită acel act lipsit de respect. Dar acum, uitându-se în ochii lui 
Jim Wahlers dincolo de gratii, această amintire bruscă l-a făcut să 
vadă lucrurile dintr-o altă perspectivă. 

A încercat să şi-l imagineze pe bărbatul cu barbă cu care mersese 
cu motocicleta până în Winchester cu mult timp în urmă ca să joace o 
rundă de darts împotriva câtorva lăudăroși locali. Și-a pus mâna pe 
cea întinsă printre gratii. 

— Îţi doreşti să fi organizat atacul ăla, asta spui? Mă întreb dacă 


realitatea a făcut vreodată parte din relația noastră. Mă întreb dacă te- 
am cunoscut vreodată cu adevărat, Jim. 

Apoi s-a dat înapoi, a întors cheia și a deschis ușa blindată. 

— Poţi să te duci dracului, porc nenorocit de polițist! a răcnit Jim 
Wabhlers, și din celelalte celule s-au auzit ecouri care îl aprobau, atât 
de tare încât le-a auzit și după ce a trântit ușa în urma sa. 

T l-a tras pe Curtis aproape de el și-și atinse borul pălăriei în semn 
de salut când s-a uitat în sus la următoarea cameră de supraveghere. 
Trebuia să se comporte perfect normal și să spere că angajați! din 
camera morții nu îi auziseră pe deținuți țipând. 

În timp ce și-au croit drum pe holul pustiu până în următorul 
tronson, T a observat că lanţurile de la picioare îi îngreunau mersul lui 
Curtis. Trecuse mult timp de când nu mai mersese atât de repede și 
puterea lui fizică scăzuse în mod evident. Prizonierii condamnați la 
moarte aveau obiceiul fie să facă sport ca niște nebuni, fie să stea să se 
ofilească. 

— Haide, Curtis, mai sunt doar trei holuri și am ieșit! Poţi să-ți 
tragi sufletul după ce suntem departe de locul ăsta. 

— De ce faci asta, Perkins? a spus el gâfâind. 

— De ce? Pentru că am văzut paharul ăla cu apă din mâna ta în 
noaptea alegerilor, chiar dacă... chiar dacă nu era acolo, pentru că 
am... am văzut posibilități noi în cazul tău. 

Curtis i-a aruncat o privire ciudată. O privire care i-a amintit de 
Doggie. Avusese și ea aceeași expresie pe față în ziua procesului 
tatălui său -— ochii Medusei, sfidând cursul evenimentelor și în același 
timp chinuindu-se să-și păstreze încrederea în justiție. Dar, pe lângă 
asta, fața lui Curtis radia un calm pe care T îl văzuse rareori. Era greu 
să-și imagineze ce crease această armonie lăuntrică. Oare pentru că în 
sfârșit îl credea cineva? Pentru că nu mai era complet singur? 

— Ai grijă, Bud! a șoptit T. 

Au luat-o pe coridorul următor și au pornit direct spre cabina 
gardianului care era păzită de un tânăr supraponderal de vreo 
douăzeci și cinci de ani. Din păcate, T nu-l mai văzuse niciodată. 

Şi-a scos legitimația din buzunarul de la spate și s-a postat în fața 
micii ferestre. I-a aruncat un „salut” vesel și și-a pus legitimaţia pe 
tejghea. 

— Poţi să ne lași să trecem. Falso o să trimită actele puţin mai 
încolo. E ocupat cu un prizonier momentan. 

I-a făcut cu ochiul gardianului ca să înțeleagă că e unul de-ai lor. 

Gardianul s-a uitat la legitimaţie cu ochii înfundaţi în fața lui grasă. 

— Dacă actele sunt pe drum, cred că trebuie să aşteptăm, a răspuns 
el. 

Bărbatul nu era atât de prost precum părea. 

T a strâns din buze și a fluierat puţin o melodie. 


— Poţi să-mi dai un pahar cu apă cât aştept, atunci? Batonul 
Hershey's pe care mi l-a dat Falso mi-a rămas printre dinți. Ştii cum e, 
a zis el, pe un ton confidenţial. 

Paznicul s-a uitat la ei și a încuviințat din cap. Ştia că nu aveau 
cum să treacă fără să apese el butonul ca să descuie ultima ușă. 

— N-aţi vrea o cafea? Tocmai am pus la fiert. 

— Nu, mersi, doar apă. Apropo, nu ești fiul lui Bambi? a întrebat T 
cât a putut de calm, în timp ce puştiul i-a pus apă într-un pahar de la 
chiuveta din colț. 

Barney „Bambi” Pellegrino era cel mai gras ofițer de poliție pe care 
îl întâlnise T la închisoarea Sussex, așa că era o presupunere logică. 

Simţea brațul lui Curtis tremurând lângă el și a încercat să nu se 
lase afectat de starea de agitaţie a bărbatului. 

— Bambi? Nu, dar l-am cunoscut. E cel care a murit anul trecut cu 
gura plină de gogoși. 

Paznicul a râs, a deschis fereastra și i-a întins paharul cu apă. 

T a luat o înghițitură. Avea gust de apă stătută, de parcă stătuse 
prea mult într-un frigider oprit. 

— A murit, zici? Dumnezeule! Era un tip foarte de treabă. Nu-mi 
vine să cred. Dar tot îmi aduci aminte de o persoană pe care o cunosc 
aici la închisoare. Poate că nu la Bambi m-am gândit de fapt. 

— Probabil vă referiți la Tammie Cambell de la cantină. E mama 
mea. 

T nu avea idee despre cine vorbea. 

— Doamne! a exclamat el, dând din braţ și vărsând apă pe 
uniforma sa. Tammie! 

S-a șters de apă şi l-a analizat puţin pe paznic. 

— Da, așa este! Acum văd asemănarea. 

S-a uitat la legitimaţia omului. 

— Freddie Cambell. Deci tu ești micul Freddie. Băiete, ce mare te-ai 
făcut! Ce mai face mama ta acum, Freddie? Presupun că a fost dată 
afară împreună cu ceilalți. Ce păcat! Hei, știi ceva? Poţi să-mi dai 
adresa ei? Cred că am avea nevoie de o fată bună ca Tammie la 
cantina noastră. 

Tânărul s-a uitat la T și şi-a frecat bărbia. 

— Da, păi, în ultima vreme lucrează la postul de radio. W291AJ, îl 
ştiţi? Nu știu dacă mai difuzează. Ieri nu au difuzat, în orice caz. 

— Când o să am timp, o să dau o fugă până acolo să văd cum stă 
treaba. Dar ești sigur că trebuie să-l așteptăm pe Falso? S-ar putea să 
dureze ceva timp. Trebuie să-l duc pe tâmpitul ăsta la Washington, cât 
mai repede. 

— La Washington? 

— N-ai auzit, Freddie? S-a dat la ştiri ieri, pe NBC. O să fie executat 
în D.C. S-au pus pe treabă ăia de acolo. 


Gardianul a zâmbit confuz de dincolo de geam. 

— Uau, asta chiar... 

Nu mai știa ce să spună, așa că a mai aruncat o privire la insigna 
lui T care încă era pe tejghea. 

— Ei bine, cred că ar trebui să plecaţi atunci! E un drum lung. 

T a simţit cum braţul lui Curtis s-a relaxat imediat. 

— Atunci va trebui să-mi fac timp să mă duc la mama ta când mă 
întorc. Mersi pentru apă... și pentru duș, ha-ha! 

Sunetul ușii descuiate era cel mai frumos lucru pe care îl auzise T 
vreodată. 

— Dumnezeule! a şoptit Curtis când au ajuns afară, întorcând 
imediat fața spre soare. 

— Acum mergem încet și frumos. Încet și frumos. Maşina mea e în 
spatele dubiței albe de acolo. 

Făcuseră abia zece pași când s-au întâmplat brusc două lucruri rele. 
Mai întâi doi polițiști care veneau în direcția lor, pe drumul care 
ducea spre închisoare. Erau polițistul negru și partenerul său care îi 
supravegheaseră pe protestatarii împotriva pedepsei capitale. Se 
îndreptau direct spre intrarea în închisoare. Probabil că iau o pauză de 
cafea, apucă T să se gândească chiar înainte să se petreacă un lucru 
mult mai rău. Era vocea lui Bill Pagelow Falso, care ţipa în sistemul de 
megafoane. 

— T, oprește-te, altfel o să regreţi asta toată viaţa! a bubuit vocea 
metalică. 

Corpul lui Curtis a tresărit fără să vrea. Tensiunea ușoară de 
dinainte s-a transformat imediat în panică. Pașii lui cu zăngănituri și 
zdrăngănituri au devenit mai grăbiţi și a început să gâfâie. 

T s-a uitat în spate la cabina gardianului. Grăsuţul Freddie Cambell 
era încă singur în camera aceea mică. 

— Chiar că ai încins spiritele pe culoarul condamnaților la moarte, 
ştii asta? a tunat vocea lui Falso. Ai abuzat de încrederea mea în tine, 
T! 

Apoi volumul a scăzut. 

— Cât de departe a ajuns în parcare, Cambell? 

Tânărul a făcut semn din spatele geamului în timp ce i-a răspuns 
şefului. 

— O, nu! a gemut Curtis. 

Vocea a răsunat din nou în difuzoarele din parcare. 

— Nu-l scoţi pe Curtis de pe terenul închisorii, T! Nu în viață, ai 
priceput? Lasă-l acolo unde e. Și tu dispari, trădătorule idiot! 

Acum cei doi polițiști care se îndreptau spre intrare și-au dat seama 
că ceva era în neregulă și au început să alerge spre ei. Erau tineri și în 
formă. Era cam aceeași distanță până la ei cât până la mașina de 
patrulă. 


— Haide, fir-ar să fie, hai odată, Curtis! a mormăit T printre dinții 
încleştați. 

Curtis a mers împleticit cât de repede a putut, sfâșietor de aproape 
de şansa de a rămâne în viaţă. 

Poliţiştii au început să strige după ei. Grăsuţul Freddie își 
abandonase postul și venea și el după ei. Ţipetele neclare ale 
deținuților încă se mai auzeau prin difuzoare. 

Blestematul ăla de Jim Wahlers, s-a gândit T. Probabil el fusese cel 
care declanșase agitația. Cine şi-ar fi închipuit că vechiul său partener 
de darts, împreună cu care dominase cândva clubul de darts 
Winchester de douăzeci de ori la rând pe primul loc — avea să joace 
într-o zi un rol atât de important în declinul lui T? Jim Wahlers, ducă- 
se naibii! 

Acum dubiţa albă era la doar câțiva pași distanță. Curtis se chinuia 
și mai tare. 

— O să reușim, Curtis! O să conducem până în capătul opus al 
parcării şi apoi întoarcem, ca să nu poată să ne lovească. 

Cei doi polițiști au tras focuri de avertisment în aer în timp ce T își 
căuta cheile în buzunarul de la geacă. În acel moment, Curtis s-a 
împiedicat, încercând să facă pași prea mari. 

— La naiba! a ţipat el, în timp ce s-a împiedicat în lanţ și a căzut în 
nas. 

— Va trebui să scriu un raport dacă continui cu asta! a urlat Falso 
în difuzoare. Este greşit ceea ce faci şi Dumnezeu o să te pedepsească 
pentru asta, T! O să te doboare; o să regreţi asta! 

T s-a oprit. Curtis zăcea pe pământ chircit, la cinci metri în spatele 
lui, cu picioarele într-o parte și cu încheieturile încătușate pline de 
sânge și vânătăi. 

— Pleacă de aici, Perkins, înainte să fie prea târziu! a spus Curtis 
gâfâind și încercând să ridice capul. Spune-i lui Doggie că o iubesc. 
Spune-i că nu eu am făcut-o — atunci vom fi chit. Mersi pentru că ai 
încercat să mă ajuţi, și pleacă naibii de aici! 

— O să fac tot ce-mi stă în putere. Să nu renunți, Bud, m-ai auzit? a 
strigat el și s-a aruncat pe locul din față al mașinii de patrulă. 

A apăsat accelerația și a zburat prin parcare, trecând pe lângă 
indicatorul cu limita de patruzeci de kilometri la oră de la intrarea 
principală. Până să facă asta, doi polițiști și grăsuțul Freddie era deja 
lângă trupul încă întins cu faţa în jos pe asfalt. 

Cu jumătate de oră în urmă, aproape că îl convinsese pe cel mai 
încăpățânat director de închisoare de nevinovăția lui Curtis. De ce 
naiba nu putuse să plece singur? Așa apelul lui probabil că ar fi fost 
acum în drum spre Departamentul de Securitate Internă. Ar fi putut să 
fie la Washington până la miezul nopţii și să-și pledeze cazul. Și 
acum? Dacă încerca să sune la Securitate Internă, probabil că cineva 


ştia deja că tocmai încercase să-l ajute să evadeze pe cel mai infam 
prizonier condamnat la moarte din țară. Poate da, poate nu. Oare 
vechiul său prieten Bill Falso chiar avea să-l pârască? Habar n-avea. 

A clătinat din cap, dezgustat de el însuși. Cum îşi închipuise că 
această încercare spontană și stupidă putea să aibă sorți de izbândă? 

T a făcut cu mâna noii echipe de ofițeri care îi supraveghea pe 
protestatari în timp ce a trecut cu mașina pe lângă ei, îndepărtându-se 
de închisoare. 

În curând, pânzele de păianjen imense și atârnate i-au apărut din 
nou în fața ochilor. 

— Doamne, Doggie, a şoptit el, ce naiba am făcut? 

A tras pe dreapta în dreptul unui indicator pe care scria „Refugiu 
de păsări” şi a pus mâna pe telefonul împrumutat. S-a uitat în carnețel 
şi a format numărul de pe care îl sunase Doggie. 

A sunat de câteva ori înainte să intre mesageria vocală cu vocea 
înregistrată a lui Frank Lee. 

T a înjurat. Cum putea să fie sigur că urma să primească mesajul? 

— Ce naiba! a înjurat el şi și-a dres glasul de câteva ori. Doggie, 
tocmai am încercat să-l scot pe tatăl tău din închisoarea din Sussex, 
dar din păcate nu a mers prea bine. De fapt, nu a mers deloc bine. L- 
au prins pe tatăl tău și nu cred că sunt prea popular în momentul de 
față. Dar cui îi pasă? N-au cum să-mi ia pensia. 

T ura să lase mesaje. Întotdeauna ajungea să spună prostii. 

— Nu, îmi pare rău, Doggie! Ce am vrut să spun este că am 
informaţii importante legate de caz. Sunt chestii care indică clar că 
Thomas Sunderland a avut un rol murdar în asasinatul lui Mimi 
Jansen. Trebuie să ne vedem și să aflăm ce putem face. Tu îi știi pe 
toți din Washington, așa că sigur poţi ajunge mult mai departe cu 
informațiile astea decât aş putea eu vreodată și mult mai rapid. Poate 
că va funcționa dacă lucrăm împreună și dacă avem mare, mare grijă. 
Nu văd nicio altă cale în momentul de față. Ce părere ai? Hai să ne 
vedem la Washington mâine la prânz. Sper că așa vei avea suficient 
timp, pentru că nu știu unde ești acum. 

S-a uitat în gol, încercând să se gândească la un loc în care ar putea 
să se vadă. După ceea ce făcuse, sigur nu putea să se ducă la o secție 
de poliţie. 

— Hai să ne vedem la Barnes and Noble la intersecţia dintre 12th și 
E Street, mâine la prânz. Știu că e deschis duminica. Presupun că asta 
e tot. Scuze pentru mesajul lung, dar nu mă înnebunesc după mesajele 
scrise. Ne vedem atunci. Baftă! 

Trecuseră câteva zile și Bugatti nu făcuse niciun progres în ceea ce 
privește plecarea din Statele Unite cu avionul. Supraviețuia, dar era 
extrem de extenuat. Una era să se ascundă un om de cincizeci de ani 
supraponderal, care fumase toată viața lui și alta era să mai sufere și 
de SIDA pe deasupra. Un corp afectat atât de tare, aflat într-o stare de 
suferință constantă. Și lipsa somnului, a vitaminelor și a mineralelor, 
plus lipsa calmului, a minţii liniștite îi secaseră bietul corp aproape 
complet. 

Ziua de vineri o petrecuse la aeroport, așteptând și gândindu-se și 
iar așteptând, iar sâmbătă se văzuse cu Tom Jumper pentru emisiunea 
lui de la postul de radio mobil, de unde reușise să scape ca prin 
urechile acului. 

Nu mai suporta. 

Sâmbătă devreme luase decizia de a rămâne în ţară. Ce altă opţiune 
mai avea? Petrecuse douăzeci și patru de ore la aeroportul Dulles și 
cozile din fața lui nu se scurtaseră prea mult. Deocamdată, toate 
plecările în afară erau permise doar pentru străini și cei care aveau un 
pașaport diplomatic. Ar fi putut să aleagă să rămână, dar așa cum 
spusese o femeie de la biroul British Airways, perspectivele nu erau 
prea bune. 

Așa că acum stătea pe holul de check-in, cu capul sprijinit în mâini, 
un jurnalist bine cunoscut aflat în culmea carierei sale. Nu mai era 
nicio persoană care să fi meritat a fi intervievată și pe care să nu o fi 
intervievat el; se considera un reporter obiectiv care își făcea bine 
treaba. Nu ar trebui să las aptitudinile astea să se piardă, și-a spus el. La 
ce bun să stau degeaba într-un loc al nimănui? Putea să ia un autobuz 
şi apoi încă unul, și încă unul, până când ajungea în Canada. Nu avea 
cum să fie chiar imposibil de ieşit din ţara asta blestemată dacă se 
străduia suficient de tare. Ori putea să rămână și să ducă o luptă bună. 
Având în vedere că America era condusă de nebuni, nu mai putea să-și 
continue serviciul ca și cum nu se întâmplase nimic. Dacă se întorcea 
la NBC acum, însemna că se dădea bătut pentru totdeauna. 

A căutat prin buzunarul de la pantaloni și a găsit bucăţica de hârtie 
cu adresa de e-mail pe care i-o dăduse Tom Jumper cu două nopți în 
urmă când plecase de acasă de la el și de la Danny. 

— Am o dubiţă de transmisiuni în Arcola, spusese el. 

Era o posibilitate dacă se mișca repede. Și l-a imaginat pe bărbatul 
slab cu păr blond. Ar fi format un cuplu dat naibii: reporterul vedetă 
de la NBC împreună cu cel mai lipsit de scrupule și obsedat de 


senzațional prezentator TV. Era o combinaţie care i-ar fi făcut pe 
oameni să le acorde atenţie. Dar îndrăznea să riște lotul? Ştia care 
sunt șansele. Jumper era urmărit, iar cei care veneau după el aveau 
să-l prindă mai devreme sau mai târziu. Dar Bugatti? Lui ce avea săi 
se întâmple? Nu era înnebunit după ideea de a fi răpus de propria 
sabie în numele mândriei profesionale. Chiar nu exista o alternativă 
mai bună? 

A stat și și-a cântărit opţiunile în timp ce coada de la check-in nu 
avansa deloc. A auzit de mai multe ori protestele posibililor pasageri 
pe care agenţii de pază sau polițiștii îi trăseseră deoparte pentru a-i 
interoga. Unul chiar a încercat să scape, dar a fost prins pe scările care 
duceau la parcarea subterană. John a auzit finalul violent al urmăririi. 

De câte ori stătuse aici, liniștit și fericit, așteptând să petreacă 
câteva zile în Hawaii sau să plece în Quebec, locul unde îi plăcea lui 
Danny să meargă? Situaţia actuală părea de-a dreptul ireală. 

În sfârșit a luat o decizie și s-a îndreptat spre biroul de informații. 

— Cum pot să intru pe internet? a întrebat-o el pe femeia care 
arăta obosită. 

— Sunt hotspot-uri peste tot la acest etaj. Deschideţi-vă calculatorul 
doar! 

— Da, ştiu, a spus John încuviințând din cap, dar nu am laptopul 
cu mine, a minţit el, în timp ce ţinea laptopul strâns între genunchi. 

Monitorizează internetul, îl avertizase Jumper. Pot să-ţi detecteze 
telefonul mobil și să te asculte. Cardul tău de credit poate să le indice locul 
în care te afli în doar câteva secunde. Nu ai cum să fii prea precaut în 
ziua de azi, mai ales dacă vrei să intri în contact cu Tom Jumper. 

Asistenta de la biroul de informații a încercat să-l ajute. 

— Atunci folosiți conexiunea Wi-Fi pe telefon. Pot să vă arăt eu 
cum dacă nu ați mai încercat până acum. 

— Îmi pare rău, ştiu că sună nebunesc, dar nu am nici telefon. 

Femeia i-a aruncat o privire în care era clar că epuizase toată doza 
de atenţie din partea ei. 

— Atunci va trebui să mergeţi la unul dintre birourile noastre de 
serviciu. Unul e în aripa estică și celălalt în aripa vestică. 

Cele două femei tinere pe care le-a găsit în biroul din sticlă arătau 
la fel de obosite. 

— Mă puteţi ajuta? a întrebat el, încercând să-și aranjeze fața ca să 
arate ca aceea pe care o afișa la televizor. 

Poate că una dintre ele avea să-l recunoască. 

— Din păcate laptopul și telefonul meu au fost furate și trebuie 
neapărat să trimit un e-mail spre NBC. Se poate face ceva de aici? 

O doamnă a arătat spre terminalul cu internet. 

— Vă treceţi cardul de credit acolo și sunteţi online. 

— Păi, vedeţi, cam asta e problema! Mi-au furat și cardul de credit. 


— Atunci de ce nu aţi trimis e-mailul de la cabina de securitate? 
Aţi raportat furtul, nu? 

— Ăă, nu, pentru că lucrurile acestea mi-au fost furate toate în 
oraș, nu aici, și între timp s-a întâmplat ceva și trebuie neapărat să îmi 
contactez sediul. 

Cealaltă angajată l-a privit atentă. 

— Aţi spus cumva NBC...? Nu sunteți cel care apare la televizor din 
când în când? 

El și-a dres glasul. 

— Se pare că da! a spus el, întinzând o mână. 

— Mă numesc John Bugatti. Sunt reporter de ştiri la NBC. 

— A, da! a exclamat ea. Acum vă recunosc. Ieri ați prezentat o știre 
în fața Capitoliului, nu-i aşa? V-aţi certat cu doamna care a organizat 
o expoziţie de grădinărit, nu-i aşa? Aţi criticat-o pentru... Staţi că nu 
mai știu, pentru ce? 

John s-a strâmbat. 

— Era vorba despre importanța relativă a unei expoziţii de 
grădinărit în timp ce ţara se află în mijlocul unei crize. 

Tânăra și-a dus imediat mâna la gură. 

— Dumnezeule, așa este! Și v-a și împins, nu-i aşa? 

Acum cealaltă fată se arăta și ea interesată. 

— Ce s-a întâmplat de este atât de important să trimiteţi acest e- 
mail? 

Tânăra i-a oferit un mic zâmbet sceptic, ca și cum tocilarul clasei 
tocmai o întrebase dacă vrea să iasă la întâlnire cu ea. 

— Spuneţi-mi și vă las să folosiți cardul meu de credit! 

— Ăsta e șantaj! 

Bugatti a râs ușor, mintea lui alergând după un plan. 

— Nu avem voie să facem asta, înțelegeţi sper! 

— Bine, bine, dar promiteți-mi că nu o să spuneţi nimănui, pentru 
numele lui Dumnezeu! 

S-a uitat la ele serios până când au dat amândouă din cap. 

— L-am văzut pe Tom Jumper urcându-se într-un avion puțin mai 
devreme, deghizat în femeie! Purta ciorapi negri și rimel albastru. 

Ce rău putea să facă o mică minciună nevinovată? Jumper era în 
siguranță deocamdată. Spera el. 

Ambele femei au rămas cu gura căscată. Tom Jumper, uau! Se 
vedea clar că erau impresionate. 

Şi-a dus un deget la buze ca să le amintească de promisiunea lor și 
s-a aşezat în faţa calculatorului în timp ce una dintre ele și-a introdus 
cardul de credit. 

Bugatti a introdus adresa de e-mail a lui Jumper și a scris mesajul: 
„Poţi să te bazezi pe mine. Cum te găsesc? JB”. 

Peste doar treizeci de secunde a primit un răspuns: „Acesta este un 


serviciu de răspuns automat. Toate solicitările pot fi făcute prin 
telefon către Gould, Coffey, Morris și Kaplan”. 

A notat numărul de telefon și una dintre tinere la lăsat să 
folosească telefonul ei mobil în timp ce ele încercau să-și imagineze 
cum trebuie să fi arătat Tom Jumper deghizat în femeie. Era o știre 
incredibilă pe care cu siguranță avea să le fie foarte greu să o ţină 
doar pentru ele. 

Reporterul a sunat la biroul de avocatură. Era o firmă mică și 
eficientă specializată în protejarea intereselor greilor din industria 
divertismentului. Jurnaliștii ca el îi cunoșteau bine pe acești oameni. 
Dacă operaţia cosmetică a unei vedete de cinema mergea prost, vedeta 
putea să se asigure că va primi o carte de vizită de la Gould, Coffey, 
Morris și Kaplan. Se implicau și în cazul în care un reporter 
descoperea niște mizerii despre un actor care nu avea aprobarea 
agentului. Şi câștigurile erau substanţiale. 

I-a dat numele său recepționerei şi a fost nevoit să aștepte câteva 
minute până când vocea groasă a unui bărbat care s-a prezentat ca 
fiind partenerul senior Truman Coffey, care avea un mesaj personal 
pentru Bugatti. 

— Cum se poate asta? a întrebat John. 

— Nu mă întrebaţi pe mine. Aveţi vreun fax prin apropiere? 

John a luat numărul de fax al centrului de la una dintre fete. 

— Vă rog să așteptați lângă fax! Veţi primi informaţii confidenţiale, 
i-a explicat avocatul. 

Dumnezeule! s-a gândit el, când fata i-a dat hârtia din fax o 
secundă mai târziu. 

„Cutia Roz, 12 North Madison St., Middleburg, 2.59 p.m.”, scria în 
el. Nu erau chiar atât de multe informații. 

John şi-a adus aminte că mai fusese acolo înainte, cu mulți ani în 
urmă. A plătit o sumă exorbitantă pentru taxi cu două dintre 
bancnotele șifonate ale lui Danny și a citit plăcuţa de pe clădirea din 
piatră în miniatură. Scria: Centru de informaţii pentru turiști, deschis 
de luni până vineri, 11.00-15.00, în weekend 11.00-14.00. 

Ultima dată când vizitase acea clădire de culoare roșu-deschis, 
avusese nevoie la toaletă și-i arătase calea o femeie extraordinar de 
frumoasă, în vârstă de optzeci de ani, cu buze roșii ca focul și o 
sclipire în ochi pe care cu câţiva ani în urmă niciun bărbat nu ar fi 
putut s-o uite. Îi vorbise despre Jacqueline Kennedy ca și cum fuseseră 
prietene apropiate, ceea ce se poate să fi fost adevărat, și arătase 
indiferentă spre terenul de vizavi care găzduia un pavilion din lemn 
cu placa memorială a lui Jackie. 

Pavilionul și placa erau încă acolo, dar bătrâna nu mai era. A dat 
din cap spre înlocuitoarea ei și a frunzărit broșurile pentru turiști până 


când s-a apropiat ora 14.59. 

Ai face bine să nu întârzii, Tom! mai au puţin și închid, a zis în sinea 
lui, deja încercând să se gândească la un plan B. 

— Închidem peste un minut, dacă vă pot ajuta cu ceva... a spus 
femeia din spatele tejghelei. 

Apoi a sunat telefonul. 

— Da? Da, a răspuns ea. Da, este! 

Femeia s-a uitat la John. 

— Da. Nu, nu știu! 

Atunci întreabă dacă e pentru mine, la naiba! a îndemnat-o el în 
gând, gândindu-se dacă să-i smulgă telefonul din mână. 

— Cred că e pentru dumneavoastră, a spus ea în cele din urmă, 
dându-i receptorul. Să ştiţi că aceasta nu este o cabină telefonică. 

— Da, eu sunt! a spus el, recunoscând vocea lui Jumper. 

— Întreab-o dacă are fax! a zis prezentatorul. 

A întrebat-o și a primit același răspuns, nu era unul dintre serviciile 
lor publice, așa că i-a lăsat zece dolari pe tejghea, mințind că are 
legătură cu soţia sa, care era foarte bolnavă. A funcționat. 

— Îţi trimit adresa prin fax. Să te duci acolo imediat! a fost ultimul 
lucru pe care i-a spus Jumper. 

Centrul pentru turiști avea un fax, dar rămăsese fără hârtie. John a 
bătut cu degetele în tejghea în timp ce angajata căută în zadar o rolă 
nouă. 

— Atunci folosiți-o p-asta! a spus el, scoțând hârtia de fax de la 
avocatul lui Jumper din buzunarul de la geacă. Folosiţi partea 
cealaltă. 

Acum stătea în locul în care i se spusese să se ducă de cinci ore și 
cerul se întuneca din ce în ce mai mult. Așteptarea începuse să devină 
un obicei. 

— Cred că ar trebui să știți că nu este sigur să staţi aici, îi spusese 
taximetristul, în timp ce-și aprinsese o ţigară începută pe care nu 
apucase să o fumeze în timpul drumului lung. A fost un conflict la 
câțiva kilometri de Front Royal alaltăieri și încă mai sunt milițieni în 
libertate. Sunteţi sigur că vreţi să coborâți aici? 

Aceasta era una dintre multele întrebări asupra cărora cugetase în 
timp ce stătuse acolo, analizând câmpurile ondulate cu plantaţii 
printr-o gaură din parapetul de pe marginea drumului. Citise faxul lui 
Jumper de cel puţin zece ori ca să se asigure că nu înțelesese greșit. 
Deci iată-l aici, la nord de Delaplane, pe Route 17, aproape de locul în 
care calea ferată traversa drumul, şi nu se întâmpla nimic. De fiecare 
dată când un vehicul se apropia ocazional, punea mâna pe mica 
valiză, ca apoi s-o lase iar jos. De câteva ori i s-a părut că a văzut o 
mașină de poliție și s-a ascuns în spatele unui tufiș mare. Nu voia să 


fie nevoit să răspundă la întrebări legate de prezenţa lui acolo. 

A început să picure și vântul bătea cu putere dinspre valea 
Shenandoah și s-a gândit s-o lase baltă. 

— Ce naiba cauţi aici, Bugatti? a strigat el spre norii amenințători. 

Trecuseră aproape șase ore de când trebuia să se prezinte la 
serviciu și bietul Danny probabil că nu-și vedea capul din pricina 
telefoanelor repetate ale lui Alastair Hopkins. Editorul șef de la NBC 
fusese reporter jumătate din viață și era foarte greu să-l duci de nas cu 
scuze stupide. 

— Oricum nu mai ai loc de muncă, barosanule! a zâmbit el 
batjocoritor. 

Așa că, ce atâta grabă? I-a venit să râdă. Ei bine, un bărbat cu 
SIDA, pe cale de a se îmbolnăvi de pneumonie, trebuia să se grăbească 
totuși înainte să-i cedeze corpul. 

— Îți mai dau jumătate de oră, Jumper, nicio secundă în plus! şi-a 
spus el. 

Şi-a spus același lucru și o jumătate de oră mai târziu. 

Apoi a văzut o dubă albă imensă venind pe drum spre el. Pe ușă 
scria „Giganţii lui Gulliver, rapizi și blânzi”. Auzise de firma asta de 
mutări și la un moment dat se gândise să apeleze la ei când Danny nu 
va mai fi; nu putea suporta gândul de a locui singur în casa lui Danny. 
Dar asta înainte să afle că și el era bolnav de SIDA. 

S-a retras de lângă șosea și era pregătit să se întoarcă în oraș când 
duba a frânat și s-a oprit la cincisprezece metri de el. 

Un bărbat a deschis ușa pasagerului și i-a făcut cu mâna. Sigur, de 
ce nu? s-a gândit John. Era evident că Jumper nu mai venea și nu 
putea să stea acolo în continuare, așteptând ca pneumonia să-i pună 
capac. 

Bărbatul i-a luat valiza și i-a spus să se urce în vehicul. Şoferul, 
masiv și puternic, a dat din cap aprobator. 

— Bine, să o luăm din nou spre sud, a spus bărbatul într-un 
microfon de sub parasolarul său. Şoferul a dat înapoi pe o străduţă și a 
întors duba. 

John era uluit. 

— Spuneţi-mi, pe voi v-am așteptat? a întrebat el. 

Bărbatul a întins o mână aspră. 

— Eu sunt Phil Kinnead și el e Pawel. Eşti fleașcă. 

Apoi s-a întors spre paravanul din spatele lor și a bătut în el; printr- 
o perdea groasă. 

— Va trebui să te urci pe scaun ca să ajungi acolo, a spus el, dând 
perdeaua la o parte. 

Din spatele scaunului s-a deschis spre el o trapă și a apărut un cap. 

— Am pus muzică, așa că hai! 

Noul bărbat a întins mâna și practic l-a tras prin trapă într-o 


încăpere de vreo opt metri pătrați în care erau un pat, o măsuţă, o 
plită și un frigider, precum și un mixer de sunet manevrat de doi tipi 
care s-au prezentat ca fiind prieteni de-ai lui Tom Jumper. Deasupra 
lor și a unor grămezi de CD-uri era un perete de sticlă, în spatele 
căruia stătea Tom Jumper într-un mini-studio, în fața unui microfon. 
I-a făcut cu mâna prin sticlă, în timp ce în fundal se auzea o piesă 
country. John nu auzise nimic de afară, nici măcar când intrase în 
partea din față a mașinii. 

— Ce naiba e asta? i-a întrebat el pe inginerii de sunet. Aţi închiriat 
un studio de sunet mobil de la o companie de mutări din Washington? 

Ei au râs. 

— Astea nu sunt de la nicio companie de mutări. Tom doar le-a 
copiat sigla. Nimeni nu va bănui ceva, atâta timp cât stăm departe de 
străzile principale. 

— Dar dacă vom fi opriți totuși? Tom va fi o ţintă sigură dacă vor 
deschide ușile din spate. 

Bărbații au râs din nou. 

— Dacă vor face asta, nu vor vedea decât două sute de lăzi cu 
rapoarte de audit de la cele mai mari firme de contabilitate din 
Virginia. Partea din spate e plină cu prostii d-astea. Crede-mă, când or 
să le vadă, or să ne lase să mergem mai departe. 

— Ce o să le spuneţi dacă ne opresc? 

— Ca rahaturile alea sunt trimise ca să fie distruse. Incinerate. În 
funcție de locul în care ne aflăm, vom ști mereu care e cel mai 
apropiat centru de tratare a deșeurilor și o să zicem că acolo mergem. 
E floare la ureche! 

John a dat din cap încet în timp ce și-a scos haina udă și și-a luat 
medicamentele. 

— Tom ne-a rugat să-ți sugerăm să tragi un pui de somn, ca să fii 
odihnit pentru emisiunea de mai târziu, a spus unul dintre ei. 

— Te trezim noi când vine timpul. Când e emisiunea de sâmbătă 
seara, timpul nu așteaptă pe nimeni. 

L-au sculat cu o oră înainte de miezul nopţii. Constelaţiile de pe cer 
alunecau rapid printr-o fereastră mică din plexiglas din tavan. I-au 
spus că urma să intre în zece minute şi i-au povestit pe scurt despre ce 
avea de gând să vorbească Jumper, precum și ce trebuia să facă în 
cazul în care emisiunea avea să fie întreruptă din orice motiv. I-au 
arătat câteva arme de foc de lângă mixer și i-au spus să aibă grijă de 
el. 

Asta nu-l făcea să se simtă neapărat mai confortabil. 

— Unde suntem? a întrebat el, frecându-se la ochi. 

— Nu ştiu! Asta e treaba băieţilor din cabină, dar cred că undeva 
pe lângă Amisville. Mergem în zigzag înainte şi înapoi. Chestia e să ne 


mișcăm numai pe străzile mici. 

— Tom o să-ţi spună John Doe, i-a spus celălalt bărbat, și după ce o 
să-ți distorsionăm vocea, nu vei mai putea să te recunoști nici tu, îţi 
promit. Tocmai a vorbit despre evadarea lui Doggie Rogers și despre 
uciderea milițienilor de la Twin Lakes. Trebuie să te pregătești că e în 
direct, oricare ar fi subiectul, bine? 

Bugatti s-a încruntat și și-a dres glasul. 

— Evadarea lui Doggie Rogers? Despre ce vorbiți? 

— A, da, cred că nu ai putut să fii la curent cu ştirile. L-a atacat pe 
Sunderland azi dimineață și acum toată lumea încearcă s-o prindă. 

Au râs amândoi. 

— Vor s-o facă praf pentru că a încercat să-l omoare pe 
vicepreședinte. Se pare că l-a lovit în boașe, ceea ce e destul de rău, 
dar nu e chiar o încercare de asasinare! 

— Bine, e doar un zvon încă, a adăugat celălalt tip. Nu știm sigur 
ce a făcut, dar se vor discuta multe subiecte în noaptea asta. Mai 
târziu, Tom are de gând să facă diferite unități ale armatei și poliției 
să se răzvrătească astfel încât legile și ordinea de dinainte să poată fi 
restaurate. O să încerce să îi convingă de faptul că duc o luptă fără 
speranță pentru un președinte alienat mental și că nu ar trebui să se 
teamă de moarte. Ai vreo problemă cu asta? 

Era greu de răspuns la această întrebare. Trebuia să recunoască că 
se îndoia că Bruce Jansen era nebun și că nu credea că agitarea 
maselor pentru răzvrătire era o idee prea bună. 

— America are nevoie disperată ca toți cei care poartă uniformă să 
se trezească, a continuat el cu patos. Nu vom fi foarte populari, dar cu 
siguranță oamenii vor asculta ce avem de zis. 

John a tras aer în piept. Îi era greu să urmărească toate astea. Totul 
era atât de ciudat și de ireal. 

El şi Tom Jumper se potriveau bine împreună la microfon, a 
recunoscut Bugatti. Au început să vorbească liber din prima secundă, 
ceea ce era o ușurare în astfel de momente. Au discutat despre Doggie, 
„Ucigaşul de pe acoperiș” și despre teoriile lor conspiraţioniste, 
precum și despre acuzaţiile serioase la adresa Casei Albe și au început 
să se înțeleagă unul pe altul din ce în ce mai bine. 

Bugatti își dorea ca și ascultătorii lor să-i înțeleagă. 

Apoi Jumper a cerut versiunea lui legat de ce se întâmplase când 
fusese omorâtă Mimi Jansen pe coridorul de la hotelul Splendor. 

Mai contează? s-a întrebat John. Mai există vreo persoană decentă și 
importantă capabilă să folosească punctul meu de vedere într-un sens bun? 
Dar a prezentat oricum versiunea lui în privința evenimentelor, 
inclusiv dând un indiciu nefericit despre identitatea sa. 

După aceea, au vorbit despre Bud Curtis. Tom Jumper își denumise 


emisiunea „Ultimul Bastion” și ce s-ar fi potrivit mai bine acum decât 
discuţia despre Curtis? Întrebarea era dacă ceea ce spuneau ei avea să 
facă mai mult rău decât bine. 

După ce au vorbit o jumătate de oră cu doar câteva pauze 
muzicale, Jumper le-a făcut un semn inginerilor de sunet. 

— Acum, dragi ascultători, în timpul acestei pauze muzicale, vă rog 
să meditați asupra acestor lovituri pe care le-am dat marii noastre 
democraţii americane. O să punem ceva diferit de Johnny Cash de 
data aceasta și între timp vom schimba din nou frecvențele, așa că... 

Brusc i-a întrerupt un ţiuit puternic din studio. John s-a speriat 
foarte tare. 

— Numai puţin... a spus Jumper la microfon, cu ochii pe cei doi 
ingineri de sunet care dădeau din mâini dincolo de zidul de sticlă. 

S-a auzit din nou un sunet puternic și bărbaţii au deschis trapa. 

— Ce se întâmplă? a ţipat John, uitându-se cum iau armele de 
lângă mixer și trag siguranța. 

Aveau probleme, nu încăpea nicio îndoială. 

— Trebuie să plecăm de aici! a strigat Jumper spre el, arătând spre 
microfon. Oprește butonul ăla de acolo! 

Apoi au deschis ușa de la spaţiul de emisie. 

— Mă tem că ne-au găsit, Tom! a strigat unul dintre ingineri. Phil 
Kinnead a văzut niște vehicule oprite la marginea șoselei. Acum ne 
urmăresc. 

Jumper a deschis un sertar de sub mixer și a scos o armă automată 
grea. 

— Ce faci? a icnit John. O să te lupţi cu ei? Dacă sunt pline de 
soldați mașinile alea? O să fim morți înainte să apucăm să ne dăm 
seama ce se petrece. Știi ce fac cu milițienii pe care-i prind după o 
luptă cu arme, nu? 

— Taci din gură, John! Ia asta și du-te pe acoperiș prin trapă. Ne 
stai în drum. 

I-a dat un pistol mic și a pus un scaun sub trapa din plexiglas. 

— Să rămâi acolo sus până când vedem cum stau lucrurile. 

John s-a holbat la Jumper, uimit peste măsură. Acesta era același 
bărbat care, cu doar o lună în urmă, își petrecuse timpul și energia 
încercând s-o facă pe o femeie din Queens să explice de ce prefera să 
arate ca o târfă, purtând o rochie care de-abia îi acoperea coapsele de 
mărimea unor trunchiuri de copaci? Era o transformare care-ţi tăia 
respiraţia. 

Şoferul a strigat ceva spre unul dintre inginerii de sunet în timp ce 
vira într-o curbă strânsă. 

— Urcă-te acolo! a poruncit celălalt inginer de sunet, împingându-l 
pe John de jos ca să poată trece prin trapă și să se urce pe plafonul 
dubei. 


Vântul rece l-a lovit peste față când a ajuns sus în sfârșit. Farurile 
vehiculelor militare erau la doar cincizeci de metri în spatele lor. S-a 
întins pe burtă, încercând să se ţină de acoperișul alunecos cu mâinile 
transpirate. Slavă cerului că măcar se oprise ploaia! 

— Mergi mai repede! a strigat el prin deschizătură, înainte ca 
oamenii să închidă trapa. 

Prin fereastra aburită îi vedea pregătindu-se pentru luptă. Poate că 
lor nu le era frică, dar lui îi era. 

A auzit o ceartă violentă izbucnind în dubă în timp ce se apropiau 
de o intersecţie, spre nord fiind Hume și spre nord-est Vernon Mills. 
Era evident că nu puteau să cadă de acord în ce direcţie s-o ia, deși nu 
prea mai conta, de vreme ce vehiculele militare se apropiau rapid de 
ei. 

— Așa o să se sfârșească totul? a șoptit el, gândindu-se la Danny în 
timp ce duba a cotit brusc pe Route 688, făcând să-i alunece corpul 
într-o parte. 

De ce naiba putea să se ţină? Dacă mai virau o dată așa, avea să 
zboare de acolo. A ridicat capul precaut, s-a uitat la rama ferestrei din 
plexiglas, a apucat-o și a reuşit să se tragă la loc în mijlocul 
acoperișului. Când au cotit la următoarea curbă, a văzut că urmăritorii 
lor ajunseseră la intersecție înaintea celorlalte vehicule care arătau ca 
niște transportoare pentru trupe. A văzut că mai erau și două vehicule 
blindate de genul celor folosite ca să aducă democraţia în Irak. 
Ţipetele din dubă se auzeau și mai tare; se pare că îl forțau pe șofer să 
facă vehiculul încărcat să meargă și mai repede. 

John a întors capul din instinct, exact la timp ca să vadă felinarele 
zburând pe lângă ei în timp ce circulau cu viteză mare prin orașul 
Markham. A închis ochii în următoarele câteva minute, rugându-se ca 
nicio mașină și niciun pieton să nu le apară în cale. Brusc au ajuns pe 
o străduţă, îndreptându-se spre Sky Meadows State Park. Pe moment i 
s-a părut că îi pierduseră pe urmăritori, până când a auzit păcăniturile 
mitralierelor din vehiculele blindate. S-a lipit și mai mult de plafon, 
dar tot a văzut focul roșu-albăstrui al mitralierelor cum luminează 
copacii de pe marginea drumului. Duba s-a cutremurat când ușile din 
spate au fost lovite de gloanţe, care au ciuruit teancurile de dosare de 
contabilitate. Era un zgomot constant ca de plesnituri, ca grindina pe 
un acoperiș din tablă. Mai auzise acest sunet mortal și straniu cu 
jumătate de viață în urmă, în timp ce făcuse reportaje despre 
războaiele pentru droguri din Columbia, numai că atunci nu el fusese 
ținta. 

Gloanţele au spart una dintre roți, din partea dreaptă, în timp ce 
ajunseseră în dreptul unui pâlc de copaci, şi John s-a gândit pentru o 
secundă să se arunce pe crengile copacilor în timp ce treceau pe lângă 
ei. O, Doamne! s-a gândit el, panicându-se. Asta este! Or să mă vadă! 


Crengile astea o să mă dea jos de pe plafon! Apoi duba a început să se 
clatine nebunește, mai întâi luând-o spre pădure pe marginea 
drumului și apoi într-un șanț de pe partea cealaltă. Cei doi bărbaţi din 
cabină strigau unul la altul în timp ce un al treilea s-a târât spre ei 
prin paravan. 

John și-a strâns arma la piept și a început să se roage. În orice clipă 
putea să fie strivit sub duba imensă, era sigur de asta. Simţea fiecare 
zvâcnire şi trepidație în timp ce șoferul se lupta disperat să mențină 
controlul, dar era o luptă pierdută. S-au auzit și mai multe 
împușcături din spate și crengile copacilor îl zgâriau tot timpul pe 
spate. 

— Nu trebuie să-i las să mă observe, altfel o să mor aici pe plafon! 
a șoptit el și a încercat să-şi protejeze capul cu arma. 

De parcă asta putea să-l ajute. 

A simţit o altă zdruncinătură când roțile din față în sfârșit s-au 
oprit și frânele au încetat să mai scârțâie, și duba s-a oprit într-un 
final. În acelaşi moment, a simțit cum zgârie acoperişul cu unghiile, 
luând vopseaua de pe el, și corpul i-a alunecat spre cabină până ce 
picioarele au ajuns să-i atârne în aer. Ţipetele din dubă au fost 
înlocuite de multă agitaţie care indica faptul că se pregăteau să se 
lupte în afara vehiculului. Au ieșit din cabină înainte să ajungă la ei 
urmăritorii lor, dar împușcăturile au continuat, lovind în mod 
constant partea din spate a mașinii și partea din stânga. Înainte să 
apuce să-l avertizeze pe șofer să nu coboare pe partea stângă, bărbatul 
a sărit într-o ploaie de gloanțe. Cadavrul lui a fost spulberat la zece 
metri pe șosea înainte să cadă pe pământ. 

Chiar sub el a văzut cum încă doi dintre bărbaţii care încercau să 
fugă să se ascundă în pădurea deasă și neagră au fost opriți cu câteva 
împușcături scurte. Apoi vehiculele militare în sfârşit au pus frână 
brusc și a auzit ordine isterice înconjurându-l, în timp ce soldaţii au 
ieşit din transportoare. Era un coșmar. 

Stomacul lui i s-a strâns ghem de frică și a simţit valuri de durere în 
tot corpul. A strâns din dinţi și i-a auzit pe cei doi bărbați rămași în 
cabina de emisie, urlând sub el în timp ce unul se înghesuia prin trapa 
care dădea în cabină, încercând să evadeze. Spera să nu fie Tom unul 
dintre ei. Nu era corect ca un om ca el să moară ca un șobolan 
încercuit. 

Apoi s-a auzit o împușcătură dinăuntrul dubei. Un bărbat trăgea 
prin trapă. O, nu! La naiba! Asta a fost. În orice secundă urmau să 
tragă un proiectil în dubă și aveau să fie incineraţi cu toţii. A încercat 
să-și controleze frica, inspirând adânc, dar nu a reuşit. Dacă țipa de 
durere și de frică, sigur urma să fie un reporter mort. Oamenii ca el 
pur și simplu nu erau pregătiți pentru astfel de situaţii. Poate unul de 
la Associated Press obișnuit cu zonele de război și cu proximitatea 


morții ar fi fost, dar el nu. 

De ce a trebuit să faci asta, John? s-a întrebat el chinuit. De ce nu ai 
rămas în patul tău drăguţ și cald acasă la Danny? De ce nu ai făcut cum 
ti-a zis taică-tău și nu te-ai făcut ginecolog? Șirul gândurilor lui 
masochiste s-a încheiat cu zgomotul făcut de trei sau patru gloanțe 
trase direct în parbrizul cabinei, acompaniat de cel al cioburilor de 
sticlă. 

Bărbatul dinăuntru s-a oprit din tras. 

— Scoate-l prin parbriz! a strigat unul dintre ofițeri. Adu-l aici pe 
pământ! 

A auzit cum i se rupeau hainele în timp ce corpul lui era tras prin 
rămășițele sparte ale parbrizului pe capota dubei. 

— Da, el e! a strigat cineva, și brusc John a simţit că se relaxează. 

Îl prinseseră pe Tom Jumper. Se terminase. 

— E în viață? a întrebat altcineva. 

— Mai sunt și alții înăuntru, tâmpitule? a ţipat un al treilea soldat, 
urmat de sunetul a patru sau cinci cadavre care au căzut. 

Lui John i se părea că fiecare dintre ele cade pe el. 

— Mai e vreunul acolo, tâmpitule? a fost repetată întrebarea. 

L-a auzit pe Jumper gemând că el era ultimul. A mai gemut o dată 
și l-au împușcat fără să stea pe gânduri. A auzit ultimele vehicule 
militare venind și cineva a strigat că trebuiau să ia câți mai mulți 
prizonieri în viață, neștiind că treaba se rezolvase deja, în același 
timp, exact lângă dubă i-a auzit pe soldați bombănind că nu trebuia 
raportat că Jumper fusese pur și simplu executat, ci că murise în 
timpul luptei și că nu putuseră împiedica asta. 

Bugatti a observat încă o dată că uitase să respire și a expirat încet. 
Mulţumesc, Tom, şi-a spus în gând, temându-se că bătăile inimii lui 
puteau să se audă. Mulţumesc că ai spus că tu ești ultimul! 

S-a târât câțiva metri spre mijlocul acoperișului cu degetele 
tremurând. În spatele lui, soldaţii discutau ce să facă cu duba, 
hotărând în cele din urmă că era nevoie de o inspecție mai detaliată. 
Se presupunea că era ultima unitate radio mobilă cu un transmiţător 
atât de puternic, dar nu se știa niciodată. Poate că exista o rețea de 
transmițătoare; poate că mai erau și alții care continuau treaba lui 
Jumper. 

Câţiva soldați au început să scotocească prin dubă. Faţa lui John 
era la douăzeci și cinci de centimetri de fereastra din plexiglas de pe 
acoperiș, dar nu îndrăznea să se întindă să se uite prin ea. 

Exact în acel moment John și-a adus aminte de lucrurile sale. 
Valiza, laptopul, haina, telefonul și pașaportul, totul, era încă în 
mașină. Adrenalina atinsese cote maxime și se temea că aveau să-i 
sară ochii din orbite. Acum nu mai avea încotro: trebuia să se forțeze 
să ajungă la fereastră ca să vadă ce se întâmpla. Dacă unul dintre 


lucrurile sale atrăgea atenția unui soldat, era terminat. Aveau să-şi dea 
seama că vocea lui distorsionată se auzise la radio cu douăzeci de 
minute în urmă, să verifice toate cadavrele și să descopere că niciunul 
dintre ele nu era al faimosului reporter NBC și apoi aveau să-l caute 
până când îl găseau. Dacă îi găseau pașaportul sau permisul de 
conducere, își va arunca arma în pădure cât mai departe. Apoi se va 
preda, rostindu-și numele cât de calm putea în speranța că asta va 
avea un efect liniștitor asupra lor. Acesta era planul lui în ultimă 
instanţă. 

S-a târât centimetru cu centimetru până când a putut să se uite în 
camera inginerilor de sunet. 

Nu a apărut niciunul la început, dar apoi a venit un soldat care 
cercetase studioul ca să mai arunce o privire în jur. Avea gâtul gros și 
stătea cu un deget pe trăgaciul mitralierei. 

— Nu mai e nimeni înăuntru, a strigat el spre ceilalți, prin 
parbrizul distrus. 

John a văzut cum casca de camuflaj se răsuceşte 360 de grade în 
timp ce soldatul mai scana încăperea o dată, inclusiv tavanul. Peste 
câteva secunde aveau să se uite unul la altul. John a încercat să se dea 
înapoi puţin, dar i s-a prins gulerul de la cămașă într-un nit de la 
balamaua trapei. În ciuda vântului rece, a început să transpire, 
neavând de ales decât să aştepte ca privirea soldatului să o întâlnească 
pe a lui. În situaţii ca aceea, nu aștepți să vezi dacă inamicul e dispus 
să se predea; soldatul avea să-și îndrepte mitraliera în sus, să tragă în 
tavan și totul avea să se termine. 

John a închis ochii pe jumătate și și-a imaginat fața obosită și 
frumoasă a lui Danny. S-au simţit bine împreună. Mai bine decât mulți 
alții. 

Soldatul s-a oprit din a mai cerceta tavanul. Nu era niciun semn de 
viață în dubă, așa că a plecat. 


Capitolul 32 


Soldaţii au strâns cadavrele și au lăsat duba acolo unde era. 
Avuseseră loc și alte încăierări în nord spre granița cu West Virginia și 
brusc, după ce ofițerii au ţinut o ședință la lumina farurilor, toată 
lumea a plecat. John a zăcut ca un cadavru pe acoperișul dubei până 
ce convoiul zgomotos a dispărut în partea cealaltă a pădurii. Apoi a 
încercat să deschidă trapa din plexiglas, dar era închisă pe dinăuntru, 
aşa că s-a rostogolit spre marginea plafonului și a aproximat că 
distanța până la pământ era în jur de trei metri. Ultima dată când 
sărise de la o asemenea înălțime era la școală și cântărea un sfert din 
cât cântărea acum. 

Și-a băgat pistolul în buzunar, și-a răsucit corpul și s-a lăsat în jos 
încet-încet, pe partea laterală a dubei. Pantalonii și fiecare nasture al 
cămășii i se agățau de niturile de oţel ale plafonului care-l înțepau. 

— Bine, a venit timpul să-ți dai drumul, bătrâne, a spus el când în 
sfârșit a ajuns să atârne pe margine ţinându-se cu degetele. 

Trosnetul ușor pe care glezna sa la făcut când a aterizat pe pământ 
aproape că nu s-a auzit, dar l-a durut atât de tare încât a trebuit să 
strângă puternic maxilarul ca să nu țipe. Respira greoi și îi era frică să 
se uite la picior, convins că era răsucit. Dar era în regulă. 

Zece minute mai târziu, stătea în camera inginerilor cu una dintre 
eşarfele colorate ale lui Tom Jumper strâns legată în jurul gleznei 
umflate, perfect conștient că trebuia să plece cât mai repede de acolo. 

A ocolit balta de sânge din locul în care murise Jumper, şi-a luat 
valiza și geanta cu laptopul și a ieșit din dubă. Afară începuse să bată 
vântul puternic, făcând până şi cele mai groase crengi să se clatine. 
Farurile scăzuseră în intensitate, dar luminau încă drumul spre nord 
câteva zeci de metri. A ridicat valiza și a încercat să îşi lase greutatea 
pe glezna afectată. Nu părea să fie ruptă, dar tot îl durea ca naiba. 

S-a uitat la ceas. Era ora două fix, duminică dimineaţa, în perioada 
de stingere care mai dura încă trei ore, așa că nu se aștepta să-l ia 
cineva cu mașina până atunci. 

A clătinat din cap. Oricum, cine naiba ar mai fi condus pe terenul 
ăsta de țară uitat de Dumnezeu? 

Nici măcar nu știa unde se afla, darămite direcția în care ar fi 
trebuit s-o ia. Și dacă pornea la drum, cum naiba avea să se descurce 
cu piciorul rănit? 

A făcut un pas de probă și nu se simțea bine. Valiza parcă era plină 
cu pietre, iar spatele și mușchii de la coapse îl durea rău. Nu făcuse 
niciodată față prea bine durerii. 

Nu ai de ales, s-a gândit el. Topăie, mergi împleticit, târăște-te, orice, 


dar îndepărtează-te odată de mașina asta blestemată! S-a uitat spre 
câmpurile care se întindeau spre sud. Direcţia aceea ieșea din discuţie. 
Dacă venea o mașină, ar fi fost expus, nu ar fi avut unde să se ascundă 
repede. Aşa că trebuia să o ia spre nord unde era o pădure în care 
putea să se ascundă. 

A strâns din dinţi și a pornit, uitându-se peste umăr tot timpul. 
După numai douăzeci de mici pași, a observat lumina albastră a unei 
mașini de patrulă apropiindu-se dinspre sud. S-a ascuns imediat în 
tufișurile de pe marginea drumului și a aruncat valiza în faţa sa, deja 
auzind sirena poliției. Abia apucase să se ascundă când mașina a ajuns 
lângă dubă. I-a auzit pe polițiști coborând și vorbind despre situație în 
timp ce simțea cum pantalonii săi absorbeau umezeala de pe 
vegetaţie. Deși era întuneric beznă, nu a mișcat nici măcar un mușchi 
deoarece ofițerii aveau lanterne puternice cu care cercetau încoace și 
încolo marginea drumului şi pădurea, precum și partea din spate a 
dubei pline de găuri. 

Se pare că inspectau ușile din spate ale dubei, le auzea vag 
comentariile despre meticulozitatea și puterea de foc a armatei. În 
tonul vocii lor era un amestec de invidie și scârbă. 

— Trebuie să îi aducem pe criminaliști aici, Damien. Te ocupi tu de 
asta? a spus unul dintre ei în șoaptă, în timp ce se plimba pe lângă 
dubă. Trebuie să se ia amprentele, aşa că trebuie să fim foarte atenți... 

La naiba! Deja aduceau criminaliști. Asta însemna că zona avea să 
fie în curând plină de polițiști. John a încercat să se aşeze mai bine în 
tufișuri; avea să stea acolo mult timp. Întrebarea era dacă era mai bine 
să fie prins de poliție decât de armată. Era o alegere dificilă. 

Polițistul a ajuns în fața dubei și a îndreptat lanterna spre balta de 
sânge lăsată pe pământ în locul în care aterizase şoferul. Era la o 
distanță mai mică de cincisprezece metri de locul în care stătea 
ghemuit John, suportând durerea ca un animal rănit. Ofițerul fluiera 
încet în timp ce pășea pe asfalt și încerca să facă o reconstituire a 
scenei. Nu părea a fi genul foarte milos în cazul în care l-ar fi 
descoperit pe John. 

— Ne întreabă dacă vrem ceva din oraș, a strigat celălalt polițist 
din mașina de patrulă. 

— Nu aici! a fost răspunsul. 

— Elei, vine o motocicletă dinspre Linden! S-o opresc? a ţipat 
celălalt. 

— Nu, o opresc eu aici. Poţi să mă acoperi tu, a răspuns el. 

După o jumătate de minut, John a auzit motorul motocicletei și 
apoi a văzut un con de lumină licărind printre vârfurile copacilor. 
Motorul s-a auzit din ce în ce mai încet și motocicleta s-a oprit în 
dreptul cabinei dubei, unde stătea polițistul ținând pistolul ațintit 
asupra şoferului. 


— Am permis de trecere, a strigat motociclistul. Sunt doctor. Sunt 
în drum spre Rockville, în Maryland. Acolo locuiesc. Lucrez la spitalul 
maritim Bethesda. 

A ridicat mâinile în aer când s-a apropiat ofițerul. Apoi polițistul l-a 
percheziționat cu o mână, cu cealaltă ținând pistolul aţintit spre capul 
lui, înainte să-i ceară permisul. Nu şi-a asumat niciun risc. În ultima 
vreme se auziseră multe întâmplări cu polițiști care nu fuseseră 
suficient de atenți. 

— Totul e bine aici, a raportat partenerul lui. 

— Ce se întâmplă aici? a întrebat motociclistul, după ce i s-a 
înapoiat permisul. 

— Am oprit o staţie radio pirat acum jumătate de oră. 

— Am înţeles... Se pare că a fost destul de violent. 

— Da, aşa a fost. 

— A fost omorât cineva? 

— Nu pot răspunde la această întrebare. Puteţi merge. 

Bărbatul a împins puțin motocicleta. 

— Nu pot să mă ușurez și eu, dacă tot sunt aici? a întrebat șoferul. 

— Atâta timp cât plecați imediat după aceea. 

A lăsat motorul pornit, s-a dat jos și a făcut cinci pași direct spre 
John. 

— În sfârșit! a zis el, desfăcându-și fermoarul de la pantalonii de 
piele. 

John s-a dat înapoi vreo doi centimetri, cu ochii pe cizmele grele 
de motociclist şi pe ţintele de pe pantaloni. 

— În sfârşit! a spus ușurat şoferul, în timp ce jetul de urină a 
început să ude pământul de lângă John. Aah! a rostit el satisfăcut, 
apoi s-a oprit brusc. 

John nu se mișcase deloc şi nici nu scosese vreun zgomot în tot acel 
timp, dar nu fusese de ajuns. 

— Ce naiba? a zis bărbatul încet și a făcut un pas înapoi. 

S-a uitat la polițist, care era băgat pe jumătate în trapa dintre 
cabină și camera de sunet. John și-a ţinut respiraţia. Poate că tipul îi 
observase doar valiza. De parcă asta nu era deja destul de rău. 

— Ce faci aici? a șoptit el, dar John nu a răspuns. Ai fost în dubă? a 
întrebat el, aplecându-se. 

Reporterul a tăcut în continuare. 

— Eşti rănit? 

În cele din urmă, John a răsuflat. 

— Da, ușor. Nu e nimic grav, a şoptit el. 

— Ascultă! Peste zece secunde o să mă duc la motocicleta de acolo, 
apoi te urci și tu, bine? Poţi să faci asta? 

— Nu ştiu. Am o problemă la un picior. 

— Zece secunde, bine? Înainte ca polițistul ăla să iasă din dubă. 


S-a întors la bijuteria lui de motocicletă și a apăsat puţin pe 
acceleraţie, în timp ce John a întins mâna după valiză și s-a ridicat. 
Cum putea să stea pe o motocicletă cu o valiză, un laptop și un picior 
inutil? Nu mai mersese pe o motocicletă de o sută de ani și nici atunci 
nu se pricepuse prea bine. 

Şoferul a venit cu motocicleta spre el. Părea să fie de-o seamă cu 
John. Avea o mustață lungă, țepoasă și căruntă. Avea riduri pe față pe 
care nici măcar cea mai mare cască nu putea să le ascundă. 

Tipul s-a uitat dezaprobator la valiza sa. 

— Las-o aici! a şoptit el. 

— Nu pot! Or să mă găsească cu ajutorul ei, a șoptit Bugatti și, 
înainte să-și dea seama, bărbatul a pus-o pe rezervorul de benzină 
între brațele sale. 

— Haide! a șoptit el, şi a mai scos o cască dintr-o geantă. 

John a strâns din dinți iar și și-a sprijinit greutatea pe piciorul 
rănit, în timp ce l-a pus pe cel bun pe motocicletă. 

— Pune-ţi casca! Așa putem să vorbim cât timp conduc. 

John a pus laptopul între el și șofer și şi-a pus casca. În dreptul 
gurii era un mic microfon, aşa cum au căștile de motocicletă folosite 
de polițiști. 

— Ţine-te bine! 

Ordinul s-a auzit printr-un difuzor dinăuntrul căștii. 

Înainte să apuce să răspundă, celălalt poliţist a ajuns lângă cabina 
dubei. 

— Hei, ce se petrece aici? a strigat el în timp ce motocicleta porni. 

John a reușit să se uite înapoi și i-a văzut pe cei doi polițiști 
scoțându-și armele înainte ca motocicleta să pornească în trombă. 

— Cred că o să tragă! a ţipat John cât de tare a putut. 

— Lasă-i să tragă, dar nu mai ţipa atât de tare, altfel o să surzesc! 

John a auzit împușcăturile în timp ce au ajuns la prima curbă a 
drumului. 

— O, slavă cerului, slavă cerului! a șoptit el când a realizat că nu 
fusese atins. 

I-a explicat salvatorului său ce se întâmplase în timp ce goneau în 
noapte. Nu în detaliu, dar aproape tot. 

— Fir-ar să fie! Chiar l-au prins pe Tom Jumper? a întrebat șoferul. 
Mai știe cineva că ai fost la emisiunea lui? 

— Nu aș fi surprins dacă ar fi. 

— Ai probleme mari, domnule Bugatti, dar presupun că asta nu-i 
nimic nou pentru tine. Încotro te îndrepți? 

— Nu știu. Nu-mi dau seama ce pot să fac. Ai spus că ești în drum 
spre Rockville, că eşti doctor. 

— Da, așa am spus. 

— Nu e adevărat? 


— Tu ce crezi? 

— Dar ai permis. 

— Da, pentru mine, dar nu și pentru tine, așa că nu mai putem 
opri. 

— Presupun că știi că fiecare secție de poliţie și unitate militară din 
Virginia e acum în căutarea noastră. 

— Da, nu a fost greu să-mi dau seama! Dar nu sunt prea mulți 
soldați în noaptea asta. FEMA a ordonat ca majoritatea să se ducă la 
Washington din cauza vizitei prim-ministrului britanic. 

Apoi a mărit viteza. John nu condusese niciodată atât de repede. 

— Ai la cine să stai? a întrebat el. 

— Poate da, poate nu. Dar cunosc mulți oameni în Washington și în 
New York. 

— Nu mergi la New York. Petrecerea s-a terminat pentru tine. 

A virat brusc într-o curbă. John a trebuit să închidă ochii. 

— Hei, nu e nevoie să te ţii atât de tare de mine! N-o să se întâmple 
nimic. 

Bărbatul a râs și John a slăbit strânsoarea. 

— Pe cine cunoști în Washington? Nu poţi să-i suni și să le zici să 
vă vedeți undeva? 

— Nu cred că aș cere nimănui să facă asta. 

— Păi, o să trecem amândoi dincolo de Potomac la White's Ferry. 
Sunt așteptat acolo. Apoi vedem ce facem. Vrei să suni pe cineva? 

— Nu pot. 

— De ce nu? 

— Nu e o idee bună să-mi folosesc telefonul. Mi s-a spus că pot să-l 
urmărească. 

— Atunci de ce nu îl folosești pe al meu? a propus șoferul. Poţi să 
vorbeşti în microfon. Îţi fac eu legătura? Care e numărul? 

Înainte, John s-ar fi consumat din gelozie dacă Danny răspundea 
greu la telefon, dar acum era doar neliniștit. 

Iar Danny nu părea să fie deloc bine când a răspuns în sfârşit la 
telefon. 

— Dumnezeule, John, unde ești? a întrebat el, respirând greu și 
tușind. Nu, mai bine nu-mi spui. Poate că cel mai bine e să nu știu. 

A mai tușit o dată; pe John îl durea să audă asta. 

— Eşti bine, John? Spune-mi! 

— Da, indiferent ce o să auzi, sunt bine, Danny! Ai înțeles? Să nu 
crezi ce-ţi spun alții. 

— Mă sperii când vorbeşti aşa, John. Ce spun alții? 

— Nimic, Danny. Vreau doar să știi că sunt bine. 

— Am un mesaj pentru tine din partea lui Doggie Rogers. 

Bugatti l-a auzit pe şofer cum scoate un murmur de surprindere. 


— Cine mai e cu tine, John? Ne ascultă cineva? 

— Da, dar nu-ţi face griji! E în regulă. E un prieten. 

Danny a oftat, dar nu așa cum oftase de sute de ori înainte când 
John îi spusese minciuni. De data asta suna ca și cum Danny spera că 
se distrează. Cel puţin așa suna. 

Că se distrează? Îi era greu să-şi aducă aminte cum era asta. 

— El se ocupă de transportul meu, Danny, atâta tot! Suntem pe o 
motocicletă acum și ascultă și el. 

— Bine. Atunci să ai mare grijă de prietenul meu, tu de acolo. Te 
rog! a zis el. 

— Nu-ţi face griji, așa o să fac! a răspuns motociclistul. 

— A sunat Doggie Rogers? a întrebat John. Când? 

— N-a trecut mult timp. Cred că acum câteva ore. Cât e ceasul 
acum? 

— În jur de două și jumătate. 

— Da, cam așa. A zis că ar trebui să încerci să te vezi cu ea la 
Washington mâine. Nu am putut să-i spun că ești foarte, foarte 
departe. Pentru că ești, nu-i așa? 

— Spune-mi unde a vrut să ne vedem, Danny. 

— La Market Square. La o ceainărie numită Teaism. Între unu și 
două după-amiaza. Dumnezeule, nu ești pe aici, nu, John? Să vin și eu 
acolo? 

— Nu, Danny, nu sunt pe lângă Washington! Tu să ai grijă de tine. 
Te sun eu iar când o să pot. 

L-a bătut ușor pe spate pe şofer ca să-l anunţe că terminase de 
vorbit. Conversaţia nu fusese foarte încurajatoare, ca să spună așa. 
Danny părea într-o stare mai proastă ca oricând. Și apoi mesajul lui 
Doggie, că trebuiau să se întâlnească în bârlogul leului. Doi dintre cei 
mai căutați fugari din Statele Unite. 

Cum să ajungă el la Market Square? 

Se îndreptau spre nord pe străduțe mici lăturalnice. John a întrebat 
de câteva oricare era scopul drumului şoferului și ce slujbă avea de 
fapt, dar de fiecare dată, ca și din partea lui Danny, primea același 
răspuns: cu cât știa mai puțin, cu atât era mai bine. 

Nu era un răspuns foarte satisfăcător pentru un jurnalist ca Bugatti. 

Pe Route 16, la nord de Leesburg, au descoperit că erau urmăriți și 
au mărit viteza. Era o dubiță oarecare, cu faruri de ceaţă și fără alte 
accesorii deosebite, dar după viteza cu care mergea nu era nicio 
îndoială că îi urmărea. Apăruse de pe o stradă lăturalnică și mai mică 
decât cea pe care mergeau ei, ca și cum îi așteptase. 

— Ţine-te bine! a strigat șoferul, și nu glumea. 

Au luat-o pe mijlocul drumului și motorul turat scotea un zgomot 
puternic care-i ţiuia în creier. John a încercat să se uite la 


vitezometru, dar avea vederea blocată de umerii bărbatului care erau 
la fel de lăţi cât înălțimea lui John. Peisajul se vedea ca prin ceață; 
probabil că mergeau cu cel puțin 190 de kilometri la oră. 

Apoi s-a auzit un ţârâit în cască și șoferul și-a conectat telefonul. 

— Suntem chiar în spatele tău, Sean! a spus o voce. Presupun că ai 
observat. 

OK, deci era o persoană pe care o știa, un prieten. Întrebarea era, 
ce fel de prieten? 

— Deci ce se petrece? a întrebat salvatorul lui John pe care se pare 
că îl chema Sean. De ce ai venit acum? 

John ar fi vrut și el să pună întrebarea asta. 

— Te-am așteptat un sfert de oră. Sunt niște mașini de patrulă care 
vin direct spre noi dinspre nord. Te-au localizat. 

— Câte vehicule? 

— Trei. 

— Cât de aproape sunt? 

— Aproape. 

— Bine atunci. Şi voi ce-mi recomandați? 

— Menţine-ţi viteza. Când o să te întâlnești cu ei — și sigur o să te 
întâlneşti înainte să ajungi la scurtătura spre feribot — frânează brusc 
şi ia-o pe marginea drumului. Avem un vehicul care vine spre ei din 
spate, așa că nu-ţi face griji — o să ne ocupăm noi de ei. Tu să o iei pe 
arătură imediat ce te zărește prima mașină de patrulă. 

Sean a râs. 

— Se pare că o să ne dea bătăi de cap treaba asta! 

— Am rezolvat probleme și mai grave, știi asta! 

Au întrerupt legătura. Sean a rămas nemișcat ca o statuie timp de 
câteva secunde în timp ce goneau pe asfalt. 

— Presupun că suntem în aceeași barcă, nu? a întrebat el în cele 
din urmă. 

— Normal! a răspuns John. 

Nu îndrăznea să dea alt răspuns. Totul suna extrem de îngrijorător, 
dar ce putea să mai facă acum, zburând prin Virginia pe o 
motocicletă? 

— Bine! Când o să ne despărțim, să uiţi că mi-ai auzit numele. Să 
uiţi, totul, bine? Eu știu cine ești, Bugatti, și te-am auzit la emisiunea 
lui Jumper. Ai făcut o treabă bună, fără nicio îndoială. Trebuie să 
ajungi la Washington mâine și o să mă asigur că o să reușești. Apoi o 
să uiţi toate astea! 

— Mergi și tu la Washington? 

— Să zicem! 

— Și ştii o modalitate ca să trec râul pe vas la White's Fery, chiar și 
la ora patru dimineața? 

— Exact! 


— Ceva îmi spune că ai legătură cu coaliția milițiilor. Am dreptate? 

— Amice, las-o baltă! Îmi pare rău să-ți spun asta, John, dar va 
trebui să-ţi arunc valiza. Peste puțin timp chiar că o să trebuiască să ne 
ținem bine. Tu să scapi de laptop, m-ai înțeles? Acum! Altfel totul s-ar 
putea să se transforme într-un adevărat dezastru. 

John a văzut cum servieta sa îi zboară deasupra capului ca o umbră 
şi apoi se face bucăţi, tot conținutul împrăștiindu-se pe drum. John a 
oftat și și-a azvârlit laptopul spre o soartă similară. Prostia aia îl 
costase peste 1.100 de dolari, din propriul buzunar. 

— Ce treabă ai în Washington? a continuat John cu precauţie, dar 
nu a primit niciun răspuns. 

— Hei, acum văd luminile albastre în faţa noastră! 

Sean a apăsat pe câteva butoane cu numere de pe panoul de control 
ca să contacteze dubița ce îi urmărea de la o distanță de cincizeci de 
metri. 

— Îi vezi? a întrebat el. 

— Recepţionat! a răspuns o voce. Big brother are „paleta”. 

— Bine! Ne vedem în Cairo, pe șase octombrie. 

— Bate vântul tare aici... Ce ai zis? 

— Ne vedem în Cairo, pe șase octombrie! a țipat Sean din nou. 

— Da, exact! a răspuns o voce printre pârâituri. 

Despre ce naiba vorbesc ăștia? s-a întrebat John, apoi a observat că 
motocicleta frâna ușor. 

— Zece secunde! a strigat Sean în microfon și Bugatti și-a strâns din 
reflex corpul în jurul șoferului. 

Era straniu, dar nu mai simțea frică. Probabil că încetase să mai 
simtă ceva. 

A auzit sirenele mașinilor de poliție chiar înainte ca motocicleta să 
înceapă să se învârtă. În timp ce frânele s-au blocat, roata din spate a 
început să derapeze pe asfalt, într-un nor de fum de cauciuc ars. 
Pentru câteva momente au fost împinși înainte pe o parte, așa că a 
văzut cum cele trei mașini de poliție veneau în șir direct spre ei, la 
aproape treizeci de metri de ei. Dar apoi motocicleta s-a îndreptat, 
clătinându-se de câteva ori înainte ca Sean să calce frâna pentru a 
doua oară. Exact când John era sigur că aveau să fie aruncați 
amândoi, a slăbit din nou frâna și a întors motocicleta brusc, spre 
marginea drumului. 

John a văzut lumini în depărtare, poate de la fermele în care deja 
oamenii începuseră să mulgă animalele. Și-a adus aminte cum era 
atunci când era mic și stătea la unchiul său. Se sculau mult prea 
devreme. Viaţa aia nu era de el, s-a gândit în secundele în care a 
crezut că erau ultimele pentru el, dar apoi motocicleta s-a îndreptat și 
s-a oprit. 

În următoarea secundă, dubița a trecut în viteză pe lângă ei. A 


auzit-o frânând și bărbaţii dinăuntrul ei au început să tragă, dar nu era 
obișnuitul armament greu, ci explozii, și aceleași zgomote au izbucnit 
şi din celălalt vehicul care urmărea mașinile de poliție din spate. 
Toate cele trei mașini de poliție au izbucnit în flăcări și apoi, în același 
moment în care Sean a turat din nou motorul, au explodat simultan 
într-o mare de flăcări. 

Dubiţa s-a oprit pe diagonală pe șosea, la mai puţin de treizeci de 
metri de infern. Doi bărbaţi au sărit afară și au atacat mașinile de 
poliție cu mitraliere în timp ce Sean a călcat pe ambreiaj. În mai puțin 
de zece secunde a trecut printre vehiculele în flăcări și a trecut de 
complicii săi. John i-a văzut pe cei din interiorul mașinilor încercând 
disperaţi să spargă geamurile înainte să fie cuprinși de flăcări. 

Era o crimă cu sânge rece. 

Nu au vorbit până când drumul spre White's Ferry nu a cotit brusc 
pe lângă râu și priveliștea frumoasă i-a învăluit ca o îmbrățișare 
matinală veselă care vestea primăvara. 

— Deja vin după noi, îi vezi acolo? a întrebat el, arătând spre apele 
liniștite. 

Era adevărat. Feribotul se îndrepta spre ei de pe malul Maryland, 
dinspre partea de est a râului Potomac. 

Mai mersese cu feribotul o dată, cu mult timp în urmă. Era o zi de 
toamnă și frunzele erau în toate culorile de pe paleta unui pictor. 
Nimic putea fi mai frumos de atât! 


Capitolul 33 


Agitaţia de la secția condamnaților la moarte moarte a început 
după ce l-au prins pe Bud și l-au aruncat la loc în celula sa. Câţiva 
dintre deținuți plângeau de frustrare pentru că fusese oprită o 
încercare de evadare de altfel complet improbabilă, dar cei mai mulți 
s-au alăturat vacarmului pentru că nu aveau niciun alt mijloc prin care 
să-și exprime ura elementară faţă de toți și de toate, probabil mai ales 
faţă de ei înșiși. Întreaga unitate s-a transformat într-un infern de 
lovituri în gratii, urinări pe pereți și șuvoaie de înjurături. 

Gardienii închisorii au răspuns rapid. Au băgat furtunuri cu apă în 
celulele prizonierilor care reacționaseră cel mai violent și fiecare jet 
masiv de apă printre gratii era urmat de un bufnet puternic care 
însemna că deținutul fusese izbit de zid. Celulă după celulă, tumultul a 
început încet-încet să se potolească. 

Daryl l-a tot cicălit pe Bud din cauza ţigărilor pe care el considera 
că i le datorează, până când Curtis s-a retras în colțul îndepărtat al 
celulei sale. Durerea din sufletul său devenise insuportabilă. 

Acum toată speranţa dispăruse. Nu mai rămăseseră decât scurtul lui 
timp și durerea, restul opțiunilor erau epuizate. T. Perkins îi strigase 
să nu renunţe. Dar el oricum renunțase. 

Condamnațţii s-au trezit a doua zi după câteva ore liniștite. Unii 
dintre milițienii de lângă intrarea în unitate au început să scandeze 
slogane, iar alții li s-au alăturat cu cântece care îl proclamau pe 
Moonie Quale următorul președinte al țării, care avea să conducă o 
epocă în care totul va reveni la „normal”, în care americanii vor putea 
din nou să ţină capul sus. Unii se plângeau că totul era din vina lui 
Bud Curtis, că era vina lui și pentru faptul că viața condamnaților la 
moarte era insuportabilă. Acţiunile lor au fost răsplătite cu altă doză 
de apă, după care Bud a simţit cum ura lor tacită îi invada celula până 
pe patul de metal pe care avea să stea în ultimele douăzeci și trei de 
ore care mai rămăseseră până când îi vor lua viaţa aia mizerabilă. 

Era plin de gardieni, și mulți dintre ei se lăsau afectaţi de dispoziția 
jalnică a deţinuţilor și băteau în gratiile celulei lui Curtis cu bastonul 
când treceau pe lângă el. 

— S-ar putea să te luăm pe tine primul, nenorocitule mizerabil! au 
şuierat ei spre el. 

Drept pedeapsă pentru revolta lor din ziua precedentă, nu au primit 
mâncare decât abia la ora trei după-amiaza, cam la aceeași oră la care 
Daryl Reid și-a primit ultima lui masă despre care făcuse atâta tam- 
tam. Preotul deja venise să-l vadă înainte să le dea celorlalți prizonieri 


binecuvântarea sa. Era totuși duminică! 

Daryl era unul dintre puţinii deţinuţi care păreau complet 
neafectați de cele câteva ore care le mai rămăseseră de trăit, 
exprimându-și satisfacția față de fiecare fel al meniului său. Nimeni nu 
avea cum să nu audă cât de bună era mâncarea lui în comparaţie cu 
rahatul cu care erau serviţi ceilalți. Da, Daryl era hotărât să reziste 
toată ziua fără să cedeze. 

Cât despre Bud, el nu era sigur că îi va fi la fel de ușor când îi va 
veni rândul. 

Muncise din greu toată viaţa lui. Foarte mulți oameni își găsiseră 
de lucru grație stăruinței lui și a perspectivelor lui măreţe. Și niciodată 
nu tăiase nimănui calea când venise vorba de afaceri. Se purtase 
corect cu toți. Nu era greșit să-şi imagineze că, pe lângă faptul că le 
câștiga respectul oamenilor pentru eforturile sale, putea și să le câștige 
dragostea. Că fosta lui soţie, fiica sa și numeroșii săi angajaţi îi vor 
ierta excentricităţile și se vor gândi și-și vor aduce aminte de el cu 
afecțiune. Acum că viaţa lui aproape că se terminase, nu vedea nimic 
care să-i indice că avusese succes. Nici măcar în privința scumpei lui 
Doggie. Ştia că îl respecta și că era capabilă să-i ierte ciudăţeniile, dar 
nu-i spusese niciodată asta. Poate că era pur și simplu o realitate a 
vieţii, faptul că oamenii oferă mai multă tandreţe și încurajare 
progeniturilor lor decât părinților lor. 

Gândurile lui Bud au alunecat spre trecut, spre perioada în care 
tatăl lui obișnuia să vină acasă târziu în fiecare seară de pe plantația 
de tutun, cu crăpături adânci în mâinile muncite. Oare îi spusese 
vreodată tatălui său cât de recunoscător îi era pentru că nu-și dădea 
salariul pe băutură la fel cum făceau ceilalți muncitori cu ziua, că 
aprecia faptul că avea mâncare pe masă în fiecare zi? Nu, nu făcuse 
asta. Și nici nu-și îmbrățișase mama așa cum îl îmbrăţișase ea pe el. 
Trecuse mai departe fără să se gândească de două ori, ca și cum viața 
cu părinții lui era un lucru căruia trebuia să-i reziste și de care să 
scape. Şi acum, era aici, fără o mână pe care să o ţină strâns și fără o 
persoană care să-i spună că viaţa lui nu fusese în zadar. 

Unde era Doggie acum? Nu voia să vină la el? Nu voiau nici 
avocații lui? Sau vreun membru al familiei sale, vreun prieten. Dacă 
da, atunci trebuiau să se grăbească, pentru că după ce Daryl avea să 
fie executat, Bud nu mai avea voia să primească nicio vizită. Ştia cum 
era procedura. Nimic care să-l supere pe condamnat înainte să fie 
executat, asta era politica șefului Falso. O politică care cu siguranţă se 
baza pe experiență. 

A încercat să citească puțin din Biblia care stătea pe pat. Nu era 
uşor să-şi găsească o consolare. Ce fel de consolare putea să-l facă să 
ierte și să uite de nedreptăţile comise împotriva sa? Să-l iacă să uite de 


curelele de piele şi de acul letal? 

Poate că avea să ajungă în rai, dar era greu de spus asta în cazul 
unui bărbat care nu crezuse niciodată în astfel de termeni. 

Daryl arăta bine când i-au pus cătușele pe hol, în faţa celulei lui 
Bud. Mâncase toată mâncarea pe care i-o puseseră în față, iar cele 
două sticle imense de Coca-Cola îl făcuseră să se ducă la toaleta de 
oțel de patru sau cinci ori. Acum era acolo, îmbrăcat cu un tricou alb 
fără pete, zâmbind satisfăcut, cu burta plină. Și-a netezit părul 
grizonant, creț și rar ca și cum urma să plece într-o plimbare drăguță 
la țară sau să-și viziteze niște prieteni vechi. Poate chiar așa vedea 
lucrurile — moartea era un lucru bun. Şi poate că era. Nu doar pentru 
Daryl, care-și petrecuse ultimii zece ani din viață în locul ăla 
blestemat, ci și pentru Bud. 

— Ne vedem mâine, Buddy Boy! a zis el şi i-a făcut cu ochiul. Nu 
ştiu dacă ai voie să fumezi în rai, așa că mai bine îți dau astea înapoi. 

A încercat să-i dea ce mai rămăsese din țigările pe care i le dăduse 
ieri, dar Bud a clătinat din cap. 

— Dă-le altcuiva, Daryl, Domnul să fie cu tine! 

Doi gardieni l-au condus afară din celulă, ținându-l de braţe. Era 
ultima oară când Bud vedea o astfel de scenă. Era mai bine așa! 

Au trântit ușa care separa camera de execuţie de cele cu 
condamnațţii la moarte, care era aparent un semnal pentru ca membrii 
miliției să continue să-și verse ura. Au dat cu piciorul și au scuturat 
gratiile celulelor, au dat cu pumnul în paturile și toaletele de oţel, au 
urlat despre cum America e mâncată de vie de viermii de la 
Washington și despre cum Bud Curtis merita să fie omorât 
numaidecât. 

Bud abia dacă îi mai auzea. Nu-i mai păsa. După el, puteau să facă 
bucăţi toată închisoarea și să urle cât îi ţineau plămânii. De fapt, asta 
își și dorea să facă. 

Vocea lui Falso a răsunat în sistemul de difuzoare de câteva ori, 
avertizându-i să tacă, altfel... Probabil deranjau ritualul morții pe care 
Falso îl îndeplinea de partea cealaltă a ușii de oţel Dar ce mai conta 
dacă Daryl avea parte de puţină companii vocală în drum spre 
întâlnirea cu creatorul său? Îl deranjau pe duhovnicul militar care 
rostea ultima ceremonie? Poate că din cauza ţipetelor lui Falso îi era 
imposibil să se audă pronunțând sentința cu moartea. 

În cele din urmă, Bud şi-a dus mâinile la urechi. Îi ura pe toți. 

— Nenorociţilor! s-a trezit strigând. Sunteţi o grămadă de 
nenorociți! Criminali și nenorociți blestemați, asta sunteți! Eu sunt 
singurul de aici care nu are mâinile murdare de sânge. Mă dezgustațţi, 
voi toţi. Nu ar fi trebuit să vă nașteţi. Toţi ați fost o greșeală oribilă și 
nenorocită! 


A tras aer adânc în piept ca să ţipe și mai tare. 

— Asta e valabil și pentru voi, porcilor polițiști! M-aţi auzit, ucigași 
mârlani, sau sunteți prea ocupați să vă ocupați de Daryl? 

Până acum, unul dintre milițieni își scosese toaleta din podea și un 
jet mic de apă curgea prin celula lui și pe hol. Un altul reușise să 
smulgă chiuveta şi începuse să lovească cu ea în gratiile celulei, 
ţipând: 

— Vino aici, Curtis, hai să-ți spălăm gura aia mizerabilă cu niște 
săpun! Să-ţi bag asta pe gât ca să nu te mai auzim! 

Bud aproape că îi venea să râdă. Totul era atât de grotesc. 

— Minunat, idioților! a zis el încet. Distrugeţi totul, apoi o să vă 
înecaţi în propriul rahat până când o să vină să vă ia. 

A observat cum faptul că reacționase l-a mai liniștit, așa că a 
început să urle iar cât de tare putea. 

— Haideţi, faceți-vă praf paturile ca să fie neconfortabile tot restul 
zilelor voastre! 

A râs în hohote, și cu cât continuau, cu atât râdea mai mult. 

Apoi au auzit ușa principală a unităţii deschizându-se și doi ofițeri 
au intrat repede și au alergat pe hol, evaluând situaţia. Păreau că intră 
în panică. Bud l-a recunoscut pe unul dintre ei ca fiind masivul 
Freddie Cambell de la postul de gardă de ieri. Era prima dată când 
Bud îl vedea pe coridorul condamnaților la moarte. Freddie s-a uitat în 
jur confuz, a strigat ceva spre partenerul lui, a alergat până la ușa 
camerei morții și a început să bată în ea. 

Un minut mai târziu, au venit și mai mulți gardieni ca să-i 
răcorească pe deţinuţi cu furtunurile cu apă. Bud a fost lovit direct în 
față și a simţit că pur și simplu îi explodează pielea. Jetul de apă l-a 
lipit de zidul din spate al celulei timp de zece secunde, apoi a căzut pe 
podea, lovindu-se cu capul de marginea patului, cât pe ce să leşine. 

După trei minute de haos total, se auzea numai sunetul apei 
curgând și picurând. Falso se întorsese, verificând ce făcuseră oamenii 
lui, dar Curtis nu prea auzea ce spunea. 

Ceva despre faptul că era de ajuns și că nu exista altă soluţie. 

Apoi au intrat în celula lui și l-au bătut în cap și peste umeri până 
când și-a pierdut cunoștința — o stare în care nimic nu mai conta și nu 
îl mai durea, și sufletul lui își putea găsi pacea. 

O jumătate de oră mai târziu, l-au trezit cu o găleată cu apă, apoi 
au luat-o de la capăt. 


Capitolul 34 


Era trecut de ora două duminică dimineaţa. Stingerea tocmai 
începuse când cisterna de lapte a oprit în faţa curţii lui Josefine 
Maddox în sudul Virginiei. Doggie era extenuată și fizic și psihic. 

— Ai un telefon? l-a întrebat pe șofer când a lăsat-o să iasă din 
containerul de lapte. 

Terenul solid și aerul proaspăt au făcut-o să ameţească. 

— Nu, nu avem voie să dăm telefoane private în timpul orelor de 
lucru. 

— Dar o staţie radio? 

— Crezi că am o carlingă de avion acolo în față? 

— Dar am o problemă! i-a spus ea șoferului. 

El i-a aruncat o privire plictisită. Muncea de mai bine de douăzeci 
de ore, ce-i păsa lui dacă avea ea probleme? Nu făcuse tot ce putuse? 

— Trebuie să mă întâlnesc cu un bărbat în Washington, la prânz. 

— Ce? Îţi baţi joc de mine! a spus el enervat rău. Ce prostie mai e şi 
asta? De ce am venit tocmai până aici atunci? 

— Mai știi radioul pe care mi l-ai dat? Ai auzit același program pe 
care l-am auzit și eu, nu? Deci știi ce s-a întâmplat. Nu ai vrut să auzi 
ce spuneau despre mine și tatăl meu? 

El s-a holbat la ea indiferent. 

— Tatăl meu e nevinovat. Trebuie să mă duc la Washington și să 
vorbesc cu preşedintele. 

— Spune-mi, nu din Washington ai scăpat ieri? De ce vrei să le 
întorci acum? Te aștepți să fii întâmpinată cu covor roșu și șampanie? 
i-a spus, apoi a zâmbit pentru prima dată. 

Nu știa că e atât de vorbăreţ. 

— S-au întâmplat multe de ieri. Încă mai am prieteni în 
Washington care o să mă ajute. 

A tras aer adânc 

— Ascultă, ştim că preşedintele Jansen nu a avut nimic de-a face cu 
moartea soției sale, nu? Dacă ce a zis Bugatti la emisiunea lui Tom 
Jumper este corect, atunci cineva cu o funcție înaltă în guvern a fost 
în spatele crimei, iar preşedintele are dreptul să știe, nu crezi? 

— S-a dat stingerea. Trebuie să aşteptăm până la ora cinci ca să 
putem pleca încolo. 

— Deci o să mă duci până acolo? 

— E în drumul meu, nu? Dar o să te coste. 

— Bineînţeles, ce altceva? O mie cinci sute de dolari sunt de ajuns? 

— Două mii, a zis el direct. 

Un bărbat cu principii. 


Bine, s-a făcut! Dar mai e ceva... 

I-a dat cei două mii de dolari și a mai adăugat o mie cinci sute, 
apoi i-a spus cum își făcuse nevoile în cisternă și că era mizerie peste 
tot pe podeaua de oțel inoxidabil. Se așteptase să se enerveze, normal, 
dar nu era pregătită pentru explozia lui de furie. La urma urmei, îi 
spusese de bunăvoie și era dispusă să-l plătească în plus. Dar pielea de 
pe fața lui neagră s-a albit brusc şi a avut un acces de furie spontan. 
Nu mai auzise în viața ei un asemenea val de blesteme și înjurături. 
Bărbatul a țipat că dacă era sigur de un lucru, acela era că trebuia să 
se prezinte la muncă în New York seara următoare și containerul de 
lapte trebuia să fie la fel de steril ca o sală de operaţie în timpul unui 
transplant de inimă. Ce fusese în capul ei, târfa ordinară, de se ușurase 
pe podeaua rezervorului său? 

Doggie nu i-a răspuns, ci i-a mai băgat o bancnotă de o sută de 
dolari în buzunarul de la piept și l-a lăsat clocotind în fața camionului 
de lapte. Apoi i-a sugerat că, dacă o ruga frumos, va împrumuta o 
mătură, o cârpă și un mop ud de la sora lui Rosalie Lee. 

Casa surorii lui Rosalie Lee era departe de stradă și avea vopseaua 
de pe ziduri scorojită, ca şi cum nu mai fusese întreținută de zeci de 
ani. Arăta deprimantă și sărăcăcioasă în lumina palidă a lunii. 
Jumătate din obloane erau căzute pe pământ, balustrada de pe 
verandă se prăbușise și erau grămezi de gunoi și prostii aruncate peste 
tot. Lucruri care cândva costaseră trudă, sudoare și lacrimi acum 
putrezeau și rugineau, anulând o viaţă de trudă și visuri modeste. 

A bătut la ușă de câteva ori și a așteptat. Poate că nu mai stă aici, s-a 
gândit ea și și-a pus mâinile pâlnie la gură. 

— Doamna Maddox! a strigat ea spre rândul de ferestre de la etaj. 
Am fost trimisă aici de sora dumneavoastră. Vă rog, puteţi să 
deschideţi ușa? 

A mai durat cinci minute până când a apărut o siluetă mică și 
vlăguită în faţa ușii cu geam. 

— Am un cuţit! s-a auzit o voce înceată și răgușită. 

Doggie și-a lipit faţa de geam. 

— Nu o să vă fac nimic, doamnă Maddox, bine? Rosalie m-a trimis 
aici. Poate mă lăsaţi să stau și să dorm câteva ore. Pot să vă plătesc. 

Femeia a spus că vrea să vadă banii şi Doggie a fluturat două 
bancnote de o sută de dolari. Nu a salutat când a deschis ușa. 

— Mulţumesc, doamnă Maddox! a zis Doggie, dându-i banii. 

Josefine Maddox nu semăna deloc cu Rosalie. Era scundă și slabă și 
fața ei era lipsită de orice expresie. Pe umerii osoși îi atârna un 
kimono murdar, iar papucii uzați erau cu două mărimi mai mari. Cu 
toate acestea, acea femeie avea un aer impunător și dinamic. Cu 
siguranță avusese parte de multe încercări în viața ei, dar atitudinea ei 


arăta nu doar că le făcuse față, ci și că nu renunțase încă la luptă. 

Bătrâna a mijit ochii. 

— Ce ai făcut? a întrebat ea, băgând banii în buzunarul de la 
kimono. 

— L-am atacat pe vicepreședinte. 

— A murit? a întrebat ea. 

— Nu, e foarte bine! N-are nimic, serios! 

— Poţi să rămâi aici până se luminează de ziuă, apoi va trebui să 
pleci. 

Doggie a încuviințat din cap. 

— Nu e sigur aici, a continuat Josefine. Miliţienii mi-au intrat în 
casă de două ori. Și-au făcut tabăra în pădurea din spate. 

— V-au făcut ceva? 

— Miliţienii? Dumnezeule, nu! Cu soldaţii trebuie să ai grijă. Ieri 
au tăiat cablurile de telefon. Probabil se așteaptă ca milițiile să se 
întoarcă, ceea ce este posibil să facă. 

Şi-a dus mâinile la urechi. 

— Ascultă, iar trag! mai aproape decât ieri. 

Doggie și-a ţinut respiraţia, dar nu a auzit nimic. Această doamnă 
Maddox trebuie să fi avut auzul unui doberman. 

— Soldaţii mi-au cerut să plec de aici, dar unde naiba să mă duc? 
Nu mai știu pe nimeni în viaţă în zona asta, și în New York nu mă 
întorc. E orașul Satanei. Mai rău decât în Sodoma și Gomora, și mereu 
a fost așa, amin! Așa că rămân aici, cu siguranță. La fel de sigur cum 
lisus este Domnul și salvatorul meu. 

S-a auzit o bătaie la ușă. Era șoferul. 

I-a aruncat lui Doggie o privire rece și i-a întins niște bani. 

— Uite două mii. Păstrez o mie șase sute. Va trebui să-ți găsești pe 
altcineva care să te ducă. Nu vii cu mine! 

Ea a încercat să-i dea banii înapoi. 

— Dar cum pot să găsesc pe altcineva care să mă ajute? Ascultă, 
îmi pare foarte rău pentru ce am făcut. Îmi pare rău, îmi pare rău, îmi 
pare rău, dar chiar nu am putut să mă mai abţin. Doar știi câte ore a 
trebuit să stau acolo. 

— Găseşte pe altcineva, a repetat el și s-a întors spre Josefine ca s-o 
roage să-i împrumute niște lucruri cu care să-și curețe containerul cu 
lapte. 

— Atunci câți bani vrei? l-a implorat Doggie, scotocind prin geanta 
de plastic după mai multe bancnote. 

— Nu vreau banii tăi nenorociţi. Eu nu te duc! 

S-a răsucit pe călcâie și a dispărut în rezervorul de lapte cu un mop 
și o mătură. 


Doggie Rogers a stat în bucătărie, holbându-se la ceaiul slab, 


gândindu-se ce să facă. 

— Mă întreb dacă știți cumva pe cineva care ar putea să mă ducă la 
Washington după ce se termină stingerea? 

Josefine a clătinat din cap. 

— Aţi spus că au tăiat cablurile de telefon. Asta înseamnă că nu 
aveţi deloc conexiune la telefon? Nu aveți mobil, nimic? 

Felul în care a râs bătrâna a fost un răspuns suficient. 

Doggie și-a mușcat buza. Oamenii care veneau după ea știau că are 
telefonul lui Frank Lee, era sigură de asta. Cu două ore în urmă îl 
sunase pe unchiul Danny, crezând că telefonul lui e sigur și a aflat că 
era iubitul lui John Bugatti. Doggie nu știa cum funcţiona sistemul de 
supraveghere în stare de urgență al guvernului — nu era ceva făcut 
public la Casa Albă —, dar era sigură că erau cu ochii și cu urechile la 
jurnaliștii puternici precum Bugatti. Ceea ce însemna că știau că vrea 
să se vadă cu el în acea după-amiază la ceainăria din Washington. 
Ceea ce însemna și că ştiau că în prezent se afla undeva în statul 
Virginia. Altfel de ce i-ar fi sunat telefonul imediat după conversaţia 
cu unchiul Danny? Rosalie nu ar fi sunat-o la miezul nopții și ea era 
singura care-i știa numărul. Sau nu? Doggie se îndoia că ar fi putut să 
fie unul dintre prietenii lui Frank. Fratele lui, Dennis, îi spusese că nu 
își folosise niciodată telefonul, așa că de ce să-l sune cineva dintr- 
odată? 

Nu, singura posibilitate era că telefonul era ascultat, era convinsă. 
Apelul fusese făcut pentru a i se afla locaţia. Singura întrebare era 
dacă reușiseră. 

A încercat să-şi relaxeze umerii. Ia-o ușor! s-a certat ea. Cum puteau 
să știe unde se afla acum? Cel mult știau doar că e undeva în Virginia, 
şi Virginia era un stat destul de mare ca să găsești pe cineva. 

A stat şi s-a mai gândit puţin. Dacă cei care o sunaseră lucrau 
pentru guvern, știau al cui era telefonul pe care îl folosea ea și, mai 
devreme sau mai târziu, avea să vină acasă la Rosalie și s-o forțeze să 
spună adevărul. Pe de altă parte, fiul cel mare al lui Rosalie, James, se 
dusese de bunăvoie la secția de poliţie ca să le spună polițiștilor că 
Doggie venise la ei acasă, și nu aveau de unde să ştie că, între timp, 
fratele mai mic, Dennis, o dusese cu mașina până la camionul de lapte 
de lângă podul Washington. James nu le-ar fi spus niciodată. 

Nu, bineînţeles că nu, dar mai devreme sau mai târziu, urmăritorii 
ei își vor da seama. Așa că acum era aici, fără nicio posibilitate de a 
merge mai departe și de a-l avertiza pe Bugatti prin intermediul 
unchiului Danny. Dacă mai folosea telefonul o dată, vor putea să-i 
găsească locaţia, dar dacă nu făcea nimic, îl trimitea pe John Bugatti 
direct într-o capcană. Și în tot acest timp, tatăl ei îşi aștepta moartea 
nu foarte departe de casa lui Josefine Maddox. Nu putea face nimic ca 
să-i salveze pe niciunul din ei. Absolut nimic. 


— Pot să-ți spun Josefine? a întrebat ea precaută, încercând să 
atragă atenţia femeii slabe, dar bătrâna privea spre pădure și nu a 
răspuns. 

— Josefine, trebuie să mă ajuţi! Nu crezi că ai putea găsi pe cineva 
care să mă ducă la Washington? O să plătesc. Te plătesc și pe tine. 
Dacă nu este de ajuns, te asigur că primești restul mai târziu. 

A băgat mâna în geanta de plastic ca să găsească restul de bani. 

— Nu, nu știu pe nimeni! a șoptit Rosalie. Taci acum! 

Doggie le auzea și ea, focurile de armă din adâncurile pădurii. 

— Nu sunt aproape! a zis Doggie. 

— Şşş! Ascultă! 

Dar nu a auzit nimic. 

Josefine a luat același cuțit mare cu care o întâmpinase pe Doggie. 

— Ce se întâmplă? a ṣoptit Doggie. Nu aud nimic. 

A urmat-o pe femeie câțiva pași până în sufragerie unde mirosea a 
bătrân și țigări. 

— Data trecută au intrat pe aici, a şoptit ea, arătând spre veranda 
luminată de lună. Și cred că o să încerce iar. 

Doggie și-a aţintit privirea spre marginea pădurii și a bucății de 
pământ negru care ducea spre casă. Poate că avea o șansă să-l forțeze 
pe șofer să o ducă la Washington dacă îl ameninţa că îl denunță la 
poliție. Ar lua în serios o asemenea amenințare? Poate că da, bănuia 
că viața îi dăduse deja destul de furcă. 

Josefine s-a oprit brusc. 

— Pleacă de aici! a şoptit ea în întuneric. 

Doggie nu a văzut umbra până când nu a început să forțeze ușa de 
pe verandă. 

— Lasă-mă să intru! a spus o voce groasă, altfel o să dărâm ușa, și 
ştii că sunt în stare! 

— Am musafiri. Azi nu poţi veni. 

— Număr până la trei. Unu... 

În acel moment, Josefine a început să îi invoce pe lisus și pe 
apostolii săi. 

— De ce eu? s-a plâns ea. Nu mi-am văzut mereu de treaba mea? 

— Doi... 

Apoi s-a apropiat de ușă și a descuiat-o. 

— Ce e cu vehiculul parcat în curtea din față? a întrebat vocea. 

— Ia ce-ţi trebuie și șterge-o de aici! a spus Josefine. 

A aprins becul și sufrageria și-a dezvăluit aspectul dezgustător. 
Toate suprafețele, fiecare colțişor era de culoare maro-închis din cauza 
obiceiului de a fuma al soțului său decedat, la fel și perdelele și 
mobila. 

Soldatul din miliție a intrat pe ușă și a examinat-o pe Doggie. 

— Tu ești cea care a venit cu camionul de lapte? 


Deși nu era prea înalt, era solid. Săptămânile petrecute în pădure 
lăsaseră urme pe hainele și fața sa. Avea părul ciufulit și pielea 
demonstra că trăise zile și nopţi aproape de pământ și departe de o 
baie. Pe umărul cămășii sale militare era cusută o emblemă cu litere 
gotice, un șoim cu aripile desfăcute și o pereche de arme încrucișate. 
Doggie nu a recunoscut emblema, dar semăna cu cea a celorlalte 
miliții. Organizațiile acestea nu se concentraseră niciodată prea mult 
pe originalitate. 

— Camionul de lapte a rămas fără benzină. Din întâmplare sunt 
blocată aici. 

Privirea bărbatului a devenit suspicioasă și s-a întors spre Josefine. 

— Ai o camionetă parcată în spatele șopronului. 

— Deci în sfârșit ai văzut-o. Haide, ia-o! Am cumpărat-o acum 
treizeci de ani și chiar și atunci a fost o afacere proastă. Dacă poți să o 
faci să meargă, bravo ţie. Soţul meu sigur nu a putut. Dar mai întâi 
trebuie să găsești o cale să umfli cauciucurile. Sunt la fel de 
dezumflate ca fundul unei scroafe. 

Femeia a râs și a lăsat cuțitul jos. 

— E motorină în rezervor? 

— Probabil. 

Doggie a clătinat din cap. Acum urma să fure motorină ca s-o pună 
în camionul de lapte. Dar apoi va trebui să se confrunte cu șoferul 
furios, care cu siguranţă nu avea să renunțe la camion cu una cu două. 

— Unde mergi? a întrebat ea, evitându-i privirea. 

— Nu e treaba ta, donșoară! 

— Bine, nu știi cine sunt, nu? 

Sprânceana ei ridicată a accentuat disprețul din voce. 

— Sunt Doggie Rogers, cea care l-a atacat pe vicepreședinte. Nu te 
uiţi la știri? Toată lumea din țară mă caută. Am belele mai mari decât 
tine, deci cred că trebuie să-mi spui unde te duci. 

El părea neîncrezător. 

— Doggie Rogers? Dovedeşte-o! 

Ea s-a dus în bucătărie și și-a scos legitimaţia de la Casa Albă din 
geantă. 

— Părul e puţin altfel, dar uită-te la ochi. Eşti convins acum? l-a 
întrebat ea. 

El a analizat fotografia, apoi i-a luat geanta de plastic din mână. 

— Ce mai ai aici? 

Doggie a încercat să-şi ia geanta înapoi, dar el a împins-o. 

— Ei, ia te uită! a zis el, scoțând un teanc de bancnote. Trei mii 
şase sute de dolari, a numărat el. Nu-i rău! Banii ăștia sunt așadar 
confiscați de Miliția Pulaski. Doriţi şi chitanță? 

Bărbatul a scos un sunet ce se voia a fi un râset. La naiba, putea să 
scoată orice zgomot voia el cu arma pe care o ţinea la curea. Tâmpit 


nenorocit! 

Doggie şi-a dat seama că, dacă venea din Pulaski, aici nu era chiar 
pe terenul lui. 

— Mergi în Pulaski? a întrebat ea. 

El nu a răspuns. În schimb, a vărsat conținutul pungii ei de plastic, 
inclusiv telefonul mobil. 

— Bingo! a strigat el. Ăsta aproape că-i şi mai bun. 

— Să nu cumva să-l pornești! a şuierat ea. 

Fl a ridicat un deget, avertizând-o să nu se apropie. 

— Dacă faci asta, locul ăsta o să fie plin de polițiști şi de soldaţi în 
maxim douăzeci de minute. M-ai înțeles? Pe lângă Michael K. Lerner, 
Moonie Quale, Tom Jumper și John Bugatti, eu sunt cea mai căutată 
persoană din America, crede-mă! Nu folosi telefonul ăla, ai priceput? 

El a ridicat capul lent, arătându-și maxilarul sfidător. Dacă ar fi 
putut, i-ar fi dat un pumn în faţa aia urâtă. 

— Văd că a fost șters codul PIN de pe spate, a spus el grohăind. 

— Bravo, tanti! Mersi! 

Doggie s-a aruncat asupra lui și a încercat să apuce telefonul din 
mâna lui, apoi să dea cu piciorul în el, dar în zadar. Când s-a săturat 
de atacurile ei, i-a dat un pumn tare în piept care a azvârlit-o înapoi 
într-un fotoliu mucegăit. A stat acolo, chinuindu-se să respire, în timp 
ce el a pornit telefonul și a format un număr. A dat din cap în timp ce 
privea în gol. 

— Benson la telefon. Vin în Cairo... Da, am prins o ocazie. O să 
ajung în patru sau cinci ore... Da, pe la opt sau nouă. „Paleta” e 
pregătită? 

A încuviințat din cap încă o dată. 

— Avem oameni? Fantastic! O să fie ca un fulger, la naiba! auzi, o 
am pe Doggie Rogers aici cu mine... Da, ea... Da, o am sub control. 
Are o legitimaţie de la Casa Albă, așa că poate... Exact! Întocmai. O 
iau cu mine. 

A închis clapa telefonului și l-a băgat în buzunar. 

— Închide-l de tot! a şuierat ea din nou. 

Era singurul mod în care putea să rostească cuvintele. 

— Scuze! Mi s-a descărcat bateria săptămâna trecută, şi mai bine te 
omor decât să te las să-l închizi. Încearcă și ai să vezi! 

— Nenorocitule! Să nu zici că nu te-am avertizat! 

A apucat-o pe Josefine de obraji și i-a strâns faţa slabă și mai mult. 

— Du-te la culcare, femeie! Plecăm acum. 

Apoi a tras-o pe Doggie de pe fotoliu. 

— a-ţi haina! a poruncit el. 

Ajuns afară în frigul înțepător, s-a îndreptat spre șopronul în 
spatele căruia era camioneta. Când au trecut pe lângă camionul de 
lapte, au auzit înjurături dinăuntrul cisternei. Şoferul încă se chinuia 


să-și facă treaba murdară. 

— Ce naiba? E cineva acolo? a zis el, scuturând-o în timp ce a scos 
pistolul de la curea pentru prima dată. Urcă-te în cabină. Te omor 
dacă scoţi un deget afară, m-ai înțeles? 

Ea l-a ascultat și l-a auzit urcând în cisterna din inox. Apoi a strigat 
prin deschizătura de sus și s-au auzit sunete înăbușite din container, 
însoţite de ţipete de nedeslușit. Apoi au ajuns amândoi în fața 
camionului. Şoferul era și mai livid decât înainte, dacă se putea așa 
ceva, dar asta nu-l ajuta cu nimic. 

Două ore mai târziu, se îndreptau spre nord. Miliţianul stătea în 
faţa ei, în cisternă, aproape pe întuneric, și-și pregătea o ţigară. Era 
nebărbierit și neîngrijit, cu arma la curea; ar fi putut să fie unul dintre 
războinicii gherilei lui Che Guevara. Trapa de deasupra lor era 
deschisă, așa că vedeau ultimele stele pierzându-se pe cerul dimineții. 
El nu acceptase cu niciun chip să fie închis de tot. În cabină, șoferul 
trecuse printr-o transformare și devenise blând ca un mielușel. 
Miracolul se petrecuse deoarece trebuise să renunțe la pistol și la 
portofel. Nu pentru că brusc ajunsese fără apărare și fără bani - ceea 
ce era destul de rău ci pentru că milițianul îi spusese că îi găsise 
adresa de acasă și îl informase că familia lui va plăti consecinţe grave 
dacă nu îi ducea acolo unde trebuie. Un simplu telefon, spusese el, 
bătând cu degetele în celularul lui Doggie, şi se termina cu soția și 
cele două fiice ale sale supraponderale. Ura că era nevoit să facă asta, 
spusese el, deoarece avea și el două fiice. Dar asta era situaţia. 

Amenințarea avusese efectul scontat și acum șoferul era din nou la 
volan, schilodit și bodogănind în barbă, în timp ce conducea camionul 
de lapte cu viteză. Cu cât mai repede, cu atât mai bine, dacă voiau să 
ajungă la New York până să se lase seara. 

Nu o să reușim! s-a gândit Doggie. Ne vor localiza cu mult timp înainte 
să ajungem acolo. 

Miliţianul a tras de câteva ori din ţigară și a verificat conținutul 
portofelului șoferului încă o dată, golindu-l obiect cu obiect. Apoi a 
scos banii pe care îi luase de la Doggie și i-a pus în portofel lângă 
banii pe care femeia i-i dăduse șoferului. Apoi a băgat mâna în 
buzunarul de la piept și a scos două coli de hârtie liniate împăturite. 
Le-a desfăcut și le-a studiat puţin cu o satisfacție evidentă, le-a 
împăturit la loc și le-a băgat în portofel. Era foarte mândru de el când 
a pus portofelul la loc în buzunarul gecii de camuflaj. 

— Unde mergem? a întrebat ea pentru a cincea oară. 

— La Cairo, ţi-am mai zis. 

— Da, asta am înțeles și eu. Dar Cairo e în Georgia, în West 
Virginia sau unde? Sunt Cairo peste tot, în toate statele, deci unde? 

Tipul nu a răspunse, doar a scuipat pe podea. Șoferului va trebui să 


curețe din nou. 

— Trebuie să ajung la Washington până la prânz. Viaţa tatălui meu 
depinde de asta, înţelegi? 

— Ce poţi face de acolo? 

Doggie i-a observat privirea atentă. Nu era atât de prost pe cât 
părea. Da, ce putea să facă ea la Washington? Nu prea putea să spună 
că-i va face o vizită președintelui. Mai bine nu spunea mare lucru, de 
fapt. Şi-a mușcat buza de sus. La naiba cu podeaua aia rece, iar era 
acolo! Și era într-un pericol mai mare ca niciodată. 

— Cum le cheamă pe fiicele tale? a întrebat ea. 

S-a gândit că era o cale bună de a-l mai înmuia puţin. 

Bărbatul a privit-o disprețuitor. 

— Cum îl cheamă pe iubitul tău? a imitat-o el. Ca să-i trimit o 
vedere și să-i spun în ce coș de gunoi ţi-a ajuns capul dacă nu taci și 
mai spui prostii din astea. 

Ea a coborât privirea. 

— La ce o să-mi foloseşti legitimaţia? Nu o să poţi niciodată să intri 
în Casa Albă, dacă la asta te gândești. 

— Numele și pozele pot fi schimbate dacă e nevoie. Și s-ar putea să 
fie nevoie, așa că taci! Sau poate te trimitem pe tine. 

Apoi a sunat telefonul și bărbatul l-a scos din buzunar. 

Doggie a înlemnit. 

— Nu răspunde, a șoptit ea. Acum știu aproximativ unde ne aflăm, 
dar nu exact. O să-i ajuţi să ne prindă în capcană. Oprește-l! Acum! 

EI s-a uitat la ecran. 

— Da, Benson la telefon! 

A clătinat din cap și s-a uitat la ea. 

— S-a întrerupt. Probabil că nu e bun semnalul. 

S-a uitat în jur la pereţii curbați ca și cum ei erau de vină pentru 
faptul că se întrerupsese apelul. 

— Opreşte-l acum! a repetat ea. 

— Hei... 

S-a uitat din nou la ecran. 

— Cineva ţi-a lăsat un mesaj în căsuţa vocală. 

— De unde ştii? 

— Nu-ţi ştii propriul telefon? Poţi să vezi aici. 

I-a arătat o iconiță de pe ecran. 

— Oprește-l odată! a zis ea din nou, simțind cum îi transpiră 
fruntea. 

Cine ar fi putut să i lase mesaj? 

— Bun, e un tip care-și spune „T”. Amuzant nume. Sună destul de 
bătrân. Sper că nu e iubitul tău. 

Bărbatul a râs. 

Deci femeia aia enervantă de la centrala Biroului Șerifului din 


Highland îi dăduse totuși numărul ei lui T. 

S-a aplecat spre el imediat, încercând să pună mâna pe telefon. 

— Dă-mi-l! a poruncit ea. 

— Zice că are informaţii importante. Că Thomas Sunderland e 
implicat. Se referă la vicepreședintele nostru? 

Doggie și-a șters fruntea și a dat din cap, așteptând până când el a 
ascultat și restul mesajului. 

— Pot să aud și eu? 

— A, acum te-a găsit curajul? Acum un minut voiai să-l închid, nu? 

— Îmi pare rău! Lasă-mă să aud mesajul, te rog! a zis ea, apoi avea 
de gând să ia telefonul și să-l facă bucăți. 

El a apăsat pe un buton și i-a dat celularul. 

Ea făcut semn cu mâna nerăbdătoare în timp ce asculta. Grăbește-le, 
T, l-a rugat ea în gând, treci la subiect înainte să ne găsească! 

Dar T nu putea să se grăbească pentru că avea atâtea de spus. Și cu 
cât asculta mai mult mesajul, cu atât devenea mai neliniștită. 

T obținuse niște informaţii importante despre caz, da. Thomas 
Sunderland era implicat, şi T voia să se vadă cu ea la Washington la 
ora douăsprezece ziua, la Barnes & Nobles, la intersecţia dintre străzile 
12t şi E. 

Îi dăduse o rază de speranță, dar în același timp o sugrumă panica. 
Ea era acolo, stând față în față cu un fanatic milițian înarmat care 
mergea Dumnezeu știe unde, și având două întâlniri importante la ore 
apropiate în Washington peste câteva ore. Din fericire, cele două 
locuri de întâlnire erau pe cât de apropiate se putea, dar brusc și-a dat 
seama că ambele locuri erau situate mai mult sau mai puţin în 
preajma Hoover Building - sediul FBI. La ce naiba se gândiseră ea și 
T? 

A clătinat din cap. În cazul lui T, probabil că încă nu știa că era 
principala persoană căutată la nivel naţional. Dar cum se poate să nu 
fi ştiut? Era ofițer de poliţie, ce naiba? Era ceva dubios la întâlnirea 
asta? Să fi fost o capcană? Nu, fir-ar nu avea să înceapă să se 
îndoiască de el! La urma urmei, și ea alesese un loc care era la fel de 
stupid și de periculos. 

Apoi a ridicat braţul ca să arunce telefonul în podea. 

Probabil că tipul prevăzuse asta; poate că lupta pentru 
supraviețuire din pădure îi ascuţise simțurile și instinctul. Oricum, 
următorul lucru de care Doggie a fost conștientă a fost o durere 
cumplită în antebraț și la încheietură. Nu a apucat să-i vadă mâna 
apropiindu-se, a simțit doar lovitura în urma căreia și-a tras brațul pe 
lângă corp din reflex. Apoi bărbatul i-a smuls telefonul din mâna 
amorțită de durere și a împins-o înapoi. 

— Închide-l! l-a implorat ea, dar a început să sune iar. 

A părut nehotărât o clipă înainte să răspundă. 


— Benson la telefon! Tu ești, Eric? 

Doggie a clătinat din cap. Peste cinci minute, apărătorii legii și 
ordinii aveau să vină peste ei și să-i oprească, asta dacă nu preferau 
să-i arunce în aer cu ajutorul unui elicopter. 

— Opreşte tâmpenia aia, nenorocitule! a țipat ea cât de tare a 
putut. 

El s-a încruntat, a întrebat din nou dacă era Eric și a închis clapa. 
De data asta l-a închis de tot. 

— E vina ta, a spus ea, masându-și braţul. Ar fi trebuit să mă 
asculți. 

— Au întrebat dacă e vocea ta, au auzit țipete în fundal. 

— Da, te cred! a spus ea, dar gândul că ar fi fost aşa a făcut-o să se 
cutremure. 

— Știu că ne îndreptăm spre nord, au spus. 

— Așa este? 

— Taci dracului! Ar trebui să te leg și să te arunc afară cu telefonul 
ăsta băgat în chiloţii ăia roz ai tăi. 

— Atunci de ce n-o faci? 

Faţa lui nu se vedea bine, dar lumina ţigării pulsa mai rapid. 

— Ce e o „paletă”? Ai menţionat asta mai devreme la telefon. 

— Taci naibii, ţi-am spus! 

— A, e ceva rău? Am crezut că e un fel de vibrator. Nu vorbeai cu 
soţia ta? 

— Taci din gură, Doggie Rogers, altfel de strâng de gât! 

Ea a stat ceva timp liniștită, studiind trapa deschisă din tavanul 
cisternei. O gimnastă olimpică probabil putea să sară până acolo, să 
iasă afară și să închidă trapa înainte ca idiotul ăsta să-și dea seama ce 
se petrece. 

Apoi a auzit sunetul sirenelor în depărtare. Deci cursa începuse. 
Poliţia, Garda Naţională, armata și agenţii de la FBI sau FEMA - nu 
mai conta. În momentul de față, toți îi erau inamici. 

— Ce o să faci dacă suntem opriți și încep să țip? 

— Nu o să faci asta. 

— Nu fi atât de sigur. 

— E greu să țipi când ai gâtul tăiat, nu crezi? 

Și-a aruncat ţigara pe podea. 

— Atunci de ce mă mai iei cu tine? 

I-a zâmbit larg pentru prima dată. 

— E o recompensă pe capul tău și e mare. Nu știu dacă moartă sau 
vie, dar pentru mine e tot aia. 

Doggie s-a uitat iar în sus la deschizătura din tavan. Teoretic, putea 
să se sprijine în coate pe marginea ei, dacă sărea vreo patruzeci de 
centimetri. Şi-a încordat mușchii de la coapse. Dacă bărbatul scotea un 
cuţit, va încerca. 


— Bine, promit să tac dacă-mi spui unde mergem, a zis ea, cât de 
calmă a putut. Oricum o să știu când o să ajungem acolo, așa că de ce 
nu-mi zici acum? 

El și-a suflat nasul pe podeaua din oţel. 

— La Washington, bine? Acum gata cu întrebările. 

Washington! Încă mai avea o speranţă. 

— Bine... a zis ea, uitându-se la cizmele lui pline de nămol și 
gândindu-se că ar ieşi în evidenţă în orașul curat. Şi ce se petrece la 
Washington? 

— Ce ţi-am zis eu mai devreme? 

— Bine, o să tac! 

Soarele a răsărit exact la ora șase și sunetul sirenelor de poliție din 
spatele lor se amesteca cu zgomotele motoarelor celorlalte vehicule. 
De câteva ori s-a auzit ca și cum treceau pe lângă mașini. A auzit 
strigăte și ordine de afară și camionul de lapte a încetinit. După ce a 
întors rapid de câteva ori, zgomotele au dispărut din nou. Au mai 
mers câteva minute, după care șoferul a frânat de câteva ori și a oprit 
vehiculul. 

— Ce naiba face ăsta? 

Milițianul care își spunea Benson s-a lăsat pe vine, pregătit să sară. 

— Poate că am ajuns la un punct de control, a șoptit ea. Fă liniște! 

Au stat nemișcați puţin până când capul șoferului a apărut în 
dreptul trapei din tavan. 

— Trebuie să închid asta! i-a anunţat el. E o coadă lungă de mașini 
în față, deci trebuie să fie un punct de control. Nu o să las să se vadă 
un camion de lapte cu plăcuţă de înmatriculare de New York și trapa 
deschisă. 

Milițianul şi-a scos pistolul şi s-a ridicat în picioare. 

— Nu o închizi, m-ai înțeles? 

Doggie a ridicat privirea spre şofer. 

— Am avut noroc până acum, a spus el. Nu au fost prea mulți 
soldați și polițiști, dar lucrurile nu vor rămâne așa. 

— Ce se întâmplă? a întrebat ea. 

Şoferul a ridicat privirea când a trecut o mașină, apoi a răspuns: 

— Unul dintre posturile de radio pirat a spus că toate unitățile 
militare şi de poliție au fost chemate la Washington. Prim-ministrul 
Marii Britanii îi va face o vizită preşedintelui peste câteva ore şi nu 
vor să-şi asume niciun risc. Dar ne apropiem de un punct de control 
acum, așa că va trebui să închidem din nou trapa. 

A pus mâna pe capac și l-a înclinat puţin. 

— Bă, ești surd sau ce ai? 

Benson a îndreptat pistolul spre el. 

— Dacă dau telefonul ăla, familia ta e terminată. Mă urmărești? 


Şoferul a înlemnit, oţelul reflectând razele soarelui pe faţa sa, ceea 
ce însemna că se opriseră într-un vârf de deal. 

Părea că își cântărește următoarele cuvinte ca să sune cât mai 
convingător posibil. 

— Promit că o să o deschid iar, a zis el, promit! 

— Du-te dracului, ratatule, șacalule negru! 

Faţa închisă la culoare de deasupra lor s-a schimbat, ca un nor care 
acoperă soarele. Toate ridurile au dispărut de pe faţa sa, ca și cum 
toate neliniștile lui dispăruseră. 

— Deci spui că nu ai sunat încă pe nimeni legat de familia mea? 

— Nu, dar o s-o fac dacă insiști cu asta. Întoarce-te în cabină și 
condu în continuare. 

Ţeava pistolului lui Benson atingea acum fruntea șoferului. 

— Bine, bine. Dacă așa o să fie, atunci așa să fie! a acceptat el, 
retrăgându-se. 

Dacă nu închide trapa aia, o să fim prinși în cel mult un sfert de oră! s- 
a gândit Doggie cu o secundă înainte ca bărbatul negru să apară și să 
audă zgomotul infernal a trei împușcături rapide, care au făcut 
containerul să vibreze. Nu l-a văzut pe Benson căzând, dar a simţit 
sângele cald stropind-o pe față. Apoi trapa s-a închis cu zgomot. 

Deci şoferul mai avusese o armă și hotărâse să-și asume 
consecințele. Și acum familia lui era în siguranță. 

Se apropiau de un punct de control și ea stătea acolo, cu un 
cadavru găurit lângă ea. Iar întunericul era mai negru ca niciodată. 


Capitolul 35 


Wesley se afla într-o situație foarte disperată. Nebunia era la putere 
indiferent în ce direcție priveai, și absolut nimeni nu putea să nege că 
nu se simțea extrem de afectat de asta. Vechii prieteni deveniseră mari 
inamici și foștii inamici începuseră în mod surprinzător să fie de acord 
în orice privință. Tot felul de miliții se uniseră și între timp oamenii 
nu îndrăzneau să spună ce au pe suflet în fortăreața libertăţii, Casa 
Albă. 

Începeau să se audă zvonuri despre o dezertare în armată şi planuri 
despre o lovitură de stat. Ofițerii deja fuseseră executați, dar mulți 
reuşiseră să scape. Șeful Statului Major, generalul Powers, deja 
începuse să dea explicaţii de multe ori în Sala de Situaţii de Urgenţă și 
să asigure Consiliul de Securitate Naţională de loialitatea sa. 

Nu, nu mai rămăsese nimic sacru. Nici legile țării, nici codurile 
universale ale eticii și moralei, nici Cele Zece Porunci. Toate normele 
şi obiceiurile erau ignorate sau desacralizate, iar Wesley avea de gând 
să oprească asta. 

Lance Burton ajunsese să fie ultimul aliat pe care îl mai avea la 
Casa Albă de vreme ce Donald Beglaubter fusese omorât, iar Doggie 
dispăruse. Dar Lance avea o vârstă înaintată și era din ce în ce mai 
ușor de văzut cât de mult îl afecta slujba sa. Lucrase cel puțin 
şaisprezece ore pe zi săptămâna trecută și chiar și duminica aceasta 
primiseră ordin să muncească dis-de-dimineaţă. Lance se plânsese de o 
uşoară durere în piept, dar stătea la birou ca întotdeauna, încercând să 
facă faţă celor mai urgente probleme, precum și să ţină închise toate 
secretele din debaraua sa plină de aparatură electronică. 

Vorbiseră o singură dată de când îşi juraseră reciproc că, atunci 
când va veni timpul, măcar unul dintre ei va face pasul de a vorbi 
despre supravegherea birourilor lui Jansen şi Sunderland. Dar când 
avea să fie asta? Wesley cu siguranță nu știa. Pactul lor îl neliniștea. 

Mâine - luni — după ce geamgiul termina cu geamurile, puteau să 
înceapă să asculte ce se discuta în Biroul Oval. Atunci, a zis Burton, 
vor vedea ce vor afla. Nu era plăcut să se gândească la asta. 

Stătea cu capul între notițele pentru discursul pozitiv al zilei când a 
intrat secretara sa. Avea ochii umflați, ceea ce nu era normal pentru o 
femeie care fusese practic toată viața preocupată să arate splendid, 
indiferent de circumstanțe. Mama ei conducea departamentul de 
informaţii la Beauty Parlor, o revistă săptămânală cu ponturi de 
frumuseţe pentru toate femeile, dar acum arăta de parcă trădase tot 
ceea ce fusese învățată. 

— Ce se întâmplă, Eleanor? a întrebat el. 


Ea nu a zis nimic; pur și simplu nu putut să rostească nimic. 

— Ia loc, te rog! 

I-a făcut semn spre fotoliu, dar ea a rămas în picioare. 

— Nu te grăbi, Eleanor, ai răbdare! 

A încercat să găsească ceva pe birou ca să o consoleze, o batistă 
curată, un şerveţel, dar nu a găsit nimic. 

— Sunt bine, a spus ea, ştergându-se la ochi. 

Era clar că nu era așa, dar așa trebuia să pară. 

— Haide, spune odată, Eleanor! Sunt sigur că putem s-o rezolvăm. 

Uneori, comentariul greșit la momentul potrivit poate da rezultate. 
Rezultatul în acest caz a fost un torent de lacrimi, care în cel mai bun 
caz îi întindea rimelul pe față și, în cel mai rău caz era începutul unei 
căderi nervoase care îi va da și mai mult de furcă. S-a ridicat în 
picioare şi a strâns-o în braţe, îndemnând-o să rostească cu voce tare 
ce problemă are. 

S-a uitat în ochii ei triști. 

— Cu toţii avem probleme în ultima vreme, Eleanor, a spus el. A ta 
care e? 

Secretara i-a aruncat o privire care ar fi captat imediat atenţia 
oricărui bărbat. 

— Am fost treziți în dimineața asta de niște bărbaţi care băteau la 
ușă. L-au acuzat pe soțul meu că a ajutat familiile politicienilor închiși 
şi l-au luat cu ei. Nici măcar n-a apucat să-și ia haina pe el... 

A început să plângă în hohote și abia dacă auzea ce spunea. 

— Chiar în fața copiilor noștri, a adăugat ea. 

Apoi a strâns din buze, și-a recăpătat controlul și și-a vărsat furia. 

— Bărbatul ăla trebuie să facă sex! 

— Poftim, Eleanor? Cine? Soțul tău? 

— Of, haide, Wesley! 

Avea ochii plini de dispreţ. 

— Unele fete au încercat să-și dea seama cum ar putea să ajungă la 
Jansen. Singurul lucru de care are nevoie este să i se scoată creierul. 
Cu totul! Să i se scoată toate tâmpeniile alea înfricoșătoare din cap. 
Suferă de un fel de blocaj mental. Cel puţin asta este concluzia la care 
am ajuns cei mai mulți, inclusiv eu. 

Wesley s-a uitat la secretara sa de obicei sobră și a clătinat din cap. 
Da, pesemne că era aproape de a face o criză, dar cine putea s-o 
învinovăţească? 

— Bine, Eleanor. Măcar de-ar fi atât de simplu! 

S-a întors cu spatele la ea. 

— Unde e soțul tău acum? Ştii? 

A observat cum se chinuia să-și înfrâneze lacrimile din nou. 

— E pe bulevardul Nebraska. 

— La Securitate Internă? 


— Da. 

El s-a uitat la ceas. Era ora unsprezece fără cinci. 

— O să văd ce pot face, a spus el. Peste douăzeci de minute va fi o 
şedinţă în Biroul Oval. Secretarul Johnson de la Securitate Internă o să 
fie şi el acolo. 

Stăteau cu ceștile de cafea fierbinte în față, dar nimeni nu s-a atins 
de ele. Mai erau doar două ore până când Terry Watts, prim-ministrul 
Marii Britanii, trebuia să aterizeze pe gazonul Casei Albe, iar 
Secretarul Billy Johnson de la Securitate Internă, Secretarul Apărării 
Wayne Henderson și Secretarul de stat Mark Wise erau cu toții 
îngrijoraţi că securitatea nu era optimă. 

— Sunt o mulțime de lucruri care ar putea merge prost! a spus 
Johnson. Nu știm sigur ce pun la cale Vulturii cu Cap Alb și nici 
celelalte grupuri de milițieni. Știm doar că, în ultimele douăzeci și 
patru de ore, activitatea lor s-a intensificat. Cel puţin zece dintre 
liderii lor au fost observați departe de ascunzătorile lor obișnuite și 
unul dintre sergenţii lui Moonie Quale a fost prins ieri, la douăzeci de 
kilometri în afara Washingtonului. 

— Şi ați reușit să-l faceți să vorbească? La întrerupt Sunderland. 

Părea mai îngrijorat ca de obicei. 

— Nu, din păcate! A fost un schimb de focuri și a reușit să se 
împuște în cap. 

— La naiba! a comentat Sunderland și s-a lăsat pe spătar. 

— Da, dar ştim din diferite surse că se pregătește ceva, a continuat 
Johnson, ceva ce bănuim că se va petrece astăzi. Oamenii mei insistă 
că trebuie să închidem podurile care traversează râul și să oprim 
circulaţia pe străzile 12th şi 18th spre vest, şi de pe Independence 
Avenue spre K Street, de la sud la nord. Ei spun că e singurul mod prin 
care putem asigura controlul deplin asupra situației. Putem începe să 
aplicăm aceste măsuri acum. 

— Ascultaţi! a zis Secretarul Apărării. 

— Dar de unde știm dacă Terry Watts va crede în iluzia noastră că 
totul este normal? Dacă prim-ministrul vede Elipsa complet goală 
când aterizează elicopterul lui, nu-și va da seama că ceva este în 
neregulă? a întrebat Secretarul de stat. 

— Putem să punem militari îmbrăcaţi în civili prin zonă, a propus 
Şeful Statului Major, Omar Powers. Avem cel puţin două mii de 
oameni pe care putem să-i punem pe poziţii într-o oră. E destul timp. 

Preşedintele Jansen i-a privit pe toți cu calm din spatele biroului. 

— Un plan ca acesta iese din discuţie. Cu o oră și jumătate în urmă, 
o echipă de treizeci de oameni de la forțele speciale britanice, SAS, a 
aterizat lângă Naţional Mall. Oamenii lui Billy Johnson de la FEMA 
vor coopera cu ei în următoarele cincisprezece ore, ceea ce înseamnă 


că britanicii vor putea să-i detecteze și să-i înregistreze pe soldaţii 
noștri îmbrăcați în civil. Nu putem face nimic atât de radical fără a fi 
descoperiți. Sunt perfect de acord cu o zonă de securitate lărgită, dar 
în rest trebuie să rămânem la procedurile de securitate normale pentru 
vizita unui lider de stat. 

— Îmi pare rău, domnule președinte, dar trebuie să instalăm soldați 
îmbrăcaţi în haine obișnuite. Nu vă faceți griji, putem face în așa fel 
încât cei de la SAS să nu devină suspicioși. 

Billy Johnson și-a mișcat corpul imens pe scaun. 

— Vedeţi voi, în ultimele câteva zile am ajuns să realizăm că o 
mare parte a capitalei care le ajută pe miliții să-şi continue activitatea 
o constituie marile afaceri. Am reușit să descoperim tranzacții 
neobișnuit de mari. Tipii din industriile grele — mai ales din industria 
armelor - au mulți bani la dispoziţie, după cum bine știm. Vizita lui 
Terry Watts este o oportunitate unică pentru ca acești oameni ai 
finanțelor să facă în așa fel încât situația din ţară să fie dezvăluită 
restului lumii, odată pentru totdeauna. Nu vreau să spun că ne putem 
aştepta la un atac armat sau la o încercare de asasinare; există multe 
alte posibilități. Pliante sau megafoane puternice, de exemplu. Și, deși 
controlăm destul de bine demonstrațiile organizate, nu putem preveni 
în totalitate o tulburare mare bruscă în mulțimile de lângă Lincoln 
Memorial sau din Franklin Square și folosirea gazelor lacrimogene sau 
a tancurilor cu apă. Mă tem că orice e posibil. Nu putem garanta un 
control deplin până când nu închidem zona de tot și nu avem suficient 
personal în apropiere. 

Jansen s-a gândit puţin și a încuviințat din cap. Era evident că 
realizarea faptului că lucrurile trebuiau să fie în felul acela nu-i 
convenea... Wesley știa cât de pragmatic putea să fie, dacă avea 
ocazia. 

— Putem avea încredere în oamenii tăi? a întrebat Jansen. Ai mulți 
angajați la comanda ta. 

Exact la asta se gândea şi Wesley. 

— În ultima vreme am făcut curăţenie. Totul este sub control, da! 

— Dar tu, Omar? Și tu îi controlezi pe soldaţii tăi? 

— Desigur, domnule! Folosim unităţi de elită aici. Toţi sunt oameni 
buni, fiți sigur de asta. 

— Nu vreau să sfârșesc precum Anwar Sadat, înţelegi, nu? 

— Nu, bineînţeles că nu! 

Generalul Powers a ridicat braţele și-și întinse mâinile, așa cum îl 
mai văzuse Wesley făcând de atâtea ori înainte când le vorbea 
soldaților săi în Irak, Sudan și Israel. 

— Puteţi avea încredere deplină în bărbaţii și femeile mele, 
domnule Preşedinte, ceea ce din păcate Anwar Sadat nu a putut face. 
Aici suntem în Statele Unite ale Americii. 


Wesley i-a aruncat o privire lui Lance Burton, fiind sigur că gândea 
aproximativ la fel ca el legat de ultima declaraţie a lui Powers. Simţea 
că se apropia o catastrofă, ceea ce făcea să îi fie destul de greu să facă 
față faptului că peste douăzeci de minute avea să stea pe podiumul 
sălii de conferințe de presă, improvizând pe tema vizitei de stat a 
prim-ministrului britanic, apoi trecând la un discurs irelevant despre 
numărul neobișnuit de mare de operaţii la vezica biliară care 
avuseseră loc în toată ţara în ultimele zile. Aceasta era vestea bună a 
zilei, aleasă cu atenţie de Thomas Sunderland, dar în mod incredibil 
sugerată de însuși Wesley. 

Deci în timp ce el anunța populaţia câte tone de pietre la vezica 
biliară fuseseră eliminate în ultimele douăzeci și patru de ore, trupele 
lui Billy Johnson și Omar Powers aveau să închidă bine Washingtonul 
şi să atace la cel mai mic semn de nereguli într-un scenariu care nu 
lăsa nimic la voia întâmplării. Asta însemna golirea metrourilor de toți 
oamenii fără adăpost și de alți nedoriți, formarea unui inel de fier în 
jurul străzilor din apropiere, hărţuirea cetăţenilor nevinovaţi, 
strângerea lor de pe străzi. Închiderea — „dispariţia” — lor. Toate astea, 
când el ar putea - ar trebui — să stea în fața camerelor de știri live și 
să-i avertizeze pe oameni să stea în case și să aibă grijă de ei și de cei 
dragi. Că oricine se apropia de Capitol sau de Casa Albă nu putea fi 
sigur că se va mai întoarce acasă în siguranţă. Pregătirea acestei vizite 
de stat glorioase nu avea să decurgă fără repercusiuni violente — asta 
trebuia el să spună. Dar știa că nu avea s-o facă. 

— Bine. E bine, Omar! a spus președintele. Nu e ca și cum îmi fac 
griji să ies afară azi. 

S-a uitat la Sunderland. 

— Apropo, care este situația cu „Dot.com-ul”20, Thomas? Cât de 
departe am ajuns? 

Sunderland i-a aruncat o privire lui Wesley. 

— Nu sunt sigur că ar trebui să discutăm asta acum, domnule 
preşedinte. Nu poate aștepta? 

Jansen l-a urmărit cu privirea pe Sunderland și s-a oprit la Wesley. 
Bruce Jansen părea relaxat, practic liniștit, ca și cum nimic de pe 
lumea asta nu putea să-i zdruncine credinţa că tot ceea ce făcea era 
pentru binele tuturor. 

— Wesley, ne referim la faptul că acum suntem pregătiţi să... 

A făcut semnul ghilimelelor cu degetele. 

— ...„reglementăm” internetul. Normal că nu poţi face public acest 
lucru, dar bineînţeles că trebuie să știi și tu despre asta. Cred că 
vicepreşedintele Sunderland este de acord cu mine. 

Wesley a observat dezaprobarea de pe faţa lui Thomas Sunderland. 
Bineînţeles că acesta știa că Wesley se opunea cu putere închiderii 
internetului și că avea să lupte până la capăt împotriva acestei idei. 


— Nu putem. Nu putem închide internetul! a spus Wesley. Sute de 
milioane de oameni vor trăi un calvar. Sectorul financiar se va prăbuși 
complet şi deja e într-o stare proastă. În vremurile acestea moderne 
internetul nu poate pur și simplu să fie sabotat, consecinţele ar fi 
imposibil de calculat. Întreaga lume se va întoarce împotriva noastră. 

— Încetează, Wesley! Nu vorbim despre oprirea sateliților, bine? 
Dar din câte văd la Sunderland, cred că ar fi mai bine să trecem la 
următorul aspect al planului. 

Expresia de pe faţa preşedintelui nu lăsa nicio îndoială că subiectul 
acela era închis. 

— Dar ca să știi și tu, noi putem face asta și o vom face, după ce se 
va termina vizita prim-ministrului. Este esenţial, dacă vrem să 
menţinem controlul. Întrebarea este când vom începe și cât timp va 
dura. 

I-a surprins privirea lui Sunderland. 

— Da, Thomas? 

— Prim-ministrul va ajunge în curând. Trebuie să mai trecem o 
dată peste planul nostru. 

— Da, așa să facem. Wesley, ţi se va spune mai târziu! Dar trebuie 
să ştii că primul nostru obiectiv este să infectăm anumite site-uri web 
cu un virus fatal. Probabil îți dai seama la ce site-uri mă refer. 

— Da, a răspuns el încet. 

Nu mai avea multe de spus. Totul urma s-o ia la vale de acum 
înainte, nu era prima dată în istorie când cei aflați la putere încercau 
să suprime dreptul opoziţiei de a se exprima liber. 

Nu, Hitler și Stalin nu trăiseră în zadar. Bineînţeles că era mai bine 
fără site-urile extremiste — Ku Klux Klan, Hells Angels, Moral Minority, 
Vulturii cu Capete Albe -— și fără pornografia infantilă, reţetele pentru 
bombe și ciudații din cultele satanice. Dacă era după el, n-aveau decât 
să fie exilați cu toţii pe o insulă pustie și să se facă praf unii pe alții. 
Dar cum rămânea cu opoziția care avea dreptul să comenteze? 
Indignarea pe bună dreptate a omului de rând sau a maselor care nu 
erau suficient de inteligente încât să se poată exprima? Și ei trebuiau 
să fie călcaţi în picioare? 

Jansen a mai bătut din palme o dată. 

— Bun. Să ne ocupăm mai întâi de procedurile de securitate, apoi 
vom trece peste întregul plan, pas cu pas. Lance, poți tu te rog să iei 
notițe? 

Mai mulți membri ai echipei de securitate de la Casa Albă 
observaseră calităţile fizice ale lui Eleanor Poppins și erau bucuroși să 
o lase să-l aştepte pe Wesley în fața Biroului Oval. Își aranjase 
machiajul și, în ciuda cearcănelor, reușise să arate autoritară și 
fermecătoare. Erau mulți care şi-ar fi dat brațul drept pentru o 


audiență privată de câteva minute cu secretara lui Wesley, dar în acel 
moment Wesley nu era unul dintre ei... 

Femeia l-a salutat agitată. 

— Ce a zis Billy Johnson, Wesley? L-ai întrebat? 

S-a uitat la ea, dorindu-și ca ea să dispară. Cine naiba se crezuse el 
de-i dăduse speranțe deșarte? Nu avusese cum să aducă vorba de un 
subiect atât de lipsit de importanţă ca arestarea soțului lui Eleanor 
Poppins când preşedintele și ceilalți aveau lucruri mult mai 
importante de discutat. Nu, nu făcuse ce promisese și nu era foarte 
mulțumit de el însuși. 

— Nu chiar, Eleanor! a răspuns el. 

— „Nu chiar”? Ce înseamnă asta? 

— Vreau să spun că nu a zis nimic clar. Nu știa de cazul acesta. 

— Dar i l-ai menţionat? 

— Da, da, dar degeaba! Nu știa nimic, Eleanor. 

Femeia l-a urmat în biroul lui. 

— Dar ai spus că el ar putea să ajute, nu? 

— Da, Eleanor, așa am spus! 

Wesley s-a uitat la ceas. Îi părea rău pentru ea, dar mai avea doar 
câteva minute şi trebuia să fie în sala de conferințe de presă. Era de 
ajuns. Chiar nu vedea că avea mâinile legate, că ceea ce-i cerea ea era 
o pierdere de timp? Că deja avea prea multe probleme urâte de care să 
se ocupe? 

S-a auzit un ţârâit slab de la telefonul secretarei. 

— Aştept un telefon important, Eleanor! a spus el, atât ușurat cât și 
cu părere de rău, și i-a făcut semn că trebuie să-i facă legătura. O să 
vorbim mai târziu despre situaţia delicată a soțului tău, bine? 

Felul în care secretara a închis ușa după ea exprima - mai bine 
decât ar putea cuvintele să exprime — cât de mult decăzuse în ochii ei. 
Wesley a lăsat la o parte disprețul de sine și a ridicat telefonul după 
primul apel. Dacă nu ar fi vrut să scape pur și simplu de Eleanor, nu ar 
fi acceptat niciodată acel telefon. 

— Wesley Barefoot! a răspuns el scurt, arătând că era un om foarte 
ocupat. 

— O să vorbesc repede! Tu să nu spui nimic. 

Wesley s-a îndreptat pe scaun, uimit. Era Doggie. Mintea a început 
să-i zboare în zece direcţii diferite. 

Nu-i spune numele, şi-a zis el, doar ascultă. Dar te rog, spune-mi că 
ești bine! Poate că era în regulă să vorbească sau poate că nu - numai 
Lance Burton putea să răspundă la această întrebare. Sau mai erau și 
alții care trăgeau cu urechea? Mai existau și alte sisteme de 
supraveghere despre care nu știa? Înregistrau toate apelurile telefonice 
pentru orice eventualitate? Cu siguranță. Dacă aveau noroc, Doggie îl 
suna de pe un număr care nu avea să trezească suspiciuni. Ştia că ea 


va încerca să aibă grijă. Dacă el nu spunea nimic special, nu avea să 
fie înregistrat nimic special. Nu că nu și-ar fi dorit să spună. Simţea o 
dorință copleșitoare de a zice ceva ca Doggie să ştie că el își doreşte să 
facă ceea ce trebuie, pentru el și pentru restul omenirii, dar nu 
îndrăznea să-și miște buzele. 

— Sunt bine! a spus ea. 

Era cu siguranță o voce controlată, dar era evident că nu era 
singură. Auzea zgomote de stradă în fundal, ca și cum era trafic în 
apropiere și străzile erau ude. Ar fi putut fi oriunde. S-a uitat pe geam. 
Ploua. 

— Mă văd cu T în curând. S-ar putea să te contactez iar, cred că da. 
O să încercăm să intrăm. 

Să intre? Spera că nu se referea la Casa Albă. A clătinat din cap. 
Normal că la asta se referea. 

— Eşti în Washington? a întrebat el, regretând imediat. 

— Vreau doar să-ți spun să ai grijă azi. Oriunde vei merge. Am un 
presentiment. 

Voia s-o întrebe de ce și dacă ea „avea grijă”. Ce trebuia să facă el? 
Dar conversaţia s-a încheiat. Și-a imaginat-o zâmbind în timp ce a 
spus la revedere și a închis. 

A stat şi s-a uitat afară pentru un minut sau două. Începuse să 
plouă tare. 

Apoi s-a deschis ușa și Eleanor a apărut în prag. Privea în jur, 
analizând fiecare detaliu în parte care ar fi putut să-i crească şansele 
de a-și primi soțul înapoi. 

L-a văzut cum încerca să-i evite privirea, susținându-i bănuielile 
legate de cine îl sunase. În cele din urmă, se uită la ea. 

— Ai tras cu urechea, Eleanor? a întrebat el. 

Ea a dat din cap foarte încet. Acesta era un lucru pentru care putea 
fi dată afară, dar ei nu-i păsa. Wesley reprezenta singura ei șansă de a- 
și elibera soțul, asta conta cel mai mult. 

— Cred că ai face bine să vorbeşti iar cu Billy Johnson, Wesley! 
Azi, puțin mai târziu, de preferat. Pe lângă asta, a venit timpul să 
cobori în sala de conferințe de presă. 


Capitolul 36 


Se întâmplase exact așa cum prevăzuseră Rosalie și băieţii ei. Ollie 
Boyce Henson sunase ia poliție imediat ce auzise de recompensa 
pentru Doggie Rogers și începuse vânătoarea. 

Și în timp ce camionul de lapte își croia drum spre sud cu cea mai 
căutată femeie din ţară, în cisterna din inox, fiul cel mare al lui 
Rosalie, James Lee Jr., s-a dus la secţia de poliţie și a povestit cum a 
încercat Doggie Rogers să-i facă să o ascundă și cum el, fratele său și 
mama lor încercaseră în zadar să o ţină acolo până când chemau 
autoritățile. 

Ofițerii de poliție au vrut să știe cum de o femeie slăbuță ca ea 
putuse să treacă de un băiat mare și puternic ca el, dar James 
anticipase această întrebare. Doggie scăpase deja de FBI, de Serviciile 
Secrete, de armată și de CIA, a spus el, deci cum se așteptau ca trei 
oameni obișnuiți să îi facă față? Fără îndoială, Doggie Rogers era o 
târfă şireată care știa ce să facă și când. leşise pe ușa din spate, pe 
scara de incendiu și dispăruse într-o mașină Galaxy de culoare bej. 
Ţipaseră pe geam să o urmărească cineva, dar ea își pierduse 
urmăritorii undeva prin White Plains. Avea și martori, a susținut el. 
Plăcuta de înmatriculare fusese lovită și nu mai era lizibilă, dar în rest 
mașina era în stare foarte bună, avea accesorii cromate și dungi negre 
de la curse pe capotă, așa că era uşor de recunoscut. 

Şi-a încheiat declarația cerând recompensa în cazul în care 
informațiile oferite de el duceau la prinderea ei. Era problema lor dacă 
deja i-o promiseseră lui Ollie Boyce Henson. 

Alibiul ar fi trebuit să îi facă să se simtă în siguranță, dar în acea 
noapte Rosalie nu a putut să doarmă. Inima și mintea ei erau prea 
descurajate. 

Cu câteva zile în urmă, trei băieți sănătoși dormeau în dormitorul 
de lângă ea, iar acum mai erau doar doi. Dintr-odată, parcă răceala 
patului gol s-a răspândit în tot apartamentul, demolând orice vis fragil 
al unui viitor luminos. Teama de a mai pierde încă un copil domina 
totul, inclusiv suferința și ruşinea pe care o simţea pentru că nu jelise 
suficient n-o lăsau să doarmă. 

A stat în pat toată noaptea, rugându-se la lisus și dorindu-și să 
poată plânge, dar mintea ei era prea plină de gânduri întunecate. 

A doua zi dimineața devreme a fost trezită de vecina sa, Annabelle 
Morrison. Plină de entuziasm, i-a povestit lui Rosalie ce se întâmplase 
în timpul noptii. Totul începuse cu declaraţia unui post pirat cum că 
soldații reușiseră să focalizeze transmițătorul mobil al lui Tom Jumper 


şi că îl omorâseră pe un drum de ţară din Virginia, la nord de Front 
Royal. Incidentul stârnise proteste spontane masive la nivel național; 
până și vedetele de la Hollywood care aveau foarte mult de pierdut și- 
au exprimat furia. Câteva ore mai târziu, același post pirat a început 
să enumere toate magazinele lui Jansen din ţară care fuseseră jefuite, 
începând cu Des Moines și până la cel de pe Dewey and Randall, chiar 
pe strada lor. Acum se pare că localnicii se îndreptau spre magazinul 
de pe Harding Avenue. Era ceva de genul primul venit, primul servit, 
a spus vecina ei. 

Rosalie i-a cerut să se calmeze puţin, susținând că ea, Rosalie, 
fusese educată să respecte legea, așa cum Annabelle Morrison știa 
foarte bine. În plus, Dennis și James încă dormeau și nu voia ca băieții 
să le audă și să le vină vreo idee strălucită. Atunci ar fi putut să se 
întâmple orice. 

După ce Annabelle a pornit în sfârșit spre magazinul de pe Harding 
Avenue cu o grămadă de pungi de plastic goale sub braţ, Rosalie a 
pornit CD playerul ca să-l asculte puţin pe Sonny Rollins, încercând să 
facă abstracție de sirenele și de ţipetele de afară care creșteau în 
intensitate. De obicei CD playerul avea un efect liniștitor și asupra 
băieţilor ei, dar nu și de data aceasta. După două minute, stătea în fața 
ei cu şepcile de baseball date pe spate, părând prea agitaţi pentru ora 
aceea a dimineţii. Aveau instincte puternice când venea vorba de bani 
obținuți ușor. 

Au plecat din apartament fără să scoată un cuvânt și Rosalie a 
rămas în bucătărie singură, la fel ca în multe alte dăţi. Se simţea ca o 
ostatică cu o cagulă pe cap, ca o prizonieră izolată care nu primise 
niciodată o sentință. Timpul trecuse fără să lase nimic bun în urmă și 
oferea prea puţine speranţe pentru viitor. 

Și-a împreunat mâinile și a încercat să digere tot ce îi spusese 
vecina sa. Să fi fost aceasta „Crystal Night”30 a Statelor Unite? Să fi 
fost acesta începutul sfârşitului, cu suferință, moarte și distrugere? 

S-a rugat la lisus şi a încercat să-și liniștească sufletul. Dar de 
fiecare dată când auzea agitație pe stradă, trebuia s-o ia de la capăt. 

Și a stat aşa două ore până când s-a făcut din nou liniște în cartier, 
dar băieţii ei nu se întorseseră încă. Asta însenina că luaseră parte la 
jaf sau nu? 

— Iisuse Hristoase, te rog fă să nu aibă probleme! s-a rugat ea, 
luptându-se cu frică. 

Cum putea ea să continue să trăiască dacă încă unul dintre băieții 
ei avea să fie omorât? Și-a dus inima la piept și s-a ridicat în picioare, 
simțind că o ia iar cu leşin. 

Era lumină acum afară și, deși se strângeau nori negri în nord, nu 
puteai să îți dorești o dimineață de primăvară mai frumoasă de atât. 
Păsările ciripeau pe jgheaburile de pe acoperiș. De ani de zile nu le 


mai observase; printre multe alte zgomote pe care le puteai auzi în 
cartierul acela, acele triluri de păsări se auzeau rar. S-a dus la geam să 
vadă dacă poate să identifice vreuna și în același timp a observat doi 
bărbați albi coborând dintr-o mașină și îndreptându-se spre blocul ei. 
Arătau ca niște antreprenori de pompe funebre, îmbrăcaţi în costume 
negre. Peste un minut aveau să sune la ușa ei, era sigură de asta, să 
stea în prag cu expresii grave și să-i dea veşti proaste. Nu mai era 
nimic cum trebuia în ziua de azi. Nu mai veneau vechii polițiști în 
astfel de momente. Putea să fie orice reprezentant al legii. 

A deschis ușa după ce au sunat o dată și a dat din cap scurt spre cei 
doi bărbaţi, dar pur și simplu nu a putut să-i privească în ochi. Să 
spună ce au de spus, să-și arate vitalitatea masculină și să o conducă 
de braţ până la scaun, dar să nu se aştepte la vreun contact vizual. 
Vederea era unul dintre simţurile selective și intenționa să se 
folosească de acest aspect. 

— Spuneţi! a zis ea cu calm, cu privirea ațintită asupra preșului pe 
care Dennis îl câștigase cu zece ani în urmă la un joc de bingo la 
YMCA, în Castle Hill. Sunt amândoi? Sunt răniți grav? Spuneţi odată! 

— Doamnă Lee, avem un mandat de percheziție aici! 

Bărbatul mai scund i-a pus o hârtie în față. Pentru ea nu însemna 
nimic. 

A înghițit nodul pe care-l avea în gât. 

— Doamnă, ați avut o persoană căutată în apartament ieri. Doggie 
Rogers, a explicat celălalt. 

Ea a încuviințat. Asta era tot, sau mai era și altceva? 

— Da, este adevărat! Am raportat la secție cu mult timp în urmă. 

Rosalie s-a uitat la gâtul polițistului mai mic, care era slăbănog și 
alb ca varul. Oare avea să rostească cuvinte ce o vor face să 
izbucnească în lacrimi? 

— A dispărut dintr-odată pe ieșirea de incendiu, știți... 

Rosalie și-a făcut curaj și a ridicat privirea spre ei. 

— Deci nu aţi venit aici din cauza fiilor mei? 

— James şi Dennis? Ba da, de fapt ne-am dori să vorbim și cu ei, a 
spus cel mai solid. 

— Înţeleg! a spus ea răsuflând ușurată. Deci nu știau nimic. Dar 
asta nu însemna că pericolul trecuse. 

— Ei bine, nu sunt acasă acum! a declarat ea. 

I-au pus în mână copia mandatului de percheziție cu ştampila 
Agenţiei Federale de Management a Situaţiilor de Urgenţă pe el și au 
trecut la treabă. Au căutat peste tot şi după zece minute s-au întors și 
i-au pus două jointuri în față pe măsuţa de cafea. Nu era nevoie să-şi 
facă griji, i-au spus ei, atâta timp cât nu găsiseră ceva mai grav. 

— Dacă găsiți astea, i-au aparținut fiului meu Frank, i-a asigurat ea 
repede. Presupun că știți. A murit de o supradoză ieri, a spus ea, 


gândindu-se că sigur aveau să ia jointurile cu ei şi să le fumeze. 

Astfel de povești se întâmplau tot timpul. 

În timp ce îi miroseau rufele, îi întorceau saltelele pe dos și 
scotoceau fiecare colț al bucătăriei, Rosalie a stat la geam și a cercetat 
strada. Cel mai mult îşi dorea să-i vadă pe băieți pentru ca pulsul să-i 
revină la normal. Dacă îi vedea, se va folosi de limbajul semnelor ca 
să-i facă să dispară iar. Nu-şi făcea griji pentru ce ar putea spune 
James dacă îl interogau, dar nu se știa niciodată cu Dennis. Băiatul ăla 
mereu avusese probleme când fusese vorba să-și țină gura în momente 
importante, era ceva ce moștenise de la tatăl său. 

Pesemne că soldaţii opriseră protestele și jafurile, deoarece era din 
nou liniște în cartier. L-a văzut doar pe unul dintre vecini, chinuindu- 
se să urce scările de la intrare cu un sac de bunuri furate în braţe, 
atâta tot. Era bine atâta timp cât băieții ei nu apăreau în curând. 

— Ce e asta? a întrebat unul dintre detectivi, punându-i un album 
cu poze în față. 

A arătat spre o fotografie făcută la aeroportul Beijing cu mulți ani 
în urmă. Acolo Rosalie era mult mai elegantă și stătea lângă senatorul 
Jansen zâmbind. 

— Da, suntem eu și președintele în China! a spus ea. Dacă vă uitaţi 
în continuare, veți găsi poze cu mine și vicepreședintele și câteva cu 
Doggie Rogers când era mică. 

Au întrebat-o cu ce ocazie fusese în Beijing împreună cu 
preşedintele și, fiind atentă să le răspundă, a uitat să stea cu ochii pe 
stradă. Brusc, s-au auzit zgomote de pași pe scări și o cheie în broască 
şi iată-i: James și Dennis cu braţele pline de lucruri de la magazinul 
lui Jansen. 

După câteva secunde le-au dat drumul să cadă pe podea, dându-și 
seama de situaţia în care ajunseseră, mai ales că unul dintre polițiști 
ţinea arma îndreptată spre ei. 

— Se pare că voi doi trebuie să dați niște explicaţii, a zis el, 
făcându-le semn cu pistolul spre perete pentru ca partenerul lui să îi 
percheziționeze. 

— Hai, frate, sunt lucruri cumpărate, cinstit și curat! a sărit Dennis 
cu gura. Se dau multe chilipiruri pe stradă azi și nu e nimic rău. 

Rosalie a privit îngrozită cum detectivul mai mic cu gâtul slab a 
băgat pistolul în urechea lui Dennis și a tras siguranța. 

— Orice veţi spune de acum înainte poate și va fi folosit împotriva 
voastră. Veţi deschide gura numai ca să răspundeți la o întrebare și vă 
sfătuiesc să spuneți adevărul. S-a zis cu voi dacă ne dați de bănuit, ați 
priceput? 

Dennis a încuviințat din cap. Slavă Cerului! 

— De unde aţi luat produsele? a întrebat polițistul, băgând arma la 


loc în teacă. 

— Le-am cumpărat de la o mamă de pe stradă care le furase de la 
magazinul de lângă Castle Hill. 

Asta nu suna deloc bine. 

— Bine, ia-l pe celălalt și du-l în bucătărie ca să-l interoghezi, Jeff, 
a spus cel solid. Apoi o să comparăm notițele și vedem ce se întâmplă. 

Detectivul pe care-l chema Jeff l-a împins tare pe James. Era cu cel 
puţin treizeci de centimetri mai mic decât băiatul lui Rosalie, cu un 
gât mai subțire decât brațul lui James, dar era cel care ţinea arma. 

— Hei, frate, stai uşor, stai ușor! a strigat James. Nu trebuie să ne 
agităm atâta. E fratele meu mai mic, bine? Nu-l băgaţi în seamă, el nu 
ştie ce zice de cele mai multe ori. Am fost la Castle Hill vreo juma de 
oră. Erau lucruri peste tot, jur pe familia mea. Am luat și noi lucruri 
furate de alții și lăsate în urmă, și ăsta e adevărul, fie că mă credeţi 
sau nu! 

Asta a sunat puțin mai bine, puțin mai plauzibil. Trebuiau să ţină 
cont de asta. 

— Cum v-a contactat Doggie Rogers înainte să vină? a întrebat 
detectivul Jeff. 

— Să ne contacteze? Nu a făcut asta, tembelule, pur și simplu a 
venit peste noi! 

Dennis era prea ocupat să facă pe deșteptul încât și-a dat seama 
prea târziu, din nou, ce cuvinte i-au ieşit pe gură. Detectivul mai solid 
la lovit cu patul pistolului pe Dennis în ceafă. Rosalie s-a prăbușit pe 
scaun și a privit neajutorată cum corpul fiului ei mai mic a căzut fără 
vlagă pe podea și a ajuns pe jumătate sub un dulap cu sertare. 

— A venit timpul să încetaţi cu prostiile, ați înțeles? 

Se pare că procedura standard pentru acest om al legii era să-i 
lovească pe suspecți ca să-l lase inconștienți. 

— Știm că Doggie Rogers v-a contactat înainte de pe telefonul lui 
Ollie Boyce Henson. Apelul a fost înregistrat, bine? 

Încă tulburată, Rosalie a dat din cap nesigură, în timp ce James a 
tăcut, lipit de perete, cu braţele atârnându-i pe lângă corp. 

— Unde e telefonul lui Ollie Boyce Henson? a întrebat Jeff. 

Rosalie simțea că-i dau lacrimile. Nu mai suporta. Toate acuzaţiile, 
toate interogările, toate amenințările și violența împotriva fiilor ei. 

— Presupun că l-a luat cu ea, a fost tot ce a spus ea. 

James s-a îndreptat puţin de spate. 

— Nu i-am văzut niciodată telefonul și nu a stat mult la noi, ok? a 
adăugat el. 

— Atunci asta ce e? 

Jeff ținea o pungă de plastic transparentă cu telefonul lui Ollie. 

— Era în coșul de gunoi din bucătărie. 

Lui Rosalie nu-i venea să-și creadă ochilor. Niciunul nu ar fi trebuit 


să fie atât de prost! Cum de putuseră ea și fiii ei să uite de așa ceva? 
Ar fi putut să scape de el împreună cu hainele lui Doggie. Sau să-l 
arunce departe în râul Hudson, sau orice altceva. 

— Nu l-am mai văzut până acum! a zis James, frumos și simplu, 
ridicând un picior și lipindu-l de perete. Presupun că la aruncat ea 
acolo. 

— De ce ar fi vrut să facă asta? 

— Să mă ia dracul dacă știu! Trebuie să fi ştiut că este urmărit, de 
ce altceva? 

— Urmărit? Cum? De unde putea să știe că îl vom găsi pe tipul care 
i l-a dat? 

— Uite, deja am spus totul la secţia de poliție! Și nu era o târfă 
obișnuită. Era şireată. Asta am spus, cuvânt cu cuvânt. Verificaţi-vă 
raportul, a spus fiul mai mare, prefăcându-se jignit. 

Ia-o ușor! l-a implorat Rosalie din priviri, dar James a ignorat-o. 

— Am găsit şi asta! 

Jeff i-a arătat cutia goală de la vopseaua de păr. 

— Așa este, m-am vopsit puțin azi dimineaţă! a zis ea, cu sufletul la 
gură. 

Măcar nu găsiseră agrafele de păr ale lui Doggie. Pesemne că le 
aruncase în toaletă și trăsese apa după ele. Slavă Cerului! 

I-a studiat părul din atenţie şi a părut în sfârșit convins. Ea a 
răsuflat uşurată din nou, imperceptibil. 

— Bine, o să vă mai dăm o şansă! a zis celălalt detectiv. De când 
James a contactat poliția azi-noapte, am ascultat toate numerele de 
telefon înregistrate la această adresă, patru în total. Un mobil pe 
numele tău, a continuat el, arătând spre James, un telefon fix pe 
numele mamei tale, un mobil care aparținea fratelui mai mic aici de 
față, care, apropo, pare să se trezească acum... 

L-a mișcat pe Dennis cu vârful pantofului. 

— Și ultimul, un mobil care a fost înregistrat pe numele fratelui tău 
decedat. 

Detectivul Jeff a continuat. 

— Dacă am fi apucat să-l verificăm, probabil am fi găsit niște 
informaţii destul de interesante despre această mică familie și 
cunoștințele sale. Dar deocamdată, ce ne interesează pe noi este că a 
făcut cineva un apel de pe telefonul fratelui tău mort, Frank parcă îl 
chema. Dar cum se poate una ca asta? Nu ar fi putut el să sune, că 
doar e mort și toate cele, nu-i așa? 

Rosalie a privit din nou în jos. 

— De unde naiba să știu eu ce a făcut Frank înainte să moară? a 
întrebat James. Ar fi putut să-și vândă telefonul pentru droguri. Iarba 
l-a omorât, după cum bine știți. 

Celălalt detectiv care stătea în ușa bucătăriei a băgat mâna în 


buzunarul de la geacă și a scos încă o pungă de plastic. Rosalie nu știa 
ce era, dar James nu a părut prea încântat de descoperire. 

— Pistolul ăsta, a fost tot al lui Frank, nu? 

Uitându-se la obiectul neted de culoare gri, Rosalie a fost din nou 
cât pe ce să izbucnească în lacrimi. Chiar putuseră să fie atât de proști 
încât să lase toate aceste dovezi prin apartament? Ce mai urma? 

— Da, a zis James, rămânând calm. Nu știu de câte ori l-am 
avertizat pe băiatul ăla. N-am putut să-l facem să înțeleagă. El le știa 
pe ale lui. 

— Atunci sper sincer că vom găsi amprentele lui pe el. Presupun că 
eşti dispus să ne lași să luăm o probă, de vreme ce ești atât de sigur că 
a fost al lui Frank. 

— Nu sunt dispus să fac nimic. Am făcut ce a trebuit să fac. 

Detectivul care se numea Jeff s-a pus în fața lui James. În ciuda 
diferenței de înălțime, l-a privit în ochi cu acel gen de încredere în 
sine care se datora nu doar datorită faptului că avea o armă și un 
partener înarmat, ci și faptului că avusese de-a face cu tipi și mai mari 
și mai răi decât James de-a lungul carierei sale. 

Din păcate, James nu a fost atent la limbajul corpului. 

— Tu ești cel mai mare, nu? a întrebat Jeff. 

James nu a răspuns. Nu era nevoie. Ştia că ei știu cine era. 

— Bine, atunci o să te consider responsabil dacă va fi nevoie să o 
luăm pe mama ta la secţie pentru că refuzi să ne spui tot ce știi. 

James părea din ce în ce mai enervat. Doar să nu facă vreo prostie 
de dragul ei. 

Jeff s-a întors spre Rosalie. 

— Deocamdată o lăsăm baltă cu arma de foc. Ideea este că deja 
ştim aproape toată povestea și doar căutăm să ne confirmaţi niște 
detalii. 

Nu era o întrebare, dar Rosalie a dat oricum din cap. 

— La ora două azi-noapte, am localizat-o pe Doggie Rogers undeva 
prin Virginia, cu ajutorul telefonului mobil al fiului dumneavoastră 
decedat. Aveţi ceva de adăugat, doamnă Lee? 

Ea a clătinat din cap. Cum a putut să fie atât de naivă încât să 
creadă că vor scăpa atât de ușor? Că putea să îi ducă de nas pe acei 
oameni? 

— Tocmai a vorbit cu un bărbat din Georgetown. Un anume Danny 
Hargraves. Îl cunoaşteţi, doamnă Lee? 

— Danny Hargraves? Nu, nu îl cunosc. 

— Bine, spuneţi că nu! 

A ridicat albumul cu poze din excursia în China și a început să-l 
răsfoiască. 

— Atunci cred că ar trebui să aruncaţi o privire mai de aproape 
acestei poze, a spus el arătând spre o fotografie din holul hotelului din 


Beijing, în care Doggie, Rosalie și John Bugatti stăteau și arătau spre 
covorul din fața liftului. Brusc, Rosalie și-a adus aminte cum se 
amuzaseră văzând acel covor care semăna cu bavețica imensă a unui 
bebeluș, cu ziua săptămânii printată pe el, care se schimba în fiecare 
zi. Se distraseră destul de mult acolo înainte să se întâmple tragedia. 
Acum era foarte trist să se gândească la acele momente. 

— Îi ştiţi pe John Bugatti de aici, dar nu îl știți pe Danny 
Hargraves? 

— Nu. Și nu am mai avut nicio legătură cu John Bugatti. N-am fost 
niciodată cu John în particular și nu l-am mai văzut de șaptesprezece 
ani. 

— John Bugatti este căutat de autorități, ştiați asta? 

Ea și-a făcut semnul crucii. 

— O, nu! Ce a făcut? 

— Atunci probabil nu știți nici că Doggie Rogers se va întâlni cu el 
la Washington astăzi? Nu v-a menţionat asta? 

— În numele Domnului, nu! 

De ce naiba o suspectau că avea de-a face cu toate astea? 

A clătinat din cap și s-a uitat la fiul ei care încă stătea întins pe 
podea. Cum se va termina oare totul? 

A observat că trupul lui Dennis se mișcă puţin. Parcă voia să 
întindă un braţ, centimetru cu centimetru, sub dulapul cu sertare. 

Dumnezeule, s-a gândit ea, ce pune la cale? Ce o avea ascuns acolo, 
vreo armă? Are de gând să îndrepte un pistol spre detectivii aceștia? L-ar 
crede în stare. Cum de dăduse greș atât de tare și nu reușise să scoată 
din copiii săi comportamentul ăsta macho și încăpățânat? Chiar 
semănau atât de mult cu tatăl lor? 

Apoi l-a văzut pe James întinzându-se și mai mult spre perete. Și el 
îl observase pe Dennis și îi era greu să rămână indiferent. 

— Hei, frate, ascultă! a zis el atrăgându-le atenţia celor doi oameni 
de la FBI. Mama a fost în China o dată și Doggie Rogers a fost și ea 
acolo, bine? Avea adresa noastră, atâta tot. 

Rosalie i-a dat un ghiont lui Dennis cu precauţie, dar el a continuat. 
Era sigură că avea să se termine prost. Într-o clipă se va trage și cineva 
va sfârşi mort. Așa că l-a lovit cu piciorul într-o parte, dar în zadar. 
Acum brațul lui era complet întins sub comodă. 

— Dar trebuie să îl știți pe acest bărbat, doamnă Lee! a continuat 
Jeff, arătând spre o poză cu T. Perkins stând obosit în faţa unui portret 
imens al președintelui Mao din Piaţa Tiananmen. 

— Da, a fost și el unul dintre câștigătorii concursului. Am fost trei 
în total. Era un bărbat foarte de treabă. 

L-a lovit pe Dennis atât de tare de data aceasta cu vârful pantofului 
încât băiatul a tresărit. Nu mai dura mult și anchetatorii aveau să-l 
observe. 


Celălalt detectiv a încuviințat din cap. 

— T. Perkins a trimis un mesaj pe numărul lui Doggie Rogers azi- 
noapte. Ştiţi de unde a făcut rost şeriful Perkins de numărul ei? 

— Nu! 

Peste o secundă, va trebui să-l lovească în coaste pe Dennis. 

— Nu, nu ştiu! De la Doggie Rogers presupun. 

Inima îi bătea la fel cum îi bătuse înainte să îi vină rău în fața gării 
Penn. 

— Sunt câteva lucruri pe care nu le înțelegem. 

I-a venit iar rândul lui Jeff. 

— Se pare că va trebui să vă luăm pe toţi cu noi. 

Avea să se întâmple ceva acum, era sigură de asta. Așa că l-a lovit 
cu piciorul pe fiul său atât de tare încât corpul lui s-a încovoiat de 
durere și el a urlat. 

— Ridică-te, băiete! a poruncit ea. Acum, voi doi o să le spuneți 
oamenilor acestora ce știți, m-ați auzit? 

Dennis s-a uitat în sus la ea. Era furios acum, și era genul care nu 
ştie cum să dea înapoi odată ce se pornește. Și mama și profesorii săi 
ştiau asta foarte bine. 

— Băieți, spuneţi-le cum aţi vrut ca Doggie Rogers să plece imediat 
ce ați aflat că o caută autoritățile. Că la un moment dat aţi trântit-o la 
pământ şi aţi încercat s-o duceţi la secție. Și că eu am fost cea care a 
lăsat-o să plece. Habar n-aveam că făcuse ceva atât de rău. Chiar a fost 
atât de grav? Spuneţi-mi dacă putem ajuta cu ceva, vom face tot ce 
putem. Sunt prietenă bună cu președintele și nu-i doresc decât binele. 

S-a uitat la ei serioasă în timp ce s-a aplecat spre Dennis și i-a întins 
mâna. 

— Haide, Dennis, ridică-te și spune-le tot! Nu-ţi face griji pentru 
mine, o să fiu bine. Adică nu am știut că a încălcat legea. 

El a luat-o de mână ranchiunos și s-a uitat în sus la fratele său mai 
mare. James avusese probleme de multe ori în viaţa sa, dar 
întotdeauna reușise să scape de ele. Și-a dat seama acum că exista o 
şansă să facă asta din nou, așa că s-a uitat încruntat la fratele său şi a 
scuturat din cap. 

Ea i-a văzut cu coada ochiului pe oamenii de la FBI uitându-se unul 
la celălalt. Sigur mai auziseră astfel de scuze de-a lungul carierei lor. 

— Aşteptaţi! a zis Jeff când i-a sunat telefonul. 

A ascultat mult timp, apoi a răspuns cu un simplu „da”. Avea o față 
lipsită de expresie așa că era greu să-ți dai seama dacă erau veşti bune 
sau nu. 

A închis și s-a uitat fix la Rosalie. 

— Era unul dintre colegii mei din Richmond. Tocmai au fost acasă 
la sora dumneavoastră, Josefine, și au interogat-o. 

Ea a încremenit. Dumnezeule, și acolo! 


— Vedeţi? Ştim totul. A fost destul de greu cu sora dumneavoastră, 
spune colegul meu, dar în cele din urmă le-a spus totul. 

— Ea nu a știut nimic, jur! 

S-a uitat la Dennis, care se freca pe o parte. 

— Nici băieții nu au nimic de-a face cu asta. Așa cum am spus, eu 
am trimis-o pe Doggie la sora mea. Doggie mi-a cerut ajutorul, nu 
aveam habar ce a făcut. Nici acum nu am, nu puteţi vă rog să îmi 
spuneți? Dar sora mea chiar nu a știut nimic. Sincer vă zic! 

— Telefonul surorii dumneavoastră a fost imposibil de folosit în 
ultimele douăzeci şi patru de ore. Miliția a tăiat cablurile. Știm că nu a 
ştiut că vine Doggie Rogers. Știm mai mult sau mai puţin și cum a 
ajuns domnișoara Rogers acolo, și știm că telefonul ei a fost pornit nu 
doar o dată în această dimineaţă. Erau semne de încăierare în casa 
doamnei Maddox și a susținut că din cauza milițienilor. Doggie Rogers 
a dispărut și la fel și miliția. Ştiţi dacă domnișoara Rogers a avut de-a 
face cu ei, doamnă Lee? 

— Nu, sunt sigură de asta! Nu ar face niciodată așa ceva. Ea nu era 
aşa, din câte știu eu. 

Nu erau impresionați. 

— Trebuie să vă cerem dumneavoastră și fiilor dumneavoastră să 
nu părăsiți orașul, a spus Jeff. O să vă sunăm ca să daţi declarație mai 
târziu. 

— Dar Doggie Rogers? Aţi arestat-o? 

— Nu putem să vă dăm această informație. 

Rosalie s-a uitat la ei și a dat din cap. A văzut satisfacția din ochii 
lor. Nu, nu o prinseseră încă, altfel ar fi spus asta, dar nici nu mai 
dura mult. 

Acum nu voia decât ca oamenii ăștia să plece. Apoi putea s-o sune 
pe Doggie și s-o avertizeze. Nu-i păsa dacă aflau. Ce puteau să-i facă? 

Cei doi bărbaţi au pus o parte din ceea ce găsiseră în servietele cu 
care veniseră și au ieşit pe hol. Apoi unul dintre ei s-a întors și a spus: 

— Doamnă Lee, dacă vă sună T. Perkins sau John Bugatti să lungiţi 
conversaţia, m-aţi înțeles? Dacă vedem că încercaţi să ne ajutaţi, o să 
ignorăm  delictele dumneavoastră și ale fiilor dumneavoastră. 
Înţelegeți ce spun? 

Ea a încuviinţat din cap. 

— Și încă ceva, doamnă Lee, nu vă bateţi capul s-o sunaţi pe 
Doggie Rogers după ce plecăm. Telefonul ei a fost închis cu niște ore 
în urmă. 

În sfârşit au plecat și Rosalie trebuia să se asigure. S-a dus la 
comodă, s-a pus în genunchi cu un oftat și s-a uitat sub ea. Da, era 
exact cum se așteptase. 

Lângă perete se afla un mic revolver, în dreptul piciorului din spate 


al comodei. 

Şoferul a lăsat-o pe Doggie pe o stradă lăturalnică, chiar înaintea 
podului pentru pietoni care ducea la insula Theodore Roosevelt, spre 
Washington City. Era ora zece fără câteva minute, duminică 
dimineața, dar era la fel de întuneric de parcă ar fi fost seară şi ploua 
cu găleata. 

— Ai destul timp să mergi pe jos restul drumului, a spus șoferul 
camionului și i-a dat o pelerină albastră. Nu pot să te duc în oraș din 
cauza punctelor de control, dar doar treci podul și mergi apoi direct 
pe Constitution Avenue. Presupun că știi drumul. 

Da, sigur că îl știa. 

Și-a pus pelerina și şi-a tras gluga pe cap. 

— Dar tipul mort din cisternă? Ce o să faci cu el? Nu ţi-e frică de ce 
s-ar putea întâmpla? 

— Dacă mi-e frică? 

Bărbatul a zâmbit ușor. 

— Vom vedea! Probabil o să scap de el undeva pe traseu. 

A deschis portofelul, cel pe care îl luase de la cadavru. 

— Poftim, ăștia-s ai tăi! 

I-a dat cei 1 700 de dolari și a păstrat restul, așa cum stabiliseră. 

Doggie a băgat banii în buzunarul de la spate. 

— Și astea, nu sunt ale mele. 

A scos cele două desene ale milițianului din portofel și i le-a întins. 

Ea s-a uitat la ele puţin și apoi le-a împăturit ca să nu se ude. Erau 
nişte desene ușor șterse, cu o coloană și câteva linii curbate în faţa ei. 
Nu-și dădea seama ce erau. 

— Nu sunt ale mele, a zis ea, dar le-a pus totuși în geanta de 
plastic. 

— Ai grijă de tine, doamnă! au fost ultimele lui cuvinte înainte ca 
vehiculul să pornească din nou spre nord, împroșcând apa cu roțile 
din spate. 

„Doar treci podul și mergi direct pe Constitution Avenue”. 

Doar, se exprimase șoferul. El habar n-avea. Problemele începeau să 
apară deja de la podul pentru pietoni. Erau soldați îmbrăcați cu 
pelerine la fiecare o sută de metri, care verificau oamenii în timp ce 
treceau, îngenunchind în ploaia torențială. Unele persoane erau 
oprite, li se punea o lanternă în față și erau percheziționate. Toate 
lumea trebuia să arate ce avea în genţi, dar nu fuseseră interesați de 
geanta ei Fendi de plastic în care era un telefon mobil vai de capul lui 
şi câteva desene ude, plus tot felul de accesorii pentru femei. 

Nu au cum să fie interesaţi de cineva care arată ca mine, s-a gândit ea, 


rugându-se să nu i se pună o lanternă în față. 

Observase afişele cu cele mai căutate persoane și acoperite cu folii 
de plastic pe care le țineau unii dintre soldați și le-a văzut din nou 
puţin mai încolo, prinse de balustrada podului. Erau multe poze, unele 
mai mici, altele mai mari. Era Michael K. Lerner, domnișoara B 
jurnalista, Moonie Quale, câțiva lideri de miliții și ea. Nu o bucura 
faptul că făcea parte și ea din acea galerie. 

— Opreşte-te! a auzit un soldat ţipând din capătul podului. 

Se uita fix la ea, cu lanterna îndreptată spre faţa ei. 

— Vino aici! a ordonat el și a apăsat pe butonul lanternei. 

A scos un clic, dar nu s-a aprins. A scuturat-o și a încercat s-o 
aprindă de câteva ori, timp în care Doggie a simţit cum încep să-i 
tremure genunchii. Nu mai avea scăpare acum. 

— A dracului tâmpenie! a bombănit soldatul, bătând lanterna cu 
podul palmei. 

A încercat s-o aprindă iar, dar în zadar. 

S-a uitat la ea cu ochii mijiți în timp ce ploaia curgea de pe glugă 
pe fața lui, apoi i-a zis băgând lanterna sub pelerină: 

— Mergi mai departe! 

Ceilalți soldaţi s-au uitat la ea scurt și i-au făcut și ei semn să 
treacă. 

Se pare că au luat-o drept vagabondă. Era destul de adevărat, nu 
arăta chiar bine. Părul ei negru ca noaptea și țepos îi stătea lipit de 
cap; ce mai rămăsese din machiajul ei arăta ca naiba. Nu mai făcuse o 
baie de mult timp și drumul până la Five Forks și înapoi la 
Washington îşi lăsase amprenta pe costumul ei cenușiu murdar. Nu 
era ușor de recunoscut. 

Când a traversat podul, nivelul de securitate era mult mai ridicat. 
Garda Naţională stătea înșiruită pe drum de la Watergate până la 
Lincoln Memorial. A auzit câţiva trecători comentând că era imposibil 
să traversezi parcul cu toţi acei agenţi sub acoperire și polițiști. 

Fir-ar să fie! s-a gândit ea. Atunci exista o singură cale: pe aleea de 
pe malul râului până la strada K sau L. Trebuia să vadă cât de bine 
putea să ajungă de acolo până pe strada 8th. Trebuia să se miște. 

A ajuns la poșta Washington D.C. în jurul orei unsprezece și a găsit 
ceva extrem de rar, şi anume un telefon public care funcţiona. S-a 
uitat la stratul de noroi care ajunsese să fie un model permanent pe 
cracii pantalonilor săi, a scuturat din cap și a apelat numărul direct al 
lui Wesley. Bineînţeles că era o idee proastă, dar dacă îi auzea vocea, 
căpăta susținerea morală de care avea nevoie acum. Nu putea să 
spună direct că încerca să intre în Casa Albă, dar el va înţelege la ce se 
referea. Era un bărbat inteligent. 

Conversaţia a fost scurtă. A fost bine să-i audă vocea, exact așa cum 


sperase. Acum se aştepta ca el să ia măsurile de precauţie necesare. 

Zâmbetul de pe buze i-a dispărut când a pus receptorul la loc și a 
privit în jur. De fiecare dată când privea spre sud era întâmpinată de o 
privelişte sinistră. Toate străzile care duceau la universitate și la Casa 
Albă erau pline de uniforme negre și toți cei care se îndreptau în 
direcția aceea erau opriți și li se cerea buletinul. Cei mai mulți nu erau 
lăsaţi să treacă. 

Deci au izolat zona din jurul Casei Albe. Bineînțeles. Delegația 
britanică nu trebuia să vadă nemulțumirea oamenilor. Elicopterul cu 
prim-ministrul și anturajul său urma să aterizeze pe gazonul Casei 
Albe în fața Biroului Oval. El rămânea în Biroul Oval până când venea 
elicopterul să-l ia din nou. Era foarte simplu. 

Cu un control atât de strict în jurul Pennsylvania Avenue, a fost 
nevoită să ocolească spre nord, către Metro Center, în jurul 
Chinatown, și apoi în jos spre Barnes & Nobles. Mări pasul puţin, 
picioarele fleșcăindu-i de parcă avea terci de ovăz în încălțăminte. 
Respira greu ca un fumător înrăit, iar pelerina ei de ploaie și apoi și 
restul hainelor erau ude leoarcă. Nu era de mirare că lumea se holba 
la ea, la felul în care arăta. Cine ar fi fost atât de idiot să iasă afară pe 
vremea aia, îmbrăcat așa ca ea și fără umbrelă? Cine altcineva în afară 
de o biată nebună care nu avea habar de nimic? Biata fată, spuneau 
privirile oamenilor în timp ce trecea în grabă pe lângă ei. Priviri 
ciudat de goale. 

Orașul nu mai era ca înainte. 

Pe măsură ce se apropia de Barnes & Nobles de pe F Street, 
lucrurile păreau complet normale. Prea normale, de fapt, și asta o 
neliniștea. Soldaţii stăteau aliniaţi cu veste antiglonț și uniforme de 
luptă un bloc mai încolo, dar nu și aici. Nici măcar nu erau polițiști 
care să patruleze. Câțiva clienți au intrat și au ieșit dintr-o librărie 
aflată la cincizeci de metri mai încolo, dar asta era tot. 

Doggie a aruncat o privire spre ferestrele de la etaj ale clădirilor 
învecinate și a încercat să zărească o față alertată, dar nu era nimic 
neobișnuit nici acolo. 

Ne așteaptă în librărie, bineînţeles. Nu te lăsa păcălită, Doggie Rogers, 
ești prea inteligentă pentru asta, şi-a spus ea și a îmbrățișat zidul clădirii 
de lângă ea ca să scape de cascada ce curgea de pe jgheabul de pe 
acoperiș. Mai erau douăzeci de minute până când trebuia să se 
întâlnească cu T. Dacă planul ei va funcţiona, va trebui să-l prindă 
înainte să ajungă la librărie. 

Unde o să parcheze? s-a întrebat ea. Pe strada Tenth? Poate că ar 
trebui să rămână unde era. Dacă apărea în partea cealaltă a intrării de 
pe colț, avea să o ia la fugă spre el, deşi șansele de a scăpa erau mici. 
Dar spera și se baza pe faptul că va veni dinspre nord. Probabil că de 
acolo va veni. Era mult mai ușor să găsească un loc de parcare acolo. 


La ora douăsprezece fără zece minute, s-a așezat pe trotuar lângă 
zid, fără să acorde atenţie bălții de sub ea. Asta face o femeie 
vagabondă, s-a gândit ea, pentru că asta era. Probabil că un căruț de 
cumpărături ar fi completat tabloul, dar atitudinea era cea mai 
importantă. Și-a pus bărbia pe genunchi. Așa putea să se uite în susul 
şi-n josul străzii, mișcându-şi doar ochii. 

— Haide, T! a șoptit ea, încercând să-și relaxeze corpul. 

Nu au trecut nici zece minute și a văzut un agent FBI camuflat 
jalnic apropiindu-se de ea dintr-un colț. Pelerina sa de ploaie neagră 
era aproape uscată încă, dar borul pălăriei era plin de apă. Uite că vine 
G-man! s-a gândit ea. Mă întreb dacă i-a făcut semn cineva de la vreuna 
dintre ferestrele de sus. A ridicat din nou privirea, dar nu a văzut pe 
nimeni și a băgat mâna în geanta de plastic în timp ce-l urmărea cu 
coada ochiului. Doggie a căutat la fundul genţii până când a găsit 
tușul de ochi într-un colț. Apoi i-a rupt vârful pe trotuar și l-a sfărâmat 
între degete. Tipul de la FBI se apropia repede. 

Cu capul ascuns între genunchi, și-a pus mâna pe față și a 
împrăștiat substanța neagră în jurul ochilor, fredonând în timp ce 
făcea asta. Mai avea doar zece metri până la ea și deja începuse să-i 
vorbească când Doggie a lăsat capul pe spate și a lăsat ploaia să se 
ocupe de restul. O ustura, dar spera că va funcţiona. Niciun machiaj 
nu putea să reziste prea mult în acele condiții. 

Bărbatul a împuns-o ușor cu piciorul. 

— Pot să văd un act de identitate? 

Nu era o întrebare. 

Ea s-a uitat la el, făcând ochii mari. 

— Bună, frumosule! Ai zis că ți-ar plăcea să-mi vezi păsărică? 

A încercat să pară puţin beată și a râs forțat, în timp ce inima îi 
bătea cu putere de frică. Apoi s-a uitat în jos la ploaia care cădea pe 
pavaj și a continuat să fredoneze. 

— Nu poţi să stai aici! a zis el, împungând-o încă odată cu 
pantoful. 

— Auzi, amice, poate vrei să mă duci la un hotel? a întrebat ea 
tărăgănat. Sună bine pentru mine. Ţi-o trag oriunde vrei tu. 

S-a uitat la el supusă, cu gura căscată. 

— O să ţi-o trag așa cum nu ţi-a mai tras-o nimeni niciodată. La 
naiba, ce bine arăţi! Dă-mi o mână să mă ridic, bine? 

EI a clătinat din cap și a vorbit în microfonul de la rever. 

— Ce să fac cu ea? a întrebat el. Trebuie să vii cu mine, i-a spus el, 
după ce a primit răspunsul în cască. Nu poţi să stai aici. 

— De ce nu? Unde ar trebui să mă duc? 

— Trebuie să pleci de pe strada asta. 

A târât-o dincolo de prima fereastră a librăriei, spre colț. La fel ca 


multe alte vitrine ale Barnes & Nobles, ferestrele se înălțau de la 
nivelul străzii până la al doilea etaj. Peste câteva minute, T va ajunge 
acolo şi o va căuta. Dacă nu făcea ceva, căutarea lui va fi în zadar. 

A încercat să-și tragă brațul, dar strânsoarea agentului FBI era 
fermă. Trebuia să o scoată de pe stradă, și repede. Acestea erau 
ordinele lui. 

Când mai aveau cinci metri până la colț l-a zărit pe T, în drum spre 
liftul librăriei, purtând ceea ce pentru el era o geacă neobișnuit de 
comună. Până și cizmele de cowboy fuseseră înlocuite cu unele 
normale cu șireturi. Arăta palid, ca un om care nu mai dormise de 
câteva zile, dar în cazul lui T, nu puteai să judeci o carte după 
copertă. A observat cum analiza încăperea cu privirea obosită. Era un 
profesionist în timpul programului. 

— Intru acolo! a țipat ea în urechea bărbatului. 

— Ba nu! O să mergi și o să stai în duba de după colț. 

— Trebuie să fac pipi. Mereu mă lasă. Am lucrat aici înainte, ai 
priceput? Așa că dă-mi drumul, tâmpitule, să intru! 

El a încercat să o ignore în timp ce ea trăgea în cealaltă direcție. 
Dacă voia s-o ia cu el, trebuia să se lupte cu ea. 

— Ascultă, trebuie să intru aici! Trebuie să fac pipi. Altfel o să fac 
în duba ta blestemată, bine? Nu-mi pasă ce zici tu. 

A strâns-o și mai tare de braţ. 

— Hei, nemernic nenorocit, nu o să foloseşti forța cu o femeie, nu? 
a spus ea lăsându-se în jos pe trotuar. Trebuie doar să fac pipi, bine? 
Lasă-mă să intru şi apoi o să dispar din cartier, bine? Dacă nu, putem 
s-o luăm de la capăt după ce ies. Bine? 

A lăsat-o să alunece pe trotuar. 

— Acum ce fac? a întrebat el în rever, apoi a dat din cap de câteva 
ori. Da, încă îl supraveghem pe tip. O caută. Da. În regulă. 

S-a uitat în jos la ea. 

— Deci pleacă de aici după ce termini, ne-am înțeles? 

Nu îl mai interesa. Era un nimic. 

Doggie a încuviințat din cap. Dacă înțelesese? Perfect! 

A simţit zeci de ochi privind-o când s-a apropiat de lift. Era greu de 
spus dacă din pricina înfățișării sale bizare sau pentru că îi auziseră pe 
ea și pe agentul FBL Probabil amândouă. În orice caz, se purtau multe 
căști în acea librărie — asta era clar. 

La jumătatea drumului spre lift, La văzut pe T care se uita prin 
secția cu cărți de știință. La un moment dat, i s-a părut că se uita fix la 
ea, și femeia ridică mâna puţin de pe balustrada de cauciuc. Dar apoi 
privirea lui s-a îndreptat spre ferestre. La naiba, nu m-a recunoscut! s-a 
gândit ea. Măcar să aibă răbdare. În orice caz, nu putea să-l contacteze 
acum. „Încă îl supraveghem pe tip”, spuseseră ei. 


La al doilea etaj, a trecut în grabă printre rafturile cu DVD uri până 
la toaletă. Nu se prefăcea, chiar avea nevoie. Dacă ar fi fost târâtă în 
duba poliţiei, probabil că amenințarea ei ar fi devenit realitate. 

În toaleta femeilor a dat peste o femeie care își usca mâinile în fața 
oglinzii. O femeie elegantă și feminină, ca multe alte cliente de la 
Barnes & Nobles, asta dacă ignorai legitimaţia FBI pe care o ţinea la 
curea. 

Erau agenţi peste tot. 

Doggie s-a uitat în oglindă în timp ce a trecut. Nu era ciudat că nu 
puteau s-o recunoască, abia dacă se recunoștea și ea. Ce priveliște 
dezastruoasă şi demnă de milă. Ca un şobolan încolțit, exact așa arăta. 
Şi exact asta era. 

S-a așezat într-una dintre cabine. Următoarele zece minute aveau să 
arate dacă aventura ei avea să aibă succes. Zece minute înfiorătoare, 
de importanță capitală. Dacă o arestau, avea de dat multe răspunsuri. 
Probabil că avea să supravieţuiască, într-un fel sau altul, dar pentru 
tatăl ei, totul se va termina. Așa că nu avea de ales decât să continue. 
Trebuia să ajungă la Casa Albă. Acesta era următorul obstacol de 
trecut. 

Și în timp ce stătea acolo și se supunea legii naturii, și-a dat seama 
cum va proceda. Era atât de simplu. Dar trebuia neapărat să plece din 
librărie împreună cu T. Altfel nu va funcționa. 

Şi-a şters fața cu hârtie, încercând să nu șteargă și tușul de ochi. 

— Da, e tot la baie, s-a auzit vocea șoptită a femeii dincolo de ușă. 
Da, o să fiu cu ochii pe ea... Nu, în rest nimic... Da, sunt pregătită! 

Eşti pregătită pe naiba! s-a gândit Doggie. Apoi şi-a ridicat pantalonii 
uzi și a scos o bancnotă de o sută de dolari din geanta de plastic. 

A trecut pe lângă femeie fără să se uite la ea și a ieșit din toaletă, 
lăsând urme de apă până la cafeneaua din spate, unde a cerut un ceai 
la tejghea. Chelnerița s-a uitat la ea de două ori înainte ca privirea să i 
se oprească asupra bancnotei care îi era întinsă. 

— Dă-mi și sandviciul ăla de acolo! a zis Doggie, arătând cu 
degetul. 

A luat câteva guri de ceai și nu a simţit că s-ar uita cineva la ea. 
După câteva mușcături din sandvici, a trecut pe lângă secția cu cărți 
pentru copii și a ales o carte în drum spre lift, uitându-se tot timpul 
după șeriful din districtul Highland. 

Dar T nu se vedea nicăieri și a simţit cum crește panica în ea, 
uitându-se la ceas. Nu era încă douăsprezece și zece. Nu avea cum să 
fi plecat deja din librărie, pentru numele lui Dumnezeu. 

S-a uitat în toate direcţiile calmă în timp ce se îndrepta spre casă 
pentru a plăti, dar nu era acolo. 

Apoi a luat o carte de pe masa cu apariţii noi și s-a prefăcut că se 
uită peste ea în timp ce angajaţii o priveau să vadă dacă deranjează 


ceva. Ştia că unul dintre vânzători avea să o dea afară în curând dacă 
nu avea grijă. 

În spatele ei, un agent cerceta camera şi în faţa ei unul se uita pe 
geam. Femeia de la baie stătea acum în dreptul liftului, cu ochii spre 
intrare. Erau în alertă și ea stătea aici ca o sperietoare de ciori, în 
văzul lumii, și totuși nimeni nu bănuia nimic. Era lebăda care se 
transformase în rățușca cea urâtă. 

Te rog, T, vino, vino, oriunde ai fi! l-a implorat ea în gând și a pus 
din nou cartea jos. Apoi s-a îndreptat spre un colț în care stătea un 
cuplu de bătrâni care vorbeau încet, răsfoind o carte mare. Au plecat 
de acolo când au văzut-o. 

Dacă ies afară să îl caut, nu o să mă mai lase să intru iar, s-a gândit 
ea. Dar dacă chiar plecase? 

A mers pe lângă lift și apoi în spatele librăriei. Câţiva tipi care 
păreau agenţi stăteau pe acolo, dar și au plecat când s-a apropiat de 
ei. 

Apoi a renunţat și s-a îndreptat spre intrare. T plecase. Era cel mai 
groaznic lucru care se putea întâmpla. 

Ploua și mai tare afară. Agentul FBI se dusese să se adăpostească și 
de pe jgheaburi curgeau râuri. Trebuia să ajungă la Market Square 
peste trei sferturi de oră ca să se vadă cu Bugatti, dar făcea doar 
câteva minute dacă mergea pe jos drept spre piață. Dacă trecea pe 
lângă parcarea de la Metro Center şi mai departe prin cartierul 
Franklin Square, câștiga timp și ajungea mai devreme ca să încerce să- 
l oprească pe Bugatti să nu intre în ceainărie. Poate avea noroc și-l 
zărea pe T pe drum. Spera asta din tot sufletul. 

S-a uitat în spate să vadă dacă o urmărea cineva, dar strada era 
pustie. A grăbit pasul, uitându-se pe străzile pe care trecea, dar nici 
urmă de T. 

Mintea ei era plină de gânduri. T dispăruse de la Barnes & Nobles. 
Agentul spusese că îl ţineau sub supraveghere; poate se gândiseră că o 
să-i aducă la ea. Poate că nu era o idee atât de bună să-l găsească pe 
T, dar un lucru era sigur: nu va fi ușor să intre la Casa Albă fără el. 
Poate Bugatti va reuşi să o ajute în schimb, dar în momentul de față 
nu mai știa nimic. 

A mai aruncat o privire în spate. Un bărbat mergea aplecat, pe 
partea cealaltă a străzii, la cincizeci de metri în urma ei. Nu-l putea 
vedea bine din cauza ploii, dar nu avea de gând să riște. A început să 
meargă puțin mai repede și s-a îngrozit când a observat că acum mai 
era un bărbat care mergea în spatele primului. Până să ajungă la 
judecătorie, s-a gândit să renunțe la întâlnirea cu Bugatti. Dar cum? 
Era responsabilitatea ei să-l avertizeze. 

Nu se simţise în apele ei din clipa în care pusese piciorul pe podul 
pietonal care traversa râul Potomac, dar acum chiar îi era frică. 


Bărbatul din spatele său era ca o ceață care putea s-o învăluie în orice 
moment. Sau alt bărbat putea să apară brusc în faţa ei. Se spune că 
majoritatea prizonierilor din lagăre deveneau pasivi cu cât erau ținuți 
mai mult timp în captivitate și că suferințele zilnice trezeau speculații 
legate de probabilitatea propriei lor morţi. Ştia că aceasta era una 
dintre ciudățeniile naturii, în care cei sărmani și condamnați își 
găseau pacea resemnându-se cu soarta lor. Dar înainte de acel punct 
era o perioadă limitată de timp în care frica prelua controlul, în care 
omul supraviețuia suficient de mult ca să-şi închipuie că va găsi o cale 
de scăpare, ca să-și dea apoi seama că se înșelase. 

Exact asta era starea în care se afla Doggie în timp ce traversa 
Indiana Avenue, cu doi bărbaţi pe urmele sale. 

De ce nu renunti, pur și simplu? Această întrebare evidentă îi acapara 
din ce în ce mai tare mintea. Market Square e în capătul Indiana 
Avenue, dar acolo este și sediul FBI. Oamenii ăștia sunt pe terenul lor. Se 
joacă de-a șoarecele și pisica și așteaptă să îți vadă următoarea mișcare 
înainte să atace, s-a gândit Doggie. 

— Adună-te! a zis ea cu voce tare. 

Trebuia să-l avertizeze pe Bugatti dacă putea. Apoi va vedea ce se 
va întâmpla după aceea. 

Acesta a fost momentul în care a început să se gândească că poate 
nu merita să facă toate astea. Când a ajuns din nou la Market Square 
era din nou în punctul de unde plecase, la câteva sute de metri 
distanță de Barnes & Nobles. Dacă apărea în locul în care cel mai 
probabil deja știau că o aștepta John Bugatti, probabil nu va fi atât de 
greu să pună totul cap la cap. Era o idee proastă să își forțeze norocul 
- simţea asta. Nu, nu ar trebui să te confrunți cu același adversar de 
două ori la rând. 

Așa că s-a oprit și s-a întors. 

Primul bărbat era acum la doar douăzeci de metri de ea. Avea s-o 
prindă din urmă dacă nu începea să alerge. Ploaia îl udase până la 
piele și nu părea să îi placă asta. Apoi a ridicat capul și s-a uitat fix la 
ea. 

Era T. 

Îi venea să urle de bucurie când l-a văzut, făcându-i semn cu capul 
spre spate. 

— Urmează-mă îndeaproape! a şoptit el când a trecut pe lângă ea. 

Respirația lui se auzea precum un sistem de ventilaţie stricat. 

A mers cu trei pași în urma lui spre Market Square, traversând 
harta lumii care era gravată pe suprafața de granit a pieţei. Apoi a 
ridicat privirea spre 8th Street, către ceainăria Teaism. Nu era nici 
urmă de Bugatti. S-a uitat la ceas. Era încă prea devreme. 

S-au întors pe bulevardul Pennsylvania către Capitol, cu celălalt 
bărbat în urma lor, și apoi au luat-o pe 6th Street. Doggie s-a uitat iar 


în spate. Tipul dispăruse, așa că l-a ajuns din urmă pe T. 

Nu s-a uitat la ea. În schimb a scos un pachet de ţigări din 
buzunarul de la haină și a încercat să aprindă ţigara în ploaia 
torențială. Nu a reușit. 

— Trebuie să mă întâlnesc cu John Bugatti pe Market Square acum, 
a șoptit ea. Ce să fac? 

— Nu o face! Toată poliţia e pe urmele noastre. Trebuie să înţelegi 
că suntem urmăriți tot timpul. Doar vino cu mine! 

— Dar tipul care ne urmărea a dispărut. 

— Ei nu dispar niciodată. 

— După noi venea? 

— Tu ce crezi? Fl și amicii săi mă urmăresc de când am plecat de la 
Barnes & Nobles. 

— Eu tocmai l-am văzut. Unde e acum? 

— Stă, ne priveşte puţin mai de departe, dar o să-l pierdem, la fel 
ca pe restul. Vino, dar păstrează distanţa. 

Când au ajuns pe gazonul dintre tribunale, lui T i-a venit brusc o 
idee. Au făcut un salt și se aflau de cealaltă parte a tribunalului. A 
cercetat zona în timp ce mergea și apoi a trecut rapid pe partea 
cealaltă a drumului. 

— Urmează-mă îndeaproape, bine! Nu te gândi. Fă cum îţi spun eu! 

Ea a încuviințat din cap. Începea să simtă epuizarea. Cum naiba 
putea un bărbat atât de slab să păstreze ritmul acela? 

— Eşti pregătită? a întrebat el, înainte s-o ia la goană pe H Street 
ca şi cum era hotărât să câștige un maraton. 

Apoi a împins-o între două mașini parcate, a băgat ceva în 
încuietoarea portbagajului, l-a deschis, a împins-o în el și apoi s-a 
strecurat lângă ea, după care a închis portbagajul. 

Brusc, universul ei era o fantă de lumină, ploaia care bătea în 
portbagaj și respirația șuierătoare a lui T. Apoi a simţit în ce poziție 
proastă stătea și cât de ascuţite erau oasele lui T. Era al naibii de 
inconfortabil. Probabil că scosese un mic sunet, pentru că T a făcut 
„$$ș”, şi apoi a auzit pașii grăbiţi ai unor oameni pe stradă. Mai întâi o 
pereche de pași, apoi mai multe. Unii bărbaţi vorbeau între ei, dar era 
imposibil să audă ce spuneau. 

Au stat așa un timp, până când au auzit vocile scăzând în 
intensitate. 

— Nu pot să stau așa prea mult timp, T! a șoptit ea. Genunchiul tău 
mă înţeapă. 

— Mai stăm aici cel puţin zece minute. Încă sunt în zonă. 

— Eu nu aud nimic. 

El a încercat să își tragă genunchiul mai aproape de corp. Câteva 
minute mai târziu, au auzit și mai mulți pași și voci, apoi s-a lăsat 


liniștea. 

— Încă două minute, a spus el. Ei cred că am fugit cu o mașină. 
Tocmai au auzit una luând-o pe H Street. 

— I-ai auzit zicând asta? Eu nu! 

Şeriful a continuat să aștepte. 

Brusc, a împins portbagajul ca să-l deschidă. Au revenit în ploaia 
torențială. 

— Bătrânul Buick31, a spus el, mângâind mașina odată ce au ieșit 
din ea. Trebuie să ne întoarcem. Grăbeşte-te! i-a spus el, trăgând-o 
spre tribunal. Aia de acolo, adăugă bărbatul, când au ajuns în fața 
tribunalului. 

A arătat spre o mașină de poliţie rablagită. Deci acolo parcase. 

Destul de inteligent, s-a gândit ea, în timp ce T a deschis portiera și a 
împins-o pe bancheta din spate. Doggie s-a uitat pe geamurile aburite 
la douăzeci de mașini de patrulă ca a lui care erau în parcare. Bun 
camuflaj. 

S-au lăsat în jos pe banchetă ca să nu fie văzuţi de afară și T i-a dat 
o cârpă ca să se usuce. 

— Slavă Cerului că tu m-ai urmărit, T! Dar ce s-a întâmplat de fapt? 
Când m-ai văzut? 

T și-a trecut degetele prin păr și a găsit un pachet de țigări aproape 
gol, dar uscat, în torpedo. 

— Te-am văzut de la primul etaj în Barnes & Nobles când te târa 
agentul ăla după el pe stradă. 

— Cum m-ai recunoscut? 

— Nu te-am recunoscut până când nu ai ridicat mâna când ai mers 
spre lift. 

Ea și-a dus mâna la piept. 

— Ai văzut asta! Dar... unde ai plecat? 

— Am dispărut pe stradă. Eşti căutată de poliție, să ştii. 

— Da, aşa se pare. Fug ca să-mi salvez pielea de douăzeci și patru 
de ore. 

— Da, îmi pare rău, dar eu am aflat abia azi-noapte când am parcat 
aici. Se pare că au transmis un buletin informativ la radioul poliţiei 
toată ziua ieri. Spune-mi exact ce naiba s-a întâmplat. 

Cât timp i-a povestit totul pe scurt, el a fumat o țigară întreagă. 

— Ok, mă opun total să mergem în apropierea Casei Albe, Doggie! 
Din mai multe motive. 

— Mă tem că tot va trebui s-o fac, T! Dar mai întâi trebuie să-l 
contactez pe Bugatti. Ai un telefon? 

S-au auzit sirene de poliție din diferite direcții în timp ce el i-a dat 
telefonul. 

Ea a scos hârtiuța lui Bugatti pe care o băgase în statuia lui Buddha 
şi a tastat numărul lui Danny. 


— Alo? a răspuns imediat o voce. 

— Eu sunt, a zis ea, și persoana cealaltă a închis. 

— Ce conversaţie scurtă! a comentat T și și-a mai aprins o ţigară. 

Ea s-a uitat în jos și a dat cu piciorul într-una dintre multele doze 
goale de bere și de suc acidulat. 

— Da, scuze pentru dezordine! a spus el încet. Am stat aici toată 
noaptea, încercând să mă gândesc. 

Ea a încuviințat din cap. Nu-i păsa de gunoiul din mașina de poliție 
a lui T. 

— Iubitul lui Bugatti a încercat să mă avertizeze, sunt sigură de 
asta, a zis ea. Poate că are telefonul ascultat. Poate că deja au ajuns 
aici. 

— Eu aș crede varianta a doua, dacă aș fi în locul tău. 

— Dumnezeule, T, ce ne facem? Poate că îl arestează pe Bugatti 
chiar în timp ce vorbim. 

— Nu ai ce să faci... Doar ascultă! 

A auzit ecoul sirenelor răsunând din zidurile impresionante ale 
tribunalului. Nu, nu aveau ce să facă. 

— Doggie, am vrut să te avertizez, pentru că este o acțiune mult 
mai amplă și mai periculoasă decât îți imaginezi tu. 

I-a povestit evenimentele din ziua precedentă. Ea l-a întrerupt când 
a venit vorba despre copilăria lui Sunderland și despre conversaţia sa 
cu tatăl adoptiv al lui Sunderland. 

— Deci bănuiești că Sunderland este în spatele întregii poveşti, a 
zis ea încet. 

— Absolut! 

— Și eu și John Bugatti bănuim asta. 

— Ascultă un om bătrân, Doggie! Nu s-a petrecut nimic din 
întâmplare aici: acuzaţiile împotriva tatălui tău, asasinarea lui Mimi 
Jansen, încercarea de asasinare a președintelui, toate lucrurile oribile 
care s-au petrecut peste tot în ţară, măsurile nedrepte folosite 
împotriva membrilor guvernului și ai Cabinetului, alegerea oamenilor 
„de încredere” din jurul preşedintelui. Sunderland e în spatele tuturor 
acestor lucruri. Pentru mine e din ce în ce mai clar asta. 

— Am şi eu niște teorii despre crima în sine. 

— Şi eu la fel, dar hai să luăm o pauză cu asta, altfel o să irosim 
timp. 

— Te gândești la tatăl meu? 

T a tras din țigară prelung. 

— Nu. Ba da, şi la el, desigur, dar mai întâi trebuie să punem niște 
întrebări despre noi și despre alții, înainte să știm care va fi 
următoarea noastră mișcare. 

— Ce întrebări? Sunt multe. 

— Ce mă întreb eu este: de ce? 


Şi-a stins ţigara într-o scrumieră arhiplină. 

— De ce ce? De ce face Sunderland asta? 

El a încuviinţat din cap. 

— Vrea să fie președinte. 

— Și eu cred asta, a fost de acord T, și cu toate păcatele pe care le- 
a comis, ăsta e singurul mod în care poate face asta. Și va funcţiona, 
dacă nu îl oprim. Îți dai seama de asta, nu? 

— Cum va funcționa? 

— Lyndon B. Johnson a devenit preşedinte, la fel și Gerald Ford. 

— Dar Jansen nici nu a murit, nici nu a demisionat. 

— Nu, încă nu. Dar ceva îmi spune că o să se întâmple azi. Uită-te 
la orașul ăsta. E plin de tensiune. Sunt mii de oameni înarmați 
îmbrăcaţi în civili. Sunderland trebuie să facă asta înainte ca întreaga 
țară să se ducă de râpă. 

— Deci crezi că Jansen va fi omorât azi și că Sunderland așteaptă 
să îi ia locul? 

Doggie a tras aer adânc în piept. 

— Dumnezeule, T! Toată lumea crede că Sunderland îi e loial lui 
Jansen. Cum o să poată evita să fie tras la răspundere pentru faptele 
lui Jansen după? Cum o să convingă pe cineva să-l aleagă pe el drept 
succesor al lui Jansen? Nu îi va fi ușor. 

— Ascultă, Doggie, Sunderland va anula imediat starea de urgență. 
Va susține că în tot acest timp a încercat să-l oprească pe președinte. 
Că tocmai a primit dovezi extrem de incriminatorii cum că 
preşedintele a făcut abuz de putere pentru a provoca starea de 
urgență. Că Jansen era bolnav la cap. Că atacurile lunetistului din 
New York, atacurile de la școală, totul, au fost provocate de el. 

— Nu va ajunge prea departe. Se va dovedi totul! 

— E pregătit pentru asta, crede-mă! Va găsi oameni care să îi 
susțină afirmaţiile. Oameni importanți. 

— Nimeni de la Casa Albă. 

— Da, aşa cred, deși s-ar putea ca nici ei să nu ştie încă. 

Deși încă era udă și temperatura din maşină era aproape de zero 
grade, a început să transpire. 

— Da, ai dreptate! O să dea vina pe Jansen pentru toate, cu 
excepția uciderii propriei sale soţii. De asta trebuie să moară tatăl 
meu. Atunci totul va fi rezolvat. 

— Da. Tatăl tău a fost util pentru Sunderland. Și acum Sunderland 
se va asigura că nimeni nu va putea pretinde că a falsificat procesul 
tatălui tău după ce a devenit președinte. 

— Ce vrei să spui? 

— Mortimer Deloitte, procurorul, a dispărut. Sunt sigur că era 
plătit de Sunderland. Au fost prea multe lucruri neterminate în cazul 
ăla. De exemplu, cine l-a împușcat pe Toby O'Neill. Faptul că Deloitte 


nu a investigat acest aspect nu a fost o greșeală procedurală. A făcut-o 
intenționat. 

— Dumnezeule! Dar o să-l găsească pe Deloitte, nu? 

— Nu în viață, dacă mă întrebi pe mine. 

— T, trebuie să ajungem la Casa Albă. Trebuie să vorbim cu 
Jansen. 

— Asta nu se va întâmpla niciodată. Nu vom reuși să intrăm. Prim- 
ministrul britanic va sosi peste puţin timp. Toţi sunt în alertă. O să te 
aresteze imediat dacă încerci. 

— Ascultă, T, ce naiba putem să facem? A mai rămas foarte puțin 
timp. Vrei să depunem plângere la Comisia Drepturilor Omului de la 
Haga mai întâi? 

Ea a ridicat o mână ca să-l oprească să răspundă. Oricum era clar 
că nu știa ce să zică. 

— O să mă ajuţi să intru în Casa Albă, și cu asta basta. Spune că m- 
ai prins și că mă aduci la ei. Încearcă să-ți imaginezi. Ai uniforma de 
polițist sub geaca asta amuzantă, nu? De ce să nu te creadă? O să-l 
sunăm pe Wesley și o să îi spunem ce se întâmplă. Haide, hai s-o 
facem acum! 

— Am auzit în dimineața asta că Marvin Gallegos a fost găsit și 
împușcat de autorități. 

— Bine, ştiu că am mai auzit numele ăsta înainte, dar nu-mi aduc 
aminte acum cine e. E important pentru noi? 

— Era cameramanul lui John Bugatti. Cel care a scăpat camera în 
timpul asasinatului și a lăsat-o să filmeze în continuare. 

Ea a dat din cap. Acum își aducea aminte de el. Nu avusese prea 
multe de spus ca martor. 

— Da, dar nu a fost nimic util în înregistrarea aia. 

— Ba da, a fost! Eu cred că a dovedit că tatăl tău a plecat să aducă 
un pahar cu apă și l-a scăpat când s-a întors, așa cum a susținut el. 
Înregistrarea a fost falsificată. 

— De unde știi asta? 

— Am văzut filmulețele. Se vede unde au modificat. 

A simţit un fior pe şira spinării. 

— Vrei să spui că Gallegos a fost omorât ca să fie siguri. Ca să nu 
poată ajuta la analiza înregistrărilor în cazul în care deveneau 
relevante mai târziu. 

— Până în acel moment, ei ar fi editat înregistrările pe alocuri și el 
ar fi putut să vadă asta. Ar fi fost un martor periculos. Ei spun că lucra 
cu milițiile și că din acest motiv a fost împușcat. 

— Și tu crezi că o să facă la fel cu mine și cu tine dacă ne apropiem 
de Casa Albă. 

— Cam așa ceva. Absolut! 

— Dar Bugatti? 


T şi-a stins și cea de-a doua țigară. 

— Nu putem face nimic, Doggie! Îmi pare foarte rău să spun asta, 
dar așa stau lucrurile. Va trebui să încerce să aibă singur grijă de el. 

Ea și-a îngropat faţa în mâini. Fiori reci ca gheaţa au început să-i 
străbată din nou corpul. 

— Deci tu crezi că vor încerca să înfăptuiască asasinarea astăzi? 

— Așa ar avea logică. 

— Atunci trebuie să mergem acolo. Pentru binele tatălui meu și 
pentru binele întregii țări. Dacă tu nu mă ajuţi, T, o s-o fac singură, 
vorbesc serios! 

— Chiar așa? 

T a clătinat din cap, a băgat mâna în buzunarul hainei și a scos 
cheile de la mașină. A scuturat pachetul de ţigări și a scos-o pe ultima. 
— Atunci o s-o facem cu stil! a zis el și a întors cheia în contact. 

Brusc, încă o voce se alătură corului de sirene de poliţie. 


Capitolul 38 


Noaptea fusese milostivă cu el. Dacă nu ar fi fost acel motociclist pe 
nume Sean, John Bugatti ar fi zăcut lângă Tom Jumper în morga Front 
Royal sau oriunde l-ar fi dus, era sigur de asta. 

În afară de a încerca să supraviețuiască, își cântărise opţiunile în 
timp ce goniseră prin pădurile din Virginia. Poate că cel mai bine ar fi 
fost dacă dispărea complet, dacă se ascundea în locuri abandonate 
alese la întâmplare în care să doarmă ziua şi apoi noaptea să se 
îndrepte spre nord. Dacă era cineva care cunoștea pericolele, el era 
acea persoană, așa încât avea șanse mai mari să le evite. Și dacă putea 
să meargă pe jos cam douăzeci și cinci de kilometri în fiecare noapte — 
ceea ce nu era atât de imposibil — și-și menținea rezerva de 
medicamente, putea să ajungă la Miami în câteva luni. În Miami 
cunoștea mulți cubanezi exilați, inclusiv pe unii care l-ar putea ajuta 
să ajungă în ţara lor natală. Întotdeauna îi plăcuse Cuba. 

Dar apoi a revenit la realitate, aducându-și aminte de faptul că 
boala îl slăbea încet-încet şi dându-și seama cât de greu era să-și 
ignore conștiința. 

John și Sean au ajuns la Brickyard Road, în apropiere de Great 
Falls, când soarele era pe cer de o jumătate de oră. Au oprit în dreptul 
a trei vehicule militare ușoare și au fost întâmpinați de opt bărbați 
bine făcuți, în uniforme militare. Imediat l-au salutat pe salvatorul lui 
Bugatti ca și cum era superiorul lor. Judecând după oboseala de pe 
feţele lor, așteptaseră ceva timp, iar Sean nu avea de gând să-i lase să 
mai aștepte. Din cât a putut John să audă din conversaţia lor cu voce 
joasă, trebuiau să se întâlnească cu alte două grupuri în „Cairo” și 
data de șase octombrie a fost menționată din nou. Astăzi era douăzeci 
şi nouă martie, așa că data însemna altceva, dar ce anume? 

În timp ce Sean s-a schimbat în uniformă, oamenii săi l-au 
chestionat cu privire la identitatea lui John și la motivul pentru care 
se afla acolo. Era clar că prezenţa lui îi neliniștea, până când Sean le-a 
povestit despre evadarea lor și despre faptul că John era cât pe ce să-și 
piardă viaţa în timp ce participa la emisiunea de la radioul pirat al lui 
Tom Jumper. Apoi câțiva dintre ei l-au recunoscut și vreo doi chiar au 
încuviinţat din cap. Ascultaseră emisiunea și știau și ei că Jumper era 
mort. 

— Unde te duci? l-a întrebat unul dintre ei pe John și el i-a 
explicat. 

— Ceainăria aceea e exact lângă clădirea FBI-ului, te-ai gândit la 
asta? a întrebat altul. Ești căutat, crezi că e înţelept să faci asta? 

— Putem să-i dăm lui asta, nu? 


În acel moment a venit un soldat cu un pachet transparent în mână 
pe care tocmai îl scosese din vehiculul său. 

— Oricum nu se potriveşte niciunuia dintre noi. 

— Ce e asta? a întrebat John, întorcându-se spre Sean și văzând 
brusc un alt bărbat: o altă pieptănătură, o mustață falsă și o privire 
autoritară care îi putea face pe oamenii săi se arunce de bunăvoie în 
ghearele morții. 

— Așteaptă aici, Bugatti! a spus Sean cel transformat. Peste două 
ore o să fii luat și dus în oraș, bine? Și ține minte: nu m-ai văzut 
niciodată. Să urmezi instrucțiunile șoferului, o să îl instruim înainte să 
vină să te ia. 

S-a întors apoi spre oamenii săi. 

— Câţi lipsesc? 

— Ronnie Benson și Shooter, a răspuns unul dintre ei. 

Sean a dat din cap. 

— Bine, Shooter s-a dus direct la locul de întâlnire, iar Ronnie va 
trebui să aibă singur grijă de el. Putem să ne descurcăm și fără el. 

I-a dat lui John o palmă peste spate în semn de despărţire și s-a 
urcat pe locul din față în primul vehicul. 

Unul dintre soldați i-a dat lui John o bere Budweiser și un sandvici, 
iar apoi unitatea a plecat. 

În punga de plastic transparentă a găsit o uniformă de ofițer de 
culoare verde-cenușiu de la Marlow White. Era nouă, evident, cu 
nasturi din alamă, benzi negre pe braţ și dungi pe pantaloni, plus o 
varietate de medalii. Nu avea idee ce reprezentau; puteau fi ale unui 
general în marina medicală sau ale unui băiat care cânta în cor pe un 
submarin, din câte știa. John nu fusese niciodată în armată, dar 
avusese iubiți din armată. Nu, nu era nimic mai sexy decât un bărbat 
în uniformă și acum era și el unul dintre ei. 

Şi-a golit buzunarele și a pus obiectele, o batistă, telefonul pe care 
nu îndrăznise să-l folosească și banii pe care i-i dăduse Danny, pe un 
ciot de copac acoperit cu mușchi de la marginea drumului, împreună 
cu hainele sale de civil împachetate. Apoi și-a pus uniforma și a 
încercat să-și imagineze cum arăta. Era sigur că nu era la fel de 
puternic precum băieții după care alerga înainte. 

A pus banii în buzunar și s-a gândit să arunce telefonul în tufiș, dar 
l-a pus totuși în buzunarul interior al uniformei, s-a așezat pe hainele 
sale vechi și a început să-și maseze glezna rănită. Ce bine că începuse 
să se dezumfle. Săritura din duba de transmisiune radio ar fi putut 
avea consecinţe mai grave. Şi-a mișcat glezna încet și a încercat să se 
gândească. 

Menţionaseră acea dată, șase octombrie, o dată care cu siguranță 
însemna ceva. Undeva într-un colț ascuns al memoriei sale știa ce. 
Informaţia era acolo, așteptând să fie adusă la suprafață. 


A fost luat de un jeep și el și șoferul au străbătut drumuri prin 
păduri și străzi secundare fără să scoată un cuvânt. 

La un moment dat, șoferul i-a dat un act de identitate și John l-a 
luat cu teamă. 

Pe el scria: „Tony Clark, maior, 54 ani, medic militar”, pe lângă 
alte câteva informaţii. Chiar trebuia să-l arate, dacă i se cerea? Nu 
semăna deloc cu acel maior Clark. Oamenii ăștia își băteau joc de el. 

Exact când era pe punctul de a protesta, șoferul tăcut a arătat spre 
o cutiuță de pe scaun. John a deschis-o și a dat peste tot felul de 
lucruri care l-ar fi încântat pe orice actor de teatru care trebuia să se 
schimbe rapid în mai multe personaje. A oftat și a ajustat oglinda 
retrovizoare. Era bine dacă peruca i se potrivea şi mustaţa nu-i cădea. 

În cele din urmă a fost lăsat la parcul Staunton și de acolo s-a 
îndreptat spre centrul Washingtonului pe jos, în timp ce cerul se 
întuneca din ce în ce mai mult și stropi de ploaie îi picau pe umeri. 
Câţiva soldaţi l-au salutat pe drum și el i-a salutat la rândul lui. 

A ajuns până la ambasada canadiană și încă nu i se ceruse să se 
identifice. Măcar dacă putea să continue așa și să nu aibă nimeni 
nevoie brusc de expertiza sa medicală — ceea ce nu era imposibil. Era 
o atmosferă amenințătoare, un sentiment de violență iminentă. 
Oricine putea să fie rănit cu ușurință, nu era greu să asociezi acest 
regim cu unul care îşi menținea autoritatea prin intermediul armelor. 
Erau vehicule militare peste tot. În unele locuri, străzile erau blocate 
cu sârmă ghimpată și soldaţii cu arme automate îi întorceau din drum 
pe pietoni, în timp ce aceia cărora le era permis să treacă măreau 
pasul, cu chipurile îngrijorate. În rest, totul era ciudat de tăcut, ca un 
teren de luptă înainte de răsărit când trupele ascunse în tranșee 
aşteaptă ordinul să atace. 

Până a ajuns în Market Square, începuse să plouă al naibii de tare 
şi mustaţa lui amenința să se desprindă de câteva ori. S-a uitat la ceas 
şi a observat că ajunsese cu cel puţin o oră și jumătate mai devreme. 
Pot s-o aştept pe Doggie în ceainărie, s-a gândit el, cu uniforma udă 
lipită de corp. Mergând încă puţin șchiopătat din pricina căzăturii, a 
intrat în clădirea roșie care găzduia ceainăria Teaism și a dat din cap 
prietenos spre manager, un tip de origine mexicană pe care îl chema 
Roberto. Lui John întotdeauna îi plăcuse aici. 

— Dă-mi un burger cu stridii și un ceai colong, a cerut el și s-a 
aşezat pe un scaun înalt de lângă geam. 

De acolo putea vedea zona Residences în care locuia Wesley. Oare 
de asta alesese ea acest loc de întâlnire? Va veni și Wesley? 

A mușcat de câteva ori din mâncare și s-a uitat în jur prin 
restaurantul frumos decorat. Doi tineri sportivi hispanici, cu şepci de 


baseball negre pe cap și mustăţi subțiri, stăteau în spatele tejghelei din 
lemn de tec, glumind relaxaţi. Era evident că erau frați. Bugatti a 
devorat priveliștea umerilor lor laţi și a stat din reflex mai drept, 
scoțându-și pieptul în față. 

În afară de el şi de personal, mai erau doar trei clienți, bărbaţi albi 
cu buzele strânse, trecuţi de patruzeci de ani și îmbrăcaţi în cămăși de 
culoare albastru-deschis, care stăteau la aceeaşi masă, fiecare cu câte o 
ceașcă în fața sa. Nu par a fi băutori de ceai, s-a gândit John și s-a uitat 
din nou pe geam, de data aceasta la cafeneaua Atlantic de peste drum. 
A observat câteva siluete neclare care se uitau prin geamurile stropite 
de ploaie. Din cât a putut să vadă, arătau exact ca oamenii care 
stăteau la câţiva metri de el. Apoi a cercetat cu privirea strada până la 
intrarea în parcarea subterană de la Lansburg Building. „Înălţime: doi 
metri” era scris deasupra şi sub indicator o dubă de culoare albastru- 
închis bloca benzile de intrare și ieşire. Nu aveau cum să stea acolo o 
veşnicie, şi-a spus el, așa că s-a uitat peste meniu. Nu mai fusese de 
câțiva ani aici și prețurile erau în mare parte neschimbate. Un local 
bun, s-a gândit el, ridicând din nou privirea și văzând un bărbat ieșind 
din duba albastru-închis. Avea peste patruzeci de ani și era și el 
îmbrăcat într-o cămașă albastru-deschis, de data aceasta cu un sacou 
gri care a devenit rapid negru în ploaie. 

John a întors încet capul spre cei trei bărbaţi cu ceștile cu ceai. 
Niciunul nu se mișcase niciun centimetru de când intrase el. Apoi 
încet, foarte încet, s-a uitat pe partea cealaltă a drumului. Nici 
siluetele blurate ale bărbaţilor din cafeneaua Atlantic nu se mișcaseră. 

În acel moment i-a trecut un gând prin minte. A împins puţin 
farfuria, s-a șters la gură cu șerveţelul, s-a ridicat și a trecut cu 
nonşalanţă pe lângă cei trei bărbaţi, coborând pe scările de oțel către 
toalete. Nu s-au uitat la el. Nu au făcut nimic. 

A ignorat micul acvariu cu pești koi de la baza scărilor și s-a 
îndreptat spre toaleta bărbaților. 

E ceva în neregulă, s-a gândit el, uitându-se în gol în chiuveta 
masivă. Ce s-ar întâmpla dacă aș încerca să-l sun pe Danny? A clătinat 
din cap ca să alunge acea idee. 

Dar ce altceva să fac? s-a întrebat el. Sunt toți acei oameni acolo sus 
care așteaptă, la naiba! Și au destul timp. S-a uitat în oglindă și a văzut 
că mustața stătea la locul ei. Slavă Cerului, nu era ușor de recunoscut. 
Detalii mici precum noua coafură și sprâncenele remodelate cu 
siguranţă contau. 

Trebuie să plec de aici, dar mai întâi trebuie să o avertizez pe Doggie. 
Ori pe ea, ori pe mine mă așteaptă. Şi-a cântărit opțiunile și a simţit un 
fior de gheaţă în stomac. Dar cum s-o avertizeze? Nu avea numărul ei 
de mobil și nu avea habar unde se afla. Așa că nu avea de ales decât 
să-l sune pe Danny și să afle dacă îi dăduse cumva vreo altă 


instrucțiune. Și dacă nu, lucrurile aveau s-o ia razna. Tipii de sus nu 
aşteptau degeaba. 

A deschis telefonul și a apelat numărul. Trebuie să mă mișc rapid, şi- 
a spus el. Avea timp numai cât să primească un mesaj de la Danny, 
dacă exista vreun mesaj, și apoi să plece din ceainărie. 

Bărbatul a răspuns aproape imediat. 

— Salut, Danny Boy! a zis el, dar Danny nu a răspuns. Tu ești? E 
vreo problemă? 

L-a auzit pe Danny la telefon. După ce ai stat în același pat ani de 
zile cu o persoană, modul de a respira al partenerului tău îți rămâne 
întipărit în minte. Era Danny, și totuși nu era el. 

— Nu, n-am nimic, dormeam! a zis Danny. 

Suna destul de natural, dar în mintea lui John s-au aprins 
beculețele roșii de alarmă. A închis telefonul. Dacă Danny dormea, i-ar 
fi luat o veşnicie să răspundă. 

— O, Danny, nu! a șoptit el și s-a trântit pe vasul de toaletă. Ce ţi s- 
a întâmplat? 

S-a uitat la ecranul telefonului și s-a gândit să îl sune din nou. 

Apoi și-a lăsat mâinile să cadă în poală și a început să se roage. 

Stătea între stâlpii de oţel din faţa US Navy Memorial în Market 
Square şi analiza strada udă și lucioasă. Erau sute de oameni în 
uniforme, dar niciunul dintre ei nu se uita la el. Patrulau de zor, cu 
privirea înainte, ca și cum erau programaţi să se miște doar din 
punctul A în punctul B. Poate din cauza ploii; poate că doar mergeau 
pe Pennsylvania Avenue către Casa Albă dintr-un motiv sau altul. 

Apoi a apelat numărul editorului său. John se simțea în siguranță 
sunându-l pe Alastair Hopkins, era șiret și experimentat. El ar fi ştiut 
dacă telefonul său era ascultat și cum să procedeze în această situație. 

John s-a uitat la statuia din piață. Un marinar stătea în ploaie, 
așteptând pe dig cu sacul lui pe umăr. Simţea o oarecare afinitate față 
de el. Ce îi aștepta pe ei doi? 

A auzit un clic pe linie. 

— Acestea este telefonul lui Alastair Hopkins. Cu cine vorbesc? 

O, la naiba, era secretara lui Hopkins, Deirdre Boyd. I-a stat inima. 
Femeia aia era o creatură intimidantă care putea să îi bage în sperieți 
până şi pe cei mai tari avocați. Întruchiparea unei ființe superioare, o 
fată bătrână obraznică, de primă-mână, şi pe deasupra mai era și 
Scoţiană, cu S mare, de la părul scurt și imposibil de aranjat până la 
pantofii maro. Meschină în orice privință: nu zâmbea și nu spunea o 
vorbă bună. Era greu până și să scoţi informaţii de la ea, deși acesta 
era scopul slujbei sale. În niciun caz nu avea să-i facă legătura direct 
în biroul lui Hopkins unui jurnalist care își abandonase postul și care 
mai era și căutat de autorități pe deasupra. 


Înainte să își dea seama ce face, a spus cu voce tare: 

— Sunderland la telefon. Dă-mi-l pe Hopkins! 

— Sunderland? a întrebat ea. 

Ştia exact cine era Sunderland. 

— Nu angajăm. Încercaţi în altă parte. 

Scorpie proastă. Nu se teme niciodată de nimic. 

— Thomas Sunderland, vicepreședintele tău! 

Și-a tras gulerul pe lângă urechi. De ce naiba folosise acel nume, în 
loc de un nume pe care Deirdre îl respecta cât de cât, oricare ar fi fost 
el, în afară de șeful ei? 

— Dacă doriți să vorbiţi cu editorul șef Hopkins, vă sugerez să vă 
uitaţi pe geam. Presupun că sunteţi la Casa Albă. Stă pe gazonul din 
fața ei împreună cu celelalte oi behăitoare, așteptând, sosirea prim- 
ministrului Watts. La revedere! 

Deci prim-ministrul Watts venea la Washington! De asta, erau atât 
de mulți soldați și polițiști. Preşedintele Jansen avea parte de prima 
lui vizită de stat oficială. Destul de curajos, având în vedere 
circumstanţele. 

— Stai puţin! a zis John cu o voce rece. Deci Hopkins este acolo 
afară. Bine, o să-l găsesc, dar dacă tot vorbesc cu tine, vreau să-mi 
răspunzi la o întrebare. 

— Fişa postului meu nu include funcționarea pe post de motor de 
căutare. 

— S-ar putea să nu-ți mai păstrezi postul mult timp, punct. Vreau 
să găsești ce poate fi o „paletă”, în afară de o paletă pentru muște. 

— Asta pentru că vă e prea rușine să vă întrebaţi propriii oameni? 
Este ceva ce trebuie să știți dumneavoastră? 

— Caută! 

Parcă o şi vedea: cu puloverul strâmt pe ea, pieptul plat și buzele 
țuguiate. Fără chef de treabă. Dar tastatura ei se auzea pe fundal. 

— Măi, măi! a zis ea. Se pare că există și palete de muște electrice. 
La asta v-aţi referit? 

Îi venea s-o omoare. 

— Nu, nu asta! mai încearcă o dată. 

— Vreun model anume? 

— Ce vrei să spui? 

— Sunt multe modele diferite. Probabil vă gândiţi la 9M17P. 

Aproape că și-a mușcat limba. 

— O, da! Ăăă... Poţi să mi-l descrii? 

— Dimensiunile sunt date doar în sistem metric. Are 1160 
milimetri lungime și cântărește treizeci și unu de kilograme și 
jumătate. Raza sa este între cinci sute și două mii cinci sute de metri și 
are o viteză de o sută cincizeci până la o sută șaptezeci de metri pe 
secundă. Puterea de penetrare este de cinci sute de milimetri şi şansele 


unei lovituri directe cu modelul C sunt de nouăzeci la sută. Mulţumit? 

Era o experiență ireală și îngrozitoare să audă aceste cuvinte din 
gura unei femei aflată într-un loc public, pe Pennsylvania Avenue. 

— O rachetă, cu alte cuvinte. 

— Ei bine, nu sună a păpușă Barbie. Mai pot face ceva pentru 
dumneavoastră, domnule vicepreședinte? Să vă trimit o copie a 
Constituţiei Statelor Unite și să subliniez partea cu libertatea de 
exprimare? 

Bugatti a fost nevoit să-i admire curajul sfidător. 

— Da, ar mai fi ceva, acum că tot ai menţionat asta. Te rog caută 
„şase octombrie” pe Wikipedia și vezi ce scrie. 

— A fost ziua bunicului meu și a lui Carole Lombard, ce e cu asta? 

— Îmi cer scuze, dar ai putea te rog să îmi spui numele tău? 

— Bineînţeles. Nu mi-e rușine. Deirdre Boyd. Vreţi să mă scoateţi 
în oraș? Pentru că în acest caz regret să vă anunţ că integritatea mea 
îmi interzice să accept. 

Nu, nu încăpea nicio îndoială. Vicepreşedinte sau nu, Sunderland 
clar nu era pe placul ei. Măcar dacă ar fi dat un alt nume. 

— Doamnă Boyd! a zis el, ridicând vocea. 

— Domnișoară! 

— Domnișoară Boyd, te rog să te controlezi! Voi vorbi cu şeful tău 
peste cinci minute. Nu lăsa ca ultima mea impresie despre dumneata 
să fie cea a unei angajate încăpățânate și obraznice. 

Probabil că termenul „obraznică” fusese cireașa de pe tort. Nu era 
genul de adjectiv pe care o fată din Vassar ar fi vrut să îl aibă asociat 
cu numele său. 

— Bine. Aceasta e ultima favoare. Sunt o persoană ocupată! s-a 
răstit ea, dar a auzit-o cum tastează din nou. 

— Da, a zis ea după treizeci de secunde. Este data din anul 2000 la 
care a demisionat Slobodan Milosevi€. Asta este? 

— Nu, nu cred! 

— Șase octombrie este și „Ziua relaţiilor dintre Germania și SUA”. 

— Ce altceva? 

— Sunt trei pagini cu liste aici. M-ar ajuta dacă aţi fi mai specific. 

— Cairo, atunci! Vedeţi dacă șase octombrie are ceva de-a face cu 
Cairo. 

De data aceasta au trecut numai cinci secunde. 

— Este o sărbătoare egipteană care celebrează victoriile din 
Războiul din octombrie. Am crezut că l-au pierdut pe ăsta... A, aici 
scrie că președintele Sadat a fost asasinat în acea zi, în anul 1981. 

John a înlemnit. Știuse în tot acel timp. Cuvintele ei îi ajunseră la 
creier în același timp în care și-a dat seama. 

A închis imediat și s-a uitat prin ceaţă la Casa Albă. Toată noaptea 
traversase statul Virginia pe motocicleta unui lider al milițiilor, și se 


pare că el și cei opt conspiratori ai săi erau la Washington în 
momentul de față. „Big brother are paleta”, spuseseră ei. Bănuia că asta 
însemna că deja era pe poziţie şi când va veni timpul vor lansa racheta 
fără nicio remușcare, și țara va pierde un președinte. Cei în care 
avusese încredere preşedintele Sadat al Egiptului că îl vor proteja 
organizaseră trădarea care dusese la asasinarea lui. Omorât ziua în 
amiaza mare de membrii propriei echipe de bodyguarzi în timpul unei 
parade militare. Până şi cea mai bine protejată persoană avea propriul 
călcâi al lui Ahile. 

În acel moment i-a sunat telefonul. S-a uitat la el zece secunde și 
apoi l-a dus la ureche. 

— Da? a întrebat el, ascultând atent, dar nu a auzit nimic. Fusese 
localizat. 

A închis telefonul și l-a aruncat în cel mai apropiat coș de gunoi. 

I-a luat foarte mult timp să ajungă la Casa Albă. În mod normal i-ar 
fi luat cincisprezece sau douăzeci de minute, dar de data aceasta i-a 
luat o oră, pe de o parte din pricina gleznei care îl durea din nou și pe 
de altă parte din cauza opririlor forțelor de securitate. Ca să nu mai 
pună la socoteală și masele de soldaţi care avansau pe Pennsylvania 
Avenue, cu care John încerca să țină pasul. Deşi atmosfera era haotică 
şi răbdarea bărbaților în echipament de camuflaj era pe ducă, și-a dat 
seama că erau șanse mai mici să fie oprit dacă stătea alături de ei. 
Ceilalți erau cei care îl făceau să fie agitat, cei în haine de civili, care 
nu-și mișcau decât privirile. Ei erau cei de care nu voia să fie 
interogat. Ei nu salutau niciodată și nu acordau atenție medaliilor. Ei 
observau limbajul corpului și modul în care îi reacționau până și cei 
mai mici mușchi ai feței. Dacă era oprit de ei, totul se termina. 

A ajuns la postul de control al Aripii de Vest la ora unu și un sfert, 
în același moment în care a apărut un elicopter deasupra Lafayette 
Square și se îndrepta spre miriadele de coșuri ale Casei Albe. 

Dumnezeule! s-a gândit el, în timp ce inima îi bătea nebunește. 
Acum se întâmplă! Într-un fel, nu putea fi un moment mai bun. 

— Lăsaţi-mă să trec! a strigat el spre niște soldați cu pelerine. E o 
urgenţă! 

Nu au fost impresionați și i-au ordonat să se întoarcă dacă nu vrea 
probleme. 

Zgomotele infernale ale elicelor au străpuns aerul și s-au pierdut în 
spatele clădirii. 

„Acurateţe de nouăzeci la sută”, spusese scoțianca. 

— Lăsaţi-mă să trec! a strigat el, de data aceasta spre paznicul din 
fața gardului. Aţi face bine să mă ascultați, altfel o să regretaţi! Am 
dovezi că cineva e pe punctul de a-l asasina pe preşedinte! 

Cuvântul „asasina” l-a convins pe paznic să ducă mâna la telefon, 


câțiva soldați au înlemnit și doi agenţi în haine obișnuite au venit în 
stânga și-n dreapta sa cu armele scoase. Bugatti a văzut cât de 
pregătiți erau să le folosească, o mișcare greşită și era mort. Așa că a 
ridicat mâinile încet în aer. 

— Lăsaţi-mă să vorbesc cu Wesley Barefoot imediat! a zis el. 

Unul dintre bărbați a început să vorbească în microfonul de la 
rever, dar nu pe Barefoot l-a chemat. 

Stătea într-un birou mic de zece minute. Se gândiseră să-i pună 
cătușe, dar pentru moment, agenţii de securitate se mulțumeau să îl 
păzească cu armele scoase. Se bombănise mult în microfoanele din 
revere și agenţii de pază erau poziționaţi în puncte strategice în Casa 
Albă. Unii bănuiau că fusese trimis ca să creeze o diversiune. Nu își 
asumau niciun risc. 

Următorul agent de securitate care a intrat a fost unul pe care îl 
văzuse de multe ori înainte. Bărbatul cu brățări de aur strălucitoare, 
cel despre care el sugerase — în timpul emisiunii radio a lui Tom 
Jumper — că ar putea fi implicat în asasinarea lui Mimi Jansen. Acesta 
era bărbatul pe care John își dorea cel mai puţin să-l vadă în 
momentul de față: Ben Kane, umbra lui Sunderland. 

— L-aţi percheziționat? a întrebat Kane. 

Ceilalți agenţi de pază încuviinţară din cap. 

E ie, 

— Nicio armă. Mustaţă și perucă false. Tuş de ochi pe sprâncene. 

— Identitatea? 

— Tony Clark, cincizeci şi patru de ani. Ofiţer în trupele medicale. 
Se știe că a decedat în cadrul unei altercații în Munţii Catoctin. 
Aparent e un ofițer care a dezertat și s-a alăturat miliției. 

John a văzut zâmbetul lui Kane și nu a putut să-și țină mâinile 
nemișcate pe braţele scaunului. S-a uitat neajutorat la degetele sale 
tremurânde. Lupta era pierdută. 

Ben Kane s-a aplecat în fața sa. 

— Domnul Tony Clark... Am înţeles... Se pare că arătați exact la fel 
ca un anume domn John Bugatti care, până acum câteva zile, era unul 
dintre cei mai buni reporteri ai țării noastre, dar care a ajuns să fie un 
mincinos patologic jalnic și un fugar. Nu se potrivește asta puţin mai 
bine în CV-ul tău? Sau chiar preferi să fii un ofițer mort în trupele 
medicale? Pentru că se poate aranja și asta dacă insiști. 

— Lasă-mă să vorbesc cu preşedintele! a fost tot ce a spus el. 

Ce altceva ar fi putut să spună? 

— Puteţi să plecaţi! Mă ocup eu aici, le-a spus Kane oamenilor săi. 

Asta suna sinistru. Oamenii lui tocmai plecau când un alt agent a 
băgat capul pe ușă. 

— Sunderland vrea să veniţi în biroul lui Burton. Acum! a anunțat 


acesta. 

Kane s-a ridicat în picioare și i-a aruncat o privire ucigătoare lui 
John. 

— Să rămâi aici! Nu-ţi face griji, o să stăm noi de vorbă. Și voi, s-a 
adresat el altor doi subordonați, să nu plecați nicăieri. Și voi doi staţi 
de pază în fața ușii. Să fiți cu ochii pe el! 

A lăsat ușa de la birou deschisă și imediat după ce a dispărut pe hol 
în direcţia biroului șefului Cabinetului, Bugatti a început să-i 
bombardeze verbal pe cei doi bărbaţi rămași în cameră. 

— Nu vă daţi seama că nu eu, ci el trebuie oprit? Nu știți de ce e 
capabil? Vă zic eu! 

A început să vorbească cât de repede a putut, povestindu-le despre 
uciderea soției preşedintelui și despre împușcarea lui Toby O'Neill. 
Despre soldaţii rebeli din pădure care se pregăteau să lanseze o 
rachetă antitanc spre comandantul suprem al țării. Despre faptul să 
timpul trecea și acest Turn Babel mai avea puţin și se prăbușea. 

Torentul lui de vorbe a trecut prin niște urechi surde. Celor doi 
bărbaţi nu le păsa nici cât negru sub unghie. Primiseră ordine să-l 
păzească, nu să-l asculte. 

A urmat o mică agitaţie la intrarea pe hol și, câteva secunde mai 
târziu, o mică delegaţie a trecut pe lângă ușa sa și s-a îndreptat spre 
camera Roosevelt. John a auzit că erau diplomaţi britanici, 
întotdeauna ieșeau în evidență în mulțime. S-au uitat la el când au 
trecut pe lângă cameră, nu au văzut decât un bărbat în uniformă de 
ofițer, stând pe un scaun. 

Să încerc să le atrag atenţia? s-a gândit el pentru o clipă și apoi l-a 
zărit pe Wesley, gesticulând energic în timp ce vorbea cu diplomatul 
alături de care mergea. 

— Wesley! a ţipat el, cât de tare a putut, dar a fost lovit la ceafa 
când era pe punctul de a striga din nou. 

Nu l-au lovit ca să-l lase inconștient, nici măcar nu l-a durut atât de 
tare, dar dintr-odată nu mai putea să-și controleze mușchii. Nici măcar 
nu putea să strige și picioarele nu voiau să-l asculte când a încercat să 
se ridice. S-a luptat cu brațul scaunului, dar nu mai putea să-și 
coordoneze nicio parte a corpului. 

Era uimit. A încercat să formuleze cuvinte, dar nu putea să 
rostească niciunul. Tot ce îi mai rămăsese era o parte a creierului său 
care îi spunea că totul se oprise exact când salvarea îi ieşise în cale. 

— John? 

A auzit o voce dinspre ușă. A încercat să întoarcă capul, dar corpul 
lui tot nu voia să-l asculte. 

În ciuda protestelor agenţilor de pază, l-au târât până în biroul lui 
Wesley. 

— Ştiţi unde este, așa că nu vă faceţi griji! i-a asigurat Wesley și, 


având în vedere funcţia sa, au fost nevoiţi să-l asculte. 

Kane avea să se întoarcă peste câteva minute și până atunci nu 
aveau de gând să se miște nici măcar un centimetru de lângă ușa 
biroului purtătorului de cuvânt Wesley Barefoot. 

Wesley i-a dat niște apă lui John și și-a cerut scuze că, din păcate, 
secretara lui își luase concediu pe caz de boală, pentru că cedase 
nervos după ce îl arestaseră pe soţul ei, și i-a spus că, dacă ea ar fi fost 
acolo, poate că i-ar fi oferit ceva mai puternic de băut. 

John a clătinat din cap. Nu conta. 

Apoi și-a dres glasul de câteva ori şi cu o voce liniștită și precaută i- 
a povestit lui Wesley prin ce trecuse și tot ce ştia. 

— Trebuie să intru să vorbesc cu preşedintele Jansen cât mai 
repede posibil, le-a zis Wesley agenţilor de la Serviciile Secrete care 
stăteau de pază în fața Biroului Oval. 

— Îmi pare rău, domnule Barefoot! a spus unul dintre ei. 

Aceşti oameni erau antrenați să refuze lumea, nu conta despre cine 
era vorba. 

— Am primit ordine stricte ca întrunirea preşedintelui cu prim- 
ministrul să nu fie întreruptă, indiferent de circumstanțe. Până și 
telefoanele și intercomul sunt oprite. 

— Bine, înțeleg, dar tocmai am primit informaţii din care nu poate 
să reiasă decât faptul că s-ar putea să se atenteze la viața 
preşedintelui. 

— Da, am auzit despre aceste zvonuri. Ne ocupăm de ele. 

Wesley a rămas cu gura căscată. 

— E vorba despre un atac cu rachetă care poate avea loc în orice 
moment. 

— Suntem conștienți de asta. Nu este nevoie să vă faceţi griji, 
domnule Barefoot, sunt oameni care lucrează la asta! 

S-a îndepărtat de ușa Biroului Oval. Avea alte lucruri să-i spună 
preşedintelui în afară de a-l avertiza de încercarea de asasinare, cum 
ar fi informaţii noi legate de uciderea soției lui, care însemnau că 
preşedintele trebuia să fie extrem de atent la cei mai apropiaţi şi de 
încredere consilieri ai săi. Că exista un motiv pentru care credea că 
Bud Curtis era nevinovat. Că John Bugatti stătea în prezent în biroul 
său și că avea multe de spus cu riscul propriei vieți. Că secretara lui 
nu mai putea lucra cât timp soțul ei era arestat. Că el, preşedintele 
Jansen, trebuia să facă ceva în privința tuturor acestor probleme 
pentru binele țării și pentru propria sa supraviețuire, dar lui Wesley i 
s-a refuzat acea oportunitate, cel puțin deocamdată. 

S-a uitat spre biroul lui Lance Burton. Abia dacă apucaseră să 
vorbească de când Burton îi dezvăluise centrul de supraveghere. 
Probabil era mai bine așa, Wesley se ocupa de treaba lui, iar Burton se 


ocupa de restul. Ideea era că Burton nu avea să-l pună pe Wesley într- 
un pericol inutil și, dacă Burton era înlăturat, Wesley putea să preia el 
supravegherile. Dacă Burton nu mai era, Doamne fereşte, Wesley avea 
să-l înlocuiască oricum. Cine altcineva era calificat să facă asta? 

S-a uitat la ușile închise de pe coridorul din jurul Biroului Oval. 

Toţi erau atât de puternici, toți bărbaţii care stăteau dincolo de 
acele uși. Poate că în spatele propriei sale uși stătea cel mai puternic 
dintre toți. John Bugatti era probabil cel mai important martor și 
apărător al adevărului care putea fi găsit în întreaga ţară la ora 
actuală. El era cel care avea ochi care puteau să vadă și un intelect 
care nu căzuse pradă auto-amăgirii. Şi tot el era cel pe care Wesley nu 
avea nicio putere să îl protejeze. Era o situație disperată. 

S-a hotărât și a intrat în biroul lui Lance Burton. Secretarul general 
va trebui să își părăsească postul. Dacă nu solicita intrarea în toate 
acele camere și nu îi convoca pe oamenii din ele, nu avea să se 
întâmple nimic. Burton trebuia să facă asta, altfel vor fi consecințe 
teribile. Și potrivit lui Bugatti, nu mai aveau mult timp. 

Wesley se așteptase să fie întâmpinat de zâmbetul încordat și 
mecanic al secretarei lui Burton, dar scaunul ei era gol și ușa biroului 
lui Burton era deschisă. Acesta era un lucru foarte neobișnuit. 

A auzit voci șoptite din birou, așa că s-a apropiat precaut și a bătut 
în tocul ușii. 

Priveliștea pe care a văzut-o era pe cât de neașteptată, pe atât de 
neplăcută. Lance Burton stătea la biroul său cu mâinile împreunate, 
uitându-se la el de parcă ar fi fost un străin. Vicepreşedintele 
Sunderland stătea la geam cu spatele la ei, iar Ben Kane stătea lângă 
Burton, în fața ușii deschise care dădea spre mica încăpere de 
supraveghere, cu mâna pe umărul lui Burton. Nu a vorbit niciunul și 
nici nu era nevoie, deoarece vocile pe care le auzise de afară s-au auzit 
din nou dinspre ușa deschisă din spatele lui Kane. Veneau de la 
difuzoarele din camera de supraveghere. 

Şi ceea ce ascultau erau extrem de compromiţător pentru Lance 
Burton, deoarece era chiar vocea prim-ministrului britanic care 
umplea biroul. Microfoanele implantate în geamuri de către Burton în 
Biroul Oval deja funcționau perfect; se auzea de parcă erau în aceeași 
cameră. 

Apoi Sunderland s-a întors, alb la față de furie, dar a oprit 
ascultarea cu o mână fermă. 

— Kane, du-te acolo și oprește aparatele video! a ordonat el, 
așteptând o clipă înainte să se uite la Wesley. 

— Ştii ceva despre asta? 

— Nu, a răspuns el, fără să se uite la Burton. 

— Pentru binele tău, sper că nu! Dar asta vom afla mai târziu... 
Deci nu știi absolut nimic despre acest echipament, asta spui? 


— Nu, și sunt de-a dreptul șocat și oripilat. 

A spus asta uitându-se fix la Burton, care şi-a plecat privirea, 
făcând să-i fie mai uşor lui Wesley să-l trădeze. Ăsta era Lance. 

— Dar știai despre monitorizarea video? 

— Da, fostul vicepreședinte Lerner a avut bunăvoința de a ne 
informa despre asta, îți aduci aminte? Dar nu am știut că 
echipamentul era aici și în niciun caz nu am știut că era folosit pentru 
ascultarea Biroului Oval. Președintele a aprobat asta? 

Sunderland nu a răspuns. În schimb şi-a concentrat atenția pe Ben 
Kane, care tocmai reapăruse din spatele ușii. Au dat din cap unul spre 
celălalt; echipamentul de supraveghere fusese oprit. Kane s-a dus și i-a 
şoptit ceva la ureche lui Sunderland. Wesley și-a imaginat ce anume. 

— John Bugatti e în biroul tău? a întrebat Sunderland. 

— Da. 

— Ştii că este căutat, nu? 

— Da. 

— Că răspândește zvonuri despre mine. 

— Nu, asta nu am știut. Ce zvonuri? 

Wesley i-a studiat privirea lui Sunderland. Era asemenea unei 
nevăstuici, agresivă și imprevizibilă. 

Sunderland nu a răspuns. În schimb, a dat din cap spre Kane, care 
imediat l-a ridicat pe Burton de pe scaun. 

— O să revenim mai târziu asupra acestui lucru, Wesley! Și tu, 
Kane, du-l pe Șeful Cabinetului înapoi în Sala de Situaţii de Urgenţă și 
asigură-te că e bine păzit, ai înțeles? Și să te întorci aici cât mai 
repede. 

Pe fața lui Burton nu se vedea nimic când a fost condus afară din 
încăpere. Avea un comportament demn, ca un condamnat liniștit și 
resemnat, în drum spre eșafod. Wesley știa că nu are de ce să se 
teamă, Burton își va ţine gura până la capăt. 

— Tu rămâi în cameră. Ai înțeles, Wesley? a zis Sunderland. 

Apoi a chemat câțiva agenţi de la Serviciile Secrete de pe hol. 

— Barefoot o să rămână în biroul lui Burton până la alte ordine, ați 
înţeles? 

După asta a plecat și l-a lăsat pe Wesley singur cu gândurile sale 
întunecate despre responsabilitatea pe care o moștenise de la Burton. 

O responsabilitate mult prea mare. Cândva îi spusese mamei sale că 
va încerca să lucreze pentru Jansen, la fel cum lucrase și ea, iar ea îi 
mângâiase obrazul ca şi cum el deja dispăruse din viața ei și de pe 
această planetă. Ea știuse ce avea să urmeze: Wesley avea să fie cumva 
înghițit — ori de vid ori de exuberanţă — și asta se întâmplase. 

În momentul de față își dorea doar ca mama lui să nu-l fi lăsat 
niciodată să facă asta. Viaţa îi oferise atât de multe posibilități pe 
atunci. 


A deschis ușa de la camera de supraveghere și a găsit întrerupătorul 
principal, după care a pornit fiecare aparat până când camera a fost 
plină de luminiţe roșii. Acum trebuia să afle dacă funcționau toate. 

A deschis cutia de metal de deasupra echipamentului și a pornit 
monitorul. O imagine cenușie pâlpâia pe ecran și spectacolul a 
început. A apăsat pe butonul de selectare şi a schimbat de la o cameră 
la alta. Mai întâi în camera din holul gol și apoi în camerele care îl 
urmau pe Sunderland până în Sala Roosevelt. De acolo i-a verificat pe 
gardienii din faţa ușii Secretarului General și apoi pe cei doi agenţi de 
securitate care stăteau în faţa ușii lui, cu ochii pe Bugatti. Apoi l-a 
văzut şi pe Bugatti, care se plimba de colo-colo în biroul lui Wesley. 
Era evident că neliniștea sa era alimentată mai mult de frustrare decât 
de teamă. Wesley a schimbat în Sala Roosevelt, în care Sunderland 
întâmpina delegaţia britanică. Atmosfera entuziastă a durat puţin, dar 
treptat, expresiile delegaților au devenit din ce în ce mai serioase și 
apoi chiar șocate. 

Wesley a găsit butonul pentru volum și a dat mai tare exact când 
Sunderland ridica un carneţel nefast. 

— Totul e aici, l-a auzit Wesley zicând. De fiecare dată când am 
aflat de una dintre nedreptățile președintelui, am notat în acest 
carneţel. Puteți vedea ce a făcut acestei țări, zi după zi. Totul e aici. V- 
aş ruga să îi dați acest carnețel prim-ministrului Watts în clipa în care 
plecaţi de la Casa Albă și să faceți public conţinutul său, dar vreau ca 
numele meu să fie păstrat secret deocamdată. Este imposibil de spus 
cât va dura până când preşedintele va fi înlăturat din postul său, dar 
până atunci vieţile noastre sunt în joc. Deja a ordonat multe omoruri, 
ce mai contează unul în plus? Și eu aș putea foarte bine să fiu 
următoarea victimă. 

Wesley a fost nevoit să găsească un scaun ca să se aşeze. 

Liderul delegaţiei a dat încet din cap, a acceptat carneţelul și i l-a 
dat imediat unui subordonat care la pus în servietă. Sunderland 
plănuise totul foarte bine. 

— Totodată doresc să fac apel la comunitatea internațională să 
înceapă să găsească modalităţi prin care poate ajuta. Ar putea fi o 
problemă pentru Naţiunile Unite, dar acel mijloc de recurs poate că 
deja a fost întrerupt, cel puţin atâta timp cât diplomaților străini nu le 
este permisă prea multă libertate de mișcare în ziua de azi. Sau cel 
puţin eu așa am auzit. 

— Nu vă faceţi griji, vom găsi o cale, a răspuns unul dintre 
diplomați. 

— În seara aceasta îmi voi depune demisia. Poate că acum este 
momentul să vă informez și că am de gând să cer azil politic în 
ambasada britanică. Sunteţi de acord cu asta? 

— Da, bineînţeles! a răspuns liderul delegaţiei. Dar este greu de 


spus dacă regulile diplomaţiei vor fi păstrate, având în vedere situația 
actuală. 

— Trebuie să încerc. 

Vicepreşedintele Sunderland a dat mâna cu diplomatul britanic. 

— Acum, domnilor, vă las să discutați situația între voi. Și sper că 
veţi avea șansa să aruncați un ochi peste jurnalul meu. O parte din el 
îți dă fiori, dar am simţit că așa este cel mai bine. Bineînţeles că voi 
avea și alte dovezi materiale atunci când va veni timpul, sper. Dar 
acum trebuie să revin la datoriile mele. Ne vedem în sala de recepții la 
ora trei și jumătate. 

A dat mâna cu restul delegaţiei și a ieșit din cameră. 

Wesley a bătut cu degetele în aparatul video. Te-am prins acum! s-a 
gândit el, înainte să fie cuprins de dubii. Încă nu știa nimic sigur. 
Poate că versiunea lui Sunderland putea să fie adevărată și Jansen era 
în spatele întregii poveşti. Chiar și cu puţinul timp pe care îl avea la 
dispoziție, era greu să elimine una dintre posibilități cu dovezile pe 
care le avea. 

Fir-ar ele să fie de tâmpenii! a înjurat el în gând. 

Apoi a trecut de la o cameră la alta ca să-l găsească pe Sunderland 
şi să vadă încotro se ducea. 

La a treia încercare, s-a trezit că se uită în propriul său birou, unde 
Bugatti era în dreptul ușii care leagă biroul lui Wesley de biroul lui 
Sunderland. O ușă care nu mai fusese deschisă de când Wesley 
preluase camera secretarei lui Sunderland. 

Mă tem că e încuiată, drag prieten! a spus el, când Bugatti a întins 
mâna și a întors mânerul. Și a înlemnit când ușa s-a deschis. 

Wesley a ieșit în grabă din camera de control și s-a repezit la 
intercomul de pe biroul lui Lance Burton. 

— Nu face asta, John! a ţipat el. Du-te în camera arhivelor, apoi 
coboară în sala de conferințe de presă! Conferinţa de presă se ține pe 
gazon, așa că stai în sala de conferințe de presă. Găseşte un loc în care 
să te ascunzi, cunoști zona. Şi rămâi acolo, m-ai înțeles! 

A bătut de câteva ori în butonul intercomului. Era complet mort. 

A alergat înapoi la monitor și a văzut că biroul său era acum gol. 
Apoi a schimbat pe camera de pe coridorul către sala de conferinţe de 
presă, dar Bugatti nu era nici acolo. 

— Fir-ar să fie, John, prostule! a bombănit el și a schimbat pe 
camera din biroul lui Sunderland. 

Acolo era idiotul, scotocind prin toate sertarele de la biroul 
vicepreședintelui. A schimbat pe camera de pe holul dintre Sala 
Roosevelt și biroul lui Sunderland, exact când cel din urmă se apropia 
de ușa sa. 

Inima lui Wesley bătea nebunește și tâmplele îi zvâcneau. 
Sunderland tocmai a intrat în biroul său și l-a descoperit pe Bugatti, 


care a înlemnit, pe jumătate aplecat deasupra unui sertar de birou. 

Vedea că vorbeau, dar nu se auzea niciun sunet. 

— La naiba! a înjurat el, încercând să găsească cablul care primea 
semnal de la legitimaţia lui Wesley, încă ascunsă între pernele de pe 
canapea. 

L-a găsit în sfârșit și l-a conectat. 

Scena de pe monitorul din fața lui s-a desfășurat într-un mod oribil 
de simplu şi de metodic. A arătat nu doar cât de departe putea să 
meargă mârșăvia lui Sunderland, ci și sfârşitul încercării unui jurnalist 
bun și onorabil de a supravieţui pentru a relata cea mai mare știre a 
vieţii sale și poate chiar de a-și salva țara. 

Sunderland nu a pierdut timpul. În stilul unui vechi militar capabil 
să se confrunte cu situații imposibil de prevăzut, a mers calm spre un 
dulap dintr-un colț și a scos un pistol de serviciu vechi, așa cum făcuse 
cu câteva ocazii rare și joviale în care dorise să-și demonstreze 
bărbăţia. A tras siguranţa, a îndreptat pistolul încet spre corpul lui 
Bugatti și a apăsat pe trăgaci. 

Zgomotul tare al împușcăturii a răsunat în microfonul din cipul lui 
Wesley pentru câteva momente, dar a văzut cum se ridica fumul în aer 
şi un prieten drag lui era aruncat de perete și aluneca pe podea în 
spatele biroului, lăsând o pată de la rana sa mortală. 

Apoi a revenit sunetul. 

— Ajutor! Ajutor! a strigat Sunderland, în timp ce punea pistolul 
calm pe birou. Veniţi și ajutaţi-mă! 

Wesley nu a mai putut suporta. Ultimul lucru pe care l-a văzut 
înainte să se prăbușească pe podea cu capul în mâini a fost ușa 
trântită de perete şi doi bodyguarzi cu armele ațintite apropiindu-se 
de biroul vicepreședintelui. 


Capitolul 40 


Lui Thomas Sunderland îi fuseseră tăiate aripile când era mic. 
Fusese bătut în mod regulat până în ziua în care, după ce a împlinit 
şaisprezece ani, tatăl său a bătut-o pe mama sa cu o bâtă de baseball 
în față. 

Numele lui era Junior la vremea respectivă — Leo Mulligan Jr., mai 
exact — și nu era mândru de el. 

Şi Junior își făcuse bagajele și o luase din loc înainte ca autoritățile 
să îl facă un apărător al statului. 

Junior Mulligan voia să meargă acolo unde era acţiune. Voia să 
încerce tot ce avea de oferit America, și acesta nu era un vis nou 
pentru el. Întotdeauna auzise că „aceasta e o ţară în care un bărbat 
poate să obțină tot ce vrea”. 

A treia oară când un automobilist oprise ca să-l ia în timpul 
evadării sale, dăduse peste o femeie ale cărei forme delicioase tânjeau 
după atingeri. Această întâlnire din întâmplare l-a învăţat pe Junior că 
nimeni nu este inabordabil atâta timp cât eşti capabil să știi care va fi 
rezultatul. 

Apoi a urmat o perioadă de câteva luni în care femeile casnice 
neglijate din suburbii i-au dat lecţii lui Junior despre cum să le întindă 
bine precum un arcuș în timp ce soții lor erau la serviciu. Și la rândul 
său el le-a învăţat pe aceste femei cum pot să-și arate cel mai bine 
aprecierea sub forma unor bancnote valoroase. Dacă nu o făceau de 
bunăvoie, le ameninţa. Douăzeci de dolari ca să-și țină gura, merita 
efortul. Se știa că reacţiile soţilor în astfel de cazuri erau scurte și la 
obiect în acea zonă. 

Şi aşa avea întotdeauna suficienți bani pentru o cameră, plus câțiva 
în plus, și seri libere. Seri lungi și pline de speculaţii în care citea și 
visa, și-și planifica viaţa. Practic, Junior voia să fie liderul țării, să nu 
fie nimeni mai presus de el și nimeni să nu mai poată vreodată ridica 
mâna asupra lui fără să fie conștient de consecinţe. 

Acesta era planul lui. 

Când poliţia l-a prins în Gilberts Corner, tatăl lui deja fusese 
internat pe o perioadă nedeterminată la Centrul de Tratament și 
Corecţie Marion, așa încât nu s-a pus problema cine va prelua custodia 
lui. Avea un unchi în Ohio care îl voia, dar șansele unchiului s-au 
diminuat când a menţionat faptul că ar fi fost minunat să aibă o mână 
de ajutor în plus pe plantațiile de tutun. Ca să se asigure că nu se va 
întâmpla asta, Junior a apelat la noile sale talente de manipulare, 
alegând dintre spectatorii din sala de judecată o femeie ștearsă trecută 


puţin de patruzeci de ani care îl privise cu nişte ochi care cerșeau 
atenţie, de data aceea nu în pat, ci cu milă și compasiune. 

Doamna Sunderland, așa se numea femeia, i-a convins în curând pe 
soțul său și pe judecător să-l adopte pe micul Leo. Junior făcuse o 
alegere bună, evitase alte acuzaţii și în același timp ajunsese într-o 
familie tradițională și solidă, care avea acțiuni a căror valoare creștea. 
Și astfel trambulina sa către culmi era pregătită. Era mai degrabă un 
salt de șapte ligi spre obiectivul său. 

În casa de pe strada principală din Lexington au fost dezbateri 
îndelungate legate de numele noului fiu. Junior își dorea mult să se 
numească Thomas, precum Thomas Jefferson, cel mai mare președinte 
din toate timpurile. 

A primit noul certificat cu numele într-un plic maroniu într-o după- 
amiază obișnuită de miercuri şi astfel, Leo Mulligan Jr. a devenit 
istorie, în timp ce Thomas Sunderland - viitorul vicepreședinte al țării 
- a devenit o realitate înfloritoare. 

Tatăl adoptiv al tânărului Thomas, colonelul Wolfgang Sunderland, 
era imun la sentimente și, la început, certurile lor erau prelungite și 
unilaterale, dar apoi s-au mutat într-o bază militară din Germania și, 
într-o zi, situaţia s-a inversat. S-a întâmplat în ziua în care Thomas l-a 
găsit pe tatăl său în pat cu un bărbat negru, înrolat ca ajutor de șef de 
campanie, care își făcea datoria de ofițer cu mai mult zel decât cereau 
regulile. Comandantul Sunderland a pierdut aşadar războiul pe frontul 
de acasă și astfel s-a instalat și s-a intensificat o ură puternică între 
tată și fiu. 

Începând de atunci, Thomas a făcut tot ce a vrut. 

Primele care au avut de suferit au fost fiicele ofițerilor de la Baza 
Aeriană Ramstein. Thomas s-a culcat cu toate, una după alta și, pe 
cele pe care se întâmpla să le lase însărcinate, le dădea pe mâna unui 
doctor dubios care se ocupa cu avorturi. Apoi a avut de suferit averea 
mare a lui Sunderland, pe care o adunase cu multă trudă. 

Se poate spune că descoperirea lui Thomas din acea dimineaţă la 
bază a făcut ca propria sa declaraţie de independență să devină 
realitate. De atunci, totul a fost doar o chestiune de planificare. Nimic 
nu i-a mai stat în cale. 

Cel puţin așa credea el, până când l-a avut pe sergentul Kane sub 
comanda sa în timpul invaziei în Grenada. 

Pentru căpitanul Thomas Sunderland, această misiune în climatul 
cald al Caraibelor a fost ca o pauză minunată de la viaţa obositoare 
din bază. Era tânăr și ambițios și dintr-odată a văzut ocazia de a-și 
umple pieptul de medalii. Avea un batalion în comanda sa și bărbații 
erau într-o dispoziţie bună în timp ce traversau plaja din Grenada. 
Nimeni nu avea de unde să știe că Sunderland și trupele sale aveau să 


dea în curând peste un tanc cu echipaj cubanez care nu s-a lăsat 
impresionat de niște americani fără uniformă, cu mânecile suflecate, și 
nimeni nu s-a așteptat ca o singură tragere din partea tancului să 
pulverizeze întregul batalion. 

Un mort și trei soldați grav răniţi zăceau lângă el când Thomas și-a 
recăpătat cunoștința într-un crater de dimensiunea unei piscine din 
suburbii, și oamenii lui de pe flancuri erau împușcați de lunetiști. A 
încercat imediat să recapete atenția oamenilor săi, dar teama și 
confuzia lor era contagioasă, aşa că s-a ghemuit cu genunchii la piept 
şi mâinile la urechi. 

Robustului sergent Kane i-a revenit datoria de a-i scoate pe cei trei 
răniți din groapă și de a-i duce într-un loc sigur, o sută de metri mai 
încolo. Și fiind un diavol cu sânge rece, a fugit înapoi în crater ca să 
vadă ce face căpitanul său și a stat acolo până când întăririle i-au 
eliminat pe lunetiști o oră mai târziu. 

— Foarte bine, Kane! a zis Thomas după ce s-a terminat totul și l-a 
bătut pe spate. Voi avea nevoie de un om ca tine când voi deveni 
preşedinte într-o zi. 

Kane i-a făcut cu ochiul și a râs. 

— Abia aștept, domnule! a spus acesta. 

Thomas a ridicat privirea spre cerul senin. 

— Da, îţi înţeleg râsul, Kane! Dar, într-un fel, ceea ce s-a întâmplat 
astăzi m-a adus mai aproape de Casa Albă. 

Zâmbetul lui Kane s-a înăsprit. 

— Bine, domnule căpitan! Înţeleg că aveți scopuri mari, dar ce vreți 
să spuneți cu faptul că v-a adus cu un pas mai aproape de Casa Albă? 

Sunderland s-a uitat la tânărul său sergent o clipă. Nu mai spusese 
niciodată nimănui ce avea să spună în acel moment, dar venise 
timpul, simţea asta. Aşa că i-a povestit lui Kane despre visurile și 
despre planul său, iar Kane a înțeles, Thomas și-a dat imediat seama 
de asta. Şi, da, Kane a fost de acord, era foarte adevărat faptul că 
participarea la un război real era de mare ajutor. Se spunea că un 
temperament patriotic și dovada de curaj erau niște cuvinte cheie 
când venea vorba de câștigarea voturilor. 

— Gândiţi-vă numai la Eisenhower și la Kennedy! a zis Kane. Aveţi 
noroc. Aveţi trecutul care trebuie, o familie putred de bogată și nimic 
necurat de ascuns. De asta ai nevoie ca să devii președinte. Eu duc 
lipsă de aceste lucruri. 

Acela a fost momentul în care adevărul îngrozitor l-a lovit pe 
Thomas: nu putea niciodată să devină președinte. Oamenii precum 
Kane ştiau numai o parte din trecutul său. În realitate era fiul unui 
criminal și își câștigase traiul făcând sex cu femei căsătorite și apoi 
șantajându-le. Dacă nu ar fi fost minor la vremea când fusese arestat și 
judecătorul nu ar fi avut un suflet bun, ar fi avut și cazier. 


Nu, Junior Mulligan nu era potrivit pentru a deveni preşedinte și, 
într-o zi, sigur avea să se afle adevărul. Când opoziția avea să devină 
suficient de puternică - nu acum și nici peste cinci ani, ci în ultima 
fază, când tronul va fi exact în fața ochilor să-i - adevărul se va afla. 
Bărbaţi mai buni decât el fuseseră forțați să facă acest lucru de-a 
lungul istoriei. Poate că Thomas Sunderland putea să devină 
preşedinte într-o zi, dar nu și Leo Mulligan Jr. Așa ceva nu era 
compatibil cu Visul american. 

I-a spus și acest lucru sergentului său pe fundul craterului. 

Kane a căutat în buzunarul de la piept și a scos o punguţă de 
plastic. 

— Nu, se pare că nu veţi deveni niciodată președinte, a spus el, 
adăugând apoi, decât dacă vă furișați pe uşa din spate. 

— Uşa din spate? Ce vrei să spui? 

Subordonatul său s-a gândit puţin în timp ce-și rula o țigară. 

— Da, ca vicepreședinţii. Îi ştiţi, Lyndon B. Johnson, Theodore 
Roosevelt, Andrew Johnson, și... Cum naiba l-a chemat p-ăla care a 
venit după Garfield? Așa, Chester Arthur. Sau Gerald Ford, că tot veni 
vorba. 

Kane a rânjit. 

— Toţi au ajuns să fie președinți fără să fie aleși. 

Sunderland a clătinat din cap, încercând să-și facă ordine în 
gânduri. Mai întâi va trebui să devină vicepreședinte, să 
supravieţuiască tuturor investigaţiilor și verificărilor pe care le implica 
acest lucru, şi apoi va trebui să scape de președinte. Nu era un plan 
foarte sustenabil. 

— Dar de ce vreţi să fiți președinte? a întrebat Kane. Sunt multe 
alte căi prin care se poate obține foarte multă putere. Nu, mai bine 
deveniți unul dintre consilierii președintelui și veţi vedea cine trage 
sforile de fapt. 

Cu aceste vorbe s-a născut o nouă dorință în mintea lui Thomas. 
Ben Kane tăiase nodul gordian32. Dacă Thomas nu putea să-și 
îndeplinească visul de a deveni președinte, cel puţin se putea apropia. 
Nu trebuia decât să se dea bine pe lângă un candidat puternic și să 
devină absolut indispensabil. Era foarte simplu. 

A zâmbit, proiectul era în desfășurare. 

— Bine, Kane, a spus el. Atunci cred că ar trebui să începem prin a 
raporta că eu, și nu tu, i-am tras pe răniţi la loc sigur în timpul 
atacului. Îţi promit că nu vei regreta, ai încredere în mine. Medalia ne 
va ajuta în cele din urmă pe amândoi. 

Așa că au început să comploteze împreună. Kane nu cerea prea 
multe. Provenea dintr-o familie din clasa mijlocie inferioară, în care 
visele erau ceva ce aveai noaptea după o porție zdravănă de costițe. 
Da, îl va ajuta. Și când Sunderland a jurat că va lupta la fel de tare 


pentru cariera lui Ben Kane ca și pentru a lui și că partenerul său va fi 
bine recompensat din punct de vedere financiar când va veni 
momentul, pactul a devenit realitate. 

Şi acestea fiind zise, și-au dat mâna. 

În anii care au urmat a studiat politica şi economia și a căutat 
candidatul prezidenţial perfect de care să se agaţe. 

Thomas l-a găsit atunci când Bruce Jansen a câștigat postul de 
guvernator al statului Virginia. Nu pentru că Thomas era democrat, 
era mai degrabă opusul, ci pentru că simţea clar că acest candidat 
avea să le câștige pe femei de partea sa și să-i facă pe adversarii săi să 
transpire. Da, îl găsise pe omul potrivit, nu încăpea îndoială. 

Apoi Thomas a găsit o femeie mult mai tânără care arăta bine lângă 
el, calmă, supusă și dintr-o familie bună. Ea se ocupa de ale ci, el de 
ale lui, și practic duceau vieţi separate, așa cum și preferau amândoi. 
El mai avea amante, numai că acum era foarte atent. 

Totul mergea așa cum trebuia: aveau doi copii care studiau în 
străinătate, nu-și făcea griji pentru nimic, nu-i stătea nimic în cale. 

Jansen găsise pe cel mai loial și indispensabil angajat pe care și l-ar 
fi putut dori cineva când l-a angajat pe Thomas Sunderland, și în 
curând a ajuns dependent de managerul său de campanie și partenerul 
său strategic. 

Apoi, soarta a făcut ca prima soţie a lui Jansen să fie omorâtă în 
timpul unei excursii în China. Caroll Jansen era o scorpie 
dezgustătoare și era considerată de foarte mulți o mare pacoste, astfel 
că nu moartea ei în sine l-a impresionat pe Thomas, ci mai degrabă 
felul în care a fost afectat senatorul Jansen. Dacă nu ar fi fost Thomas 
și câțiva membri importanţi ai echipei sale, în care Jansen putea avea 
încredere în privința celor mai vitale decizii, Thomas era convins că 
senatorul și-ar fi încheiat cariera politică în acel moment. Jansen a 
intrat în depresie, copleșit de dubii - o evoluţie tulburătoare, cu 
siguranţă, dar și interesantă în privința ușilor pe care le-a deschis. 

„Dacă ar fi fost căsătoriți de mai mulți ani sau dacă senatorul 
Jansen ar fi fost mai în vârstă, mă tem că durerea l-ar fi făcut să-şi 
piardă minţile”, declarase doctorul lui Jansen câteva luni mai târziu. 

Și astfel visul lui Thomas a devenit și mai intens, și mai real. Oare 
era deja în posesia cheii de la Biroul Oval? Jansen nu era invincibil. 
Poate că președinția nu era lucru atât de neconceput la urma urmei și 
poate că putea să obțină ce voia când venea momentul. Poate 
comentariul lui Ben Kane — despre ocuparea postului de vicepreşedinte 
şi apoi înlăturarea președintelui — nu era atât de nebunesc. Sigur, 
putea să devină președinte, de ce nu? Doar că nu prin alegeri. Se va 
desemna singur — asta era soluţia — și apoi trecutul său nu va mai 


conta. Primul pas era să devină șef de cabinet, apoi să facă în așa fel 
încât vicepreședintele să fie dat afară la un moment dat și după aceea 
să se asigure că lui i se va cere să îi ia locul. Și în cele din urmă, va 
găsi o cale să-l elimine și pe preşedinte. Așa putea să-și atingă scopul, 
datorită asasinării soției lui Jansen. Avea să fie un drum lung și dificil, 
dar era posibil. 

Cu siguranţă era posibil. 

Sunderland a început să înveţe cum să lucreze cu tot felul de 
oameni. În cadrul Partidului Democrat şi-a construit o reputație de 
persoană care rezolvă toate problemele și în care se poate avea 
încredere. O mașină care nu se strica niciodată. Până și republicanii 
spuneau că, atâta timp cât Sunderland făcea parte din personalul lui 
Jansen, vor avea întotdeauna o persoană cu care să se înțeleagă. I se 
oferise şansa de a candida în mai multe circumstanţe electorale, dar a 
refuzat de fiecare dată, ceea ce l-a ajutat, în mod ironic, să fie 
respectat ca fiind o persoană modestă care nu încerca să-și creeze 
propriul „cuib”. 

Fiind mâna dreaptă a lui Jansen, a avut oportunitatea de a 
participa la ședințele Congresului și ale lobby-iștilor și de a trimite 
flori cu ocazia zilelor de naștere ale soțiilor celor mai importante 
persoane. Cei mai importanți membri ai Senatului căutau să-i intre în 
graţii; oameni puternici îl considerau a fi cooperant și-i ofereau funcții 
mari. 

Dar Thomas a refuzat. Din punctul lui de vedere, nu mai era nimeni 
în ţară care să aibă șanse atât de mari să devină președinte ca Jansen, 
aşa că de ce să nu rămână acolo unde era? 

Dac-ar fi știut ei care erau planurile lui adevărate și cât de mult îi 
disprețuia pe toți! Că Junior Mulligan trăia în spatele fațadei poleite a 
lui Thomas Sunderland, că aflase toate secretele despre colegii săi și 
că dacă respecta pe cineva, acela era el. 

Pentru că planul lui Junior Mulligan nu era să rămână lacheu 
pentru tot restul vieţii, ci dimpotrivă. Planul era să-i facă pe ceilalți 
lacheii lui, orice s-ar întâmpla. 

Între timp, Ben Kane a rămas în armată, perfecționându-și talentele 
în artele marţiale. Mai întâi a învăţat cum să omoare oameni rapid și 
fără zgomot, apoi a învățat cum să își uite faptele și în cele din urmă 
s-a pregătit pentru detașamentul de elită al Serviciilor Secrete - 
agenţii care aveau grijă de cei care se presupunea că aveau grijă de 
toți ceilalți. 

Şi-a dat demisia din Serviciile Secrete după zece ani de muncă cu 
devotament și și-a înființat propria firmă de securitate. Timp de câţiva 
ani, a căpătat experiență oferind protecție administratorilor de firme 


lacomi și lipsiţi de scrupule care aveau afaceri în Irak, Liberia și 
Columbia. De obicei erau victime colaterale în ambele tabere, dar se 
plătea bine. Kane era profesionist şi Thomas a văzut clar cât de 
folositor putea să îi fie. 

Câţiva ani mai târziu, când Thomas i-a sugerat lui Jansen că au 
nevoie de un corp de securitate privat pentru a suplimenta Serviciile 
secrete, senatorul a fost sceptic la început, dar Thomas a insistat și 
când Jansen l-a întâlnit în sfârșit pe Kane, situaţia s-a aranjat imediat. 
Lui Jansen i-a plăcut ideea de a-și controla propriile gărzi de corp și 
de a le plăti el însuși. 

Da, Kane, băiatul de la ţară, era cu siguranță un tip talentat; și la 
fel și Thomas. 

Thomas a depășit penultimul obstacol de pe agenda sa la câţiva ani 
după ce Jansen și-a pierdut prima soţie în China. I-a făcut cunoștință 
senatorului cu frumoasa și inteligenta Mimi Todd, iar Jansen a găsit-o 
irezistibilă. Astfel, Sunderland i-a făcut rost candidatului său 
prezidenţial de o soţie; acum trebuia doar să se asigure că Jansen o va 
pierde şi pe ea. 

Kane și Thomas au plănuit totul bine. Au ales noaptea alegerilor ca 
fiind cel mai bun moment în care să fie omorâtă Mimi Jansen, au găsit 
cadrul perfect și totul a fost aranjat, până în cel mai mic detaliu. L-au 
găsit până și pe cel mai bun organizator din lume, Bud Curtis. Nici nu 
se putea o situație mai avantajoasă ca atunci când Curtis s-a oferit să 
găzduiască noaptea alegerilor la unul dintre hotelurile sale, mai ales 
când s-a dovedit că Bud avea pe cineva ca Toby O'Neill care lucra 
pentru el. 

O'Neill era țapul ispăşitor ideal, era un Lee Harvey Oswald perfect. 
Un omuleț prostănac și turbat, suficient de idiot încât să nu refuze 
atunci când i-au oferit bani pe care mai târziu i-au retras din contul lui 
Curtis. Se pare că nu se gândise niciodată că nu va apuca să folosească 
acei bani, un alt motiv bun pentru alegerea lui. 

Deci Toby O'Neill avea să o omoare pe Mimi Jansen, dar spre 
deosebire de rezultatul asasinării președintelui Kennedy, de data 
aceasta, nu trebuiau să existe deloc speculaţii legate de o conspirație 
sau un motiv. Omul din spatele crimei, adică Curtis, trebuia să fie 
ostentativ, găsit vinovat pentru plănuirea omorului și aspru pedepsit. 
Au găsit chiar şi un procuror docil şi pretenţios care să se asigure că 
totul mergea conform planului și că reușeau să își ascundă cu succes 
urmele. Și asta era tot. 

Cu toate acestea, planul aproape că fusese distrus înainte să 
înceapă. 

Până în acel moment, de securitatea lui Jansen se ocupaseră mai 
mult agenţii privați ai lui Ben Kane, dar în zilele premergătoare nopții 


alegerilor, Serviciile Secrete au început să-și ia treaba foarte în serios. 
Toate persoanele și toate locurile din hotel au fost verificate de două 
ori, mai întâi de oamenii lui Kane și apoi de oamenii îmbrăcaţi în 
costume gri de la Serviciile Secrete. Dacă Thomas și implicit şi Jansen 
nu ar fi insistat să rămână, Serviciile Secrete le-ar fi cerut oamenilor 
lui Kane să dispară cu toţii. Dar acum problema era că împărțirea 
sarcinilor nu mai era în mâinile lui Kane. O situaţie pe care Kane voia 
să o rectifice odată ce Jansen avea să ajungă în Biroul Oval. 

Potrivit planului lor original, Kane însuși trebuia să verifice pasajul 
hotelului înainte ca Toby O'Neill să ajungă la locul său. Pistolul cu 
amprente false trebuia să stea în spatele drapelului american, apoi să 
fie luat și folosit de O'Neill. Nu era ușor de făcut, dar se descurcau ei. 
Asta până când Serviciile Secrete au preluat controlul, verificând totul 
în pasaj și în orice altă parte cu doar o oră și jumătate înainte să 
ajungă elicopterul lui Jansen. 

Cum să mai ascundă acum arma aia nenorocită, cu toţii copoii ăia 
îmbrăcaţi în gri și razele lor X? Kane știa că era pur și simplu 
imposibil. 

Din acest motiv, Ben Kane, pentru prima dată îngrijorat și nesigur, 
l-a abordat brusc pe Thomas și i-a făcut semn că trebuiau să discute în 
particular. 

— Thomas, nu pot să am chestia aia la mine! a zis Kane. 
Nenorociţii ăia în gri o să mă miroasă de la o poștă. Au ochi la spate. 
Va trebui să o ţii tu și să i-o dai lui Toby. Tu ai fost controlat, n-o să te 
suspecteze nimeni şi nu o să fii percheziționat. Poţi să faci asta, 
Thomas? Altfel va trebui să anulăm totul. 

Pentru o clipă, Sunderland a văzut cum planul lui îndrăzneț și 
măreț se duce de râpă. Cum putea să îi dea arma ucigașului fără să-și 
lase amprentele pe ea? Cum putea să facă asta de față cu atâția 
oameni care erau atenți la el? Nu că îi era frică, doar că nu se putea. 

— N-o să meargă, Ben! a spus el, clătinând din cap. Sunt prea în 
centrul atenţiei și nu pot să port brusc mănuși. Pur și simplu, nu va 
funcționa! 

Ben Kane a încuviințat din cap. Îşi dădea și el seama că era 
adevărat. 

Așa că au mai discutat despre alternative până când au găsit o 
soluție. Din nou, nu una ideală, dar realizabilă. Apoi au exersat timp 
de jumătate de oră până când au putut s-o facă și cu ochii închiși. 

Odată ce ajungeau în pasaj aveau să stea cât mai aproape de zid 
posibil. Thomas va ţine revolverul lui Bud Curtis în buzunarul de la 
sacou, în timp ce Ben Kane va merge în faţa lui. Apoi va băga mâna în 
sacou, va veni lângă Kane după ce O'Neill va fi percheziționat de 
Serviciile Secrete pentru ultima dată şi va scoate arma din spatele 


căptușelii buzunarului. În clipa aceea, Kane va scoate pistolul cu colțul 
sacoului, își va face loc până la O'Neill și îl va băga în buzunarul de la 
sacoul lui roșu aprins. În acel moment, atenția mulțimii va fi 
îndreptată asupra dezvelirii iminente a tabloului, astfel încât acea 
parte din procedură nu avea să fie prea dificilă atâta timp cât Kane se 
asigura că se poziționa cum trebuie. 

Deci așa trebuiau să procedeze, trebuiau s-o facă aici și acum. 

L-au sunat pe O'Neil și l-au făcut să înțeleagă că planul se 
schimbase puţin, ceea ce nu a părut să-l deranjeze deloc pe Toby. 
Trebuia să îi lase să îl percheziționeze de câte ori voiau Serviciile 
Secrete și, după asta, lucrurile aveau să fie simple. Când va simţi că 
Kane i-a pus pistolul în buzunar, va trebui să aştepte câteva secunde, 
să scoată arma și să tragă direct în soţia lui Jansen. 

Ce putea fi mai uşor de atât? ÎI vedeau pe O'Neill tremurând de 
nerăbdare la simplul gând. Bolnav la cap sau nu, el era omul lor 
perfect pentru a face treaba și apoi să fie eliminat și el. 

Cel puţin așa crezuseră ei. 

Înțelegerea fusese, bineînţeles, să o omoare doar pe Mimi Jansen, 
pe nimeni altcineva, așa încât Kane i-a dat arma lui Toby și acesta a 
împușcat-o, dar apoi idiotul trăsese din nou. 

— Nenorocitul moare și asta e! a șuierat O'Neill și a întors pistolul 
spre Jansen, făcându-l pe Sunderland să se panicheze imediat, motiv 
pentru care Kane și-a scos arma și l-a omorât pe O'Neill pe loc, ceea ce 
nu făcea parte din planul original, conform căruia trebuia să îl lase pe 
unul dintre oamenii săi sau de la Serviciile Secrete să termine treaba. 
Problema a fost că numai Kane și Thomas fuseseră suficient de 
aproape în acel moment încât să audă ce spusese imbecilul, așa că nu 
avuseseră de ales. Kane a trebuit să îl împuște pentru că nu avea cum 
să fie sigur că ceilalți agenți vor reacţiona la timp. Confuzia și panica 
ce au urmat au dovedit că Ben avusese dreptate. Da, era un 
profesionist. Dacă Jansen ar fi fost asasinat, vicepreședintele Michael 
K. Lerner ar fi devenit automat președinte, iar Thomas ar fi ieșit cu 
totul din peisaj. Ar fi pierdut totul. 

În cele din urmă însă rezultatul a fost același. Jansen era în viață, 
iar Toby O'Neill era mort. 

Din clipa în care l-a împușcat pe O'Neill, Kane nu a avut de ales 
decât să improvizeze. Mai întâi i-a luat paharul lui Curtis din mână și 
l-a băgat în buzunar. Apoi a dispărut timp de câteva minute ca să 
scape de pahar, de armă și de sacoul cu petele de ulei lăsate de arma 
lui Curtis în interiorul buzunarului. Nimeni nu putea să spună că Kane 
își schimbase sacoul deoarece avea mai multe identice. Și înțelegerea 
cu procurorul șef Mortimer Deloitte era să nu se ocupe de cine l-a 
omorât pe Toby O'Neill, decât dacă avocaţii apărării cereau asta. 

Şi avuseseră grijă să se asigure că nu vor cere asta. Mulțumită lui 


Kane, multe persoane au fost mituite. Multe indicii incriminatorii au 
fost făcute să dispară, precum paharul cu apă și imaginile de pe 
camera de filmat a lui Marvin Gallegos, precum și orice mod de a 
descoperi inexistența agentului FBI imaginar Blake Wunderlich. Apoi 
dovezile inventate şi acuzaţiile false au reușit să îl condamne pe Curtis 
pentru că a pus la cale acea atrocitate și a fost pregătită scena pentru 
dezlănţuirea Decretului Washington în toată splendoarea sa teribilă. În 
haosul care a urmat, era ușor de facilitat dispariția unor indivizi cheie 
care ar fi putut ajuta la prezentarea procesului ca pe o nedreptate 
monstruoasă și posibil chiar la demascarea adevăraţilor vinovați. 
Sunderland și Kane nu aveau de gând să lase ca adevărul să saboteze 
preşedinţia lui Jansen și viitorul lor. 

Jansen era deja preşedinte de câteva săptămâni și totul mergea 
conform planului. Următoarea etapă implica destabilizarea 
psihologică a lui Jansen și forțarea vicepreşedintelui Lerner să 
demisioneze. Lerner era un politician extrem de competent și de 
influent care nu era uşor de influențat și pe care Sunderland îl vedea 
ca pe un om imprevizibil, o posibilă ameninţare. 

Următorul pas era să scape de președinte și, în această privință, 
Jansen însuși a fost de mare ajutor. S-a văzut cum a început să se 
schimbe chiar înainte să depună jurământul și Thomas a urmărit 
această evoluţie îndeaproape și cu multă plăcere. A observat cum 
Jansen se retrăgea din ce în ce mai mult în el și nu dormea zile la 
rând. Cum se irita ușor, avea accese de furie și semăna confuzie în 
rândul personalului și în cabinetul său. Stătea și privea în gol în fața 
ecranului de calculator, părând să se confrunte cu un blocaj mental. 
Fiind un bărbat instabil și cu un suflet întunecat, era ca și cum va 
apăsa un buton atunci când va veni timpul, întrucât Jansen era clar 
mistuit de suferință și lipsit de apărare, aceasta era analiza onestă a lui 
Thomas. 

Așa că șocul a fost mult mai mare pentru el decât pentru oricine 
altcineva în ziua în care Jansen și-a prezentat proiectul său de 
reformă, la două săptămâni după alegerea sa. Thomas se dusese acasă 
în acea seară extrem de tulburat și petrecuse singur aproape toată 
noaptea în patul său, citind propunerea de mai multe ori. A analizat-o 
din toate unghiurile posibile până când a început să-şi dea seama cum 
putea să transforme acel cataclism care va urma într-un avantaj. 

Şi-a dat seama că se înșelase. Jansen trecuse peste suferință și 
indiferent cât de mult suferise, nu era în niciun caz inapt sau incapabil 
să-și îndeplinească datoriile cerute de postul său. Ba dimpotrivă, 
preşedintele Jansen făcea chiar ceea ce mulți care deţinuseră funcția 
sa înainte ar fi trebuit să facă. 

Thomas s-a dat jos din pat în acea noapte de la începutul lunii 


februarie, și-a turnat whisky într-un pahar și și-a pus picioarele pe 
măsuța de cafea din sufragerie. Se ridica cortina unei piese de teatru 
crude și formidabile. La o examinare mai atentă, lucrurile arătau chiar 
mai bine decât înainte. Aveau să cadă capete, dar erau destule capete. 

A deschis televizorul și a observat satisfăcut că o ştire despre 
împușcăturile din acea după-amiază de la o şcoală de lângă 
Washington se repeta la nesfârşit pe toate posturile. Se pare că una 
dintre victime era fiul lui Peter Halliwell, șeful Statului Major, și că 
doi dintre ceilalți trei morți proveneau din familii bogate. Ce putea fi 
mai bine de atât? Erau știri care cu siguranță aveau să îi scoată în 
stradă pe cetăţenii îngroziți să facă demonstrații. 

Atacul de la școală alterna cu alte știri de ultimă oră despre 
„Ucigaşul de pe acoperiș” din New York, un alt scenariu cu toate 
ingredientele. Era ca și cum Thomas scrisese chiar el scenariul. 
Imagini cu scenele crimelor, cu cartușe goale şi urme de sânge pe 
trotuar și interviuri scurte cu locuitorii care scrutau acoperișurile cu 
ochi temători. Se răspândea panica și lumea spunea că era mai bine să 
se termine în curând înainte să fie infectat întregul oraș. 

În timp ce se uita, i-a apărut un zâmbet larg pe față. Asta e bine 
pentru Jansen și e şi mai bine pentru mine, s-a gândit el. Unii erau tentaţi 
să creadă că totul fusese plănuit de Casa Albă, chiar de Jansen însuși. 
Şi-a golit paharul și a clătinat din cap. Nu, nu era ceva ce ar fi plănuit 
preşedintele, nici măcar în cele mai întunecate momente ale sale. A 
început să râdă. Jansen nu ar fi avut cum să provoace asta, dar șeful 
lui de cabinet ar fi putut, foarte ușor, dacă nu s-a și întâmplat deja. 

Şi-a mai turnat un pahar și a analizat din nou situația. 

Jansen nu îi ceruse sfatul lui Thomas când alesese membrii 
Cabinetului, așa cum era de așteptat, având în vedere că era șeful 
personalului de la Casa Albă și un asociat de încredere și de lungă 
durată. Normal că Thomas fusese puțin mai mult decât iritat la 
vremea respectivă, dar acum înţelegea lucrurile mai bine. 

Jansen avusese un plan, vedea asta acum. 

Thomas se opusese alegerii lui Billy Johnson pe care o făcuse 
Jansen. Nu ar fi trebuit ca președintele să fie preocupat de faptul că 
Johnson petrecuse ceva timp într-un spital de psihiatrie după ce fusese 
omorât fiul său? Așa se întrebase Sunderland la vremea respectivă. 
Chiar era acesta genul de om care să conducă Departamentul de 
Securitate Internă? 

Totuși Jansen insistase, își amintea foarte bine acest lucru. La ce se 
gândise Thomas în ziua aceea? De ce şi-a dat seama abia acum ce 
alegere bună fusese Billy Johnson? 

Da, a fost pentru că Billy Johnson își pierduse un fiu, o tragedie 
care îl afectase nespus de mult, o tragedie personală ca aceea care îl 
afectase pe Jansen. Și Johnson ura armele de foc la fel de mult ca 


Jansen. Era atât de simplu. Acesta era genul de oameni cu care voia să 
lucreze Jansen. 

Thomas a pus jos paharul cu whisky și la sunat pe Kane. Nu a 
trebuit să-i explice prea mult, pentru că Kane a început să vadă și el 
care erau posibilitățile. După ce au discutat care ar fi trebuit să fie 
următoarea lor mișcare, Thomas i-a cerut să verifice trecutul tuturor 
membrilor Cabinetului. Voia să știe câți dintre ei mai aveau rude care 
fuseseră victime ale unor atacuri armate sau ale altor atacuri violente. 

Răspunsul pe care la primit cu puţin timp înainte de asfințit i-a 
făcut pulsul să crească de entuziasm. Investigația lui Kane a scos la 
iveală faptul că peste jumătate dintre familiile personalului 
preşedintelui și ale celor din Cabinet suferiseră episoade violente 
similare cu cel al lui Johnson. Și dacă era după Thomas, numărul de 
acte de violență aparent întâmplătoare avea să crească în continuare, 
afectându-i mai ales pe membrii Cabinetului. Apoi Thomas va face tot 
ce îi va sta în putință ca propunerile draconice ale lui Jansen să 
devină realitate, ceea ce în schimb va intensifica imediat situația. Ţara 
trebuia să experimenteze un val de violenţă fără precedent pentru ca 
decretele lui Jansen să aibă justificare, iar Congresul nu va avea de 
ales decât consimtă. Vor urma asasinate, atentate cu bombă, răpiri și 
alte acte teroriste până când se va declara stare de urgenţă în ţară, 
ceea ce va desființa Congresul și va transfera puterea Agenţiei 
Federale de Management al Situaţiilor de Urgenţă. În mijlocul acestor 
lucruri, vicepreședintele sigur va demisiona în semn de protest și 
atunci nu ar mai fi nimeni cu autoritatea de a se opune numirii de 
către președinte a şefului său de cabinet în funcţia lui. În tot acest 
timp, Sunderland nu trebuia decât să menţină relaţii bune cu opoziția 
și cu toți politicienii care îl abandonaseră pe Jansen. Pentru că atunci 
când va veni ziua în care Jansen va muri — și ziua aceea nu e departe — 
Thomas va avea nevoie de mulți aliați de partea sa. Asta însemna că 
trebuia să se asigure că opoziția era informată de eforturile sale mari 
de a opri nebunia. 

Apoi, odată președintele eliminat, el va fi alegerea evidentă pentru 
a succeda. Cine altcineva? 

După ce Jansen și-a făcut publică propunerea de reformă, Kane 
deja era ocupat să-i schimbe părerea unuia dintre cei mai puțini 
entuziasmați susținători ai săi, Procurorul General Lovell. Nu fusese 
greu să îi plătească pe câţiva huligani să le atace pe mama și pe fiica 
lui; chiar o violaseră pe mama lui Lovell fără bani în plus. Nu fusese 
nicio problemă nici pentru Kane să îi elimine pe atacatori chiar în 
noaptea aceea. Apoi l-au avut pe Procurorul General în palmă; sau cel 
puțin așa a crezut Sunderland. 

Dar circulau zvonuri pe coridoarele de la Casa Albă cum că 


Procurorul General Lovell și preşedintele Curţii Supreme de Justiție 
aveau de gând să solicite o dezbatere în Congres privind noile 
propuneri de lege. Așa că, încă o dată, era o situaţie de care a trebuit 
să se ocupe Ben Kane. 

Trupul lui Manning a fost practic rupt în două când limuzina care îi 
transporta pe el și pe Procurorul General a fost aruncată în aer în timp 
ce mergeau spre Capitol Hill. Lovell a avut mai mult noroc, dar 
atentatul asupra vieţii sale a pus capăt opoziţiei sale față de campania 
„antiviolență” a lui Jansen și l-a transformat într-un susținător 
necondiționat al acestuia. 

Din păcate, mici ajustări ocazionale, improvizate și corecţii ca 
acestea erau inevitabile în astfel de momente. „Ucigaşul de pe 
acoperiş”, care a fost găsit mort în apartamentul său după ce vecinii 
au început să simtă un miros ciudat, a fost un caz similar. 

Locuitorii apartamentului s-au dovedit a fi o bătrână și fiul ei, un 
fost angajat al FBI, care se răzbunase pentru că fusese dat afară din 
agenţie, reducând personal populaţia din New York. După ce au 
mâncat un pateu infectat cu toxina botulinică, mama și fiul au avut 
parte de o moarte înceată, în secret. O jurnalistă de la NBC, cunoscută 
ca domnișoara B şi renumită pentru reportajele ei controversate și 
critice, a devenit interesată de caz după ce a primit un pont din partea 
lui Tom Jumper. Dar de vreme ce telefonul ei era ascultat, domnișoara 
B i-a pus fără să vrea pe Thomas și pe Kane pe urmele lunetistului. 

Așadar Kane și oamenii săi au fost primii care au ajuns la 
apartamentul urât mirositor și au confiscat în secret pușca care 
omorâse atâţia cetățeni new-yorkezi. 

Apoi Kane a angajat un asasin ca să se ocupe de treaba asta, 
folosind aceeași armă ca „Ucigașul” original. Cu cât era mai multă 
panică, cu atât era mai multă simpatie pentru programul lui Jansen, 
zicea Kane. Thomas a fost de acord. Kane putea să îl oprească pe noul 
„Ucigaş” după ce își atingea scopul. 

Ceea ce a și făcut. 

Ucigaşul locuia în Prospect Park din Brooklyn și inventivul Kane a 
aranjat ca recenzorii din cadrul unui nou recensământ la nivel 
naţional să cerceteze tocmai acel cartier, având grijă ca ucigașul să 
trezească suspiciunea recenzorului care va bate la ușa lui. Kane s-a 
ocupat și de cercetarea apartamentului vinovatului și de ţinerea lui 
sub observaţie, apoi a pus poliția pe urmele lui și în cele din urmă l-a 
împușcat. 

Mai târziu, Tom Jumper a insinuat că însăşi Casa Albă fusese 
implicată în omoruri, dar asta nu conta prea mult, atâta timp cât 
Thomas nu era considerat responsabil pentru ele sau pentru 
amenințările cu bombă pe care Kane le făcuse împotriva Congresului 
şi a altor locuri. 


Dar acestea erau probleme pe care el și Kane le puteau rezolva. 

Între timp, întreaga ţară a încetinit din neputinţă şi confuzie, 
încurajând milițiile să iasă din ascunzătorile lor și să săvârșească acte 
de violență nemaivăzute până atunci. Vulturii cu Capete Albe au 
bombardat sediul Partidului Democrat, de exemplu. Era minunat și 
nici Thomas nu ar fi putut orchestra totul mai bine de atât. Era pe val. 

Cel mai mare obstacol în cadrul planului excelent al lui Thomas era 
că preşedintele Jansen începuse să se baricadeze în Biroul Oval. 
Doctorul său a declarat că era un fel de paranoia, dar cel mai probabil 
Jansen știa de fapt cât de vulnerabil era. Morţile a câtorva membri ai 
Congresului îi puseseră capac. Jansen era conștient că putea să fie şi el 
pe lista cuiva, dar nu avea cum să știe că acel „cineva” era chiar 
vicepreședintele său. 

Cam în acest moment, președintele i-a cerut lui Lance Burton să 
sporească măsurile de securitate de la Casa Albă. O decizie înțeleaptă, 
dar nu în favoarea lui Thomas Sunderland. 

Thomas a așteptat apoi o oportunitate de a-l ucide pe Jansen și 
prima lui șansă a sosit câteva săptămâni mai târziu, drept rezultat a 
doua evenimente care nu aveau nicio legătură unul cu altul. 

Primul a fost un incident minor în care un agent de la Serviciile 
Secrete a auzit o conversaţie dintre Sunderland și Kane. Kane s-a 
simţit neconfortabil cu privire la ce ar fi putut să audă agentul, așa că 
i-a tăiat gâtul şi a lăsat un bilet în vestiarul bărbatului, amenințându-l 
pe președinte cu aceeași soartă. Un număr dramatic și de efect care a 
lăsat impresia scontată. Thomas a fost mulțumit. 

Apoi mai era şi Donald Beglaubter, care a părut să fie de acord cu 
decretele lui Jansen, dar care apoi a început să investigheze explozia 
limuzinei în care se aflaseră Șeful Suprem al Curţii de Justiţie 
Manning și Procurorul General Lovell. Beglaubter era un om inteligent 
- probabil cel mai bun creier de la Casa Albă — și Thomas era convins 
că existau șanse mari ca investigația lui să ducă la ceva până la urmă. 
Beglaubter trebuia să fie eliminat, de preferat împreună cu Jansen. 

Așa că Kane a aruncat o grenadă de mână spre președinte când el și 
Donald Beglaubter mergeau prin tunelul care ducea în Departamentul 
Trezoreriei. O ţinuse ascunsă într-o nișă mică timp de două ore, 
așteptând momentul potrivit, dar reuşise doar jumătate din misiune. 
Beglaubter îşi pierduse capul, dar regele și-l păstrase pe al lui. 

În confuzia care a urmat, Kane s-a alăturat celorlalți bodyguarzi şi 
investigația ulterioară nu a avut niciun rezultat. Kane, maestrul în 
manipulări, a întors situaţia în avantajul său, acuzând Serviciile 
Secrete de lașitate şi de abandonare a datoriei, și a recomandat să li se 
retragă majoritatea responsabilităţilor de la Casa Albă. 


Jansen i-a urmat sfatul. La urma urmei, un agent al Serviciilor 
Secrete fusese învinovăţit pentru că nu îl percheziționase cum trebuie 
pe Toby O'Neill în noaptea alegerilor. Astfel, Kane și oamenii săi 
obținuseră libertatea de care aveau nevoie. 

După această încercare de asasinare ratată, Președintele se închise 
de tot în biroul său și deveni imposibil de abordat. Planurile pentru 
următoarea încercare trebuiau să mai aștepte. 

Dar nu prea mult. Prim-ministrul britanic reușise să-l momească pe 
Jansen să iasă afară, și acum Kane și Sunderland au văzut o nouă 
oportunitate în cadrul conferinței de presă. 

Mai devreme, avuseseră loc o serie de evenimente neașteptate în 
acea zi, dar nu le stricase nimic planul. După apariţia surpriză a lui 
John Bugatti la Casa Albă, cadavrul lui fusese aruncat fără nicio 
ceremonie în subsolul din Aripa de Vest; iubitul lui deja zăcea 
sugrumat în patul lor din Georgetown. Apoi Thomas a reușit să dea 
delegaţiei britanice „jurnalul” său. Discursul său funcţionase; avea 
toată susținerea lor. Atât Lance Burton, cât și Wesley, erau păziți bine. 
Burton se va întâlni în curând cu Dumnezeu, în timp ce soarta lui 
Wesley nu fusese decisă încă. Și cu o seară în urmă, un grup rebel de 
ofițeri de armată își primise instrucţiunile finale prin unul dintre 
contactele lui Kane. Toate armele erau pregătite și oamenii aceștia 
ştiau să le folosească. Numai liderul lor, „Sean”, știa că misiunea lor 
era finanțată de o serie de mari industriași, și numai o parte dintre 
aceştia știau exact pentru ce era folosită investiţia lor și că de fapt 
Kane lucra pentru Thomas. Veșnic cu privirea aţintită spre viitor, 
Thomas știa că trebuia să intre în grațiile mai marilor din finanțe, și 
asta era o cale sigură de a face asta. 

Acum, doi șefi de stat aveau să moară. Pilonii Casei Albe aveau să 
se clatine, cele două măreţe naţii occidentale se vor cutremura și 
lumea îşi va deschide ochii. Și până să se aşeze praful, Thomas va fi 
preşedinte, ocupat cu restabilirea condițiilor de dinainte ca Jansen să 
preia postul. Întregul Cabinet şi toţi oficialii de top vor fi daţi afară. 
Cei mai proști dintre ei vor fi judecaţi pentru trădare, iar cei mai 
inteligenți vor părea că s-au sinucis, începând cu Lance Burton și Billy 
Johnson. 

El va opri starea de urgenţă și va face pace cu milițiile, cu cei de 
dreapta, cu lobby-iștii, Senatul și Camera Reprezentanţilor. Singurul 
lucru pentru care își făcea griji era ce ar putea să facă fostul 
vicepreședinte, Michael K. Lerner. Cum va încerca să-l oprească pe 
Sunderland dacă reapărea pe scena politică? Câte voturi putea 
câştiga? Dispăruse complet de când demisionase în semn de protest. 
Se pare că pe Jansen nu îl interesa persoana sa, dar pe Thomas, da. Le 
dăduse ordin lui Kane și oamenilor săi să îl găsească și să îl 


neutralizeze cât mai curând. 

Statele Unite ale Americii urmau să aibă drept preşedinte un gigolo 
cinic și un fiu de tată care şi-a ucis soția, fie că voiau asta sau nu. 

Thomas s-a uitat la ceas. Era așteptat la ceai în Sala de mese la ora 
15.30, după conferința de presă de pe terasa din faţa holului de 
recepție al diplomaților. Avea să fie o conferință de presă 
excepțională, mai ales pentru că va fi prima din cariera lui Thomas la 
care va participa. Studia ploaia care cădea pe geam când Kane a intrat 
pe ușă. 

— Cum e cu ploaia? a întrebat Sunderland. 

— Nicio problemă. Începe să se ducă, a răspuns Kane. 

— L-ai scos pe Burton? 

— Sigur că da. Doi oameni îl păzesc de parcă vieţile lor depind de 
asta — ceea ce e adevărat. 

— Și Barefoot. Ce părere ai despre el? 

— Nu a avut nicio legătură cu planul de supraveghere al lui Burton. 

— Potrivit cui? a întrebat Sunderland. Lui Burton? 

— Burton a trecut printr-un interogatoriu destul de intens. Are un 
caracter prea slab ca să fie un mincinos convingător. L-ar fi trădat pe 
Barefoot demult. 

— Bine, atunci îl păstrăm pe Wesley. Ar putea să ne fie martor. Va 
trebui să îl pregătim după ce se va termina totul. 

A bătut cu palma în birou. 

— Acum stai jos puţin, Kane. Ne așteaptă o zi mare. 

Kane de obicei prefera să stea în picioare, dar își trânti corpul 
robust de nouăzeci de kilograme pe canapeaua lui Sunderland. 

— Spui că Burton a trecut printr-un interogatoriu ca lumea, a 
continuat Thomas. Sper că nu are semne pe corp. 

— Nu, niciunul important. 

— Va trebui să dispară. 

— Da, ştim asta. 

— Ce le-ai spus celor de la FBI despre Bugatti? a întrebat Thomas. 

— Ceea ce am stabilit. Că Bugatti a intrat cu forța în biroul tău și 
te-a ameninţat. Că nu aveai de unde să știi că era neînarmat și l-ai 
împușcat. Caz închis. 

— Eşti sută la sută sigur că suntem pregătiți pentru a riposta 
împotriva grupului Cairo? Nu poate să rămână nici măcar unul dintre 
ei care să vorbească despre ce rol am jucat eu, Ben. 

— Totul e sub control total. O să îi gazăm cât timp o să fie încă în 
monument. 

Thomas a încuviințat din cap. 

— Să o faci cum trebuie. 

— Da, domnule. 


— Fără supraviețuitori! Ai înțeles? 

— Da, domnule. 

— Și ai o listă actualizată cu toți ofițerii renegaţi din ţară? 

— Da, și în momentul de față este trimisă la FEMA. 

— Trebuie să scăpăm de ei toți în același timp - și repede — înainte 
să se ducă starea de confuzie, ai înţeles? 

— Da. Directiva pe care o trimitem la FEMA susține faptul că 
jumătate din acești oameni sunt extrem de periculoși și că trebuie 
folosite orice mijloace pentru a fi opriți. 

— Dar Moonie Quale? 

Kane s-a aplecat dornic în față pe canapea. 

— Încă mai crede că îi oferim amnistie. 

— Unde e acum? 

— În Seattle, încă suferă din pricina rănilor. 

— E bine că îl ținem în viață, comentă Sunderland, apoi a râs. 
Gândește-te la toate informaţiile utile pe care ni le-a dat. Ironic, nu-i 
aşa, că în ultimele două săptămâni l-am ţinut în custodie pe bărbatul 
pe care inamicul îl vede drept liderul lor? E o nebunie. 

I-a făcut cu ochiul locotenentului său. 

— Ai gândit bine, Kane. Şi spui că acum este într-o casă sigură din 
Seattle? 

— Da. 

Ben Kane părea destul de mulțumit de el însuși. Totul mergea 
conform planurilor. 

— Să aruncați în aer casa. 

— S-au dat deja ordinele. 

— Moartea lui Moonie Quale va fi primul meu act victorios ca 
preşedinte, îți dai seama de asta? Fără el, majoritatea milițiilor își vor 
preda armele. 

Bărbatul a zâmbit. 

— Și oamenii tăi? Cum faci cu ei? 

— O să păstrez doi. Sunt de încredere. 

— Dar ceilalți? 

— O să-i pun în faţa liniei de tragere. O să stea chiar în spatele 
preşedintelui. Nu vor avea nicio șansă, va arăta foarte natural. 

— Foarte înţelept, Kane, foarte înțelept! Dar Bud Curtis? Ai mutat 
executarea lui la șase dimineaţa, mâine? 

— Da, implementăm un alt plan deoarece se pare că un anume șerif 
T. Perkins pare să fie capabil să dovedească nevinovăția lui Curtis. 

— T. Perkins...? 

Thomas și-a adus aminte de bărbat din timpul călătoriei în China și 
cum sperase că șeriful va fi eliminat din concurs din prima rundă. 
Acesta era bărbatul care îl adusese la tribunalul din Monterey când era 
tânăr, când era fugar. Ce s-ar fi întâmplat dacă l-ar fi recunoscut 


Perkins în China? A clătinat din cap. Ce naiba era cu toți oamenii ăștia 
din acea călătorie care apăreau iar în viaţa lui ca să-i provoace atâtea 
probleme? Nenorocita de Doggie Rogers, cu care încă nu terminase, 
Bugatti, pe care îl aranjase el, într-o măsură mai mică și Wesley 
Barefoot şi acum șeriful ăsta slăbănog care nu scotea niciodată un 
cuvânt. 

— Şeriful Perkins e un om mort, a decis el. Sper că suntem de acord 
aici. 

— Sigur, dar au fost destul de mulți oameni care au auzit 
emisiunea de la radio a lui Jumper și Bugatti din noaptea aia, așa că 
ar putea foarte bine să fie și alții care vor încerca să ceară o 
reinvestigare a cazului lui Curtis. 

— Da, Tom Jumper - ca să vezi! Gunoiul ăla alb ridicol și bun de 
nimic s-a dovedit a fi singurul curajos. Extraordinar. 

A zâmbit, aducându-și aminte de pozele pe care le văzuse cu 
Jumper în duba de transmisiuni. Nu mai rămăsese prea mult de 
recunoscut din el. 

— Ai pregătit o declaraţie pentru negarea argumentelor făcute de 
el și Bugatti în emisiune? 

— Da, acum mult timp. 

— Bun. Cât despre Bud Curtis. O să trecem la planul B. Când au de 
gând milițiile să ia cu asalt închisoarea? 

— Peste douăzeci de minute. 

— Şi-i lăsăm pe prizonierii din miliții liberi? 

— Deocamdată, da. 

— Dar Bud Curtis? 

Kane își plimbă degetul mare pe gât. 


Capitolul 41 


Doggie şi T au ajuns la Casa Albă în același timp cu un elicopter 
care cobora zgomotos pe deasupra mulțimii de oameni îmbrăcați în 
uniformă și o lua spre sud. 

Doggie s-a ţinut de mijloc, simțindu-și stomacul plin de noduri. 

T a tras prelung din ţigară și a arătat spre un rând de mașini de 
poliție şi de dube albe cu embleme FEMA discrete, parcate în fața 
barierelor de beton. Şi-a parcat și el mașina de șerif între două mașini, 
a oprit luminile albastre și s-a întors spre ea. 

— Lasă pe mine, Doggie, a zis el, stingând mucul de ţigară în 
scrumieră. Să nu scoţi niciun cuvânt, orice ar fi, m-ai înţeles? Să te uiţi 
la mine dacă te deranjează ceva și ține minte că eu sunt cel care ia 
deciziile. 

Doggie a încuviințat din cap. Nimic nu o va face să deschidă gura. 

— Apleacă-te în față, a spus el, apoi i-a pus cătușele la încheieturi. 
Să te opui puţin când te scot din mașină și o să te trag până acolo, 
bine? 

— Da, numai să nu începi să mă baţi pe acolo. 

Ea a zâmbit. 

El nu i-a întors zâmbetul. 

— Dacă asta o să ne salveze vieţile în escapada asta imbecilă, o să o 
fac. 

Apoi a tras-o din mașină și a împins-o înaintea sa în ploaia care se 
rărea, dincolo de bariere și până la postul de gardă. Se simţea ca o 
proscrisă care urma să fie omorâtă cu pietre. Toată lumea se holba la 
ea, inclusiv soldaţii, dar nimeni nu a încercat să îi oprească, nici 
măcar agenţii sub acoperire. Lucrurile au început să se precipite abia 
când au ajuns la punctul de control, unde se aflau o mulțime de 
persoane în uniforme cu decoraţii. 

Aici au fost îndreptate arme automate mici spre ei și li s-au cerut 
actele de identitate, parcă sperând că nu aveau ce le trebuie și că 
puteau astfel să îi împuște pe loc dacă făceau o mișcare greșită. T a 
bombănit puţin înainte să le arate legitimaţia și să ridice mâinile în 
aer ca să fie percheziționat, iar Doggie i-a urmat exemplul. Soldaţii i- 
au pipăit în mod profesionist peste tot, oprindu-se ocazional cu 
mâinile pe corpul lor ca să se asigure că nu au vreo armă ascunsă. Nu 
erau nepoliticoși, dar intimitatea periculoasă a situației o făcea pe 
Doggie să se simtă rău. 

Apoi soldaţii s-au dat un pas înapoi. 

— Aceasta este Doggie Rogers. Știţi cine este, a zis T simplu. 
Trebuie să fie dusă direct la Serviciile Secrete, aşa că chemați-i acum, 


bine? Trebuie să scoată informaţii importante de la ea. 

Soldatul responsabil, care stătea dincolo de gardul din fier forjat, a 
dat din cap spre gardianul de la punctul de control pe care Doggie 
obișnuia să-l salute în fiecare zi. S-a deschis o poartă și o fotografie cu 
Doggie a ajuns la ofițerul la comandă. Acesta a ţinut poza lângă fața 
lui Doggie ca să vadă dacă este aceeași persoană. 

— Ea este, credeţi-mă, a insistat T. 

— Nu mai e femeia care a fost cândva, a observat soldatul, 
clătinând din cap. 

Doggie s-a uitat la T, simțind cum îi bate inima tare. Se deschisese 
sezonul de vânătoare și ea nu avea cum să se apere, nu avea unde să 
se ascundă. Și se afla aici, existența ei depinzând de bărbatul taciturn 
şi slab care stătea lângă ea, tânjind după o ţigară. T a mijit ochii 
concentrându-se și încercând să descifreze ce se petrecea în spatele 
sticlei blindate. Apoi gardianul a dat din cap de câteva ori și a raportat 
ofițerului de afară, folosind un limbaj prin semne care ar fi putut 
foarte bine să însemne că trebuiau să se descotorosească imediat de ei. 

În schimb, câțiva bărbați în costume negre au venit în grabă spre ei 
de pe aleile de la Casa Albă. Liderul lor le-a făcut semn să fie deschisă 
poarta de fier și au fost aruncaţi în cușca leului. 

Trei minute mai târziu, stăteau în biroul lui Ben Kane — o cameră 
mică, fără ferestre, în care Doggie nu mai călcase niciodată. 

Atmosfera din Casa Albă era agitată, poate presărată cu puţină 
panică. Oameni pe care nu îi mai văzuse niciodată alergau de colo- 
colo pe coridoare. Grupuri de agenţi de pază se regrupau constant și 
cei care le țineau companie aveau cu toţii expresii goale în timp ce 
ascultau atenţi ce se comunica în căști. 

Unul dintre oamenii lui Kane stătea jos vizavi de T și l-a întrebat 
unde o prinsese pe Doggie și cine era contactul lui de la Casa Albă. Nu 
a fost deloc mulțumit când T abia dacă a ridicat din umeri și și-a scos 
o țigară. 

— Fumatul este interzis în interiorul Casei Albe, a strigat gardianul 
care stătea lângă ușă. 

Era un tip pe care Doggie l-a recunoscut, ştia că fuma cel puţin o 
oră încontinuu în fiecare zi, afară sub magnolia lui John F. Kennedy. 

Apoi primul tip a repetat întrebarea și când T a răspuns prin a cere 
o cafea, a renunțat. Era clar că aveau treburi mult mai importante de 
făcut decât să stea să piardă timpul cu un șerif meschin de la țară. 

Așa că i-au cerut să desfacă cătușele și să i le pună la spate, cu 
braţele în spatele spătarului, ceea ce T a făcut fără nicio ezitare. 

— Kane va trebui să se descurce singur, le-a spus locotenentul lui 
Kane celorlalți. 

— În niciun caz nu o să mă interogheze Ben Kane, a zis ea, foindu- 


se ca să nu-și mai simtă brațele și încheieturile atât de incomod. 
Aduceţi-i pe Wesley Barefoot sau Lance Burton. Ei sunt cei cu care 
vreau să vorbesc, în afară de președinte! 

Bărbaţii care o înconjurau erau cam aceeași pe care îi prezentase 
Sunderland cu un an în urmă în biroul guvernatorului din Richmond. 
Datoria lor era să ofere securitate și liniște sufletească, dar asta nu o 
consola prea mult în situaţia actuală. Șoaptele lor din colț o înfiorau. 

S-a uitat la T. Nici măcar nu ridicase din sprâncene în tot acel timp. 
Ce naiba îţi trece prin cap, T? s-a întrebat ea. Căzuseră de comun acord 
că scopul lor era să ajungă la Wesley și, dacă nu reușeau asta, să 
găsească o altă cale ca să ajungă la președinte. Așa că de ce stătea 
acolo somnoros și cerea cafea? 

— Au spus că Kane e ocupat cu Lance Burton, a raportat fumătorul 
cu mâna la cască. O să vină Hartmond. 

— De ce el? E de la Serviciile Secrete, a comentat unul dintre 
oamenii lui Kane. 

— Nu-ţi face griji, vine și Jones, a răspuns primul. 

Asta era de ajuns pentru T. S-a ridicat şi a spus: 

— Voi puteţi să așteptați. Eu nu am mâncat nimic toată ziua, așa că 
mă duc până la cantină. 

A ridicat o mână ca să le oprească protestele. 

— Puteţi să mă găsiți acolo dacă aveţi nevoie de mine. Apoi mă duc 
acasă. Biroul Șerifului din districtul Highland - acolo puteți trimite 
recompensa. 

A plecat legănat din cameră ca un cowboy fără cal. Într-o altă 
situație, acest spectacol de bravadă ar fi părut comic. Cum putea 
polițistul ăsta ţăran și excentric să se descurce prin labirintul de la 
Casa Albă? Probabil că nu era în stare să găsească nici măcar toaleta 
bărbaţilor. 

S-a întors spre ea în timp ce pleca și a clătinat din cap aproape 
imperceptibil ca și cum putea să simtă la ce se gândește. Nu era un 
semnal să nu-și facă griji — în niciun caz. Era doar o reamintire să nu 
scoată un cuvânt, indiferent ce încercau ca s-o facă să vorbească. 

Cât timp Doggie și-a așteptat interogatorii, mâinile au început să-i 
amorțească din cauza cătușelor. Așa stătea tatăl meu ultima dată când l- 
am văzut, s-a gândit ea. Aproape că a izbucnit în lacrimi. După câteva 
ore cătușele lui aveau să fie înlocuite cu curelele de piele de pe targa 
de execuţie. 

S-a aplecat în față astfel încât ochii de șoim ai agenţilor să nu 
observe că o copleșeau emoţiile. Dumnezeule! s-a gândit ea, dar, nu, 
trebuia să se adune și să se concentreze pe situaţia actuală. 

Apoi au sosit doi bărbați și le-au spus celorlalți să plece. 

Amândoi erau de temut, în ciuda înfățișării lor diametral opuse. 


Unul era slab, de culoare și tăcut — un bărbat pe care Ben Kane îl 
angajase după atentatul asupra vieţii lui Jansen în tunelul de la Casa 
Albă —, iar celălalt era un bărbat mai în vârstă, gras și palid, care îi 
aducea aminte de bibliotecarul din Chesapeake din copilăria ei. 

Erau aceiași oameni care interogaseră personalul din Aripa de Vest 
după încercarea de asasinare și se zvonea că se urăsc, de vreme ce 
Jones era plătit de Ben Kane, iar Hartmond lucra pentru Serviciile 
Secrete. Dar amândoi aveau obiceiul de a sări direct la jugulara 
victimei — fără milă și fără promisiuni că va avea parte de clemență 
dacă va vorbi. Slujba lor era să extragă informaţii, chiar dacă asta 
însemna să folosească metode neconvenționale. 

— Sunteţi acuzată că aţi încercat să îl omorâţi pe vicepreședinte. 
Ştiţi care pot fi consecințele, domnişoară Rogers? 

Ea a rămas tăcută și a studiat peretele din spatele biroului lui Kane, 
unde erau expuse cel puţin douăzeci de fotografii înrămate, cu Kane și 
alți oameni pentru care lucrase ca bodyguard. Mulţi erau persoane 
importante și câţiva stăteau cu brațul pe umărul lui Kane care rânjea. 
Erau ca niște certificate de merit pe peretele unui doctor sau al unui 
psiholog, erau dovada recunoașterii profesiei sale. 

— Nu veţi obține nimic dacă tăceţi, Doggie Rogers. Suntem destul 
de insistenți, după cum bine știți, a zis Hartmond, care se înghesuise 
pe scaunul din faţa ei. 

— Pentru cine lucraţi, domnişoară Rogers? Va trebui să ne spuneți 
dacă sperați că veți primi vreun soi de clemență din partea 
judecătoriei. 

Dar ea parcă nici nu era acolo. Nu așa îi spusese T să se comporte? 

Hartmond a înclinat capul într-o parte. 

— Domnișoară Rogers, tatăl dumneavoastră urmează să fie 
executat peste câteva ore. Vorbiți cu mine și voi vedea ce pot face. 
Poate că încă mai există speranţă pentru el dacă vorbiți acum. 

Apoi și-a concentrat privirea asupra lui. 

— Am spus „poate”, domnişoară Rogers. Să aud ce îmi puteți 
spune. 

Deja era pe jumătate sigur, tâmpitul ăla prost. 

— Cine v-a plătit? 

Ea a tras aer adânc în piept. 

— Să faceţi ceva pentru tatăl meu? La ce vă referiți? 

— De exemplu, aș putea să iau acel telefon și să sun la Securitatea 
Internă. Ei sunt cei care se ocupă de apeluri și de amânarea execuțiilor 
în ziua de azi. 

— Atunci luaţi telefonul, a spus ea imediat. 

T nu avea să fie mulțumit, dar ce altceva putea face? Hartmond s-a 
aplecat nerăbdător în față. Deja credea că o are la mâna lui. 

Doggie s-a uitat la Jones cu coada ochiului. Acesta nu părea să 


urmeze investigația; se pare că cineva vorbea cu el prin cască. 

— Kane e în drum spre Sala de Situaţii împreună cu Lance Burton, 
a spus Jones, luându-și mâna de la cască. Secretarul general a fost 
arestat. 

A simţit un fior prin tot corpul. Lance Burton arestat? Ce mai 
urma? 

Hartmond a sfredelit-o cu privirea pe Doggie. 

— Alo? Domnișoară Rogers? Dacă vreți să salvați viaţa tatălui 
dumneavoastră, răspundeți-mi la întrebare. 

A observat o sclipire în ochii lui. Dincolo de privirea sa fixă, mintea 
lui era în altă parte. Se învârtea în jurul următoarei sale întrebări ca 
un șoricar înfometat, dar privirea lui era precum o rachetă care încă 
nu avusese șansa să-şi lovească ţinta. Să sune la Securitate Internă? 
Era ultimul lucru pe care avea să-l facă, își dădea seama de asta. Tatăl 
ei nici măcar nu reprezenta o problemă. 

Doggie s-a aşezat pe marginea scaunului, iar el i-a zâmbit cu 
indulgență. Pentru el, reacția ei era un semn de confidențialitate. El 
rostise câteva replici și ea deja era gata să ciripească. Partenerul lui a 
privit-o zâmbind pe față, apoi a văzut cum zâmbetul îi dispare când ea 
şi-a dat capul pe spate și l-a scuipat în față. Nu avea cum să-și ascundă 
surpriza și confuzia. Acum chiar că arăta ca bibliotecarul care nu știa 
cum să facă față unei camere pline de copii neascultători. 

Ea s-a lăsat din nou pe spătar, observându-l în timp ce îşi ștergea 
fața calm, lucru care însemna exact opusul, mai ales în ceea ce 
priveşte soarta ei. S-a simţit bine pe moment, dar asta a fost tot. Ea era 
cea legată de scaun. 

— O să obținem ce vrem de la dumneavoastră, domnișoară Rogers, 
nu vă faceţi griji. Dacă vreţi să vă faceţi o favoare, atunci vorbiți cu 
mine. O parte dintre colegii mei nu posedă simţul meu al umorului. 

De data aceasta, zâmbetul lui nu a funcţionat deloc. 

Acum știa că cei doi agenţi aveau să facă schimb de roluri. Vedea 
în privirea lui Hartmond că avea să cedeze în faţa abordării mai 
directe a lui Jones. Urma să se întâmple ceva; doar că nu știa ce. Jones 
avea s-o ia de cap și să i-l sucească până îi trosnea gâtul? Poate că 
avea să îi toarne apă pe gât cu pâlnia până când se sufoca. În orice 
caz, îi era frică acum. 

Jones s-a ridicat în picioare și s-a dus în spatele ei. Avea ochi 
frumoși, reci ca gheața, dar ea era atentă la mâinile sale. Ce avea să-i 
facă? S-a aplecat asupra ei ca o pasăre de pradă în căutarea celui mai 
vulnerabil punct de pe corpul victimei, apoi s-a năpustit asupra ei și i- 
a mângâiat încet artera carotidă. 

Bărbatul și-a plecat fața până când a ajuns la același nivel cu al ei. 

— Suntem aici în căutarea unor răspunsuri, domnişoară Rogers, aşa 
că vă întreb: pentru cine lucraţi? 


I-a mângâiat gâtul în timp ce a vorbit. 

— Nu lucrez pentru nimeni. Sunt angajată la Casa Albă. Lăsaţi-mă 
să vorbesc cu Wesley Barefoot. 

— E și el implicat în asta, domnișoară Rogers? 

A simţit cum o cuprinde panica. 

— Ce înseamnă toate astea? Nu am făcut nimic și Wesley Barefoot 
nu are nimic de-a face cu asta. Aţi devenit de-a dreptul paranoici? 

El a apăsat un pic mai tare pe artera ei. A strâns-o puţin, dar a 
făcut-o să se alarmeze 

— De ce aţi vrut să-l omorâți pe vicepreşedinte? a întrebat el, 
diminuând din nou presiunea. 

Doggie s-a uitat la Hartmond, implorându-l din privire. 

— Ajutaţi-mă, l-a rugat ea. Daţi acel telefon și vă spun totul. Doar 
faceţi-i să amâne executarea tatălui meu. 

Dar Hartmond a ignorat-o. Nu poți să uiţi aşa uşor că te-a scuipat 
cineva. 

— Doar nu o să staţi acolo să-l lăsați pe Jones să mă strângă de gât, 
nu? a spus ea, încercând să-l înduplece. Nu sunteţi ca oamenii lui 
Kane. 

Jones a mai apăsat puţin, abia perceptibil, dar brusc cei doi bărbați 
i se păreau departe de ea și camera a început să se întunece. În 
următoarea clipă el a slăbit presiunea, și sângele i-a circulat din nou 
către creier iar simţurile i-au revenit la normal. 

— De ce ați vrut să-l omorâţi pe vicepreședinte? a repetat Jones. 
Cine v-a plătit? 

Te rog, T, întoarce-te. Oprește-i! s-a rugat Doggie în gând, și apoi a 
observat că mâinile lui Jones nu mai erau pe gâtul ei. 

A ridicat privirea spre ei și a observat o stare de alertă bruscă și 
instinctivă în privirile lor, asemenea unui șoarece care ridică capul 
înainte ca mirosul pericolului să-i ajungă la nări. S-au întors imediat 
spre ușă, înainte ca Doggie să audă zgomotul înăbușit al unei 
împușcături. 

Imediat s-a declanșat haosul pe hol. S-au auzit zgomote de pași 
gonind pe lângă ușa deschisă pe jumătate și cei doi bărbaţi s-au 
încordat. 

— Împuşcătura a venit dinspre Biroul Oval? a întrebat Hartmond, 
încercând să rămână calm. 

— Dacă ai vreo legătură cu asta, ești moartă, a șuierat Jones spre 
Doggie. Unde s-a dus blestematul ăla de șerif? a întrebat el, lovind-o 
direct peste gură. Voi doi aţi avut de-a face cu asta? 

Doggie şi-a lins buza; sângele era cald și dulce. Începea să-și piardă 
controlul. 

— Nu! a strigat ea. N-am avut nicio legătură! Noi nu am făcut 
nimic, nu înțelegeţi? 


Jones și-a dus mâna la cască. 

— E vicepreședintele! Au zis că cheamă ajutoare! 

I-a aruncat o privire sălbatică și a ieșit pe ușă în grabă. 

Inima îi bătea nebunește. Făcuse T vreo nebunie? Era bine? 

— Eu nu am nimic de-a face cu asta, a repetat ea, uitându-se la 
Hartmond imploratoare. 

Apoi bărbatul a luat telefonul și a început să sune. Chiar avea să o 
ajute acum? 

— Așa, sună-i! l-a îndemnat femeia. Fă-i să amâne execuţia și o să- 
ţi spun totul. 

El a ridicat mâna ca s-o facă să tacă. 

— Avem o situaţie de criză aici, a anunţat el la telefon. S-a tras 
înăuntrul biroului vicepreședintelui... Nu, nu știu ce s-a întâmplat. Eu 
sunt aici și o interoghez pe Doggie Rogers... Nu, nu am scos nimic de 
la ea... Nu, mă îndoiesc... Da, Jones s-a dus acolo... Da, o să vă anunţ. 

A închis și i-a aruncat o privire fioroasă, asemănătoare cu cea a lui 
Jones. 

— Rămâi aici dacă chiar eşti interesată să-ți salvezi tatăl. S-ar putea 
să mai ai o șansă după ce mă întorc. 

Apoi a dispărut și el. 

Exact înainte să izbească ușa în urma sa, a zărit o frântură din 
tavanul înalt de pe hol. Și-a adus aminte de prima dată când stătuse 
acolo, absorbită de grandoarea impresionantă a Casei Albe. O amintire 
dintr-o altă viață, cu totul diferită. Dacă în acea primă zi — în toată 
acea splendoare - ar fi avut o premoniţie despre situaţia ei disperată 
actuală, ar fi făcut stânga-mprejur și ar fi plecat de acolo. 

A închis strâns ochii. Nu-i curgeau lacrimi, dar îi tremurau mâinile 
amorțite și încătușate. Și-a umplut plămânii cu aer și s-a concentrat să 
gândească rațional. 

Dacă putea să ridice scaunul până la biroul lui Kane, poate reușea 
să se aplece și să formeze cu bărbia numărul lui Wesley de pe 
intercom, poate. 

S-a aplecat în față cu precauţie și a început. Dacă aluneca, era 
terminată. Și-a îndreptat picioarele și a reușit să facă un sfert de pas în 
față. A mai încercat o dată. 

De data aceasta, piciorul i s-a prins sub un cablu. Doggie s-a aplecat 
în față şi s-a lovit cu fruntea de marginea biroului. Camera a început 
să se învârtă și s-a lovit din nou la cap de ceva în timp ce a căzut pe 
podea. 

A aterizat pe jumătate sub biroul lui Kane, cu picioarele sub ea și 
tendoanele de la încheieturile mâinilor mai aveau puțin și plesneau. 
Durerea era de nedescris, dar nu a îndrăznit să scoată niciun sunet. În 
schimb, s-a rugat. 

Doamne, de ce lași să se întâmple asta? Ce ţi-am făcut eu? Ajută-mă, te 


rog, ajută-mă! 

Şi-a mișcat picioarele și a încercat să se ridice într-o poziție mai 
bună, dar în zadar. Așa că s-a rugat în continuare. 

Apoi auzi pe cineva intrând. S-a răsucit şi a văzut că era T. Perkins. 

Bărbatul a închis ușa în urma sa. 

— Hei, Doggie, ce faci? Eşti bine? a întrebat el, ridicând-o. S-a tras 
undeva în Aripa de Vest. 

Acum părea și el agitat. 

— A sunat ca o armă de calibru mare. A venit timpul să ne mișcăm, 
acum ori niciodată. 

I-a simțit mirosul de aftershave când s-a aplecat la spatele ei și i-a 
desfăcut cătușele. Era cel mai plăcut miros din lume. 

— Unde mergem, Doggie? a întrebat el. Tu ești cea care ştie drumul 
pe aici. 

— L-ai văzut pe Wesley? a întrebat ea, masându-și încheieturile. 

— Nu am văzut decât agenţi de pază în gri și negru, și niște agenți 
britanici destul de serioși, a răspuns Perkins. Prim-ministrul Watts și-a 
adus destulă protecţie; sunt plasați peste tot. 

— Cine a fost împușcat? Știi? 

— Nu, dar nu-ţi face griji pentru asta. Trebuie să ieşim de aici. 

Dar frica a paralizat-o brusc. Şi-a dus mâna la gură. Dacă păţise 
ceva Wesley? 

— Haide, Doggie, să mergem! 

Da, Doggie, haide! a auzit o voce în mintea ei. Haide, gândește! Fă 
ceva! 

S-a uitat prin birou până când privirea i s-a oprit asupra unui 
costum agăţat în spatele ușii. Era clar o mărime mai mare, dar T s-ar fi 
putut pierde în peisaj dacă era îmbrăcat cu el. 

— Poftim! a zis ea, împingându-l spre el. Pune-l pe tine! 

Apoi a căutat grăbită prin câteva dintre sertarele lui Kane până 
când a găsit ceea ce îi trebuia: două legitimaţii cu microfoanele 
implantate. Erau tocmai pe fundul unui sertar, sub niște teancuri de 
fotografii în alb și negru cu oameni pe care nu-i recunoștea, dar 
pentru care îi părea brusc rău. 

A deschis ușa precaută și s-a uitat în ambele direcţii. Holul era plin 
de oameni, dintre care toţi se uitau spre acea parte a clădirii în care se 
afla Biroul Oval și biroul vicepreședintelui. 

Așa că l-a tras pe T pe hol și l-a grăbit în direcţia opusă, spre biroul 
ei. Nu că ar fi fost o destinație bună în momentul de față, sigur avea să 
fie primul loc în care o vor căuta, ci pentru că era secțiunea cea mai 
îndepărtată de conflict, cu cele mai mici birouri pentru angajaţii cu 
cele mai neînsemnate funcții. 

Doggie a aruncat rapid o privire spre vechiul ei birou. Părea 
neatins, deși una dintre grămezile de jurnale alunecase pe jos. Se pare 


că vor trebui să mai aștepte cazurile astea, s-a gândit ea, cu o oarecare 
satisfacție. Dar cu ce ajuta asta? Cu ce ajutase slujba ei vreodată? 

— Uite, T, a spus ea, deschizând ușa de vizavi. 

Era biroul în care două dintre cele mai groaznice coțofene făceau 
schimb de ponturi de frumuseţe şi bârfe stupide în fiecare zi, în timp 
ce îşi exersau mersul pe tocurile prea înalte. Mirosul urât de parfum 
ieftin și „exclusiv” încă se simțea în aer, a observat Doggie. 

— Găinile astea se ocupă de condiţiile pieţei, așa că duminica nu 
lucrează, a spus ea încet. Încuie ușa, T, şi o să încerc să văd dacă pot 
să dau pe Wesley. 

A apelat numărul lui și a aşteptat. Ia-o ușor! Și-a spus ea când nu a 
primit niciun răspuns. Ar putea să fie mai multe motive. Mai încearcă 
peste câteva minute. 

— Ia uită-te la asta! i-a atras T atenţia, scoțând o rochie galbenă ca 
un canar, cu pliuri, dintr-un dulap din spatele ușii. 

Era exact genul de rochie pe care ar purta-o piţipoancele alea la 
festivitățile ţinute la Casa Albă. Doggie cunoștea genul ăla de femei. 
Erau pregătite să atace în cazul în care, într-o seară, aveau suficient 
noroc încât să fie așezate lângă un diplomat eligibil de pe continentul 
potrivit. 

— Nu o să mă îmbrac cu asta, T! a refuzat ea. 

— Dar te aștepți să intru eu în cortul ăsta de circ? i-a replicat T, 
ridicând costumul Armani al lui Kane. Încearcă să te uiţi la tine, a 
adăugat el, trăgând-o în fața unei oglinzi mari din ușa dulapului. 

Zdrenţele ieftine pe care le cumpărase în acea dimineață 
îndepărtată din cartierul Bronx arătau mai rău decât un sac de cărbuni 
uzat. Fiecare cută era murdară de o substanță imposibil de determinat, 
părul ei acum negru era strâns în șuvițe slinoase și pielea ei arăta ca o 
toaletă neglijată. 

Și-a golit buzunarul de mărunțiș și de cele două desene ale 
milițianului. Apoi l-a pus pe T să se întoarcă cu spatele și ea și-a dat 
jos bluza lamentabilă și pantalonii, și-a băgat capul într-o chiuvetă 
mică dintr-un colț al biroului și a trecut la treabă. 

După a treia spălare, apa din chiuvetă era tot gri, așa că a luat un 
prosop și a încercat să-și scuture restul mizeriei din păr și de pe față. 
După ce a terminat, s-a uitat din nou în oglindă, uimită. Dacă existase 
vreodată o persoană cu bujori în obrăjori, ea era aceea. Arăta ca o fată 
de la fermă, scoasă direct dintr-un film de Douglas Sirk. 

La final, și-a tras rochia peste cap și s-a pieptănat. 

— Nu ai spune că e puţin cam mult pentru o după-amiază de 
duminică? a întrebat ea, întorcându-se spre T. 

El a analizat-o mulțumit și apoi s-a analizat și pe sine, mai puțin 
mulțumit. Chiar trebuia să se plimbe în costumul ăla Armani? Atrăgea 
clar atenţia așa. 


— Prea mult? Nu, e mai bine — mult mai bine. Dar ce facem în 
privința mea? 

Doggie i-a ridicat sacoul și i-a strâns pantalonii la spate cu cureaua. 

— Bun, a zis ea, e mai bine așa! Dar va trebui să stai cu sacoul ăla 
imens. 

Șeriful a descoperit că era mai bine dacă ţinea pieptul scos în față. 
Apoi şi-a golit și el buzunarele de la geacă -— legitimaţia de șerif, 
bricheta, portofelul și mărunțișul, cheile de la mașină și talismanul lui 
norocos, săgeata — punând totul în buzunarele costumului Armani. 
Acestea l-au făcut să pară puțin mai gras, dar nu îndeajuns, așa că și-a 
luat revolverul clasic în stil western și l-a băgat la curea. Asta nu prea 
îi îmbunătăţea imaginea de ansamblu. 

— Lasă chestia aia, T! i-a recomandat femeia. 

S-a uitat la ea de parcă tocmai îi împușcase calul. 

— Dacă îl scoţi pe aici, o să te împuște și o să te omoare, așa că 
lasă-l aici! 

El s-a strâmbat nemulțumit și a ascuns pistolul sub un teanc de 
hârtii. 

— Acum ne punem astea! a zis Doggie și i-a dat o legitimaţie. Nu 
vom ajunge prea departe fără ele. 

El a luat obiectul, l-a întors pe toate părțile și apoi și la prins atât 
de sus pe rever încât era imposibil să nu fie observat. 

— Aceasta e o probă! a spus ea, punându-și-l pe al ei. Pentru toți 
cei care ascultă acum, vă vorbește Doggie Rogers. Tatăl meu este 
nevinovat și din acest motiv mă aflu aici. Acuzaţia pe care au adus-o 
împotriva mea cum că am încercat să îl omor pe vicepreședinte este o 
mare prostie. Singurul lucru pe care l-am omorât a fost respectul de 
sine al lui Sunderland, lucru care, bineînţeles, este probabil mai rău 
decât crima. Dar nenorocitul a meritat-o. El e cel care a fost în spatele 
uciderii lui Mimi Jansen și a șefului Curţii Supreme, printre altele. 
Sunderland nu este cine pretinde că este, asta ca să știți. M-aţi auzit? 

Un zâmbet i-a apărut pe față. Poate că nu era cel mai inteligent 
lucru, dar s-a simţit foarte bine făcând asta. 

— Mai încerc o dată să-l contactez pe Wesley, a spus ea, dar a 
renunțat după ce telefonul a sunat de zece ori. 

De data asta chiar era îngrijorată. 

— Acum ce facem, T? 

— Cât timp așteptam o șansă să te scot din biroul lui Kane, am 
auzit pe cineva zicând că va avea loc o conferință de presă afară, în 
fața sălii de recepţie la ora trei și douăzeci. Adică peste puţin timp. 
Ştii unde e asta? 

Doggie s-a uitat la el. O conferință de presă pe terasă? 

— E foarte neobișnuit, a spus ea clătinând din cap. 

— Thomas Sunderland a fost întotdeauna împotriva conferințelor 


de presă ţinute afară. „Vremea poate să fie imprevizibilă, la fel și 
măsurile de siguranță”. L-am auzit cu urechile mele zicând asta. 

— Şi atunci...? 

— Mereu le țineam înăuntru, deși Jansen urăște asta. Ultima 
conferință ţinută afară a fost în Richmond, în timpul campaniei 
electorale. 

T a rămas cu gura căscată. 

— Dar de data asta permite asta... Nu e ciudat? 

Din instinct și-a adus aminte de cele două desene pe care le scosese 
din buzunar și care acum stăteau pe biroul ei. Le-a ridicat. 

Deodată, amândoi și-au dat seama ce însemnau schițele. Și nu era 
deloc bine. 

Wesley nu mai știa cine era și nici încotro se îndrepta. Până acum 
câteva săptămâni, totul în viața sa fusese organizat potrivit unei 
formule care crezuse întotdeauna că îl va aduce în vârf, pas cu pas. 
Acum, câteva minute în fața monitorului din camera de supraveghere 
a lui Lance Burton i-au arătat că eforturile lui de ani de zile fuseseră în 
zadar. Fusese martor la uciderea lui Bugatti și brusc viitorul își 
pierduse orice structură sau înțeles. Acum un singur lucru era cert: 
dacă supravieţuia catastrofei prezente, zilele în care visase să ajungă 
în vârf se terminaseră. 

Trebuiau să existe și alte căi prin care să-și câștige existența. 

A privit pe monitor cum oamenii lui Kane au cărat cadavrul lui 
John Bugatti afară din biroul lui Sunderland. Apoi s-a forțat să 
schimbe pe camera de pe coridor ca să-și vadă vechiul prieten pentru 
ultima dată în timp ce dispărea pe hol. 

Toţi oamenii de pe hol au stat și au privit — agenţii de pază 
americani, agenţii speciali britanici lipsiţi de orice expresie, diplomaţii 
care erau în trecere pe acolo. 

A schimbat pe camera din afara Biroului Oval, a cărui ușă încă era 
închisă ermetic, și apoi pe camera de la recepţie în care stăteau 
grupuleţe din delegaţia britanică, vorbind în șoaptă. 

Apoi a revenit la biroul lui Sunderland și l-a văzut pe Ben Kane 
deasupra biroului vicepreședintelui. 

Wesley a dat mai tare sonorul de la legitimaţie care încă era 
blocată în canapea. Sunetul era ușor neclar, dar a auzit totul. 

— Și Barefoot. Ce părere ai despre el? 

— Nu a avut nicio legătură cu planul de supraveghere al lui Burton. 

— Potrivit cui? a întrebat Sunderland. Lui Burton? 

— Burton a trecut printr-un interogatoriu destul de intens. Are un 
caracter prea slab ca să fie un mincinos convingător. L-ar fi trădat pe 
Barefoot demult. 

— Bine, atunci îl păstrăm pe Wesley. Ar putea să ne fie martor. Va 
trebui să îl pregătim după ce se va termina totul. Acum stai jos puțin, 
Kane. Ne așteaptă o zi mare. 

În acel moment Kane s-a așezat pe canapea, corpul lui imens 
eliminând orice șansă de a auzi ceva transmis de micul microfon. 

Măcar sadicii ăștia doi nu mă suspectează, s-a gândit Wesley, fără să 
simtă vreun fel de ușurare. Încă mai vedea corpul lipsit de viață al lui 
John Bugatti în faţa ochilor și nu putea să nu se întrebe la ce îl 
supuseseră pe Lance Burton. 

A încercat în zadar să înţeleagă ceva din gesticulările celor doi 


bărbaţi de pe ecran. Apoi, după aproximativ un minut, Kane și-a 
schimbat poziţia și o parte din sunet a revenit. 

— Încă mai crede că îi oferim amnistie, spunea Kane. 

Wesley s-a îndreptat de spate. Despre cine vorbeau acum? Oare de 
vreun politician exilat? 

— Unde e acum? 

— În Seattle, încă suferă din pricina rănilor. 

— E bine că îl ţinem în viaţă, a spus Sunderland, apoi a râs. 
Gândește-te la toate informaţiile utile pe care ni le-a dat. Ironic, nu-i 
așa, că în ultimele două săptămâni l-am ţinut în custodie pe bărbatul 
pe care inamicul îl vede drept liderul lor? 

Dumnezeule! Vorbeau despre Moonie Quale! Care naiba era 
legătura aici? Wesley s-a aplecat în față ca să se asigure că hard disk- 
ul înregistra totul. 

Te rog, să vadă cineva asta! s-a rugat el, sperând că vreo persoană 
decentă de la Departamentul de Securitate Internă se întâmpla să 
urmărească și să asculte în același timp, astfel încât să existe o șansă 
ca aceste informații şocante să fie aflate de toată lumea. 

— Ai gândit bine, Kane. Și acum spui că e într-o casă sigură din 
Seattle? 

Kane s-a mișcat din nou pe canapea și sunetul a dispărut încă o 
dată. 

Wesley a privit filmul de groază fără zgomot pe monitor în timp ce 
cugeta asupra ultimelor evenimente. Ce mai conta că nu mai putea să 
audă ce ziceau acum? Nu auzise deja destule? Tocmai fusese martor la 
mărturisirea unui act de înaltă trădare. Dacă era după el, aceste fişiere 
video digitalizate aveau să fie epitaful personal și politic al lui 
Sunderland. Dar cum avea să scape de aici? Era posibil să îi transmită 
un mesaj președintelui că fusese închis în biroul lui Burton? Poate 
oamenilor de la punctul de control. Măcar ei nu erau oamenii lui 
Kane, din câte știa el. 

A plecat din încăperea cea mică, s-a dus la biroul lui Burton, a 
apăsat câteva butoane pe intercom și a constatat că era tot mort. La fel 
și telefonul. Ce naiba avea să facă acum? Telefonul lui mobil era pe 
masa din biroul său și în biroul lui Burton nu era nicio cameră spre 
care să strige după ajutor. Și nici legitimaţia pe care i-o dăduse Burton 
nu avea microfon. 

A desfăcut draperiile și s-a uitat pe geam spre bulevardul 
Pennsylvania. Ploaia se mai oprise, dar diavolii negri ai lui Kane erau 
tot acolo. 

S-a dat înapoi de lângă geam și a închis draperiile. Era culmea 
ironiei. El stătea aici închis, având informaţii care puteau să răstoarne 
cea mai mare democraţie a lumii și era incapabil să facă ceva în 
privinţa asta. 


A ciulit urechile. Ce era zgomotul acela de pe coridor? A fugit în 
camera de supraveghere ca să verifice monitorul. 

Era exact ce credea el: preşedintele Jansen și oaspetele său 
proeminent tocmai ieşiseră din Biroul Oval. 

Wesley s-a uitat la imaginea prim-ministrului Watts în timp ce 
acesta traversa coridorul ca să discute cu membrii delegației sale. 
Părea complet epuizat și avea o expresie foarte gravă. 

Câţiva metri mai încolo, Jansen vorbea cu Ben Kane. Poate că 
servitorul fidel al lui Thomas Sunderland tocmai îi oferea 
preşedintelui versiunea sa specială cu privire la moartea lui John 
Bugatti. 

Apoi Sunderland a apărut din nou în colțul imaginii. Gesturile lui 
sigur voiau să spună că totul era sub control acum. 

Nenorocitule! s-a gândit Wesley și și-a întors atenţia asupra prim- 
ministrului. Dintr-odată, expresia lui Watts s-a schimbat dramatic — în 
rău. Acesta trebuie să fi fost momentul în care diplomații săi îi dădeau 
informaţiile pe care le primiseră de la Sunderland, spunându-i prim- 
ministrului că președintele Statelor Unite își pierduse mințile, 
comisese nenumărate fapte îngrozitoare și era responsabil pentru că 
provocase haos în întreaga țară. 

Așa că Wesley nu a fost surprins să vadă că Watts le-a făcut semn 
cu mâna câtorva bodyguarzi să vină mai aproape de el și apoi a rămas 
la o distanță de câţiva pași în spatele lui Jansen în timp ce se 
îndreptau spre gazonul Casei Albe. 

— Ce naiba o să creadă Jansen când o să vadă că nu îl aștept pe 
podium? a mormăit Wesley, încercând să găsească o cameră din zona 
recepțţiei diplomatice. Nu a reușit, așa că în schimb a încercat să 
găsească o cameră care îi monitoriza ori pe Kane ori pe Sunderland. 
Din nou, fără succes. 

— Fir-ar! a înjurat el și a început să apese de zor pe toate camerele 
din toate celelalte birouri. 

Nici măcar ambasada americană din Saigon nu a fost mai pustie de 
atât la finalul înjositor al Războiului din Vietnam. 

A clătinat din cap. Chiar să fi fost Casa Albă cea mai mare 
fortăreață a libertăţii din lume? 

Apoi a încercat un buton de pe panoul de control în dreptul căruia 
era scris Biroul 15. Era penultimul dintre birourile monitorizate şi se 
aştepta să fie gol la fel ca restul. 

A înlemnit când a văzut biroul, nevenindu-i să-şi creadă ochilor, 
mintea lui fiind incapabilă să absoarbă încă o informaţie șocantă. Și-a 
lipit fața de ecran. Dumnezeule, era adevărat! Acela era vechiul său 
partener de călătorie din China, șeriful T. Perkins, care-și punea o 
legitimaţie la reverul unui sacou Armani mult prea mare, care stătea 
ca pe gard pe el. Şi nu era aceea Doggie, într-o rochie galbenă plisată, 


arătând mai palidă și mai ostenită ca niciodată? 

În alte circumstanţe, acesta ar fi fost un moment vesel, acum însă 
era o nouă sursă de anxietate. 

Cum au intrat în clădire? s-a întrebat el. Nici măcar în cele mai 
sălbatice fantezii ale sale nu și-ar fi imaginat că Doggie va face așa 
cum îi spusese la telefon. Și acum, iat-o aici. Ce credea că face? Chiar 
credea că va putea să-și croiască drum prin grămada aia de nebuni ca 
să îl roage pe președinte să-i cruțe viața tatălui său? Ce puneau ei doi 
la cale? 

Acum chiar că trebuia să iasă de aici, orice ar fi, şi poate că acesta 
era momentul. Îl păzeau doar doi oameni de-ai lui Kane; aproape toți 
ceilalți agenţi de pază erau cu ochii pe președinte, pe prim-ministru și 
pe anturajul lor. Pe monitor a văzut că, pe lângă cei doi gardieni, mai 
erau şi nişte diplomaţi britanici care stăteau în faţa ușii. 

Şi-a încleștat dinţii. Peste o secundă o să ies pe ușa asta, o să mă 
strecor în mijlocul grupului de englezi și apoi o să merg împreună cu ei pe 
hol, şi-a spus el. Oamenii lui Kane nu vor încerca să îl oprească într-o 
situație ca asta și, dacă totuși încercau, avea să înceapă să strige tot ce 
auzise și văzuse, chiar cu preţul vieții. 

S-a uitat prin deschizătura ușii în biroul lui Burton și a auzit un clic 
foarte încet, care nu i-a făcut deloc plăcere. A oprit de tot sunetul de 
la monitor și a simţit că respiraţia îi scapă total de sub control. S-a 
ridicat și a revenit repede în birou, unde a dat peste privirea 
pătrunzătoare a lui Ben Kane. 

— Am venit să îți transmit scuzele vicepreşedintelui, a spus Kane, 
uitându-se peste umărul lui Wesley. 

Se aștepta să mai vină și alții din camera de supraveghere sau ce? 

— Datoria vicepreşedintelui a fost să acționeze cu îndârjire, 
înţelegi, a continuat el, dar acum suntem convinși că nu ai avut nimic 
de-a face cu faptul că Burton trăgea cu urechea la ce se spunea în 
biroul preşedintelui. 

I s-a spus să zică asta, nenorocitul! s-a gândit Wesley. Măcar dacă 
Kane ar fi știut ce ştia el. Într-o zi, bătăușul ăsta avea să plătească 
pentru coşmarul la a cărui creare participase și el! Dar cuvintele care 
i-au ieșit din gură au fost: 

— E în regulă, înțeleg perfect! 

Kane a făcut semn spre ușă. 

— Conferința de presă începe peste câteva minute. Președintele 
Jansen te așteaptă să îi prezinţi pe el și pe prim-ministru. 

A fost condus prin sala de conferință a Cabinetului, în care toate 
ușile duble fuseseră deschise larg și lumina se revărsa în încăpere prin 
toate ferestrele. Pentru o clipă, scena arăta atât de grandioasă și de 
virtuoasă. Nu-și mai văzuse niciodată locul de muncă iluminat atât de 
frumos; nu mai fusese niciodată atât de dulce mirosul de gazon 


proaspăt tuns de la Casa Albă. 

Când a ieșit afară, s-a uitat în sus spre cer. Gaura albastră dintre 
nori părea să se mărească. 

A cercetat cu privirea scena. Era o liniște deplină. Cei mai mulți 
oameni adunaţi afară își închideau umbrelele. Agenţii FEMA erau 
răspândiți la periferia gazonului, vigilenţi și gata de acţiune, și lângă 
podium era o pădure de microfoane. La zece metri mai încolo, pe 
gazonul sclipitor, era un șir lung de fotografi și de cameramani care 
stăteau cu echipamentul pregătit și lângă ei aștepta grupul obişnuit de 
jurnaliști, capabili să ucidă pentru a pune prima întrebare. 

Jansen și prim-ministrul Watts stăteau chiar lângă Casa Albă și în 
spatele lor erau bodyguarzii, cu privirile aţintite permanent în toate 
direcțiile prin ochelarii Ray-Ban. 

Cei mai mulți dintre membrii Cabinetului stăteau lângă ușă, pe un 
rând de scaune tapisate. Oaspeţii mai puţin importanți din ambasada 
britanică și din Departamentul de Stat erau într-o parte a podiumului, 
unde era poziționat și Wesley, şi în spatele lor se întindea un rând de 
scaune pliabile goale, care în curând aveau să fie ocupate de membrii 
cu rang mai jos din delegaţia britanică, care încă stăteau pe coridoare, 
chinuindu-se să-și dea seama cum să procedeze în cazul acelei situații 
noi și sinistre. 

Wesley trebuia să gândească limpede. Cel mai important lucru în 
momentul de față era să discute repede cu Jansen înainte să vorbească 
presei despre vizita oficială. Era esenţial ca Jansen să știe ce informații 
primise delegaţia britanică despre el și de la cine. Aceasta putea fi 
singura lui șansă. Mai târziu putea fi prea târziu. 

A analizat zona rezervată membrilor Cabinetului, uitându-se după 
Sunderland, dar locul lui era gol. Cum se putea așa ceva? El 
întotdeauna era acolo unde era și acțiunea. 

I-a trecut minte un gând îngrozitor, dându-și seama că Doggie și T. 
Perkins erau în acel moment într-un birou, la cincizeci de metri de ei. 

Oare Sunderland aflase ceva de ei? Doamne fereşte! 

— Vreau doar să vorbesc puţin cu preşedintele, i-a zis el lui Kane 
pe un ton liniștit. 

S-a întors să o ia spre podium, dar strânsoarea puternică a lui Kane 
l-a oprit imediat. O mișcare rapidă și profesionistă care a trecut 
neobservată de invitați și presă. 

— Nu crezi că poate să mai aștepte? a întrebat Kane pe un ton 
indulgent, încercând să facă să pară că era o întrebare, în timp ce 
privirea lui era asemenea unui șoim care tocmai simţise miros de 
carne putredă. 

Erau șanse mici ca agentul să-și fi dat seama ce se întâmplase când 
îl prinsese pe Wesley ieşind din camera de supraveghere a lui Burton. 
Și acum, Kane simțea că Wesley era pe punctul de a-i relata 


președintelui tot ce știa. 

A încercat să-i înlăture suspiciunile lui Kane cu un zâmbet larg. 

— Președintele s-ar putea să aibă o declaraţie de ultimă oră pe care 
poate că vrea să o fac. E o procedură normală, deci care e problema? 

Dar expresia lui Kane nu s-a schimbat și l-a strâns și mai tare de 
braţ. 

— Procedură normală? Știi că nu e adevărat, domnule Barefoot! 

Wesley trebuia să se controleze. Dă-mi drumul odată, dacă nu vrei să 
încep să urlu toate faptele murdare și trădătoare pe care le-aţi făcut voi! s- 
a gândit el, dar nu a zis nimic. 

— Urci acolo și îi prezinți pe preşedinte şi pe Watts, bine? 

Kane parcă vorbea cu un copil. 

Wesley s-a uitat la degetele neastâmpărate de la mâna dreaptă a lui 
Kane. Avea de gând să întindă mâna spre arma automată și să îl 
împuște pe purtătorului de cuvânt de la Casa Albă în fața tuturor 
acelor oameni? Oare Kane putea să-și dea seama atât de bine ce avea 
de gând să zică Wesley odată ce ajungea la microfon? Wesley era 
convins că da. Kane stătea nemișcat, așteptându-i următoarea mișcare. 
Dar cum putea Kane să își imagineze că va scăpa basma curată după 
ce îl va împușca? 

Wesley a încuviințat din cap. 

— Da, bineînţeles că poate aștepta. O să le fac introducerea acum. 

În clipa în care Ben Kane și-a slăbit strânsoarea, Wesley era pregătit 
să parcurgă distanţa scurtă până la președinte în fugă. Dar o secundă 
mai târziu, o lovitură paralizantă la gât l-a făcut să se oprească brusc. 
A auzit exclamațţii de surpriză din partea oamenilor din spatele său în 
timp ce Kane l-a apucat ca să-l sprijine, făcând semne cu mâna spre 
oameni ca și cum pe Wesley doar îl luase puţin ameţeala. Wesley era 
buimăcit, incapabil să se miște sau să vorbească, dar asigurările lui 
Kane i-au făcut pe invitaţi să se relaxeze din nou. 

Totul s-a terminat în câteva secunde. 

Apoi l-a condus pe Wesley până la un loc gol de pe rândul din 
spate, în apropiere de tribună și i-a făcut semn unuia dintre oamenii 
săi să vină ca să îi transmită un mesaj președintelui. 

— Wesley Barefoot a suferit o criză de amețeală, a zis el, adăugând 
că părea să fie ceva contagios în aer, deoarece şi Lance Burton se pare 
că fusese afectat de aceeași problemă. Așadar președintele va trebui să 
rostească introducerea singur. 

Kane s-a aplecat spre Wesley imediat după ce a plecat bărbatul. 

— Asta ca să ştii, nu am deloc încredere în tine, Barefoot! a șoptit 
el. Sunderland este hotărât să te păstreze; va avea nevoie de un martor 
din personalul de la Casa Albă în care să poată avea încredere, după 
ce se va termina totul, dar asta nu va funcționa, dacă mă întrebi pe 
mine. Ştii și vezi prea multe, și vorbeşti cu prea mulți oameni. O să fii 


o problemă, simt asta. Ce naiba căutai în camera de supraveghere a lui 
Burton? Poţi să-mi răspunzi la întrebarea asta? 

Wesley a încercat să-și îndrepte umerii ca să poată respira mai 
bine. Își simţea limba imobilizată în gură. Putea doar să-și miște capul 
puţin ca să vadă ce se întâmpla împrejurul lui, dar nu putea să 
reacționeze. 

Kane a pus o mână pe umărul său și a mișcat-o încet spre gât. 

— Nu, Barefoot, a repetat el, nu am deloc încredere în tine. Văd 
asta în ochii tăi, nu eşti de partea noastră. Aproape că pot să şi miros 
asta. 

Simţea cum degetele lui Kane se apropie spre artera carotidă. Apoi 
a urmat o presiune ușor crescândă în intensitate. S-a uitat la picioarele 
sale amorţite care se întindeau în fața sa pe iarba umedă și la mâinile 
inutile care-i atârnau în poală, cu palmele în sus. În timp ce se 
concentra să-și miște unul dintre degete, a simțit un fior de gheață 
dinspre umeri în vreme ce Kane continuă să-l strângă. 

O s-o facă. O să mă omoare în fața oamenilor ăstora și a camerelor, s- 
a gândit Wesley. După aceea, mâna lui Kane pe gâtul lui Wesley avea 
să fie considerată un gest grijuliu, ca şi cum el îi luase pulsul lui 
Wesley deoarece îşi făcea griji pentru starea lui. Avea să fie certat 
pentru că nu chemase un doctor imediat, dar avea să răspundă că nu 
ştiuse că era atât de grav, că moartea lovise pe neașteptate. 

Între timp, plămânii lui Wesley începuseră să funcţioneze din nou. 
A întors privirea spre tribuna goală, gândindu-se că locul care 
obișnuia să fie altarul său avea să îi fie acum piatră de mormânt. Nu 
era nimic dramatic, doar o senzație de tristeţe și de singurătate, de 
regret că nu realizase ceea ce ar fi trebuit să realizeze în viață. 

Apoi, a apărut o parte din delegaţia britanică și s-a așezat pe 
scaunele din fața sa, fără să-i observe pe el și pe Kane. Cu toţii priveau 
spre pupitrul gol și șușoteau între ei. Apoi, au ajuns și niște femei din 
delegaţie, care nu mai erau la fel de discrete. 

— Ce crezi că o să spună Watts despre toate astea? a întrebat una 
dintre ele. 

Wesley a încercat să lovească cu piciorul în scaunul femeii, dar 
piciorul său abia dacă s-a mișcat vreun pic. 

— Watts? Ha! O să menţină aparențele, draga mea, poţi să stai 
liniștită, a şoptit cealaltă. 

Presiunea mâinii lui Kane pe gâtul său i-a scăzut puterea de 
concentrare. Începea să simtă că îl ia somnul. Nu era o senzație 
neplăcută, mai mult una de ușurare. 

S-a uitat la monumentul Washington din depărtare. Nori maiestuoși 
pluteau deasupra obeliscului, scoțând la iveală din ce în ce mai mult 
cerul albastru-deschis. Cireșii mai aveau puțin și înfloreau. 

Era o zi minunată să mori. 


A reușit să observe o umbră pe gazon, după care capul i-a căzut în 
piept şi totul a devenit gri. Când silueta s-a oprit lângă el, a simţit 
parcă că nu se oprise din întâmplare. Apoi a simţit o altă mână pe 
umăr, mișcându-se încet spre degetele strânse ale lui Kane și 
apucându-le în sfârșit şi trăgându-le de pe gâtul lui. 

A simţit cum niște mâini s-au luptat pe umerii săi și apoi cum Kane 
l-a apucat strâns de mână pe nou-venitul. 

Chiar dacă Wesley nu putea să-l vadă pe Kane, simțea că nu el 
controla situația. I s-a părut că aude vocea lui Kane și apoi pleoapele 
sale au început să fie mai puţin grele, sângele i s-a pus în mișcare și i-a 
pompat oxigen spre creier. A tras aer adânc în piept și a simţit 
furnicături în picioare și braţe care începeau să-și revină. Apoi a 
ridicat capul și a văzut-o pe Doggie în rochia ei plisată, prinsă în mâna 
ca o menghină a lui Kane. 

Agentul a băgat capul între Wesley şi Doggie. 

— O să-l omor dacă scoţi un sunet, Doggie Rogers! a șuierat el. Ce 
naiba faci tu aici? Nu-ţi prețuiești viața mai mult de atât? 

Apoi a ridicat capul din nou și s-a pregătit pentru un moment 
oportun în care să îi neutralizeze pe amândoi. 

Ce are de gând să facă? s-a întrebat Wesley. Ce scuză o să mai 
inventeze de data asta? Acum că începea să îi funcționeze organismul 
din nou, a întors capul și mai mult ca să îi vadă pe membrii 
Cabinetului de pe rândul din față. 

În capătul îndepărtat al tribunei VIP, unul dintre bodyguarzii lui 
Billy Johnson îi șoptea ceva șefului său. La început, secretarul 
Departamentului de Securitate Internă a avut o expresie calmă pe 
chip, apoi aceasta i s-a schimbat dramatic. A dat din cap scurt spre 
bodyguardul său și apoi amândoi au început să scruteze orizontul în 
toate direcțiile. Wesley a încercat să le urmărească privirea; însemna 
că se întâmpla ceva serios. Apoi a întors capul de la Johnson și l-a 
zărit pe şeriful T. Perkins în dreptul intrării dinspre sud în Biroul Oval, 
stând în spatele oamenilor lui Kane. Chiar în acel moment privirile li 
s-au întâlnit și T a ridicat puţin mâna în semn de salut, dar Wesley nu 
a putut să îi răspundă la salut. 

Apoi toată lumea s-a ridicat în picioare. Mulţi au început să 
aplaude, dar în niciun caz toată lumea, inclusiv diplomaţii care 
stăteau în fața lui Wesley. 

El a încercat să se ridice în picioare, dar corpul lui încă nu era 
pregătit să-i dea ascultare. Apoi Doggie l-a îmbrâncit brusc pe Kane și 
a reuşit să arunce o coală de hârtie în poala lui Wesley fără să fie 
observată. Wesley s-a holbat la hârtie, încercând să se concentreze. 
Părea a fi un fel de desen tehnic, dar nu știa de la ce. Arăta ca o 
secțiune în formă de cruce, pe lângă care era o serie de numere și 
câteva linii curbate ieșeau din cruce. În partea de sus erau mâzgălite 


cu ruj cuvintele „încercare de asasinare?”, „traiectorie balistică?” şi 
„Monument?”. Era scrisul lui Doggie. A ridicat din nou privirea spre 
Monumentul Washington. 

Au început să-i tremure mâinile, apoi tot corpul. Nu își dădea 
seama dacă era din pricina circulației sângelui care începea să-i revină 
la normal sau pentru că realiza dezastrul ce avea să urmeze. 

Wesley a simţit furia lui Kane în mâna pe care încă o mai ținea la 
ceafa sa. Kane știa de fapt că trebuie să facă cumva să plece de acolo, 
dar mai întâi trebuia să se asigure că Wesley şi Doggie nu le stricau 
planul. 

Lui Wesley i se usca gura din ce în ce mai mult pe măsură ce îi 
creştea anxietatea; pericolul era iminent. Plănuiseră un atac îngrozitor 
din vârful monumentului, iar Kane știa totul despre asta. Nu-i de 
mirare că Thomas Sunderland nu-și făcuse apariţia la conferința de 
presă! 

Apoi un val de căldură i-a cuprins corpul. Poate că îi revenea la 
normal temperatura. A încercat să vorbească, dar nu a putut. Și-a 
mișcat picioarele în iarbă; simţea că puteau să-i susțină greutatea. 

— Doamnelor și domnilor... 

Era vocea Secretarului de Interne Betty Tucker. În rochia ei 
strâmtă, nu trebuia să facă mare lucru ca să atragă atenția mulțimii. 

— Preşedintele Statelor Unite ale Americii, Bruce Jansen. 

— Avem o problemă aici. 

Wesley la auzit pe Kane bălmăjind în microfonul de la rever. 

— Nenorocitule! 

Cuvântul i-a ieşit brusc pe gură. Deci îi revenise și puterea de a 
vorbi. 

A simţit că Doggie era agitată; auzise și ea foarte bine mesajul lui 
Kane. S-a uitat în sus la ea. Era albă ca varul. De teamă, probabil, dar 
nu și de neputinţă. O cunoștea, se temea că peste o secundă avea să 
facă o prostie. 

A clătinat din cap spre ea, dar ea doar i-a zâmbit puţin. Era o 
senzaţie ireală și teribilă, să o vadă stând așa acolo, atât de plină de 
viață și vioaie. Nu lăsa să se întâmple! a implorat-o el în gând. A 
observat că, în spatele președintelui, atenția agenţilor îmbrăcaţi în 
negru se concentra pe Kane în timp ce ascultau în căști. Peste trei 
secunde aveau să vină peste ei și să-i despartă cu forța, pe el și pe 
Doggie. Nefiind văzuţi de nimeni, aveau să găsească un loc izolat ca 
să-i elimine și mai târziu aveau să inventeze o scuză plauzibilă. Şi, 
între timp, Kane avea să evadeze. Un plan simplu și clasic. 

S-a aplecat în față pe scaun ca să încerce să vadă dacă îl țin 
picioarele sau nu. 

— Bună ziua, doamnelor și domnilor! s-a auzit vocea președintelui 
de pe podium. Este minunat să vă văd pe toți adunaţi aici pentru 


această ocazie fericită. 

A făcut cu mâna spre câțiva reporteri. 

— Prim-ministrul Watts a venit să ne facă o vizită şi relațiile dintre 
țările noastre şi-au dovedit încă o dată puterea și durabilitatea. 

În timp ce Jansen continua să citească discursul pe care îl scrisese 
Wesley cu o noapte în urmă, Doggie l-a strâns precaută de umăr cu 
mâna pe care o avea liberă. Era un semn. Avea să se elibereze de Kane 
şi să o ia la goană spre podium, iar Wesley va trebui să joace rolul de 
bodyguard cât de bine va putea. Mai întâi va încerca aceeași lovitură 
de karate pe gâtul lui Kane pe care i-o aplicase și acesta lui, și va 
trebui s-o facă repede, înainte ca agentul să apuce să-şi scoată arma. 
Va trebui să improvizeze; atunci, va vedea ce se va întâmpla. Cel puţin 
să nu sufere Doggie nicio consecinţă. 

Dar exact când Doggie era pe punctul de a acţiona, a fost lovită la 
gât de Kane, la fel cum îl lovise și pe Wesley. 

Înainte ca Doggie să se prăbușească la pământ, Wesley s-a ridicat şi 
a alergat spre podium, făcându-i atât pe agenţii de la Securitate 
Internă, cât și pe oamenii lui Kane să-și scoată armele. 

— Plecaţi de aici! a ţipat Wesley, exact când a simţit un glonț în 
fund tras de Kane. Opriţi-i, domnule președinte! a urlat el, în timp ce a 
căzut la pământ și s-a rostogolit de câteva ori, mânat de avântul său și 
de durerea incredibil de puternică. 

Pentru o clipă, preşedintele s-a uitat în jos la el, apoi le-a făcut 
semn agenților de pază să nu tragă. Dar asta nu l-a oprit pe Kane să 
tragă din nou. De data asta, Wesley nu-și dădea seama unde fusese 
lovit, dar impactul l-a făcut să alunece încă un metru pe iarbă. De data 
asta, a auzit țipete și agitație din partea mulțimii din spatele său în 
timp ce camerele erau aţintite pe corpul lui care sângera și se 
zvârcolea. 

Apoi a auzit exclamaţii din partea publicului și s-a ridicat în coate 
ca să se uite la atacatorul său, care era pe punctul de a-i da lovitura de 
graţie. Kane își ținea pistolul ațintit perfect, cu mâna stabilă, dar avea 
privirea goală. Brusc, şi-a dus mâna cealaltă la gât, unde fusese înfiptă 
o săgeată în vena jugulară, din care a ţâșnit un val de sânge ca apa 
dintr-un furtun de grădină spart. 

Până la acest moment câțiva bodyguarzi se aruncaseră peste 
preşedinte și prim-ministru și îi împinseseră jos de pe podium, între 
timp, Ben Kane căzuse la pământ și agenţii de la Serviciile Secrete 
tăbărâseră pe șeriful Perkins, campionul la darts. 

— Aveţi grijă, plecaţi de aici! E o conspirație! O să lanseze o 
rachetă din Monumentul Washington! a reușit Wesley să ţipe înainte 
să se audă un zgomot puternic din vârful obeliscului. 

Nu a văzut ce s-a întâmplat apoi, doar a auzit un șuierat în aer, 
ţipete disperate și în cele din urmă explozia asurzitoare provocată de 


racheta care a aruncat în aer holul recepției de la Casa Albă, 
transformând coloanele ei grandioase în ruine. 

Următoarele câteva minute au fost ca în Armaghedon. Erau cadavre 
acoperite de praful provocat de explozie. Mâini febrile ridicau molozul 
de pe victime și țipetele de durere și de disperare umpleau aerul. 

Cadavrele bodyguarzilor căzute pe preşedinte au fost târâte într-o 
parte, şi Jansen și prim-ministrul Watts au fost duși în Sala 
Cabinetului. L-au pus pe preşedinte pe masa de conferinţă și pe alte 
persoane mai puțin importante - precum Wesley — pe podea, în timp 
ce pe cei morți i-au lăsat acolo unde muriseră. Sala de recepție pentru 
diplomaţi era complet pulverizată și încă ardea, în timp ce reporterii, 
cameramanii și fotografii de pe gazonul din faţa holului se chinuiau să 
își ducă colegii răniți spre intrarea din partea de sud a parcului. 
Camerele și toate echipamentele electrice erau împrăștiate peste tot ca 
dozele de bere după un concert rock. De departe se auzea un cor de 
sirene. 

Wesley a ridicat privirea recunoscător spre un agent de pază 
britanic care îşi ținea degetul băgat adânc într-o gaură din artera lui, 
care fusese sfâșiată împreună cu o parte din pieptul său. 

Simţea mult prea bine proiectilul care îi era înfipt în pelvis, dar nu 
şi celălalt glonț al lui Kane care îi trecuse prin braţ și luase și o parte 
din mușchiul pectoral cu el. 

— De ce nu pot să simt nimic în piept? a întrebat el. 

— Mă tem că o să simţi în curând, a răspuns bărbatul, cu un accent 
britanic de clasă superioară care aproape că l-a făcut pe Wesley să 
zâmbească. 

S-a uitat la Jansen. Președintele zăcea pe masă, cu câte un doctor 
de ambele părți. Tot ce vedea din el era o şosetă care îi atârna pe 
jumătate de picior. Doctorii vorbeau în șoaptă; era clar că încercările 
lor provizorii de a-i opri sângerările avuseseră succes. 

Prim-ministrul Watts stătea pe un scaun cu un prosop ud pe față, 
aparent având o surzenie temporară provocată de explozie. Era în 
stare profundă de şoc, dar era clar că scăpase mult mai ușor decât 
bodyguarzii săi. 

— Vezi vreo femeie brunetă într-o rochie galbenă pe undeva? l-a 
întrebat Wesley pe cel care îl asista. 

Englezul a clătinat din cap. 

— Nici afară? 

— Nu, din păcate. 

— Ce s-a întâmplat afară, acolo în dreapta unde am fost eu? a 
întrebat el, aproape nedorind să audă răspunsul. 

Englezul a ezitat pentru o clipă. 


— Mulţi dintre ei au ajuns sub o coloană care a căzut, a răspuns el 
şi a presat și mai tare degetul în gaura din pieptul lui Wesley. 

Începea să simtă pierderea sângelui. Degetele de la mâini și de la 
picioare i se răceau. Dar dacă Doggie era moartă, ce mai conta? 

Un bărbat solid a intrat în încăpere ca să se intereseze de starea 
preşedintelui. Acesta a raportat că aveau să sosească ajutoare în 
curând, dar din păcate ambulanţele fuseseră întârziate din cauza 
blocajelor rutiere. Dar focul era deja sub control, acţiunile celor de la 
FEMA dăduseră roade, spunea el. Apoi bărbatul s-a întors spre Wesley 
și s-a lăsat pe vine în fața lui. Era Billy Johnson. A pus o mână pe 
obrazul lui Wesley și s-a uitat la el cu ochi triști. 

— Cum te simţi, Wesley? 

El a dat din cap încet. 

— Mulţumesc pentru ce ai făcut... 

Johnson a încercat să spună mai multe, dar cuvintele i s-au blocat 
în gât. 

Wesley l-a apucat de mâneca de la cămașă. 

— Ai văzut-o pe Doggie, Billy? a șoptit el. Stătea și ea unde am stat 
eu. Ştii ceva? 

Secretarul Departamentului de Securitate Internă a întors capul fără 
să răspundă. 

Wesley a închis ochii și a încercat să și-o imagineze în faţa sa. Cum 
se ajunsese la asta? De ce nu o făcuse a lui cu atâta timp în urmă ca să 
nu o mai lase niciodată singură? De ce nu plecaseră împreună atunci 
când putuseră? 

Începea să simtă rana din piept; nu durea, doar simţea că e ceva în 
neregulă. A închis ochii strâns și a încercat să îi simtă mirosul, să îi 
audă vocea. 

— Sunt aici, Wesley! a spus vocea ei şi Wesley a deschis ochii puțin 
şi a zâmbit când i-a văzut faţa înainte ca imaginea să dispară. 

— Aici! Sunt aici! 

A simţit o mână ușoară pe piept. 

— Aici, simţi? 

De data asta și-a apropiat fața de a lui și l-a sărutat cu blândeţe. 

— Sunt bine! a spus ea. 

El a deschis ochii cât de bine a putut. Iat-o acolo, stând în faţa lui. 
Era adevărat? Nu-i venea să creadă. Apoi i-a căutat mâna. 

— Dumnezeule, Wesley, eşti rece ca gheaţa! a șoptit ea. Cât sânge a 
pierdut? l-a întrebat ea pe englez. 

Acesta nu a spus nimic. 

Wesley a încercat să-și fixeze privirea pe ea. Nu era uşor pentru că 
lumina se schimba tot timpul, dar da, ea era. Stătea acolo cu părul ei 
ciudat, zâmbind la el, deși și ea fusese rănită. Avea o tăietură care i se 
întindea de pe obraz până pe bărbie și părul ei era complet gri din 


cauza prafului. Dar era acolo, privindu-l în ochi și zâmbind, cea mai 
frumoasă femeie din lume. 

— Eşti fantastic, Wesley, pur și simplu fantastic! a zis ea, frecându-i 
mâna ca să i-o încălzească. 

El a închis ochii o secundă și s-a simţit cuprins de o pace eterică. 

Apoi unul dintre agenţii de pază în negru s-a apropiat de ei. 

— Veniţi cu mine, domnişoară Rogers! a zis el, apucând-o de braţ. 

— Las-o în pace! i-a ordonat Wesley, deschizând ochii din nou, dar 
agentul a tras-o în picioare. 

— Ai auzit ce a zis Barefoot? s-a auzit o voce slabă. 

Wesley a ridicat privirea şi a văzut piciorul preşedintelui mișcându- 
se puțin în timp ce vorbea. Asta l-a făcut pe agent să se oprească. 
Peste o secundă, i-a dat drumul și a plecat. 

Întrebarea era când se va întoarce. Poate că era unul dintre cei care 
încă îl mai ascultau pe Sunderland. Poate că încă nu se terminase. 

— Doggie, ascultă! a șoptit Wesley. Ultimele douăzeci de minute 
înainte de explozie au fost înregistrate. Trebuie să te duci în biroul lui 
Lance Burton și să vezi ce e pe înregistrarea aia, bine? Cutia neagră de 
deasupra stochează toate înregistrările video. Să apeşi pe play și să 
trimiți semnalul pe intranet prin serverul meu. Crezi că poți face asta? 

Ea a încuviinţat din cap. 

— Și ai grijă cu Sunderland. Dacă mai e prin preajmă. 

Ea a încuviinţat din nou. 

S-a uitat la englezul care încă îl mai ajuta să oprească sângerarea. 

— Eşti înarmat? a întrebat Wesley. 

Bărbatul a încuviințat din cap. 

— Atunci mergi cu ea și ai grijă de ea, bine? 

Bărbatul a încuviințat din nou din cap, a luat mâna lui Wesley și a 
lipit-o strâns de rana de la piept. O simțea caldă și lipicioasă și mult 
prea moale, o senzație de-a dreptul ireală. 

— Apasă! a zis el. O să vină ajutoare. Nu-ţi face griji, o să 
supraviețuiești. 

Apoi el și Doggie au dispărut. 

— Wesley, tu ești? s-a auzit vocea preşedintelui de pe masă. 

— Da, domnule preşedinte! a șoptit el. 

— A răspuns? 

— Da, domnule preşedinte, a spus unul dintre doctori. A spus „da”. 

Doamne, te rog să ai grijă de ea! s-a rugat Wesley. Poate că oamenii 
lui Sunderland ajunseseră acolo primii și şterseseră fişierele și totul 
era pierdut. Fără dovezi, nenorocitul de Sunderland va scăpa. 

Wesley a încercat să se concentreze pe rană, apăsând și mai tare pe 
ea! Acum nu mai putea să-și simtă degetele, îi amorţise toată mâna. 

A auzit după aceea vocea lui Thomas Sunderland pe coridor. Părea 
îngrozit, plin de compasiune, ca un tată confuz, toate în același timp. 


— Unde este? a strigat el, în timp ce intra pe ușă și se îndrepta 
grăbit spre masa de conferință. Wesley i-a văzut pantofii pe sub masă. 
Erau singurii din întreaga încăpere care se menținuseră curați. 

— Cum se simte? a întrebat el îngrijorat. Spuneţi-mi direct! 

Cei doi doctori nu au răspuns. 

— Sunt bine, Thomas! s-a auzit răspunsul slab al lui Jansen. Dar 
tu? 

Sunderland a încercat să scoată un oftat de ușurare. 

— O, slavă cerului! Și eu sunt bine, domnule președinte. Nu am fost 
atât de aproape când s-a întâmplat. 

Sunt sigur că n-ai fost! s-a gândit Wesley. A încercat să rostească asta 
cu voce tare, dar era atât de slăbit încât nu a putut rosti niciun cuvânt. 
În curând, nu va mai putea nici să apese pe rană. 

— Trebuie să îl scoatem pe preşedinte de aici. Să îl ducem la un 
spital sigur. 

Sunderland părea îngrijorat. 

— Nu știm cauza sau proporțiile dezastrului și poate că încă nu s-a 
terminat. Trebuie să îl mutăm pe președinte. Poate fi mutat? 

Mincinos blestemat! şi-a zis Wesley în mintea sa. 

— Aşteptăm să vină ambulanţa, a zis unul dintre doctori. 

— Când o să ajungă, vin și eu, a declarat Sunderland. M-am ocupat 
să fie pregătiți să îl primească. Dar prim-ministrul Watts? 

A zis cumva Sunderland că se ocupase să fie pregătiți? Cine să fie 
pregătit? Nu suna prea bine. 

Wesley a încercat din nou să spună ceva, dar nu mai avea putere. 
Doar inima sa mai bătea cu putere pentru a compensa sângele pierdut. 
Îl durea aproape mai mult decât rănile suferite. 

— Unde e Watts? a repetat Sunderland. 

Prim-ministrul Watts a ridicat mâna ca să poată vedea unde stătea 
Sunderland. 

— O, Slavă Cerului! Acolo sunteţi, domnule prim-ministru! 

Sunderland a trecut pe lângă Wesley fără să-l observe; deja își 
aranja armele pe poziţie. Începuse un alt plan diplomatic. Venise 
timpul să își strângă aliații pentru confruntare. 

— Şi oamenii dumneavoastră, domnule prim-ministru? Au fost 
multe pierderi? 

Watts a lăsat să-i cadă prosopul de pe frunte și și-a întins braţele, 
exprimând mai bine decât ar fi putut în cuvinte că nu avea habar de 
ce se petrecuse. Sunderland a dat din cap cu 

simpatie. Apoi l-a văzut pe Wesley. Avea o privire rece, dar 
cuvintele erau potrivit de civilizate pentru situație. 

— Și aici îl avem pe eroul zilei. Excelentă treabă, Wesley Barefoot! 
Care este starea domnului Barefoot? a întrebat el, întorcându-se spre 
doctori. 


— O să supravieţuiască dacă îi oprim sângerarea, a zis unul dintre 
ei. 

— Aveţi grijă să fie dus în același loc ca președintele. 

Da, și acolo o să ne găsim sfârșitul! s-a gândit Wesley. 

Apoi Sunderland s-a plimbat în jur încet, verificându-i pe ceilalți 
răniți, luând aerul unui tată-protector-al-țării. Era un moment bun ca 
să mai obțină niște bile albe ieftine, și el știa asta. La fel ca toți 
politicienii adevăraţi, învățase că bilele albe ieftine adesea ajung să 
conteze mai mult decât cele câștigate din greu. 

Wesley a reușit să dea din picior spre prim-ministru, dar Watts își 
pusese la loc prosopul ud pe ochii afectaţi de praf și de fum. Sirenele 
câtorva ambulanţe se auzeau din ce în ce mai tare în fundal, la fel și 
zgomotul unui elicopter. 

Apoi Wesley a ridicat piciorul cât de mult a putut și la lăsat să cadă 
cu putere pe podea. Prim-ministrul Watts și-a dat iar jos prosopul și s- 
a uitat în jos la Wesley cu ochii extrem de roșii. Wesley i-a șoptit ceva, 
dar Watts nu l-a auzit. 

Prim-ministrul a mijit ochii. Probabil că i-a fost afectată vederea! s-a 
gândit Wesley, așa că a ridicat și și-a coborât din nou piciorul. Asta a 
fost tot. Acum energia lui dispăruse, nu-și mai simțea nici măcar inima 
bătând. 

Deci asta a fost tot; în curând avea să se termine. Gândul ăsta nici 
măcar nu-l întrista. 

A zâmbit spre Watts și era pe punctul de a închide ochii și de a 
ceda în fața epuizării când prim-ministrul s-a ridicat. Încet-încet, 
realizase cât de norocos fusese, spre deosebire de cei doi bodyguarzi ai 
săi care muriseră. În afară de ochii inflamați și un crac de pantalon 
rupt, nu avea nicio rană vizibilă. 

Totuși s-a apropiat cu pași nesiguri de Wesley și s-a aplecat. Stătea 
cu gura deschisă, deşi după atac nu rostise niciun cuvânt. 

S-a aplecat cât de mult a putut și şi-a pus urechea la gura lui 
Wesley. 

— Sunderland a făcut totul, a reușit să îngaime Wesley. 

Watts și-a ridicat capul şi s-a uitat la el uluit. Apoi a întors capul și 
şi-a dus cealaltă ureche la gura lui Wesley. Se pare că surzise de o 
ureche. 

— Sunderland a făcut totul, a șoptit Wesley încă o dată. 

Prim-ministrul părea să-și țină respiraţia, ca să audă mai bine, atât 
cât mai putea. Apoi a întors fața spre Wesley. 

— Te aud! a zis el, și și-a dus iar urechea la gura lui Wesley. 

— Deschideţi televizorul! E un ecran TV în spatele panoului acela, 
a spus Wesley făcând semn cu capul spre peretele opus. 

— Telecomanda e pe măsuţa de cafea. 

Watts s-a ridicat încet, îndoit de la mijloc. Nu putea să stea drept. 


Apoi s-a dus la măsuţa de cafea și a pornit televizorul. 

De obicei, monitorul din Sala Cabinetului era rezervat pentru 
înregistrări video de natură guvernamental-administrativă sau pentru 
cele care erau folosite în Sala pentru Situaţii de Urgenţă. În rest, era 
dat pe NBC. 

La fel ca acum. 

Wesley şi-a întors capul cât de mult a putut și a reușit să vadă și el 
ecranul. 

Era o scenă îngrozitoare cu mulți oameni care alergau la 
întâmplare. Fumul incendiului acoperea parcul Ellipse și prin el se 
vedeau doar frânturi din ceea ce se petrecea. Un număr mare de 
soldați cu veste antiglonț înconjurau Monumentul Washington; urma 
să se întâmple ceva. 

Wesley a început să audă ce se petrecea afară cu o secundă înainte 
ca pe ecranul TV să apară o imagine cu soldaţi care începuseră să îi 
contraatace pe teroriștii din monument, de la opt sute de metri. Au 
fost aruncate câteva grenade lacrimogene în ferestrele panoramice din 
vârful obeliscului și s-au auzit focuri trase din monument drept 
răspuns. Cu excepţia trupelor antiteroriste, zona înconjurătoare fusese 
complet eliberată. Comentatorul, care stătea la o sută de metri vorbea 
de parcă el era cel atacat, în timp ce cameramanul său filma prin fum 
zona din jurul Casei Albe, după care a focalizat pe masacrul care se 
petrecea înăuntrul colosalului monument american. 

Apoi a focalizat pe daunele aduse părții din față a reședinței 
prezidenţiale. Rândul de cadavre din fața mării de flăcări și a 
pompierilor care se luptau cu ele creștea treptat. Zgomotele din 
realitate, tumultul și țipetele pe care Wesley le auzea din afara Sălii 
Cabinetului, erau cu o secundă înaintea imaginilor mute de pe ecran. 
Era un moment sfâşietor și, dacă ar fi putut, ar fi plâns. Măcar dacă ar 
fi putut să prevină toate astea. Dar acum, camerele înfometate chiar 
că aveau ce să mestece; era ca o emisiune de la o oră de maximă 
audiență, scăpată de sub control în mod dezastruos. 

— Nu puteţi să opriți ăla? a strigat Sunderland, când l-a observat 
pe prim-ministrul britanic stând cu telecomanda în mână. 

Apoi imaginea de pe ecran s-a schimbat. Era însuși directorul de la 
NBC, Alastair Hopkins, care se adresa americanilor privind la cameră 
pe sub sprâncenele sale stufoase. A început să rostească cuvinte pe 
care Wesley spera să le audă de câteva săptămâni: 

— Avem știri de ultimă oră care vor face istorie, direct din sala de 
conferințe de presă de la Casa Albă, de unde am primit puțin mai 
devreme dovezi despre funcționari publici cu rang înalt - în care 
votanţii americani și-au pus toată încrederea - care e posibil să fie 
responsabili pentru o serie de evenimente trădătoare și tragice care au 
dus și au inclus chiar și atacul de azi de la Casa Albă. 


Wesley și-a lăsat capul în jos din nou, s-a uitat pe sub masa de 
conferință la pantofii lui Sunderland care se grăbea spre prim- 
ministrul Watts, fără să îi pese de cei răniți care zăceau pe podea. 
Planul întunecat al lui Sunderland de a ajunge în vârful puterii se 
transformase într-o luptă frenetică pentru viaţa sa în timp ce oamenii 
din cameră îi blocau drumul, iar scena de la televizor s-a schimbat 
încă o dată. 

Clipul care era prezentat acum însemna sfârșitul drumului lui 
Thomas Sunderland. Wesley știa bine asta pentru că el fusese cel care 
înregistrase. Era conversaţia lui Sunderland cu Ben Kane. Deci Doggie 
reușise să conecteze aparatura la intranet! Calitatea imaginii nu era 
prea bună, dar nu exista nicio îndoială cine erau actorii principali. 

O senzaţie de ușurare de nedescris şi de mântuire l-a cuprins pe 
Wesley. Acum putea să înceapă să creadă că acest coșmar avea să se 
încheie. 

— L-ai scos pe Burton din peisaj? s-a auzit vocea lui Sunderland de 
pe ecran. 

Wesley vedea cum piciorul președintelui Jansen zvâcnea pe masa 
de deasupra lui. În cameră era linişte cu excepția sunetului de la 
televizor și a respirației greoaie a lui Sunderland. Apoi, ca la un 
semnal, toate picioarele de sub masă s-au întors în direcţia lui 
Sunderland, ca o colonie de păianjeni care observaseră dintr-odată o 
muscă prinsă în pânza lor. Între timp, filmarea blestemată continua să 
ruleze nemiloasă pe ecran, de neoprit. 

— A fost falsificată! a ţipat Sunderland. Opriţi prostia aia; nu e 
nimic adevărat, fir-ar să fie! 

Dar nu îl asculta nimeni. Toate urechile se concentrau să audă ce îi 
făcuseră Kane și Sunderland Secretarului General Lance Burton. Apoi 
picioarele lui Sunderland au dispărut brusc și i-a auzit pașii 
îndreptându-se spre masa de conferință. 

Sunderland a sărit direct de pe masă spre uşile duble și s-a aruncat 
în infernul plin de fum de pe coridor. 

— Opriţi-l pe omul ăla! a strigat prim-ministrul Watts cât de tare a 
putut. 

Asta i-a făcut pe pompierii de afară să se întoarcă din instinct, la 
timp ca să-l vadă pe Sunderland disperat, care nu putea să se decidă în 
ce direcție să fugă. Apoi unul dintre ei și-a îndreptat furtunul spre 
vicepreședinte, făcându-l să cadă și azvârlindu-l pe terasă ca și cum ar 
fi fost un ghem de ierburi rostogolit de vânt într-o furtună. Dar când 
pompierul și-a îndreptat din nou furtunul spre flăcări, Sunderland era 
din nou în picioare. Apoi a dispărut din raza vizuală a lui Wesley. 

— Ce face? a întrebat vocea slabă a președintelui de deasupra lui. 

— Din câte văd eu, încearcă să ia pistolul din mâna bodyguardului 
său, a răspuns unul dintre doctori. 


— Încearcă? 

— Da, corpul bodyguardului zace strivit sub o coloană și 
vicepreședintele nu poate să ajungă la mâna cu pistolul. 

— Aduceţi-l pe Sunderland aici, nu-l lăsaţi să scape! a șoptit Jansen 
slăbit. 

Wesley nu a mai avut forță să ţină apăsat pe rana din piept. Inima 
îi bătea atât de tare acum. Se simțea bine, aproape eliberat. 

Apoi s-au auzit țipete neclare de afară. 

— Cred că l-au prins, a spus unul dintre doctori. Paznicii de pe 
Executive Avenue l-au văzut. 

— Spune-le să se asigure că nu scapă, a șoptit Jansen. 

Oricât de mult se străduia, Wesley își pierdea puterea de 
concentrare și zgomotele din cameră și de la televizor s-au contopit. 

— L-au prins? a întrebat preşedintele. 

— Nu, dar se pare că se întoarce de bunăvoie, a spus un doctor. 

Dintr-odată, o siluetă udă leoarcă a apărut la intrarea de pe 
verandă, cu părul rar lipit de cap și maxilarul încordat sfidător. O 
ființă umană de-a dreptul doborâtă. 

Pentru o secundă, vicepreşedintele s-a uitat în jos la Wesley cu o 
privire nebună care strălucea cu o combinaţie de confuzie și dispreț. 
Wesley i-a zâmbit vesel în schimb. 

Asta se pare că a fost mai mult decât putea suporta Sunderland. S-a 
apropiat de scaunul din lemn de stejar de pe care își îndeplinise multe 
datorii oficiale și l-a apucat atât de strâns încât i s-au albit degetele. 
Apoi a inspirat adânc de câteva ori și brusc a ridicat scaunul deasupra 
capului, pregătit să-i zdrobească craniul comandantului său suprem 
lipsit de apărare. 

În ciuda inimii sale care ceda, Wesley s-a speriat. Apoi s-au auzit 
pocnetele a doua împușcături și Sunderland a înlemnit cu scaunul pe 
jumătate ridicat în aer și coloana ruptă în două. 

Wesley a auzit cum s-au prăbușiră la pământ mai întâi scaunul și 
apoi vicepreședintele, în momentul în care Ben Kane apărea pe 
ecranul televizorului, explicându-i lui Sunderland cum milițiile aveau 
să năpustească în închisoarea lui Waverly și să-l măcelărească pe Bud 
Curtis. 

Apoi nu a mai auzit nimic. 

Doggie a stat nemișcată mult timp, privind cum ambulanţele își 
croiesc drum spre ieşirea dinspre sud-vest. Îi era greu să se relaxeze, 
chiar dacă doctorii o asiguraseră că Wesley va supraviețui și că era pe 
mâini bune. Făcuse tot ce putuse ca să-i convingă pe doctori să o lase 
să vină cu el, dar ei refuzaseră. Deja primea transfuzii de sânge și 
masa de operație era pregătită. Asta conta, i-au spus ei. 

Apoi un agent de la Serviciile Secrete a venit la ea și i-a spus că 
trebuia să meargă cu el și să răspundă la niște întrebări. 

Şi-a dezlipit ochii de pe luminile roșii și intermitente ale salvării și 
l-a urmat pe agent în Aripa de Vest, care încă era un infern, cu moloz 
şi pompieri care se luptau peste tot. Pompierii erau tăcuți. Ce puteau 
spune? 

Agentul a condus-o în sala de recepţie a lui Lance Burton și i-a 
cerut să aștepte acolo până când terminau cu cel pe care îl interogau. 
A întrebat-o dacă dorea o cafea între timp. 

Ea a clătinat din cap. Era bucuroasă doar să stea jos. Era fix ora 4 
după-amiaza, duminică, și se pare că misiunea ei fusese un succes. 

— Eşti sigur că s-a vorbit la închisoare ca execuţia tatălui meu să 
fie amânată? l-a întrebat pe agent. 

Bărbatul a dat din cap scurt, la fel cum făcuse primele două dăți 
când îl întrebase. 

Doggie s-a întins în scaunul secretarei lui Lance Burton și a închis 
ochii. Era extenuată. Vor trebui să o scoale când vor fi pregătiți pentru 
ea. 

S-a trezit tresărind când Billy Johnson a pus o mână pe umărul ei. 

— E rândul tău, Doggie Rogers! a zis el. 

A ridicat privirea spre el, lipsită de concentrare. 

— De cât timp stau aici? a întrebat ea. 

— Ai dormit trei ore. E șapte seara. Scuze că a trebuit să aștepți 
atât! 

Erau multe persoane adunate în camera lui Burton pe care le-a 
recunoscut, dar pe care nu le mai văzuse de câteva săptămâni. Erau 
inclusiv președintele interimar al Senatului, Hammond Woodrow, 
purtătorul de cuvânt al Camerei Reprezentanţilor, liderul 
minorităților, șeful suprem al Curţii de Justiție, Șeful Departamentului 
de Securitate Internă Johnson și în cele din urmă, Șeful Statului Major 
Omar Powers. Au întors toți capul spre ea ca și cum era un oracol 
pregătit să le arate viitorul. 

Primele cuvinte pe care le-a rostit au fost: 


— Tatăl meu e nevinovat. Sunderland a pus să fie omorâtă Mimi 
Jansen. Nu pot să dovedesc asta acum, dar există dovezi. Vă rog, 
poate să mă asigure cineva că execuţia lui va fi oprită și cazul lui va fi 
revizuit? Trebuie să îmi promiteți asta înainte să vă răspund la 
întrebări. 

S-a uitat la fiecare pe rând și a văzut cu groază cum îi evitau 
privirea. În cele din urmă, Billy Johnson a fost cel care a vorbit. 

— Îmi pare rău, domnişoară Rogers, dar e prea târziu! 

Corpul ei a reacţionat înaintea creierului, sub forma unei 
transpirații reci și a ceva ce părea a fi o lovitură în stomac. Era gata- 
gata să vomite și un polițist s-a grăbit spre ea. 

Nu, nu, nu, nu accepta așa ceva, nu se poate! Cuvintele acelea nu 
fuseseră rostite niciodată, pesemne că urechile îi jucau feste. Cum 
putea un om cu funcţia lui Johnson să spună că era prea târziu? Cum 
putea să îi spună o minciună atât de sfruntată? Îi venea să tipe, dar a 
rămas tăcută. 

— Regret din toată inima, Doggie, a concluzionat Johnson pe un 
ton blând și și-a împreunat mâinile. 

Femeia a încercat să se adune; bătălia nu era pierdută încă. Trebuia 
doar să pună întrebările corecte în ordinea corectă. 

— De unde știți că e prea târziu? Abia mâine trebuia să se 
întâmple. 

S-a uitat la ea trist. 

— Nu e asta, Doggie. Din păcate s-a întâmplat un alt lucru 
groaznic. 

A dat din cap spre generalul Powers, care a continuat el. 

— Condoleanţele mele, domnişoară Rogers, dar tatăl 
dumneavoastră a fost omorât cam în același timp cu atacul de la Casa 
Albă. 

Ea s-a holbat la el. Ce spusese? 

— Da, mă tem că aşa este. Milițiile au acaparat închisoarea în 
această după-amiază ca să-și elibereze compatrioții, și în același timp 
toți ceilalți prizonieri au fost lichidaţi — scuzați-mi expresia. Bănuim că 
nu au vrut să fie niciun martor. 

Milițiile, spusese el. Nu, nu avea de gând să accepte asta. Ce ar fi 
putut să aibă cu tatăl ei? Oamenii ăștia mințeau; era doar o tactică 
psihologică murdară prin care încercau s-o destabilizeze înainte să o 
lovească cu întrebările lor blestemate. 

— Milițiile au aruncat în aer porţile închisorii cu grenade și apoi au 
intrat cu forța la condamnaţii la moarte și și-au eliberat oamenii, a 
continuat generalul. Am găsit cadavrul tatălui dumneavoastră în 
celula sa. A fost împușcat, la fel ca restul deținuților. Regret nespus de 
mult, domnișoară Rogers. 

În acel moment, au început să-i curgă lacrimile. Regreta nespus de 


mult, asta spusese el. 

Johnson a pus o mână pe umărul ei. Parcă un șoc electric i-a 
străbătut tot corpul. 

— Poftim, a zis el și i-a dat o batistă. 

S-a şters la ochi în timp ce i-a explicat că obținuseră informaţiile de 
la poliția locală și că criminaliștii lor erau în drum spre închisoare. Se 
pare că erau mai multe întrebări fără răspuns, inclusiv ce se alesese de 
directorul închisorii și de unul dintre oamenii săi. Se așteptau să îi 
găsească ascunși în vreo mlaștină din apropiere și când aveau să îi 
găsească, cel mai probabil întreaga situație va deveni mai clară. 

De parcă asta putea să îl aducă pe tatăl ei înapoi. 

După ce a băut puţin ceai și a putut să îi privească din nou în ochi, 
a acceptat mulțumirile lui Johnson pentru faptul că le dăduse 
informaţii mai devreme când își strigase acuzațiile împotriva lui 
Thomas Sunderland în microfonul de la legitimaţie. 

Doggie a încuviințat din cap. 

— Deci m-aţi auzit, a zis ea încet. 

Johnson i-a confirmat că mecanismele Departamentului de 
Securitate Internă fuseseră regretabil de încete. Altfel ar fi putut cu 
certitudine să diminueze numărul de morți în urma atacului, a 
recunoscut el cu tristețe, adăugând că merita să fie lăudată pentru 
faptul că îi salvase viaţa lui Wesley Barefoot și pentru că făcuse rost de 
schițele tehnice ale teroriștilor. Amândouă acţiunile fuseseră vitale 
pentru salvarea vieţii preşedintelui. În plus, erau dovezi clare care 
arătau că Barefoot era unul dintre puţinii oameni care nu-și 
abandonase onoarea și nu lăsase să fie corupt de agenda patologică a 
lui Sunderland sau de abuzul sistematic al lui Jansen în funcţia sa. 

— Apropo, de unde aţi făcut rost de desenele astea? a întrebat 
Johnson. 

S-a uitat la el cu o privire goală. Menţionase ceva despre onoare? 
Dar el? Nu făcea decât să pună responsabilitatea pe umerii altora; el 
nu putea fi tras la răspundere pentru nimic? 

Johnson a repetat întrebarea. 

Femeia s-a uitat fix la el. 

— Desenele? E o poveste lungă și nu neapărat importantă. În plus, 
sunt multe alte persoane cărora trebuie să le mulțumiți. Unde e șeriful 
T. Perkins de exemplu? Sper că nu a păţit nimic. 

— E interogat în unul dintre celelalte birouri. 

— Nu o să fie acuzat pentru că a aruncat săgeata, nu-i așa? 

— Cred de fapt că o să fie recomandat pentru a primi o medalie, 
domnişoară Rogers. 

Asta era bine. 

— Dar Wesley? El cum e? 


— A pierdut destul de mult sânge și sper că acum e pe masa de 
operaţie. Din fericire, niciuna dintre rănile sale nu îi ameninţă viaţa. 
Încearcă să îi convingă pe doctori să îl lase să vină aici diseară, dar mă 
îndoiesc că îl vor lăsa. 

S-a gândit la tatăl ei și a încercat să nu plângă; va avea destul timp 
pentru asta. În momentul de față, trebuia să se concentreze pe alte 
lucruri. Cum ar fi binele lui Wesley. Și ca acest coșmar să nu continue. 

— Dar Lance Burton? a întrebat ea. 

— E spitalizat în Bethesda și e bine. Dar din păcate am găsit 
cadavrul lui John Bugatti cam acum o oră, la subsol. Wesley Barefoot 
ne-a pus la curent în drum spre spital. Așa am știut unde să-l găsim pe 
Bugatti. 

— John a murit... a spus ea încet, amintindu-și cum stătea și o 
aştepta în zadar în ceainărie. 

Ea îl făcuse să se întoarcă la Washington; era vina ei. A strâns din 
buze și şi-a spus că trebuia să aibă grijă acum dacă nu vrea să aibă o 
cădere nervoasă. 

— Am văzut cum a fost omorât pe înregistrarea video. 

Billy Johnson a clătinat din cap. 

— Da, John Bugatti a jucat un rol important în descoperirea 
adevărului. Sunt multe lucruri pentru care trebuie să îi mulțumim, 
mai ales având în vedere cât de bolnav era. 

Ea s-a uitat în jos. 

— Era bolnav? Nu am știut, a spus ea clătinând din cap. 

— Dar despre iubitul lui, unchiul Danny, ştie cineva ceva? 

— Da, din păcate poliția l-a găsit mort la el acasă când s-a dus să-i 
dea vestea despre moartea lui John Bugatti. Se pare că a fost 
sugrumat. 

Era prea mult. Și-a lovit genunchiul cu pumnul de mai multe ori 
până când generalul Powers a oprit-o. Nu mai voia să aibă nimic de-a 
face cu asta. Voia să plece. 

— Trebuie să mă duc acasă să dorm, a zis ea, ridicându-se în 
picioare. Nu mai suport. Poate cineva să mă ducă acasă, vă rog? 

În acel moment, preşedintele temporar al Senatului Woodrow s-a 
îndreptat de spate. 

— Domnişoară Rogers! În momentul de față ţara nu are lider, iar 
vicepreședintele este mort. Timpul este esenţial acum. Constituţia ne 
cere să găsim o soluţie rapid, după cum bine știți. Trebuie să ne 
ajutați. Sunt multe alte persoane interogate cu privire la situația 
actuală, și cu siguranță o să dorim să vorbim din nou cu 
dumneavoastră. Până mâine va trebui să decidem în ce condiții putem 
continua guvernarea acestei țări şi să avem o idee de ansamblu despre 
cine va fi tras la răspundere pentru ce s-a întâmplat. Veţi fi dusă 
acasă, domnişoară Rogers, dar asta va trebui să mai aștepte. Sper că 


înțelegeți. 

Billy Johnson a încercat să se îndrepte și el de spate, dar nu prea a 
reușit. 

— Trebuie să folosim timpul pentru aceste audieri, Doggie, a 
adăugat el. Știu că îţi este greu, dar în momentul de față membrii 
Congresului deja ţin ședințe, bârfele sunt la ordinea zilei și noi trebuie 
să îi informăm pe aceşti oameni ce se petrece. Cei vinovaţi trebuie să 
fie găsiți și noi restul trebuie să încercăm să ne răscumpărăm. Trebuie 
să ne asumăm responsabilitatea, trebuie să ne acceptăm pedeapsa, dar 
mai întâi trebuie să facem tot posibilul ca să înțelegem ce s-a petrecut. 
Nu ești de acord? 

Era noapte şi la Casa Albă toate luminile erau aprinse, ca și cum 
era transmis un mesaj clar că se dăduse o pagină nouă în istoria 
Americii. 

Doggie plânsese. Răspunsese la întrebări, ațipise puţin, răspunsese 
la alte întrebări pentru alți oameni și apoi plânsese iar. Vărsase multe 
lacrimi, dar așa se întâmplă când jeleşti de unul singur. Ce conta că 
oameni pe care nici nu îi cunoștea veneau la ea și o îmbrățișau? Tatăl 
ei era cel care zăcea în propriul sânge într-o celulă în care nu ar fi 
trebuit să ajungă niciodată. 

Tatăl ei nebun, inteligent și iubitor era mort. Nici măcar mama ei 
nu avea să sufere din cauza pierderii lui. Așa că totul cădea pe umerii 
ei. 

Senatul urma să se adune în afara micii sfere a lui Doggie. 
Purtătorul de cuvânt se întorsese ca să pună alte întrebări, de data 
aceasta în compania fostului vicepreşedinte Michael K. Lerner, care se 
ascunsese într-o cabană de vânătoare în apropierea orașului Knoxville 
împreună cu doi foști colegi din Senat. Și erau o grămadă de întrebări. 
Despre Sunderland și Ben Kane și oamenii săi — care erau ori morţi, ori 
arestați — şi despre relaţia dintre ea și Wesley. 

Dar majoritatea întrebărilor lor aveau de-a face cu președintele, 
starea lui mentală și ce ştia ea legat de asta. Simţea destul de clar că 
deja luaseră o decizie. Președintele nu avea să fie tras la răspundere 
pentru actele criminale ale lui Sunderland, dar tot era vinovat pentru 
că abuzase de funcția sa. 

Ceea ce era adevărat. Mii de oameni își pierduseră vieţile, averile 
se evaporaseră și „valorile americane” și fundaţia legală a țării 
fuseseră aruncate la gunoi. Îşi dădea seama din privirile 
interogatorilor ei că nu aveau niciun interes să reinstaureze sistemul 
legal și constituțional exact la fel cum fusese înainte. Era vorba mai 
mult despre respectarea setului de valori individuale ale cetățeanului. 
Au vrut să găsească o cale înapoi spre mijlocul drumului american, 
spuneau ei. Întrebarea era dacă puteau face asta. 


Într-un final, Doggie a simţit graba lor de a ocupa cele mai înalte 
poziţii ale țării cât mai repede posibil. Își dădea seama că cei doi 
bărbați care stăteau în fața ei se considerau candidații de top. 

Înainte să o lase să plece, au informat-o că va urma o audiere a 
Senatului și că ea era binevenită să participe. 

A încuviințat din cap cu un zâmbet istovit, știind că termenul 
„binevenită” însemna că se așteptau să participe și ea. În ultimul rând, 
i-au amintit de înmormântarea care avea să aibă loc mâine la cimitirul 
Arlington, înmormântarea unei persoane pe care ei o numeau „unul 
dintre cei mai mari eroi ai acestui conflict”. 

Suna fals când spuneau asta, dar da, Doggie a încuviințat, va fi 
acolo. Donald Beglaubter era „unul dintre cei mai mari eroi ai acestui 
conflict”. Se gândiseră că deja fusese uitat? 

Îi spusese că avea să fie dusă cu maşina acasă, dar nu aranjaseră să 
o ia un şofer. Promisiunile goale deja păreau tipice celor doi bărbați. 
Așa că s-a dus în biroul său și a găsit haina pe care o ţinea de rezervă 
acolo. S-a gândit o clipă la geanta Fendi și la faptul că îi era dor de ea. 
Eşti nebună! şi-a spus ea în gând. 

Când a ajuns la punctul de control, același gardian care nu o 
recunoscuse ieri era tot acolo. Acum a recunoscut-o. 

— Domnișoară Rogers, ați primit un telefon. Trebuie să vă 
întoarceţi prin clădire și să o luaţi spre fântână. Domnul T. Perkins vă 
așteaptă. 

Strălucirea focului s-a stins în sfârşit și luminile reflectoarelor care 
iluminaseră zona aveau să fie stinse în curând. Mulțimea se dispersase, 
lăsând în urmă doar cincizeci de pompieri murdari și extenuaţi și 
personalul de la ambulanţe, plus, bineînțeles agenţii de la FEMA și 
reporterii veșnic prezenți. L-a văzut pe T stând lângă fântână, 
aprinzându-și o ţigară. Părea mai slab ca niciodată când s-a uitat în jur 
şi a observat-o. Apropiindu-se de el, ochii lui erau plini de simpatie, 
așa încât a izbucnit în lacrimi înainte să o îmbrăţișeze. 

— Am aranjat să fii transportată la închisoare, a informat-o el încet 
după ce s-a așezat și i-a făcut semn cu capul spre un elicopter care 
stătea pe gazon cu elicea rotindu-se încet. Mergem? E decizia ta, 
Doggie. 

— Pot să îl văd pe tatăl meu? a șoptit ea. 

— Asta e ideea, fetițo. 

Doggie s-a uitat la elicopter. Își dorise să facă ceva de genul ăsta 
toată viaţa. Să se ridice fix din acest loc într-un elicopter cu vulturul 
cu cap alb american pe laterală. Să vadă Casa Albă dispărând sub 
picioarele ei și să zboare peste Monumentul Washington, mall și peste 
șerpuitul râu Potomac. Își imaginase cum gravitația o elibera în timp 
ce cugeta asupra cuvintelor profunde ale marilor americani. Dar acum 


nu simțea decât ciudă și că are sufletul pângărit. Să trăiască acum 
acest vis era ca şi cum se trezea la o realitate crudă. Washingtonul era 
o umbră a ceea ce fusese cândva, la fel și ea. 

Un ofițer a condus-o până la elicopter și i-a arătat unde să se așeze. 
O asistentă medicală care stătea în spatele pilotului a dat din cap spre 
ea. Ce căuta ea aici? Se temeau că avea să o ia razna de tot când își va 
vedea tatăl? 

Putea să înțeleagă asta. 

— Acolo staţi dumneavoastră, a spus ofițerul, arătând spre un 
scaun gol. 

O pătură ecosez groasă fusese aruncată pe scaunul de lângă ea. S-a 
aşezat și s-a învelit cu pătura ca să se odihnească puţin. Apoi a venit 
șocul, pentru că sub pătură era Wesley care dormea. Era palid și, la 
vederea brațelor sale puternice cu mânecile suflecate, și-a dorit să îl 
atingă. Dar apoi a observat acul din pliul braţului și tubul care ducea 
la punga de plastic ce era prinsă de peretele elicopterului. 

S-a uitat la asistentă. 

— Este bine, a spus femeia. E obosit, bineînţeles, dar a cerut să fie 
adus și el. 

Asistenta a zâmbit. 

— Am încercat să-l facem să se răzgândească, dar vă dați seama că 
n-am avut nicio șansă. 

— Dar rănile lui? 

— O să fie bine, avem mare grijă de el. 

Doggie s-a uitat la T, care a dat din cap aprobator. Nu putea să 
ceară două escorte mai bune decât ei în această călătorie îngrozitoare. 

A pus mâna cu precauţie pe brațul lui Wesley. Era moale și cald 
acum, Slavă Cerului! 

El a tremurat puţin, apoi a deschis ochii și s-a uitat la ea cu atâta 
tandreţe, încât îi venea să plângă din nou. 

— Îmi pare atât, atât de rău, Doggie, a spus el cu o voce slabă. 

Ochii lui erau lipsiți de strălucire și pentru prima dată a observat 
conturul tuturor bandajelor de sub hainele sale largi. 

Apoi și-a pus capul lângă al lui și i-a simțit respiraţia pe obraz. 


Capitolul 45 


Au aterizat în parcarea enormă a închisorii de stat Sussex odată cu 
aura albă a soarelui dimineţii care răsărea dincolo de pădurea deasă. 
Rouă încă strălucea pe florile din spatele gardului gri-argintiu. 

Wesley a strâns-o de mână pe Doggie și i-a spus că totul avea să fie 
bine. Nimeni nu spera mai mult să fie așa decât ea. 

Au coborât pe asfalt și au fost întâmpinați de o mică delegaţie care 
stătea în fața unui șir de vehicule oficiale, inclusiv cele ale poliției 
locale și ale FBI-ului. 

Un bărbat a adus un cărucior cu rotile până la elicopter în ciuda 
protestelor lui Wesley. Acestea erau condițiile, a spus asistenta, dacă 
voia să poată intra și el. 

— Încă nu am terminat cu investigația, a spus un bărbat în 
uniformă de polițist. 

El a dat mâna cu ei. 

— Mai sunt destule amprente care trebuie înregistrate, dar dacă îl 
urmați pe sergentul Laurel, veți putea ajunge la grupul condamnaților 
la moarte. Am primit instrucţiuni de la secretarul Billy Johnson și 
fostul vicepreședinte Lerner să vă ajutăm cu tot ce aveți nevoie. 
Presupun că nu este nevoie să subliniez faptul că nu puteţi atinge 
nimic, având în vedere că aveţi un profesionist cu voi. 

L-a salutat pe T. Perkins ca pe un prieten vechi, ceea ce poate și 
era. 

Doggie s-a uitat la blocurile de ciment neted în care oamenii erau 
ținuți închiși pentru tot restul vieţii lor. Tatăl ei își pierduse viața 
undeva în acest monument hidos și infam al „justiției”. Cândva, în 
adolescenţă, pierdută în romantismul victorian, îl întrebase unde ar 
vrea să moară, dacă ar putea alege. Sperase că va spune la Taj Mahal 
sau în vârful muntelui Ararat și plânsese când îi spusese că i-ar plăcea 
să moară în brațele mamei ei. Și-a adus aminte cum răspunsul său o 
făcuse să i se pară moartea ceva atât de real. 

Acum, moartea venise şi el nu stătuse în braţele nimănui. 

Au fost conduși pe un coridor lung în care Doggie nu mai ajunsese 
niciodată. În spatele ei, Wesley încă o ţinea una și bună că putea să 
meargă singur, în timp ce T îi împingea căruciorul. Între timp, 
sergentul Laurel încerca să le explice în termeni cât mai blânzi toate 
petele de sânge pe care le întâlniră pe drum. 

Doggie încercase să își imagineze coridorul condamnaților la 
moarte de multe ori, dar nu era pregătită pentru ce vedea. Niciunul 
dintre ei nu era. 


Cadavrele fuseseră duse oriunde altundeva, numai aici nu erau. 
Deși era frig în celule, duhoarea de cadavre deja era pătrunzătoare. 
Erau urme de sânge peste tot pe podea și pe pereţi. 

— O, nu! a exclamat ea și l-a apucat de mână pe Wesley care venea 
în urma ei. 

— Da, îmi pare rău! a spus sergentul. E clar că nu v-a spus nimeni 
cât de departe am ajuns cu curăţenia. Din păcate ducem lipsă de 
personal în ultima vreme. 

T a bombănit ceva în barbă și a clătinat din cap. Se pare că nici 
măcar el nu era obișnuit cu o asemenea privelişte. I-a aruncat o privire 
sumbră. 

— Eşti sigură, Doggie? Nu e nevoie să intri. 

Ea a încuviinţat din cap și T s-a dus până la un grup de criminaliști 
îmbrăcaţi în salopete albe. Aveau la picioare pungi de plastic pline de 
sânge și sânge pe braţe. Mergeau peste tot și făceau poze cadavrelor 
din toate unghiurile, pentru ei erau toți la fel. Tatăl ei era doar o 
persoană în plus de trecut în registru. 

Simţea o apăsare în piept. Cum putea să meargă să se uite în 
celule? Ce trebuia să vadă? Și cum puteau să lase niște oameni să zacă 
aşa atât de mult timp? 

— Hei, T, îmi eşti dator cu un telefon! a strigat unul dintre 
criminaliști, care apoi a întins mâna. 

T s-a căutat în buzunar și a scos mobilul pe care i l-a dat 
bărbatului. Acel mic schimb obișnuit părea grotesc în acel decor ca de 
iad. 

Pe Doggie a cuprins-o un nou val de disperare și pentru o secundă a 
fost nevoită să se oprească și să se sprijine de barele primei celule. 

— Tatăl dumneavoastră e acolo, domnișoară Rogers! a spus 
sergentul, care avansase încă cinci metri pe coridor. 

S-a desprins de gratii șovăind, a primit o îmbrăţișare rapidă din 
partea lui Wesley și a traversat următoarele celule goale cu ușile larg 
deschise. 

— Nu e nimic de văzut aici. În primele şapte sau opt celule au fost 
milițieni și restul au fost neocupate, până la numărul paisprezece, 
unde era tatăl dumneavoastră. 

— Neocupate? 

— Da, neocupate. Aceștia au fost deja executați, a explicat el. 
Trebuia să se facă spațiu pentru noii condamnați, știți că a fost mărit 
ritmul execuțiilor. Mă scuzați că spun asta, dar tatăl dumneavoastră 
urma să fie primul executat după noua normă de două execuţii pe zi. 

S-a uitat la ceas. 

— De fapt, era programat să fie executat cu cinci minute în urmă. 

Rostise acel cuvânt blestemat de cinci ori la rând. Dacă îl mai 
rostea o dată, avea să înceapă să urle. S-a luptat să-și controleze buza 


de jos care-i tremura și s-a forțat să meargă în continuare. 

T. Perkins deja stătea în fața celulei tatălui ei și a ridicat precaut o 
mână când s-a apropiat. 

— Nu știu dacă ar trebui să vezi asta, Doggie! a spus el. 

Dar ea l-a strâns tare de mână și s-a forțat să facă ultimii pași. Tatăl 
ei zăcea înghesuit sub chiuveta din colțul opus. O grămăjoară solitară, 
mică și portocalie, cu un braţ întins care lăsase o dâră de sânge pe 
perete. Lângă el era o baltă roșie și gri. A suspinat și l-a simţit pe 
Wesley luând-o de cealaltă mână. 

— O, Dumnezeule, T, am fost atât de aproape! S-a văitat ea. Am 
fost atât de aproape, fir-ar să fie! 

Şeriful Perkins a tăcut. Nu-și mai găsea cuvintele. 

— Îmi pare rău că a trebuit să vă vedeți tatăl așa, a intervenit 
polițistul. Încă nu l-am atins, criminaliştii tocmai au terminat de 
verificat toate celulele și vine rândul patologilor de la poliţie. 

— Dar presupun că putem intra acum, a zis T. 

Ofiţerul a încuviințat din cap. 

— Eşti sigură că vrei să intri, Doggie? a întrebat T. 

Ea l-a privit intrând în celulă, cât mai prudent și mai respectuos 
posibil. Era evident că era pe teren necunoscut. Bărbatul a sărit peste 
balta de sânge, s-a lăsat pe vine și a apucat cu grijă salopeta 
portocalie. 

— O să îl întorc, i-a spus el. Nu va fi o priveliște frumoasă. A fost 
împușcat în cap. 

Doggie a simţit cum Wesley o strânge de mână. 

Apoi T a clătinat din cap și Doggie a simţit brusc că o ia cu leșin. 

— Nu pot să mă uit la el, T, nu pot! 

— Nu e nevoie de fapt. Nu este el, Doggie. Nu e tatăl tău. 

Dar ea a inspirat adânc și s-a uitat direct la fața cadavrului. Era o 
priveliște îngrozitoare: un sfert de craniu dispăruse împreună cu un 
ochi și nasul era de nerecunoscut, era doar o bucată de carne plină de 
sânge. Așa şocată cum era, a zâmbit puţin. 

— Nu e... Nu e el! a îngăimat ea uimită. 

— Nu înţeleg! a exclamat ofițerul de poliție. Scrie „Inamic al 
statului” pe partea din faţă a salopetei lui, așa că trebuie să fi făcut 
parte din miliție. 

S-a uitat în jur. 

— Înseamnă că cineva a făcut o greşeală cu lista deţinuţilor. Scrie 
aici că Bud Curtis trebuia să fie în celula numărul paisprezece. 

T s-a aplecat și a ridicat un obiect de metal plin de sânge de sub 
chiuvetă. Era un telefon mobil. S-a uitat la ecran. 

— Bateria e moartă, a observat el. Acum îmi dau seama că 
telefonul ăsta nu l-a ajutat prea mult pe tatăl tău. Haide, Doggie, va 
trebui să se uităm în celelalte celule! 


— Nu pot face asta, T, a zis ea, simțind că speranţele ei scad. 

El a încuviințat din cap. 

— Bine, mă ocup eu atunci! 

L-a urmat încet pe T, împreună cu Wesley și s-a uitat în celula 
alăturată unde o față neagră lipsită de viață se uita la ea, părând 
nevinovat ca un copil. 

Mai erau patru celule cu deţinuţi albi, dintre care niciunul nu avea 
mai mult de cincizeci de ani. Apoi încă două celule, un bărbat negru, 
unul alb, amândoi trecuţi de douăzeci de ani. 

Respirația lui Doggie a devenit din ce în ce mai greoaie și l-a 
apucat de mână strâns pe Wesley în timp ce-l privea pe T inspectând 
celulă după celulă. 

În cele din urmă, a anunţat-o că mai era doar un singur om alb în 
cele șase celule rămase și că acela cu siguranţă nu era tatăl ei. 

A închis ușa de la ultima celulă și se întors spre sergent. 

— Credeţi că mai este cineva aici care a fost de gardă la momentul 
atacului? a întrebat el. 

— Aici? Nu, aici e un singur gardian, a răspuns bărbatul, arătând 
spre cadavrul care zăcea pe coridor, și a fost în tura de după-amiază. 

T l-a privit supărat. 

— Nu, nu. Nu mă refer aici înăuntru, mă refer la unul viu, cineva 
care e undeva în închisoarea asta în prezent şi care a fost de pază aici 
noaptea trecută. 

— Numai puţin. 

Bărbatul a întrebat în staţia radio. 

— Cineva e pe drum acum. E una dintre rezervele pe care a trebuit 
să le chemăm. Tocmai a ajuns pentru tura lui. El nu are habar ce s-a 
întâmplat. 

Cinci minute mai târziu, a apărut un ofițer de poliție agitat. Ciufulit 
şi cu tăieturi pe degete, băuse și petrecuse de la ultima sa tură și acum 
creierul său pilit se chinuia să înţeleagă ce e cu priveliștea din fața sa. 

— Eu... eu... eu... s-a bâlbâit el, holbându-se la cadavrul 
paznicului care zăcea lângă ușa care dădea spre camera morții. Eu am 
terminat la șase dimineaţa ieri. Noi... mereu schimbăm programul de 
lucru. Dumnezeule, ar fi putut să fie tura mea! Uau... Asta e de ajuns 
ca să te... dea peste cap. 

A încercat să zâmbească, dar dându-și seama cât de nepotrivit era, 
şi-a dat repede jos șapca și s-a uitat cu părere de rău la cadavrul 
colegului său. 

— El... El a fost Lassie! a zise e, mai mult pentru el. Așa îi spuneam 
noi, a spus el arătând spre părul des blond-roșcat al paznicului. 

— De... de ce nu l-au luat până acum? 

— Unde e Bud Curtis? a întrebat T pe un ton sever. 


Bărbatul a arătat cu mâna spre celula paisprezece. 

— A... acolo, presupun. 

— Haide! a spus T. 

A intrat în celulă și s-a dus la cadavru. 

— Ei bine? 

— Ăsta... ăsta nu e Bud Curtis! 

— Nu, asta știu și eu foarte bine! Dar ce caută el aici și unde e 
Curtis? A fost în celula asta pe tura ta? 

— Da, a răspuns gardianul pe un ton mai colegial. Uite! 

I-a arătat lui T degetele sale rănite. 

— Am fost chiar eu aici, i-am dat o mică lecţie, știi ce zic? Fir-ar 
da! 

Lui Doggie îi venea să-i dea și ea o mică lecţie. 

— De ce? a întrebat T. 

— Pentru că... Falso a zis că așa trebuie. 

T s-a întors spre Doggie. 

— E ceva aici sută la sută greșit! a spus el. Îl cunosc bine pe Falso. 
El nu e așa. 

— Dar... Dar așa a făcut. Şi el... 

A arătat spre bărbatul mort din celulă. 

— Fl e din celula șapte. A ajuns mai târziu. A tăiat capetele... unor 
soldați din... din Richmond, a spus el. 

— Şi a făcut parte dintr-o miliție? a întrebat T. 

Bărbatul a încuviințat din cap. 

— A avut loc vreun transport? 

— Trans... port? 

— Pentru numele lui Dumnezeu, tâmpitule greu de cap. Da, 
transport! Au fost transportați oameni condamnați în alte închisori 
ieri? 

Acesta a ridicat din umeri. 

— P... poate mai târziu. Eu am plecat la șase dimineața, știți asta. 

— Au mai fost zilele trecute? 

A clătinat din cap. 

Doggie l-a auzit pe Wesley întrebând din căruciorul aflat în urma 
ei. 

— Mai sunt şi alte locuri în care se fac execuţii? l-a întrebat el pe 
ofițer. 

Dar a răspuns în schimb T. 

— Se fac la Centrul de corecție Greensville, lângă Jarett. Știu 
numărul. 

I l-a dictat lui Wesley, care l-a format, după care i-a dat telefonul 
lui T. 

Doggie simţea seriozitatea din vocea lui T. Era aproape șase și 
jumătate, trecuse o jumătate de oră de când ar fi trebuit să fie 


executat tatăl ei. Ar fi trebuit. Dacă se gândea așa, putea să se agațe de 
o speranţă. 

— Dă-mi-l pe Gordon Hinkley, i-a spus T persoanei care a răspuns 
la telefon, apoi a pus o mână pe receptor. 

— Directorul nu e acolo, e bolnav, a şoptit el. 

A trecut o secundă, apoi l-a întrebat pe adjunct. 

— Aţi primit un transfer ieri, ați spus? 

A încuviințat din cap, apoi fața i s-a întunecat. Doggie a simţit din 
nou că o ia cu leșin. 

— Hmm... ăăă... bine! 

— Zi ceva, T! a strigat ea. El e? 

T s-a încruntat. 

— Spuneţi că s-a întâmplat la șase dimineaţa... Sunteţi sigur? Nu, 
nu puteți verifica numele când nici măcar nu știți de unde a fost 
transferat prizonierul, ce naiba. Îi primiţi tot timpul, nu-i așa? 

Doggie ar fi vrut să-și acopere urechile, dar nu putea face asta. 

— Spui că nu știi unde e jurnalul? Nenorocitule, stau aici în 
Waverly cu oameni de la Casa Albă, așteptând să iau un deţinut și 
acum vreau un răspuns direct, altfel va trebui să-ţi iei contractul de 
angajare și să ţi-l bagi acolo unde soarele nu strălucește niciodată, m- 
ai înţeles? Da, asta înseamnă în fund! Cât de prost poate să fie un om? 
Acum treci la treabă! 

S-a aplecat şi a mângâiat-o pe păr pe Doggie. 

— Aşteptăm... Fii curajoasă, fetiţo! 

Ea și-a ținut respiraţia. 

— Un anume Steven Stoklosa, spui, ești sigur? 

Ea a ridicat capul. 

— Bine! Și nu mai e nimeni programat? Bine. Ascultă: nu mai 
puteţi să executaţi niciun deţinut până când nu primiți instrucțiuni 
noi, m-ai înțeles...? Cine zice asta? Procurorul general și Michael K. 
Lerner! Exact, cel care a fost vicepreședinte înaintea lui Sunderland. 
Și, pe deasupra, poţi să îl adaugi și pe directorul tuturor comitetelor 
nenorocite pe care le știi. Ai priceput? Da? Bine! Și încă ceva: se 
execută oameni în alte locuri în afară de închisoarea voastră și de cea 
din Sussex? Da, aici în Virginia, netotule... Mulţumesc! 

A închise şi şi-a șters transpiraţia de pe frunte. 

— Ei bine, încă nu știm unde e tatăl tău, Doggie. 

— Au fost găsiți directorul Falso și ofițerul acela? l-a întrebat 
Wesley pe sergent. 

— Nu. Presupunem că s-au ascuns sau au fost împușcați de miliții 
prin apropiere, dar încă nu am găsit cadavre în zonă. Nu putem decât 
să ne temem pentru viețile lor. Poate că milițiile i-au luat drept 
ostatici. 

Wesley s-a uitat la Doggie și a clătinat din cap. 


— Nu știm nimic, Doggie! Nu știm unde sunt și nu știm dacă tatăl 
tău e cu ei. 

— Ai idee unde ar putea fi? l-a întrebat T pe gardianul ametit. 

— Nu... Nicio idee. Falso... nu e genul care... să facă ceva de genul 
ăsta. 

— Ce anume? 

— Să dea bir cu fugiţii... s-o şteargă. 

A arătat spre ofițerul mort. 

— Nu putem... Nu putem să-l luăm de aici? ÎL... știu pe fiul lui. 

— Haide, a zis sergentul. Te ajut eu. O să-l ducem la cantină lângă 
ceilalți. 

— Ce porcărie! a spus cel care mirosea a alcool. 

Au ridicat cadavrul și au început să-l care. Era un proces demn de 
milă, dar totuşi necesita respect. Şi-au plecat capetele. 

Apoi Wesley l-a apucat de braț pe T. 

— T! Crezi că a verificat cineva dincolo de ușa în dreptul căreia a 
fost găsit cadavrul? 

T s-a uitat la Wesley confuz, dar Doggie a înțeles imediat și a sărit 
spre ușa din capătul coridorului cu celule. 

A deschis-o imediat. 

Era mult mai cald înăuntru. A fost întâmpinată de un miros 
puternic, acru-dulceag. Venea de la cadavrul care zăcea sprijinit de 
perete. 

T a venit repede după ea. 

— Lasă-mă să intru, Doggie! a zis el și a intrat în cameră. 

Ea şi-a dus mâna la gură în încercarea de a-și opri voma, când s-a 
uitat în jur în ultima cameră pe care o văd condamnați! la moarte — 
camera martorilor, celula și apoi camera de execuţie. 

Deci așa era acolo, în locul acela blestemat. Ultima oprire înainte 
de uitarea deplină. 

S-a uitat în jos la cadavru. Era un bărbat în uniformă de poliţist, 
probabil ofițerul care lipsea. Stătea într-o cameră complet sterilă cu 
două rânduri de scaune cu faţa la camera de execuţie, o încăpere 
închisă cu pereţi de sticlă care erau acoperiți aproape în întregime de 
perdele. 

— Dumnezeule! a exclamat T. E Freddie Cambell. ÎI cunosc. 

Fusese împușcat în capul pieptului. Avea o gaură mare, dar nu era 
mai deloc sânge. Era destul de tânăr și de supraponderal și ocupa 
aproape tot spațiul mic dintre rândurile de scaune și camera morții. 

— A blocat ușa care dădea în camera de executare, a mormăit T. 
Cred că ar trebui să priveşti în altă parte acum, Doggie. Nu sunt sigur 
ce urmează. 

S-a uitat la el pentru o fracțiune de secundă înainte să își dea seama 
ce se întâmplă. 


— Nu! a tipat ea, dând la o parte perdelele. 

La doi metri de ea, dincolo de geam, zăcea tatăl ei pe masă, scăldat 
într-o lumină puternică, cu capul întors în direcția cealaltă. Fiecare 
detaliu din această cameră de înmormântare cu înaltă tehnologie era 
la fel de steril ca o sală de operaţie și mult prea liniștit. Tensiunea îi 
făcea corpul să zvâcnească și a început să transpire. Nu putea să se 
miște. 

— Unde naiba sunt acul și centurile? a întrebat T. Nu e legat. 
Ajută-mă să dau mormanul ăsta de carne din ușă. 

Apoi a început să tragă de cadavru. 

— Camera asta e sută la sută ermetică și izolată fonic, tatăl tău o să 
se sufoce acolo. Trebuie să mișcăm cadavrul ăsta. Acum! 

— O, Doamne, T, stă atât de nemișcat, s-a plâns Doggie. Crezi 
că...? 

S-a aplecat, La luat de un picior pe Freddie Cambell și a tras până 
când au reușit să îl mute suficient cât să poată deschide ușa. 

Doggie a fost izbită de aerul dezgustător, uscat şi mucegăit când a 
intrat cu forța pe ușă și a văzut următorul cadavru de pe podea, un 
bărbat alb masiv cu un ceas negru la mână, îmbrăcat cu o cămașă cu 
mânecă scurtă. 

— E directorul Falso! l-a auzit pe T suspinând, în timp ce aerul 
proaspăt umplea camera. 

Dar lui Doggie nu-i păsa de niciun Falso și de nimeni altcineva în 
momentul acela. S-a aruncat spre trupul tatălui ei și i-a atins fața. 
Pielea lui era uscată ca pergamentul. Apoi i-a întors capul spre ea și s- 
a uitat la fața lui bătută și lipsită de viață. Dumnezeule! s-a gândit ea și 
i-a verificat pulsul la gât. Nu a simţit nimic și a încercat din nou. 

A apăsat mai tare și dintr-odată a simțit un mic tremur. Apoi 
bărbatul a deschis încet ochii și s-a uitat la ea fără să dea vreun semn 
că ar recunoaște-o. 

Miracolul se întâmplase. 

A fost nevoie de mult efort ca directorul Falso să fie readus la viaţă, 
dar jumătate de oră mai târziu, amândoi bărbaţii stăteau în biroul 
directorului, arătând bolnăvicios de palizi și extrem de recunoscători. 

— În afară de faptul că ne-ai ajutat să nu ne sufocăm acolo, aș fi 
fost un om mort până acum oricum, dacă nu erai tu, T. îți dai seama 
de asta? a întrebat Falso pe un ton grav. Dacă nu ar fi fost nenorocitul 
ăla de caz al lui Curtis, aș fi stat în biroul meu ieri dimineață când au 
atacat milițiile. 

S-a uitat la T cu o privire intensă. 

— Vizita ta de alaltăieri şi strădania ta de a redeschide cazul lui 
Curtis a lăsat o impresie puternică, dar nu eram sută la sută sigur. 

S-a întors spre Doggie. 


— Regret că trebuie să vă spun asta, dar i-am pus pe oamenii mei 
să vă bată tatăl. L-au bătut până când nu a mai putut să-și strige 
nevinovăția, atunci l-am crezut în cele din urmă. 

A pus o mână pe piciorul lui Curtis. 

— Îmi pare rău, Bud, a zis el, dar nu am avut de ales. A trebuit să 
mă asigur. Şi repede. 

— Și dacă ar fi mărturisit? 

Lui Doggie îi era foarte greu să-și țină în frâu furia. 

— Oamenii fac asta când sunt torturați. Ar fi trebuit să știți asta. 

Directorul Falso s-a uitat la ea sumbru. 

— Dacă ar fi mărturisit? Atunci mă tem că nu ar mai fi fost nicio 
persoană pe care să vă puteţi supăra. 

— Spune-ne ce s-a întâmplat ieri, Bill! l-a îndemnat T și şi-a aprins 
o țigară nouă cu mucul celei vechi. 

— Păi, când Bud şi-a recăpătat cunoștința după... tratamentul 
nostru de ieri după-amiază, am coborât ca să anunţ că am decis să 
amân pregătirile pentru executarea lui. Până atunci ajunsesem să fiu 
convins că era nevinovat. 

Doggie s-a uitat la tatăl ei. Acesta a încuviinţat din cap încet, apoi a 
zis: 

— Da, Falso tocmai venise în celula mea când am auzit milițiile 
aruncând cu grenade în porţile de la intrare și apoi au început să 
tragă. 

Falso a clătinat din cap. 

— Nu mi-am dat seama ce se întâmplă imediat, dar apoi i-am auzit 
țipând că a venit vremea socotelilor. Urlau ca niște bestii sălbatice și 
am ştiut că șansele sunt împotriva noastră. 

A oftat prelung, a scos o cutie de batoane Hershey's din sertar și a 
luat unul, după care i-a servit şi pe ei. Nimeni nu mai avea poftă de 
așa ceva. 

— Se auzea o explozie de fiecare dată când aruncau în aer o nouă 
ușă și avansau rapid. 

Tatăl ei a încuviințat. Era clar marcat de iadul prin care trecuse. 

— Ţipau că vin după mine! a zis el. 

— Era un tip în celula șapte, a continuat Falso. Și el era milițian, 
dar dintr-o altă organizaţie cu care nu aveau legătură... Dormea... 

Și-a lăsat privirea în jos la covor. Se pare că ceea ce urma să spună 
nu era ceva de care să fie mândru. 

— Așa că l-am făcut să-și piardă cunoștința și l-am târât în celula 
tatălui dumneavoastră. 

— Milițiile trebuie să fi știut că ai coborât jos la secția 
condamnaților, a zis T. 

— Da, dar nu și cei care au aruncat totul în aer ca să ajungă aici. Pe 
de altă parte, știau care celulă era a tatălui dumneavoastră. L-au 


numit „inițiatorul noii actualități”, ceea ce însemna că trebuia să își 
asume responsabilitatea pentru toate necazurile țării, motiv pentru 
care trebuia să plătească cu propria viaţă. Aşa că unul dintre ei și-a 
băgat arma automată printre gratiile celulei lui Curtis și la omorât pe 
celălalt tip, crezând că l-au omorât pe tatăl dumneavoastră. 

— Dar au uitat de dumneavoastră. 

Falso a ridicat din umeri. 

— Așa se pare. Aveau destule de făcut, să-i termine pe restul 
prizonierilor și să plece de aici. 

— De ce au trebuit să facă asta? 

— Așa sunt ei. Ceilalți deținuți nu erau de-ai lor. 

T deja își pregătea o altă țigară. 

— Ofițerii ăștia doi care au fost împușcați, au fost prezenți în secția 
condamnaților când au intrat milițiile în închisoare? 

— Nu, doar eu și Curtis am fost. Ceilalți doi au fugit acolo jos, 
crezând că vor scăpa de atac. Din păcate nu au reușit. 

— Și între timp, voi doi v-aţi dus și v-aţi ascuns în camera de 
execuţii? a întrebat T. 

— Da. Apoi şi Freddie Cambell a avut aceeași idee, dar nu a mai 
apucat. 

Acum tatăl lui Doggie privea și el în pământ. 

— Am simţit prin izolarea fonică unde zăcea, sângerând până la 
moarte dincolo de ușă. Am încercat să deschidem ușa ca să-l dăm la o 
parte, dar era prea greu. 

— Și celălalt gardian de pe coridor? Trebuie să fi fost omorât mai 
târziu decât Cambell. 

T a tras din noua ţigară. 

Falso s-a scărpinat pe frunte. 

— Lassie? E greu de spus, dar mă tem că s-au jucat puţin cu el 
înainte să-l termine. Știu că Lassie a avut mulți inamici printre 
deținuți. În plus, el era cel cu cheile. 

T și-a ţuguiat buza de jos. 

— Și nu a știut nimeni că tu și Curtis eraţi în camera morții. 

— Cel mai probabil, nu. Totul s-a întâmplat atât de repede. De când 
au aruncat în aer intrarea și până au plecat cred că au fost vreo trei 
sau patru minute, din câte am aproximat eu. 

— Și zici că l-au împușcat pe milițianul din celula paisprezece? 

— Da, împreună cu ceilalți. Criminaliștii spun că nu au făcut 
nazuri. Pur și simplu au tras în celule, una după alta. A fost o lichidare 
scurtă și la obiect. 

Doggie la strâns de mână pe tatăl ei. Cu doar câteva zile în urmă își 
pledase nevinovăția în fața ei, cu mâinile legate la spate și ea îi 
întorsese spatele. Îl dezamăgise în acea zi. Cum va putea vreodată să 
își ispășească păcatul? Cum va putea el să îi ignore păcatul? 


S-a uitat la faţa lui bătută și s-a simţit foarte ruşinată. 

Pentru o clipă, s-a uitat direct la ea, ca și cum îi vorbea din priviri. 
Părea să îi spună că înțelegea, dar pur și simplu nu putea să se 
exprime. Că putea să ierte, dar nu i se părea necesar. 

Apoi i-a zâmbit ușor, imperceptibil şi s-a întors spre Barefoot. 

Wesley stătea nemișcat în căruciorul său. Era foarte palid și 
transpirat şi îi cursese puțin sânge prin bandaje și cămașă. Se uita în 
tăcere la Doggie, probabil nefiind nici măcar conștient că se uita și ea 
la el. Nu mai văzuse niciodată pe nimeni care să o privească astfel. 

Era pe punctul de a-i spune ceva când tatăl ei a strâns-o de mână. 

— Ei bine, copii, când e nunta? a întrebat el, atât de încet încât a 
auzit toată lumea. 

Doggie nu se gândise la acea întrebare, nici măcar nu se gândise 
vreodată să se gândească la ea. 

Tatăl ei a privit-o cu ochii umflați. Nu îi vedea zâmbetul din cauza 
umflăturilor, dar își dădea seama de asta din voce. 

— În orice caz, insist ca petrecerea să se ţină la hotel Splendor în 
Virginia Beach. 

A reușit să râdă scurt. 

— Lucrurile nu au cum să meargă prost de fiecare dată, pentru 
numele lui Dumnezeu! 


Epilog 


Iunie 2009 


Avionul a aterizat în aeroportul Kralendjik pe insula Bonaire pe o 
vreme fantastic de bună. Se terminase ora siestei și dubițele bâzâiau 
pe străzile înguste. Aerul era plin de ritmuri caraibiene, pași grăbiţi și 
miros de salvie şi de mare. 

Unul dintre însoțitorii de zbor i-a acompaniat pe T. Perkins, Rosalie 
Lee, Doggie şi Wesley până în oraș într-un microbuz. 

— Îmi pare rău, a spus ea, când a văzut ochii lui Rosalie strălucind 
la vederea buticurilor colorate pline de toate mărunţișurile posibile pe 
lângă care treceau. Nu avem timp să oprim pentru că ne așteaptă o 
barcă lângă Oranje Pan. E ceva drum până pe insulă și se înserează 
repede la latitudinea aceasta. 

Nimeni nu le spusese că mai au de mers pe o insulă. De fapt, nuli 
se spusese mare lucru. Doar că erau primii vizitatori cărora le era 
permis să meargă acolo, destinația lor fiind undeva în Antilele 
Olandeze, că trebuie să își aducă haine pentru câteva zile și că nu 
trebuie să povestească absolut nimănui despre această călătorie. 

Wesley a clătinat din cap și s-a uitat pe geamurile prăfuite ale 
microbuzului la pădurea de palmieri, până când a văzut marea azurie 
la orizont. Se îndreptau în direcția aceea. 

Dacă își doriseră un loc în care Bruce Jansen să fie ținut departe de 
lumina reflectoarelor, acesta era locul. 

După nicio oră, au ajuns să stea în barca cu motor veche și imensă 
a lui Jansen, cu o siglă nou-nouţă pe prova, privind cum se îndepărtau 
rapid de țărm. 

Wesley şi-a petrecut timpul ascultându-i pe membrii echipajului 
local al bărcii discutând în papiamento33. Cerul albastru caraibian 
părea că stă direct pe valurile sticloase. Și-a plimbat o mână prin apă, 
nu l-ar fi deranjat să stea așa tot restul vieții. 

S-a uitat la părul deschis de soare al lui Doggie și a zâmbit. 
Amândoi avuseseră dubiile lor, dar acum se bucură că se hotărâseră să 
vină. Aveau mare nevoie de o schimbare de peisaj. 

Presa a revenit la lucru la doar două ore după atacul de la Casa 
Albă. Prima ştire a apărut pe internet și în curând toată lumea a aflat 
că explodase o casă din Seattle și că trupul neînsuflețit al lui Moonie 
Quale fusese găsit printre ruine. 


Milițiile deja începuseră să stea prost cu moralul și, odată cu 
moartea lui Moonie Quale, cele mai prost organizate unități 
începuseră să se predea. S-a declarat un armistițiu după încă o noapte 
de bătălii zgomotoase cu grupurile cele mai turbate, apoi a urmat o 
amnistie generală şi sute de mii de cetăţeni și-au predat armele, până 
și tatăl lui Wesley. 

Aproape peste tot, societatea a început să funcționeze din nou. Un 
val de ușurare tangibil a cuprins țara, asemănător cu aceea de după 
trecerea unei furtuni distrugătoare. 

Congresul s-a adunat la exact douăzeci şi patru de ore după atac și 
a suspendat imediat numirea în funcția de vicepreşedinte a 
decedatului Thomas Sunderland de către Jansen, după care l-a numit 
pe fostul vicepreședinte Michael K. Lerner drept următorul succesor la 
tron. Membrii au fost de acord că era cel mai bine pentru țară ca toate 
speculaţiile legate de demisia sau concedierea lui Lerner de către 
Jansen să fie lăsate deoparte. Cine altcineva în afară de Lerner făcuse 
declaraţiile potrivite la momentul potrivit? Da, Lerner era în 
siguranţă, dar câți alții mai puteau spune asta? 

Mai târziu în aceeași zi, Jansen a fost scos din funcție în mod oficial 
şi Lerner a depus jurământul de președinte. 

Între timp, Wesley fusese transportat cu elicopterul de la 
închisoarea din Waverly la spitalul din Washington, unde s-a 
recuperat până când s-a reluat activitatea politică. 

— Cum crezi că o să fie Jansen? l-a întrebat Doggie pe Wesley, 
jucându-se cu mâna lui în apa înspumată. 

— Cine ştie? Poate că o fie el însuși. Îmbrăcat cu bermude. 

S-a uitat la el după ochelarii de soare și a scos limba. Amândoi 
făcuseră multe speculaţii: cum arată o persoană care fusese exilată pe 
viață din ţara în care fusese cândva președinte? 

— Presimt că e bine. Altfel nu ne-ar fi invitat, nu-i așa? a intervenit 
Rosalie. 

Îşi ridicase pantalonii albi și îşi băgase picioarele în apă. 

Era ca într-o reclamă pentru vacanţă. 

— Timpul ne va spune, a mormăit T, fluturându-și fumul din față. 

Rezultatele audierilor Congresului au fost de o consecvență 
nestrămutată și constantă. Dintre toți membrii Cabinetului și oficialii 
din cercul restrâns al fostului guvern au fost cruțaţi doar doi, ceilalți 
au fost daţi afară fără drept de pensie. Câţiva dintre ei puteau să se 
aştepte la acuzaţii penale. Cineva trebuia să aibă de suferit și simpla 
cunoaștere a acestui fapt a avut efect. Cele mai tragice incidente au 
fost sinuciderea Secretarului de Interne Betty Tucker și infarctul fatal 
suferit de Billy Johnson după ce fusese acuzat în mod oficial. Ziarele 
au scris că, în cazul lui Johnson, fulgerul justiției își ratase ținta și că 


şeful departamentului de Securitate Internă sigur avea să fie achitat. 
Cine în afară de Billy Johnson mai făcuse atât de multe pentru 
repararea daunelor? 

Wesley și Doggie au fost martorii vedetă încă din prima zi, dar 
când a venit vorba de acuzarea lui Jansen, au fost nevoiţi să se 
descalifice singuri. Cum puteau ei să facă diferența dintre faptele lui 
Jansen și cele ale lui Sunderland când nu existau dovezi concrete? 
Cum ar fi putut cineva să facă asta? 

A existat o încercare de convingere a Șefului Cabinetului Lance 
Burton şi a altor câtorva oficialități apropiate de președinte de a 
depune mărturie că Jansen condusese intenționat ţara spre dezastru, 
dar toți aceștia au refuzat. Și singurul lucru care putea fi concluzionat 
cu certitudine de la toți era mărturia că preşedintele Jansen fusese 
foarte prost sfătuit încă din prima zi de Sunderland și că oricum fusese 
atât de afectat de moartea soției sale și a copilului său nenăscut, încât 
trebuia să se deducă faptul că nu fusese persoana potrivită pentru 
postul de președinte pe toată perioada mandatului său. 

Deci ce se putea face cu un președinte american ca el? Ar trebui un 
om care provocase atâta suferință să fie lăsat liber? Nu, nu ar trebui — 
aproape toată lumea era de acord cu asta — și în toată țara s-a 
răspândit ca focul o mișcare care cerea ca Jansen să fie aspru pedepsit. 
Timp de câteva zile a părut că pacea națiunii redobândită cu greu deja 
începea să se dezintegreze, dar apoi președintele Lerner a intervenit și 
i-a oferit amnistie lui Jansen pe motiv că avusese o minte zdruncinată. 

Această decizie a provocat imediat nemulțumire la nivelul 
Congresului. Unii erau convinși că decizia lui Lerner se datora faptului 
că noul președinte credea de fapt în reformele lui Jansen, în timp ce 
alții au susținut că acea cabană de vânătoare în care se ascunsese 
Lerner aparținuse firmei lui Jansen. Dar Lerner a ripostat; amnistia 
presupunea și niște condiţii. Jansen trebuia să părăsească ţara — să 
plece în exil — și să nu se mai întoarcă niciodată în politică. Astfel a 
reuşit să pună capăt dezacordurilor. 

Poziția președintelui Lerner nu a fost deloc slăbită de acest ordin. 
Dar încă mai erau unii care își puneau întrebări. 

— Nu e fantastic? 

Doggie l-a împins pe T. Perkins cu degetele. 

— Ce zici, T? 

T s-a îndepărtat de balustradă și s-a întors spre ei. 

— Ei bine... a răspuns el în cele din urmă, ce-i drept, e al naibii de 
albastru aici. 

Wesley a râs și a fost nevoit să-și ducă mâna la piept. Musculatura 
suferea când stătea drept perioade lungi de timp. 

— Eşti bine, scumpule? a întrebat Doggie. 


Wesley a încuviințat din cap. Nu avea cum să fie mai bine de atât. 
Stăteau aici, sub cerul luminos și plin de viață. Erau în viață. Doggie 
spusese da: își va petrece restul vieţii alături de el. Așa că ce putea 
face trecutul altceva decât să se piardă în fundal? 

S-a uitat cu devotament la colegii săi pasageri. La Rosalie, care 
stătea și se chinuia să-și țină pălăria cu flori ca să n-o ia vântul, și la T, 
care începea să se bronzeze. Grupul se micşorase de când fuseseră în 
acea excursie în China cu atâția ani în urmă. Fiecare pierduse o parte 
din el sau din ea, dar erau aici acum. 

— La ce te gândești, Wesley? a întrebat Rosalie. 

— La noi. La faptul că suntem aici. Și la John Bugatti. Şi la noi toți 
cei care am fost împreună în China. 

Rosalie a încuviințat din cap. 

— Cred că totul o să se rezolve. Încă mai sunt o tonă de probleme, 
dar în același timp e totuși ceva, o parte din aceste reforme au avut un 
mare efect. Înţelegi ce zic? 

Wesley a încuviințat și el din cap. 

— Am dreptate, T? a întrebat ea, dându-i un cot și făcând să-i cadă 
scrumul pe piept. 

T. Perkins a încuviințat și el din cap și Rosalie a râs. 

— Mă bucur doar că fiii mei și-au găsit de lucru. Angajatorul meu, 
Mo Goldenbaum, le-a făcut rost de niște slujbe bune în golf. Nu au 
îndrăznit să refuze. Ar fi putut fi mult mai rău de atât, a zis ea, 
dezvelindu-și toți dinţii într-un zâmbet generos. Acum chiar plătesc 
chiria acasă. Vă vine să credeți așa ceva? 

Şi-a dat o palmă peste coapsă și a râs și mai tare. 

— Așa că n-aveţi cum să spuneţi că nu s-a întâmplat nimic în țara 
asta a noastră, nu-i așa? 

Așa este! s-a gândit Wesley. Se întâmplaseră multe în ultimele cinci 
săptămâni. Preşedintele Lerner se descurcase bine, surprinzător de 
bine. Înainte mulți îl consideraseră un democrat birocrat şi idiot din 
sud, dar acum văzuseră că se înșelaseră. 

Lerner pregătise terenul pentru împăcare. Investigaţiile și audierile 
nu ținuseră la nesfârșit, purificarea legală fusese înfăptuită solemn și — 
în afară de facțiunile radicale - membrii Congresului putuseră să 
lucreze împreună în ciuda diferenţelor. Este adevărat că mulți s-au 
mâniat când au auzit că Jansen își va petrece viața pe o insulă 
tropicală deținută de firma sa, dar în rest noul președinte s-a bucurat 
de respectul tuturor. Unii au mers atât de departe încât au declarat că 
era un om de stat înnăscut. 

— Nu, Rosalie, aşa este, a răspuns Wesley într-un final. S-au 
întâmplat multe lucruri bune. 


Era o Americă nouă care se ridicase din cenușă, lui Wesley așa i se 


părea. Bruce Jansen avusese o viziune care mersese prost pe parcurs, 
dar succesorul său înţelesese ce trebuia făcut pentru a păstra cele mai 
bune aspecte ale sale într-o perioadă dificilă. Bineînţeles că Lerner a 
întâmpinat rezistență, dar a avut multe cărți bune de jucat. Era mult 
de lucru și economia a crescut. Familiile s-au reunit, ca secretara lui 
Wesley, Eleanor și soțul ei. Sistemul juridic s-a transformat într-unul 
mai bun și se vorbea chiar despre închiderea închisorilor dacă 
continuau să scadă delictele. 

Şi cea mai recentă evoluţie pozitivă a fost că ambele camere ale 
Congresului vorbeau serios despre reformarea sistemului electoral și 
crearea unui pachet echilibrat de legi cu privire la posesia de arme. Au 
fost multe dezbateri și multe dezacorduri, dar democrația americană 
lucra, și încă într-un moment foarte oportun, acum că țara era 
dezarmată pe scară largă și cetățenii săi erau eliberaţi de paranoia că 
trebuiau să se apere cu arme. 

Nu-i plăcea să folosească expresii precum „schimbare de sistem”, 
dar aşa arătau lucrurile pentru Wesley. Se simțea asta în mod clar, 
când mergeai pe stradă: oamenii se simțeau în siguranță. Viaţa părea 
să aibă un scop. Știrile de oroare de la televizor se împuţinau pe zi ce 
trece, soldaţii americani se întorseseră acasă și restul lumii privea 
minunându-se. 

S-a uitat la mare, cu părul fluturând în briză. El și Doggie erau 
împreună de peste două luni și începuseră să-și facă planuri. Lucrurile 
aveau să fie diferite acum. Mult mai diferite. Bud Curtis nu mai voia 
să lucreze. Venise timpul să se bucure de viață, spunea el. L-ar fi 
încântat foarte mult dacă Wesley și Doggie preluau ei lanțul hotelier și 
i-a rugat să se gândească la asta. 

Wesley s-a uitat la mijlocul ei gol și și-a imaginat cât de moale e 
pielea ei la atingere. 

— E frumos! a declarat Rosalie. 

— Da! a fost de acord Doggie. 

Acum se vedeau clar palmierii de pe insulă și casa care era situată 
pe vârful unui deal. Nu părea la fel de mare cum se așteptaseră, dar 
strălucea ca un diamant în soarele fierbinte, ce părea să fie propria sa 
sursă de lumină. 

Și apoi i-a zărit pe agenţii de securitate, care îi așteptau la 
debarcader. 

— Cred că Președintele Jansen este pregătit să vă primească. Abia 
aşteaptă să vă vadă, i-a anunțat șeful servitorilor, care i-a condus 
printr-o serie de camere zugrăvite în culori aprinse. 

Casa era decorată cu busturi japoneze de culoarea jadului și 
tapiserii persane în albastru și auriu, precum și cu flori cu miros dulce. 


Și mai era și eternul și liniștitul susur al mării, un sunet menit a linişti 
sufletul. 

I-au auzit clar vocea dincolo de masivele uși duble din lemn de 
laur, acoperite cu gravuri simbolice. 

Rosalie a zâmbit şi Doggie l-a strâns de mână pe Wesley. Părea a fi 
un moment profetic. 

— Pare destul de bine, nu? a șoptit Rosalie. Nu chiar ca un om 
exilat în dizgrație, în orice caz. 

Au auzit vocea lui Jansen apropiindu-se. 

— Bine aţi venit, bine ați venit! a zis el, deschizând ușile larg. 

O cameră fantastică și scăldată în lumina soarelui se vedea în 
spatele lui, cu geamuri panoramice, cu vedere la stânci, cu podele din 
marmură albă și draperii de culoarea abanosului din tavan până în 
podea. 

— Bine aţi venit în exilul meu! a spus el, surprinzător de discret. 
Propria mea Sfânta Elena. 

Era bronzat și odihnit, dar patima din ochi îi dispăruse. Mai erau 
doar niște urme de cicatrici pe faţa sa și își refăcuse dantura, dar la 
cicatricile de pe suflet nu putea ajunge nici măcar cel mai inteligent 
chirurg. 

I-a îmbrățișat pe T. Perkins și pe Rosalie Lee și le-a mulțumit sincer 
pentru că veniseră. 

— Abia aşteptam să vă văd. Nu primesc prea mulți vizitatori, după 
cum vă imaginaţi, a spus el, cu un mic zâmbet. 

Când Doggie a pășit în față și a întins mâna, bărbatul a rămas 
nemișcat o secundă ca să se adune. Apoi o trase spre el. Wesley nu 
auzi ce îi șopti la ureche, dar femeia dădu de câteva ori din cap. Lui 
Jansen nu îi era ușor să îi ceară iertare. Îi dădu drumul și se şterse pe 
obraz, cu ochii în pământ. Ridică încet privirea spre Wesley, până 
când o întâlni pe cea a fostului secretar al presei. 

— Dragul meu Wesley... a început el, apoi l-a îmbrățișat în tăcere. 

Când a putut să vorbească din nou, a spus: 

— Îmi pare atât de rău, Wesley! Eşti bine? Braţul tău e bine? Poţi 
să-l ridici din nou? 

Wesley a încuviinţat din cap. 

— Da, sunt aproape ca nou acum. 

Cândva cel mai puternic om al lumii s-a uitat la Wesley, ca și cum 
voia să se lanseze într-o mărturie atotcuprinzătoare. Apoi a oftat și s-a 
uitat din nou în jos. 

— Regret ce s-a întâmplat, Wesley! a zis el încet. Totul a scăpat de 
sub control. 

Apoi s-a întors, a luat-o de braț pe Rosalie și a condus-o spre o 
cupolă de sticlă din capătul opus al camerei în care înflorea un lămâi 
şi de unde se putea privi prin podeaua din plexiglas vegetaţia bogată 


de dedesubt. 

Rosalie a râs puţin neliniștită, simțind că ameţește când a privit în 
jos şi a făcut un pas înapoi. 

— Vine Abrecita! a spus Jansen, în timp ce o femeie de vreo 
patruzeci de ani, slabă și cu păr blond-închis, a intrat în cameră. 

El a luat paharele de pe tava pe care o aducea femeia și le-a 
împărțit. Era evident receptiv în fața ochilor și zâmbetului ei 
încântător, deși încerca să evite să arate asta. 

Wesley s-a uitat la Doggie. Și ea observase acest lucru. 

— Noroc, dragii mei prieteni! a spus el. Indiferent ce mi-a pregătit 
viaţa, vouă, vechilor mei colegi de excursie în China, vă datorez viața 
mea de azi. Dacă reconstruiești povestea, nimic nu pare să se fi 
întâmplat accidental. În urmă cu șaptesprezece ani, mi-a venit ideea 
unui concurs cu întrebări și acum am închis cercul. Multe 
circumstanțe neprevăzute au apărut în urma acelei idei, dar una dintre 
cele câteva bune a fost că voi v-aţi găsit unul pe celălalt și că eu v-am 
găsit pe voi. 

A ridicat paharul. 

— Îţi mulțumesc, Rosalie, îți mulțumesc, șerif T, îți mulțumesc 
Doggie și îți mulțumesc, Wesley! 

A mai lăsat capul în jos o dată și a adăugat: 

— Şi le mulțumesc și lui John Bugatti și lui Donald Beglaubter. Şi- 
au dat viața pentru convingerile lor și în lupta pentru dreptate, și 
nimeni nu poate să regrete ce s-a întâmplat mai mult decât mine. 

A ridicat din nou privirea. 

— Sunt profund recunoscător că sunt în viață astăzi, a declarat el, 
ridicând paharul spre fiecare dintre ei. Sper că veți petrece niște zile 
frumoase aici, a continuat el. Voi decideţi cât vreţi să staţi. Vechea 
mea companie a pus un avion la dispoziția voastră pentru atunci când 
doriţi să plecaţi. Între timp, insula e numai a voastră. Și sper că veți 
putea să le faceți față bodyguarzilor mei, eu trebuie s-o fac. 

A încercat să zâmbească, dar de data aceasta nu a reușit. 

— Lucrez câteva ore pe zi, a spus el, dar sunt sigur că vom găsi 
timp pentru câteva momente frumoase petrecute împreună. 

Wesley s-a uitat la biroul lui Jansen, îi trezea niște amintiri ciudate. 

— Da, Wesley! M-au lăsat să-l iau cu mine. Poate că președintele 
Lerner nu a considerat că e bine să-l păstreze. 

Tot nu a zâmbit. Apoi a venit servitoarea sa ca să anunțe perioada 
din zi în care erau deschise liniile telefonice. 

— Vă rog să mă scuzaţi! a spus el. Trebuie să dau niște telefoane în 
această perioadă a zilei care nu pot fi amânate. Dar o să dureze cam o 
jumătate de oră, așa că simţiți-vă bine. Sunt sigur că pe Abrecita nu o 
va deranja să vă facă un tur. 


Terasa era de-a dreptul încântătoare în lumina roșiatică a soarelui 
care apunea, ca grădinile suspendate din Babilon, înconjurată de flori 
decorative bougainvillea, citrice și dafini, plus o abundență de ghivece 
pictate de mână care conţineau tot felul de flori. 

Rosalie și-a dus mâna la piept și s-a clătinat puţin. 

— Da, probabil ar trebui să nu staţi lângă balustradă, e mult până 
jos, a avertizat-o Abrecita, luând-o de braț pe Rosalie. 

Doggie a stat nemișcată şi a admirat peisajul. 

— Vai, este minunat! a spus ea. 

— Mulţumim! Noi avem grijă de ea singuri, a spus Abrecita, luând 
câteva frunze moarte de la un hibiscus cu flori roșii şi albe. 

Wesley a încuviinţat din cap. Instinctul uman de supraviețuire era 
chiar incredibil. 

Și-a umplut plămânii cu aer și ceață de mare care începea să se 
ridice deasupra apei, aducându-și aminte de o serie de consecințe 
teribile ale mandatului lui Jansen: închiderea granițelor, deportarea 
celor  „nedoriţi”, executarea sumară a membrilor milițiilor, 
sugrumarea presei libere. Dar dispăruseră arsenalele de arme 
personale și cozile lungi de șomeri. Și acum, Wesley era aici, în acest 
paradis. 

Întrebarea era dacă era un paradis și pentru Jansen. 

„Poţi căuta adevărul și fericirea toată viața, dar nu ai nicio garanţie 
că le vei găsi”, spunea tatăl lui Wesley. 

Da, cercul fusese completat, așa cum spusese Jansen, și ei erau aici, 
împreună din nou. 

Nu poti controla soarta! şi-a spus în gând Wesley. Soarta are propria 
sa minte. 

Privirea i-a căzut pe un fluture splendid, de culoare verde neon și a 
început să îi urmărească traseul dintr-o floare în alta în jurul casei. 

Apoi a auzit vocea lui Jansen, care venea de dincolo de ușa cu 
perdea. 

Probabil că discută despre afacerile magazinului, s-a gândit el. Cu ce 
altceva poate să-și petreacă timpul? 

S-a apropiat cu un pas. Ce putea fi rău în asta? 

Jansen își ţinea telefonul pe difuzor și lui Wesley i s-a părut că 
recunoștea vocea de la celălalt capăt al firului. S-a oprit în spatele 
unui portocal ca să urmărească conversaţia mai discret şi a încercat să 
se uite înăuntru. 

Camera de lucru a lui Jansen nu părea deloc una de fiţe. Fără 
covoare, fără fotolii, erau doar multe rafturi și panouri cu informații. 
Şi-a imaginat că era o cameră destul de mică, o oază pe această insulă 
în care putea să se îndepărteze şi mai mult de toate. La cât de plin de 
melancolie și de rezervat păruse Jansen, probabil că avea nevoie de un 
astfel de refugiu. 


Wesley a mai făcut un pas în față ca să arunce o privire înăuntru 
mai de aproape, cât îi permiteau perdelele vălurite. Se așteptase să-l 
vadă pe Jansen stând liniștit la birou, nu cu picioarele așezate pe el, 
gesticulând şi zâmbind. Și nici nu se așteptase ca biroul să fie atât de 
mare. Era o senzație de dâjă vu, ca și cum se întorsese în timp cu 
douăsprezece luni la ședințele lungi și la briefingurile din timpul 
campaniei electorale. Acesta era Jansen în elementul său. Wesley a 
fost surprins să vadă că părea să se distreze foarte tare. 

Apoi vântul a ridicat puţin perdeaua și a fost de ajuns, priveliștea 
vorbea de la sine. 

Unul dintre pereţi i-a dat de gândit într-un mod neplăcut. Era 
acoperit cu decupaje din toate ziarele importante ale lumii și din 
Statele Unite, multe rânduri fiind subliniate cu roșu. 

Fotografii cu liderii lumii erau completate de comentarii scrise de 
mână. Erau hărți, poze din satelit și documente fotocopiate. Era la fel 
ca biroul lui Thomas Sunderland după ce acesta devenise 
vicepreședinte. 

Wesley a început să respire mai adânc. Cu cât se apropia mai mult 
de ușă, cu atât se îndepărta sunetul mării și vocea lui Jansen devenea 
mai clară. 

— Și nu în ultimul rând, Michael, spunea Jansen, nu cred în niciun 
caz că trebuie să discuți despre conducta de petrol afgană cu 
preşedintele rus. Du-l cu vorba; nu o să îndrăznească să acționeze de 
unul singur. Între timp, poți să restrângi producția de oţel din țările 
estice. Lasă-i pe ei să vină cu o opţiune, până acum s-au înmuiat 
destul, te asigur eu. Tu să te ţii de plan, să o iei încet și frumos. 
Vorbesc serios, nu forța lucrurile, Michael! Poţi să aduci și Congresul 
în peisaj când va veni timpul. Și dacă vine vorba de o nouă legislaţie, 
să te asiguri că tu — și numai tu — poți dicta formularea ei. Ai înțeles? 

Wesley respira atât de tare acum încât a trebuit să se dea un pas 
înapoi de lângă ușă și să se sprijine de copac. 

— Da! s-a auzit răspunsul din difuzor. 

Era clar vocea lui Michael K. Lerner, al patruzeci și al cincilea 
preşedinte al Statelor Unite. 

— Nu vă faceţi griji, o s-o iau încet și frumos, așa cum am stabilit. 
Vă mulțumesc foarte, foarte mult pentru sfaturi. O să vă sun mâine la 
aceeaşi oră, ca de obicei, a concluzionat Lerner. La revedere, domnule 
președinte! 

— La revedere, Michael! Ştii unde să mă găsești. 


Postfață 


Agenţia Federală de Management al Situaţiilor de Urgenţă (FEMA) 
a fost creată în timpul administraţiei lui Nixon și timp de ani buni a 
dus o existență aproape neobservată de public. 

FEMA a fost concepută inițial pentru a se ocupa de efectele unui 
război nuclear, dar trebuia să fie utilă și în cazul unei catastrofe 
naturale. 

Sume enorme au fost alocate FEMA de-a lungul anilor, pe lângă 
bugetul său oficial aprobat de Congres. Ne putem imagina că, cu cât 
au fost dați mai mulți bani agenției FEMA în lipsa unei catastrofe 
naturale sau a unui război atomic, cu atât a devenit mai greu pentru 
aceasta să îşi apere bugetul. 

Dar bineînțeles că agenţia a găsit oricum o cale de a-și folosi 
bugetul. S-au construit fabrici subterane imense și au fost antrenați 
angajați pentru a prelua funcţiile și datoriile funcționarilor aleşi public 
drept pregătire pentru ziua în care va avea loc în cele din urmă un 
dezastru natural sau provocat de om. 

Se pare că până la urmă a fost stabilit un întreg sistem de 
guvernare neales, cu ceea ce poate fi descris ca fiind un președinte și 
un Cabinet din umbră. 

Dacă americanii ar fi știut mai multe la vremea respectivă despre 
scopul adevărat al puterii, activitatea și bugetul enorm al FEMA - 
fonduri înghiţite care ar fi putut fi folosite într-un mod mult mai 
rațional — este probabil să se fi iscat proteste serioase. 

Dar apoi s-a întâmplat tragedia de pe 11 septembrie 2001 și FEMA 
dintr-odată a avut un motiv prin care putea să-și justifice existența. Pe 
lângă catastrofa naturală și nucleară, mai era acum și această 
amenințare a terorismului în toate formele ei posibile. 

Cel mai probabil din acest motiv a reușit FEMA să își mențină 
fondurile și nu există dovezi care să sugereze că în ultimii ani FEMA s- 
a preocupat mai mult cu o serie de măsuri preventive în cazul unei 
amenințări teroriste masive. Se zice că una dintre aceste măsuri a fost 
construirea a sute de penitenciare, cu o capacitate de milioane de 
deținuți. Este o măsură care nu s-a discutat și nu a fost dezbătută 
niciodată la nivel public și așadar nu s-a răspuns la întrebarea: când 
vor deveni necesare aceste tabere și cine va fi închis în ele? 

Nu se poate uita nici de decretele prezidenţiale, capabile de a oferi 
o autoritate și mai mare agenţiei, astfel încât în cazul „unei mari 
catastrofe”, Congresul va rămâne fără putere, iar preşedintele și FEMA 
vor avea autoritate nelimitată și necontrolată. 

Printre alte lucruri, este această trecere de la democraţie la 


autocraţie este ceea ce am încercat să expun în Decretul Washington... 

Judecând după felul jalnic în care Agenţia Federală de 
Management al Situaţiilor de Urgenţă s-a ocupat de uraganul Katrina 
în anul 2005, ai fi tentat să crezi că prioritatea de a acționa în caz de 
catastrofe naturale a fost redusă serios de agenție. În obsesia ei de a 
descoperi și de a se lupta cu amenințările teroriste de pretutindeni, 
FEMA a uitat care era unul dintre motivele de bază ale existenţei sale. 

Și astfel elicopterele au ajuns prea târziu în Louisiana, oamenii 
(săraci) nu au fost evacuaţi la timp și guvernul a ignorat avertizările 
urgente care spuneau că digurile din New Orleans nu vor putea 
niciodată să facă față unei catastrofe de genul acesta. Te Întrebi dacă 
răspunsul agenției FEMA ar fi fost mai eficient dacă uraganul Katrina 
ar fi fost un atac terorist. 

Negarea de către guvernul federal a oricărei vini în această privință 
a însemnat că directorul FEMA, Michael Brown, a fost nevoit să plece. 
Un ţap ispăşitor evident, a primit portofoliul greşit ca să se confrunte 
cu treaba pe care o avea. Bogăția de fonduri a FEMA și eforturile 
guvernului se îndreptaseră demult în altă direcţie. 

Pentru a putea înțelege probabilitatea ca o societate democratică 
precum Statele Unite să fie supusă unor cataclisme de genul celor din 
Decretul Washington, este necesar să cunoaștem anumiți termeni care 
sunt folosiți de-a lungul romanului, cei mai importanți dintre aceştia 
fiind explicaţi în paginile ce urmează. Am inclus și o listă cu ordinele 
executive care intră în vigoare în cazul unei urgenţe naționale. 


Jussi Adler-Olsen 


Anexă 


Consiliul Naţional de Securitate 

Agenţie federală creată de Actul de Securitate Naţională din 1947, 
al cărei scop era să sfătuiască președintele cu privire la chestiunile 
naționale, internaţionale și militare legate de securitatea națională. 
Preşedintele este directorul CNS. Ceilalți membri sunt 
vicepreşedintele, Secretarul de Interne şi Secretarul Apărării. 
Consilierii sunt șeful Cabinetului, directorul CIA și alții pe care îi 
poate alege președintele, cu aprobarea Senatului. Personalul CNS este 
condus de consilierul pe securitate națională, care este considerat a fi 
un ghid important pentru preşedinte. 


FEMA: Agenţia Federală de Management al Situațiilor de Urgenţă 

Agenţia federală a fost la origine creată de un ordin executiv în 
timpul președinției lui Nixon cu scopul de a rezolva situațiile 
catastrofale care pot apărea în cazul unui atac nuclear asupra Statelor 
Unite. De atunci, agenția a fost făcută responsabilă pentru 
coordonarea a tot felul de pregătiri în cazul unei urgențe naţionale. 
Toţi succesorii lui Nixon au adăugat decrete noi pentru perfecționarea 
şi întărirea agenţiei, până în punctul în care este cel mai puternic 
organ din Statele Unite în prezent — chiar în comparație cu ramura 
executivă și cu Congresul. Are autoritatea de a suspenda legi, de a 
reloca secțiuni întregi de populație, de a aresta și reține cetățeni fără 
mandat și de a-i băga la închisoare fără un proces. Agenţia poate să 
confiște și să preia controlul asupra proprietăților, depozitelor de 
mâncare, rețelelor de transport și poate chiar să suspende Constituţia 
Americană. Un grup de oficiali este angajat de FEMA, al cărei 
principal obiectiv este de a fi pregătită pentru preluarea sarcinilor pe 
care în mod normal le au membrii Congresului — într-adevăr —, a 
sarcinilor oficialilor din guvern, inclusiv a celor ale președintelui. 
Așadar, este disponibil în permanență un guvern din umbră, sub 
conducerea FEMA în cazul unei catastrofe care necesită înlocuirea 
politicienilor aleși de populaţie. 

Baza legală pentru FEMA este stabilită fără ratificarea Congresului; 
ordinele executive nu trebuie decât să fie să fie publicate în Registrul 
Federal pentru a deveni valide. Congresul nu are absolut nicio 
influență în ceea ce priveşte datoriile, bugetul, strategiile sau 
dezvoltarea FEMA. 

Bugetul de care dispune FEMA este enorm, dar de când a fost 
creată agenţia, numai un procent de șase la sută a fost cheltuit pe 
probleme ce au avut o legătură directă cu urgenţele naționale. Restul 


a fost folosit pentru angajarea și antrenarea unui personal numeros, 
plus construirea unor complexe subterane gigante pentru protejarea 
oficialilor importanți din guvernul federal în cazul unei urgențe 
naţionale, fie că motivul era unul domestic sau străin. Ordinul 
Executiv 12656 declară Consiliul Naţional de Securitate ca fiind 
corpul de conducere al FEMA, permițând unui guvern în exercițiu să 
sporească toate formele de colectare de informații și supraveghere a 
cetățenilor americani să impună limite drastice mișcării lor în ţară și 
să separe grupuri masive de civili. În consecință, Garda Naţională 
primește autoritatea de a închide toate granițele țării și de a prelua 
controlul asupra aeroporturilor și golfurilor. 

Mai jos este o listă cu câteva dintre ordinele executive care sunt la 
dispoziția Agenţiei Naţionale de Management a Situaţiilor de Urgenţă, 
în care Constituția Americană și Cele zece amendamente pot fi 
instantaneu date la o parte doar de o semnătură prezidenţială: 


Ordinul Executiv 10990 
Permite guvernului să preia controlul asupra tuturor mijloacelor de 
transport și asupra autostrăzilor și porturilor maritime. 


Ordinul Executiv 10995 

Permite guvernului să cenzureze și să controleze mijloacele de 
comunicație, inclusiv posturile de radio, de televiziune, ziarele, 
telefoanele, internetul și multe altele. Acest ordin executiv suspendă 
Primul Amendament. 


Ordinul Executiv 10997 
Permite guvernului să preia controlul asupra curentului electric, 
gazului, petrolului, carburanţilor și mineralelor. 


Ordinul Executiv 10998 

Permite guvernului să pună stăpânire pe toate mijloacele de 
transport — inclusiv mașinile personale, camioanele și toate vehiculele 
de orice fel — și îi oferă control total asupra tuturor autostrăzilor, 
porturilor maritime şi canalelor. 


Ordinul Executiv 10999 

Permite guvernului să preia controlul asupra tuturor resurselor de 
hrană și asupra fermelor. Toate stocurile private și nesupravegheate și 
strângerea obsesivă sunt interzise. 


Ordinul Executiv 11000 
Permite guvernului să îi mobilizeze pe civili în brigăzi de lucru sub 
supravegherea guvernului 


Ordinul Executiv 11001 
Permite guvernului să preia controlul asupra domeniilor sănătății, 
educației şi asistenței sociale. 


Ordinul Executiv 11002 
Autorizează pe directorul general a poștei să desfășoare o 
înregistrare națională a tuturor persoanelor. 


Ordinul Executiv 11003 
Permite guvernului să preia controlul asupra tuturor aeroporturilor 
şi aeronavelor, inclusiv asupra celor comerciale. 


Ordinul Executiv 11004 

Permite Autorității de Imobiliare și Finanțe să mute comunități, să 
construiască noi clădiri de apartamente cu fonduri publice, să se 
ocupe ca anumite zone să fie abandonate și să stabilească locaţii noi 
pentru populaţie. 


Ordinul Executiv 11005 
Permite guvernului să preia controlul asupra căilor ferate, asupra 
canalelor din interiorul țării și asupra clădirilor de depozitare publice. 


Ordinul Executiv 11049 

Autorizează departamentele și agenţiile federale să se ocupe de 
stările de alertă de urgență, consolidând douăzeci și unu de ordine 
executive date de-a lungul unei perioade de cincisprezece ani. 


Ordinul Executiv11051 

Specifică responsabilitatea Biroului de Planuri de Urgenţă și îi oferă 
autorizaţia de a face să intre în vigoare toate ordinele executive în 
vreme de tensiune internațională crescută și criză economică sau 
financiară. 


Ordinul Executiv 11310 

Autorizează Departamentul de Justiţie să aplice ordine executive, 
să implementeze suport industrial, să stabilească legături judiciare și 
legislative, să conducă instituţii penale și de corecție și să îl sfătuiască 
și să îl ajute pe preşedinte. 


Ordinul Executiv 11490 
li oferă președintelui control asupra cetățenilor americani și asupra 
afacerilor și bisericilor 


Ordinul Executiv 11921 
Permite Agenţiei Federale de Management al Situațiilor de Urgență 


să dezvolte planuri pentru stabilirea controlului asupra mecanismelor 
de producţie și distribuţie, surselor de energie, salariilor, creditelor și 
asupra fluxului banilor într-o stare de urgență națională nedefinită. 
Implică și faptul că o stare de urgenţă declarată de către președinte nu 
poate fi verificată de Congres timp de șase luni. 


Ordinul Executiv 12919 

Le dă instrucțiuni funcționarilor publici despre cum să fie pregătiți 
să preia controlul practic asupra tuturor aspectelor economice 
naționale în cazul unei stări de urgență. 


Ordinul Executiv 13010 
Instruiește FEMA cum să preia controlul asupra tuturor instituţiilor 
de stat în cazul unei stări de urgență. 


Cu aceste ordine executive și cu altele, FEMA primește autoritate 
fără limite în toate situaţiile de criză, inclusiv într-o stare de urgență 
militară. 

O stare de urgență militară poate fi declarată ca urmare a 
catastrofelor naturale, a crizelor bursei de valori, a defectării 
calculatoarelor (precum criza de la începutul anilor 2000 care a fost 
prevăzută la trecerea într-un nou mileniu), a penelor de curent, a 
protestelor şi a atacurilor cu arme biologice — pe scurt, a orice poate 
duce la dezintegrarea societăţii și a forțelor de lege și de ordine. 

Toţi cetățenii americani pot fi arestați și închiși fără acuzaţii în 
cazul unei stări de urgență militară. Libertatea de exprimare și de 
adunare pot fi suspendate și poate fi implementată cenzura presei. 

Dreptul de a deţine și de a folosi arme poate fi și el suspendat. 
Armata și Garda Naţională vor avea dreptul de a percheziționa case și 
afaceri private și de a confisca arme și stocuri de alimente, fără 
mandat. 

FEMA are o autoritate extrem de mare în orice aspect al societății, 
dar asta nu e nimic nou. Deja în anul 1983 generalul Frank Salzzedo, 
directorul departamentului civil de alertă de la FEMA, a declarat că el 
consideră că rolul FEMA era să fie „un zid de apărare nou-nouț 
împotriva asasinării și sabotării civililor şi liderilor de stat împotriva 
instituţiilor civile și militare, precum și împotriva dezacordului politic 
-în Statele Unite sau la nivel global — în vreme de criză.” 

Notes 


peL] 
Discurs ținut anual de preşedintele Statelor Unite în fața Congresului, care se 


concentrează pe un raport privind situația generală a țării și a agendei legislative a 
preşedintelui (n.tr.). 


[<—2] 


Abreviere de la Sturmabteilung, o organizaţie paramilitară din timpul Germaniei 
naziste care a jucat un rol important în aducerea lui Adolf Hitler la putere (n.tr.). 


[<—3] 
Alei înguste pe care casele sunt construite pentru a forma pătrate sau 


dreptunghiuri care alcătuiesc curți tradiționale, în orașele din nordul Chinei, în 
special în Beijing (n.tr.). 


[+4] 
Complex de edificii religioase cu o valoare incontestabilă în cultura chineză; a fost 


foarte vizitat de împărații dinastiilor Qing și Ming în cadrul ceremoniilor anuale de 
rugăciuni pentru o recoltă bună (n.tr.). 


[<—5] 


Centru comercial în Districtul Chaoyang din Beijing renumit pentru turiști pe plan 
internațional pentru produsele imitate după mari case de modă (n. red.). 


[<—6] 


O parte a clădirii de la Casa Albă în care se află birourile președintelui SUA și ale 
oficialilor din administraţia lui (n. red.). 


[—7] 
Pictor și ilustrator american (1894-1978) foarte prolific, ale cărui lucrări au fost 


considerate de unii artiști contemporani ca fiind extrem de idealiste și 
sentimentale, sau chiar kitsch-uri (n. red.). 


[<—8] 


Scandal politic uriaș din Statele Unite care a dus la demisia președintelui Richard 
Nixon; termenul Watergate provine de la clădirea Watergate Office Building, sediul 
Comitetului Naţional Democrat. Aici a avut loc o spargere în care a fost implicată 
administraţia lui Nixon ce mai târziu a încercat în mod repetat să ascundă acest 
lucru (n.tr.). 


[+9] 


Responsabil pentru moartea a 168 de persoane și rănirea a 680 în atentatul din 
1995; McVeigh, veteran al Războiului din Golf, a încercat să-i răzbune pe cei care 
şi-au pierdut viaţa în asediul de la Waco, el susținând că distrugerea clădirii 
guvernamentale avea să pornească o revoluţie împotriva guvernului; a fost 
executat prin injecție letală în anul 2001 (n.tr.). 


[<—10] 


Criminal palestinian care a fost găsit vinovat de asasinarea lui Robert Kennedy, 
fratele lui John. F. Kennedy și unul dintre senatorii Statelor Unite; l-a împușcat la 
hotelul Ambassador din Los Angeles, o dată în cap și de două ori în ceafa, Kennedy 
murind la spital după 26 de ore (n.tr.). 


[<—11] 


În Statele Unite, majoritatea statelor oferă deținuților condamnați la moarte o 
ultimă masă înainte de a fi executați, folosind termenul „masă specială”; deținutul 
poate să aleagă ce să consume la acea masă, deși multe state impun anumite 
restricții; de exemplu, în statul Florida produsele trebuie achiziționate local, iar în 
Oklahoma costul maxim este de 15 dolari (n.tr.). 


[<—12] 


Organizaţie paramilitară privată, cu ideologii și obiective proprii (n.tr.). 


[<—13] 
Revoluționar argentinian de stânga; a fost lider al regimului comunist cubanez 
(n.tr.). 


[<—14] 


Saddam Hussein a fost președintele Irakului; a guvernat ţara într-o manieră 
dictatorială arbitrară și a inițiat un război lung împotriva Iranului (n.tr.). 


[<—15] 


Urmărit și prins de poliție din cauza nerespectării vitezei legale; consumase alcool 
şi a opus rezistență, iar polițiștii au reacționat brutal; polițiștii nu au fost 
condamnați la primul proces, ceea ce a stârnit proteste la nivel naţional ce au putut 
fi oprite de președintele Bush numai cu ajutorul armatei; la al doilea proces, doi 
dintre polițiști au fost condamnați la treizeci de luni de închisoare, în timp ce 
ceilalți doi au fost achitaţi (n.tr.). 


[<—16] 
Mișcare de la începutul secolului al XIX-lea în arhitectură, mobilă, design etc., care 


a adus o revenire la bogăţia ostentativă. Stilul își are originea și numele de la 
domnia împăratului Napoleon I, în timpul Primului Imperiu Francez (n. red.). 


[+17] 


Numele dat primelor zece amendamente din Constituția Statelor Unite (n.tr.). 


[<—18] 


Ambarcațiune care survolează suprafața apei datorită aripilor escamotabile 
comandate de un computer (n. red.). 


[<—19] 
Augusto José Ramón Pinochet Ugarte a fost om politic de dreapta și dictator 
chilian; a ocupat funcţia de Președinte al Republicii Chile între 1974 și 1990 
(n.tr.). 


[<—20] 
A deținut funcția de prim-ministru al Cambodgiei între anii 1976-1979 și a fost 


membru al organizației Khmerii Roșii, fiind considerat responsabil pentru 
asasinarea a doua milioane de cambodgieni (n.tr.). 


[<—21] 


Odă scrisă în anul 1785 de poetul și istoricul german Friedrich Schiller care a fost 
folosită de Ludwig van Beethoven în A Noua Simfonie; varianta lui Beethoven 
cuprinde și câteva părți noi și a fost declarată Imnul Europei de către Consiliul 
Europei în anul 1972 și mai apoi de către Uniunea Europeană (n.tr.). 


[<—22] 


O, Doamne! (în 1b. franceză în orig.) (n. red.). 


[<—23] 


Cel care l-a omorât pe președintele Kennedy; inițial a fost arestat pentru că a fost 
suspectat de uciderea unui polițist, dar apoi a devenit suspect de uciderea 
președintelui; a negat ambele crime, susținând că este luat drept țap ispăşitor 
(n.tr.). 


[<—24] 
Se referă la mișcarea rastafariană, o religie nouă monoteistă ce îl recunoaște pe 


Haile Selassie I, fostul împărat al Etiopiei, ca fiind încarnarea lui Dumnezeu, 
denumit și Jah sau Jah Rastafari (n.tr.). 


[<—25] 


Sistem de comunicaţie în interiorul unei companii (n. red.). 


[<—26] 
Invazia americană în Grenada a avut loc în anul 1983, când Statele Unite și o 


coaliție formată din șase naţiuni din Caraibe au invadat Grenada, aflată la 160 km 
de Venezuela (n.tr.). 


[<—27] 


Iată! (în lb. franceză în original) (n. red.). 


[<—28] 


Termen folosit atunci când se ascunde sau nu se cunoaște identitatea unui bărbat; 
pentru femei se folosește termenul „Jane Doe” (n.tr.). 


[<—29] 


Companie care își desfășoară cea mai mare parte a activității pe internet, de obicei 
prin intermediul unui website care folosește domeniul popular „com” (n. red.). 


[+30] 
Masacrul evreilor săvârşit de nazişti pe 9 şi 10 noiembrie 1938; denumirea de 


„Noaptea de cristal” provine de la cioburile care au umplut străzile după ce toate 
magazinele și clădirile deținute de evrei și toate sinagogile au fost sparte (n.tr.). 


[<—31] 


Marcă de mașini americană (n.tr.). 


[<—32] 
Metaforă ce se referă la o problemă extrem de complicată și aparent fără soluție 
(n.tr.). 


[<—33] 


Limba creolă portugheză vorbită în Caraibele Olandeze (n. red.). 


